
Cuvint inainte 


Cartea aceasta îşi propune să contribuie la cunoaşterea a ceea ce s-ar putea numi 
„destinul românesc al psihanalizei“, un destin sinuos, pe alocuri derutant, iar cîteodată 
stind sub semnul unor teribile amenințări. 

Trebuie precizat că autorul cărţii de faţă nu este un psihanalist şi nici măcar un adept 
fără rezerve al freudismului. El nu a urmărit decît să adune piesele capitale ale „dosa- 
rului psihanalizei în România“, care dosar să poată fi înaintat, spre deliberare, tribuna- 
lului opiniei publice. O istorie „dinăuntru“ a freudismului românesc nu o pot scrie decît 
psihanaliştii de profesiel. 

Avem totuşi dreptul să vorbim de un „freudism românesc“ sau de o „psihanaliză 
românească“? În această privinţă, Elisabeth Roudinesco remarca, în impozanta sa Istorie 
a psihanalizei în Franţa, că expresiile „psihanaliza franceză” ori „americană“ sau, în 
cazul nostru, „românească“ trebuie folosite numai „metaforic“; putem să ne referim deci 
la „o situaţie românească a psihanalizei“, dar nu la o concepţie psihanalitică avînd spe- 
cific românesc: „teoria, ca şi gîndirea n-au frontiere, nici patrie, însă condiţiile în care 
ele se exercită sînt totdeauna nationale şi lingvistice"?. 

Pe de altă parte, cartea aceasta nu pretinde să fie o scriere de iniţiere în freudism. 
Celor care simt nevoia unei atare iniţieri le recomandăm călduros volumul lui V. Sáh- 
leanu şi I. Popescu-Sibiu Introducere critică în psihanaliză, apărut în 1972 la Editura 
Dacia din Cluj.3 Li s-a dat cuvîntul în paginile ce urmează reprezentanţilor celor mai 
felurite orientări ştiinţifice, filozofice şi chiar politice, astfel ca din parcurgerea mate- 
rialului acumulat aici să rezulte o imagine cît mai veridică a ceea ce a însemnat şi mai 
poate însemna psihanaliza în cultura şi civilizaţia românească. 

G.B. 


1. Jacquy Chemouni considerá cá practicienilor analizei le revine indatorirea de a redacta ei 
înşişi istoricul mişcării psihanalitice din propria ţară, atit pentru a demonstra legitimitatea acestei 
mişcări, cît şi pentru a-i clarifica filiatia (vezi Histoire du mouvement psychanalytique, Paris, „Que 
sais-je?“ — PUF, 1990, p. 3). 

2. Elisabeth Roudinesco, La bataille de cent ans. Histoire de la psychanalyse en France, vol.T, 
Paris, Ed. Ramsay, 1982, p.14. 

3. Un prim contact cu teoria psihanaliticá poate fi inlesnit si de studiile introductive la volu- 
mele de traduceri din opera lui S. Freud tipárite in 1980, cel al lui L. Gavriliu pentru Introducere 
în psihanaliză... (Ed. Didactică şi Pedagogică) şi cel al lui R. Munteanu pentru Scrieri despre 
literatură şi artă (Ed. Univers). Mai pot fi utilizate in acest scop cele patru ediţii ale „bătrinei” 
prezentări de ansamblu a psihanalizei de către I. Popescu-Sibiu sub titlurile Doctrina lui Freud 
(Psihanaliza), din 1927 şi 1932, Psihanaliza (doctrina lui Freud), din 1936, şi Concepţia psiha- 
nalitică. Expunere şi critică, din 1947. 

PRELIMINARII 


Prietenul bráilean al adolescentului S. Freud 


Pe cînd era elev la gimnaziul din cartierul vienez Leopoldstadt, Sigmund Freud a 
legat o strinsá prietenie cu un coleg de clasă, brăileanul Eduard Silberstein. Această prie- 
tenie n-a făcut decît să se consolideze în anii cît au frecventat amindoi liceul din acelaşi 
district al capitalei austriece. 

Într-o comunicare prezentată în şedinţa de la 14 martie 1965 a Societăţii de Istoria 
Medicinii — Filiala Bucureşti, germanistul Heinz Stănescu a semnalat descoperirea la 
Brăila a unui mare număr de scrisori trimise lui Silberstein de către Freud în deceniul 
1871-1881!, comoară nesperată pentru biografii şi exegetii savantului vienez, ştiut fiind 
că acesta a distrus sistematic, în două rînduri, mărturiile documentare în legătură cu co- 
pilăria şi adolescenţa sa, încercînd parcă să prevină eventualele analize neindeminatice 
prin care urmaşii prea zeloşi s-ar fi încumetat să desluşească cine mai ştie ce temeiuri 
ale personalităţii lui. În orice caz, ansamblul misivelor păstrate atunci la Brăila cuprinde 
„cele mai vechi scrieri ale lui Freud publicate pînă acum"?. 

După 1965, cîteva din scrisorile trimise de Freud lui Silberstein au fost reproduse 
în diverse publicaţii din străinătate. Întregul fond epistolar descoperit în portul de la 
Dunărea de Jos se află actualmente la Biblioteca Congresului din Washington, după ce 
originalele fuseseră achiziţionate de „Arhivele Sigmund Freud" la sfîrşitul anilor "70. 

În 1989, colecţia acestor scrisori a văzut lumina tiparului la Frankfurt am Main, pen- 
tru ca în anul următor să apară la Paris versiunea franceză a aceloraşi documente. Res- 
pectivele volume au fost primite cu viu interes de nenumăraţii oameni de cultură pe 
care personalitatea părintelui psihanalizei continuă să-i fascineze. 


1. Am publicat textul acestei comunicări, sub titlul Scrisori ale tíndrului Sigmund Freud către 
un prieten român, în volumul Din tradiţiile medicinii şi ale educaţiei sanitare, Bucureşti, Ed. 
Medicală, 1978, pp. 359-365; dat fiind că autorul plecase din ţară, n-am mai putut, în impre- 
jurările de atunci, să-i cer acordul pentru tipărirea manuscrisului pe care-l elaborase cu 13 ani mai 
înainte. De altfel, H. Stănescu anunţase descoperirea acelei corespondențe si în articolul sáu Un- 
bekannte Briefe des jungen Sigmund Freud an einen rumánischen Freund, apărut în periodicul 
bucureştean „Neue Literatur“, XVI (1965), nr. 3, pp. 123-129. 

2. C. Heim, Note liminaire la S. Freud, Lettres de jeunesse, Paris, Gallimard, 1990, p. 7. 

3. Vezi W. Boehlich, Editorische Vorbemerkung la S. Freud, Jugendbriefe an Eduard Silber- 
stein 1871-1881, Frankfurt am Main, S. Fischer, 1989, p. VII. C. Heim declară cá nu a putut afla 
„Cum au ajuns piná la noi scrisorile adresate lui E. Silberstein" (op. cit., p.8). Într-adevăr, rămîne 
un mister modul în care asemenea „piese de patrimoniu“ au părăsit țara. Poate că slaba , vigilentá" 
manifestată în acele circumstanţe de către autorităţile noastre vamale s-a datorat şi putinei consi- 
deraţii de care se bucura opera lui Freud în România de pînă mai ieri... 

Sigmund Freud avea să-l evoce pe bunul său amic din anii '70 ai secolului trecut 
într-un mesaj adresat la 22 aprilie 1928 preşedintelui Lojii B'nai B'rith din Brăila, care-l 
invitase la comemorarea lui Eduard Silberstein, decedat cu trei ani mai înainte: „Am 
petrecut cu el, într-o prietenie intimă, ba chiar în comuniune fráteascá, mulţi ani ai co- 
pilăriei şi ai adolescenţei mele. Am învăţat împreună spaniola fără profesor, l-am citit 
pe Cervantes, am semnat scrisorile pe care ni le trimiteam cu numele celor doi perros 
en el hospital de Sevilla [ciini de la spitalul din Sevilla]: Scipione [Cipion] şi Berganza!. 
Am împărtăşit de asemenea interese mai serioase. Mai tirziu, viaţa şi depărtarea geo- 
grafică ne-au despărţit, dar o prietenie timpurie nu poate fi uitată nicicind."? 

Merită menţionat amănuntul, semnificativ măcar pentru orizontul cultural al celor 
doi conşcolari, că, din cele 70 de scrisori ale lui Freud examinate de H. Stănescu, 33 
Sînt redactate în germană, 22 în spaniolă, 13 au pasaje în ambele limbi, una cuprinde 
şi pasaje în latineşte, iar alta este în englezeste?. Cipion-Freud şi Berganza-Silberstein 
se adresează unul celuilalt într-un stil burlesc, dar ceremonios, ca unii ce se considerau 
membri ai unei fabuloase Academii Castiliene, formată, de altminteri, numai din ei doi, 
ciinii „colocviali”... 

Epistolele sînt relevante pentru temperamentul, starea de spirit şi preocupările tináru- 
lui Freud, acesta vădind deopotrivă o inepuizabilă fantezie creatoare, un simţ mereu 
treaz al umorului şi o nedezminţită capacitate de autoironie, dar şi tendinţa către o anu- 
mită rigoare morală ce contrastează cu tonul îndeobşte zeflemist al corespondenţei. Este 
vorba în această privinţă nu numai de sfaturile uneori dojenitoare pe care Cipion i le 
dădea lui Berganza (ca, de pildă, în misiva din 27 februarie 1875, cînd îşi îndeamnă 
prietenul să nu se aventureze în escapade amoroase vulgare şi fără perspectivă cu îmbie- 
toarele fetişcane care-l înconjurau), ci de întreaga atmosferă în care se desfăşura acest 
schimb de scrisori, atmosferă respirind respectul pentru cultură, refuzul de a pune inte- 
resele personale deasupra celor ale societăţii, dorinţa de a nu ocoli nici unul din efor- 
turile trebuincioase formării pe plan etic şi intelectual. 

Mai ales scrisorile din anii studenţiei ne încunoştinţează despre evoluţia concepţiilor 
şi convingerilor tinărului Freud. La 9 septembrie 1875, curînd după înapoierea dintr-o 
vizită la rudele din Anglia, el nota: „Vreau să-ţi fac o mărturisire: azi nu mai am un 
singur ideal; idealului meu teoretic din anii dinainte i-am adăugat unul practic. La între- 
barea care este cea mai mare dorinţă a mea, aş fi răspuns anul trecut: să am un laborator 
şi timp liber sau să am un vas pe ocean, cu toate instrumentele necesare unui cercetător; 
acum, şovăi dacă nu ar trebui să spun mai degrabă: să am un mare spital şi bani de 
ajuns ca să zăgăzuiesc sau să gonesc din lumea aceasta vreunele din relele care ne bin- 
tuie corpul.” Studentul năzuia „să acţioneze asupra unei mari mulţimi de indivizi, iar 
nu asupra unei mici cete de cititori şi de colegi. Un om respectabil, susţinut de presă şi 
de cei avuţi, ar putea face minuni pentru alinarea suferințelor fizice, dacă este cu ade- 
vărat un cercetător capabil să păşească pe noi căi ale terapeuticii" 5. Astfel, tînărul care, 
mai întîi, se visase cercetător „pur“ a avut, la un moment dat, revelaţia activităţii şti- 
inţifice cu caracter subliniat aplicativ. Numai că, la vremea aceea, el intenţiona să ino- 


1. De fapt, în „nuvela exemplară” a lui Cervantes care îi inspirase pe invátáceii vienezi, cei 
doi cîini sporováiau pe teme filozofice nu la poarta spitalului din Sevilla, ci la a celui din Valla- 
dolid. Adolescentul Freud „s-a identificat” cu Cipion, care declara că este originar din Sevilla... 

2. S. Freud, Jugendbriefe..., p. 214. 

3. H. Stănescu, Scrisori ale tinărului Freud..., p. 362. 

- 4. S. Freud, op. cit., pp. 107-108. 

5. Ibidem, p.144. 

veze in materie de combatere a suferințelor fizice, căci nu putea să prevadă faima pe 
care o va dobindi prin imaginarea unor tehnici de redresare a psihicului dereglat. 

Şi totuşi, într-o scrisoare din 13 iunie 1875 pare să se străvadă o anume presimţire 
a ceea ce avea să fie cîndva tratamentul psihanalitic; dînd curs indemnului lui Berganza 
de a-l frecventa pe fostul lui conşcolar Sigmund Klamper, care trecea printr-o criză de- 
presivă, Cipion semnalează greutăţile intimpinate în încercarea de a-i fi de folos „pa- 
cientului“: „Te mai rog să (ii seama că încă nu mă bucur deloc de încrederea lui; aju- 
tă-mă deci cumva ca, în relaţiile cu mine, să poată discuta cu adevărat despre ce-l 
apasá."! Studentul Freud era prin urmare convins cá se poate obţine un fel de catarsis 
înlesnindu-i bolnavului să-şi dezvăluie sieşi, în cursul convorbirilor cu altcineva, moti- 
vele conflictului psihic ce determină starea nevroticá. 

Din păcate, toate scrisorile lui Silberstein către Freud au dispărut fără urmă. Am fi 
aflat, probabil, din ele o sumedenie de amănunte privitoare la realităţile româneşti ale 
epocii şi, în special, la cele brăilene2. Chiar in misivele lui Cipion există aluzii la războ- 
iul din 1877-1878. Iar în scrisoarea trimisă la Brăila în ziua de 15 august 1877, Freud 
zăboveşte asupra reflectiilor trezite de prezenţa trupelor ruseşti în oraşul de reşedinţă al 
familiei Silberstein: „Mă tot întreb acum dacă te afli pe terenul marii epopei războinice 
sau poate pe pámintul tragic al Siberiei”... Si mai departe: „Deci omenirea a strîns floa- 
rea ei la voi; sper să-mi descrii de-a fir-a-păr cum arată acest mare spectacol văzut din 
casa tatălui tău.“ Prilej pentru studentul vienez să declare că nu are nimic cu ruşii, ba 
chiar că iubeşte poporul rus, ceea ce nu-l împiedică să-i deteste pe conducătorii Impe- 
riului țarist şi mai cu seamă pe Romanovi, „aceşti monarhi smintiţi, răi cetăţeni şi soldati 
netalentaţi“, care „îşi sapă propriul mormint"?. 

De remarcat că Don Cipion îşi îndreaptă săgețile şi către casele domnitoare occi- 
dentale, ca în epistola din 22 august 1874, în care, printre altele, ridiculizează ceremo- 
niile de la curtea Habsburgilor. Oarecum surprinzător este faptul că sentimentele anti- 
monarhice ale tinărului Freud fac casă bună cu neîncrederea în social-democraţie. La 
13 iunie 1875, el îşi povăţuia prietenul: „Bagă de seamă să nu cazi cu trup şi suflet în 
mîinile social-democraţilor. Impresiile din tinereţe se şterg anevoie."? 

Cit despre tráinicia relaţiilor dintre cei doi amici, Cipion îi scria lui Berganza la 9 
septembrie 1875: „Cred cu adevărat că noi nu ne vom mai despărţi niciodată; măcar că 
am devenit prieteni prin liberă alegere, ne-am alăturat unul altuia ca şi cum natura ne-ar 
fi adus pe lume ca rude de sînge... Mă tem că dacă miine te vei arăta, prin vreo faptă 
nedemnă, cu totul altfel decît imaginea pe care o păstrez despre tine, n-aş putea totuşi 
înceta să-ţi doresc tot binele. Asta e o slăbiciune, lucru pe care mi l-am si imputat de 
câteva ori." Dar prietenia aceasta a început să se destrame încă din anii studiilor uni- 
versitare, cînd tinerii s-au decis pentru cariere diferite, cînd au locuit în oraşe diferite 


1. Ibidem, p.133. 

2. La 13 martie 1875, Cipion pomeneşte despre şederea lui Berganza la Cadiz, probabil nu- 
mele „mitologic“ al Brăilei în corespondenţa dintre cei doi membri ai „Academiei Castiliene“ (ibi- 
dem, p. 114 şi 119). 

3. Ibidem, pp. 187-188. În scrisoarea sa ulterioară, datată 7 septembrie 1877, Freud se arată 
preocupat de mersul operaţiilor militare din jurul Plevnei (p. 190). 

4. Ibidem, p. 63. 

5. Ibidem, p. 133. Şi, într-adevăr, se pare că Eduard Silberstein a rămas credincios toată viaţa 
idealului social-democrat. .. 

6. Ibidem, p. 143. 

Prietenul bráilean al adolescentului S. Freud 


Pe cind era elev la gimnaziul din cartierul vienez Leopoldstadt, Sigmund Freud a 
legat o strinsá prietenie cu un coleg de clasă, brăileanul Eduard Silberstein. Această prie- 
tenie n-a făcut decît să se consolideze în anii cît au frecventat amîndoi liceul din acelaşi 
district al capitalei austriece. 

Într-o comunicare prezentată în şedinţa de la 14 martie 1965 a Societăţii de Istoria 
Medicinii — Filiala Bucureşti, germanistul Heinz Stănescu a semnalat descoperirea la 
Brăila a unui mare număr de scrisori trimise lui Silberstein de către Freud în deceniul 
1871-18811, comoară nesperată pentru biografii şi exegeţii savantului vienez, ştiut fiind 
că acesta a distrus sistematic, în două rînduri, mărturiile documentare în legătură cu co- 
pilăria şi adolescenţa sa, încercînd parcă să prevină eventualele analize neindeminatice 
prin care urmaşii prea zeloşi s-ar fi încumetat să desluşească cine mai ştie ce temeiuri 
ale personalităţii lui. În orice caz, ansamblul misivelor păstrate atunci la Brăila cuprinde 
„cele mai vechi scrieri ale lui Freud publicate pînă acum". 

După 1965, cîteva din scrisorile trimise de Freud lui Silberstein au fost reproduse 
în diverse publicaţii din străinătate. Întregul fond epistolar descoperit în portul de la 
Dunărea de Jos se află actualmente la Biblioteca Congresului din Washington, după ce 
originalele fuseseră achiziţionate de „Arhivele Sigmund Freud" la sfirşitul anilor "7%. 

În 1989, colecţia acestor scrisori a văzut lumina tiparului la Frankfurt am Main, pen- 
tru ca în anul următor să apară la Paris versiunea franceză a aceloraşi documente. Res- 
pectivele volume au fost primite cu viu interes de nenumăraţii oameni de cultură pe 
care personalitatea părintelui psihanalizei continuă să-i fascineze. 


1. Am publicat textul acestei comunicări, sub titlul Scrisori ale tíndrului Sigmund Freud către 
un prieten român, în volumul Din tradiţiile medicinii şi ale educaţiei sanitare, Bucureşti, Ed. 
Medicală, 1978, pp. 359-365; dat fiind că autorul plecase din ţară, n-am mai putut, în impre- 
jurările de atunci, să-i cer acordul pentru tipărirea manuscrisului pe care-l elaborase cu 13 ani mai 
înainte. De altfel, H. Stănescu anunţase descoperirea acelei corespondențe şi în articolul său Un- 
bekannte Briefe des jungen Sigmund Freud an einen rumânischen Freund, apărut în periodicul 
bucureştean „Neue Literatur“, XVI (1965), nr. 3, pp. 123-129. 

2. C. Heim, Note liminaire la S. Freud, Lettres de jeunesse, Paris, Gallimard, 1990, p. 7. 

3. Vezi W. Boehlich, Editorische Vorbemerkung la S. Freud, Jugendbriefe an Eduard Silber- 
stein 1871-1881, Frankfurt am Main, S. Fischer, 1989, p. VII. C. Heim declară că nu a putut afla 
„cum au ajuns pînă la noi scrisorile adresate lui E. Silberstein“ (op. cit., p.8). Într-adevăr, rămîne 
un mister modul in care asemenea „piese de patrimoniu“ au părăsit tara. Poate că slaba „vigilenţă” 
manifestată în acele circumstanţe de către autorităţile noastre vamale s-a datorat şi putinei consi- 
deraţii de care se bucura opera lui Freud în România de piná mai ieri... 

şi mai cu seamă cînd împrejurările vieţii i-au condus către concepţii şi comportamente 
diferite. 

După ce-l intilnise pe Silberstein în februarie 1884, la cîţiva ani de la întreruperea 
contactului lor epistolar, Freud îi scria Marthei Bernays, logodnica sa, despre acea ami- 
ciţie ratată: „Ne-am legat într-un moment în care nu priveşti prietenia ca pe un sport 
sau ca pe un avantaj, ci ai nevoie de un prieten ca să trăieşti lină el... Cînd eram îm- 
preună nu ne plictiseam niciodată. Mintea lui nu se ridica lesne pe culmi; el ráminea 
pe tárimurile omeneşti. Orizonturile lui, lecturile lui, umorul 1 ai, totul era burghez, niţel 
filistin."! Dar oricare vor fi fost cusururile amicului său, legătu-a cu acesta l-a ajutat pe 
Freud, cel stápinit de demonul autoperfectionárii, să se îmbogăţească din punct de ve- 
dere sufletesc. 

Biografii psihanalişti ai lui Sigmund Freud nu s-au ocupat încă de temeiurile deo- 
sebitei afabilităţi manifestate de Cipion faţă de Berganza. Am putea, eventual, să folo- 
sim ca repere pentru aprecierea raporturilor dintre Freud şi Silberstein unele comentarii 
formulate în privinţa relaţiilor epistolare ale lui Freud cu rino-laringologul Wilhelm 
Fliess: în cursul celor 17 ani (1887-1904), cît a durat schimbul lor de scrisori, fondatorul 
psihanalizei i-a trimis corespondentului său berlinez nu mai puţin de 284 mesaje scrise. 
Unii cercetători, precum Ernst Kris, consideră că avem de-a face cu o discuţie ştiinţifică 
între doi savanţi legati printr-o profundă amicitie, Freud însuşi afirmind că a simţit tot- 
deauna nevoia unui amic intim, cât şi a unui inamic intim. În schimb, Jacques Lacan 
crede că relaţia Fliess-Freud nu reprezintă o prietenie între oameni împărtăşind aceleaşi 
preocupări de cunoaştere, ci o dragoste de tipul celei ce se instalează între analistul te- 
rapeut şi pacientul sáu, deci un transfer: „Freud l-a inventat pe Fliess", supraapreciindu-l 
şi flatindu-1.2 

Sîntem inclinati să admitem că mecanisme psihice asemănătoare vor fi acţionat 
atunci cînd, din nevoia de a avea un prieten apropiat, Cipion „l-a inventat“ pe Berganza, 
conştient fiind de calităţile reale, dar şi de deficienţele deloc neglijabile ale celui pe care 
îl alesese să fie, dacă nu partenerul, măcar martorul procesului de evoluţie spirituală în 
care se găsea angajat pe de-a-ntregul. 

Eduard Silberstein s-a născut la Iaşi, în ziua de 27 decembrie 18565. Ulterior, tatăl 
său, bancherul şi comerciantul Osias Silberstein, s-a mutat, împreună cu ai lui, la Brăila, 
oraş portuar în care pe atunci pulsa o viaţă economică mai intensă?. Încercarea părintelui 
de a-şi trimite cei doi fii la o şcoală religioasă iudaică nereuşind datorită împotrivirii 
băieţilor, aceştia au fost înscrişi la gimnazii de stat din Viena. Prietenia lui Berganza 
cu Cipion a determinat stabilirea de relaţii amicale între familiile Silberstein şi Freud. 

După trecerea examenului de bacalaureat, Eduard Silberstein a urmat dreptul la 
Leipzig şi apoi la Viena, unde a obţinut diploma de doctor în 1879. Nu a practicat însă 
avocatura, ci a devenit, pînă la urmă, funcţionar de bancă. 


1. S. Freud, Brautbriefe. Briefe an Martha Bernays, Frankfurt am Main-Hamburg, Fischer 
Bücherei, 1968, p. 69. 

2. Vezi Eric Laurent, L'ascése freudienne: les lettres à Fliess, în „Magazine littéraire", 1989, 
nr. 271, pp. 29-30. 

3. Datele privind biografia lui E. Silberstein au fost culese de la W. Boehlich, Nachwort la 
S. Freud, Jugendbriefe..., pp. 229-244; Rosita Braunstein Vieyra, Biographical Notes on Dr. 
Eduard Silberstein Compiled by his Granddaughter, în acelaşi volum, pp. 217-219; Obstea evre- 
iască din oraşul Brăila, manuscris în portofoliul Editurii Hasefer (Bucureşti). 

4. Supoziţia, emisă de W. Boehlich, că familia Silberstein ar fi părăsit laşii îngrozită de un 
mare pogrom desfăşurat acolo în 1866 nu se sprijină pe vreo realitate istorică. 

La Brăila s-a remarcat prin activitatea sa în cadrul comunităţii evreieşti locale (căreia 
i-a fost vicepreşedinte şi apoi preşedinte) şi al unei loji masonice. A militat pentru de- 
plina emancipare civică a evreilor din România, pentru asigurarea egalităţii femeilor cu 
bărbaţii în materie de instrucţiune, pentru afirmarea social-democraţiei. Era adversar de- 
clarat al intoleranţei religioase (personal, mărturisea o deosebită admiraţie pentru Sfintul 
Francisc din Assisi...). Datorită bunei cunoașteri a limbii germane, autorităţile de ocu- 
patie din 1916-1918 l-au folosit la diferite treburi administrative, ceea ce avea să-i cree- 
ze ulterior destule neplăceri. A murit în 1925. 

Într-o recenzie consacrată Scrisorilor din tinereţe ale lui Freud, cunoscuta istorio- 
grafă a destinului psihanalizei în Franţa, Elisabeth Roudinesco (fiica unui medic parizian 
născut la Bucureşti), este de părere că noi, cei din România de azi, trebuie să ne amintim 
de Eduard Silberstein si pentru faptul că „a păstrat cu piogenie" corespondenţa de la 
incomparabilul său prieteni. Vom adăuga că la fel de mare a fost şi meritul urmaşilor 
lui Berganza, care au vegheat ca un asemenea tezaur documentar să nu se risipească în 
anii, crunţi pentru freudism, ai războiului şi de după război. 

Adresindu-i-se lui Silberstein la 28 aprilie 1910, după aproape trei decenii de pauză 
epistolară, Freud nota în legătură cu propriile sale înfăptuiri ştiinţifice: „Mă găsesc în 
centrul unei mari mişcări în ce priveşte interpretarea şi tratarea bolilor nervoase, o miş- 
care ce, desigur, nu este necunoscută nici în România, întrucît a găsit mulţi partizani în 
Rusia, Elveţia şi America.“2 Nu-l putem contrazice pe Freud cînd se declară încredinţat 
că teoriile sale ajunseseră la cunoştinţa cercurilor ştiinţifice din ţara noastră, dar trebuie 
să constatăm că nici nu dispunem de mărturii privind receptarea (favorabilă sau chiar 
defavorabilă), la data aceea, a freudismului la noi. Cum vom relata mai departe, abia 
după 1910 vor apărea primele indicii sigure despre interesul manifestat de medicii din 
România faţă de psihanaliză. 


N. Vaschide şi visul ca realizare a dorinţei „reprimate“ 


Cea dintii luare de poziţie a unui român în favoarea psihanalizei s-a produs în 
Franţa: psihologului şi psihiatrului Nicolae Vaschide (născut la Buzău, în 1874) îi revine 
meritul de a fi atras atenţia cercurilor intelectuale franceze, prin publicaţii şi conferinţe, 
în acelaşi timp cu ilustrul filozof Henri Bergson, asupra importanţei monografiei lui Sig- 
mund Freud Traumdeutung (Tălmăcirea viselor), îndată după apariţia acesteia, în 19005. 

Existenţa savantului român avea să se curme brutal în 1907, cînd deţinea funcţia de 
director adjunct al Laboratorului de psihologie patologică de la École des Hautes-Études 
şi după ce publicase, în colaborare cu unii dintre cei mai reputați specialişti francezi ai 
epocii, un manual de tehnică a psihologiei experimentale. Cele două monografii a căror 
elaborare izbutise să o încheie aveau deci să apară postum: Essai sur la psychologie de 
la main (Eseu despre psihologia miinii) în 1909, iar Le sommeil et les réves (Somnul 
şi visele) în 1911. ; 

În contrast cu atitudinea mai degrabă ostilă faţă de concepțiile lui Freud adoptată 
pe atunci de cvasiunanimitatea psihiatrilor francezi, compatriotul n: a dedicat în această 


1. Elisabeth Roudinesco, Freud avant Freud, în „Liberation“, nr. 2781 din 3 mai 1990, p. 21. 

2. S. Freud, Jugendbriefe..., p. 213. 

3. Elisabeth Roudinesco, La bataille de cent ans. Histoire de la psychanalyse en France, 
vol. I, p. 241. 

ultimă lucrare un paragraf special (capitolul al IV-lea din cartea a Il-a) si plin de bu- 
návointá onirologiei psihanaliticel. După ce constată că lucrările cercetătorului vienez 
alcătuiesc, împreună cu cele ale lui Alfred Maury, „ansamblul cel mai complet şi mai 
bine sistematizat asupra psihologiei visului“, Vaschide expune pe larg, relatînd şi anu- 
mite fapte clinice caracteristice, opiniile lui Freud despre rolul şi mecanismele activităţii 
onirice. El se declară perfect de acord cu aprecierea că „visul este realizarea (deghizată) 
a unei dorinţe (reprimate)". Cum remarcă Elisabeth Roudinesco, atare termeni erau „ara- 
reori folosiţi în publicaţiile franceze ale epocii“. Pentru prudenta ştiinţifică a tinárului 
savant este dătătoare de seamă unica obiectie formulată de el în concluzie: „Afirmația 
domnului Freud că orice vis este realizarea unei dorinţe mi se pare prea categoricá."? 

Vaschide îşi cerea iertare pentru analiza totuşi insuficient de aprofundată a Tă/măci- 
rii viselor, „carte clasică şi prea puţin cunoscută în Franţa a delicatului psiholog vie- 
nez“4. Nu este însă mai puţin adevărat că savantul român a întreprins o adevărată operă 
de pionierat în ce priveşte informarea publicului francez şi francofon asupra psihanali- 
zei. Angelo Hesnard observă că, înainte de primul război mondial, „numele lui Freud 
nu era cunoscut în Franţa decît dintr-un articol al lui Vaschide despre vise" şi din cîteva 
publicaţii ulterioare ale altora?. Se poate spune aşadar că, la inaugurarea „carierei fran- 
ceze" a freudismului, compatriotul nostru a avut un aport însemnat. 

În 1909 a apărut la Bucureşti, în „Biblioteca Lumen", versiunea românească a unui 
text al lui Vaschide intitulat Ce sînt visurile? — din punct de vedere psihologic, cu o 
prefaţă de scriitorul Radu D. Rosetti, prieten din adolescenţă al savantului de curînd 
decedat. În această prea modestă broşurică nu se pomeneşte însă nimic despre Freud şi 
freudism. 

Peste patru ani, de astă dată in „Biblioteca Minervei", au fost tipărite în traducerea 
ziaristului Mihail Negru, sub titlul Somnul şi visul, unele fragmente din monografia Le 
sommeil et les réves, cu excluderea totuşi a paragrafului în care se tratează despre oni- 
rologia freudiană; prin urmare nici cititorii acestei cărțulii n-au putut face cunoştinţă, 
prin intermediul lui Vaschide, cu teoriile psihanalistului austriac. În schimb, tălmăcirea 
Somnului şi viselor datorată lui lon Samarineanu, publicată în 1940 de Editura Cugeta- 
rea, cu o prefaţă de C. Rădulescu-Motru, este completă. Semnalăm şi retipărirea din 
1977 a acestei versiuni româneşti la Editura Didactică şi Pedagogică, cu un tabel cro- 
nologic, un studiu introductiv şi note marginale redactate de Ion Biberi. 


O menționare în revista „Spitalul“ a numelui lui Freud 


Poate că cea dintii menţiune despre Freud în publicaţiile medicale româneşti este 
cea din articolul de sinteză intitulat Psihiatria modernă şi principalele ei entităţi mor- 


1. N. Vaschide, Le sommeil et les réves, Paris, Ed. Flammarion, 1911, pp. 175-196. 

2. Elisabeth Roudinesco, op. cit., pp. 233-234. 

3. N. Vaschide, op. cit., p. 196. 

4. Ibidem, p. 175. Ion Biberi atrage atentia că prezentarea făcută de Vaschide „teoriei visului 
a lui Freud“ are in vedere doar concepţia înfăţişată în prima ediţie, cea din 1900, a volumului 
Tălmăcirea viselor şi în lucrarea Despre vise, tipărită de Freud în anul următor, astfel că exegetul 
român „nu a putut cunoaşte nici implinirile teoriei visului expuse în ediţiile ulterioare ale primului 
volum şi întregite cu alte lucrări, nici obiecțiile critice aduse teoriei de diferiţi autori“ (Note mar- 
ginale la N. Vaschide, Somnul şi visele, Bucureşti, Ed. Didactică şi Pedagogică, 1977, p. 172). 

5. A. Hesnard, L'oeuvre de Freud et son importance pour le monde moderne, Paris, Payot, 
1960, p. 163. 

bide, apărut in revista „Spitalul“ din 1905 sub semnătura docentului în psihiatrie Al. A. 
Sutzu şi a doctorandului S. Marbe-Cohen, intern la Ospiciul Mărcuţa. Numele savan- 
tului vienez figurează aici în foarte bună companie, aproape de capătul unei înşiruiri de 
cercetători care s-au ocupat de afazii: Broca, Lichtheim, Kussmaul, Wernicke, Charcot, 
Pitres, apoi Déjerine, Brissaud, Marinescu, Lipmann, Claparède, Freud, Vogt şi altii!. 

Într-adevăr, în 1891 fusese editată la Leipzig şi Viena lucrarea lui Sigmund Freud 
Zur Auffassung der Aphasien (Despre interpretarea afaziilor), de fapt prima sa carte, 
un studiu critic referitor la concepţiile curente privitoare la mecanismul tulburărilor de 
origine corticală ale vorbirii. Tinărul medic se declară aici în dezacord cu acei neurologi 
contemporani care se străduiau să descopere substratul anatomic al unor asemenea ma- 
nifestări patologice, pe care le puneau invariabil pe seama lezării scoarţei cerebrale. În 
această scriere, Freud a încercat să deplaseze interesul cercetătorilor de la aspectele mor- 
fologice către cele fiziologice, atrăgînd atenţia asupra faptului că nu distrugerea anumi- 
tor repere anatomice este cea care decide în privinţa formei şi gravităţii afaziei, ci com- 
promiterea unor structuri funcţionale de la nivelul sistemului nervos central. 

Mica monografie despre afazii publicată de Freud cu mai bine de un deceniu în urmă 
nu a fost prin urmare trecută cu vederea de către specialiştii români din 1905. Dar in- 
ventarierea, în acelaşi articol din „Spitalul“, a afecţiunilor omologate de „psihiatria mo- 
dernă” nu a prilejuit autorilor? nici o referire la revoluţionarele concepţii freudiene din 
acel domeniu. Să nu uităm totuşi că, la epoca aceea, psihanaliza era aproape complet 
ignorată, mai cu seamă în ţările latine, sau cel mult socotită un fel de erezie nedemnă 
de a fi obiect de preocupare pentru oamenii de ştiinţă. De altminteri, unii neuropsihiatri 
de valoare vor continua să-şi manifeste regretul pentru faptul că S. Freud n-a perseverat 
în valoroasele lui lucrări asupra morfologiei sistemului nervos, cercetări datorită cărora 
dobindise o anumită notorietate înainte de a aborda frontal problemele de psihologie şi 
psihiatrie care i-au asigurat incomparabila-i faimă. 

Numele neurologului, nu al psihiatrului, Freud avea să mai fie pomenit în revista 
„Spitalul“ şi peste un deceniu, in 1914, printre cele ale „clinicienilor” care se ocupaseră 
de diagnosticul diferenţial al „bolii lui Little“3, denumire desemnind anumite paraplegii 
spasmodice familiale ale vîrstei copilăriei care fuseseră incluse în aceeași grupare no- 
sologică de către englezul William Little, în 1862. Este de presupus că medicii noştri 
n-au bănuit că acest Freud nu era altul decît cel vizat în teza de doctorat Starea actuală 
a psihoanalizei lui Freud, susţinută la facultatea din Bucureşti cu un an mai înainte de 
absolventul M. Ilian... 


1. Al. A. Sutzu si S. Marbe-Cohen, Psihiatria modernă şi principalele ei entităţi morbide, 
în „Spitalul“, XXV (1905), nr. 3 din 15 febr., p. 51. 

2. Alexandru A. Sutzu era fiul lui Al. Sutzu, titular, la acea dată, al catedrei de Clinică a 
bolilor mintale si nervoase de la Facultatea de Medicină din Bucureşti. Doctorul Solomon Marbé 
avea să se stabilească la Paris, unde se va număra printre colaboratorii Institutului Pasteur. Prin 
1930 a intermediat între prietenul său Constantin Brâncuşi şi un grup ploieştean de iniţiativă în 
vederea ridicării, în urbea sa natală, a unui monument pentru I. L. Caragiale (vezi B. Brezianu, 
Caragiale şi Brâncuşi, in ,Manuscriptum*, VI (1975), nr. 4 (21), p. 121). 

3. C. I. Urechia şi Gr. Odobescu, Un caz de maladie a lui Little cu necropsie, in „Spitalul“, 
XXXIV (1914), nr. 13, p. 283. Îi mulţumim domnului Alfred Reiner pentru semnalarea celor două 
articole din „Spitalul“, ca şi a altor tipărituri in care se face menţiune despre psihanaliză şi Freud. 

Capitolul 1 


MEDICINA ROMÁNEASCÁ IA CUNOSTINTÁ DE 
FREUDISM 
(1912-1920) 


Doctorul G. Preda despre „psiho-analiză“ 


O succintă prezentare în limba română a doctrinei şi terapeuticii psihanalitice a ieşit 
— în sfirşit! — în 1912, de sub pana psihiatrului Gheorghe Preda (1879-1965), medic 
militar originar din Botoşani, doctor din 1904 al facultăţii bucureştene cu o teză intitu- 
lată Contribufiuni la studiul fenomenelor neuro-psihico-mentale în armată şi beneficiar 
al unor stagii de specializare în Franţa şi Germania. Doctorul Preda a manifestat devre- 
me interes pentru psihoterapie şi s-a încumetat să întreprindă cercetări personale în această 
direcţie, tipărind, prin 1911, şi cîteva note în „Revue de psychothérapie“ din Paris. 

În primăvara anului următor a publicat, în „Revista ştiinţelor medicale“, un consis- 
tent referat despre „psihoterapia metodică”, neomiţind să prezinte cu acest prilej unele 
date sumare în legătură cu „psiho-analiza”. Merită să ne oprim o clipă asupra acestei 
prime expuneri sintetice despre freudism apărute în presa noastră medicală. E vorba de 
un text purtind parcă pecetea unui anume ,arhaism"^, dar care vádeste strădania formu- 
lării, într-o românească inteligibilă pentru oricare intelectual, a unor noţiuni care, alt- 
minteri, ar fi pretins elaborarea unui lexic special. 

Un şir întreg de autori germani, „în cap cu Freud, au stabilit — remarcă Preda — 
că cea mai mare parte din psihonevroze, plingerile, fobiile, aprehensiunile, aşa de ab- 
surde pe cît par, nu sînt lipsite de o bază, şi că dacă medicul reuşeşte, fie prin hazard, 
fie prin o metodă, a cunoaşte bine starea sufletească a bolnavului său, el vede că toate 
aceste manifestaţiuni bizare au o bază psihologică profundă si cá ele decurg logic din 
trecutul bolnavului şi că adeseori au determinaţiuni multiple. În scurt, fobiile, cu mani- 
festaţiunile lor aparente, nu sînt decît imaginea simbolică a stării adevărate a sufletului 
bolnav“. Despre fundamentul terapeutic al psihanalizei, referentul notează: „Dacă noi 
am putea numi lucrurile pe adevăratul lor nume, bolnavul nu încearcă mai mult a între- 
buinta un langaj simbolic şi fobiile dispar de la ele înseși, întocmai ca şi un om care 
vorbeşte rău o limbă străină si care încetează de a o mai întrebuința atunci cînd întilneşte 
un compatriot.” Metoda „psiho-analitică” a profesorului Freud urmăreşte să descopere 
„ce se ascunde îndărătul manifestatiunilor aparente, precum sint fobiile", ea constind 
din „analiza plingerilor bolnavului si a felului sáu de a se exprima".! 


1. G. Preda, Considerafiuni asupra psihoterapiei metodice, in „Revista ştiinţelor medicale”, 
VIII (1912), nr. 4 din apr., pp. 251-252. Curind după aceea a fost tipărit un rezumat al comunicării 
prezentate pe aceeaşi temă la Societatea de Psihoterapie din Paris: G. Preda, Considérations sur 
la psychothérapie méthodique, în „Revue de psychothérapie", XXVII (1912), nr. 5 din nov., 
pp. 138-139. 

Dincolo de stîngăciile stilistice şi de şovăielile „vocabularului tehnic” trebuie apre- 
ciat modul în care doctorul Preda a reuşit să pună totuşi în evidenţă sensurile înnoitoare 
ale psihanalizei. 

În bibliografia anexată nu sînt însă pomenite lucrările lui Freud şi ale discipolilor 
săi, ci câteva scrieri ale unor comentatori şi popularizatori din afara şcolii vieneze, ceca 
ce ar putea să sugereze că referentul nu s-a documentat „de la sursă” în privinţa freu- 
dismului. 

Dar, în aceeaşi toamnă, doctorul Preda a ţinut să participe la reuniunea Societăţii 
Internaţionale de Psihologie Medicală şi Psihoterapie de la Ziirich, unde, printre alţi pro- 
motori ai psihanalizei, l-a putut asculta pe Alfred Adler vorbind despre Substratul or- 
ganic al psihonevrozelor. În legătură cu această expunere, ca şi cu alte materiale ale 
reuniunii, el a publicat o amplă dare de seamă în „Revista ştiinţelor medicale*!. 

După primul război mondial, Gheorghe Preda a desfăşurat o lăudabilă activitate şti- 
intificá şi mai cu seamă organizatorică în domeniul psihiatriei. A funcţionat în 1919- 
1939 ca director al Ospiciului de Alienaţi din Sibiu, aşezămint a cărui onorabilă tradiţie 
s-a străduit să o îmbogăţească, a înfiinţat în 1933, pe lingă spitalul de psihiatrie sibian, 
primul dispensar de neuropsihiatrie din România destinat tratamentului şi profilaxiei bo- 
lilor psihice şi ocrotirii bolnavilor, a fost iniţiatorul şi preşedintele Societăţii de Psiho- 
logie Medicală din Sibiu, creată în 1934, s-a distins ca animator al congreselor naţionale 
de neurologie şi psihiatrie, a îndeplinit şi sarcina de inspector general sanitar?. 

În toate împrejurările a arătat interes faţă de învăţătura lui Freud şi n-a manifestat 
nici o reticentá la practicarea de către colaboratorii săi sibieni a tratamentelor analitice, 
fără însă ca el însuşi să se angajeze sistematic în asemenea demersuri terapeutice. Este 
semnificativ că, de pildă, în broşura pe care care a scris-o pentru ASTRA, Conştientul 
şi inconştientul nostru, tipărită la Sibiu în 1925, nu se aminteşte despre Freud şi doctrina 
sa. Ce e drept, într-o scriere educativă publicată în anul următor pomeneşte, dar în trea- 
căt, de „tulburările atit de frumos descrise de Freud" la puberii cărora se încearcă să li 
se comprime instinctul sexual. De fapt, doctorul Preda a cultivat o psihanaliză contem- 
plativă... 


Teza de doctorat a lui M. Ilian 


S-ar părea cá ziua de 22 iunie 1913 reprezintă o dată memorabilă în istoria psih- 
analizei din România: atunci şi-a susţinut teza de doctorat la Facultatea de Medicină din 
Bucureşti absolventul M. Ilian (născut la Bacău in 1885), tratind despre Starea actuală 
a psychoanalyzei lui Freud. Juriul de promoţie era prezidat de Alexandru Obregia, ti- 
tularul catedrei de psihiatrie, şi număra printre membri pe profesorul Gheorghe Mari- 
nescu şi pe docentul Constantin Urechia (ca suplinitor), cărora li s-au adăugat cîteva 
personalităţi din afara specialităţii, precum pediatrul N. C. Tomescu, internistul I. Na- 
nu-Muscel si farmacologul D. Ionescu. Faptul cá doctrina freudistá constituia subiectul 
unei „lucrări inaugurale" dă, într-un fel, măsura interesului de care psihanaliza începea 


1. Societăţi savante, în „Revista ştiinţelor medicale”, VIII (1912), nr. 9 din sept., pp. 706-716. 

2. Despre activitatea sa medico-socială vezi I. Munteanu, Gheorghe Preda (1879-1965), în 
„Neurologie, psihiatrie, neurochirurgie“, XXXIV (1989), nr. 3 din iul.-sept., pp. 228-230. 

3. G. Preda, Citeva date biologice şi psihologice necesare unei educafiuni moderne, Sibiu, 
Tip. Şcoalei Militare Infanterie, 1926, p. 39. 

să beneficieze în cercurile savante româneşti. Însăşi expresia folosită in titlul tezei: „sza- 
rea actuală a psihanalizei” dovedeşte că, de fapt, freudismul nu reprezenta în 1913 o 
noutate absolută pentru medicii noştri, pe care deci îi interesa stadiul evolutiv atins acum 
de această doctrină, aflată în continuă remaniere pe plan teoretic şi aplicativ. 

Producţia lui Ilian este destul de modestă şi ca dimensiuni (însumează 44 de pagini), 
şi ca viziune ştiinţifică. De altfel, autorul explică, în introducerea lucrării, motivul ale- 
gerii subiectului său: „Deoarece această chestiune n-a fost rezumată încă în limba ro- 
mână, d. prof. dr. Obregia a avut bunăvoința a mă însărcina cu tratarea ei." Doctorandul 
nu are pretenţia de a fi abordat „creator“ tema sa: „Concluziile mele ar fi putut fi ale 
oricăruia, numai să fi avut răbdarea să cerceteze vasta bibliografie şi să fi posedat cu- 
nostintele limbii germane." Ne indoim totuşi că Ilian s-a cufundat în studiul literaturii 
psihanalitice, fie măcar al celor 27 de titluri (din care şapte ale unor lucrări personale 
ale lui S. Freud) figurind în bibliografia finală. El mărturiseşte, de altminteri, cá este 
speriat „din cauza abundenței enormei bibliografij“ pe care a aflat-o „expusă în scrisoa- 
rea-răspuns ce mi-a trimis-o Freud prin d-rul Otto Rank din Viena". Iată deci că ela- 
borarea acestui op şcolăresc a prilejuit o tentativă de consultare directă a şefului şcolii 
psihanalitice, care însă a preferat să răspundă prin intermediul unui colaborator, ce e 
drept a unui colaborator foarte apropiat şi prețuit. 

În primul capitol, Istoricul psihoanalizei, se afirmă că Joseph Breuer este „iniţiatorul 
şi fondatorul acestui studiu“, afirmaţie prea tranşantă, ştiut fiind ce rol hotáritor i-a re- 
venit in pragul secolului nostru lui Freud în orientarea definitivă a investigaţiilor privi- 
toare la substratul inconştient al vieţii sufleteşti. Capitolele următoare tratează despre 
Psihoanaliza după (adică potrivit vederilor lui) Freud (cu citate transcrise în limba ger- 
mană din scrierile acestuia, ceea ce l-a scutit pe exegetul român de efortul traducerii 
unor termeni ,rebarbativi" din glosarul psihanalitic!); Sexualitatea ca factor etiologic; 
Care sînt efectele psihoanalizei?; Critica; Consideraţiuni personale; Terapia. În Con- 
cluziunile tezei întîlnim cîteva obiecţii fundamentale aduse psihanalizei: „6. Efectele te- 
rapeutice ale acestei metode sînt discutabile, şi numai o experienţă mai îndelungată va 
arăta dacă această metodă va persista în ştiinţă”... „8. Se poate obiecta lui Freud că in 
metoda sa generalizează (excesiv) admiţind sexualitatea ca unicul factor etiologic”... 
„9. Freud nu (ine seama în psihoanaliza lui de doi factori din patologia generală: pre- 
dispoziţia şi ereditatea; aceasta formează argumentul cel mai puternic contra teoriei se- 
xualitátii ca unic factor etiologic si in contra efectelor terapiei metodei sale."? De altfel, 
$i în paragraful ,consideratiunilor personale”, doctorandul combate viziunea freudiană 
asupra sexualităţii, formulează rezerve în privinţa teoriei sexualităţii infantile şi îşi ex- 
primă opinia că sexualitatea poate fi o cauză adjuvantă, dar nu cauza unică a fenome- 
nelor psihopatologice de tipul isteriei?. 

Cea mai convingătoare dovadă a impermeabilitátii manifestate de Ilian faţă de con- 
cepţiile freudiste ar putea fi dedicatia către părinţi, plasată, potrivit tradiţiei, în fruntea 
lucrării sale inaugurale, dar care se înfăţişează, în cazul acesta, mult mai ditirambic decît 
pretindea aceeaşi tradiţie. Mărturisindu-şi elanurile de gratitudine pentru cei care l-au 
adus pe lume, doctorandul proclamă, printre multe altele: „Aci, adînc în inima mea, sen- 
timentele mele sînt infiltrate; aci, adînc în inima mea, ele formează căldura vieţii mele; 


1. M. Hian, Starea actuală a psychoanalysei lui Freud, Bucureşti, Tip. Victoria, 1913, 
pp. 3-4. 

2. Ibidem, pp. 41-42. 

3. Ibidem, pp. 27-30. 

aci, adinc, ele aşteaptă viaţa viitoare! spre a se manifesta şi spre a se revanşa“ — de- 
claraţii incompatibile cu atitudinea oedipiană a unui fiu faţă de tatăl său... 

Fapt este însă că M. Ilian a nimerit întimplător în ograda freudistă, pe care avea să 
o părăsească de îndată şi fără întoarcere. S-ar crede că subiectul „avangardist” al tezei 
sale i-a fost sugerat de însuşi profesorul Obregia sau, eventual, de vreun colaborator al 
acestuia (precum C. Urechia sau P. Pitulescu), cărora li se mulţumeşte în prefaţă pentru 
„îndrumarea la alcătuirea lucrării”, decisivă fiind în circumstanja de față cunoaşterea 
limbii germane de către doctorand, ceea ce-i asigura un acces lesnicios la literatura psih- 
analitică de bază. Drept care nici nu era obligator să-l mai aflăm pe doctorul Ilian apli- 
cînd tehnicile freudiene în practica sa de vindecător. Dar opțiunea sa profesională este 
oarecum surprinzătoare: un anuar medical din 1924 ni-l semnalează ca stomatolog la 
Bacău?, invitindu-si deci concetăţenii nu pe un divan de analiză, ci pe fotoliul cabine- 
tului său dentar. 

Matyas Ilian a încetat din viaţă in 1941 şi a fost înmormântat la cimitirul israelit din 
oraşul sáu nata". 


Psihiatria románeascá in pragul primului rázboi mondial 


Susținerea in 1913 la facultatea bucureşteană a unei teze de doctorat tratind despre 
doctrina lui Freud nu trebuie defel interpretatá ca echivalind cu un eveniment ce mar- 
cheazá pătrunderea psihanalizei pe poarta principală (sau măcar pe o uşă de serviciu) a 
medicinii ştiinţifice româneşti. La epoca aceea, psihiatrii noştri se arătau cu toţii refrac- 
tari la concepţiile etiopatogenice care admiteau posibilitatea manifestării unor tulburări 
psihice fără substrat lezional sau fără modificări metabolice evidenţiabile prin probe de 
laborator. 

În chiar anul în care Ilian şi-a prezentat lucrarea inaugurală, Constantin I. Parhon 
declara la deschiderea cursului său de clinica bolilor nervoase si mentale de la facultatea 
din laşi: „Problemele psihiatrice nu vor fi [în prelegerile noastre] numai probleme pa- 
tologice, ci şi probleme anatomo- şi histopatologice, precum şi fizico-chimice şi bio- 
logice." Într-o asemenea viziune despre determinismul psihopatiilor, teoriilor lui Freud 
nu li se putea nicidecum recunoaşte fundamentarea ştiinţifică. 

În lecţia despre „obsesiuni în general”, ținută în cadrul cursului său de psihiatrie din 
1915-1916, profesorul Al. Obregia a menţionat în treacăt şi opiniile lui S. Freud privi- 
toare la mecanismul producerii unor atare manifestări psihopatologice: „Freud a emis 
ideea că obsesiunile şi fobiile ar fi de origine sexuală şi că etiologia lor specifică ar 
rezida în acumularea tensiunii genezice, provocată prin abstinenţă sau iritaţie genezicá 
frustá, adică prin continenţa forţată sau practicile incomplete sau neregulate ale actului 
sexual.“ Cu alte cuvinte, după părerea lui Freud cel din versiunea lui Obregia, trata- 


1. lată totuşi un lapsus care-i poate incinta pe freudisti: in loc de „pe viitor“ sau „în anii ur- 
mátori*, dedicantul serie „viaţa viitoare”, adică presupusa existenţă de după moarte... Menţionăm 
că doctorandul din 1913 nu foloseşte termenul lapsus, ci expresia mic defect. 

2. „Almanahul medicinii“, | (1924), p. 105. 

3. Informaţie de la domnul dr. Epifanie Cozarescu, din Roman. 

4. C. IL Parhon, Obiectul neuropatologiei şi psihiatriei, în „Revista ştiinţelor medicale“, IX 
(1913), nr. 2 din febr., p. 100. 

5. Curs de psihiatrie de d. profesor dr. Obregia, de la Ospiciul Márcuta, 1915-1916, Bucu- 
resti, Litografia D. Dumitrescu, pp. 276-277. 

mentul rational si radical al obsesiilor şi fobiilor ar trebui să conste pur şi simplu din 
practicarea sistematică si nestingherită a copulaţiei! 

Această primă menționare (cunoscută de noi) a freudismului într-o prelegere univer- 
sitară deschide astfel, in tara noastră, seria prezentărilor simplificatoare, deformante şi 
vulgarizatoare (în sensul negativ al cuvîntului) ale doctrinei psihanalitice!. N-avem 
dreptul să punem la îndoială buna credinţă a lui Obregia, dar este neindoios cà expu- 
nerea completă şi corectă a învăţăturii lui Freud ar fi necesitat din partea reputatului 
psihiatru bucureştean un efort de documentare şi de reflecţie pe care acesta se vede că 
nu era dispus să-l depună. 

În „revista generală” asupra problemelor de psihiatrie aşa cum se infátisau ele în 
1915, tipărită de doctorul Petre Pitulescu într-unul din periodicele noastre medicale, la 
paragraful rezervat „neurofreniilor sau psihonevrozelor” este prezentată doar... epilep- 
sia. Autorul făgăduieşte, într-o notă, să discute despre celelalte psihonevroze, precum 
isteria, neurastenia şi psihastenia, în cadrul unui articol ulterior?, care însă n-a mai apá- 
rut. Am pierdut astfel ocazia de a afla cum aprecia Pitulescu vederile lui Freud despre 
geneza şi tratamentul acelor afecţiuni. Ne punem, de altfel, întrebarea (manifestind, poa- 
te, tendinţa către suspiciune caracteristică psihanaliştilor...) dacă atunci cînd a renunţat 
să-şi îndeplinească angajamentul publicistic, doctorul Pitulescu n-a fost cumva determi- 
nat (fie chiar inconştient) şi de lipsa dorinţei de a examina temeinicia concepţiilor lui 
Freud. 


1. S-ar putea replica însă că am citat nu dintr-unul text publicat de însuşi Obregia, ci dintr-unul 
multiplicat, eventual, fără autorizaţia sa, cum se întîmpla uneori la litografierea cursurilor univer- 
sitare. Se pare însă cá de data aceasta avem de-a face cu stenograme ale lecţiilor ţinute la Mărcuţa. 

2. [P.] Pitulescu, Psihiatria in 1915, în „Revista ştiinţelor medicale”, XI (1915), nr. 3-4 din 
mart.-apr., p. 415. 


Capitolul 2 


ÎNCEPUTURILE PSIHANALIZEI ÎN ROMÂNIA 
(1920-1930) 


Un meteorit: A. Stocker 


Dată fiind antipatia cu care învăţătura lui Freud era inevitabil întîmpinată în medi- 
cina românească postbelică, apariţia în bine cunoscuta revistă pariziană ,L'encéphale" 
din februarie 1921 a articolului Studiu psihanalitic asupra , Urciorului spart“, sub sem- 
nătura lui A. Stocker, docent de psihiatrie din Iaşi, nu a putut să nu constituie o surpriză. 
Căci nu mai era vorba de una din frecvent inseratele, în periodicele medicale, expuneri 
„didactice“ asupra freudismului, redactate de obicei pe un ton polemic si abundind în 
rezerve formulate în numele „bunului-simţ“ ştiinţific. Avem de-a face cu un studiu pus 
explicit sub semnul orientării psihanalitice, a cărei valabilitate se voia dovedită prin til- 
cuirea sensurilor ascunse ale unei producţii artistice de mare popularitate, cum este Ur- 
ciorul spart, faimoasa pictură „de gen" a francezului Jean-Baptiste Greuze (1725-1805). 
Neaşteptată este nu corecta si cuprinzătoarea informatie pe care psihiatrul din Iaşi o po- 
sedă în privinţa concepţiilor lui Freud, cît capacitatea lui de a utiliza creator, în domeniul 
atit de pretentios al hermeneuticii literar-artistice, bagajul notional elaborat de savantul 
vienez. 

A. Stocker subliniază meritul psihanalizei de a fi constituit fermentul unor vaste în- 
noiri survenite în cele mai felurite sectoare ale cunoaşterii: „În afara ştiinţelor medicale 
propriu-zise, psihanaliza şi-a extins astăzi metoda la psihologia generală, la mitologie, 
la psihologia popoarelor, la ştiinţele filozofice, la estetică şi la artă, la literatură, la pe- 
dagogie, la metafizică, la psihologia religiilor etc.” Mobilul plăsmuirilor omeneşti de 
tot soiul şi conţinutul acestora este determinat de „dorinţele intime ale subiectului” ima- 
ginativ, căci remarcă Stocker: „Fie că este vorba de jocul copilului, de reveria trează 
sau de visul nocturn al adultului, de producţia fantastică a unui nevrozat sau a unui 
psihopat ori de creaţiile imaginaţiei colective (mituri, poveşti), pretutindeni se vădeşte 
aceeaşi názuinfá, pretutindeni este urmărit acelaşi scop: realizarea unei dorinţe.”! 

După această punere la punct teoretică, echivalind cu o „mărturisire de credinţă” 
freudistă, psihiatrul din capitala Moldovei a trecut la demonstraţia aplicativă avînd drept 
obiect Urciorul spart. Doctorul Stocker s-a oprit asupra acestei picturi tocmai fiindcă 
Greuze beneficia de o adînc înrădăcinată celebritate de „artist care predică”, datorită 
unor opere „moralizatoare“, precum Tatăl de familie explicînd Biblia, Rodui bunei creş- 
teri, Blestemul părintesc, Fiul pedepsit etc. Urmindu-l în privinţa aceasta pe criticul Lou- 
is Hautecoeur, Stocker crede însă că „mania predicării este la Greuze cu totul artifi- 


1. A. Stocker, Étude psychoanalytique sur la „Cruche cassée“, în ,L'encéphale", XVI (1921), 
nr. 2 din febr., pp. 78-79. 

cialá^, necorespunzind unor impulsuri lăuntrice, ci fiind doar consecinţa „solicitărilor 
literaturii contemporane“ si a „sfaturilor prietenului sáu Diderot". 

Pînza din 1777 a lui Greuze vrea, desigur, să ne emotioneze înfăţişindu-ne uimirea 
unei graţioase si naive fete niţel speriate din pricină că vasul de lut cu care plecase la 
fintiná a crăpat, poate din neatentia ei. Dar, descriind tabloul, Stocker nu stăruie asupra 
farmecului imaginilor dulcege, ci îşi propune să descopere aici un întreg complex de 
simboluri, cu substrat sexual. După inventarierea minuțioasă a unor asemenea simboluri, 
el conchide că urciorul este „sinonimul uterului, al organelor genitale feminine în gene- 
re“, reprezentînd „deopotrivă cavitatea uterină şi himenul perforat”. Izvorul figurat în 
aceeaşi pictură îl simbolizează pe autorul „dezastrului“. Jetul de apă provine dintr-o fintiná 
„cap de leu", iar leul, se ştie, este un animal falic. În imaginaţia infantilă, jetul de urină 
are o semnificaţie genitalá, notează Stocker. Zugrávind o atare ţişnire a apei, pictorul 
Greuze, atunci în vîrstă de 52 de ani, realiza în fantezie performanţa unei deflorări?... 

Psihiatrul român a urmărit să dezvăluie străfundurile inconştientului artistului de la 
sfirşitul secolului al XVIII-lea, încercînd să ne ofere o cheie, făurită potrivit tehnicii 
freudiene, a obsesiilor şi fantasmelor ascunse în spatele imaginilor clare şi surizătoare 
pe care Greuze le aşternea pe pinzá spre delectarea, dar şi educarea contemporanilor. 

Cine a fost acest autor al primului studiu psihanalitic original redactat de un român? 

Arnold Stocker s-a născut la Iaşi, în ziua de 12 ianuarie 1890. Stockerii se stabili- 
seră în Elveţia prin secolul al XV-lea, venind din Alsacia. Victor Stocker, tatăl viitorului 
psihiatru, s-a instalat după războiul nostru de independenţă la laşi, unde a deschis un 
prosper magazin de coloniale şi şi-a clădit o locuinţă în via pe care o cumpărase la 
Copou. 

Arnold s-a înscris la facultatea de medicină din oraşul natal, obţinînd aici, in februa- 
rie 1916, titlul de doctor cu teza Asupra unui caz de cianoză congenitală cu infecţiune 
sifilitică dobîndită. La vremea aceea, doctorandul era preparator la Laboratorul de Chi- 
mie Medicală condus de profesorul Corneliu Şumuleanu. În cursul războiului din 1916- 
1918, Arnold Stocker s-a aflat în formaţiile sanitare de pe front. 

Revenind în lumea universitară, tînărul medic s-a decis pentru cariera de psihiatru. 
În prefata, datată ianuarie 1919, a memoriului său pentru docenţă, el tine să-i mulţu- 
mească profesorului Parhon „pentru liberalitatea cu care mi-a permis să întreprind cer- 
cetările de faţă în serviciul de sub conducerea d-sale, precum şi pentru bunăvoința si 
generozitatea sufletească cu care m-a intimpinat totdeauna"s. 

În lucrare nu se face însă nici o aluzie la psihanaliză, după cum nici în cadrul So- 
cietăţii de Neurologie, Psihiatrie şi Psihologie din Iaşi, al cărei secretar fusese ales (im- 
preună cu filozoful Petre Andrei) la constituirea acesteia, în septembrie 1918, Stocker 
nu a prezentat vreo comunicare cu orientare freudistă. În nici unul din articolele pe care 
le-a publicat, fie singur, fie în colaborare, la buletinul amintitei societăţi nu întilnim vreo 


1. Ibidem, p. 81. 

2. Ibidem, pp. 82-83. 

3. Datele biografice despre A. Stocker ne-au fost furnizate de doamna dr. Cristina Ionescu 
din lagi, împreună cu care am prezentat în şedinţa din 8 ian. 1990 a Societăţii de Istoria Medicinii 
şi Farmaciei — Filiala Bucureşti comunicarea Centenarul doctorului Arnold Stocker, primul autor 
din domeniul psihanalizei în România. Doamna Cristina lonescu este nepoată de soră a lui A. 
Stocker. 

4. Vezi C. Romanescu, Un secol de învățămînt medical superior la laşi, vol. 1, [Iasi, Ed. IMF 
Iaşi, 1980], p. 97. 

5. A. Stocker, Raportul delirului cronic cu psihozele afective, laşi, 1919, p. 4. 

referință la problemele psihologiei abisale; cercetătorul moldovean pare să manifeste, 
dimpotrivă, o marcată preferinţă pentru temele care evidenţiază existenţa unui determi- 
nism material cert în declanşarea fenomenelor patologice din domeniul neuropsihiatriei. 
Mai toate titlurile comunicărilor şi articolelor sale vădesc influenţa preocupărilor maes- 
trului şcolii de la Socola, profesorul C. I. Parhon, care, de altminteri, semnează ca prim 
autor multe din acele lucrări, caracterizate adeseori prin larga lor perspectivă biologică, 
prin tendinţa de a raporta manifestările clinice la un substrat organic, prin indicarea anu- 
mitor structuri morfopatologice şi mecanisme biochimice capabile să explice procesele 
morbide. 

Cu atit mai puţin previzibilă a fost apariţia la Paris, în aceeaşi perioadă, a articolului 
prin care Arnold Stocker se afirmă ca adept al freudismului. Fără să ne hazardăm în 
cine ştie ce pretinse explicaţii psihanalitice (cum ar fi existenţa unui „complex al lui 
Oedip” faţă de părintele spiritual tiranic reprezentat de către profesorul Parhon...), tre- 
buie să admitem că publicarea textului din »L'encéphale" poate îmbrăca semnificaţia 
unui gest de protest şi cumva de eliberare din situația echivocă impusă de presiunea 
intelectuală şi morală pe care o resimțea în cercul psihiatrilor ieşeni, unde freudismul 
nu era deloc agreat. 

O veritabilă consacrare a freudistului Stocker a constituit-o tipărirea la puţină vreme 
după aceea a unui articol al său în „Internationale Zeitschrift für Psychoanalyse", pro- 
babil cea mai importantă revistă „de profil“ de pe-atunci, editată la Leipzig şi Viena. 
Textul semnat de dr. Arnold Stocker, docent în psihiatrie la Jaşi, este intitulat Visul 
oedipian al unui schizofrenic, fiind inclus la despárjámintul Comunicări (Mitteilungen)!. 
Era vorba de interpretarea unui vis pe care i-l relatase autorului notei un bolnav internat 
la Socola în 19132. 

Publicarea studiului despre Urciorul spart coincidea şi cu un eveniment important 
din viaţa particulară a lui Stocker: despărţirea de prima lui soţie, doctori(a Alice Lăzăres- 
cu-Stocker, una din cele mai active participante la activitatea Ştiinţifică desfăşurată atunci 
în clinica de la Socola, şi căsătoria lui cu medicinista basarabeană Nataşa Sergheevna 
Haritonova. 

În şedinţa din 15 mai 1921 a Societăţii de Neurologie, Psihiatrie şi Psihologie din 
Iaşi, doamna dr. Charlotte Ballif a fost aleasă secretar general al reuniunii, în locul dom- 
nului dr. Arnold Stocker, care „Şi-a dat demisia din calitatea de membru al societàtii"?. 
Ruptura cu cercul ştiinţific de la Socola părea deci să fie completă şi definitivă. Din 
informaţiile oferite de familie rezultă că doctorul Stocker fusese numit între timp la un 
spital din Cernăuți, pentru ca nu mult după aceea să devină colaborator al Biroului In- 
ternational al Muncii (B.I.T.) cu sediul la Geneva. 

Şi totuşi, proaspătul genevez n-avea să taie toate puntile care îl legau de Socola si 
foştii săi colegi de acolo. În primăvara lui 1926, îl găsim semnind in revista editată la 
clinica psihiatrică ieşeană un text despre freudism, extras dintr-o Psihologie a timpurilor 
noastre, „în pregătire” (dar care n-a mai apărut ca atare). Se întilnesc în acest articol 
unele afirmaţii, s-ar spune, „cu bătaie lungă”: „Aş crede că ce trebuie să ne impresioneze 


1. A. Stocker, Oedipustraum eines Schizophrenen, in „Internationale Zeitschrift für Psycho- 
analyse", VIII (1922), nr. 1, pp. 65-71. 
2. Tot in 1922, lui Stocker i-a apărut, in „Bulletin de l'histoire de la médecine“, articolul La 
melancolie de Boudha, în care se fac iarăşi auzite anumite ecouri ale psihanalizei. 
3. „Bulletins et mémoires de la Société de neurologie, psychiatrie et psychologie de Jassy“, 
- HI (1922), nr. 2 din ian., p. 41. 

în concepţia lui Freud nu este sexualitatea ca act sexual — acesta se practică, Dumne- 
zeule mare, şi încă prea mult! —, ci sexualitatea psihică, iubirea — libido, cum îi spune 
el însuşi —, acel Eros al anticilor, în sfirşit afectivitatea ce caracterizează viaţa în mod 
esenţial. Ceea ce este frinat, ceea ce funcţia intelectuală refuleazá în «inconstient» nu-i 
actul sexual, apanaj al materiei corpului nostru — pe care concepţia materialistă despre 
lume nu-l neglijează, aşa cum o dovedeşte educaţia «iluministă» făcută în şcolile şi ca- 
zărmile noastre —, dar ceea ce este dezmoştenit, corespondentul său spiritual, sufletul, 
sentimentul iubirii.“! Asemenea „reflecţii despre freudism" par să anunţe cotitura către 
spiritualismul creştin pe care doctorul Stocker avea să o efectueze curînd. 

Fiindcă, revenind peste cinci ani în paginile buletinului Socolei, de data aceasta cu 
unele „variaţii pe tema" Întruchipărilor sufletului, el se înfăţişează cu un text axat în 
chip mărturisit pe dogmele Sfintului Augustin, text în care nici nu mai socoteşte necesar 
să se răfuiască pe-ndelete cu vechile lui convingeri ,eretice"?. 

În aceeaşi perioadă a apărut la Bucureşti cartea lui Stocker Sinteză sufletească, cu 
prefata istoricului şi diplomatului C. Antoniade (publicaţia nu poartă menţiunea datei 
tipăririi, dar ea a fost înregistrată la Biblioteca Academiei Române în 1935). Avem de-a 
face cu o culegere de microeseuri pe teme psihologice cu o orientare idealistă vecină 
cu teologicul. Despre Freud şi concepţiile acestuia, el notează: „În toată onestitatea tre- 
buie recunoscut că, prin lucrările sale, acest savant a contribuit într-o largă măsură să 
reamintească semenilor săi umila lor condiţie... Cu toate că o parte a «doctrinei» merită 
să fie admisă, trebuie precizat cá nu e cazul de a o îmbrăţişa fără restricţii. lar pe de 
altă [parte] se impune remarca necesară că, în ciuda pretențiilor ei, ea e departe de a fi 
cercetat domeniul sufletului omenesc în întregime, deoarece «dincolo» de toate cite ea 
a descoperit, mai este şi altceva.“ De menţionat că tezele critice formulate aici in le- 
gătură cu psihanaliza, de pildă referitor la faimosul „complex oedipian", nu circumscriu 
o direcţie net antifreudiană. Dar în scrierile ulterioare ale lui Stocker o asemenea direcţie 
se va desemna cu tot mai multă claritate. 

Asa este cazul cu articolul O critică a freudismului, publicat în „Archives de phi- 
losophie" din 1937. De data aceasta, psihanaliza este caracterizată a fi „o construcţie 
elaborată de un bun clinician care devine un rău filozof cînd se apucă să interpreteze 
anapoda observaţiile sale juste”. Critica psihanalizei este întreprinsă de pe o platformă 
declarat catolică, recurgind la principiile metodologice expuse de marii teologi medie- 
vali, precum Toma d'Aquino, sau de unii doctrinari religioşi contemporani, fără a-l uita 
însă nicidecum pe Aristotel, 

Dintre numeroasele publicaţii ale medicului originar din laşi ne atrage atenţia volu- 
mul său din 1945 consacrat Sufletului rusesc aşa cum se oglindeşte el în Frații Kara- 
mazov. Referindu-se la „explicaţiile primare”, cum ar fi cea a identităţii funciare a ge- 
nialităţii cu nebunia, pe care unii scriitori contemporani le oferă în privinţa anumitor 
procese de creaţie, Stocker izbucneste: asta este „o dobitocie, o mágárie!", pentru ca 
într-o notă de subsol să precizeze că asemenea epitete si le adresează mai întîi siegi, cel 
care cutezase cîndva „să explice” gindirea lui Sakia-Muni prin „melancolia“ acestuia 


1. A. Stocker, Reflexions sur le freudisme, în „Bulletin de la Societe roumaine de neurologie, 
psychiatrie, psychologie et endocrinologie”, III (1926), nr. 2 din mai, p. 7. 

2. A Stocker, Images de l'áme (variations sur un theme), în „Bulletin de la Société roumaine 
de neurologie, psychiatrie, psychologie et endocrinologie", XII (1931), nr. 1-3, pp. 67-76. 

3. A. Stocker, Sinteză sufletească, Bucureşti, Tiparul românesc, [f. a.], p. 45. 

4. A. Stocker, Une critique du freudisme, in „Archives de philosophie“, XIII (1937), nr. 3, 
pp. 405-433. 

sau să redacteze „eseul psihanalitic despre Urciorul spart al lui Greuze“; evocarea aces- 
tor delicte spirituale o încheia exclamind: „Horresco referens!* (Mă înfior povestind). 
Tatá-1 pe primul autor psihanalist din România dezicîndu-se vehement de învăţătura lui 
Freud, şi aceasta în numele iubirii de oameni şi de adevăr... 

Într-una din ultimele sale tipărituri, purtind un titlu ce echivalează cu un manifest 
în favoarea recuceririi echilibrului psihic: De la nelinişte la seninătate — Nevroza — 
Perversiunea şi sănătatea sufletului omenesc, doctorul Stocker reia neobosit critica freud- 
ismului, critică ce s-ar părea că devenise pentru el, adeptul fervent al personalismului 
catolic, o veritabilă „muncă de reabilitare”. Astfel condamnă intoleranţa şi spiritul de 
„bisericuţă“ al partizanilor psihanalizei, măcar că aceştia, în mod paradoxal, se declară 
antidogmatici şi anticlericali: „Freud amalgamează într-o «doctrină» observaţiile juste 
făcute într-un domeniu pe care-l pricepea (biologia şi psihofiziologia) şi constatările pe 
care trebuia să le facă într-un domeniu în care nu se pricepea (viaţa intelectuală, morală 
şi spirituală)... Împins de magina lui de raţionat s-a apucat, aici, să... inventeze!“ Împo- 
triva acestui speculativism seducător, medicul genevez s-a simţit dator să ia poziţie fer- 
mă: „«Doctrine» precum materialismul, transformismul, freudismul, marxismul... au ie- 
şit din capetele aşezate deasupra inimii... ale «ginditorilor» pentru care realul trebuie 
să corespundă «vederilor» proprii. Pentru început, toti aceşti oameni de «bunăvoință» 
(să nu ne îndoim!) căutau noi explicaţii sau soluţii faptelor sau situaţiilor în faţa cărora 
se aflau. Dar au făurit... o ideologie."2 

O asemenea atitudine de rezervă precaută față de marile eşafodaje teoretice, care 
tind acaparator către reducționism şi către totalitarism spiritual, este înrudită cu un anu- 
mit comportament tradiţional al celor mai mulţi intelectuali români, suspicioşi îndeobşte 
cînd este vorba de construcţii ideologice cu pretenţia de a fi atotcuprinzătoare. Acest 
scepticism moderat, care totuşi nu exclude deschiderea către înnoiri, ne îndeamnă să 
considerăm că, pînă la sfirgitul vietii?, elvetianul Arnold Stocker a gîndit şi a reacţionat 
adeseori ca un român. 


Alţi susţinători „în trecere“: Maria Briese şi A. Radovici 


Constatasem că, atita vreme cît a făcut parte din colectivul de la Socola, Arnold 
Stocker n-a tipărit în ţară nici o lucrare de orientare freudistă. Dar într-o publicaţie din 
1922 a şcolii psihiatrice din laşi găsim atestată aplicarea aici, fie ea cu o anumită timi- 
ditate, a investigaţiei şi chiar a terapiei psihanalitice. 

Doctoriţa Maria Briese (1894-1970), care peste cîteva decenii va deveni titulara ca- 
tedrei de endocrinologie de la Institutul de Medicină şi Farmacie din laşi, a încredinţat 
atunci tiparului o relatare despre Un caz de psihastenie. Este vorba de o femeie internată 


1. A. Stocker, Âme russe. Réalisme psychologique des Frères Karamazov, Geneva- Annemasse, 
Ed. du Mont-Blanc, 1945, p. 16. În acelaşi studiu respinge categoric interpretarea dată de Freud, 
in scrierea Dostoievski si paricidul, uciderii bátrinului Karamazov de cátre Smerdiakov ca repre- 
zentind un gest , oedipian* (pp. 42-48). 

2. A. Stocker, De l'angoisse d la sérénité — Névrose — Perversion et santé de l'âme humaine, 
Paris, Nouvelles Editions Latines, 1960, pp. 155-156. Notăm si amănuntul, poate surprinzător, 
că doctorul Stocker schiţează aici o teorie despre nevroza considerată drept „o varietate a refle- 
xului condiţionat“, prilej de a-l elogia pe I. P. Pavlov şi chiar de a pune cumva în opoziţie psih- 
analiza şi pavlovismul (pp. 17-27). 

3. Doctorul Stocker a murit prin 1978. 

la Socola, care trăia „într-o stare de continuă aprehensiune: aşteptarea anxioasă, a lui 
Freud". Pentru explicarea proceselor morbide, tinăra cliniciană recurge mai ales la con- 
cepţiile lui Pierre Janet, dar nu omite nici opinia lui Freud, potrivit căreia „angoasa şi 
chiar obsesiile au ca origine excitaţia genitală”. Expresia „excitaţia genitalá" este desi- 
gur incapabilă să elucideze ea singură mecanismul freudian al producerii unor asemenea 
perturbări, dar nu putem să nu ne arătăm îngăduitori cu doctorifa ieşeană care abia isi 
făcea iniţierea în metapsihologie, mai ales că în încheierea articolului formulează şi un 
angajament: „Vom reveni ulterior asupra acestui caz, relatind rezultatul psihoterapiei si 
al psihanalizei."! 

Faptul că publicaţia făgăduită n-a mai apărut nu micşorează interesul notei redactate 
de Maria Briese. Mai întîi, fiindcă demonstrează că la Spitalul Socola se încerca, acum 
70 de ani, să se facă apel la tehnicile preconizate de Freud. Cu cîtă competenţă şi con- 
secvenţă, nu ştim; este de crezut că psihiatrii moldoveni aplicau, cu destule reticente, o 
analiză hipersimplificată şi îmblinzită, pentru a nu-şi traumatiza nicidecum pacienţii. 

Cazul clinic consemnat de doctori(a noastră mai dovedeşte că profesorul Parhon nu 
avea o atitudine absolut negativă faţă de freudism, căci le permitea colaboratorilor să 
pună la încercare eventualele virtuţi terapeutice ale psihanalizei. Bănuim însă că maes- 
trul rămînea tot timpul vigilent, gata să intervină cînd rezultatele curei analitice intirziau 
sau nu corespundeau celor aşteptate. Ceea ce poate că s-a şi întimpiat în cazul de psih- 
astenie a cărui relatare n-a mai fost dusă pînă la sfârşit... 

O prezentare extrem de binevoitoare a doctrinei freudiene a întreprins în acelaşi an 
doctorul Anghel Radovici (1885-1956) în articolul său Metoda psihoanalitică a lui 
Freud, inserat în „Viaţa românească”. Nu rezultă însă din text că autorul s-ar fi hazardat 
să efectueze personal cercetări în domeniul acesta; de altfel, Radovici nu era psihiatru, 
ci neurolog, unul dintre cei mai promiţători discipoli ai lui Gheorghe Marinescu, înte- 
meietorul prestigioasei şcoli neurologice româneşti. 

Doctorul Radovici s-a socotit dator nu numai să se informeze cît mai serios despre 
psihanaliză, dar şi să aducă la cunoştinţa unui public larg rezultatele documentării sale. 
Semnalăm în treacăt amănuntul că, în acest articol, scrierile lui Freud sînt menţionate 
cu titlurile lor în limba germană, ceea ce lasă de presupus că au fost consultate în ori- 
ginal, iar nu în versiuni franceze, cum obişnuiau intelectualii noştri. 

Nu se putea ca, la vremea aceea, Radovici să nu intimpine dificultăţi în făurirea echi- 
valentelor româneşti ale unor termeni tehnici psihanalitici. Aşa s-a întîmplat, de pildă, 
cu Verdrüngung, pentru care ne sint propuse corespondentele respingere sau dislocare, 
deşi în text este semnalat şi francezul refoulement, pe care însă autorul nu se decide 
să-l transforme în barbarismul (pe atunci) refulare. 

După ce constată că „psihologia inconştientului este fundamentul psihoanalizei”, Ra- 
dovici atrage atenţia asupra faptului că teoriile freudiste „nu sînt rezultatul unor pure spe- 
culaţiuni filozofice: convingerea pe care şi-a format-o Freud şi pe care a insuflat-o nu- 
meroşilor săi elevi este dobinditá prin observaţia continuă a bolnavilor săi”. 

Comentatorul bucureştean era încredinţat că „psihoanaliza a depăşit mult cadrul unei 
simple metode de psihoterapie”. El insistă asupra rolului ce-i revine concepţiei lui Freud 
în explicarea tuturor formelor de activitate omenească, inclusiv a fenomenelor sociale. 
În privinţa aceasta, doctorul Radovici se declară în dezacord cu cei care manifestă „mio- 
pie ştiinţifică” încercînd să invoce „cauze imediate, în genere de natură economică”, 


1. Maria Briese, Un cas de psychasthénie, în „Bulletin de l'Association des psychiatres rou- 
mains“, IV (1922), nr. 1-2, pp. 55-56. 

pentru a releva determinismul mişcărilor sociale, al revoluțiilor, al conflictelor religioa- 
se, al războaielor, refuzind deci argumentaţia marxistă (ce e drept, fără să folosească 
acest termen), el este de părere că amintitele „manifestări anormale în viaţa popoarelor 
pot fi considerate ca simptome morbide ce-şi pot găsi explicare în tendinţele inconştien- 
te, în instinctele ascunse ce zac în profunzimea maselor populare“. Asemenea tendinţe 
inconştiente, exprimate prin mituri, credinţe religioase şi superstiții „trăiesc din generaţie 
în generaţie şi izbucnesc în timpul crizelor prin manifestări morbide generale“!. 

n anii următori, Anghel Radovici nu va evita prilejurile de a-şi spune părerea despre 
freudism, în general o părere favorabilă. Iatá-] la 20 octombrie 1932 figurind printre 
personalităţile medicale şi culturale invitate de asociaţia Criterion să analizeze, în cadrul 
unui simpozion organizat la Fundaţia Carol, meritele şi scăderile operei lui Freud. Din 
însemnările publicate de un ascultător rezultă că doctorul Radovici a elogiat psihanaliza, 
dar a formulat şi observaţii critice în privinţa costului ridicat al tratamentelor, acestea 
pretinzind multe şedinţe, ca si în privinţa fenomenelor negative care survin uneori la 
capătul curei analitice datorită „dizolvării sufleteşti“ operate asupra bolnavului. Pe de 
altă parte, anumite psihopatii, care păreau a fi funcţionale, se datoresc unor mecanisme 
cerebrale bine cunoscute astăzi graţie, mai ales, lucrărilor lui Pavlov, care a demonstrat 
că „dinamismul psihic se explică printr-un determinism fiziologic, nu numai printr-un 
determinism psihic“2. 

La pagina pe care ziarul „Adevărul“ a consacrat-o celei de a optzecea aniversări a 
lui Freud, Radovici a contribuit cu un text în care, printre altele, îl apăra pe părintele 
psihanalizei de învinuirea de a fi ajutat la „relaxarea moravurilor postbelice“ prin teoriile 
sale despre sexualitate. „În realitate — ţine să precizeze neuropsihiatrul bucureştean —, 
Freud n-a înţeles dezlántuirea instinctului, ci derivarea lui, în copilărie şi pînă la matu- 
ritate, iar în restul vieţii sublimarea pornirilor de fiecare clipă spre muncă, creatiune de 
opere şi, în genere, acţiuni ce servesc colectivitatea."? 

În manualul popular de fiziologie nervoasă şi igienă mintală pe care l-a tipărit în 
1937 sub titlul Cum guvernează creierul, Anghel Radovici a introdus capitolul Creierul 
şi psihanaliza lui Freud, în care, după o prezentare sumară a metodei psihanalitice, for- 
mulează o originală propunere „de actualitate“: „Ceea ce Freud a aplicat la început in- 
divizilor, tot el a arătat cá se poate aplica şi popoarelor, întrucît sufletul colectiv are şi 
el refulate în inconştient, din epoci istorice trecute, conflicte, ciocniri, uri atavice, care 
zac nerezolvate şi provoacă din cînd în cînd perturbări şi războaie. Mult dorita pace ar 
putea fi obţinută şi aici pe cale psihanalitică: psihanaliza etnicá"^... 


G. Marinescu despre psihanaliză 
Ar fi fost de neconceput ca Gheorghe Marinescu, neurologul de autentic renume 


mondial, un pasionat iscoditor al „noului“ în ştiinţă şi un promotor al studiilor interdis- 
ciplinare, să nu se fi plecat şi asupra psihanalizei. Examenul critic întreprins de emi- 


1. A. Radovici, Metoda psihoanalitică a lui Freud, în „Viaţa românească”, XIV (1922), nr. 4 
din 1922, pp. 93-105. 

2. A. Radovici, Despre Freud şi freudism, în „Sănătatea şi Viaţa fericită“, XXXIII [1932], 
nr. 19-20 din dec., p. 426. 

3. A. Radovici, Succesul lui Freud, în „Adevărul“, L (1936), nr. 16 038 din 7 mai, p. 5. 

4. A. Radovici, Cum guvernează creierul, Bucureşti, Ed. Universala, [1937], pp. 153-154. 

nentul savant în privinţa doctrinei lui Freud a văzut lumina tiparului în periodicul fran- 
cez de largă adresabilitate „Revue générale des sciences pures et appliquées“. În august 
si septembrie 1923 au fost inserate aici, sub titlul Introducere la psihanaliză!, două texte 
ale lui Marinescu, primul consacrat „expunerii teoriilor lui Freud“, iar celălalt „criticii 
teoriilor lui Freud". Deşi materialul semnat de compatriotul nostru a fost plasat la ru- 
brica „articole de fond”, el reprezintă, cel puţin la prima vedere, mai degrabă o „revistă 
a opiniilor“ emise referitor la freudism de către neuropsihiatrii francezi de vază; de alt- 
fel, Marinescu mărturiseşte cá, mai cu seamă cînd a fost vorba de obiecțiile aduse psih- 
analizei, a reprodus criticile formulate atît de Em. Regis şi A. Hesnard, cât şi de P. Janet. 
Lucrul acesta nu stirbeste din valoarea unui text în care abundă luárile de poziţie per- 
sonale ale autorului. 

De la început, Marinescu tine să declare că, prin doctrina şi şcoala lui, Sigmund 
Freud „a dat, pe de-o parte, un nou avânt cercetărilor psihologice şi, pe de alta, a infuzat 
o viaţă nouă psihiatriei şi psihoterapiei“. Mai mult încă, „psihanaliza nu mai este doar 
o ştiinţă medicală... Ea îmbrăţişează actualmente ansamblul experienţelor afective şi 
emotive nu numai ale omului normal şi ale eului bolnav, dar şi ale întregii omeniri, 
din punctul de vedere al evoluţiei sale psihice"?. 

Dar cînd se ocupă de criticile aduse concepţiilor freudiene, Marinescu se vede pus 
în situaţia de a constata că „monumentul măreț, ridicat cu atita trudă psihologiei dina- 
mice de către Freud", ameninţă să se prábugeascá; el opineazá că „dacă Freud s-ar fi 
mărginit la adunarea faptelor, la orînduirea şi interpretarea lor judicioasă, psihanaliza ar 
fi rămas cu siguranţă în picioare“. Dar explicaţiile subiective şi hazardate, cu caracter 
medico-filozofic, furnizate mecanismelor inconştientului de către Freud şi mai ales de 
către adepţii săi tind să compromită psihanaliza. Aceşti adepţi, observă Marinescu, „au 
pus în exegeza fenomenelor psihologice mai mult fantezie decit spirit critic, astfel încît 
au învăluit într-o atmosferă mistică doctrina freudistă. Apoi, aplicarea teoriei pansexua- 
lismului la tratamentul psihozelor a jignit scrupulele anumitor psihiatri”. 

Referindu-se la atacurile declanşate din toate părţile împotriva psihanalizei, Marines- 
cu apreciază că valoarea lor „este foarte inegală”. El nu vrea să se oprească asupra acu- 
zaţiilor aduse lui Freud că ar fi un „iluminat“, un „spirit strimb şi primejdios, care-şi 
tirăşte discipolii într-un fel de molipsire delirantă colectivă”; sistematizind obiecțiile „se- 
rioase şi ştiinţifice“ aduse învăţăturii freudiene, Marinescu se ocupă de misticismul doc- 
trinei lui Freud, de critica psihologică a pansexualismului, de critica psihodinamismului 
şi de critica psihanalizei din punct de vedere terapeutic. 

Ceea ce nu-l împiedică să recunoască meritele mult discutatei şcoli vieneze în ela- 
borarea „unui mare număr de studii preţioase” în legătură cu nevrozele, evoluţia psihi- 
cului infantil, formele de manifestare ale „sentimentelor sexuale“. Raliindu-se opiniei 
lui Pierre Janet, Gheorghe Marinescu îşi exprimă convingerea că, „mai tîrziu, vor fi ui- 
tate generalizările exagerate şi simbolismul aventuros care pare să caracterizeze astăzi 
aceste studii..., iar lumea nu-şi va aminti decît un singur lucru, şi anume că psihanaliza 
a adus mari servicii analizei psihologice"?. Astfel, bilanţul freudismului este, în linii 


1. Titlul este imprumutat de la opera omonimă a lui Freud care toemai apăruse la Paris în 
traducerea franceză a lui S. Jankélévitch. Dar trebuie precizat că articolele lui Marinescu nu-şi 
propuneau simpla prezentare a acestei cărţi. Textul cercetătorului român se întinde pe 23 de pagini 
de format mare (cu două coloane pe pagină), constituind un adevărat studiu informativ. 

2. G. Marinescu, Introduction à la psychanalyse. I - Exposé des théories de Freud, în „Revue 
générale des sciences pures et appliquées", XXXIV (1923), nr. 15-16 din 15-30 aug., pp. 456-457. 

3. Idem, I] — Critique des théories de Freud, în „Revue générale des sciences pures et ap- 
pliquées^, nr. 17-18 din 15-30 sept. 1923, p. 510 si 520. 

mari, pozitiv. Critica lui Marinescu, deşi pe alocuri destul de aspră, se dovedeşte a fi, 
pînă la urmă, relativ binevoitoare. În nici un caz nu echivalează cu o condamnare în 
bloc şi fără apel a psihanalizei, aşa cum avea să fie ea tratată la noi peste 30 de ani, în 
,Obsedantul deceniu“, cînd freudismul a fost asimilat celor mai pernicioase manifestări 
ale „ideologiei imperialiste”. Fără să se ralieze vederilor lui Freud, marele neurolog ro- 
mân nu şi-a ascuns interesul faţă de psihanaliză si de implicaţiile ei pe plan psihotera- 
peutic, psihologic şi cultural. 

Întocmind în 1932 raportul pentru acordarea unui premiu al Academiei Române doc- 
torului I. Popescu-Sibiu, autorul monografiei Doctrina lui Freud (Psihanaliza) — ediţia 
a I-a, profesorul Marinescu a reprodus pasaje întregi din articolul tipărit în Franţa cu 
nouă ani mai înainte. Íntilnim şi aici, de pildă, afirmaţia că „partizanii convinşi ai lui 
Freud au făcut uz mai mult de fantezie decit de spirit critic şi au îmbrăcat doctrina 
freudiană într-o atmosferă mistică”. După menţionarea multora din rezervele Şi deza- 
cordurile consemnate în textul din 1923, încheierea este însă la fel de împăciuitoare ca 
atunci: „Cu toate explicările îndrăzneţe şi concluziile greşite, se găsesc în lucrările lui 
Freud şi ale elevilor săi un mare număr de studii preţioase asupra nevrozelor şi a dife- 
ritelor forme ale instinctului sexual. De aceea se poate afirma că psihanaliza a adus oa- 
recare servicii analizei psihologice şi sîntem de părere a se atribui d-lui dr. Popescu-Si- 
biu o parte din Premiul Lazár"!... 

În 1936, G. Marinescu a semnat, în „România medicală“, o recenzie la cartea Cha- 
grins d'amour et psychoses (Mihnirile din dragoste şi psihozele) a doctoritei Constance 
Pascal, „o compatrioatá a noastră stabilită în Franţa, unde este medic-şef al azilelor pu- 
blice de alienaţi ale departamentului Senei”. Aflăm de la recenzent că în această scriere 
este abordată „o chestiune pe care psihiatria clasică a cam trecut-o cu vederea, lăsînd-o 
în seama psihanalizei: psihozele produse de un amor contrariat“. Cum probabil şi era 
de aşteptat, lucrarea este apreciată favorabil, neaşteptată fiind doar, dacă ţinem seama 
de obiecțiile pe care, cum am văzut, Marinescu le formula la adresa freudismului, ob- 
servaţia lui critică în legătură cu faptul că autoarea „poate nu acordă destulă importanță 
metodei psihanalitice“2. Existau deci teme, potrivit convingerii venerabilului servant, la 
a căror elucidare trebuiau să contribuie şi luminile oferite de tehnicile freudiene. 


Cum a devenit C. Vlad terapeut şi teoretician psihanalist 


La 29 iunie 1923, cu cîteva săptămîni înainte de apariţia în Franţa a articolului său 
despre freudism, profesorul G. Marinescu făcuse parte din juriul care a acordat titlul de 
doctor al Facultăţii de medicină din Bucureşti medicului militar Constantin Vlad. Sus- 
ținerea lucrării inaugurale Contribufiuni la studiul tratamentului psihanalitic (cu şase 
cazuri analizate) constituie, fără îndoială, o dată memorabilă în istoria psihanalizei în 
fara noastră, întrucît era vorba de consacrarea profesională a singurului român care, de-a 
lungul unei vieţi îndelungate şi în pofida unor circumstanţe extrem de ostile, şi-a păstrat 
analizei, nedezicîndu-se de convingerile lui freudiste oricât de puternice au fost presiuni- 
le exercitate fie de anturajul sáu direct, fie de opinia publică, fie de oficialități. 


1. „Academia Română. Anale“, LII (1932), pp. 263-264. 
2. G. Marinescu, Dr. Constance Pascal: „Chagrins d'amour et psychoses“, 1935, G. Doin 
„€d., Paris, în „România medicală”, XIV (1936), nr. 2 din 15 ian., p. 22. 

Constantin Vlad s-a născut la 20 mai 1892 în comuna Băişeşti (judeţul Suceava), 
fiind cel mai mare dintre cei 11 fii ai unui ţăran cuprins!. Într-un eseu autobiografic 
rămas în manuscris, intitulat Limba ancestrală, dictat la capătul vieţii, cînd ştia că suferă 
de o boală care nu iartă, psihanalistul recunoștea că, în ce-l priveşte, nu s-a simţit stăpânit 
de complexul lui Oedip, aceasta fiindcă imaginea sa „despre propriul său tată nu a fost 
negativă”, ceea ce i-a îngăduit mai tirziu, cînd s-a considerat fiu spiritual al lui Freud, 
să nu fie „interesat de distrugerea realizării paterne” prin subminarea doctrinei freudiene, 
ci, dimpotrivă, să se preocupe „mai degrabă de lărgirea acestei realizări“ teoretice?. 

Puiul de bucovinean s-a înscris la Facultatea de Medicină din Viena, unde avea să 
primească o bursă. Dar după un an de studii în metropola în care respira, fără să ştie, 
„acelaşi aer cu Freud şi Stekel", a fost trimis pe frontul din Galiţia, „ca stegar şi sanitar”. 
La Lemberg a izbutit să absolve anul al II-lea, „după cîteva cursuri pripite şi după exa- 
mene luate în uniformă militară”. Aici, pe frontul de est, are însă revelaţia freudismului: 
un ofiţer ceh i-a dat să citească „... primele trei celebre volume ale părintelui psihana- 
lizei. Cărţile mi-au rămas mie — povesteşte Constantin Vlad —, cehul plecînd rapid, 
transferat pe frontul italian. Roase pe îndelete, volumele mi-au adus criterii noi şi mi-au 
prilejuit mari satisfacţii narcisistice, [eu] venind cu puncte de vedere inedite la intermi- 
nabilele discuţii şi dispute de la popota ofiţerilor armatei austriece. Astfel, debutul meu 
în psihanaliză s-a rezumat la prezentarea către alţii a teoriilor freudiene, foarte repede 
împănate cu exemple de descoperire personală şi modelate discursiv după propria mea 
structură si experientá."? 

Dar ca urmare a participárii Romániei la rázboi si a derutei ce incepuse sá se ma- 
nifeste in armata austro-ungară, Vlad se decide, pînă la urmă, să dezerteze. La Iaşi face 
încă un an de medicină, ca apoi să se instaleze in capitala României Mari. „De la con- 
taminarea mea freudiană din 1917 — remarcă el — şi pînă în 1920, cind am ajuns la 
Bucureşti student în medicină în anul al IV-lea şi stipendiat al Institutului Medico-Mi- 
litar, psihanaliza mea se poate numi preclinică."4 

În faza „psihanalizei clinice” s-a devotat cu totul serviciilor de psihiatrie: „Aveam 
un salariu şi lucram... clinică neuro-psihiatrică la Spitalul Militar. Si mai cu seamă vi- 
nam cazuri pentru psihanaliza. Mă suiam în furgoneta plină de medici şi studenţi, trasă 
de cai, cu care Obregia ne ducea la spitalul devenit în urmă Central, nr. 9 sau Gh. Ma- 
rinescu. Pe drum, expuneam cazuistică şi teorie freudiană lui Obregia, care asculta cu 
ingáduinjà şi interes, poate numai cucerit de verva şi pasiunea mea, în timp ce ceilalţi 
se mirau că îndrăznesc să vorbesc cu profesorul."? 

Că discuţiile cu venerabilul magistru ale locotenentului-medic n-au rămas fără ur- 
mări pare să ne-o demonstreze Cursul litografiat de psihiatrie al lui Obregia din anul 
universitar 1923-1924, curs în care doctrinei freudiene i se acordă o anumită atenţie, în 


1. Vezi necrologul Dr. doc. Constantin Vlad (1892-1971), în „Neurologia, psihiatria, neuro- 
chirurgia”, XVI (1971), nr. 6 din nov.-dec., pp. 561-562; T. Vlad şi N. Marcu, Docentul Con- 
stantin Vlad (1892-1971), promotor al şcolii româneşti de psihanaliză, in vol. Momente din tre- 
cutul medicinii, Bucureşti, Ed. Medicală, 1983, pp. 779-786; V. Sáhleanu, Constantin Vlad, fisá 
caracterologicá si ergograficá (dactilogramă). 

2. C. Vlad, Limba ancestrală (dactilogramă), p. 36. Vom folosi sistematic acest text, sursă 
de neinlocuit pentru studierea profilului moral si intelectual al d-rului C. Vlad. Manuscrisul ne-a 
fost pus la dispoziţie cu toată amabilitatea de dr. doc. V. Sáhleanu. 

3. Ibidem, pp. 11-12. 

4. Ibidem, pp. 13-14. 

5. Ibidem, p. 15. 

contrast cu ceea ce se petrecea la celelalte catedre de psihiatrie din (ara noastră. Aflăm 
astfel din acest curs că „profesorul Freud a profitat de ceea ce ştia psihologia, mai ales 
de ceea ce ştia medicul psihiatru, [şi anume] că subconştientul fiinţei noastre rezumă 
fenomenele de observaţie... Freud a observat cá totul trebuie căutat în fundul sufletului, 
căci, prin suferinţa aceasta continuă [provocată de impresiile negative], pacientul se si- 
leşte a le trece în subconștient şi, odată trecute acolo, lucrează ca nişte spini, iritind 
continuu sistemul nervos şi producînd o serie întreagă de dezechilibrări funoţionale”. 
Fără ca aceste formulări să exceleze prin pertinentá, ele reprezintă totuşi un vădit pro- 
gres în comparaţie cu cele pe care le-am reprodus mai înainte, din cursul ţinut de Obre- 
gia în 1915-1916. Este incontestabil că profesorul înţelegea acum mai exact fundamentele 
psihanalizei. El era dispus să admită că, „în majoritatea cazurilor, Freud reuşeşte să adu- 
că vindecarea, chiar miraculoasă”, dar punea asemenea performanţe mai ales pe seama 
capacităţii terapeutului de a-i influenţa pe bolnavi „prin personalitatea sa puternică”. 

În timpul studenţiei lui bucureştene, Constantin Vlad a frecventat şi clinica de neu- 
rologie de la Colentina, unde oficia G. Marinescu. Nu putem să nu reproducem din Lim- 
ba ancestrală relatarea unui episod caracteristic pentru receptarea freudismului la acea 
epocă: „Marinescu era viu [interesat] la tot ce era nou, şi eu veneam cu noutatea psih- 
analizei. S-a arătat dispus să-mi dea un caz de tratat cu această metodă, cu obligaţia de 
a-i face prezentări sáptáminale ale investigaţiei şi evoluţiei. Mi-a dat un caz de schi- 
zofrenie. «Domnule profesor, nu mà incumet; nici Freud nu reuşeşte in schizofrenie, e 
peste puterile psihanalizei.» Am cerut să mă ocup de o pacientă isterică, dar am fost 
refuzat, cazul fiind tratat prin hipnoză de profesor şi prezentat la cursuri. În sfirşit, mi-a 
oferit pe un tînăr bine complexat, cu fobii, ticuri, sau aga ceva. L-am cercetat foarte 
atent o săptămînă şi, la referatele de prezentări de cazuri, am venit cu mare bogăţie de 
amănunie, aflate de la bolnav. A fost prima şi ultima săptămînă de cură. Cînd am trecut 
din nou pe la bolnav, foile observaţiei erau pe jos şi rupte. Trecuse maestrul, care certase 
pe băiat: «Lui de ce-i spui şi mie nu?»"2... 

Iniţierea jui Constantin Vlad în tehnicile terapiei psihanalitice s-a desfăşurat fără res- 
pectarea „ritualului“ prescris de Freud şi şcoala sa, ritual care mai cu seamă ii pretinde 
candidatului să treacă printr-o temeinică analiză, sub supravegherea şi îndrumarea unei 
persoane care ea însăşi să fi beneficiat de o atare pregătire. Asemenea tuturor psihana- 
liştilor români de piná de curind, doctorul Vlad a fost un psihanalist autodidact, care 
s-a calificat singur, „la locul de muncă”, De aceea, la sfirsitul vieţii, el nota cu o anume 
tristeţe: „Nici eu nu am fost snpus pină acum unei analize didactice. Învăţarea limbajului 
ancestral am făcut-o fără maestru, prin contact cu oamenii... sau din cărţi... Practica 
medicală şi curativă a mers în paralel cu propriul meu instructaj."? Dar la virsta de peste 


1. Citate după T. Vlad, Confesiunile unui psihiatru, Bucureşti, Ed. Litera, 1985, p. 187. 

2. C. Viad, op. cit., pp. 15-16. 

3. Ibidem, p. 37. Dintr-o recentă sinteză istoriografică publicată de Vera Sandor în buletinul 
Societăţii Psihanalitice Române, aflăm despre o mărturie a lui C. Vlad potrivit căreia acesta, „ca 
tînăr sanitar pe frontul de răsărit, este iniţiat în psihanaliză de un ofiţer ceh, Otto Pick. Nu detinem 
— adaugă autoarea notei — informaţii în privința modului de iniţiere. Nu ştim dacă a fost vorba 
doar de discuţii teoretice purtate la popota ofițerilor şi / sau de ceea ce numim «analiză sálbaticá»". 
Ni se mai aduce la cunoştinţă cu acest prilej că „cercetările sînt în curs” pentru elucidarea obscurei 
probleme a „filiaţiei analitice românești” (Privire generală asupra istoriei psihanalizei în Româ- 
nia, în „Buletin de psihanaliză”, 1993, nr. 1, p. 2). Dar faptul cá, in manuscrisul sáu autobiografic, 
doctorul Vlad şi-a exprimat regretul de a nu fi avut ocazia, nici in tinereţe, nici mai tirziu, să se 
supună unei „analize didactice” exclude categoric ipoteza că lui O. Pick i-ar fi revenit meritul de 
a-l fi format ca psihanalist, în Galiţia, pe camaradul sáu de arme român. 

75 de ani, citi avea atunci doctorul Vlad, o analiză, chiar in scop didactic, ar fi fost de 
neconceput... 

Juriul instituit în 1923 pentru aprecierea lucrării inaugurale a lui Constantin Vlad 
era prezidat de profesorul Obregia şi număra printre membri, în afară de profesorul Ma- 
rinescu, pe docenţii Dimitrie Noica şi Dem. Em. Paulian. 

Doctorandul declara în prefata tezei că psihanaliza îl preocupă de şapte ani (deci de 
cînd cehul Otto Pick îi dăruise, pe frontul de est, cele trei scrieri ale lui Freud...). Din 
mai multe motive s-a simţit îndemnat să întocmească o asemenea lucrare: pentru cá so- 
coteste psihanaliza, „a cărei bază gigantă a fost pusă de Freud", drept „adevărata psi- 
hologie, adevăratul tratament psihic“; pentru că este necesar „a face un început şi la 
noi” în direcţia studiului psihanalizei, fiind regretabil că în ţara noastră „nu se cunoaşte 
aproape deloc această chestiune, afară de cîţiva care s-au mărginit a o gusta numai ca 
literatură, fără să încerce a o aprofunda şi a o pune în practică“; pentru că, în sfirşit, 
resimte „o mindrie personală” constatind „succesul frumos“ pe care l-a obţinut prin tra- 
tamentul psihanalitic al cîtorva cazuri clinice. În activitatea terapeutică a trebuit totuşi 
să facă faţă unor dificultăţi deosebite, deoarece pacienţii săi erau îndeobşte militari, 
aduşi pentru cură de la diverse unităţi, fără să i se asigure posibilitatea de a urmări evo- 
luţia stării lor de sănătate după scurta spitalizare de care beneficiaserá!. 

Cele şase analize descrise în teză se repartizau astfel: un caz de idei obsedante ŞI 
ticuri, un caz de crampá a pianiştilor, două cazuri de crampă a scriitorilor, un caz de 
impotenţă sexuală şi un caz de morfinomanie, doar suferinda de crampă a pianiştilor 
fiind femeie. Cu excepţia celui prezentind impotentá sexuală, la toti pacienţii s-au în- 
registrat ameliorări notabile şi chiar vindecări, ca urmare a curei bazate mai ales pe 
urmărirea asociaţiilor libere. Autorul era încredinţat de valabilitatea metodei pe care o 
aplica; el conchidea fără rezerve: „Psihanaliza e... adevăratul tratament psihoterapic, 
intrucit ea nu caută să suprime simptomul, ci caută să atace cauza (să descopere tendinţa 
ascunsă) ce dă acele simptome."? 

Doctorandul din 1923 a intuit, remarcă pe bună dreptate unii comentatori, principiul 
de bază al orientării medicale psihosomatice atunci cînd afirma că „aproape nu există 
o limită între tulburările somatice şi cele psihice, şi că acestea din urmă pot să fie cauza 
celor dintii, tot aşa cum şi acelea pot să determine pe acestea din urmá"?. 

În memoriile redactate la bátrinefe, Constantin Vlad mărturiseşte că, recitindu-şi teza 
de doctorat, „nu o reneagă deloc”. Îşi dă seama că acolo se resimte puternic influenţa 
psihanalistului vienez Wilhelm Stekel, a cărui carte apărută în 1921, Stările anxioase şi 
tratamentul lor, îi oterise modele pentru conducerea analizelor relatate. Şi memorialistul 
recunoaşte: „La această dată — şi, din păcate, nici mai tirziu întotdeauna — nu se poate 
face foarte bine diferenţierea între ce este al meu şi ce este luat de la Freud sau de la 
Stekel. Simţul proprietăţii, la această fază a psihanalizei, nu era foarte bine definit, do- 
minind ideea de luptă în vederea convingerii şi câştigării de aderenfe."4 

Cit despre stilul tezei sale de doctorat, bátrinul Vlad consemnează o observaţie sur- 
prinzătoare: „Frazele mele erau greoaie, evident de construcţie nemteascá, evident in- 
fluenţate de celălalt român care citise mult în germană in perioada tinereţii: pe alocuri 


1. C. Vlad, Contribufiuni la studiul tratamentului psicho-analitic, Ploieşti, Tip. „Concurența“, 
1923, pp. I-H. 

2. Ibidem, p. 70. 

3. T. Vlad si N. Marcu, op. cit., pp. 779-780. 

4. C. Vlad, Limba ancestrală, pp. 19-20. 

stilul aminteşte de proza din Sărmanul Dionis sau La aniversară.”! Se percepe oare 
inriurirea prozei eminesciene în topica lucrării inaugurale a lui C. Vlad?! 

Îndată după susţinerea tezei de doctorat, tinărul psihanalist a început să se manifeste 
ca un „scriitor medical” destul de fecund, remarcîndu-se îndeosebi prin stăruitoarea sa 
activitate de propagandist al metapsihologiei. 

Tatá-l în chiar toamna lui 1923 publicind un articol despre unele caracteristici ale 
„parapatiilor” (termen prin care Stekel desemna nevrozele), articol ce se încheia cu con- 
statarea: „Psihoana' a e faţă de psihiatrie — după înseși cuvintele lui Freud — ceea 
ce e histologia iai de anatomie, deci nu o contrazice, ci o continuă, o completează. Cu 
ajutorul ci vom ajunge să cunoaştem opera supremă a naturii: psihicul omenesc, bine- 
infeles cu scopul practic de a ajuta şi acelor bolnavi care, decenii întregi, aleargă de la 
medic la medic, fără să-şi poată afla alinarea suferintelor."? 

În anu! urmžior, căpitanul medic a tipărit o notă despre două cazuri de tineri cu idei 
impulsive de sinucidere, datorate, eventual, „suprimării vehemente a masturbaţiei”. De 
und- concluzia, împărtăşită şi de alţi freudişti, că propaganda ce urmăreşte infiltrarea 
groazei față de onanism poate induce uneori grave tulburări psihice?. 

În „Buletinul medico-terapeutic", un periodic care solicita mai ales colaborarea me- 
dicilor militari, Vlad a publicat, în 1924-1925, o suită de articole consacrate „tratamen- 
tului psihanalitic”. Tipărite într-o revistă destinată corpului medical, cu folosirea unei 
terminologii de specialitate relativ pretenţioase, cu invocarea multor cazuri clinice din 
practica personală şi chiar cu formularea anumitor ipoteze originale, aceste articole pă- 
reau a nu fi destinate profanilor. Era doar vorba aici de „difuziunea nervoasă şi simbo- 
lismul", „anchilozarea simbolurilor”, „rolul sistemului nervos vegetativ în apariţia sim- 
ptomelor morbide psihogene", „complexul lui Oedip” etc.* Dar stilul „conversaţional” 
şi evidenta preocupare pentru pitorescul hrănit cu o anecdotică de efect făceau ca textul 
să fie accesibil şi atrăgător pentru un public destul de larg. În general, proza ştiinţifică 
a doctorului C. Vlad se caracterizează prin tonul ei familiar şi prin evitarea sistematică 
a pedanteriei?. 

În privinţa aceasta, el include o declaraţie „programatică” în prefața volumului În 
domeniul inconştientului, publicat în 1926: „Tendinţa mea de căpetenie mi-a fost să ex- 
pun lucrurile în aşa fel ca să poată fi înţelese de orișice intelectual — neglijind prin 
aceasta chiar diferenţierea dintre ce e proprietatea mea şi ce e a psihanalizei, în general, 
şi în special a gigantului Freud." Că autorul názuia nu atit să facă operă de creaţie, cît 
să trezească interesul şi simpatia faţă de psihanaliză rezultă si din afirmaţia notată in 
continuare: „Pentru uşurarea înțelegerii am simplificat puţin teza freudiană, întrebuin- 
find peste tot termenul de inconştient, si unde ar fi fost indicat sub- sau preconstient."? 


1. Ibidem, p. 19. 

2. C. Vlad, Preferinta marginală în turburările parapatice, în „Spitalul“, XLHI (1923), nr. 
10 din oct., pp. 271-274. 

3. C. Vlad, Idei impulsive de sinucidere, in „Revista sanitară militară”, XXIII (1924), nr. 7-8 
din iul.-aug., pp. 332-337. 

4. C. Vlad, Tratamentul psihanalitic, in „Buletinul medico-terapeutic", 1 (1924), nr. 2 din oct., 
pp. 50-55; nr. 3 din nov., pp. 90-96; nr. 4 din dec, pp. 131-136: H (1925), nr. 2 din febr., 
pp. 60-66; nr. 3 din mart., pp. 92-96; nr. 5 din mai, pp, 170-175. La sfirsitul textului din mai 
1925 figura formula Va urma, dar serialul s-a incheiat aici. 

5. Constaniin Vlad a publicat şi beletristică, sub pseudonimul V. Costin. 

6. C. Vlad, În domeniul inconştientului (Psicho-analiză), Ploieşti, Inst. grafic Lumina, 1926, 
p. îl. 

Din păcate, această ţinută oarecum laxàá şi „degajată“ a scrierilor doctorului Vlad n-a 
fost, probabil, în măsură să-i atragă consideratia medicilor în general şi a psihiatrilor în 
special. 

Evocind în scrierea sa memorialistică eforturile pe care, chiar de la începutul carie- 
rei, le-a întreprins în direcţia „creării unei psihanalize româneşti”, adaptate „la specificul 
de mediu şi de limbă de la noi", doctorul Vlad observa că, atunci cînd e vorba de apre- 
ciat activitatea lui de tînăr medic, „nu sint de neglijat nici căutările de expresii româneşti 
pentru termenii sau noţiunile fundamentale ale psihanalizei”. El nu avea în vedere ope- 
raţia relativ simplă de adaptare mecanică a lexicului psihanalitic „internaţional” la exi- 
gentele toneticii româneşti, ci descoperirea unor eventuale echivalente „neaoşe”, pre- 
existente în vocabularul curent, pentru anumiţi termeni tehnici freudieni. 

Merită să stăruim asupra acestui lucru, întrucit el poate fi relevant pentru anumite 
aspecte „practice” ale şedinţelor de analiză conduse de doctorul Vlad: „A explica unui 
bolnav cum să asocieze liber o puteam face în diferite moduri, dar dacă îi explicam că 
este vorba de o «biiguială» mă înţelegea pe dată. A-i explica că există o condiţie par- 
ticulară a sexualităţii ce determină o excitație frustă, cu consecinţele ei, mă putea face 
neînțeles; ac(ionam mult mai bine dacă spuneam că «aici este vorba de o hirjoaná»... 
Oricum, la fiecare caz, tot de rezolvarea sintetică a unui conflict era vorba. Cum să-l 
faci să înţeleagă? Să-i spui că trebuie realizată o sinteză şi antiteză, sau că se impune 
o nouă integrare armonică într-o contradicţie dialectică, pentru ca să rişti să provoci 
sclipirea de inteligenţă a viţelului in faţa unei porţi noi? Exprimam plastic şi româneşte, 
ca să fiu pe dată înțeles: «ai de împăcat capra şi varza». Sic!"! 

Scrierea lui C. Vlad În domeniul inconştientului este, în literatura medicală româ- 
neascá, prima expunere amplă (304 pagini) despre fundamentele freudismului. Întilnim 
aici şi o schiţă de psihanaliză a personalităţii şi creaţiei lui Eminescu, prefigurînd cartea 
pe care doctorul Vlad o va dedica, peste şase ani, aceleiaşi teme. Numai că afirmaţii ca 
acestea: „Toată opera lui Eminescu a izvorit din «acel instinct atit de van ce le-abate şi 
la paseri de vreo două ori pe an» şi care lui nu i-a reuşit să-l canalizeze pe fágasul 
strámogesc"? nu au stirnit in 1926 furtuna ce avea să se dezlănţuie după apariţia mono- 
grafiei pe care psihanalistul a consacrat-o poetului nostru naţional. 

Despre viziunea bio-psihologică „energetistă” a doctorului Vlad, împrumutată desi- 
gur din freudism, dă mărturie şi o notă publicată în „Buletinul medico-terapeutic", in 
care emitea ipoteza că una din cauzele ivirii tumorilor maligne la femei ar fi absenţa 
orgasmului în viaţa lor sexuală, ceea ce ar face ca „surplusul energetic menit speciei” 
să nu mai fie consumat, de unde obezitatea, artritismul şi, eventual, formarea de neo- 
plazii. Ideea îi fusese sugerată de constatarea că, potrivit anamnezei, unele canceroase 
prezentaserá frigiditate sexualá?... 

Un nou volum, intitulat Iubirea, ura şi frica, a fost încredinţat tiparului de Constan- 
tin Vlad în 1928. Autorul avertizează în prefaţă că n-a urmărit să ofere o expunere sis- 
tematică asupra psihanalizei, ci să redea „numai cîteva aspecte ale ei, şi aceasta mai 
mult cu scopul de a pregăti concepţiile”, adică de a familiariza publicul medical şi ne- 
medical cu alfabetul metodei; drept care s-a străduit să interpreteze psihanalitic unele 
fenomene din domeniul psihopatologiei vieţii curente. 


1. C. Vlad, Limba ancestrală, p. 21. 
2. C. Vlad, În domeniul inconştientului, p. 96. 

3. C. Vlad, Cum ar putea un factor psihic să devie un factor predispozant al procesului neo- 
plazic?, în „Buletinul medico-terapeutic”, HI (1926), nr. 7 din iul., pp. 271-274. 

4. C. Vlad, Jubirea, ura şi frica (Aspecte psihanalitice), Bucureşti, Tip. Cartea medicală, 1928, 
pp. II-IV. 

De fapt, doctorul Vlad viza un obiectiv mai ambitios atunci cînd a postulat existenţa 
a trei principale „fluvii instinctuale: instinctul erotic sau al reproducerii, instinctul foa- 
mei sau alimentar, instinctul de apărare-agresiune, toate trei derivind din energia primară 
a instinctului de conservare”!. Expresia directă a acestor instincte fundamentale este tri- 
ada „iubire, ură, frică“, a cărei punere în evidenţă i se părea psihanalistului român a fi 
reprezentat contribuţia sa la dezvăluirea dinamicii inconstientului?, întrucât recunoaste- 
rea amintitei triade „amplifica si lărgea” conceptul freudian al „principiului plăcerii” 
(Lustprinzip)?. Doctorul Vlad ţine să atragă însă atenţia cá, privilegiind cele trei instinc- 
te, nu a trădat concepţiile freudiene, întrucit, subliniază el, „tot instinctul sexual l-am 
considerat dominant şi l-am investigat cu mai mare interes libidinal"?. 

În volumul Jubirea, ura şi frica, doctorul Vlad a introdus si cîte o „analiză“ sumară 
a personalităţii creatoare a lui Dostoievski şi a... Meşterului Manole, parcă pentru a se 
exersa în vederea redactării studiului psihanalitic pe care îl va consacra, în deceniul ur- 
mător, lui Mihai Eminescu. 


O „şcoală“ a lui C. Vlad? 
Dem. Em. Paulian şi Tr. Corozel 


Este neîndoios că doctorul Constantin Vlad s-a socotit dator să lupte neobosit pentru 
difuzarea freudismului în România. Avea în vedere nu numai informarea despre învă- 
ţătura lui Freud a corpului medical şi a opiniei publice în general, dar mai cu seamă 
cigtigarea de noi adepţi ai psihanalizei active din rândurile colegilor de breaslă. Nefă- 
cîndu-şi prea multe iluzii în privinţa confratilor mai în vîrstă, cu traiectorii profesionale 
deja precizate, a înţeles să se adreseze în special tineretului medical, drept care a con- 
ferenţiat, ori de cîte ori i s-a oferit ocazia, la Societatea Studenţilor în Medicină din 
Bucureşti. 

A căutat de asemenea să-şi atragă colaboratori la lucrările ştiinţifice pe care le pre- 
gătea. Astfel, in 1925 a publicat, împreună cu doctorul I. Bistriceanu, un articol despre 


1. Este cumva tulburător să regăseşti peste patru decenii, în însemnările filozofice intime ale 
lui Constantin Noica, aceeaşi schemă, argumentată însă din cu totul altă perspectivă metodologică 
şi vizind cu totul alte obiective ontologice: „Spui: cum poate Freud reduce totul la instinct sexual? 
Dar instinctul sexual e totul, e Erosul care singur dă fiinţei organice ieşirea din precaritatea mor- 
talităţii, deci îi dă caracter de ființă. (În fond, nu clasifica şi Linné plantele după caracterele lor 
sexuale?) — Spui: cum poate Pavlov căuta totul în salivă? Dar saliva e totul; e expresia Foamei, 
care singură scoate fiinţa organică din precaritatea dispariţiei individuale şi îi dá caracter de ființă. 
— Spui: cum poate Heidegger reduce totul la Angst? Dar îngrijorarea e totul; e expresia Fricii, 
care singură scoate fiinţa organică din izolarea individuaţiei ei şi o pune in contact cu «Marele 
Tot», dindu-i astfel, la orice nivel, caracter de ființă. Aşadar, Frica, Foamea şi Erosul, care păru- 
seră simple componente ale fiinţei organice, se pot ridica de fiecare dată la funcţia întregului.“ 
(Jurnal de idei, Bucureşti, Ed. Humanitas, 1990, pp. 30-31) Va fi căzut totuşi vreodată sub ochii 
lui Noica modesta scriere din 1928 a doctorului Vlad? 

2. În articolul citat al lui T. Vlad şi N. Marcu se apreciază că „apariţia în 1928 a volumului 
lui Constantin Vlad Aspecte psihanalitice constituie un moment crucial în elaborarea vederilor 
originale ale savantului român, prin importanţa pe care acesta o acordă triadei «iubire, ură, frică»” 
(p. 780). 

3. Promovarea fricii printre „fluviile instinctuale principale” se explică şi prin specificul ex- 
perientei curente a medicului militar, trăind într-un mediu în care relaţiile umane se bazează in 
mare măsură pe teama subordonatului de superiorul ale cărui decizii nu pot fi nicicum contracarate. 

4. C. Vlad, Limba ancenstralá, p. 36. 

,regresiunea afazicá", articol in care, pomind de la un caz de afazie posttraumaticá, se 
făceau consideraţii în legătură cu ,regresiunea din somn” care-i dá psihanalistului pu- 
tinta să descopere fondul primitiv al individului prin examinarea simbolismului oniric! . 

Mai interesantă este strădania doctorului Vlad de a-l antrena în cercetări psihanali- 
tice pe Demetru Em. Paulian (1887-1949), şeful serviciului de neurologie de la Spitalul 
Central de Boli Mintale, cel care, în 1923, binevoise să facă parte şi el din juriul de la 
susţinerea tezei sale de doctorat. În „Spitalul” din ianuarie 1924, docentul a semnat ală- 
turi de proaspătul doctor un articol despre „fenomenul lui Schwarz şi Meyer”, în care 
apariţia unor ticuri era explicată prin instalarea oboselii adaptative, care permite mani- 
festarea anumitor idei obsedante; neuropatia era oricum interpretată psihanalitic?. Cei 
doi colaboratori au publicat tot atunci, în „Revista sanitară militară”, o notă despre de- 
menţa precoce. După enunjarea tezei psihanalitice potrivit căreia „nevroza e un com- 
promis între o pornire şi o frinà, între pornirile omului primitiv şi conştiinţa omului so- 
cietátii de astăzi”, se atrăgea atenţia asupra faptului că fluctuațiile conflictuale survenite 
în asemenea situaţii determină totodată fluctuații ale manifestărilor patologice; cu ob- 
servatia că trebuie avută atunci în vedere şi influențarea unor atare manifestàri de către 
factorii toxici, endocrini ete. Constatarea aceasta prilejuieşte afirmaţia că intervenţia fac- 
torilor materiali de tipul amintit oferă explicaţii mult mai lesnicioase decit „retragerea 
pseudopodică a libidinei lui Freud, desi în fond e acelaşi lucru; e o chestiune de limbaj 
numai”. S-ar părea cá Vlad a acceptat să inuoducă în text această întortocheată for- 
mulare în legătură cu oarecare limite ale interpretărilor psihanalitice numai pentru a da 
satisfacţie lui Paulian, care nu voia să facă impresia că a trecut cu arme şi bagaje în 
tabăra freudistă, 

În schimb, articolul despre „narcism” (aşa botezase C. Vlad narcisismul), iscălit de 
aceiaşi şi încredinţat „Spitalului“ doar cu cîteva luni mai tirziu, pare să marcheze deplina 
convertire a docentului Paulian la psihanaliza teoretică şi chiar practică. Este vorba de 
tratamentul aplicat unui fost gornist militar care prezenta tulburări respiratorii cu carac- 
ter de tic. Autorii recunosc că vindecarea acestui pacient trecut de 50 de ani a fost ob- 
ținută printr-o analiză destul de sumară. Într-adevăr, relatarea curei păcătuieşte printr-o 
superficialitate care face puţin convingător diagnosticul de narcisism. Remarcabil insă 
este cá Paulian a acceptat să se ralieze unei astfel de concluzii: „Din cele expuse, desi 
incomplet, credem că se va putea întrevedea superioritatea tratamentului psihanalitic faţă 
de cel hipnotic."^ 

Dar tocmai cind se părea că freudismul a dobindit la Bucureşti un susţinător de nã- 
dejde, dornic să aplice în practica terapeutică procedeele psihanalitice, ba incă un sus- 
tinátor recrutat dintr-un eşalon superior al icrarhiei ştiinţifice medicale, Paulian a incetat 
să conlucreze cu Vlad. După doi-trei ani de iniţiere” în metapsihologie, docentul s-a 
arătat deziluzionat de freudism. 


1. C. Vlad si L Bistriceanu, Regresiunea afazicd, în „Spitalul”, XLV (1925), nr. © din iun., 
pp. 214-217. În aceeaşi revistă, Bistriceanu tipărise, în seplembrie 1927, o notà in care a prezentat 
lucrarea inaugurală a lui C. Vlad. 

2. D. Em. Paulian si C. Vlad, Fenomenul lui Schwarz şi Meyer. Nistagmusul. Analogii psihice, 
în „Spitalul“, XLIV (1924) nr. 1 din ian., pp. 5-8. 

3. D. Em Paulian si C. Vlad, Cite ceva despre demenţa precoce, in „Revista sanitară militară”, 
XXIII (1924), nr. 1-2, din ian.-febr., pp. 38-39. 

4. D. Em. Paulian si C. Vlad, Narcismu! şi turburárile funcţionale (în legătură cu un tic res- 
piratoriu), în „Spitalul“, XLIV (1924), nr. 6 din iun., pp. 211-214. 

Datá fiind ruptura consumatá atunci nu poate decit să ne mire afirmaţia pe care agre- 
gatul Dem. Em. Paulian o făcea totuşi în 1935, într-un articolaş din „Cronica neuro- 
psihiatricá", buletinul lunar al Institutului de Boli Mintale, Nervoase şi Endocrinologice 
din Bucureşti, periodic al cărui director era: „Terapeutica bolilor psihice a ajuns să dea 
rezultate frumoase graţie aportului adus de psihanaliză.” Din restul textului rezultă însă 
că autorul, partizan declarat al „terapiei medico-sociale”, înţelegea prin „psihanaliză” 
peocuparea psihiatrului de a cunoaşte „întreg istoricul pacientului, din cea mai fragedă 
copilărie, ca să-şi poată da seama de evoluţia lui psihică şi de momentul trecerii din 
starea normală în dezechilibru”. Iar cînd trece la prezentarea metodei de investigaţie, 
Paulian demonstrează că n-a priceput nimic din ceea ce constituie esenţa tehnicilor psih- 
analitice: „Toate aceste date, atit de necesare pentru punerea unei juste diagnoze [şi 
numai atit?...], se pot obţine prin ancheta la domiciliu, prin studierea amănunţită a me- 
diului în care trăieşte bolnavul. Dar nu psihiatrul le poate culege, ci auxiliara lui: asis- 
tenta psihiatrică (psychiatric social-worker), adică o asistentă socială titrată şi avind în 
plus specializarea în ramura de aplicare pe teren a psihiatriei. Asistenta socială nu este 
utilizată numai la colecţionarea materialului necesar diagnozei, ci face şi tratamentul 
indicat de psihiatru. Acest tratament consistă în eliminarea factorilor ce produc conflic- 
tul psihic şi în armonizarea condiţiilor de trai ale pacientului.“ Avem astfel de-a face 
cu un plonjon sui-generis în trecutul îmbolnăvirii, realizat printr-un intermediar care an- 
chetează la domiciliul pacientului în vederea aplicării tratamentului medico-social „ar- 
monizator" prescris de psihiatru. Doar formula „eliminarea factorilor ce produc conflic- 
tul psihic” mai aminteşte cumva de psihanaliză... 

Nu mult după aceea, în publicaţia bucureşteană „Archives de neurologie“, aflată şi 
ea sub direcţia lui Paulian, întîlnim o notă a acestuia, în colaborare cu Em. Constanti- 
nescu, purtînd titlul foarte promiţător Psihanaliza — Cîteva deviații ale sentimentului 
erotic în literatura modernistă. După unele aluzii la Oedip rege al lui Sofocle, la Fedra 
lui Racine şi la lirica baudelairiană, autorii îi condamnă pe acei poeţi contemporani care 
„acordă o importanţă excepţională stărilor erotice morbide, fără a adăuga în viaţa spi- 
rituală vreun reflex al acestora”. Pentru exemplificare se citează din poemul Marile fe- 
tişuri al lui B. C. (este vorba de un român? Versurile reproduse sînt în franceză, ca de 
altfel întregul articol): „În nisip / Nu rămîne decît gura mea / Deschisă ca vaginul ma- 
mei", după care urmează comentariul: „Ei bine, dintre toate comparatiile posibile, poetul 
a ales-o pe cea care-l desemnează ca pe un veritabil tip freudian. Discipolii profesorului 
vienez ar găsi aici un caz caracteristic a ceea ce ei numesc «complexul lui Oedip». Este 
vorba de dorinţa sexuală a copilului pentru mama sa, dorinţă refulată, dar care se trădea- 
ză prin această simplă imagine. În loc să ajungă la opera artistică prin «sublimare», ase- 
menea autori nu ajung decit la o simplă «nevroză», căci versurile de mai sus nu pot fi 
considerate realizare poeticá."? Este însă extrem de discutabilă acea identificare a ,com- 
plexului lui Oedip” in stihurile citate. În realitate, articolul »psihanalitic" al doctorilor 
Paulian şi Constantinescu se voia a fi o contribuţie la campania declanşată pe plan natio- 
nal, la epoca aceea, împotriva „literaturii de scandal". 

Nu ştim de altminteri ca Demetru Paulian să fi întreţinut vreodată legături efective 
cu mişcarea psihanalitică înfiripată la noi şi functionind cu hiaturi în anii '30 si '40. 


1. Dem. Em. Paulian, Asistenţa psihiatrică, in „Cronica neuro-psihiatricá^, I (1935), nr. 11 
din nov., p. îl. 
2. D. Paulian si Em. Constantinescu, Psychanalyse — Quelques déviations du sentiment éro- 
, tique dans la littérature moderniste, in „Archives de neurologie“, I (1937), nr. 2, pp. 346-347. 

Şi totuşi Constantin Vlad a cîştigat aderenţi pentru freudism şi chiar a făcut „elevi”, 
mai cu seamă printre colegii mai tineri de la Institutul Medico-Militar. Zelul său didactic 
s-a exercitat consecvent la Reuniunea Medicilor Militari, unde prezenta comunicări îm- 
brăţişind ca tematică o bună parte din ansamblul doctrinei psihanalitice. Prietenii săi, 
citi vor fi fost, se recrutau cu deosebire dintre ofiţerii medici dispuşi să poarte discuţii 
despre freudism şi să se hazardeze în aplicaţii „pe cont propriu” ale tehnicilor analitice. 
Dintre aceşti „oameni în uniformă” din preajma lui s-au recrutat citiva admiratori (mai 
ales pe termen scurt!) ai lui Freud, dar şi unii adversari neimpácati ai viziunii psihanalitice. 

Îl vom pomeni deocamdată, ca făcînd parte din categoria potrivnicilor freudismului, 
pe locotenentul-medic George N. Popescu, care, în iunie 1928, a obţinut titlul de doctor 
la facultatea din Bucureşti cu teza Sugestia în psihoterapie. Psihanalizei ii sint rezervate 
vreo două pagini în această lucrare inaugurală. Aflăm de aici că „Freud, sub numele de 
psihanaliză, în anii din urmă a stabilit o psihoterapie care a făcut mare zgomot şi a creat 
o mulţime de adepţi”. În legătură cu etapele terapiei analitice, ni se spune că aceasta 
urmăreşte mai întîi să descopere, „în subteranele inconştientului, complexurile refulate 
de individ”, astfel ca prin recunoaşterea cauzei răului să se treacă la condamnarea ei 
raţională şi conştientă; al doilea scop al analizei este descărcarea tensiunilor afective cu 
ajutorul sublimării; în sfirşit, în cazul cind condamnarea şi sublimarea se dovedesc in- 
suficiente, psihanaliza „recomandă şi practica sexualității normale”!!... Această schemă 
care simplifică piná la caricatural tehnicile analitice dă măsura lipsei de înţelegere ma- 
nifestate de George N. Popescu faţă de psihanaliză. 

Dar la nici şase luni după susţinerea tezei acestuia, un alt elev al Institutului sanitar 
militar, animat de cu totul alte sentimente în privinţa doctrinei freudiene, a solicitat şi 
el diploma de doctor. Probabil că „discipolul” cel mai promiţător al lui Constantin Vlad 
a fost gáláteanul Traian Corozel (1898-1935), care, la 23 noiembrie 1928, a prezentat 
la Facultatea de Medicină din Bucureşti lucrarea inaugurală Corelafiuni între psihoge- 
neza viselor şi a simptomelor psihonervoase. Profesorul Al. Obregia a patronat teza, din 
juriu făcînd parte conferentiarii de specialitate Petre Tomescu şi State Drăgănescu. 

În prefaţă, doctorandul aduce mulţumiri speciale lui C. Vlad, „poate singurul prac- 
tician de psihanaliză demn de acest nume la noi în ţară”, alături de care „a mers ani 
de-a rîndul“, fiind „iniţiat şi îndrumat” de el „în atitea chestiuni subtile pe care le intilnea 
în practicarea acestei metode”. 

Novicele face, tot în prefaţă, o lungă mărturisire în privinţa dificultăţilor de ordin 
psihologic pe care le-a întimpinat cînd a început să se ocupe efectiv de psihanaliză. Doar 
după ce verifică prin practica personală valoarea metodei, începe analistul să descopere 
rădăcinile acelor dificultăţi: „Abia atunci ne dăm seama că aversiunea noastră iniţială 
era rezultatul unei logici afective, adinc infiltrate in noi printr-o metodă de educaţie 
adoptată de societate pentru a reprima în noi maximum de forte instinctive şi a le orienta 
spre scopuri sociale (sublimarea)... Revelarea importanţei forţelor sexuale în dinamis- 
mul psihologic apare pentru societate ca ceva dezagreabil, ameninţător, şi prima soluţie 
ce i se impune atunci este să ia o poziţie adversă şi să declare ca nedrepte rezultatele 
obiective ale psihanalizei."? 


1. G. N. Popescu, Sugestia în psihoterapie, Bucureşti, Tip. „Lupta”, 1928, pp. 17-19. La bi- 
bliografie, Freud figurează doar cu La psychopathologie de la vie quotidienne. 

2. Tr. Corozel, Corelafiuni între psihogeneza viselor şi a simptomelor psihonervoase (cu cîte- 
va cazuri de psihanaliză), Bucureşti, Tip. ,Avintul", 1928, pp. 7-8. 

Cam un sfert din lucrarea de 68 de pagini este rezervat prezentárii celor cinci cazuri 
analizate personal de doctorand. În legătură, de pildă, cu cel de-al cincilea caz, „un tînăr 
polimorf pervers“, sint semnalate şi interpretate nu mai puţin de 23 de vise. „Analiza 
viselor şi simptomelor psihonervoase cu ajutorui metodei freudiene — conchidea Co- 
rozel — ne dă o posibilitate de orientare într-un domeniu unde nu vedeam decit incoe- 
rentá şi lipsă de logică, ceea ce ne făcea imposibilă o terapie adecvatá."! 

Autorul se exprimă fluent, ba chiar cu o anume volubilitate. În paginile tezei palpită 
parcă sentimentul de bucurie al neofitului căruia i-a fost hărăzită o asemenea nepretuità 
revelaţie ştiinţifică. 

Semnalăm amănuntul bibliografic că, o dată cu teza imprimată conform regulamen- 
telor universitare, a fost pregătită şi o replică, purtind titlul Vis şi nevroză (Psihanaliză), 
destinată publicului larg, tipăritură diferind de lucrarea inaugurală doar prin suprimarea 
dedicaţiei şi a introducerii, care este înlocuită printr-o prefaţă semnată de C. Vlad. Aici, 
mentorul îi acordă învăţăcelului un certificat elogios, arátind că doctorandul „e perfect 
stápin pe partea teoretică a doctrinei freudiene" şi cá analiza viselor consemnată în teză 
relevă „un psihanalist talentat, care ştie admirabil să se furişeze în cutele ascunse ale 
sufletului omenesc”. Nu puteau lipsi, desigur, nici indemnurile şi încurajările: „După 
această primă lucrare ne aşteptăm şi la altele, în care să atace problemele de psihanaliză 
şi în alte domenii — ale artei, de exemplu — unde ştim că ar fi indicat să ne aducă 
interesante contribuţii personale."? 

Din nefericire, existenţa boemă a căpitanului medic Traian Corozel avea să se curme 
prematur. 

S-a afirmat, cu o anumită îndreptăţire, că „activitatea prodigioasă, deschizătoare de 
drumuri” a doctorului Constantin Vlad a stimulat „constituirea unei adevărate şcoli psih- 
analitice, de sorginte românească, iar nu un simplu transplant'?. Dar în sprijinul acestei 
afirmaţii s-a adus şi argumentul foarte discutabil că primul şi „poate cel mai consecvent 
discipol“ al fondatorului acelei şcoli ar fi fost Ioan Popescu-Sibiu. Înriurirea tezei de 
doctorat din 1923 a lui C. Vlad asupra mai tinárului său coleg de la Institutul Medico- 
Militar (din Iaşi, iar nu din Bucureşti!) este neindoioasá; nu-i exclus ca Popescu-Sibiu 
să fi decis să se consacre psihanalizei şi sub impresia activităţii publicistice a lui Vlad. 
Dar faptul că Popescu-Sibiu pomeneşte cu respect în tipăriturile sale despre producţiile 
lui Vlad, că reproduce scheme şi grafice în vederea mai bunei înţelegeri a concepţiilor 
lui Vlad, că pe Vlad îl citează de 40 de ori în propria-i teză de doctorat din 1927 (iar 
pe Freud doar de 37 de ori — ceea ce pare inexact) nu justifică afirmaţia că loan Popes- 
cu-Sibiu ar fi un elev al lui Constantin Vlad. Relaţia maestru-discipol presupune un de- 
mers ,paideic" susţinut prin eforturi educativ-formative conştiente şi tenace desfăşurate 


1. Ibidem, p. 57. 

2. C. Vlad, „Prefaţă” la Tr. Corozel, Vis si nevroză (Psihanaliză), Bucureşti, Tip. „Avintul”, 
1928, p. X. 

3. T. Vlad si N. Marcu, op. cit, p. 780. La rindul sáu, Victor Sáhleanu este de părere cà 
doctorul Vlad a reuşit să întemeieze „aproape o şcoală”; conştient de acest merit, îi făcea plăcere 
„să fie poreclit «Freud al nostru» (nu numai în familie)" (op. cit., p.4). 

4. T. Vlad şi N. Marcu, op. cit., p. 780. Mai mult, într-o schiţă retrospectivă a evoluţiei psih- 
analizei româneşti, Vera Sandor notează că doctorul C. Vlad „a fost analistul lui I. Popescu-Sibiu” 
(Privire generală asupra istoriei psihanalizei în România, în „Buletin de psihanaliză”, 1993, nr. 1, 
p. 2). Nu dispunem însă de nici un document care să facă plauzibilă o asemenea afirmaţie. Doc- 
torandul Popescu-Sibiu, care îşi împărțea timpul între Iaşi şi Sibiu, nu avea unde şi cînd să se 
supună unei „analize didactice” indrumate de bucureşteanul Vlad. 

de ambele părţi; numai că un atare efort nu poate fi decelat în raporturile dintre cei doi 
fruntaşi ai psihanalizei româneşti din perioada interbelică. 


Răsunetul tezei de doctorat a lui I. Popescu-Sibiu 


Pentru multi dintre intelectualii mai în virstă de la noi, medici şi mai ales nemedici, 
noţiunile de „psihanaliză” si „psihanalist” sint inseparabil legate, oricit de straniu ar apă- 
rea aceasta, de două nume: Freud si Popescu-Sibiu, primul fiind recunoscut ca părintele 
genial al fascinantei, dar şi hulitei doctrine, iar celălait ca propagandistul ei cel mai des- 
toinic si terapeutul psihanalist cel mai competent din țara noastră. Cit adevăr există în 
aceste aprecieri vom încerca să arătăm în cele ce urmează. 

Ioan I. Popescu s-a născut la Sibiu, în ziua de 4 aprilie 1901, ca primul din cei patru 
copii ai unei familii de intelectuali!. După 1914, familia Popescu s-a refugiat peste 
munţi, în Moidova. loan şi-a continuat studiile la Huşi, ca apoi să fie admis la Liceul 
militar din laşi. Tinárul se simţea atras de astronomie, biologie si psihologie, vădind 
aşadar de pe atunci názuinta către explorarea unui orizont intelectual cit mai larg. A 
început în 1920 medicina la Bucureşti, dar în anul următor s-a transferat la laşi, ca stu- 
dent al secţiei de-acolo a Institutului Medico-Militar. Fiind extern la clinica neuropsi- 
hiatrică de la Socola, l-a cunoscut şi l-a admirat pe Arnold Stocker, tocmai cînd acesta 
publica peste hotare studii cu orientare psihanaliticá. Vacanţele le petrecea la ai săi, la 
Sibiu, prilej să frecventeze Ospiciul de Alienati condus de Gheorghe Preda, unde l-a 
contactat pe doctorul Bela Révész, care manifesta si el interes pentru freudism. 

ÎI pasiona, mărturiseşte el în memoriul autobiografic, „problema fenomenului bio- 
psihologic: cum un proces biochimic ia caracterul unui fenomen al unei exteriorizări 
psihologice? cum se efectuează, în intimitatea celulei nervoase şi în viaţa intrapsihică, 
fenomenul superior al afectivității, al ideaţiei, al creaţiei spirituale? O serie de întrebări 
care mi-au trezit primii germeni — şi de bază — ai preocupărilor mele ulterioare”. S-ar 
părea deci că loan Popescu n-a ajuns la psihanaliză pe căile obişnuite: cea a entuzias- 
mului provocat de revelatiile pe care învățătura freudiană le aduce în privinţa stráfun- 
durilor psihicului uman sau cea a atracției pe care o exercită posibilitatea de a investiga 
aceste stráfunduri recurgind la procedeele analitice. Pentru medicinistul ieşean, psih- 
analiza nu se înfăţişa decit ca o parcelă, desigur o parcelă din cele mai seducătoare, 
dintr-un vast cîmp de cunoştinţe ce trebuia cucerit şi cultivat. 

Mai mult decît atit, potrivit confesiunilor sale, psihanaliza îl interesa numai ca me- 
todă de studiere a unor probleme psihologice din afara domeniului medicinii teoretice 
şi practice: „Intenţia primă mi-a fost o lucrare psihanaliticá asupra descifrárii simbolicii 
şi a elementelor psihologice din arta țesătoriei. Din lipsă însă de mijloace necesare pro- 
curării extrem de putinului material în acest sens, am dat o dezvoltare însemnată intro- 
ducerii ce pusesem în fruntea sus-amintitei lucrări; şi acea dezvoltare a introducerii nu-i 
decît actuala teză de doctorat.” Nu putem decit să regretăm dispariţia fără urmă a acelei 
schiţe de studiu de, să-i zicem, psihologie semiotică a confectionárii textilelor. În orice 


1. Vezi Marilena Luiza Sărmăşanu-Contez si P. Cortez, Contribuţia lui loan Î. Popescu-Sibiu 
la dezvoltarea psihiatriei în România, in vol. Momente din trecutul medicinii, Bucureşti, Ed. Me- 
dicală, 1983, pp. 795-801; V. Sâhleanu, loan I. Popescu-Sibiu, fişă caracterologică si ergogralică 
(dactilogramă). Ambele texte citate sint redactate după un memoriu de titluri şi lucrări manuscris, 
pe care [. Popescu-Sibiu i-a întocmit către sfirgitul vieţii. 

caz, o asemenea temá nu va mai fi abordatá nicicind de viitorul publicist medical. Bá- 
nuim cá insolitul sáu proiect de cercetare prinsese chip in cercul, frecventat de medici- 
nist, al cárturarilor ieşeni ai timpului, scriitori, filozofi, artişti si savanţi, iubitori cu toţii 
de nobilă tăifăsuială. 

Teza de doctorat Doctrina lui Freud (Psihanaliza) a fost susţinută de medicul loco- 
tenent Ioan I. Popescu (Sibiu)! la 29 iunie 1927. Din juriul de promoţie, prezidat de 
profesorul C. I. Parhon, mai făceau parte profesorii G. Bogdan şi V. Râşcanu, precum 
şi farmacologul Em. Savini. Acest juriu i-a acordat doctorandului calificativul Magna 
cum laude, anticipind parcă succesul unei lucrări inaugurale care, după remanieri suc- 
cesive, avea să devină o carte de referinţă în literatura noastră medicală. 

După dedicaţiile uzuale către părinţi, surori, unchi, mátusi şi cumnati, autorul aduce, 
in prefaţă, mulțumiri lui Parhon şi altor magistri din facultatea ieşeană, printre care pro- 
fesorul Nicolae Leon („care mi-a trezit curiozitatea faţă de problemele naturaliste”), apoi 
filozofului şi sociologului Petre Andrei („căruia îi datorez primele noţiuni de psihologie, 
precum şi dragostea pe care mi-a insuflat-o faţă de psihologia generală”), lui Mihai Ra- 
lea („pentru amabilitatea cu care m-a înconjurat”), poetutu: Mihai Codreanu („cu drag 
îmi voi reaminti orele in care comentam probleme de psinanalizá"?), doctorilor G. Pre- 
da, B. Révész şi C. Vlad (ultimilor doi „pentru sfaturile lor preţioase” la întocmirea 
lucrării) şi multor altora, printre care comandanţi ai Institutului sanitar militar şi foşti 
şefi de servicii din spitalele militare (omagii nominalizate către trei generali, cinci co- 
lonei, un maior şi doi căpitani), plus cinci colegi şi prieteni. Un asemenea masiv tribut 
de recunoştinţă plătit elitei intelectuale a Iaşilor şi ierarhiei medico-militare dă măsura 
sociabilităţii lui Popescu-Sibiu, dar contrastează oarecum cu conţinutul, la vremea aceea, 
„avangardist“ si eventual „heterodox“ al acestei lucrări inaugurale. Un alt aspect original 
era reproducerea portretului fotografic al „profesorului dr. Sigmund Freud, de la Facul- 
tatea de Medicină din Viena”, material iconografic care nu intra în tipicul tezelor de 
doctorat. Nemaivorbind de faptul că o asemenea scriere consacrată creatorului psih- 
analizei, pe care nu puţini îl considerau a fi o slugă a Satanei, ieşea de sub teascurile 
Tipografiei diecezane din Arad, deci ale oficinei unei episcopii ortodoxe... 

Cuvintul înainte al profesorului Parhon este un text plin de interes, dar despre el 
vom vorbi mai tirziu. 

În continuare, doctorandul îşi îngăduia să facă o scurtă prezentare istorică a etapelor 
afirmării freudismului. Aflăm de-aici despre faptul că „şcoala psihanalitică a intimpinat 
totuşi mari şi mai ales numeroase dificultăţi în difuziunea ideilor ei prin ţări străine; 
îndeosebi «spiritul» latin a primit-o cu multă rezervă”, situaţie pe care F. de Saussure 
o explică prin „lipsa de spirit practic a popoarelor latine”. Cît despre stările de lucruri 
din România, sînt menţionate doar articolele publicate în franţuzeşte de G. Marinescu 
şi curele practicate de C. Vlad, care „se impun prin succesul lor, evidențiind valoarea 
utilă, reală a noii psihoterapii, atunci cînd este condusă cu indeminarea şi răbdarea ne- 
cesară aplicării acestei metode subtile"?. 

Trecind la expunerea sistematică a doctrinei psihanalitice, autorul insistă asupra 
„psihologiei inconştientului“ şi asupra „psihosexualităţii”. În legătură cu „psihonevro- 


1. Pentru a înlătura dezagramentele la care-l expunea „banalitatea“ numelui şi prenumelui său, 
medicul avea să-şi adauge la patronimic numele oraşului de baştină. 
2. N-am întilnit însă în scrierile acestuia ecouri ale unor asemenea discuţii... 
3. I L Popescu (Sibiu), Doctrina lui Freud (Psihanaliza), Arad, Tipografia diecezaná, 1927, 
“pp. 20-24. 

zele" se consemnează un caz tratat cu bună reuşită de doctorul Vlad. În capitolul con- 
sacrat „psihanalizei ca metodă terapeutică” este menţionată, de asemenea, vindecarea 
obţinută de Vlad într-un caz de obesesii şi ticuri. În schimb, nu intilnim în teză nici o 
relatare privind experienţa proprie în materie de investigaţie şi terapie psihanalitică. Este 
greu de presupus că Popescu-Sibiu se abtinuse pînă atunci de la practicarea analizelor. 
În privinţa aceasta, dispunea cel puţin de indemnurile şi îndrumările lui Révész şi ale 
lui Vlad, dar se vede că doctorandul a preferat să treacă sub tăcere rezultatele pe care 
le obținuse, poate fiindcă ele nu erau suficient de concludente sau fiindcă a preferat să 
nu-şi sperie cititorii prin scoaterea la iveală a unor aspecte prea şocante. Singura obser- 
vatie personală notată de autorul tezei pare să fie cea referitoare la un lapsus comis de 
„un prieten B..., revoltat în contra oricărei autorităţi”, care, într-un raport menit să-i 
justifice absenţa de la serviciu, a scris: „nu vreau”, în loc de „nu pot din cauză de boală” 
să se prezinte la lucrul. 

Această utilizare exclusivă a „bibliografiei“ nu poate să nu-i confere un caracter im- 
personal şi cumva şcolăresc lucrării inaugurale a lui Popescu-Sibiu, lucrare ce se în- 
fátiseazá ca o sirguincioasá expunere succintă a principiilor psihanalizei, cu invocarea 
regulată a „surselor“, dar fără formularea vreunei observaţii critice sau divergențe de 
opinii. Capitole speciale sint consacrate complexelor, viselor, psihonevrozelor, perver- 
siunilor sexuale, ,sublimizárii", psihanaliştilor disidenţi. Încheierea este rezervată apli- 
catiilor metodei la interpretarea creaţiei literare şi artistice sau a altor manifestări sem- 
nificative ale spiritului uman; dar în numai două pagini nu se puteau spune prea multe 
lucruri consistente în această privinţă. 

Abia în ultimul din cele douăzeci de puncte ale „concluziilor“ tezei se aduc freudis- 
mului şi unele imputări, care însă, pînă la urmă, se retrag sfioase dinaintea valului apre- 
cierilor laudative: „Lăsînd la o parte exagerárile făcute mai ales în domeniul simbolis- 
mului şi al psihosexualităţii, atât de adepti entuziaşti, cit si de adversarii înfocaţi (aceştia, 
prin exagerările lor tendentioase ce le găsim prin diferitele critici), geniala doctrină 
freudiană se afirmă prin ínsemnata contribuţie pe care a adus-o în psihologia atît nor- 
mală, cît şi patologică, individuală, cît şi colectivă, studiul ei impunindu-se astfel ori- 
cărei pregătiri intelectuale."? 

Bibliografia însumează peste 250 de titluri, marea majoritate publicaţii în franţuzeş- 
te, căci autorii de limbă germană (în frunte cu Freud) sau engleză figurează mai ales 
cu versiunile franceze ale operelor lor. Privilegiind astfel franceza, doctorandul se arată 
a fi mai mult ieşean decît sibian. Sint semnalate în bibliografie şi scrieri ale lui Mari- 
nescu, Obregia, Parhon, Preda, Stocker, Westfried, Vlad (acesta din urmă cu zece lu- 
crări) sau ale lui Rădulescu-Motru şi Ralea. 

Trebuie subliniat că, încă din această scriere de debut, loan Popescu-Sibiu a mani- 
festat calităţi de pedagog înnăscut, capabil de a face expuneri clare şi bine sistematizate, 
chiar dacă uneori aceste calităţi sînt puse în valoare printr-o anumită simplificare a fon- 
dului problemelor. 

Publicul nostru aştepta cu nerăbdare o carte de popularizare corectă şi inteligentă a 
ansamblului învăţăturii freudiene, şi trebuie recunoscut că lucrarea inaugurală a lui Po- 
pescu-Sibiu a corespuns aşteptărilor, fiind perfect adaptată mentalități şi nivelului cul- 
tural al unei largi categorii de cititori ce îşi doreau o iniţiere „paşnică” în psihanaliză, 


1. Ibidem, p. 82. 
2. Ibidem, p. 198. 

iniţiere care să nu implice compromiterea imaginii tradiţionale despre substratul acti- 
vităţii psihice şi să nu jigneascá iremediabil amorul propriu al fiecăruia. 

Fiindcă a ţinut seama de aceste cerinţe, scrierea lui Popescu-Sibiu s-a bucurat de un 
succes de necrezut. Se spune că teza a fost tipărită în 3 000 de exemplare, tiraj colosal, 
la vremea aceea, pentru o publicaţie ştiinţifică. Foarte repede, cartea s-a epuizat şi au- 
torul a trecut imediat la pregătirea unei ediţii ameliorate şi amplificate. 


C. I. Parhon despre psihanaiiză 


Cînd e vorba de lucrarea inaugurală a lui loan Popescu-Sibiu, un aspect mai puţin 
obişnuit, pe lingă destule alte singularitá(i pe care le prezintă această tipăritură, este pre- 
faţa pe care profesorul Constantin I. Parhon a acceptat să o scrie la teza pe care o pa- 
trona. Dar şi mai neobişnuit este faptul că acea prefaţă abundă în luări de poziţie împo- 
triva multora din teoriile expuse fără rezerve de către doctorand în corpul lucrării. 

Lipsa de entuziasm a profesorului Parhon faţă de psihanaliză nu constituia un secret 
pentru nimeni. Redactind în 1924 un îndrumător de consultaţii destinat neurologiler, psi- 
hiatrilor şi endocrinologilor, şeful clinicii de la Socola nu a omis să descrie sumar şi 
tehnica psihanalizei, „metodă cu însemnate pretenţii terapeutice”; dar, cum aflăm îndată, 
„valoarea medicală a metodei e încă foarte discutată; era totuşi necesar — precizează 
Parhon — să spunem citeva cuvinte asupra ei"!. Această ultimă afirmaţie lasă parcă de 
înţeles că profesorul s-a decis să se ocupe totuşi de psihanaliză doar pentru a-şi îndeplini 
obligaţia de a face o expunere „completă“. 

Într-o şedinţă din aceeaşi perioadă a Societăţii de Neurologie, Psihiatrie, Psihologie 
şi Endocrinologie din laşi, în care a vorbit „despre un caz de ereutofobie”, adică teama 
maladivă de a nu roşi a unora, profesorul a insistat mai întîi asupra eventualei compo- 
nente endocrine a unor asemenea fenomene si deci asupra posibilităţii tratării lor cu mij- 
loace antitiroidiene, după care i-a criticat pe cei care atribuie unor astfel de manifestări 
psihastenice un substrat psihogen pur: de fapt, atare clinicieni au întreprins o analiză 
insuficientă a acelor cazuri, „chiar dacă au făcut «psihanalizá»"?. Ságeata indreptatá aici 
împotriva psihanalizei pornea din convingerea lui Parhon că, practic, nu există tulburări 
somatice avînd un mecanism de producere strict psihic. 

Tot in 1924, profesorul de neurologie şi psihiatrie de la Iaşi a patronat teza de doc- 
torat Masa şi psihozele maselor susţinută de Moisei Vainşelboim şi consacrată aspec- 
telor psihiatrice ale mişcării frankiste, mişcare iniţiată în secolul al XVIII-lea de evreul 
galiţian Iacob Frank, „un paranoic degenerat”. «După ce a slujit într-o prăvălie din 
Bucureşti, acesta a trecut în Turcia, de unde s-a înapoiat musulman, ca apoi să se con- 
vertească în Austria la catolicism şi să predice o doctrină eclectică avînd pretenţii mesia- 
nice şi incluzind îndemnuri la libertinaj. Lucrarea se bazează pe concepţia lui Gustave 
Le Bon despre „psihologia mulțimilor”; doctorandul semnalează totodată, ca fiind ,foar- 
te interesantă şi originală”, scrierea recent apărută, în 1921, a lui Sigmund Freud Psiho- 
logia maselor şi analiza eului, in care se afirmă că sugestia colectivă „este o exprimare 
a lui «libido» din partea tuturor indivizilor masei faţă de un erou oarecare, real sau ima- 


i. C. I. Parhon, Directive generale cu privire la examinarea bolnavului în neurologie, psi- 
hiatrie şi endocrinologie, laşi, Tip. Viaţa românească, 1924, p. 38. 

2. C. I. Parhon, Sur un cas d'éreutophobie, în „Bulletin de la Société roumaine de neurologie, 
Psychiatrie, psychologie et endocrinologie”, I (1924), nr. 1, pp. 6-8. 

ginar, cu încredințarea că acesta îi iubeşte pe toti cu o iubire egală”!. Tînărul autor s-a 
simţit obligat să-i mulţumească, „pentru indicaţiile ce i le-a dat”, doctorului Anatolie 
Koţovski, fost director al Spitalului de Boli Mintale de la Costiujeni, de lingă Chişinău, 
profesor din 1916 la Universitatea din Odessa şi care, în 1920, revenise ca liber profe- 
siou.iut în oraşul de pe Bic2; este însă de presupus că nu acest adept al orientărilor psi- 
hiatrice „tradiţionale“ a fost cel care l-a determinat pe Vainşelboim să manifeste o anu- 
mită bunăvoință faţă de freudism?. 

Trebuie arătat cá prefata scrisă de profesorul Parhon pentru teza lui Popescu-Sibiu 
începe cu o enumerare destul de amănunţită a unor aspecte pozitive ale psihanalizei: 
„Freud are meritul, mai mult decit oricare altul, de a fi cercetat adincurile sufleteşti ale 
bolnavilor, de a fi studiat raporturile ce unesc unele din manifestările lor psihopatice cu 
anumite traume afective care au lăsat urme persistente, al căror element ideativ doarme 
de mult în inconştient sau subconştient, afectul care le-a însoţit continuind să-şi prelun- 
gească existenţa şi să tulbure cursul normal al vieţii psihice. De asemeni, aceluiaşi autor 
îi revine în bună parte [meritul] de a fi arătat că aducerea în conştiinţa bolnavilor — 
evidenţierea pentru ei — a raporturilor ce unesc unele tulburări psihopatice cu aceste 
traume afective constituie un mijloc terapeutic de care trebuie ţinut seamă.” 

Dar după ce semnalează şi alte cuceriri ştiinţifice incontestabile pe care le poate 
revendica freudismul, savantul ieşean ţine să pună lucrurile la punct: „Cele spuse nu 
înseamnă însă că scrierile lui Freud trebuiesc considerate ca adevărate evanghelii. Sînt 
dintre cei care cred că ele conţin şi numeroase exagerári." 

Aşa este, de pildă, cazul cu sexualitatea copilului, în legătură cu care notează: „A 
considera actul sugerii laptelui ca un fenomen erotic, ce aduce satisfacţiuni de natură 
sexuală, mi se pare cel puţin o largă exagerare... Fiziologia ne arată că funcțiunile apar 
atunci cînd e nevoie de ele, şi necesitatea psihosexualităţii nu se simte decît după ce 
dezvoltarea organismului e completă sau aproape, deci după epoca puberală.” Parhon 
se fereşte să cadă în excesul contrar, de a adopta în această problemă o inflexibilă atitu- 
dine negativistă: „Fără a contesta în mod absolut existenţa unei psihosexualitáti infantile, 
voi continua să cred că, în stare normală, aceasta e, de regulă, în stare potenţială, aş- 
teptind să fie trezitá sub influenţa unor hormoni specifici, în momentul cînd ea devine 
necesară perpetuării speciei.” Aici vorbeşte endocrinologul Parhon... 

În cele ce urmează, critica freudismului devine şi mai tăioasă: „Nu pot de asemenea 
trece cu vederea partea de subiectivism pe care o au interpretările psihanalitice, care, 
uneori, nu sînt prea departe de a ne aminti sistemele unor deliranţi... Este, cred, indo- 
ielnic dacă asociajiunile pe care bolnavul le face cînd reproduce diferite episoade din- 
tr-un vis pe care căutăm să-l analizăm şi să-l interpretăm sînt în mod necesar aceleaşi 
care au condiţionat visul însuşi.” 

Ca mijloc de tratament, psihanaliza se dovedeşte a fi „o armă cu două tăișuri”, drept 
care profesorul recomandă mînuirea ei „cu o extremă prudenţă şi numai de specialisti 
cu multă competenţă”. 


1. M. Vainşelboim, Masa şi psihozele maselor (mişcarea frankistă din punct de vedere al 
psihozelor colective), Tip. Viaţa românească, lagi, 1924, p. 24. 

2. Cf. E. Popuşoi şi I. Stoev, Profesorul Kofovski, Ed. Cartea moldovenească, Chişinău, 1980. 

3. Semnalám o teză de doctorat în medicină cu tematică înrudită, susținută în 1930 la Bucu- 
reşti de I. R. Rothenberg, Cazul Sabbetay Zwi, în care este vorba tot de un pseudomesia evreu; 
în secolul al XVII-lea, acesta a reuşit, prin predici delirante, să inducă în populația anumitor re- 
giuni din Imperiul otoman fenomene de psihoză mistică însoţite” de exaltarea sexualităţii. Con- 
ceptiile lui S. Freud sint pomenite şi aici, în trecere. 

Ceea ce nu-l împiedică pe savant să conchidă: „Cu aceste rezerve, opera lui Freud 
nu rămîne mai puţin însemnată, şi cercetările psihanalitice făcute într-un spirit obiectiv 
vor contribui să lumineze cît mai mult psihologia normală şi patologică.” Interesant este 
că profesorul Parhon îi recunoaşte psihanalizei statutul de specialitate medicală atunci 
cînd îşi exprimă convingerea că „d. dr. Popescu-Sibiu e chemat desigur să fie unul din 
reprezentanţii cei mai merituoşi ai acestei noi specialităţi la noi in țară“. 

Distinsul endocrinolog şi neuropsihiatru n-avea să-şi revizuiască opiniile mai degra- 
bă defavorabile freudismului. Într-un interviu acordat în 1932 lui Liviu Munteanu, după 
ce profesorul prezidase un faimos simpozion despre Freud organizat de asociaţia bucu- 
reşteană Criterion, eveniment pe care-l vom prezenta mai departe, el declară că „nu ad- 
mite teoriile lui Freud decit cu multe rezerve”. Pe cind unii psihologi ai epocii apreciau 
că psihanaliza este o disciplină eminamente medicală, iar nu psihologică, Parhon era, 
dimpotrivă, de părere că „psihanaliza trebuie să rămînă mai mult o metodă de cercetare 
psihologică decit o metodă de tratament... Această metodă nu-şi poate găsi aplicaţiile 
în tratamentul medical decit în mod excepţional”. 

Profesorul nu s-a sfiit să facă publice aprehensiunile sale în privinţa terapiei anali- 
tice: „Cred, într-adevăr, că psihanaliza poate foarte adeseori să agraveze starea bolna- 
vilor şi mai cu seamă a bolnavelor, trezindu-le dorinţe, emoţii pe care nu le-ar fi avut 
altfel, şi răscoleşte sufletul, agravind starea bolii lor."? Este probabil o atitudine tipic 
românească această respingere a tot ce pare să primejduiască stabilitatea psihică, chiar 
cînd e vorba de o stabilitate foarte precară; orice compromis capabil să oculteze con- 
flictele devine astfel preferabil scoaterii la iveală a unor realităţi amenințătoare. 

În 1933, Constantin Parhon a avut marea satisfacţie de a fi numit titular al nou-crea- 
tei catedre de clinică endocrinologică de la Facultatea de Medicină din Bucureşti. Pă- 
răsind după douăzeci de ani Socola, el a lăsat moştenire psihiatrilor ieşeni atitudinea 
suspicioasă faţă de freudism. Timp de multe decenii, cea mai mare parte din urmaşi au 
rămas credincioşi acestei tacite „dispoziţii testamentare“ a inegalabilului maestru. 


La Cluj, G. Retezeanu şi C. I. Urechia, 
precum şi M. Elekes 


Psihanaliza şi-a tăcut intrarea la Facultatea de Medicină din Cluj în 1928, prin lu- 
crarea inaugurală a mehedinţeanului Gheorghe G. Retezeanu (1887-1951) intitulată Vi- 
sele în demenja precoce. Juriul de promoţie a fost prezidat de profesorul Constantin I. 
Urechia, din el făcînd parte cîțiva reprezentanţi de vază ai medicinii clujene, printre 
care Iuliu Haţieganu şi Iacob lacobovici. 

Doctorandul îşi susţinea teza la vîrsta de peste patruzeci de ani, după ce studiase 
filologia, psihologia şi dreptul în diverse centre universitare din Occident şi începuse o 
oarecare iniţiere psihanalitică, pare-se, încă pe cînd se afla la Londra. 

În lucrare sînt descrise trei cazuri clinice reprezentate de bărbaţi tineri necăsătoriți. 
Autorul a procedat la interpretarea sumară a viselor acestora, încercînd să obţină şi aso- 
ciatii libere declanşate de elementele onirice. Ni se atrage atenţia asupra faptului că doi 


1. Cele patru pagini ale prefeţei lui C. I. Parhon nu sint numerotate, ceea ce lasă de bănuit 
că ele au fost introduse în lucrarea inaugurală a lui |. Popescu-Sibiu după încheierea operaţiilor 
de tipărire a acesteia. 

2. Părerile d-lui profesor Parhon despre psihanaliză, în „Sănătatea şi Viaţa fericită”, XXXI 

* (1932), nr. 19-20 din dec., p. 427. 

dintre pacienţi aveau un nivel intelectual destul de scăzut, ceea ce a contrariat într-o 
anumită măsură eforturile desfăşurate în vederea precizării biografiei erotico-sexuale a 
persoanelor investigate. Nu ni se oferă nici un fel de informaţii asupra unor eventuale 
rezultate terapeutice. 

Redactarea tezei a constituit o operaţie delicată, întrucît doctorandul se vedea pus 
în situaţia de a alege între relatarea brutală a informaţiilor culese în cursul analizei şi 
eliminarea amănuntelor care puteau părea scandaloase. Tinărul medic s-a decis pentru 
a doua eventualitate: „Unele consideraţiuni şi unele asociatiuni, în cuprinsul tezei, au 
fost lăsate la o parte; cîteva simboluri n-au fost suficient explicate din discreţiune si din 
respect pentru etica curentă, într-un mediu neobişnuit cu investigatiunile psihanalitice."! 
Din însăşi această opţiune „metodologică“ se poate deduce că la Cluj, în acea perioadă, 
freudismul nu era la el acasă. 

În concluziile tezei, demenţa precoce este pusă pe seama denaturărilor suferite de 
sexualitatea infantilă ca urmare, mai ales, a erorilor educative. „Lipsit de educaţiunea 
morală potrivită mediului înconjurător, individul intrând în conflict cu societatea sau cu 
reprezentantul ei — conştiinţa —, forţele care il ţin în viaţă, nemaiavind directiune, sint 
îndreptate de instinctul de conservare către inconştient; întărit prin aceste forte, incon- 
stientul deschide drum complexelor care se manifesteazá prin simptome morbide psihi- 
ce."? Am reprodus această greoaie si putin convingátoare explicatie si pentru a oferi o 
mostrá a vocabularului psihanalitic utilizat pe atunci la noi. 

Trecînd peste prejudecățile mediului, profesorul Urechia va fi de acord, in anii ur- 
mători, să semneze alături de Retezeanu (sau, mai bine zis, înaintea lui Retezeanu) cîte- 
va articole cu orientare psihanalitică. Aceste texte contrastează, de altminteri, cu întrea- 
ga producţie ştiinţifică a titularului catedrei de psihiatrie de la Cluj, care s-a străduit 
îndeobşte să promoveze, în studiile sale clinice, ideea etiopatogeniei materiale a psiho- 
patiilor?. 

Chiar în anul susţinerii tezei de care a fost vorba, cei doi colaboratori au luat in 
tratament un caz de „crampă a scriitorilor“, obţinînd vindecarea după ce au stabilit „prin 
analiză” că tulburările neuromusculare se datoresc întreruperii bruşte a practicilor soli- 
taret, Curînd după aceea, profesorul şi asistentul său au studiat împreună un alt caz de 
psihonevroză, pe care au avut iarăşi impresia că l-au rezolvat prin psihanaliză; de data 
aceasta era vorba de un mitoman care i-a declarat analistului Retezeanu că şi-a ales pro- 
fesia de chimist „în scop criminal“, pentru a pregăti o groaznică răzbunare omenirii ce-l 
persifla bánuindu-l cá este impotent şi onanist?. 

Poate că sub impresia acestui caz, tînărul psihiatru a încercat să abordeze, în lumina 
psihanalizei, problema orientării profesionale. Influențat şi de preocupările eugenistice 
şi biopolitice ale profesorului Iuliu Moldovan, Retezeanu a publicat în revista acestuia 


1. G. G. Retezeanu, Visele în demenfa precoce (consideraţiuni psihanalitice), Cluj, Tip. Cor- 
vin, 1928, p. 6. 

2. Ibidem, p. 46. 

3. Dar bunăvoința manifestată de profesor faţă de freudism în cursul conlucrării lui sporadice 
pe acest teren cu G. G. Retezeanu l-a determinat pe C. Vlad să-i propună în 1935 lui C. I. Urechia 
să figureze si el in comitetul de patronare a efemerei „Reviste române de psihanaliză”, ceea ce 
magistrul clujean a acceptat. 

4. C. L Urechia şi G. Retezeanu, Psihanaliza în crampa scriitorilor, în „Clujul medical“, IX 
(1928), nr. 8 din aug., pp. 493-497. 

5. C. L Urechia şi G. Retezeanu, Psihanaliza şi orientarea profesională, in „Clujul medical“, 
X (1929), nr. 1 din 1 ian., pp. 1-7. 

un articol privind geneza „Spiritului contrariant", manifestare nevrotică foarte dăunătoa- 
re în viaţa socială. Acest „Spirit contrariant" este mai ales apanajul „elementelor dotate", 
care, părând a fi apte pentru orice carieră, ajung, datorită unei greşite orientări profesio- 
nale, la eşecuri şi deci la nevroză. Psihanalistii sint cei chemaţi să precizeze „capacitatea 
virtuală“ a unor asemenea persoane, ceea ce „asigură dezvoltarea firească a fiecărui in- 
divid şi deci prosperitatea biologică a nafiunii"!. 

Dar aşa cum se dovedeşte a fi un auxiliar valoros în domeniul orientării profesionale, 
psihanalistul poate să aducă, opinează doctorul Retezeanu, o contribuţie efectivă la de- 
păşirea anumitor impasuri survenite în practica stomatologică. Astfel, „intervenţiile den- 
tare pot fi precedate şi urmate de stări afective care, ulterior, pot da naştere la tulburări 
nervoase“ (este cunoscută teza freudiană potrivit căreia extracția unui dinte se identifică 
simbolic cu castrarea...), drept care, în unele împrejurări, se impune „colaborarea la 
timp între stomatolog şi psihanalist“. Inspirindu-se din unele afirmaţii ale psihanalistei 
Marie Bonaparte, psihiatrul clujean constata: „Cel ce scoate un dinte fără a avea putinţa 
de a pune altul în loc e un simplu castrator şi prin urmare inspiră oroare; cel ce ştie să 
pună un dinte frumos, să repare pe unul stricat e un realizator şi ca atare e simpatizat, 
iubit.“2 Nu ştim în ce măsură articolul acesta va fi atras atenţia stomatologilor... 

Urechia a mai publicat împreună cu Retezeanu o notă privind tulburările psihice in- 
duse de procedurile spiritiste; cele patru cazuri prezentate nu par totuşi să fie de resortul 
strict al psihanalizei?. 

Trebuie remarcat cá la catedra de psihiatrie din Cluj s-au susţinut, in al patrulea 
deceniu al secolului nostru, mai multe teze de doctorat pe teme legate de psihanaliză 
decât la celelalte două facultăţi de medicină din ţară luate împreună. 

În ianuarie 1930, Nicolae Guzner a prezentat aici lucrarea inaugurală Parafrenia din 
punct de vedere psihanalitic. Parafrenia este o entitate nosologică botezată ca atare de 
către Kraepelin, alţii denumind-o paranoia halucinatorie. În teză se fac referiri la scrie- 
rile lui Freud, în special la publicaţia din 1911 a acestuia Observaţii psihanalitice despre 
un caz de paranoie descris autobiografic, interpretare a autobiografiei unui anume doc- 
tor Schreber. 

Doctorandul clujean se străduieşte să descopere în două cazuri de parafrenie inter- 
nate în clinica psihiatrică locală (dintre care unul observat personal) o componentă ho- 
mosexuală în determinismul fenomenelor morbide*. Dar în paragraful conclusiv al tezei, 
psihanaliza este invocată doar aluziv, în vreme ce teoriile ,organiciste" ale lui Kraepelin 
sînt plasate în centrul discuţiei. De notat cá in bibliografie sînt totuşi menţionate zece 
scrieri ale lui Freud, trei ale lui Stekel, două ale lui Ferenczi etc). 

Peste trei ani, in noiembrie 1933, Stefan Miokovits a solicitat titlul de doctor in me- 
diciná la Cluj pe temeiul lucrárii inaugurale Psihanaliza ín psihoze. Din juriul de pro- 


1. G. Retezeanu, Spiritul contrariant şi orientarea profesională, în „Buletin eugenic şi bio- 
politic“, III (1929), nr. 11-12 din nov.-dec., pp. 321-326. 

2. G. Retezeanu, Dentiţie — conflicte şi complexe psihice (consideraţii psihanalitice), în „Re- 
vista stomatologicá^, V (1934), nr. 3 din nov., p. 166. 

3. C. I. Urechia si G. Retezeanu, Contribution à l'étude du délire spirite, in „Bulletin de l'A- 
cadémie de Médicine de Roumanie", II (1937), nr. 2, pp. 148-164. 

4. N. Guzner, Parafrenia din punct de vedere psihanalitic, Cluj, Tip. Corvin, 1930, pp. 21-33. 

5. Cariera de psihanalist a lui Guzner s-a oprit aici. Destinul său profesional îl aminteşte pe 
cel al lui M. Ilian, primul medicinist din România care a prezentat o teză cu subiect freudist; ca 
şi Ilian, doctorul Guzner a optat îndată pentru dentisticá. La mai bine de trei decenii dupá absol- 
virea Facultăţii de Medicină din Cluj, îl vom regăsi conferenţiar de stomatologie Ja cea din Tirgu 
Mureş. 

motie, prezidat desigur de profesorul C. I. Urechia, făceau parte unele din cele mai proe- 
minente figuri ale facultăţii: I. Haţieganu, I. Goia, V. Papilian si alţii. 

Avem însă de-a face cu o pură compilaţie, banală şi inabilă, care-şi propune doar 
să ofere „unui începător în acest nou curent o bază, «o unitate rotundă» [sic] pe care 
să poată construi cunoştinţele lui detaliate"!. Dar trebuie recunoscut că, după ce Popes- 
cu-Sibiu îşi tipărise teza de doctorat, nu se mai simţea nevoie în literatura noastră de 
informare ştiinţifică elementară de o altă scriere asemănătoare. 

Şi totuşi publicaţia aceasta merita pomenită măcar pentru imprevizibila dedicație pe 
care o poartă: „În memoria naşului meu iubit + Mayer Antoniu, canonic, prelat papal, 
administrar apostolic al diecezei rom. cath. Oradea-Satu Mare“... Plasarea, mai ales la 
vremea aceea, a unei scrieri de exegeză freudiană sub patronajul unei figuri din ierarhia 
clericală aminteşte de imaginea, dragă suprarealiştilor, a intilnirii intimplátoare pe o masă 
de disecţie a unei umbrele cu o maşină de cusut... 

În martie 1935, Bruno Weinstein şi-a susţinut la Facultatea de Medicină din Cluj 
teza de doctorat intitulată Concepţiunea psichoanalitică a delirurilor, teză redactată sub 
îndrumarea profesorului C. I. Urechia, care, de data aceasta, şi i-a alăturat în juriul de 
promoţie pe I. Hatieganu, V. Papilian, M. Kernbach şi V. L. Bologa. 

Doctorandul dovedea cá a studiat literatură psihanalistă: Freud, Bleuler, Abraham, 
Ferenczi, Bibring, Bikovski etc. sînt menţionaţi nu numai în bibliografia final, dar si 
în expunerea propriu-zisă. Pentru Weinstein, psihiatria şi psihanaliza par să-şi aibă fie- 
care existenţa lor separată, întrucit nici obiectivele, nici tehnicile şi nici chiar domeniile 
lor nu se suprapun întocmai. Autorul constată că psihanaliza nu e capabilă să elaboreze 
metode de tratament al psihozelor, ci doar să înlesnească, eventual, o înţelegere mai 
profundă a determinismului acestora. De aceea el îşi interzice să preconizeze aplicarea 
metodei analitice în terapia delirurilor, fiind convins că psihanaliza poate cel mult să 
favorizeze eforturile de interpretare a substratului dereglărilor psihice cu caracter deli- 
rant, ba uneori să ne ofere şi „cheia genezei psihozelor şi a simptomelor lor”. 

În această privință, Weinstein aduce cîteva „contribuţiuni personale“, şi anume trei 
observaţii, consemnate în clinica psihiatrică de la Cluj, privitoare la deliranţi în ale căror 
antecedente pot fi puse în evidenţă importante traumatisme cu specific erotică. 


* 


Dupá primul rázboi mondial a tráit la Cluj un adept convins al freudismului, dar 
care avea să dobindeascá o excelentă reputaţie pentru cu totul alte considerente decât 
propaganda metapsihologiei sau practicarea terapiei analitice, cărora li se consacrase cu 
prea mare discreţie. 

Este vorba de Miklos Elekes, născut în 1897 la Stari Becej, pe teritoriul actual al 
Iugoslaviei, elev de liceu la Braşov şi student în medicină la Budapesta, Viena şi Cluj. 

În perioada Comunei maghiare a ţinut conferinţe proletarilor budapestani, intreti- 
nindu-i şi despre învăţătura lui Freud, în privinţa căreia căpătase, probabil, o anumită 
iniţiere la Viena, către sfirşitul războiului, cînd îşi satisfăcea stagiul militar. În orice caz, 
la transferarea sa din 1920 la Facultatea de Medicină din Cluj, el poseda cunoştinţe teo- 


1. Şt. Miokovits, Psihanaliza în psihoze, Cluj, Tip. Gloria, 1933, p. 4. 

2. Dintre români, doar C. Vlad figurează în această bibliografie, cu scrierea sa În domeniul 
inconştientului (Psicho-analiză). 

3. B. Weinstein, Conceptiunea psichoanalitică a delirurilor, Cluj, Tip. Victoria, 1935, pp. 17-19 
si 21. 

retice si practice in materie de freudism, ceea ce i-a permis, de pildá, ca mai tirziu, in 
1927, să ţină un curs de psihanaliză, însumînd şase lecţii, în faţa muncitorilor organizaţi. 

În 1921, Elekes a fost numit preparator bugetar la clinica psihiatricá din Cluj, iar 
peste un an a devenit asistent al profesorului C. I. Urechia. Împreună cu acesta a publicat 
în anii următori peste 30 de lucrări în cele mai importante periodice medicale europene, 
lucrări primite cu interes de confrati, fiind semnalate cu aprecieri pozitive in literatura 
mondială de specialitate. Şi trebuie precizat că toate aceste articole şi comunicări aparțin 
domeniului neurologiei, mai cu seamă al morfoneurologiei şi cu deosebire al histoneu- 
rologiei. Doctorul Elekes a elaborat şi un proiect de înfiinţare, în cadrul clinicii neuro- 
psihiatrice din Cluj, a unui „institut pentru cercetarea creierului“. Dar parcurgând me- 
moriul lucrărilor ştiinţifice tipărite de M. Elekes, nu-ţi poti da seama că ai de-a face cu 
un medic care manifesta un interes permanent şi pentru problemele de psihologie şi psi- 
hiatrie, abordate îndeobşte dintr-o perspectivă psihanalistă. 

Din informaţiile pe care ni le-a oferit cu puţin înaintea decesului ei din 1990 far- 
macista Erzsébet Elekes, rezultă cá, în perioada interbelică, fostul ei soţ a condus, fără 
multă gălăgie, două cercuri de studii: unul în care şi-au perfecţionat cunoştinţele de mar- 
xism-leninism câţiva fruntaşi ai intelectualitátii ardelene de stînga, precum Gábor Gaál, 
Hillel Kohn, Victor Cheresteşiu sau Iuliu Deheleanu, şi altul, intitulat „Introducere in 
psihanaliză“, pe care-l frecventau vreo 20 de persoane, printre care Dezsó Diamant, Fe- 
rencz şi Erzsébet Dobó, chirurgul Marcel Roth, muzicologul Julia SzegÓ!, care va con- 
duce ea însăşi cure analitice, internistul Ferencz Kópich, Rudolf si Ilse Lów, cât şi un 
număr de studenţi. Erzsébet Elekes apreciază că „cel mai valoros cursant a fost Walter 
Widman, regizor al Operei Române din Cluj, care şi-a notat rezultatele psihanalizei, do- 
cumente din păcate pierdute”. Este vorba de analiza la care se va fi supus sub îndru- 
marea doctorului Elekes sau de analizele pe care el însuşi le va fi efectuat unor pacienţi? 

În orice caz, din datele de mai sus pare să rezulte că Elekes nu se mulțumea să ţină 
prelegeri şi să conducă discuţii despre psihanaliză, ci proceda si la instruirea cursanților 
în tehnicile analizei terapeutice. 

În 1936, doctorul Elekes a ieşit din „conspirativitate”, prezentind comunicarea Sig- 

` mund Freud şi ştiinţa medicală într-o şedinţă organizată la Cluj de Societatea ştiinţifică 
medicală „Paul Ehrlich" a medicilor evrei din Transilvania?. În cadrul aceleiaşi reuniuni 
din 11 iunie 1936 a mai vorbit şi doctorul Mikl6s Brunner, alt psihanalist clujean, despre 
sărbătorirea în mai, la Viena, a celor 80 de ani ai lui Freud. 

Miklós Elekes, care în 1928 fusese numit medic-şef al Spitalului Evreiesc din Cluj, 
a avut de suferit necazurile rezervate „nearienilor” aflaţi, după septembrie 1940, in Ar- 
dealul de nord. În 1942-1943 a fost deportat într-un lagăr de muncă din Ucraina (rodul 
experienţei sale de medic care i-a îngrijit atunci pe exantematici, ca şi de individ care 
a trecut prin acea boală este lucrarea rămasă în manuscris Consideraţiuni neuropsihia- 
trice asupra tifosului exantematic), iar în 1944 a fost trimis în lagărele de concentrare 
din Germania. 


1. În a sa Cantata profana (Romanul vieţii lui Bartók) publicată in 1970 (cu versiunea romá- 
nească din 1972), se percepe cumva o firavă preocupare freudistă de a sugera ce a insemnat pentru 
micul Bela dragostea plină de duioşie pe care i-a arătat-o mama sa. 

2. Vezi M. Elekes, Sigmund Freud és az orvostudomány, în „Revista medicală — Orvosi 
szemle“, IX (1936), nr. 9 din 15 sept., pp. 410-411. Acest text rezumativ pare să reprezinte singura 
tipăritură pe temă freudistă a doctorului Elekes. 

După eliberare a devenit şef de lucrări onorific la clinica neuro-psihiatrică din Cluj. 
Printre hirtiile lui s-au găsit şi notele pentru conferința Procesul vindecării în tratamen- 
tul psihanalitic, programată la 29 septembrie 1945. Nu ştim în ce cadru trebuia ţinută 
această prelegere şi nici măcar dacă ca a fost efectiv ţinută. 

Doctorul M. Elekes a murit la Cluj în decembrie 1947, în urma unei afecţiuni car- 
diace. Înhumarea sa a prilejuit o tirzie recunoaştere a meritelor excepţionale ale acestui 
„om desávirsit", cum îl caracteriza profesorul de istoria medicinii Valeriu L. Bologa, 
în „cuvîntul la mormint". La psihanalistul Elekes a făcut atunci aluzie doar doctoriţa 
Irina Becski: „În domeniul cercetărilor sufletului, profesorul Freud i-a fost maestru. Da- 
torită legilor de înrudire ale sufletului, a ajuns unul lîngă celălalt cu tripla sa carte de 
meşter a învățatului, a artistului si a oratorului." A reieşit, într-adevăr, din discursurile 
funerare că Miklós Elekes era nu numai un competent cercetător ştiinţific, dar şi un 
mare iubitor al artelor plastice şi al literaturii, un vorbitor apreciat şi mai cu seamă un 
om de inimă, sfătuitor al celor în impas şi gata să dea oricui o mînă de ajutor. 

În 1949 a apărut, la Editura „Cartea rusă“ din Bucureşti, traducerea maghiară sem- 
nată de M. Elekes a unei cărţi mai vechi a sovieticului Aleksei Iugov, Pavlov şi enigmele 
creierului, publicaţie care, în ambianța ştiinţifică de atunci a Estului european, urmărea 
să consfinţească triumful pavlovismului asupra ereziilor din psihologie, printre care si 
freudismul. Este drept că, în 1930, Elekes tinuse la cercurile muncitoreşti un ciclu de 
conferinţe despre Pavlov şi reflexele condiționate, dar la vremea aceea el era încredinţat 
că între concepţiile savantului din Leningrad şi ale celui din Viena nu există o incom- 
patibilitate de esență. 

În introducerea pe care doctorul Elekes a redactat-o pentru versiunea maghiară a 
scrierii lui Iugov se vorbeşte despre psihanaliză cu măsură şi urbanitate, fără să se incer- 
ce „demascarea“, la modă mai ales după 1950, a „fondului idealist şi reactionar* al freud- 
ismului (nu trebuie însă uitat că această introducere fusese scrisă nu mai tirziu de 1947, 
anul decesului doctorului Elekes). Se arată în prefața redactată de medicul clujean cá 
„psihanaliza şi şcolile derivate din ea i-au privit pe oameni, în primul rînd pe cei bolnavi 
de nervi, iar plecînd de-aici şi pe cei sănătoşi, drept entităţi integrate în societate, dar 
determinate totodată de calităţile lor biologice şi de viaţa instinctualá a indivizilor"?. 
Nici în acest ultim text Mikl6s Elekes nu şi-a renegat, prin urmare, convingerile freudiste. 


Adlerianul E. Kahana 


Freudismul ortodox a dominat în mişcarea psihanalitică din România interbelică, dar 
nu exclusiv şi nestingherit. Într-o anumită măsură, disidenţa adleriană s-a făcut simțită 


1. Vezi Necrolog — Dr. Nicolae Elekes (1897-1947), în „Ardealul medical“, VIII (1948), nr. 
3 din mart., pp. 187-190. 

2. Un cercetător din anii '60 aprecia că în articolul său [. P. Pavlov és a reflexológia (I. P. 
Pavlov şi reflexologia), publicat în „Korunk“ (nr. 5 din 1936, pp. 404-410), Elekes „caută într-un 
mod cu totul eclectic să împace pavlovismul cu freudismul“ (I. Spielmann, Revista „Korunk“ 
(1926-1940) şi problemele filozofice ale ştiinţelor naturii, în „Cercetări filozofice“, VIII (1961), 
nr. 6, pp. 1429-1430). 

3. M. Elekes, Bevezetés la A. Jugov, Pavlov és az agy rejtelmei, Bucureşti, Az „Orosz könyv“ 
kiadása, 1949, pp. 8-9. 

la noi încă din anii '20. Unul dintre primii şi cei mai activi reprezentanţi ai săi a fost 
Ernó (Ernest) Kahana!. 

Acesta s-a náscut in Bicazul Ardelean, la 2 decembrie 1890. Studiile secundare si 
bună parte din cele universitare le-a făcut la Cluj; în 1914 a obţinut diploma de doctor 
la Facultatea de Mediciná din Viena, dupá ce frecventase acolo ultimele trei trimestre 
reglementare. Pînă in 1917 a funcţionat ca asistent suplinitor la clinica neuro-psihiatrică 
din Cluj, condusă de distinsul savant Kâroly Lechner. Sfirşitul războiului l-a găsit în 
uniformă militară. 

Ca medic de circumscripție la Ditrău, în judeţul Harghita, s-a îmbolnăvit de tuber- 
culoză. Fratele său Bernath, proprietarul ziarului „Brassoi lapok”, i-a asigurat mijloacele 
materiale pentru a se îngriji la Viena. Aici, alt frate, Mozes, fost militant de vază al 
Comunei ungare şi care avea să se afirme în mişcarea comunistă internaţională ca literat 
în slujba proletariatului, l-a iniţiat în marxism-leninism. 

În intervalul 1920-1922, cît a zăbovit în capitala Austriei, Ernó Kahana a studiat de 
asemenea scrierile lui Freud şi mai cu seamă pe cele ale lui Adler, orientarea sociologică 
a ultimului corespunzind mult mai bine vederilor revoluţionare ale tinárului medic. A 
participat cu tot mai mare interes la reuniunile, conduse de însuşi Alfred Adler, ale So- 
cietăţii de psihologie individuală din Viena, ca după încheierea şedinţelor să asiste la 
continuarea discuţiilor ştiinţifice în cadrul îmbietor al unei cafenele vecine. 

Încă din acea perioadă, doctorul Kahana s-a preocupat să pună de acord concepţiile 
adleriene cu învăţătura lui Marx. Era convins că sexualismul exacerbat pe care-l pro- 
movau freudiştii ortodocşi este incompatibil cu gindirea cea mai progresistă a epocii, 
întrucît îl îndepărtează pe individ de la obiectivul imediat al eliberării social-economice 
prin eforturi colective. 

Reinstalindu-se în 1922 la Ditrău, Kahana s-a grăbit să înjghebeze un cerc de studii 
cu tinerii din localitate, unde a ţinut prelegeri pe teme de „psihologie individuală”. În 
1924 a tipărit la Başov lucrarea A freudizmus utân. Bevezetés Adler Alfred individual- 
pszichológiájába (După freudism. Introducere în psihologia individuală a lui Alfred Ad- 
ler). Este vorba, aflăm de la fiica autorului, de o broşură de propagandă în favoarea 
concepțiilor adleriene, axată pe ideea că, „în psihanaliză, şi mai exact în psihoterapie, 
esenţial nu este conceptul de «libido», ci încadrarea psiho-socialá a individului. Astfel, 
sentimentul de inferioritate (Minderwertigkeitsgefühl), care poate duce la stări negative 
şi chiar la tulburări psihice grave, poate şi trebuie să fie compensat prin sentimentul 
comunităţii, prin adaptarea individului la clasa socială din care face parte. Autorul bro- 
şurii sublinia că există o relaţie dialectică între sentimentul de inferioritate şi cel al co- 
munităţii “2. 

După ce a lucrat un an la Miercurea-Ciuc, medicul nostru s-a instalat în 1924 la 
Braşov, unde avea să deschidă un bine dotat cabinet de consultaţii pentru boli interne, 
neurologie şi psihiatrie, în care a aplicat şi procedeele adleriene. Despre activitatea des- 
făşurată în această ultimă direcţie ni se relatează: „Psihoterapia de tip adlerian practicată 
de Kahana a prilejuit obţinerea multor rezultate favorabile, dintre care poate cel mai 
spectaculos a fost cel înregistrat în cazul unui tînăr tratat fără succes, timp de ani de 
zile, prin tehnica psihanaliticá freudistă de către doctorul Miklós Elekes din Cluj. Pa- 


1. Vezi Judith Kahana-Moscu, Un medic militant revoluţionar în Transilvania interbelică 
(Notaţii biografice despre doctorul E. Kahana), în vol. Momente din trecutul medicinii, Bucureşti, 
Ed. Medicală, 1983, pp. 791-794. 

2. Judith Kahana-Moscu, op. cit., p. 792. 

cientul suferea de o tulburare anxioaso-depresivă, manifestată prin incapacitatea de a 
rămîne singur, fără prezenţa directă a tatălui său, medic practician din Cluj. Primul re- 
zultat pozitiv a fost obţinut de doctorul Kahana doar după zece zile de tratament, cînd 
bolnavul a acceptat ca tatăl său să se întoarcă la Cluj, iar el să rămînă singur la Braşov, 
unde a continuat cura. El avea să se vindece definitiv şi să se încadreze normal în co- 
lectivitate."! 

Nu mult după instalarea la Braşov, prin 1925-1926, Ernő Kahana a trecut la orga- 
nizarea unui cerc de studiere a psihologiei individuale. Iniţiativa a găsit un anumit ecou, 
la şedinţele de referate, ţinute în limba germană, prezentindu-se medici saşi, evrei şi 
români, dornici să dobindeascá informaţii despre concepţiile lui Adler. Acesta, încunoş- 
tinţat fiind de doctorul Kahana despre constituirea cercului, a transmis felicitări partici- 
pantilor. Dar numai la cîteva săptămîni de la primirea încurajatorului mesaj, reuniunea 
adleriană de la Braşov s-a destrămat, mai cu seamă fiindcă saşilor li s-a atras atenţia de 
către persoane binevoitoare ce puţin onorabil este să se lase îndrumați de către un evreu 
pe o cale suspectă atit din punct de vedere medical-ştiinţific, cit şi politic. 

Devenind în 1928 membru al Partidului Comunist din România, doctorul Kahana 
s-a simţit dator să intensifice participarea lui la acţiunile de luminare a maselor mai ales 
prin conferinţe, programate la „casele muncitorilor“ din oraşele Transilvaniei, pe teme 
medicale, psihologice şi educative, expuse toate, fără îndoială, de pe o platformă politică 
foarte precisă. Potrivit doctrinei adleriene adaptate viziunii marxiste, el constata, de pil- 
dă, că „în familiile proletare pot apărea conflicte între părinţi şi copii datorită faptului 
că generaţia adultă manifestă uneori faţă de tineri tendinţe represive, similare celor pe 
care le adoptă burghezia faţă de clasa muncitoare"?. 

Tot în această perioadă s-a remarcat ca un harnic publicist în presa democrată de 
limbă maghiară. În afara unor articole de ştiinţă popularizată (în care se simte adeseori 
influenţa vederilor sale psihanalitice, precum în notele intitulate Din activitatea neuro- 
logului, Psihologia sadismului, Sinuciderea în rîndurile studenţilor etc.), Ernó Kahana 
a tipărit in „Korunk“, cunoscuta revistă de cultură cu netă orientare de stinga, studiul 
Psihologia modernă şi socialismul, apărut în două numere consecutive din toamna lui 
19305; dătător de seamă pentru interesul stirnit de acest text este faptul că, îndată, revista 
a inserat, la rubrica „Disputa“, o replică la articolul medicului braşovean primită de la 
un cititor din Tirgu Mureş si de la un altul, din Karlsbad*. 

Competența sa în problemele psihanalizei a fost apreciată şi peste hotare, ca atunci 
cînd a conferentiat la Cercul de Psihologie Individuală de la Budapesta, de sub condu- 
cerea profesorului Mâday. 

Pentru convingerile lui politice de extremă stingă, doctorul Kahana era în perma- 
nentá urmărit de Siguranţă; in 1932 a şi fost deferit justiţiei. 

În perioada războiului a locuit la Bucureşti, unde, în cabinetul său particular de me- 
dicină internă, a aplicat „ocazional“ tratamente analitice adleriene. 

După 23 august 1944 va lucra la Spitalul Ministerului Afacerilor Interne, devenind 
apoi si director al acestei instituţii, de unde avea să fie transferat, ca medic primar in- 
ternist, la Spitalul Elias. Primind sarcina de a se îngriji îndeaproape de sănătatea anu- 


1. Ibidem, p. 792. 

2. Ibidem, p. 793. 

3. E. Kahana, A modern pszichológia és a szocializmus, in ,Korunk", V (1930), nr. 10 din 
oct., pp. 681-689; nr. 11 din nov., pp. 797-805. 

4. S. Turnovsky si B. Neufeld, in „Korunk“, V (1930), nr. 12 din dec., pp. 919-923. 

mitor notabilitáti ale regimului, desigur că n-a mai găsit prilejul să utilizeze tehnicile, 
acum proscrise, ale psihanalizei de orice tip. Dobindise renumele unui competent car- 
diolog, cu bună pregătire şi în alte ramuri ale medicinii interne, printre care ftiziologia 
şi laboratorul clinic. S-a pensionat în 1972, la virsta de 82 de ani. 

În 1966 a publicat în „Korunk“, împreună cu fiica sa Judith, un studiu despre Freud- 
ism şi neofreudism!. 

L-am vizitat la locuinţa sa din Calea Victoriei pe la începutul lui 1981. În prezenţa 
doamnei Judith Moscu, nonagenarul mi-a răspuns cu amabilitate la toate întrebările. Me- 
moria nu-i era ezitantă. Vorbea cu glas potolit şi cu o anumită detaşare despre lungul 
parcurs al existenţei sale. 

Dar s-a insufletit brusc atunci cînd a evocat dezbaterea publică din jurul anului 1930, 
de la Cluj, cînd Miklós Elekes a apărat punctele de vedere ale lui Freud, iar el însuşi 
pe cele ale lui Adler. Răspunsul său la întrebarea dacă a întreţinut legături cu psihana- 
liştii de peste munţi, precum Vlad sau Popescu-Sibiu, a fost categoric: cum putea fi 
vorba de aşa ceva, cînd ei erau freudişti militanti? Incompatibilitatea funciară dintre ad- 
lerism şi freudism rămăsese pentru doctorul Kahana o realitate indiscutabilă. 

M-a impresioant şi energia cu care a subliniat că, în 1954, a fost transferat de la 
Spitalul M.A.I. la Elias în urma cererilor lui stăruitoare; am înţeles cá bátrinul luptător 
nu voise să-şi încheie cariera încadrat într-o anume instituţie... 

S-a stins din viaţă la 28 aprilie 1982. 


Scrisoarea lui S. Freud către I. Westfried 


O scriere ce pretindea că se inspiră si din cuceririle ştiinţifice ale psihanalizei a fost 
publicată în 1924 de Iosif Westfried (1893-1970) sub titlul Perversiuni sexuale. Autorul 
obținuse titlul de doctor în medicină la Bucureşti in 1921, funcţiona ca medic de spital 
şi era totodată licenţiat în drept. Broşura (de 63 de pagini) voia să constituie doar un 
capitol dintr-o serie de „studii psiho-sexuale" menite să împlinească un mare gol, de- 
oarece, constata autorul, „în literatura ştiinţifică românească nu există piná în prezent o 
lucrare documentată care să cuprindă noţiuni clare asupra sexualităţii şi mai cu seamă 
asupra psihosexualităţii“?. 

Westfried se arată a fi un freudist moderat. El apreciază meritele psihanalizei ca 
deschizătoare de orizonturi în ştiinţa psihiatrică, dar recunoaşte că, cel puţin în terapeu- 
tica perversiunilor, rezultatele obţinute prin această metodă „sînt încă infidele^. Omul de 
ştiinţă e totuşi dator să dea dovadă de prudenţă: „Încercările de a contesta cu desávirgire 
rezultatele psihanalizei nu vor putea lovi această metodă, tot aşa precum şi încercările 
de a ridica la o dogmă «pansexualismul» nu pot fi cu uşurinţă acceptate." 

De fapt, preocuparea majoră a lui Westfried cînd a elaborat acest studiu era de a 
atrage atenţia asupra serviciilor pe care psihanaliza le poate face medicinii legale. Au- 
torul se străduieşte să formuleze „anumite păreri şi consideraţiuni personale” cu privire 
la criminalitate pornind de la principiile psihologiei abisale, ca să ajungă la concluzia 
că „metoda psihanalitică freudiană e menită să aducă mari contributiuni medicinii legale 


1. E. Kahana şi Judith Moscu, Freudiznus és neofreudizgnus, în „Korunk“, XXV (1966), nr. 5, 
pp. 693-703. 

2. I. Westfried, Perversiuni sexuale, f. 1., 1924, p. 7. 

3. Ibidem, p. 47 si 51-52. 


ÎNCEPUTURILE PSIHANALIZEI ÎN ROMÂNIA 57 


în materie de expertiză”. Cu ajutorul psihanalizei, psihiatrii şi medicii legişti vor reuşi 
să adinceascá investigaţiile în legătură cu „adevăratele mobile şi intenţii criminale". Dar 
ca această „profeție“ să se realizeze este indispensabilă „perfecţionarea tehnică“ a ana- 
lizei freudiene, deziderat referitor la care nu ni se spune însă nimic explicit! . 

Un merit cert al lui Westfried este de a-l fi raliat punctului său de vedere pe profe- 
sorul Mina Minovici, directorul Institutului Medico-legal din Bucureşti, împreună cu ca- 
re a publicat, în foarte ráspindita revistă franceză „La presse médicale“, un articol despre 
Medicina legală faţă cu psihanaliza, în care se regăsesc multe idei şi chiar enunţări din 
Perversiunile sexuale. În concluzia articolului se insistă iarăşi asupra faptului că, „în 
pofida neajunsurilor ei actuale, psihanaliza e chemată să constituie o anexă pentru stu- 
diul medicinii legale“; se impune însă ca psihanalistul care se dedică unei asemenea 
misiuni să se fi specializat în medicina legală şi să lucreze efectiv în acest domeniu. 
Nici de data aceasta nu este uitată recomandaţia ca rezultatele analizelor să fie folosite 
cu băgare de seamă, „înlăturindu-se tendinţele exagerate pansexualiste"?. 

Îndrăznim să afirmăm că principalul interes al volumului Instinctul sexual, publicat 
de Iosif Westfried în 1928, nu constă în tezele dezvoltate pe mai bine de două sute de 
pagini de către autorul cărţii, ci în scrisoarea introductivă din 26 februarie 1928, semnată 
de Sigmund Freud. Nu ştim ca părintele psihanalizei să fi purtat corespondenţă cu alţi 
psihanalişti români (în afara unui schimb de misive protocolare cu I. Popescu-Sibiu). 

De altfel, şi această „scris6are deschisă” adresată lui Westfried începe cu o afirmaţie 
avind, s-ar spune, un caracter mai mult formal: „Cu o deosebită satisfacţie urmăresc 
stráduintele d-voastră de a face cunoscute în cercurile ştiinţifice ale patriei d-voastră 
învăţămintele psihanalizei.” Freud îşi exprimă apoi regretul că nu poate da curs invitatiei 
de a vizita România, întrucît renunţase să întreprindă „călătorii mai îndepărtate“. Să fi 
fost atit de mare distanţa dintre Viena şi Bucureşti acum şaizeci de ani?... 

Mai important este ceea ce urmează: „În toate părţile lumii, după cum ştiţi, psih- 
analiza a deşteptat rezistenţe puternice; — e evident că vă veţi lovi şi d-voastră de mari 
dificultăţi. Dar nădăjduiesc că, în cele din urmă, sforțările d-voastră vor fi încoronate 
de succes şi se vor recunoaşte aportul important şi marile progrese ce se pot realiza în 
Ştiinţă şi terapie prin influenţa psihanalizei."? 

Numai că în privinţa doctorului Westfried aşteptările lui Freud au fost zadarnice: 
medicul român n-a mai continuat eforturile pentru a impune doctrina psihanalitică la 
noi în ţară. 

Cartea Instinctul sexual trebuie inclusă in categoria „manualelor“ de educaţie sexu- 
ală, din care au mai apărut cîteva la epoca aceea. Scrierea doctorului Westfried se dis- 
tinge doar prin relativ frecventa invocare a concepţiilor freudiene şi prin rezervarea unor 
paragrafe speciale „psihanalizei“ şi ,pansexualismului". În legătură cu această din urmă 
noţiune se exprimă speranţa că înşişi psihanaliştii vor proceda la înlăturarea exagerărilor 
pe care le confine „teoria pansexualistá"^. 

Apariţia lucrărilor lui Iosif Westfried care-şi revendicau o orientare freudistá a pri- 
lejuit o vehementă luare de poziţie din partea lui Constantin Vlad. În prefata pe care a 


1. Ibidem, p. 8 şi 44. 

2. M. Minovici si I. Westfried, La médecine légale devant la psychanalyse, în „La presse mé- 
dicale^, XXXIV (1926), nr. 7 din 23 ian., p. 99. 

3. I. Westfried, Instinctul sexual, Bucureşti, Ed. Cartea românească, 1928, p. 5. 

4. I. Westfried, op. cit., pp. 193-194. De remarcat că scrierea din 1924 a lui Westfried Per- 
versiuni sexuale este reprodusá aproape ca atare in volumul din 1928 Instinctul sexual. 

scris-o, către sfîrşitul lui 1928, la versiunea destinată marelui public a tezei de doctorat 
a lui Traian Corozel, Vlad constata că adevărații duşmani ai psihanalizei sint „aşa-zişii 
prieteni” ai acesteia, care „o admit ca s-o compromită... luindu-si chiar atitudini de 
apostoli, de propagatori ai noilor curente, în timp ce ei rătăcesc pe o colaterală care se 
varsă în nimic“. Bătăiosul apărător al freudismului autentic denunţă publicaţiile lui West- 
fried, care, „în afară de cîteva citate, n-au nimic comun cu psihanaliza, deşi autorului 
i-a reuşit să obtie o scrisoare de la Freud (care nici nu bănuieşte conţinutul «lucrárii»), 
intitulînd-o «cuvînt introductiv de prof. S. Freud»". Si Vlad socoteşte util să precizeze: 
„A vorbi despre organele genitale, despre bolile lor, ...a enumera cîteva perversiuni se- 
xuale, greşit interpretate şi acelea, aceasta nu înseamnă psihanaliză... Freud nu e întru 
nimic vinovat de cele scrise de d. dr. Westfried."! 

Nu putem şti dacă această critică tăioasă va fi contribuit să-l determine pe Westfricd 
să renunţe la calitatea de reprezentant ,autorizat" al psihanalizei in România şi chiar la 
publicistica pe linie freudistá?. 


P. Pandrea şi psihanaliza judiciară 


Articolul semnat de Mina Minovici şi Iosif Westfried despre implicaţiile medico-le- 
gale ale psihanalizei a apărut la începutul anului 1926, ca numai peste cîteva luni, în 
numărul din octombrie al „Vieţii româneşti”, să fie publicat, pe aceeaşi temă, un studiu 
de 33 de pagini al lui Petre Marcu, cel care avea să devină bine cunoscut în viaţa cul- 
turală şi politică sub numele de Petre Pandrea. Datorită temeinicei sale pregătiri juridice, 
dar şi unui orizont intelectual foarte larg, Petre Marcu a abordat problema validității 
freudismului în domeniul teoriei şi practicii judiciare la un nivel mai înalt decît cel la 
care se plasaseră medicii noştri legişti. 

Tînărul jurist ne avertizează din capul locului: „Nu este vorba în paginile ce urmează 
de o posibilă aplicaţie în drept a sistemului filozofic al lui S. Freud, în care libido are 
un rol central, ci mai mult de o aplicaţie la interogatoriul judecătoresc a mijloacelor 
tehnice de sondare a sufletului uman pe care şcoala psihanalitică le-a găsit.” N-avem 
deci a face cu modificări de sens ale conceptelor juridice fundamentale, precum respon- 
sabilitatea, culpabilitatea, sancţiunea etc., ci doar cu o perfecţionare a procedeelor de 
explorare criminalistică. Psihanaliza judiciară, subliniază Petre Marcu, prezintă un „in- 
teres mai mult practic... Telul ei este să civilizeze interogatoriile judecătoreşti, atit de 
brutale şi de inumane, punind la îndemâna tuturor un manual de reguli şi exemple cu 
ajutorul cărora ciomagul şi bicepsul să fie înlocuite cu subtilitatea şi inteligenţa omului 
din veacul al XX-lea“3. 

La stabilirea vinovátiei unor delincvenţi sau la elucidarea mobilului crimelor, „psih- 
analiza judiciară poate fi o metodă fecundă în miinile unui magistrat". Căci „oricît de 
prudent ar fi acel căruia i se ia interogatoriul judecătoresc, oricite precauţii ar lua, ade- 
văratele preocupări ale sale apar în detalii insignifiante in aparenţă, dar de o incontes- 


1. Vezi Tr. Corozel, Vis si nevroză, p. I. 

2. Pe acest teren îl vom reintilni doar in 1931, semnind Dr. Jo. W. o notă in care saluta „opera 
monumentală şi genială” a lui Freud cu prilejul celei de a 75-a aniversări a savantului vienez (in 
„Noua revistă medicală“, III (1931), nr. 1 din mai, p. 31). 

3. P. Marcu, Psihanaliza judiciară, în „Viaţa românească”, XVIII (1926), nr. 10 din oct., p. 63. 

psihanalizei judiciare: „Nu este nevoie de bătaie şi violenţe pentru a face pe acuzat să-şi 
mărturisească vina. Unul, două sau mai multe interogatorii atent urmărite, analiza lor la 
microscopul metodei celei noi pe care o preconizăm în interogatoriul judecătoresc, şi 
va fi suficient pentru a găsi adevărul pe care inculpatul zadarnic caută să-l ascundă. 
Gindul ţinut în umbră este un element perturbator al mecanismului său psihologic. Între 
ceea ce ascunde şi ceea ce vrea să spună se petrece o luptă. Rezultatul este o deviere 
şi o tulburare sufletească reflectată prin comiterea unui lapsus, prin uitare sau prin de- 
formarea cuvintelor."! 

Fiind convins că cititorii săi nu posedă cunoştinţe destul de precise în materie de 
psihanaliză, Petre Marcu îşi îngăduie să expună sistematic concepţia freudiană despre 
inconştient şi refulare. Dar el nu se mărgineşte să culeagă „din literatură” argumentele 
şi exemplele pe care le invocă, ci, ajutat de fantezia care de pe atunci îi caracteriza 
stilul, procedează adesea la transfigurarea bogatei sale experienţe personale. Amintim 
în privinţa aceasta paragraful consacrat „explicării unui lapsus al «delincventului» po- 
litic I. Gh. Duca“... 

În legătură cu specificul metodei pe care o recomandă, Petre Marcu consemnează 
o observaţie deosebit de interesantă: „Obiecţia cea mai serioasă care se poate aduce psih- 
analizei judiciare, ca disciplină independentă de psihanaliza medicală, ar fi că, în ultimul 
caz, bolnavul are tot interesul ca să ajute pe medic să găsească motivele ascunse care 
tulbură sentimentul [sistemul?] nervos, pe cînd delincventul va pune la contribuţie toată 
reaua lui credinţă şi toată şiretenia, uneori înnăscută, pentru a se eschiva; mefianjá faţă 
de analist n-are însă numai delincventul, ci şi bolnavul.” Aşadar, faptul că persoana in- 
terogată nu este dispusă deloc să colaboreze cu anchetatorul nu contraindică utilizarea 
metodică a psihanalizei în cursul investigaţiilor judiciare, deoarece „asociaţia liberă de 
idei apare ca mijlocul cel mai sigur pentru a face pe delincvent să se lase in voia pornirii 
sale naturale de îndepărtare a elementelor refulate, de unde se pot extrage dovezi ce 
militează în sensul vinovăţiei sale“. 

Autorul face frecvente trimiteri la scrierile lui Dostoievski, convins fiind că ilustrul 
literat şi gânditor rus „a avut ca nimeni altul înaintea lui Freud intuiţia felului cum se 
exteriorizează incongtientul"?. 

Deşi la un moment dat declarase că îi recunoaşte psihanalizei doar meritul de a fi 
imaginat noi metode de explorare a domeniilor conştientului şi inconştientului („aceasta 
este adevărata sa glorie, partea rodnică, neîmpodobită cu trimbite şi surle şi, probabil, 
singura care va rămîne“4), Petre Marcu face constatarea că, în cadrul civilizaţiei con- 
temporane, psihanalizei îi revine o funcţie de cea mai mare însemnătate: în măsura în 
care proliferarea nevrozelor se explică şi prin „lipsa terapeuticii religioase... psihana- 
listul e menit să înlocuiască în lumea modernă pe preot şi să devină directorul de con- 
ştiinţă al semenilor săi“. Oricât de temerară ar părea această „anticipație“, ea avea să fie 
cumva confirmată de situaţia ce se crease acum câtăva vreme în SUA, unde mulţi indi- 
vizi îşi aveau psihanalistul personal, de la care aşteptau nu numai alinarea suferințelor 
de tot soiul, dar şi sfaturi pentru comportamentul social curent. 

Şi mai şocantă apare paralela pe care autorul nostru o schigeazá in continuare: „Ten- 
dinja irezistibilă a mărturisirii pentru întărirea şi purificarea conştientului şi subconştien- 


1. Ibidem, pp. 64-65. 
2. Ibidem, p. 70 şi 95. 
3. Ibidem, p. 74. 

4. Ibidem, p. 63. 


60 COPILÁRIA PSIHANALIZEI ROMÁNESTI 


tului are rolul pe care, in domeniul fiziologic il au fagocitele."! Nu ştim câtă realitate 
„fiziologică” este în imaginea pseudopozilor spirituali trimişi de psihanalistul-globulă 
albă în subconştientul pacientului pentru a încorpora şi a digera acolo reziduurile menta- 
le patogehice... 

Articolul lui Petre Marcu nu putea trece neobservat. În numărul cel mai apropiat al 
„Revistei penale”, avocatul Sorin Negrutzi a publicat o notă în care aprecia că apariţia 
studiului despre psihanaliza judiciară nu reprezintă decît „un aspect interesant” al feno- 
menului de „prodigioasă vulgarizare prematură a psihanalizei freudiene" în toate dome- 
niile de cunoaştere. 

În afara unor „lapsusuri” de informaţie şi documentare (Negrutzi şi-a permis să între- 
prindă o „analiză“ umoristică a substratului acestor „greşuri”), recenzentul îi impută lui 
Marcu graba cu care a îndemnat să se treacă la aplicaţii practice pe temeiul unor con- 
ceptii insuficient verificate, căci „pînă astăzi psihanaliza n-a putut dovedi că descope- 
ririle pe care ea le face în sufletul omenesc şi concluziunile pe care ea le trage de aci 
reprezintă adevăruri ştiinţifice indiscutabile... În psihanaliză nu există certitudine, ci nu- 
mai probabilitáti"2. 

Netágáduindu-i psihanalizei anumite merite, Negrutzi subliniazá cá ea nu a depásit 
„epoca de formaţiune“ si, în consecinţă, poate fi acceptată „numai cu multe rezerve“; 
pe de altă parte, rezultatele liberei asociaţii sînt „dubioase“, adică incerte, ca urmare a 
însuşi mecanismului lor de producere, nemaivorbind că inconştientul analistului care 
operează cu asemenea rezultate contribuie si el, cu întreaga lui forţă de sugestie, la ela- 
borarea unor concluzii pline de subiectivitate, prea puţin capabile aşadar să ofere orga- 
nelor de anchetă un material de nădejde cînd e vorba de demascarea infractorilor. lată 
pentru ce, exclamă Negrutzi, „psihanaliza este astăzi încă litigioasá în ştiinţă, iar admi- 
terea ei ca metodă de investigaţie judiciară este prematură”. 

Singurele merite pe care i le recunoaşte lui Petre Marcu sînt acelea de a fi ridicat 
problema si de a fi făcut „o expunere exactă” despre concepţiile lui Freud. 

Promotorul, psihanalizei judiciare a avut însă satisfacția să constate că studiul său 
este apreciat favorabil de către freudiştii autohtoni. Într-un articol din „ Viaţa româneas- 
că”, doctorul Constantin Vlad declara fără reticenţe: „D. Marcu a sesizat spiritul psih- 
analizei, fapt ce l-am descoperit pentru prima oară in literatura románeascá." O atare 
afirmaţie poate să surprindă, dar dacă ne gindim că, pînă la acea dată, psihanaliza fusese 
intimpinatá la noi cu deplină aprobare doar de un grup destul de restrins de slujitori ai 
lui Esculap, înţelegem încîntarea doctorului Vlad de a fi descoperit rivna „creatoare“ pe 
tárim freudist a unui reprezentant al ştiinţelor juridice. 

În nota aceasta, intitulată Eterna revenire, C. Vlad se ocupă de un „simptom“ men- 
fionat în studiul lui P. Marcu, tendinţa „ce-l mînă pe criminal să dea mereu târcoale 
locului unde a săvirşit o crimă“; încercînd să ofere o explicaţie psihanalitică acestui 
„Simptom“, medicul atrage atenţia asupra coexistentei a „două instanţe psihice” în su- 
fletul infractorului: prima, cea care tine de impulsurile inconştientului individual, ordonă 
crima, ca, după comiterea acesteia, să-şi piardă potenţialul energetic; cealaltă, cea care 
tine de „eul social“, începe să se manifeste abia atunci, cerind şi ea satisfacţie, adică, 


1. Ibidem, p. 95. 

2. S. Negrutzi, Psihanaliza judiciară, in „Revista penală“, V (1926), nr. 11-12 din nov.-dec., 
pp. 552-554. 

3. Ibidem, pp. 554-555. p 
^. 4. C. Vlad, Eterna revenire, în „Viaţa românească”, XIX (1927), nr. 2 din febr., p. 210. 

in cazul de faţă, pedepsirea crimei. „Pe acest aliat al societăţii — cum caracterizează 
doctorul Vlad superego-ul — trebuie să se bazeze judecătorul instructor psihanalist, şi 
deci să înveţe a descifra şoaptele discrete, gesturile furişe ce i le trimite eul social al 
criminalului."! 

La mijlocul lui 1927, Petre Marcu-Balş (aşa semnează el acum) a răspuns, in „Re- 
vista de drept penal”, celor doi comentatori ai studiului sáu despre psihanaliza judiciară, 
pentru a respinge pe un ton caustic obiecțiile ridicate de Sorin Negrutzi şi a-şi exprima 
acordul cu sugestiile binevoitoare formulate de Constantin Vlad?. 

În acelaşi an, Marcu-Balş publica în „Pandectele române” un articol, trimis de la 
Berlin, in care preciza că textul pe care-l încredinţase „Vieţii româneşti“ în 1926 viza 
obiective mai ambitioase decit acela de a propune anchetatorilor folosirea unor tehnici 
psihologice în stare să le înlesnească descoperirea criminalilor: „Nu este vorba în studiul 
nostru numai de o ramură necunoscută a dreptului penal, deoarece interogatoriul şi drep- 
tul psihanalitic pot avea aplicaţii generale în interogatoriul civil, penal, comercial etc., 
ci mai degrabă de o încercare de problematică juridică, un capitol nou la enciclopedia 
şi filozofia dreptului, capitol necesar pentru îndrumarea şi educaţia ştiinţifică a viitorului 
judecător de instrucţie şi cu aplicaţii practice de mare ajutor în greaua sa misiune."? 

Luind poziţie împotriva vederilor lui Cesare Lombroso şi Enrico Ferri referitoare la 
determinismul crimei şi la semnificaţia pedepsei, teoreticianul român observa că cei doi 
celebri reprezentanţi ai şcolii juridice antropologice nu urmăreau decît o „transpunere a 
legii talionului“, neinteresîndu-se şi de realitatea mobilurilor inconştiente ale actului cri- 
minal. Dimpotrivă, psihanaliza „pune mai ales accentul pe depozitele sociale aflate în 
subteranele sufletului uman, deci şi ale delincventului”4. Cu alte cuvinte, doar psihana- 
liza permite o instruire a crimei şi o sanctionare a ei cu adevărat în cunoştinţă de cauză 
şi dintr-o optică ce ia în considerare personalitatea profundă a infractorului. 

Că tentativa lui Petre Pandrea de a impune noua disciplină a psihanalizei judiciare 
nu a fost un simplu foc de paie (cum pare să se fi petrecut lucrurile cu alte iniţiative 
ale aprigului cărturar oltean) o dovedeşte apariţia peste sapte-opt ani, sub semnătura sa, 
a unei cărţi consacrate acestui subiect. De fapt, este vorba de reproducerea (dar pe alo- 
curi cu ample dezvoltări) a textului din 1926, căruia i s-au adăugat cîteva capitole, re- 
prezentind fie articole deja publicate, fie contribuţii inedite de critică literară cu alură 
psihanalistă: Explicarea psihanalitică a palimpsestelor lombrosiene, Subconstientul în 
romanul lui Leonardo da Vinci, „Delincventul “ oedipian Panait Istrati etc. 

Caracteristică şi aici pentru viziunea „psihanalitică” a lui Pandrea este minimalizarea 
conceptului de libido. Pansexualismul este şi de data aceasta repudiat: „Nu ne interesea- 
ză dacă este exagerată sau nu importanţa dată instinctului de reproducere, deşi faima 
lui Freud are întimplător la bază această picantă polemică.“S Pentru Pandrea importantă 
în psihanaliză este investigarea subconştientului (dar si a conştientului), fără a privilegia 
în vreun fel rolul sexualităţii în dinamica vieţii psihice. 

Ni se pare extrem de semnificativă din acest punct de vedere „blindeţea” nefreudiană 
cu care el întreprinde sondarea, de pe o platformă declarat psihanalistă, a adincurilor 
personalităţii lui Leonardo da Vinci (pe baza materialului furnizat de... romanul lui Me- 


l. Ibidem, p. 214. 

2. P. Marcu-Bals, În jurul interogatoriului psihanalitic, în „Revista de drept penal şi ştiinţă 
penitenciará^, VI/XI (1927), nr. 5-6 din mai-iun., pp. 96-106. 

3. P. Marcu-Bals, „Psihanaliza judiciară “şi lombrosianismul, în „Pandectele române”, 1927, 
partea a IV-a, p. 36. 

4. Ibidem, p. 38. 

5. P. Pandrea, Psihanaliza judiciară, Bucureşti, Ed. Cultura românească, 1934, p. 5. 

rejkovski) sau a creaţiei lui Panait Istrati!, evitind să zăbovească asupra unor aspecte 
mai crude ale erotismului celor doi. Pandrea declară categoric că nu-şi însuşeşte pre- 
tenţia acelor „discipoli ai lui Freud, care, prin patografia sexuală a scriitorului, cred că 
înlocuiesc definitiv critica literară“. De fapt, critica psihanalitică este, după părerea lui, 
„O ramură mai nouă a criticii psihologice şi o completează pe cea literară, oferindu-i 
ipoteze şi orizonturi nouă“2. 

Trebuie să remarcăm că, dincolo de reticentele sale în privinţa anumitor aspecte ale 
freudismului, Petre Pandrea părea a fi atunci dacă nu un adept, cel puţin un susţinător 
al noii doctrine?. De aceea cînd, peste un deceniu — după ce perioada terorii spirituale 
exercitate şi la noi de partizanii totalitarismului fascist fusese depăşită —, apreciatul 
jurist, sociolog şi literat a fost din nou prezent în vitrinele librăriilor, de data asta cu o 
Criminologie dialectică, era cumva de aşteptat că vom face cunoştinţă cu noi mărturii 
ale interesului manifestat de Pandrea pentru implicaţiile judiciare ale psihanalizei. Iată 
însă că în această scriere de „bio-sociologie criminală”, pusă sub semnul marxismului, 
nu mai întîlnim nici o referinţă la convingerile profesate de autor în 1926 şi în anii ur- 
mători. Tot ce ar mai putea aminti (într-o carte de peste 450 de pagini) despre acele 
convingeri se concentrează într-o frază, o singură frază: „Psihologia martorilor şi tehnica 
psihanalitică a interogatoriilor judecătoreşti (instrucţie şi judecată) sînt capitole prelu- 
crate în româneşte de psihologul C. Rădulescu-Motru (în ceea ce priveşte psihologia 
martorilor) şi în încercarea noastră despre Psihanaliza judiciară (relativă la tehnica in- 
terogatoriilor, utilizindu-se câteva din cuceririle psihologiei abisale iniţiate de Dostoiev- 
ski, Freud si Nietzsche)."4 Iată deci problematica psihanalizei judiciare pusă pe acelaşi 
plan cu cea a psihologiei martorilor, iată-l deci pe Freud flancat de Dostoievski şi Nietz- 
sche cînd e vorba de constituirea psihologiei abisale. 

În scrierile sale literare şi memorialistice de după ultimul război, Petre Pandrea mai 
pomeneşte câteodată de freudism şi chiar se angajează în piruete psihanaliste?. Este însă 
limpede că entuziasmul teoretic ce-l stápinise atunci cînd a întocmit eseul despre psih- 
analiza judiciară se risipise pe de-a-ntregul. 


Psihologii, pedagogii şi filozofii: M. Ralea, 
G. G. Antonescu, Nae Ionescu, T. Vianu 


Desi cu oarecare întirziere, contribuţiile lui Freud şi ale şcolii sale din domeniul psi- 
hologiei au atras atenţia unora dintre cercetătorii noştri. 


1. Caracterizarea ,psihanaliticá^ a operei marelui brăilean este epurată de orice aluzii la o se- 
xualitate „reprobabilă“: „La Panait Istrati, ca şi la Leonardo, am avut... fixarea infantilă in com- 
plexul matern, din care au rezultat instabilitatea, vagabondajul intelectual, curiozitatea de a afla 
lucruri nouă, dorinţa impetuoasă de a-şi transforma sufletul într-o caravană aflată veşnic în co- 
pilárie." (P. Pandrea, op. cit., p. 116) 

2. Ibidem, p. 115. 

3. Ba incá, in 1934, el dádea impresia cá e gata sá revendice calitatea de promotor pe plan 
internaţional al „psihanalizei judiciare”, o dată cu tipărirea cărţii sale purtind acest titlu. 

4. P. Pandrea, Criminologie dialectică, Bucureşti, Fundaţia Regele Mihai I, 1945, p. 375. În 
carte mai figurează o menţiune fugară la reprezentanţii psihologiei abisale — Jung, Adler, Freud 
(în această ordine) — ca unii care au denumit ranchiuna „complex de inferioritate“ şi i-au scos 
în evidenţă „compensaţiile agresive” (op. cit., p. 171). 

5. În „Jurnalul intim 1944“, el notează la un moment dat: „O boală învinsă este orice carte, 
spune Lucian Blaga, transpunind în vers psihanalitic vechiul catharsis aristotelic.“ (Pomul vieţii, 
“Bucureşti, Ed. „Bucur Ciobanul“, [1946], p. 48) 


Sh O AUSSI 

Într-un articol publicat în „Convorbiri literare“ din 1922, în legătură cu testul de 
psihodiagnostic prin imagini aplicat la elevii din liceele ieşene se afirmă că asemenea 
investigaţii, „alăturea de experintele lui Jung făcute în laboratorul de la Zürich, sint de 
o capitală importanţă pentru educatie"!. Probele de diagnostic psihologic şi psihiatric 
imaginate de Hermann Rorschach în ambianța mişcării psihanalitice elveţiene aveau de 
altfel să facă, şi la noi, obiectul unor sistematice examinări de control, în perioada in- 
terbelică. 

Constantin Rădulescu-Motru, decanul de atunci al psihologilor români, se arată in- 
format despre psihanaliză încă în manualul de specialitate pe care l-a tipărit in 1923. El 
consemnează opinia şcolii lui Freud că, pentru tratarea „unor fapte de psihoză”, este 
indispensabilă „o pacientă descoasere a trecutului: trebuie întrebat bolnavul cu de-amă- 
nuntul ce contrarietate afectivă a avut şi, odată contrarietatea găsită, prin sfaturi apro- 
priate ea să fie dezbătută la lumina zilei, pentru a i se lua caracterul de lucru ascuns şi 
oprit"?. 

Mai trebuie remarcat cá Rădulescu-Motru nu părea să împărtăşească temerile si re- 
zervele formulate de mulţi dintre intelectualii noştri după ce aflau cîte ceva despre rolul 
deosebit ce-i revine libidoului în sistemul de concepte al psihanalizei. Respectabilul 
membru al Academiei Române a înregistrat fără repulsie teza freudiană potrivit căreia 
libidoul explică nu numai „psihozele afective” individuale, dar şi „manifestările simbo- 
lice pe care le aflăm în cultul vechi religios de la toate popoarele“. Cît despre opinia 
psihanaliştilor că „emoția sexuală a fost o continuă cauză de perturbare afectivă in ome- 
nire, şi aceasta, pentru a-i găsi o derivație, a exprimat-o prin simboale de cult", Rădu- 
lescu-Motru nu se simte deloc îndemnat să se desolidarizeze de o atare afirmaţie: „Ori- 
şicare ar fi valoarea acestor generalizări, faptul descris mai sus nu se poate contesta."? 

Deschis faţă de anumite aspecte ale freudismului se arată savantul şi atunci cînd, în 
scrierea sa Personalismul energetic, semnalează tendinţa culturii europene contempora- 
ne către „o înţelegere cît mai adincá a corelaţiei dintre om şi natură”. În sprijinul acestui 
punct de vedere, Rădulescu-Motru menţionează „marele succes al filozofiei lui Fr. 
Nietzsche, care este o filozofie a adîncului biologic omenesc“, precum şi „marele succes 
al scrierilor psihiatrului vienez Freud, care cercetează incongtientul"4. Este clar că ter- 
menul „natură“ nu are aici înţelesul său curent, să-i spunem ecologist, ci desemnează 
fundamentul biologic, adică inconştient şi instinctual, al vieţii psihice. 

La sărbătorirea din 1936 a octogenarului Freud, profesorul Rădulescu-Motru l-a 
omagiat pe cel care a reînnoit psihologia „tocmai prin introducerea metodei de obser- 
vatie medicală“. Recurgind în investigația psihologică la „o metodă totalitară, care tine 
seamă în explicarea unui fapt sufletesc de întreaga viaţă a individului, Freud a izbutit 
să dea explicarea multor fapte sufleteşti, şi încă dintre cele mai obişnuite, care, pînă 
atunci, păreau de domeniul hazardului“, precum visele5. 

Interesul, ba chiar simpatia pentru psihanaliză a lui Mihai Ralea s-a manifestat de- 


vremeS. 


1. D. Soare şi Ot. Vlaicu, Diagnosticul mintal prin imagini, în „Convorbiri literare”, LIV 
(1922), nr. 1 din ian., p. 59. 

2. C. Rădulescu-Motru, Curs de psihologie, Bucureşti, Ed. Cultura naţională, 1923, pp. 258-259. 

3. Ibidem, p. 259. 

4. C. Rădulescu-Motru, Personalismul energetic, Bucureşti, Ed. Casei scoalelor, 1927, p. 216. 

5. C. Rădulescu-Motru, Sigmund Freud ca psiholog, în „Adevărul“, L (1936), nr. 16 038 din 
7 mai, p. 5. 

6. Multumirile pe care I. Popescu-Sibiu i le aduce, in prefata tezei sale de doctorat din 1927, 


64 COPILĂRIA PSIHANALIZEI ROMÂNEŞTI 


Încă în 1924, în micromonografia sa Problema inconştientului, psihologul şi filozo- 
ful ieşan insistă asupra teoriei lui Freud, „una din cele mai celebre, mai discutate şi mai 
fecunde teorii psihologice ale timpului”. Este adevărat că nu lipsesc din prezentarea pe 
care Ralea o face metapsihologiei freudiene nici imputările aduse în mod curent părin- 
telui psihanalizei şi în primul rînd aceea de a fi comis exagerări „care au transformat 
fecundele sale observatiuni clinice ori psihologice într-un pansexualism metafizic şi uni- 
versalist"! . 

Remarcăm că unele din formulările conţinute în această scriere de tinereţe pot fi 
regăsite cîteodată aproape aidoma în publicaţiile ulterioare ale lui Ralea, chiar peste de- 
cenii. Astfel, Problema inconştientului va fi inclusă, într-o formă amplificată, în volu- 
mul de studii psihologice din 1926 Ipoteze şi precizări în ştiinţa sufletului, ca în 1938 
să fie reluată în culegerea Psihologie şi viaţă, iar în 1958, cu retuşuri de circumstanţă, 
în Istoria psihologiei, publicată în colaborare cu C. I. Botez. 

Definitorie pentru modul de receptare a psihanalizei de către Ralea este poziţia aces- 
tuia faţă de concepţia freudiană despre rolul dominant al sexualităţii în dinamica incon- 
ştientului. Ginditorul român consideră că, acordind „o importanţă capitală şi aproape 
exclusivă” impulsurilor sexuale reprimate, „psihiatrul vienez depăşeşte cu mult conclu- 
ziile legitime ale unei investigaţii pozitive"?. 

Asa se face că, atunci cînd îşi propune să ne înfăţişeze tabloul efectelor determinate 
de „reprimarea afectivă” (expresie echivalentă termenului de „refulare“, încă neadmis 
în vocabularul nostru ştiinţific la acea dată), Ralea înşiruie „cazurile de înăbușire de 
ambiţii, de aspirații sociale, abulii, blazári premature etc.", care „se întîlnesc peste tot"^. 
Refulările cu substrat erotic, cele cărora psihanaliştii le recunosc însemnătatea decisivă, 
sint deci virite de psihologul ieşean în acel indefinit etc." de la capătul enumerării. 
S-ar spune că, în viziunea lui Ralea, psihanaliza freudiană nu are a face cu fiinţa umană 
dominată de libido, ci cu individul ahtiat de afirmare pe plan social. Este vorba aici nu 
numai de mereu invocata „pudicitate“ românească, dar, poate, şi de influenţa concepții- 
lor lui Adler. 

Mergind pe aceeaşi linie de dedramatizare a tensiunilor psihice de provenienţă libi- 
dinală, Ralea simplifică şi banalizeazá schema logică a investigaţiei şi terapeuticii ana- 
litice. Astfel, după părearea lui, „tendinţa înfrinată” născătoare de stări patologice este 
cel mai adesea „actul sexual, libido — cum îl numeşte Freud". Dar a-l identifica pe 
libido cu copulatia echivalează cu o deformare greu admisibilă a teoriei freudiene. 

Consecința directă a acestei atitudini reductioniste este alterarea imaginii despre me- 
canismele puse în joc în cursul psihanalizei, la tratarea tulburărilor provocate de refulări: 
„Remediul indicat de psihiatrul vienez e... căutarea prin «psihoanaliză» a acestei dorinţe 
oprimate şi normalizarea ei printr-o satisfacţie raţională şi evolutivá."? Terapia analitică 
pare aşadar să fie o treabă de ,bun-simt": după ce aflăm „prin psihoanalizá" ce porniri 
nepotolite îl chinuie pe pacient, îi recomandăm acestuia „să se normalizeze” prin satis- 


lui M. Ralea nu par să aibă un caracter protocolar şi „monden“; este de presupus că doctorandul 
a primit din partea proaspătului profesor universitar utile observaţii şi sugestii. 

1. M. Ralea, Problema inconştientului, laşi, Tip. Viaţa românească, [1924], p. 24 şi 27. 

2. M. Ralea, Ipoteze şi precizări în ştiinţa sufletului, Bucureşti, Tip. Jockey-Club, 1926, p. 47. 

3. În aceeaşi lucrare, refularea este desemnată şi cu termenii „înăbușire“, „inhibiţie” sau „in- 
hibiţie sentimentală” (p. 16). De notat că frantuzescul refoulement este pomenit ca atare, fără ca 
autorul să indrázneascá să-i dea înfăţişare lexicală românească. 

4. M. Ralea, op. cit., p. 19. 

5. Ibidem, pp. 18-19. 

facerea lor chibzuită şi treptată, mai ales cînd e vorba de psihopatiile stârnite de neimpli- 
niri erotice. Am putea spune că Ralea are o viziune „gospodărească” despre psihanaliza 
medicală. 

Pe lingă concepţiile lui S. Freud, în aceeaşi lucrare mai sînt prezentate cele ale lui 
A. Adler, C. G. Jung si ale psihanalistului britanic W.H.R. Rivers!. 

Adler se înfăţişează ca un „psihanalist nietzschean", care consideră că „nevropatul 
nu caută să-şi satisfacă atit instinctul sexual, cît nevoia de afirmare, de putere, de do- 
minaţie“2. În ce-l priveşte pe Jung, acesta s-ar fi străduit să concilieze sexualismul lui 
Freud cu instinctul de oprimare şi dominație al lui Adler, ajungînd la o „sinteză-com- 
promis" constind din recunoaşterea unei singure tendințe ce animă inconştientul, „un 
fel de elan vital“. 

Despre „inconştientul colectiv sau ancestral" al lui Jung, Ralea a scris o pagină avin- 
tată: „Dorm în noi toate achiziţiunile strămoşilor si ale societăţilor care ne-au precedat. 
Un fel de strigoi necunoscuţi ne terorizează din noaptea timpurilor. Toate evoluţiile suc- 
cesive ale spetei, toate achiziţiile umanităţii în mersul ei istoric sînt înregistrate si retinu- 
te. Ele formează, deasupra inconştientului personal, un supraconstient (Überbewusst) co- 
lectiv.“3 

Se simte pe alocuri în luările de poziţie despre freudism ale comentatorului român 
că acesta se plasează mai aproape de automatismul psihologic al lui Pierre Janet decît 
de psihanaliza lui Sigmund Freud, ca atunci cînd afirmă: „Ajutat de o metafizică uni- 
versalistă, Freud a putut identifica toate formele de subconştient ca forme afective. Acest 
procedeu nu este însă cel curat ştiinţific. Dacă ráminem în limitele investigaţiei pozitive 
trebuie să recunoaştem că automatismele psihice, ca şi inconştientul functional, nu pot 
fi clarificate de teoria afectivă.“ 

Din această grăbită inventariere a atitudinilor critice, dar si a impreciziilor sau in- 
exactităţilor semănate de-a lungul paginilor pe care tînărul Ralea le-a dedicat psihana- 
lizei, nu trebuie totuşi să rezulte sentimentul că filozoful şi eseistul ieşean ar fi fost un 
inamic sau măcar un răstălmăcitor al gîndirii freudiene. La epoca aceea, el nu a scăpat 
ocaziile de a-l evoca pe Freud ca deschizător al unor perspective inedite pentru ştiinţele 
sufletului şi, în general, pentru cultura modernă. 

Semnificativ pentru convingerile lui Ralea cel de la începutul anilor '30 este textul 
Indiscreţia lui Freud, pe care l-a publicat în revista „Stînga“ din 19 februarie 1933 (deci 
într-un moment de maxime tensiuni social-politice): „Se vorbeşte cu insistenţă de un 
deceniu despre un impertinent doctor vienez care... şi-a permis cu brutalitate să strice 
visul roz al fetelor bátrine, al idealistilor şi pedagogilor şi al tuturor acelora care veghea- 
ză la inocenfa spetei noastre... A susţinut anume, cu probe adunate o viaţă întreagă, că 
principalul motiv al acţiunilor noastre e impulsiunea sexuală... Ca să fi fost complet ar 
fi trebuit să adauge epopeea foamei şi a derivatului ei: gloria şi reputaţia.“ Radicalismul 
vederilor sale de atunci îl împinge pe Ralea către tonul de pamflet antiburghez: „Lipsit 
de ginduri sociale, supraalimentat, într-un permanent repaus, parvenitul îşi alungă spleen- 
ul obez cu paleativele lubricităţii. Asupra acestora demascarea lui Freud a căzut ca un 


1. Ibidem, pp. 43-51. 

2. Ibidem, p. 48. 

3. Ibidem, pp. 48-49. 

4. Să-şi fi spus cuvintul în privinţa aceasta şi faptul că Ralea studiase la Paris, într-un mediu 
marcat de rivalitatea dintre Janet şi Freud? 

5. M. Ralea, op. cit., p. 51. 

trăsnet. Liniştea orgiilor a fost tulburată de un nepoftit indiscret. Ceea ce făcuse altădată 
asceticul Tolstoi, cînd cu glas de profet se ridicase contra Babilonului contemporan, fă- 
cut din senzualitate rîncedă şi feroce lăcomie, a sávirgit-o astăzi Freud cu răceală potolitá 
de savant", Freud, acest „periculos detectiv al sufletului"!. 

Dintre reflecţiile adunate în cartea lui Ralea, Valori, mai semnalăm alte cîteva pri- 
vitoare la psihanaliză. lată o comparaţie între Freud şi Marx: „Acelaşi substrat psiho- 
logic, aceeaşi filozofie pesimistă. Aceeaşi tendinţă de explicare a omului prin apucături 
inferioare, unul indicînd stomacul, celălalt sexul, adică foamea şi amorul ca singurele 
mobiluri sincere şi profunde ale vieţii omenesti."? 

Interesantă e şi completarea pe care M. Ralea propune să fie adusă teoriei freudiene 
a refulării. El consideră a fi greşit să vorbeşti despre un singur tip de refulare, cel erotic; 
conceptul trebuie lărgit cu alte soiuri de refulări „achizitive”, precum cea „a săracului 
care visează palate şi grámezi de aur", nepierzind din vedere nici refularea „geografică“ 
de care suferă ,atitia cetăţeni onorabili şi bătrîni ai unui mic orăşel din provincie pe 
care nu l-au părăsit decit o dată sau de două ori toată viaţa şi care, adeseori, seara, la lampa 
de petrol, intirzie melancolic pe un atlas, ca adolescenţii pe «Jurnalul cálátoriilor»"?. 

Este evident cá gînditorul român încerca să ,imblinzeascá" freudismul, interzi- 
cîndu-i sexualităţii să exercite o dominație absolută. În materie de refulare, nostalgia 
după tărîmuri exotice revendică, în concepţia „psihanalistului disident” Mihai Ralea, 
drepturi egale cu tînjirea erotică. 

În lucrarea sa din 1930 Psihologia germană contemporană, viitorul profesor la Uni- 
versitatea din Cluj Nicolae Mărgineanu a inclus, în capitolul consacrat „directivelor uni- 
laterale”, o expunere de peste treizeci de pagini despre „psihanaliza lui Freud”, precum 
şi paragrafe mai concentrate despre „psihologia individuală a lui A. Adler” şi despre 
„tipologia lui Jung”. 

Referindu-se la contribuţiile ştiinţifice ale fondatorului metapsihologiei, Mărgineanu 
arată: „Toate aceste idei şi principii au fost susţinute şi documentate cu atîta lux de 
argumente noi, cu totul nebănuite de ceilalți psihologi, încît indiscutabil psihanaliza lui 
Freud rămîne cea mai originală directivă psihologică contemporană."* Un spaţiu apre- 
ciabil este acordat criticilor de tot felul aduse psihanalizei, ca totuşi să se conchidă: „Foar- 
te probabil că psihologia, adică ştiinţa vieţii sufleteşti, nici nu începe, nici nu sfirşeşte 
cu psihanaliza, cum multi aderenti ai lui Freud, din prea mult exces de zel, cred, dar în 
orice caz psihologia nu mai poate trece peste contribuţiile psihanalizei, care sint cu totul 
prea importante pentru a mai fi neglijate."? 

Şi unii din pedagogii români ai timpului s-au arătat binevoitori faţă de freudism6, 

Aprecieri favorabile la adresa psihanalizei a consemnat în cîteva articole educatoarea 
şi publicista Izabela Sadoveanu”. Ea avertizează, în 1927, împotriva judecăților pripite 


1. M. Ralea, Valori, Bucureşti, Fund. pt. Lit. şi Artă „Regele Carol II", 1935, pp. 82-84. 

2. Ibidem, p. 108. 

3. Ibidem, pp. 10-11. 

4. N. Mărgineanu, Psihologia germană contemporană, Cluj, Col. „Studii si cercetări psiho- 
logice“, 1930, p. 243. 

5. Ibidem, pp. 243-244. 

6. În 1924 a apărut, in Editura Casei şcoalelor din Bucureşti, traducerea, semnată de Virgil 
N. Duiculescu, a manualului profesorului genevez Edouard Claparéde Psihologia copilului şi pe- 
dagogia experimentală, cuprinzind numeroase şi consistente referinţe la doctrina lui Freud. 

7. Izabela Sadoveanu, Psychanaliza, în „Lamura”, V (1924), nr. 12 din sept., pp. 560-568; 

« idem, ,Freudismul", in „Adevărul literar şi artistic”, VIII (1927), nr. 338 din 29 mai, p. 1. 

ale unor incompetenţi: „Cei care citesc cărţile lui Freud fără pregătirea necesară nu-şi 
dau socoteală că au de-a face cu cazuri patologice şi confundă doctrina, care e de interes 
general, cu aplicaţia la nevroze, care aparţine exclusiv medicinii... Aceste polemici... 
au contribuit, desigur, în mare parte, la popularitatea psihanalizei şi la faptul că a devenit 
un lucru la modă şi o atitudine snobistă.“ 

Izabela Sadovenu nu se arată speriată de faptul că Freud acordă o importanţă spe- 
cială vieţii erotice; ea este de părere că pedagogii sînt datori să tragă toate concluziile 
din cuceririle ştiinţifice ale psihanalizei, concluzii ce trebuie să fundamenteze orientarea 
eforturilor educative, mai cu seamă în direcţia iniţierii tineretului în problemele sexua- 
lităţiil. 

Un eveniment care nu poate fi trecut cu vederea este tipărirea în 1928 a textului 
unei prelegeri intitulate, atît de promiţător: Psihanaliză şi educaţie, pe care profesorul 
G. G. Antonescu, de la Universitatea din Bucureşti, a tinut-o în cadrul ciclului „Curente 
noi în pedagogie“ organizat de Casa şcoalelor. 

Interesîndu-se de „originile psihanalizei”, vorbitorul descoperă o întreagă pleiadă de 
precursori, printre care Schopenhauer şi Hartmann în filozofie, Shakespeare, Pascal, 
Rousseau şi Ibsen în literatură, Wagner în muzică. 

Antonescu se declară convins de necesitatea explorării subconştientului (el evită sis- 
tematic termenul „inconştient”), întrucît „viaţa sufletească conştientă este condiţionată 
de cea subcongtientá"; de aici, importanţa psihanalizei?. 

Merită, credem, atit pentru pitorescul ei, cît şi pentru revelaţiile pe care le oferă in 
privinţa chipului în care Antonescu concepea freudismul, să reproducem „analogia“ prin 
care conferenţiarul a încercat să-şi familiarizeze auditoriul cu principiile psihanalizei: 
„Să ne închipuim că, în momentul în care eu vorbesc, cineva din sală vociferează, ride, 
face zgomot şi nu lasă pe ceilalţi să asculte conferinţa. Neapărat că ceilalţi ascultători 
îl vor scoate afară din sală şi, poate, cîţiva din ei vor baricada uşa, pentru ca individul 
turbulent să nu mai poată reveni... Sala de conferinţe ar reprezenta conştientul, iar co- 
ridorul — subconştientul. Individul turbulent reprezintă stările sufleteşti care devin dez- 
agreabile sau inoportune şi pe care căutăm să le reprimăm in subconştient, pe cîtă vre- 
me indivizii rămaşi în sală reprezintă stări sufleteşti ce pot sta împreună în lumina 
conştiinţei. Paza la uşă reprezintă măsurile de siguranţă pe care le iau elementele din 
conştiinţă pentru ca elementele dezagreabile să nu mai revină în conştiinţă... Se întîmplă 
însă că individul turbulent nu se astimpără, face gălăgie pe sală, bate cu pumnii în uşă, 
fluierá etc... Atunci cineva din sală iese afară, îl convinge să fie liniştit şi să asculte 
conferinţa, îl readuce şi-l ia pe garantie faţă de ceilalţi auditori cá va fi liniştit. Prin 
aceasta s-au lămurit cauzele care provocau tulburarea şi conferinţa se va ţine în linişte. 
Aceasta înseamnă că am adus în lumina conştiinţei, prin psihanaliză, acele elemente 
tulburătoare, le-am readus la linişte, şi deci conştientul şi-a recăpătat viaţa lui normalàá."? 
Analogia este destul de simplistă, mai ales cînd despre terapeutica analitică dă o imagine 
aproape idilică, prezentind-o ca pe un proces de anihilare prin „convingere“ a factorilor 
perturbatori. Bănuim însă că ascultătorilor din 1928 această analogie le-a dat curaj să 


1. De aceea nu poate decit să ne mire constatarea că în cărţile sale apărute la scurtă vreme 
după ce formulase asemenea îndemnuri: Educaţia nouă, Bucureşti, Ed. Cultura naţională, 1930, 
şi Psihologia copilului (în colaborare cu C. I. Angelescu), Bucureşti, Tip. I. Văcărescu, 1933, nu 
se pomeneşte nimic, nici măcar în paragrafele consacrate „instinctului sexual", despre însemnăta- 
tea pentru pedagogie a teoriilor psihanalitice. 

2. G. G. Antonescu, Psihanaliză şi educaţie, Bucureşti, Ed. Casei şcoalelor, 1928, pp. 5-6. 

3. Ibidem, pp. 9-10. 

asculte restul conferinţei, ca unii care, în sfirşit, pricepuseră ce este psihanaliza... Pro- 
punindu-si să trateze despre „aplicaţiile pedagogice” ale psihanalizei, Antonescu stăruie 
asupra necesităţii de a cunoaşte „substratul psihic al conştiinţei elevilor”. El apreciază 
că principala modalitate de explorare a subconştientului elevilor este autoanaliza, deci 
introspectia. Ulterior poate interveni şi observarea celor studiati de către cel care-i stu- 
diazá, „ca un sprijin pe care acesta îl acordă observării de sine a celor dintii... Esenţialul 
rămîne însă autoobservarea"!. Dar ce mai are comun cu psihanaliza această simplă sti- 
mulare a introspecţiei, eventual susținută prin sugestiile unui observator? 

G. G. Antonescu ne împărtăşeşte principala concluzie ce decurge din asemenea „cer- 
cetări psihanalitice" efectuate la şcolari: „Mai ales la elevii mai mari nu e recomandabilă 
constringerea, întrucît aceasta provoacă... continue refulări, deci resentimente si rezer- 
ve, ranchiune, ură etc.... Disciplina liberă va avea un efect contrar, deoarece... reduce 
considerabil acele refulări în subconştient, atît de dăunătoare raporturilor dintre elev şi 
educator şi provocatoare de atitudini false." În definitiv, declară conferentiarul, „rolul 
pedagogic al psihanalizei este de a ne face să cunoaştem şi să influenţăm integral su- 
fletele elevilor noştri“2. 

Plasînd accentul pe rezolvarea prin introspecţie a conflictelor survenite între scolari 
şi anturaj (în special cele cu educatorii), conflicte care pun la încercare mai ales simţul 
demnităţii si mindria, profesorul Antonescu se arată a fi mai degrabă un adlerian atent 
la complexele de inferioritate ale tinerei generaţii. 

De notat totala lipsă de preocupare pentru aspectele specifice ale erotismului ado- 
lescentilor, ca şi cum o investigare a subconştientului acestora ar fi cu putinţă igno- 
rindu-li-se activ sexualitatea. Din acest punct de vedere, expunerea despre psihanaliză 
a lui Antonescu se prezintă perfect... castrată. În definitiv, cititorul neavizat nu putea 
înţelege mare lucru despre dimensiunile revoluţionare ale freudismului dintr-o prelegere 
atit de „cuviincioasă”. 

Vom recunoaşte teze şi paragrafe din Psihanaliză si educaţie în scrierile ulterioare 
ale lui G. G. Antonescu3, iar în volumul Educaţia morală şi religioasă în şcoala ro- 
mânească, din 1937, regăsim Psihanaliza şi educaţia transcrisă întocmai şi în întregime. 

Nu putem să nu semnalám o neaşteptată utilizare a psihanalizei în mediul studenţesc 
propusă de Antonescu într-una din lucrările menţionate. Se constatase că persoane in- 
teresate îi manevrau, la vremea aceea, pe studenţi, insuflindu-le „sentimente periculoase, 
am putea zice aproape anarhice". Dar „ce facem în cazuri de acestea?”, se întreabă pro- 
fesorul, care se grăbeşte să ofere şi soluţia: „Aici apare psihanaliza. Vom căuta să scoa- 
tem acele forte latente în lumina conştiinţei, şi acolo, împreună cu individul căruia ne 
adresăm, să le analizăm cu toată obiectivitatea. Vom reuşi de multe ori să-i convingem 
şi să-i îndemnăm pe calea cea buná."^ Este evident cá prin „psihanaliză” se înţelege 
aici discuţia „de la suflet la suflet” menită să provoace o tresárire de conştiinţă. Dar 
freudismul nu are, desigur, nimic comun cu asemenea demersuri pedagogice şi morale. 

Psihologul, sociologul şi esteticianul Eugeniu Sperantia a arătat şi el o anumită pre- 
tuire operei lui Freud. De pildă, in broşura sa din 1925, Mic tratat despre corelafiunile 
psihice ín viaţa copilului, apărută in „Biblioteca pedagogică” a Casei scoalelor, scrierile 


1. Ibidem, p. 51. 

2. Ibidem, pp. 54-55. 

3. Precum in Pedagogia generală, Bucureşti, Institutul pedagogic român, 1930, pp. 64-80, 
sau in Pedagogia contemporană, Bucureşti, Ed. Cultura românească, 1935, pp. 224-230. 

4. G. G. Antonescu, Pedagogia contemporană, p. 229. 

savantului austriac sînt citate de două ori. Într-o lucrare ulterioară, Sperantia se declară 
de acord cu unele recomandări pedagogice ale lui Freud: „Dacă vrei să domolesti in- 
stinctele nu e suficient să le opreşti... Copilului căruia vrei să-i zăgăzuieşti instinctul 
combativ trebuie să-i găseşti prilejul de a-şi cheltui energiile sale războinice în chip pas- 
nic: concursuri sportive, jocuri, emulaţie intelectualá."! În împrejurarea aceasta, terme- 
nul ,sublimare" nu este însă folosit. 

O surprinzătoare afirmaţie întîlnim în cartea lui Sperantia Introducere în sociologie, 
tipărită în 1944, cînd era profesor la Universitatea din Cluj (la Sibiu): „Teoria complexelor 
psihice din psihanaliza actuală e... o completare şi o extindere a vederilor lui Marx. 
S-ar putea spune că marxiştii nu admit decît complexele tendinţelor economice;... Freud 
şi Adler, cu adepţii lor, aduc prin aceste completări o răsturnare a exclusivismului eco- 
nomic marxist, dînd o indicație asupra abundenței şi măsurii influențelor ce se exercită asu- 
pra gîndirii individuale."? Cu alte cuvinte, Freud a izbutit să depăşească limitările „eco- 
nomiste" ale explicaţiilor oferite de marxism in problema determinismului proceselor 
de conştiinţă. Nu ştim, de altfel, pe ce se întemeia Eugeniu Sperantia cînd a formulat 
afirmaţia: „Se pare că Sigm. Freud are o puternică înclinare spre concepţiile marxiste. "3 
Căci dacă ne gindim la sforţările tenace depuse de freudo-marxistii de toate nuanțele 
pentru a demonstra că între vederile lui Marx şi cele ale lui Freud există totuşi o afini- 
tate, sforţări care nu prea adesea au dat rezultate suficient de convingătoare, aprecierea 
formulată de Sperantia, ce e drept, pe un ton precaut, trebuie supusă unui examen mai 
aprofundat. 

O anumită uimire trezeşte „consultaţia cerută din afară” pe care, in 1926, Nae Io- 
nescu a publicat-o sub titlul Religie şi psihanaliză în „Cuvîntul“, ziarul pe care-l con- 
ducea. Despre împrejurările în care a fost acordată această „consultaţie” nu ni se furni- 
zează informaţii prea explicite: „Diverse secte erotice clandestine..., în lipsă de altă 
ocupaţie mai ordonată, îşi caută o justificare «ştiinţifică» a aberaţiilor lor trupesti. Adep- 
tul unei asemenea secte nelinişteşte cu biata lui dialectică analfabetă pe o seamă de tineri 
dintr-un oraş de margine a ţării. Ei ni se adresează deci cu rugămintea de a le da, prin 
ziar, câteva lămuriri cu privire la interpretarea freudistă a religiei."* Să înţelegem cumva 
de aici că o anumită propagandă în favoarea „amorului liber”, hrănită eventual cu ar- 
gumente „psihanalitice”, pusese la grea cumpănă pe nişte tineri (se pare basarabeni) cu 
convingeri religioase? Dar ce legătură poate fi între activitatea „sectelor erotice clandes- 
tine" şi concepţia freudiană despre religie? 

Propunîndu-şi deci să-i lămurească pe frămîntaţii săi cititori, profesorul distinge 
două aspecte ale „aşa-numitei interpretări psihanalitice a religiei”: problema vieţii per- 
sonale a omului religios şi problema semnificației fenomenului religios. 

În legătură cu prima problemă, Nae Ionescu își concentrează atenţia asupra expli- 
caţiilor oferite de freudişti referitor la „vedeniile, halucinaţiile, ispitele la care sînt supuşi 
sfinţii“. El prezintă foarte succint concepţia psihanalitică despre refulare, mecanismul 
viselor şi substratul manifestărilor nevrotice. Astfel, „Freud afirmă că toate stările de 
conştiinţă de natură instinctuală, care dintr-un motiv sau altul ne sînt neplăcute, sînt 


1. Eug. Sperantia, Factorul ideal, Oradea, Tip. C. Beres, 1939, p. 91. 

2. Eug. Sperantia, Introducere in sociologie, vol. I, Bucureşti, Ed. Casei şcoalelor, 1944, 
pp. 308-309. În această scriere, la paragraful „Factorul instinctiv şi afectiv al vieţii sociale“, 
figurează o prezentare a concepțiilor sociologice ale lui Freud şi ale lui Adler (pp. 371-375). 

3. Ibidem, p. 373. 

4. Nae Ionescu, Roza vinturilor (1926-1933), Bucureşti, Ed. Cultura naţională, f. a., pp. 36-37. 

comprimate de noi şi alungate oarecum cu voinţă în subconstient, unde o bucată de vre- 
me rămîn ca moarte“. Formula „stările de conştiinţă de natură instinctuală“ ar fi fost 
desigur repudiată de către Freud pentru confuziile pe care le poate prilejui, dar nu-i pu- 
tem pretinde autorului unui simplu articol de gazetă (nemaivorbind de faptul că acest 
autor era un adversar...) să utilizeze cu rigoare vocabularul tehnic psihanalitic; cu totul 
inacceptabilă este însă aserţiunea că anumite stări neplăcute sînt „alungate oarecum cu 
voinţă in subconstient", ceea ce ar echivala cu recunoaşterea unui substrat voluntarist 
al procesului refulării. 

Originalitatea freudismului, apreciază profesorul, constă în afirmaţia că „dintre toate 
reprezentările care nu ne convin şi care prin urmare sînt mai ales comprimate, cele mai 
supărătoare sînt cele de natură sexuală“, acestea provocînd mai frecvent nevrozele de 
tipul neurasteniei şi isteriei. 

Dar psihanaliza se arată incapabilă să clarifice evenimentele din vieţile sfinţilor în- 
trucît, pe de-o parte, este cu neputinţă de dovedit că „ispitirile” sint de natură isterică 
(fără a mai aminti, remarcă logicianul, că nimeni nu ştie precis „ce înseamnă isteria"...), 
iar pe de altă parte este cu neputinţă de dovedit că originea „vedeniilor isterice stă ex- 
clusiv în reprezentări de natură sexuală”. 

Nae Ionescu se socoteşte totuşi obligat să avertizeze că, „spre dezolarea amatorilor 
de teorii pornografice”, conceptul de sexualitate folosit de Freud „este cu mult mai larg 
decit cel curent", dar nu se poate abţine să nu adauge caustic: „aşa de larg, încît el de- 
vine neprecis şi irelevant“. 

Dincolo de această punere la punct, autorul „consultaţiei” îşi proclamă convingerea 
că „noua ştiinţă a psihanalizei nu se dovedeşte capabilă să explice viaţa personală a 
omului religios"!. 

În opinia profesorului, nici în problema adiacentă a esenței fenomenului religios 
psihanaliza nu poate aspira la rezultate consistente. Religia nu este pentru psihanalisti 
decît un efect al sublimării, adică al devierii pe linie creatoare a unei energii sexuale 
comprimate; dar, remarcă oponentul, conceptul freudian de sexualitate se dovedeşte a 
fi „insuficient“, astfel încît psihanaliştii s-au văzut nevoiţi să apeleze la teoria lui Hans 
Blüher, care „înlocuieşte noţiunea cvasifiziologică de sexualitate prin aceea metafizică 
de eros"?. 

Contemporanii depun mărturie că, la catedră, Nae Ionescu se înfăţişa ca un dialec- 
tician fascinant, în stare să demonstreze succesiv şi fără tranziţie, cu egală virtuozitate 
şi putere de persuasiune, tezele cele mai contradictorii, după care formula încheieri pe 
care auditoriul vrăjit n-avea cum să nu le accepte. Cînd însă asemenea concluzii sînt 
fixate în scris, scurt-circuitárile argumentării, ignorarea sau depăşirea premiselor mul- 
tora din raționamente, şubrezenia unor afirmaţii apodictice sar foarte adesea în ochi. 
Aşa ni se pare că e cazul, cel puţin în privinţa logicii formale, cu aprecierile profesorului 
în privinţa teoriei psihanalitice a faptului religios: 

„Care este semnificaţia şi valoarea acestei teorii? Să mărturisim: mediocră, nesigură 
şi, din punct de vedere al disciplinei ştiinţifice, inferioară. 

1. Ea nu contestă existenţa fenomenului religios şi nici a unui plan religios ontologic; 
ci încearcă numai o descriere a procesului religios din om. Deci, în cel mai bun caz 
psihologie, şi nu metafizică. Metodă falsă şi analfabetă. 


1. Ibidem, pp. 39-40. " lex is ps 
2. În realitate, erosul freudian nu s-a cantonat niciodată in parametri fiziologici, după cum nu 

2. Teoria sublimárii poate fi cel mult sugestivá. Ea nu e insá nici precisá, nici sti- 
inţificeşte stabilită ca corespunzind unor fapte. 

3. Conceptul de eros nu are nici un fel de limite. Contactul lui cu vechea sexualitate 
freudiană este aproape nul. Deci chiar dacă interpretarea psihanalitică a religiei ar fi 
stabilă, aceasta nu însemnează că religia e în funcţie de sexualitate."! 

Lucrul cel mai derutant la examinarea unor asemenea concluzii este amestecul inex- 
tricabil de observaţii critice corecte si de inexactitáti exprimate prin enunturi percutante. 

Mai trebuie remarcat că, la data cînd controversatul gînditor român redacta această 
,consultatie", Sigmund Freud încă nu-şi publicase lucrarea Die Zukunft einer Illusion 
(Viitorul unei iluzii), apărută în 1927 (şi urmată în 1939 de scrierea Der Mann Moses 
und die monotheistische Religion — Omul Moise şi religia monoteistă), în care-şi adin- 
ceşte şi îşi precizează concepţia privitoare la semnificaţiile psihologice şi culturale ale 
fenomenului religios. 

Atitudinea lui Tudor Vianu faţă de freudism constituie un caz singular în cultura 
noastră: cînd a păşit la studierea asiduă a psihanalizei, el nu a făcut-o ca un cărturar 
împins de nesaţiul eruditiei, nici ca un psiholog ori ca un psihiatru preocupat să apro- 
fundeze cunoaşterea omului sănătos sau bolnav şi nici măcar ca un artist interesat să-şi 
îmbunătăţească mijloacele de expresie. Tînărul care stăruia atunci asupra paginilor lui 
Freud era însufleţit de idealul perfecţionării nu numai pe plan intelectual, cît mai cu 
seamă pe cel etic. 

O tulburătoare mărturie în această privinţă o aflăm în scrisoarea din 22 august 1922, 
ora 2 noaptea (precizare ce sporeşte patetismul de care e impregnat documentul!), tri- 
misă de Vianu de la Norderney, o insulă din Marea Nordului, prietenului său giurgiu- 
vean Simon Bayer : „Îmi spui că citeşti pe Freud. Ce terapeutică superioară, ce per- 
spective admirabile de curăţenie deschide în morală! Şi asta nu pe calea, întoarsă şi 
ineficace, a tartufismului, ci cu un curaj eroic şi cu o privire de meduză menite să con- 
jure realitatea.” 

Declaraţia pe care Vianu o face în continuare putea, eventual, provoca un scandal, 
dacă ar fi văzut lumina tiparului la vremea aceea: „Mă gîndesc foarte serios la morala 
freudiană şi o compar, în avantajul ei, cu moralismul kantian. În locul catehismului, al 
conversaţiilor morale, al preceptelor («Lucrează astfel încît legea acţiunii tale etc. etc»), 
admir aici liberalismul absolut al concepţiei, convingerea că singurul mijloc de a extirpa 
răul este să-l laşi să se desávirgeascá, optimismul metafizic care afirmă substantialitatea 
binelui — esenţă pură a sufletului, încît prezenţa răului tulbură funcțiunea lui normală 
şi-l detrachează.” 

Asemenea gînduri reprezintă, de fapt, o contribuţie originală a cărturarului român 
la edificarea unui sistem etic întemeiat pe psihanaliză. Vianu era conştient de dificul- 
tátile unei atare întreprinderi: „Toate acestea nu le spune Freud, dar cu siguranţă sint 
închise în învăţătura lui psihiatrică după cum e închis simburele în fructă. O morală 
freudiană ar trebui să se aplice încă pentru întreg domeniul vieţii (si pentru toate instinc- 
tele bestiei!)." 

Cînd mulţi denunţau freudismul ca pe cel mai primejdios adversar al moralității, Vi- 
anu îşi mărturisea admiraţia tocmai pentru caracterul ofensiv al eticii bazate pe psih- 
analiză: „Tipul moralistului freudian este divulgatorul, nu acela care poate găsi o formu- 
lá şi în ironia apaticá a scepticului, ci acela care împreună realismul viziunii cu eroismul 


1. Ibidem, pp. 40-41. 

transcendent al concepţiei. El este, de fapt: Revoluţionarul, pe care lumea se căzneşte 
să-l nască de atîta vreme.” 

Freudismul promite să inagureze o etapă de apogeu în istoria eticii: „Morala a trăit 
un moment mare la vremea lui Socrate şi epoca întreagă care a urmat a culminat în 
Kant. În tot timpul acesta şi de-atunci nu s-a mai inventat nimic în morală. Nietzsche 
a întrezărit desigur ceva foarte important, dar felul favorabil pentru observaţia vieţii în 
care ne pune teoria freudiană va permite o cristalizare etică nouă. Deosebirea dintre cele 
două morale se va putea rezuma astfel: în ce priveşte metoda — în loc de inhibifie, 
incitație; drumul către bine nu este educaţia, ci liberarea, şi in ce priveşte problema 
raportului dintre bine şi capacitatea etică umană («păcatul originar»), în locul unui bine 
transcendent condiţiilor realităţii, unul imanent moralității sufletului."! 

Despre ce a însemnat psihanaliza pentru consolidarea formaţiei sale morale şi inte- 
lectuale, Tudor Vianu ne vorbeşte, peste cîteva decenii, într-un text autobiografic pu- 
blicat, sub titlul Idei trăite, în „Viaţa românească” din aprilie 1958: „Am început să 
citesc operele lui Freud încă de la Viena şi am continuat să le studiez şi mai tirziu, 
împreună cu acele ale elevilor şi continuatorilor lui, atras mai ales de numeroasele con- 
secinte pe care ele le dădeau în atitea domenii ale ştiinţelor spiritului, în etnologie, în 
istoria civilizaţiilor, în estetică, chiar în Ştiinţa limbii. Prelegerile de psihanaliză ale lui 
Freud alcătuiesc o carte foarte bogată în idei, plină de îndemnuri noi şi sugestive. Este 
o sinteză cum nu se mai dăduse din epoca marilor sistematizări romantice, din care de 
fapt descinde.“ 

Şi în acest text confesiv se aduce un omagiu forţei înnoitoare a viziunii lui Freud: 
„Opera lui întreagă este şi o manifestare a iluminismului, a gîndirii eliberatoare a omu- 
lui. Voltaire ar fi apreciat-o. Psihanaliza a mijlocit omului de azi citirea mai clară în 
sine însuşi şi l-a scuturat de persecuția subconştientului său. Psihanaliza a făcut să înain- 
teze stăpinirea ştiinţifică a vieţii, raționalismul, cu un mare pas înainte şi a introdus li- 
niştea cunoaşterii acolo unde se agitau în confuzie multe din teoriile Şi superstiţiile omu- 
lui arhaic."? 

Dar la trei-patru ani după ce redactase la Norderney acel impresionant atestat de 
moralitate acordat psihanalizei, aprecierile atît de entuziaste ale lui Vianu în legătură cu 
meritele pe plan etic ale freudismului au început să fie revizuite. 

Într-un articol din 1926, anume intitulat Psihanaliza şi morala, el se referă la opinia 
lui Freud despre rău şi păcat ca surse ale remuşcării şi deci ale suferinţei: „În psihana- 
liză, şi remuşcarea urmează să fie considerată ca un rău, ca orice suferinţă. Ea este prima 
formă a nevrozei şi cea mai uşoară.” Ginditorul român nu se raliază însă acestui punct 
de vedere: „Departe de a o privi ca pe un rău care trebuie înlăturat, vedem în remuşcare 
mai degrabă un izvor de necontenită regenerare morală.“3 

Vianu nu se arată dispus să accepte nici „depăşirea“ moralei săvîrşită de freudism 
cu preţul dizolvării conştiinţei morale: „Omul freudian este omul fără subconştient, fi- 
infa care nu mai comprimă sub limita conştiinţei clare nici una din pornirile pe care va 
avea curajul să le manifeste. EI este omul care a învins morala, dacă sancţiunile interne 
ale acesteia din urmă le înţelegem tocmai ca pe graniţele arzătoare ridicate de conştiinţă 


1. T. Vianu, Corespondenţă, Bucureşti, Ed. Minerva, 1970, pp. 61-62. 

2. T. Vianu, Opere, vol. I, Bucureşti, Ed. Minerva, 1971, pp. 125-126. 

3. T. Vianu, Psihanaliza si morala, in „Universul literar“, XLII (1926), nr. 3 din 17 ian., pp. 
11-12; inclus apoi în culegerea Generaţie şi creaţie, „Biblioteca pentru toti", Bucureşti, Ed. Uni- 
"versalá, [1936], pp. 61-63. 

în faţa subconştientului. Fiinţa plutitoare deasupra binelui şi răului, despre care vorbea 
Nietzsche.*! Totodată, Vianu se socoteşte dator să avertizeze împotriva pericolului pe 
care-l prezintă pentru cultură eventuala atingere a obiectivului utopic pe care unii i l-au 
prescris psihanalizei, acela de a desfiinţa suferinţele născute din conflicte sufleteşti: 
„Păstrăm în faţa psihanalizei conştiinţa că binele pe care l-ar putea aduce omenirii su- 
ferinde este mai mic decît neajunsurile pe care le-ar provoca în acelaşi timp. Cultura 
omenească este un rod al durerilor şi al luptelor omului cu sine însuşi, al nesfirşitelor 
sale conflicte intime. Cine doreşte să mintuiascá pe om de soarta sa de suferinţă si fră- 
mintare atacă puterea creatoare a culturii în temeliile ei cele mai adinci."? 

Revenind la textul autobiografic din 1958, constatăm că Vianu a păstrat pînă la sfir- 
şitul vieţii rezerve în legătură cu pretenţiile psihanalizei de a asigura echilibrul şi deci 
fericirea individului prin suprimarea sistematică şi radicală a tensiunilor de la nivelul 
inconştientului: „Liniştea, eliminarea conflictelor interne pe care le aduce psihanaliza 
par a nu fi folositoare creaţiei de cultură... Freud a înţeles bine originea conflictuală a 
creaţiei de cultură, dar de aici n-a tras consecinţele unui etician, ci ale unui medic preo- 
cupat numai de vindecarea bolnavilor săi. Este limpede apoi că conflictele omului cu 
sine însuşi nu sînt singurele existente şi că, alături de ele, apar acele impuse de orindui- 
rea socială, de lupta de idei în munca de stápinire teoretică a lumii. Pe acestea însă 
Freud, care scria în epoca psihologismului, nu le-a luat deloc în seamă.” T. Vianu îi 
contestă psihanalizei calitatea de ideologie atotcuprinzátoare si atotclarificatoare: „Exis- 
tă limite importante în psihanaliză, probleme pe care această disciplină nu şi le-a pus 
sau unele rezolvate de ea fără preocuparea de marile interese ale culturii. M-am depărtat 
deci de Freud şi, astfel, am putut să discut ideile sale cu deplină libertate critică în di- 
ferite puncte ale scrierilor mele.“ 

Nu trebuie să se creadă că această atitudine foarte critică a lui Vianu faţă de anumite 
aspecte ale freudismului ar fi cumva urmarea „excomunicării” oficiale a psihanalizei de 
la începutul anilor '50. Filozoful expusese atare vederi cu decenii mai-nainte. 

Îndepărtarea lui Tudor Vianu de freudism nu echivalează deci cu o trădare a elanu- 
rilor sale juvenile; căci această îndepărtare se datorează tocmai temerilor provocate de 
ameninţarea entropiei psihice şi deci a secătuirii capacităţilor creatoare ca o consecinţă 
a promisei stăpîniri absolute de către om a adincurilor lui sufleteşti. 


L. Blaga salută freudismul 


Adresîndu-i-se de la Sebeş multiubitei sale Cornelia Brediceanu în ziua de 27 ia- 
nuarie 1917, Lucian Blaga făcea o declaraţie mai puţin obişnuită într-o scrisoare de dra- 
goste: „Mi-ai reamintit inconştientul. Mi-e foarte drag cuvintul acesta. Nu atit în sensul 
de ceva vag simţit, de ceva nespus de nebulos, ci mai mult în alt sens. Inconştientul 
este principiul activ, pozitiv, creator în noi. Este un demon care afirmă, un demon care 
făureşte, inventează şi organizează. Lucrează mai mult pe bază de instinct decit cu lo- 
gică. Inconştientul este partea generală din fiecare muritor — şi e un demon tocmai 
opus lui Lucifer distrugătorul şi negativul, profesorul de logică şi calculatorul. Incon- 
ştientul are entuziasmul — iar Conştientul de obicei scîrba şi sarcasmul... Dacă aş fi 


1. Ibidem, p. 65. 
2. Ibidem, p. 66. 
3. T. Vianu, Opere, vol. I, p. 126. 

sculptor aş modela un demon care să exprime un nemárginit belşug de putere crea- 
toare — şi-aş ridica un templu in care Lag pune pe altar. Ceva foarte págin. «Templul 
inconstientului»."! 

O asemenea inflácáratà venerare ar putea lása de presupus cá Blaga era perfect pre- 
gătit, încă de pe-atunci, să devină un adept al psihanalizei, care şi ea proclamă intiietatea 
inconştientului în determinismul proceselor creatoare. 

Numai că inconştientul pe care-l avea în vedere tînărul poet nu este cel freudian, ci 
cel romantic, un inconştient a cărui încărcătură de mister se cere ocrotită şi cultivată, 
iar nu trasă brutal la lumină şi risipită, aşa cum preconizează psihanaliza. 

Că Blaga nu confunda inconştientul romantic cu cel freudian o dovedeşte şi articolul 
său din 1922 (nesemnat?) Tălmăcitorul de visuri, publicat în gazeta „Voința“ de la Cluj?. 
Sîntem foarte departe aici de tonul exaltat al misivei expediate din Sebeş cu cinci ani 
mai-nainte. 

Fără să fie cumva ireverenţios faţă de Freud, întreg articolul urmăreşte ironizarea 
modei freudismului, care pare-se bintuia în cercurile mondene din Anglia şi mai cu sea- 
mă din Franţa: „Toate parizienele — femei şi fecioare — au făcut iarna aceasta numai 
psihoanaliză. În saloane îşi comunicau reciproc visurile, în nădejdea că se va găsi un 
Iosif tălmăcitot, care să le descopere un adînc înţeles ascuns.” 

Din expunerea sumară a principiilor psihanalizei nu puteau fi absente referintele la 
libido: „Tot ce se petrece în sufletul nostru n-ar fi decît o deviere şi o derivatiune a 
instinctului sexual. De aici, din nefireasca lipsă de satisfacere, ar urma creatiunile artis- 
tice, filozofice, religioase, ca şi neurastenia şi isteria.” 

Pentru psihanalisti, remarcă Blaga, „numai visurile sînt produse sincere şi mediate 
ale indemnurilor subconştiente. Ca să faci analiza unui suflet trebuie să analizezi con- 
ţinutul visurilor sale. Visul nu e un act incoerent, cum se crede, el e cea mai adecvată 
expresie a personalităţii într-un moment dat". Tocmai de aceea este regretabilă injosirea 
visului în lumea bună, fenomen ce se înfăţişează ca „un simptom social al freudismului: 
fecioarele îşi spovedesc în saloane cu mult interes şi cu tot atita nevinovăție — visurile. 
Sarlatani tălmaci de visuri nu vor întârzia să-şi facă apariţia“5. 

Faptul că satirizează decriptarea viselor cu ajutorul grilei freudiste la modă nu în- 
seamnă că Lucian Blaga ar fi antipatizat sau ar fi disprețuit psihanaliza... Scurta pre- 
zentare a concepțiilor lui Freud intilnitá aici este corectă şi parcă străbătută de o anumită 
cordialitate. Dar articolul acesta nu poate da nicidecum mărturie despre o eventuală ade- 
ziune a lui Blaga cel din 1922 la doctrina psihanalitică. 

La fel, nici nota destul de anodină pe care a publicat-o în 1925, într-o revistă săp- 
táminalá, pentru a semnala apariţia la Viena a cărţii lui Fritz Wittels Freud, omul, doc- 
trina şi şcoala nu dezvăluie perspectiva apropierii lui Blaga de freudism. Interesantă 
este aici mai ales o remarcă referitoare la neînțelegerile dintre Freud şi Adler: „Evident, 
Adler avea dreptate"$... 


1. L. Blaga, Corespondenţă (A-F), Col. „Testimonia“, Cluj-Napoca, Ed. Dacia, 1989, pp. 91-92. 

2. Pentru stabilirea paternităţii acestui text, vezi D. Vatamaniuc, Lucian Blaga (1895-1961). 
Biobibliografie, Bucureşti, Ed. Ştiinţifică şi Enciclopedică, 1977, poziţia 1441. 

3. Tălmăcitorul de visuri, în „Voința“, II (1922), nr. 175 din mart., p. 1. 

4. Pe tot parcursul se ortografiazá Frend şi frendism: corectorul clujean nu auzise de celebrul 
psihiatru vienez! 

5. Textul se curmá brusc aici, probabil din considerente de paginaţie. 

6. L. B., Sigmund Freud, în „Adevărul literar si artistic", VI (1925), nr. 264 din 27 dec., p. 10. 

Acest an 1925 este totuşi marcat de un eveniment cu adevărat memorabil: afirmarea 
lui Lucian Blaga, potrivit opiniei cvasiunanime a criticilor, ca dramaturg de orientare 
freudiană. 

De fapt, aşa cum observa Dragoş Protopopescu într-un articol despre teatrul lui Bla- 
ga, acesta şovăise „între mit şi freudism” încă in drama sa Tulburarea apelor, din 19231. 
Într-adevăr, în această piesă de factură expresionistă, a cărei acţiune se petrece în Tran- 
silvania secolului al XV-lea zguduită de cutremurul Reformei, pot fi întrevăzute multe 
din elementele proprii schemelor psibanaliste: scena în care îşi fac apariţia, ca din in- 
conştient, personaje semnificind, precum insesizabila Nona, impulsuri erotice refulate, 
conflicte între voinţa de afirmare în ierarhia socială şi aspiraţia către sublimarea pe plan 
religios, pînă şi o evocare a fericirii unice pe care individul o trăieşte, cum arăta Otto 
Rank, în existenţa sa intrauterină: „O dată, numai o dat-am avut / linişte de mormint în 
viaţă, / nouă luni în sînul celei ce m-a născut.“ 

Dar în Daria şi mai cu seamă în Fapta, piesele din 1925, înriurirea freudismului 
apare mult mai distinct. 

Daria, eroina dramei omonime, este o psihopată care se recunoaşte ca atare: „În sîn- 
gele meti mocnesc catastrofe. Lucru de necrezut, dar adevărat aşa cum mă vezi: sint 
sufleteşte bolnavă.“3 Îndrăgostindu-se de scriitorul Loga, se simte dintr-o dată eliberată 
de torturante obsesii şi fobii şi redescoperă gustul vieţii pe care-l pierduse cînd şi-a legat 
soarta de profesorul Petru Filip, un om mai în vîrstă decit ea. Acesta îi va interzice 
brutal să-l revadă pe Loga, ceea ce duce la reactualizarea tuturor frustrărilor resimtite 
cîndva. Adolescentul Puiu, fiul Dariei, se sinucide după ce ea îl trimite cu o scrisoare 
la Loga; Ov. S. Crohmălniceanu recunoaşte în acest gest o manifestare a „complexului 
oedipian“4. 

Pentru Felix Aderca, piesa aceasta, în care este pusă în evidenţă „energia «refulată» 
de timpuriu” a unei femei nefericite, constituie „o mlădiţă artistică a marelui trunchi 
ideologic şi moral datorit tulburătorului doctor Freud“5. Dar dacă Daria se înfăţişează 
ca o dramă cu ,infiltratii freudiene", cum o caracterizează Al. TănaseS, în schimb Fapta 
(devenită ulterior Ivanca) îşi revendică explicit, prin intrigă, ba chiar şi prin vocabular, 
filiatia freudistă. 

Spre exemplificare vor reproduce unele replici din versiunea originală”, căci tocmai 
aceste replici, pentru motive pe care le vom discuta mai tirziu, aveau să fie suprimate 
sau „emasculate” la retipăririle piesei. 

Tînărul doctor, un personaj care trebuia să joace rolul raisonneur-ului, explică de 
ce s-a devotat interpretării operelor de artă: „M-a prins patima de a face cercetări în 
domeniul subconştientului. Ca pe orice doctor de astăzi. Descoperirile mele vor fi o sen- 


1. D. Protopopescu, Blaga şi mitul dramatic, în „Gândirea“, XIII (1934), nr. 8 din dec., 
p. 331. 

2. L. Blaga, Opera dramatică, vol. I, Sibiu, Ed. Dacia Traiană, 1942, p. 82. 

3. Ibidem, p. 198. 

4. Ov. S. Crohmălniceanu, Literatura română şi expresionismul, Bucureşti, Ed. Eminescu, 
1971, p. 79. 

5. F. Aderca, Lucian Blaga: „Daria“, dramă în 4 acte, în „Sburătorul“, IV (1926), nr. 2 din 
apr., p. 21. 

6. Al. Tănase, Lucian Blaga — filozoful poet, poetul filozof, Bucureşti, Ed. Cartea românească, 
1977, p. 435. 

7. L. Blaga, „Fapta“ — joc dramatic. „Înviere“ — pantomimă, vol. „Cartea vremii“, Bu- 
cureşti, Ed. Fundaţiei Culturale Principele Carol, [1925]. 

zajie. Lucrurile sînt destul de complicate. Dar răsplătesc osteneala. Mă interesează în- 
deosebi relatiunea dintre artă şi pornirile ascunse ale omului. Cam acesta e şi titlul unui 
studiu de psihanaliză ce mă munceşte.” (p. 14) 

Tot de la doctor aflăm că Luca a suferit în copilărie un traumatism psihic plin de 
consecinţe pentru comportamentul său ulterior: „Slujnica i-a povestit că mamă-sa a mu- 
rit cînd l-a născut pe el... Se fereşte de oameni ca să nu aibă vreun prilej de alt omor, 
cum zice el." (pp. 15-16) 

Si iată un dialog între doctor şi tatăl lui Luca pe care-l nedumereşte pasiunea fiului 
său pentru artă, ca şi pornirea lui către asceză: „Doctorul: Ai auzit vreodată de doctorul 
Freud? Noi doctorii, meticuloşi cum sîntem în disecare, găsim uşor o explicaţie... Arta 
ce o face şi asceza ce-o practică fiul dumitale sînt un fel de ventil de siguranţă împotriva 
pornirilor sale criminale. Nu trebuie să te sperii, dar aşa e. — Tatăl: Porniri criminale? 
Ei spune-mi, nu-i nebun? — Doctorul: Cine? Freud sau fiul dumitale? — Tatăl: Fiul 
meu, se-nţelege. — Doctorul: Nu-i nebun, trebuie numai cruțat.” (pp. 16-17) 

Acelaşi doctor încearcă să-l lămurească pe tată că ,porniri criminale" au toţi oame- 
nii, numai că cei mai mulţi şi le stăpinesc: „Eu le am, dumneata le ai... Dar cine nu le 
are, Părinte?... Deosebirea între noi şi fiul dumitale? Noi excelăm prin virtutea de ne- 
învins a somnului, iar el îşi face scrupule pină la obsesie din nişte îndemnuri oarbe ale 
inconştientului.” (pp. 17-18) 

În această piesă, Blaga îi spune aşadar pe nume lui Freud şi nu se sfieşte să folo- 
sească anumiţi termeni din lexicul psihanalitic. Dar însăşi intriga Faprei pare a nu fi 
decît o ilustrare a „complexului lui Oedip“: bărbosul tată, un ráspopit, este prototipul 
masculinităţii agresive şi izbuteşte să o fascineze pe Ivanca, iubita fiului său. Acesta 
îndreaptă revolverul spre doctor, care încearcă să-i contrarieze dorinţa de răzbunare, dar 
glontele nimereste într-un orologiu. „Asasinatul“ simbolic va provoca defularea salvatoare. 

Comparind din punct de vedere artistic cele două opere blagiene din 1925, Aderca 
îşi declară preferința pentru Fapta, ale cărei personaje „sînt mai puţin realiste, şi deci 
înzestrate de autor cu mai multă putere de sugestie”. Criticul îi obiectează însă drama- 
turgului artificiozitatea finalului, credibil doar pentru „cine e convins de terapeutica lui 
Freud*!, i 

S-a făcut totuşi auzită atunci şi o voce distonantă, cea a lui Camil Petrescu, care, 
într-o cronică dramatică de după premiera Faptei, condamnă fără menanjamente tezis- 
mul freudist al piesei: „A întemeia opere de artă pe o teorie medicală e o profundă eroa- 
re. E ca şi cum le-ai întemeia pe o teorie socială: marxism, nationalism sau oricare alta. 
Pentru că nicăieri moda nu e mai schimbătoare ca în medicină.“ O atare prudenţă se 
dovedeşte a fi cu atît mai necesară în cazul modelor literare inspirate de „medicina psi- 
hologicá": „De pe acum Freud e privit cu destulă neîncredere de către unele cercuri 
ştiinţifice serioase şi sigur că, în orice caz, teoriile lui vor fi radical amendate.“2 

Aceasta nu l-a împiedicat pe Petre Comarnescu să aprecieze mai târziu că „Fi apta şi 
Daria rămîn două lucrări profund impresionante prin problematica lor freudiană, prin 
obsesiile subconstientului, prin realizarea lor scenicá"?. 

Blaga însuşi îi declara lui Aderca, într-un interviu din faimoasa serie a Mărturiei 
unei generaţii: „În teatrul pe care-l scriu mă preocupă îndeosebi problema psihanalitică. 


1. F. Aderca, Lucian Blaga: „Fapta“, joc dramatic, în „Sburătorul“, IV (1926), nr. 2 din apr., 
p. 21. 

2. Camil Petrescu, Teze si antiteze, Bucureşti, Ed. Cultura naţională, [1936], pp. 326-327. 

3. P. Comarnescu, Blaga dramaturg, în „Ultima oră“, I (1929), nr. 49 din 24 febr., p. 2. 

Ea oferă un imens material, cu extraordinare efecte dramatice. De altfel, cred că incon- 
stientul, cu toate tragediile lui, numai prin psihanaliză poate fi azi tratat. Ideea lui Freud 
e de o fecunditate rará."! 

Dar nu mult dupá aparitia volumului ce inmánunchia aceste interviuri, Lucian Blaga 
a publicat nota Pe urmele psihoanalizei, inclusă apoi în cartea sa Daimonion. Se face 
auzit aici cu totul alt sunet decit cel perceput mai-nainte. Este vorba tocmai de preci- 
zarea deosebirilor de specific dintre inconştientul romantic, cel despre care o întreţinuse 
pe Cornelia Brediceanu în scrisoarea de la începutul lui 1917, şi inconştientul freudian: 
„Inconştientul divinizat al romanticilor nu are comun cu inconştientul psihanalizei ac- 
tuale decît numele — ţine să sublinieze poetul şi filozoful. ...Inconştientul cu hotare 
nestatornice al romanticilor era țesut din ite magice: derivau din el pentru ştiinţa şi este- 
tica romantică atît darul de a umbla lunatic peste case, cât şi darul de a crea o poezie, 
atît paradoxele nimicitoare de spatii ale telepatiei, cit şi capriciile independente de timp 
ale inspiraţiei... Inconştientul romantismului e profund miraculos şi în aceeaşi măsură 
obiect de venerație pentru iniţiaţi. Cu totul altceva inconştientul psihanalizei: o masi- 
nărie psihică încă nu de tot cunoscută, dar în întregime despoiată de orice miracol. O 
moară adincá în care se macină şi se transformă vechi şi uitate zăcăminte de conştiinţă... 
Inconştientul psihanalitic, departe de a fi substanţă divină, păstrează în sine, închişi ca 
in beciuri subterane, monștrii tuturor pornirilor rele. Inconstientul psihanalizei e şi el 
izvor: de artă şi gînduri mari — ca «terapie», cel mai adesea însă numai de boale care 
elimină pe individ din rosturile sale sociale. Scurt: izvor de cîntece şi nebunie“2... 

Este drept că Blaga crede de cuviinţă să admită că, probabil, ceva „rămîne definitiv 
din psihanaliza timpului nostru”, şi anume „mecanica psihică a transformărilor subcon- 
ştiente, acele suprimări şi alungări din conştiinţă în inconştient, acele procese de alterare 
ale organismului psihic prin elementele în veşnică rázmiritá, numai închise, dar nu şi 
sufocate in pivniti". Dacă prin urmare Blaga recunoaşte, la data aceasta, realitatea fe- 
nomenului de refulare, el nu se arată deloc convins de valabilitatea pansexualismului?. 
Zelul lui freudist începuse, fără îndoială, să se potolească. 

Lucrul acesta avea să devină evident mai ales în producţia sa filozofică din deceniul 
următor, dar şi cu ocazia revizuirii la care va supune cîndva preafreudiana piesă Fapta. 


Cezar Petrescu: „Freud — mersi!“ 


Cezar Petrescu n-a scăpat prilejurile de a se dezice de freudism, ba chiar de a-şi 
mărturisi repulsia faţă de psihanaliză, ca într-un interviu acordat în 1931 unui gazetar 
de la „Curentul“: „Scriu romane fiindcă aşa îmi lărgesc viaţa, evadez din ea, o stilizez, 
o racomodez cum îmi cere fantezia. Sint suveran pe o sută de alte vieţi, cu drept de 
viaţă şi de moarte asupra eroilor. Îmi realizez o sută de alte vieţi. Dacă n-aş avea oroare 
de exagerările lui Freud, aş spune că mă eliberez de o sută de refulári."* 


1. F. Aderca, Mărturia unei generaţii, Bucureşti, Ed. S. Ciornei, 1929, p. 49. 

2. L. Blaga, Daimonion, Cluj, Ed. revistei „Societatea de miine“, 1930, pp. 39-41. 

3. Ibidem, p. 42. Tot aici Blaga examinează vederile lui Goethe asupra inconştientului, con- 
chizind: „Goethe avea despre inconştient o concepţie mai vastă decit a romanticilor si întru citva 
mai largă decît a psihanalizei actuale." (p. 45) 

4. N. Pârvu, „Greta Garbo“ — roman de Cezar Petrescu, în „Curentul“, IV (1931), nr. 1 406 din 
25 dec., pp. 7-8. 

Despre imputările pe care fecundul şi, la vremea sa, atit de apreciatul prozator le 
aducea psihanalizei, aflăm cîte ceva din epilogul intitulat „Lîngă lacul negru, asfaltit", 
al celui mai popular roman al său, Întunecare. 

Pe plaja de la Techirghiol discută două cucoane, dintre care una izbucneşte cînd 
vede ce carte are în mînă prietena ei: „Freud? — se zbirli glasul Laurei Vardaru. Dar 
e o oroarel, Eleno! Cum pot admite că Mimi îl iubeşte mai mult pe Radu, iar Mihai 
mai mult pe Luminiţa, numai fiindcă aşa vrea doctorul Freud p in complexul lui Oedip 
şi alte asemenea monstruozităţi?... Ajungi să te dezgusti de :cle mai nevinovate senti- 
mente ale copiilor... Şi pe urmă, cum să cred că toate visurile absurde sint realizarea 
unor dorinţi ale noastre, secrete?... Toate interpretările acce scabroase, de care ro- 
şeşti!... Ne-ar fi ruşine să mai gindim la ceea ce visám!... Altceva, Eleno, dacă găseşti, 
cu plăcere... Dar Freud — mersi!" 

Acest „Freud — mersi!“ pare să sintetizeze starea de Spirit nu numai a marii majo- 
ritáti a „cetăţenilor onorabili" de la noi, dar şi pe a scriitorului însuşi. 

Aceeaşi Laura Vardaru i s-a adresat apoi lui Radu Comşa, eroul principal al roma- 
nului: „Vorbeam de Freud, domnule Comsa!... Şi spuneam că prefer teoriilor acestora 
nemtesti şi fără nici un haz cheia visurilor!... Erau mai naive aceste tălmăciri, dar cu 
simboluri mai poetice! On ne peut pas vivre dans l'absolu, înţeleg prea bine, dar nu 
înţeleg să cobori visul, adică ceea ce e mai imaterial, la o realitate atât de respingátoare."? 

În legătură cu conversațiile mondene pe teme freudiste sau parafreudiste purtate de 
eroii lui Cezar Petrescu pe plaja de la Techirghiol, nu ne putem abţine să nu semnalám 
un savuros amănunt de perite histoire littéraire. În versiunea iniţială a Întunecării, publi- 
catá în „Viaţa românească” din vara lui 1926, figurează şi o intervenţie a personajului 
Radu Şerban, care combate teoria, împărtăşită şi de Freud, cum că visele de la trezirea 
bruscă din somn pot să conţină, pe durata efectivă a unei clipe, o acumulare de eveni- 
mente a căror desfăşurare obişnuită ar fi pretins ceasuri întregi, ba poate şi mai mult: 
„Aici cred că e adevărata cheie a visurilor pe care n-a încercat încă să o dezlege nici 
Freud, nici nimeni. Visul scapă noţiunilor de timp şi de spaţiu, iar omul, prin somn de- 
gajindu-se de impresiile succesive ale lumii fenomenale, se pare că se lipseşte foarte 
uşor de prejudecățile timpului şi ale spaţiului, ca să trăiască într-o lume în care eterni- 
tatea devine instantanee."? 

Incursiunea in oniropsihologie a lui Radu Şerban ne îndeamnă să-i atribuim autoru- 
lui romanului temeinice cunoştinţe şi chiar vederi originale în acest gingaş domeniu. 
Numai că Doctorul Y grec, reputatul publicist medical din perioada interbelică, ne atrage 
atenţia, într-o notiţă publicată curînd după prima tipărire a epilogului Înrunecării, că 
subtilele consideraţii puse în gura eroului menţionat sînt preluate, cuvînt cu cuvînt, dintr-o 
recenzie la versiunea franceză a scrierii lui Freud Visul şi interpretarea Sa, recenzie pu- 
blicată de Gaston de Pawlowski în revista „Les Annales", 

Zadarnic i-a sugerat împăciuitor Doctorul Y grec romancierului ca, în această împre- 
jurare, să nu dea înapoi, ci să procedeze precum Balzac, care nu se ruşinase să proclame: 
„lau ce-i al meu de oriunde-] gásesc!"?; Cezar Petrescu nu ajunsese, la vremea aceea, 


1. Acest „oroare“ este, cum am văzut, exact termenul folosit de Cezar Petrescu în declaraţiile 
făcute »Curentului", pentru a caracteriza „exagerările lui Freud“... 

2. Cezar Petrescu, Întunecare, cartea II, Bucureşti, Ed. Cugetarea, 1942, p. 392 şi 395. 

3. Cezar Petrescu, Întunecare, in „Viaţa românească”, XVIII (1926), nr. 7-8 din iul.- aug., p. 153. 

4. Dr. Ygrec, Freudismul ín literatura română. Note pe marginea romanului „Întunecare “ 
al d-lui Cezar Petrescu, în „Adevărul literar şi artistic", VII (1926), nr. 307 din 24 oct., p. 1. 

5. De fapt, nu lui Balzac, ci lui Molière îi aparține această formulă. 

să se convingă de dreptul prozatorilor de a cultiva „colajul“, imprumutind de pretutin- 
deni pasaje pentru a le include in fictiunile lor, ci a preferat să elimine din text pe tăcute 
polemica închipuită a lui Radu Şerban cu Sigmund Freud’. 

Si un detaliu de cronologie: acțiunea din finalul Jntunecării se petrece în vara lui 
1925. Cînd Laura Vardaru s-a interesat de lectura în curs a Elenei, aceasta i-a arătat 
„coperta albastră a cărții: autorul cu teoriile la modă de trei ani", ceea ce înseamnă cá 
putem plasa prin 1922 începuturile vogăi psihanalizei în țara noastră... 

Curînd după Întunecare, Cezar Petrescu a dat la iveală nuvela Somnul, în care visul 
erotic se înfăţişează ca incontestabilul primum movens al intrigii. La trezire, într-o bună 
dimineață, Cordelia îi povesteşte soțului ei visul în care îl avusese ca partener de zbur- 
dálnicii senzuale pe cunoscutul lor, Bibi Glogoveanu. 

Despre violenta reacţie de frustrare încercată de sot aflăm dintr-un monolog tirziu 
al acestuia: „Un mare gol si un plin de spaimă gol se căscase negru, în juru-mi... Atunci 
am presim[it întîia oară existenţa unei lumi invizibile, perfide şi dezgustátoare. Si îndată 
m-a cuprins scîrba care încreţeşte pielea spinării şi face să se întoarcă privirea, cînd 
descoperi încolătăcirea viscoasá a amfibiilor, sluțenia lor tiritoare şi îmbrăţişările lor 
spurcate, în fundul apelor. imobile, oglindind cu nevinovăție cerul... Pentru mine, din 
acel moment, cerul a rămas pentru totdeauna întunecat."2 Eroul a avut aşadar revelaţia 
străfundurilor colcăitoare ale inconştientului, de care nu este chip să te desprinzi. 

Gelos pînă la exasperare, soţul o silea zilnic pe Cordelia să-i povestească amănunţit 
aventurile sale onirice. Cînd a devenit ministru, l-a pălmuit pe Glogoveanu, vechiul rival 
din vis, ceea ce a dat semnalul unei degringolade în cariera lui politică. După compro- 
miterea totală a statutului său civic, nu i-a mai rămas eroului decît să-şi ucidă soţia! 

Paul Dugneanu găseşte că Somnul „nu este, întru cîtva, decit ilustrarea un pic tezistă, 
nu însă şi supărătoare, a unei obsesii şi alienări psihanalizabile”. Eroul are „o revelaţie 
traumatizantă tinind de resorturile insondabile, freudienii ar spune ale subconstientului, 
adepţii lui Jung ale inconştientului, şi ar fi mai aproape de adevăr”. După acest neaștep- 
tat distinguo terminologic, criticul afişează o atitudine niţel zeflemistă, caracteristică 
pentru mulţi dintre intelectualii noştri atunci cînd se referă la fondul presupus psihana- 
litic al anumitor producţii literar-artistice: tema Somnului, „rezumată foarte plastic de 
Caragiale, cu mult înainte de freudieni, drept o «idee ce dă în ipohondrie şi de-acolo 
fandacsia-i gata», Cezar Petrescu o tratează grav, dramatic într-o nuvelă din cele mai 
izbutite din categoria «fantasticului interior», mai propriu fiind însă a «stranietăţii psi- 
hologice»"?. 

Am crede însă cá substratul psihanalitic al acestei nuvele este extrem de subțire, 
dacă el totuşi există. Nu orice producţie literară pe o temă mai mult sau mai puţin fantas- 
tică, in care sînt explorate tainiţele unui suflet bolnav, vădeşte influenţa freudismului. 
Somnul lui Cezar Petrescu putea ieşi prea bine de sub pana unui scriitor naturalist de 
la sfirşitul secolului trecut. 

Dar Cezar Petrescu s-a bucurat multă vreme în ţară, dar mai ales peste hotare, de 
reputaţia unui creator marcat de metoda psihanalistă. În prefața lui Mario Ruffini la ver- 
siunea italiană, din 1935, a Căii Victoriei, se insistă nu numai asupra calităţilor stilistice 


1. Vezi şi M. Ilovici, Negativismul tinerei generaţii, Bucureşti, Ed. Gruparea intelectuală Li- 
tera, 1934, pp. 133-134. 

2. Cezar Petrescu, Somnul, în „Viaţa românească”, XIX (1927) nr. 6-7 din iun.-iui., p. 311. 

3. P. Dugneanu, Straniul psihologic, in „Luceafărul“, XXXI (1988), nr. 45 (1382) din 5 nov., 
p. 6. 

ale operei compatriotului nostru, dar şi asupra „studiului freudian al sufletului” între- 
prins de acestal. Despre Simfonia fantastică, R. Petrinelli Montagna afirmă, într-un ar- 
ticol apărut în „Il nuovo giornale“ din 1940, că este vorba de o lucrare comparabilă cu 
Dublul lui Dostoievski şi cu Pavilionul nr. 6 al lui Cehov prin calitatea analizei clinice, 
căreia i se adaugă „o notă freudiană mai hotărită”2, 

De altfel, Cezar Petrescu, cel care şi-a datorat invidiabila-i popularitate mai cu sea- 
má frescelor „sociale“ pe care le-a zugrăvit sirguincios, în spirit postsămănătorist, pînă 
la sfirşitul vieţii, năzuia să se realizeze cu adevărat în opere de analiză psihologică. În- 
tr-un „interviu“ pe care l-a acordat în 1936 „dublului” său fictiv Valer Donea, el se 
exprimă cît se poate de limpede în această privinţă: „Am de gînd să scriu acuma cîteva 
cărţi interesante. Eu am înclinare mai mult pentru problemele psihologice, în ciuda cri- 
ticilor şi a publicului, care aşteaptă de la mine teme sociale. Cărţile însă de care vorbesc 
sînt pe jumătate cu preocupări sociale şi pe jumătate cu probleme tehnice. După ce le 
isprăvesc pe acestea, mă cufund de tot în romanele de psihologie, slăbiciunea mea.“3 

Destinul său literar nu i-a îngăduit totuşi să-şi satisfacă această „slăbiciune“, obli- 
gindu-l să stáruie în genul hibrid al romanului pe care-l voia cel puţin psihologico-social. 
Aşa a fost cazul cu Carlton, stufoasă scriere avînd ca pretext prăbuşirea, la cutremurul 
din toamna lui 1940, a unui bloc bucureştean, considerat la vremea aceea a fi o con- 
strucţie semeaţă. Multe pagini sînt rezervate aici povestirii viselor făcute într-o singură 
noapte de locatarii clădirii blestemate, procedeu literar menit să scoată la iveală dorinţele 
cele mai intime ale fiecăruia. 

Din „argumentul editorului“, o postfață redactată de însuşi autorul, aflăm că, în 
1902, fiind elev de şcoală primară, Cezar Petrescu a fost profund şocat de ştirile despre 
memorabilul cataclism din Martinica, constind din asfixierea cvasiinstantanee a celor 
30 000 de locuitori ai oraşului Saint Pierre în urma erupției de gaze din craterul unui 
vulcan ce părea stins. Pe întrebările fără răspuns „Subzistînd latent în conştiinţa” scrii- 
torului, „s-a grefat, a cristalizat, în noaptea dintre 9-10 noiembrie 1940, catastrofa blo- 
cului Carlton. Romanul a fost virtual scris chiar în acea noapte“. 

Departe de a se simţi îndemnat să recurgă la teoria psihanalitică pentru explicarea 
unui atit de bizar proces de creaţie, Cezar Petrescu nu a pierdut prilejul de a mai plasa 
o malitiozitate la adresa întemeietorului acelei teorii: el notează că scrierea romanului 
a echivalat cu eliberarea de o obsesie a copilăriei, altminteri „fiind din fericire cruțat 
de celelalte obsesii şi refulări puse la modă acum cîțiva ani de faimosul dr. Freud"^... 

Într-o recenzie din aprilie 1944, Şerban Cioculescu nu apreciază în chip deosebit 
performanţa scriitoricească a relatării setului de vise care dezvăluiau pomirile si aspi- 
rațiile celor din imaginarul Carlton: „Vom mărturisi fără înconjur că tratarea viselor în 
sensul optim al soluţiilor de viaţă dorite de fiecare partener e elementară şi ca atare 
inferioară ţinutei serioase a romanului privit în întregime; de la d-rul Freud încoace, 
pomenit cu sumar dispreț de autor, şi mai în genere de la cercetările noi asupra sub- 


1. Ruffini are în vedere romanul Omul din vis, care tocmai prin acest demers psihanalitic i-ar 
permite autorului „să iasă din umbra proiectată de marele său maestru” Mihail Sadoveanu (Intro- 
duzione la Cesare Petrescu, La Capitale, Torino, Unione tipografico-editrice torinese, 1935, p.7). 

2. Vezi M. Popa, Cezar Petrescu şi străinătatea, în „Luceafărul“, XXVIII (1985), nr. 32 
(1214) din 10 aug., p. 2. 

3. V. Donea, Judecata din urmá a lui Cezar Petrescu, in „Adevărul literar şi artistic“, XV 
(1936), nr. 787 din 5 ian., p. 5. 


4. Cezar Petrescu, Carlton, ed. II, vol. IL, Bucureşti, Ed. Naţionala-Mecu, 1946, p. 346. 

conştientului, visele nu sint aşa cum le arată Cezar Petrescu, simple, clare şi fericite 
dezlegări ale dorințelor neimplinite."! 

Observațiile criticului vin să întărească opinia că despre psihanaliza pe care a des- 
considerat-o şi pentru care a manifestat un soi de lehamite Cezar Petrescu nu a avut 
noţiuni destul de clare şi corecte. 


Hortensia Papadat-Bengescu, marea doamnă a 
prozei noastre analitice 


La vremea cînd se înşiruiau apariţiile romanelor din ciclul Hallipilor, ca şi în anii 
imediat următori, nu puţini critici începuseră să manifeste convingerea că mai ales doc- 
trina psihanalitică este cea care furnizează Hortensiei Papadat-Bengescu armătura me- 
todologică a creaţiei sale. O asemenea atitudine contrastează cu ignorarea cvasitotală, 
de către majoritatea comentatorilor mai recenti, a prezenţei unor incluziuni freudiene în 
scrierile controversatei prozatoare. 

Anton Holban aprecia, în momentul publicării Concertului din muzică de Bach, că 
„romanele doamnei Hortensia Papadat-Bengescu nu sînt numai construcţii de viaţă, dar 
şi studii psihologice. O psihologie rară însă, oarecum artificială... O aplicaţie româneas- 
că a teoriilor lui Freud"?. Pentru Tudor Vianu, în Fecioarele despletite aveam de-a face 
cu „nevropatia de origini psihanalitice3. La rîndul său, Alexandru Piru constata, în pri- 
ma cronică literară pe care a semnat-o, că „doamna Hortensia Papadat-Bengescu desco- 
peră în Rădăcini multiple şi variate procedee de cercetare a spiritului, care, deşi duc 
uneori pînă la psihanaliza freudistă, nu devin niciodată fastidioase. Metoda scufundării 
in subconştient n-are — amănunt preţios — nici o artificialitate"4. Trebuie subliniat că, 
spre deosebire de alţi critici şi cronicari, debutantul din 1939 nu-i imputa romancierei 
eventualul caracter nefiresc şi plicticos al unor pagini din romanele ei, poate tocmai 
acele pagini în care s-ar fi spus că preocupările psihanalitice apăreau mai evident. 

Probabil că cel mai „freudian“ personaj din galeria Hallipilor era, în opinia criticilor 
de acum 50-60 de ani, Lenora, eroina Fecioarelor despletite, o femeie care, deşi trăia 
mai cu seamă prin simţuri, se dovedise o soţie cum nu se poate mai devotată şi mai 
fidelă, dar numai pînă cînd fluşturatica-i fiică Mika-Lé a încercat să compromită pro- 
iectata căsătorie a surorii sale mai mari. Dintr-o dată, comportamentul Lenorei faţă de 
cei din jur şi cu deosebire faţă de bărbatul ei s-a modificat radical. Lenora va ajunge 
să resimtă pentru omul adorat „una din acele repulsiuni sexuale căreia psihanaliza sin- 
gură îi poate descifra tainele“, remarcă Perpessicius?. Şi astfel, soţia posesivă de pînă 
atunci unelteşte ca să-l arunce pe Doru Hallipa în braţele unei prietene a casei. Aşa cum 
va ieşi mai târziu la iveală, Lenora începuse să fie chinuită de gîndul că trebuie să is- 
păşească o vină pe care cîndva o alungase în străfundurile sale sufleteşti: Mika-Lé nu 


1. S. Cioculescu, Aspecte literare contemporane. 1932-1947, Bucureşti, Ed. Minerva, 1972, 
p. 446. 

2. A. Holban, Hortensia Papadat-Bengescu, în „Sburătorul“, IV (1927), nr. 11-12 din mai- 
iun., p. 142. 

3. T. Vianu, Arta prozatorilor români, Bucureşti, Ed. Contemporană, 1941, p. 344. 

4. Al. Piru, „Rădăcini “ I-II, roman, în „Jurnal literar“, | (1939), nr. 1 din 1 ian., p. 3. 

5. Perpessicius, Menţiuni critice, seria IV, Bucureşti, Fundaţia Regală pt. Lit. şi Artă, 1938, 
p. 196. 

era fata lui Doru, ci fusese fructul nedorit al unei fugare legături cu un zidar italian 
angajat pentru o lucrare la conac. „Aceste remuşcări târzii — notează Anton Holban — 
nu pot fi bine lămurite, jocuri misterioase ale firii; un şoc neaşteptat poate face să apară 
cu forţă un fapt de mult înmormîntat în ascunzişurile conştiinţei noastre adormite, Tra- 
valiul freudian al acestei conştiinţe întunecate, pentru eliminarea ideii chinuitoare, e no- 
tat cu o artă desăvirşită, care se întilneşte rar în exemplele cele mai celebre ale literaturii 
occidentale.” 

Reflecţiile lui Anton Holban în legătură cu „freudismul” Hortensiei Papadat-Benges- 
cu demonstrează interesul tinárului şi înzestratului prozator pentru psihanaliză şi creați- 
ile artistice tributare viziunii psihanalitice. Cît despre cunoştinţele în materie de freudism 
ale lui Holban, semnificativă poate fi o observaţie a acestuia referitoare la mecanismele 
nevrozei care o stápinea pe Lenora: „În conştiinţa ei, ceea ce era de eliminat era trecutul 
şi, neputind schimba ordinea lucrurilor, singura posibilitate era dezordinea completă, dis- 
trugerea vieţii ei clădite pe baze false. De altfel, ce îi e esenţial e tocmai acest instinct 
al distrugerii (ceea ce e prin excelenţă feminin), plasat acum pe ce constituie unica ei 
preocupare, amorul conjugal cu etapele: mai întîi ucise pe Doru în ea, apoi căută să se 
ucidă în el."! În rîndurile acestea se desluşesc unele indicii ale concepţiei freudiene (for- 
mulate explicit în perioada primului război mondial) despre instinctul de autodistrugere 
exprimind „pulsiunile tanatice", imboldul spre moarte, ce se manifestă în situaţii fără 
ieşire pentru individul asaltat de tensiuni copleşitoare. 

Dar criticul care şi-a propus atunci să verifice sistematic, măcar într-un caz concret, 
pertinenţa logicii psihanalitice aplicate la conturarea personajelor şi la construirea intri- 
gii romanelor Hortensiei Papadat-Bengescu a fost Mihail Sebastian. Ancheta sa şi-a ales 
ca obiect destinul Lenorei Hallipa, „fată liniştită dintr-un umil târg de provincie”, care, 
după ce „îşi descoperă în patul conjugat temperamentul ei de sexualitate profundă şi 
needucatá", are o obscură aventură despre care va trebui să-şi amintească plină de re- 
muşcări peste mulţi ani, ceea ce o va duce pe pragul nebuniei. „Doctorii deznădăjduiesc, 
sanatoriile o primesc zadarnic. Dar iată o intervenţie miraculoasă: doctorul Walter su- 
pune bolnava unui tratament moral. Nici medicamente, nici operaţii. O severă pază a 
memoriei şi grija amănunţită în urmărirea simptomului, un joc de asociaţii de idei. Bol- 
nava se pretează acestei terapeutici şi în scurt timp îşi revine.“ Doctorul Walter se do- 
vedeste a fi un maestru al terapiei analitice: „El ştie că nu fugind de trecut şi nu uitîndu-l 
Lenora îşi va recistiga luciditatea, ci asimilind amintirea, lăsînd-o să trăiască în deplină 
conştiinţă şi luînd act de prezenţa ei, pacienta trebuie să se integreze în zilele de altădată, 
să le reia firul şi să se identifice cu sine: mărturisirea se impune.“ 

M. Sebastian îi recunoaşte autoarei Fecioarelor despletite o anumită informare în 
problemele psihanalizei: „Avem suficiente motive să credem că trăsătura freudistă a ne- 
vrozei acesteia a fost limpede în mintea doamnei Bengescu: nu numai elementele perfect 
clasice ale cazului, nu numai tratamentul precis psihanalitic al doctorului Walter, dar 
chiar terminologia («terapeutică morală»). Nu lipseşte nici amănuntul ultim al lecuirii 
unei nevroze: relaţiile galante dintre doctor şi pacientă, care în tratate speciale se cheamă 
transfert. "2 

Numai cá freudismul aproape ostentativ cu care Mihail Sebastian era convins cá are 
de a face in scenariul nevrotic al Lenorei se aratá a fi pe alocuri mai degrabá o plásmuire 


1. A. Holban, Viafa si moartea ín opera d-nei H. Papadat-Bengescu, în „România literară“, 
I (1932), nr. 17 din 11 iun, p. 1. 

2. M. Sebastian, Hortensia Papadat-Bengescu, în „Tiparniţa literară“, II (1930), nr. 2-3 din 
jan.-febr., pp. 27-28. 


H 
H 
i 


€———— 


— —— 


€———— 


———MÀ€ 


ÎNCEPUTURILE PSIHANALIZEI ÎN ROMÂNIA 83 


binevoitoare a criticului. Ovid S. Crohmălniceanu a supus de curînd unui examen exi- 
gent argumentatia desfăşurată de Sebastian în favoarea utilizării psihanalizei ortodoxe 
la dirijarea acţiunii romaneşti din Fecioarele despletite şi a ajuns la concluzia cá, in 
această argumentaţie, el „se îndepărtează... de materia epică a ficţiunii, substituindu-i 
o schemă reductivă. Interpretarea lui nu explică astfel psihologia personajului, aşa cum 
făgăduia, ci, urmărind a o face să corespundă neapărat şi evident teoriilor freudiste, are 
un efect sárácitor"!. Pe de altă parte, afirmaţia că vindecarea pacientei doctorului Walter 
a fost marcată de „transferul“ înregistrat atunci, adică de dirijarea energiei erotice a Le- 
norei către cel care conducea cura analitică, nu corespunde doctrinei freudiene, întrucît 
„transfertul substituie vechii nevroze o alta nouă, al cărei rezultat este. Abia cînd me- 
dicul reuşeşte să o înlăture şi pe ea se poate vorbi de vindecare“2. 

Cît despre „terapeutica morală“ aplicată cu atita succes de către Walter, nu avem 
motive să-l urmăm pe Sebastian cînd afirmă categoric că este vorba de un „tratament 
precis psihanalitic". Fiindcă iată ce aflăm din relatarea unei prietene a Hallipilor în le- 
gătură cu acea faimoasă „terapeutică morală” de care a beneficiat Lenora*: „La Predeal 
a stat patru-cinci luni pline. I-a mers admirabil. Avea o vilă cu vedere pe valea Te- 
meşului, un rai!... Un doctor extraordinar... O metodă de tratament! Inedit şi foarte 
interesant!... O artă întreagă! Cultivarea sistematică a «atenţiei», îngrijirea «bunei dis- 
poziţii», exercitarea «voinţei», supravegherea şi dezvoltarea «aspira(iunilor» şi reînvie- 
rea «cochetăriei». Somnul, apetitul, gimnastica corporală — cela va sans dire." 

Dar ce au comun toate aceste prescriptii (si fiecare în parte) cu efortul de sondare 
a inconştientului individual? Mai mult încă, doctorul Walter nici măcar nu şi-a interogat 
metodic pacienta, ci a cules date despre experienţa de viaţă a acesteia şi despre even- 
tualele cauze ale declanşării manifestărilor nevrotice de la doctoriţa Lina, cea care o 
condusese pe Lenora la sanatoriu: „Cînd a văzut întîi bolnava, [Walter] a luat Linei un 
interogatoriu de inchizitor. Ca la cărturăreasă, unde te duci să nu dai nici un indiciu, şi 
de la prima întrebare spui tot, aşa si Lina, s-a mărturisit pe contul Lenorei..."* În ase- 
menea condiţii este greu de presupus cá ar mai fi putut surveni fenomenul de „transfer“, 
acesta intemeindu-se si pe crearea unei intimităţi specifice între analist şi pacient, inti- 
mitate ce rezultă mai cu seamă din dezvăluirea efectivă, cu prilejul curei, a celor mai 
tainice ascunzători ale sufletului. 

În acelaşi studiu din 1930, Mihail Sebastian declară că, în materie de explorare a 
psihicului personajelor sale, Hortensia Papadat-Bengescu posedă „o admirabilă intuiţie 
şi prinde dintr-o serie de fapte punctul nevralgic, momentul care rezumă esenţial, treapta 
care defineşte. Îi rămîne cititorului sarcina de a descifra sensul anecdotei şi de a-l spe- 
cula el singur, de vreme ce autoarea se refuză”. Pînă la urmă, abtinerea scriitoarei de 
la tălmăcirea sistematică şi coerentă a feluritelor acte şi gînduri ale eroilor săi, tălmăcire 
vizind justificarea demersurilor pe care aceştia le întreprind, este însă considerată de 
Sebastian a fi un neajuns stilistic. Astfel, privitor la nevroza Lenorei, i se reproşează 
prozatoarei că se mărgineşte la descrierea reacţiilor exteriorizate ale acesteia, fără să 
amánunteascá şi trăirile ei interioare: „Deşi anecdota boalei, fazele ei esenţiale au fost 


1. Ov. S. Crohmălniceanu, Cinci prozatori în cinci feluri de lectură, Bucureşti, Ed. Cartea 
Românească, 1984, p. 105. 

2. Ibidem, p. 193. 

3. De altminteri, există numeroase specii de „terapeutică morală” care n-au aproape nimic 
comun cu psihanaliza. Să ne gindim, de pildă, la diversitatea tehnicilor de tratament bazate pe 
sugestie. 

4. Hortensia Papadat-Bengescu, Opere, vol III, Bucureşti, Ed. Minerva, 1979, pp. 142-143. 

fixate, nimic din jocul adînc al inconştientului n-a fost prins.“ Pentru acest motiv, ex- 
plicaţiile furnizate de romancieră ar fi „şi insuficiente si false". Criticul isi îngăduie să 
remarce ironic că „doamna Bengescu ar fi trebuit să-l consulte pe doctorul Walter“l, 
ceea ce vrea desigur să spună că scriitoarea încă nu reuşise să dobindeascá suficientă 
competenţă în investigarea psihicului uman. 

Mihail Sebastian era totuşi nedrept dojenind-o pe artistă pentru faptul că nu oferă 
cititorului suficiente elemente în vederea elaborării unor justificări închegate ale trăirilor 
şi acţiunilor fiecărui personaj. Cum am putea uita că explicaţiile psihanalitice cu iz di- 
dactic sînt în măsură ele singure să compromită valoarea artistică a unei opere, ca în 
cazul primei versiuni a Faptei lui Lucian Blaga? Dimpotrivă, freudismul cultivat de 
Hortensia Papadat-Bengescu (cît va fi fost el!) avea în vedere tocmai salvgardarea au- 
tenticităţii artistice, drept care nu-şi propunea să confere o cu totul îndoielnică valabi- 
litate ştiinţifică plăsmuirilor romaneşti. 

Şi E. Lovinescu se arată neintelegátor cu procedeele analitice la care a recurs doam- 
na Papadat-Bengescu în saga Hallipilor. Cu privire la capitolele din Fecioarele desple- 
tite consacrate dramei Lenorei, prestigiosul critic şi „protector“ al prozatoarei notează: 
„Toată partea aceasta, nu atît de analiză psihologică, cât de alăturare de atitudini succe- 
sive într-o linie de psihologie morbidă, e magistrală, deşi nu totdeauna explicabilă pentru 
discernámintul logic... Pentru ochiul normal e un gol în această psihologie morbidă, 
peste care arta scriitoarei aruncă sirmele fin împletite ale podurilor suspendate."2 Este 
clar că E. Lovinescu vede o prăpastie între psihologia propriu-zisă şi acea „psihologie 
morbidă” care pare să echivaleze pentru el cu psihanaliza. Criticul era încredinţat că 
atit reacţiile curente, cît şi comportamentul uman nu pot fi cu adevărat desluşite, chiar 
cînd e vorba de personajele literare, decît apelind la „discernămîntul logic", afirmaţie 
care sună ca o condamnare a deprinderii recente a scriitoarei de a iti poduri suspendate 
(cu ajutorul psihanalizei, putem adăuga noi) peste abisurile sufleteşti. Cu alte cuvinte, 
în măsura în care se concentrează asupra aspectelor morbide, psihanaliza n-ar mai opera 
potrivit „discernămîntului logic"; boala sufletească (efectivă sau doar aparentă) ar ieşi 
aşadar din cimpul de cercetare al logicii. — Ceea ce arată cît de imbátrinite deveniseră 
criteriile pe temeiul cărora judeca E. Lovinescu producţiile mai noi ale unei creatoare 
la afirmarea căreia contribuise realmente. 

De altfel, aceeaşi slabă permeabilitate la meritele artistice ale producţiilor Hortensiei 
Papadat-Bengescu din faza „creaţiei obiective” a manifestat mai tînărul Mihai Ralea, 
care observa după publicarea Concertului din muzică de Bach: „Doamna Papadat-Ben- 
gescu a debutat în literatură cu o serie de autoanalize, am zice mai degrabă cu auto- 
psihoanalize, in multe privinţi remarcabile. D-sa a inaugurat un gen, lirismul psihologic, 
analizind arzător, pasional, anumite stări de puternic erotism feminin.“ Calificativul de 
, autopsihoanalize" aplicat primelor tipárituri ale Hortensiei Papadat-Bengescu nu este 
însă defel convingător, metoda preconizată de Freud neimplicind investigarea erotismu- 
lui (fie el feminin...) prin prisma „lirismului psihologic”. Mai interesantă, dar şi mai 
discutabilă este o afirmaţie cu caracter mai general al lui Ralea: „O femeie poate face 
autoanaliză, dar nu poate face observaţie psihologică asupra altuia, fără s-o falsifice prin 
punctul propriu de vedere. Ea nu se pese depersonaliza. Romanul doamnei Papadat- 
Bengescu dovedeşte îndeajuns aceasta."? Este neașteptată această sentinţă fără drept de 


1. M. Sebastian, op. cit., pp. 27-28. 

2. E. Lovinescu, Istoria literaturii române contemporane, vol. II, Bucureşti, Ed. Minerva, 
1973, pp. 249-250. 
„3. M. Ralea, Perspective, Bucureşti, Ed. Casei şcoalelor, 1928, pp. 77-78. 

apel pronunţată de un ginditor si un om politic democrat împotriva aspiratiei femeilor 
de a se realiza creator în domeniul psihologiei şi, implicit, al psihanalizei. 

Istoricul literar Liviu Petrescu atrăgea atenţia asupra mutaţiei pe care romanele ci- 
clului Hallipa au înfăptuit-o în domeniul prozei noastre de analiză; de la practicarea 
observaţiei directe, bazată pe principiul că „esenţa láuntricá a fiinţei umane se confundă 
cu propria ei fenomenalitate", a fost omologată, o dată cu prozele de după 1925 ale 
Hortensiei Papadat-Bengescu, o nouă viziune asupra realitátilor sufleteşti, acestea în- 
fátigsindu-se sub două forme distincte de existenţă: „o stare a lor de simplă virtualitate, 
pe de o parte, şi o stare de act, pe de alta. În fiecare din aceste stări, sufletul se prezintă 
ca o realitate corporală; romanciera se referă, astfel, cu insistenţă la caracterul «trupesc» 
pe care l-ar avea sufletul chiar şi în starea lui de pură interioritate"!. De aici posibilitatea 
ca trupul „eului interior", al intimităţii psihicului, şi cel al „eului real“, care intră în 
contact nemijlocit şi perceptibil cu lumea exterioară, să se găseasă într-un dezacord năs- 
cător de conflicte şi neputinte. 

Unii exegeti ai operei Hortensiei Papadat-Bengescu s-au simţit îndemnați să insiste 
asupra importanţei şi semnificației noţiunii de „trup sufletesc“. Într-un articol din 1938, 
Şerban Cioculescu aprecia că n-ar fi vorba decît de o formulă desemnind ,interdepen- 
denta psihofizicá"?. Pentru alţi comentatori, printre care şi Liviu Petrescu, „trupul su- 
fletesc“ este un original concept-cheie, indicînd o anumită corporalitate sau materialitate 
a sufletului, dar şi necesitatea adoptării de către această entitate psihosomatică a unei 
forme delimitate. 

Ne întrebăm dacă nu cumva „trupul sufletesc” desemnează, de fapt, o structură psi- 
hică insesizabilă cu mijloacele conştiinţei, dar bine constituită din punct de vedere func- 
fional, cevacare poate evoca inconştientul psihanalitic, acea formaţiune plină de dina- 
mism, dar avînd o organizare şi dimensiuni precise. De aici tensiunile şi dramele ce se 
produc datorită neconcordantei dintre „trupul sufletesc” şi eul activ al individului sau, 
ca să folosim schema elementară psihanalitică, dintre impulsurile inconştiente şi instan- 
tele conştiente. 

În romanele de maturitate ale Hortensiei Papadat-Bengescu se întilnesc destul de 
frecvent notații care nu numai că dezvăluie o neindoioasá iniţiere în problemele psih- 
analizei, dar parcă trădează uneori si o vocaţie de psihanalistă... disidentă, 

Citim, de pildă, în Fecioarele despletite (1926) despre Mini, care intirziase să-i plă- 
tească birjarului: „Dar l-am uitat! mărturisi încet, confuză, ca şi cum era o vină de care 
se temea, nu o neglijenţă care o costa. Ca şi cum avea o a doua conştiinţă, superioară, 
către care nu vrea să dea greş...“3 Mini reflectează în legătură cu „trupul sufletesc” al 
doctorului Rim (personaj care îl aminteşte caricatural pe profesorul Francisc I. Rainer): 
„Doctorul Rim, ca şi atiţia, avea un trup sufletesc care contrazicea pe celălalt. Arareori 
cele două trupuri se suprapuneau desávirgit, dar un aşa de mare contrast era totuşi ceva 
rar. Cu un creion fin în degetele cugetării, Mini acum făcea un desen în care trupul 
sufletesc al lui Rim, plin de ispite, iubitor de alcov şi parfumuri, nevoit să-şi exteriori- 
zeze aptitudinile personale prin fizicul aceluiaşi Rim, făcea contorsiuni desperate şi co- 
mice. Acel fra-diavolo interior, cu pofte şi voce groasă, făcea pe Mini să ridá înăuntru 
ei cu hohot. Ideea cá Rim are în el pe frate-su, dracu”, o distra aşa de mult că surise, 


1. L. Petrescu, Papadat-Bengescu, Hortensia, în Scriitori români. Mic dicţionar, Bucureşti, 
Ed. Ştiinţifică şi Enciclopedică, 1978, p. 350. 

2. S. Cioculescu, Aspecte literare contemporane, Bucureşti, Ed. Minerva, 1972, p. 381. 

3. Hortensia Papadat-Bengescu, Opere, vol. III, p. 47. 

de fapt."! Avem impresia că, cel puţin în împrejurarea de faţă, „trupul sufletesc” este 
perfect identificabil cu structurarea inconştientului. 

În Concert din muzică de Bach (1927) întîlnim o notație referitoare la proiectul doc- 
torului Rim de a cumpăra o casă: această idee „avea însă rădăcini mai adinci. În clădirea 
fiinţei sînt multe etaje şi subsoluri ale conştiinţei. Acolo, în profunzimi, acea idee se 
altoise pe alta mai esenţială... Scoborind mai adînc în gîndurile ascunse, doctorul Rim 
credea că acei bani ai femeii ar fi trebuit să-i aparţină lui”. Şi mai departe, despre 
frămîntările intime ale lui Rim: „Era mizeria omului cu sine, pe care o cunoaşte şi n-o 
recunoaşte. Toate celelalte caturi ale conştiinţei lucrau însă pentru restabilirea acelui 
scump dezmoştenit... Totuşi, la suprafaţă, cuviinţa, solemnitatea, masca aderentă a tu- 
turor virtuţilor nu putea părăsi pe doctorul Rim... În laboratorii tainice se pregăteau alte 
proiecte în vederea tratamentului reciproc între soţi fără descendenţi direci."? 

„Infiltraţiile“ psihanalitice nu mai sînt in Concert din muzică de Bach atit de vizibile 


x. a. 


Indicii clare despre progresele realizate în familiarizarea cronicarei Hallipilor cu le- 
Xicul şi teoriile psihanalitice pot fi surprinse Şi în Drumul ascuns (1932). lată cum este 
evocată aici exteriorizarea presupusului „transfer“ survenit între Lenora şi doctorul Wal- 
ter, psihoterapeutul ei: „Cînd Lenora se azvirlise de gitul lui Walter, negreşit nu era 
prima clientă care făcea asemenea încercare. Walter însă se salva din astfel de agresiuni 
destul de lesne: păstra atitudinea unui medic care nu ia nici în nume de rău, nici în 
nume de bine feluritele emoţii ale bolnavilor şi ale femeilor; atitudinea cuiva care nu 
înţelege şi înţelege totodată.“3 

Referitor la scandaloasa căsătorie a prințesei Ada cu plebeul Lică, este pomenit şi 
freudismul, singura dată cînd el apare nominalizat pe parcursul ciclului Hallipilor: „Vor- 
bind de el [de Lică], fiecare suspina şi recurgea la freudism pentru a o scuza pe Ada."^ 

Titlul romanului este tálmácit intr-o frazá in care este vorba de noua locuintá a doc- 
torului Walter: „Treptele casei somptuoase erau treptele unui drum ascuns, mai puternic 
ca orice raţiune.“S 

Trebuie totodată subliniat că substratul psihanalitic al ficţiunii se consolidează de-a 
lungul Drumului ascuns. Principala atenţie a scriitoarei se va concentra tocmai în di- 
recţia a ceea ce nu este linear, logic, invederat, deci a ceea ce nu este conştient. Marile 
prefaceri în comportamentul individual şi social al eroilor decurg dintr-un travaliu ocult, 
orientat de impulsuri originar nedeliberate, impulsuri născătoare de contradicții între as- 
piraţia atingerii unor poziţii cit mai proeminente şi voinţa de satisfacere a apetiturilor 
îndeobşte cu caracter erotic. Lucrul acesta este evident chiar la indivizii care par să 


Ibidem, p. 99. 

. Ibidem, pp. 172 şi 174-175. 

. Ibidem, p. 349. 

. Ibidem, p. 494. 

. Ibidem, p. 566. 

„ Constantin Ciopraga remarcă în această privință: „Premeditat sau nu, Hortensia Papadat- 
Bengescu practică... portretul psihanalitic minuţios, căci ce altceva e urmărirea drumului ascuns 
decit o aplicare a teoriei refulării? Cind individul, supraveghindu-şi tendinţele (refuzind să dea 


DURUN 

prezinte un deficit libidinal, precum Aimée sau Walter, la care însă precumpăneşte, la 
dimensiuni „monstruoase“, instinctul de afirmare şi dominație. De altminteri, mediul unde 
se plasează acţiunea romanelor doamnei Papadat-Bengescu predispune la parvenitism, 
impulsurile erotice fiind adesea canalizate către „jocuri de societate" în care energia este 
cheltuită prin efortul de cucerire a unor rivnite poziţii în ierarhia politică, economică si 
mai cu seamă mondenă. Personajele par să se împace destul de lesne cu situaţia lor 
„civilă“, dar de fapt continuă să acţioneze pe căile cele mai deturnate, şi uneori de-a 
dreptul bezmetic, în vederea atingerii telurilor ariviste pe care si le propun ca pe un fel 
de succedaneu al împlinirii sexuale. Tinind seama de rolul precumpánitor pe care afir- 
marea individuală îl joacă în ciclul Hallipilor, s-ar putea afirma că în scrierile etapei 
culminante a creaţiei Hortensiei Papadat-Bengescu domneşte cumva o atmosferă adle- 
riană. 

În Rădăcini (1938), ultimul apărut dintre romanele memorabilului ciclu, referingele 
directe la tehnicile şi la vocabularul psihanalitic sînt incontestabil mai sărace. Abia dacă 
întîlnim undeva exclamaţia: „Aneta Pascu, tu ai un complex!"; altă dată se pomeneşte 
despre „un caz de refulare ca al Diei", iar despre o eroină se relatează că „povestea cu 
animaţie, chiar cu un fel de libido*!. 

Nu însă asemenea timide simptome lexicale sint dătătoare de seamă pentru aborda- 
rea psihanalitică manifestă în atitea pagini ale Rădăcinilor. Destinul surorilor vitrege 
Dia şi Nory Baldovin, mai preocupate decît bănuiesc ele însele să elucideze problema 
unor incilcite rădăcini familiale, destinul tinerei vasluience Aneta Pascu, care alunecă, 
pe durata falsei sale studenţii bucureştene, în delir erotic, sau destinul lui Ghighi Dră- 
gánescu, care nu găseşte decît în sinucidere „soluţia“ unei complicate crize de adoles- 
cenţă, toate acestea nu dobindesc verosimilitate şi coerenţă decît considerate din unghiul 
psihologiei abisale. A ne mulţumi să o proclamăm pe Hortensia Papadat-Bengescu drept 
cea mai valoroasă reprezentantă a proustianismului în România sau drept promotoarea 
unei metode specific feminine de analiză a subiectivităţii anumitor medii de arivisti în- 
seamná a trece cu vederea un aspect esenţial al creativiţătii sale, şi anume stimulul pri- 
mit de această creativitate din partea cuceririlor recente ale psihanalizei. 

Pronunfindu-si verdictul în privinţa Rădăcinilor, G. Călinescu arăta că, „luat sub ab- 
solutul artistic, romanul e lipsit de valoare... În roman sînt numai cîteva relatări, nici- 
decum fapte. Totuşi, cine a avut răbdarea să citească toată scrierea rămîne cu impresia 
unui material înecat în fraze. Aci se petrec drame feminine, fiziologice, disparente pen- 
tru ochiul epic... De altfel înaintarea romanului e atit de nămoloasă încît nimic nu iese 
din zona bunelor intenţii. Aşa cum este, H-a P.-Bengescu merită să ocupe un loc de 
frunte în stima criticii nu prin realizări, uneori impure, ci prin unghiul de la care îşi 
porneşte observaţia, pentru nivelul estetic teoretic"?. Dar toate gravele obiecţii formulate 
de prea exigentul critic (lipsa „faptelor“, înlocuite prin „relatări“; „înecarea în fraze”; 
disparenta „pentru ochiul epic" a unor drame fiziologice; înaintarea ,,námoloasá"; „im- 
puritatea realizării”) tind parcă să circumscrie şi să definească stilul, substanţa şi ritmul 


curs instinctelor), păstrează aparenţa eticii — refularea devine o realitate... Autoarea Hallipilor 
are slăbiciune pentru depistarea mobilurilor secrete, confruntind cu pasiune relaţiile dintre viaţa 
externă şi impulsurile din zone profunde.“ (Hortensia Papadat-Bengescu, Bucureşti, Ed. Cartea 
românească, 1973, p. 164) 

1. Hortensia Papadat-Bengescu, Rădăcini, Bucureşti, Ed. Naţionala Ciornei, 1938, vol. I, 
p. 195; vol. II, p. 44 şi 50. 

2. G. Călinescu, Istoria literaturii române de la origini pînă în prezent, Bucureşti, Fundaţia 
Regală pt. Lit. şi Artă, 1941, p. 658. 

obişnuitului demers psihanalitic. Marea problemă este dacă artistul care mínuieste un 
asemenea material precar, inform şi aparent nesemnificativ izbuteşte pînă la urmă să 
realizeze, pe planul emotiei estetice, o iluminare decisivă, vecină cu catarsisul rezultat 
din contemplarea trează a zbaterilor omeneşti. Marea doamnă a prozei analitice tomâ- 
neşti s-a dovedit a fi, în cimpul literaturii, o veritabilă emulă a practicienilor de perfor- 
mantá ai terapiei abisale. 


Alţi scriitori, critici si eseişti despre psihanaliză: 
F. Aderca, P. Zarifopol, D. Caracostea 


Este oarecum surprinzător să constaţi că „teoreticienii“ avangárzii literare româneşti 
a anilor '20 nu au făcut mare caz de freudism. Astfel, în articolele sale din 1925 în care 
critica suprarealismul pentru lipsă de originalitate şi de „virilitate”, Ilarie Voronca îşi 
exprima totodată convingerea că teoriile psihiatrice ale lui Sigmund Freud nu pot servi 
drept suport realizărilor artistice, întrucît transpunerea lor din domeniul medical în cel 
al literaturii ar însemna „o denaturare". Mai mult decît atît, explorarea subconstientului 
n-a putut determina o veritabilă revoluţie în artă deoarece „subconştientul a fost întot- 
deauna utilizat de artigti*!. Voronca refuza aşadar să recunoască deosebirea dintre plon- 
jonul în inconştient pe care artiştii din trecut îl practicau „intuitiv“ şi investigația deli- 
berată a adincurilor sufleteşti, călăuzită de principiile metapsihologiei si tehnicile 
analitice. 

Nu cu mult înainte, Voronca formulase şi în alt context ideea că „îndrăznelile crea- 
torilor artişti premerg viitoarele elaborări ştiinţifice“, ilustrind această teză cu observaţia 
că „freudismul şi toate principiile psihoanalitice au fost demult încă vestite de incon- 
ştient cercetătorii poeţi”. În lumina acestei constatări, suprarealismul lui André Breton 
nu ar reprezenta decît „o tardivă reeditare pe baze freudiene a realizărilor de la Zürich“ 
datorate în primul rînd lui Tristan Tzara, iniţiatorul dadaismului?. 

Cu totul ostil se arăta Mihail Sebastian faţă de modernismul afişat de cei grupaţi în 
jurul revistei „Contimporanul“, „modernism simulat şi creat voit din îndrăzneli şi por- 
nografie, care nici măcar nu scandalizează, pentru că înainte de asta repugnă. Putin 
Freud (am urmărit odată — povesteşte Sebastian —, cu o listă de simboluri psihanali- 
tice, o schiţă iscălită de d. Romulus Dianu, amuzindu-ne această lipsă de gust a unui 
om inteligent), puţin André Breton, puţin Apollinaire şi mult, foarte mult tupeu"3. Freud- 
ismul acestui detaşament al tinerei noastre avangărzi literare ar fi reprezentat deci mai 
degrabă o manifestare de mimetism. 

Un admirator al lui Freud era însă, la epoca aceea, scriitorul şi criticul Felix Aderca. 
Într-un articol din 1925 dedicat lui Frank Wedekind, părintele expresionismului în tea- 
trul german, el nota totuşi, privitor la faima pe care creatorul psihanalizei începea să o 
dobindeascá si la noi: „Toată lumea a auzit de Freud — cel puţin în măsura în care e 
legat de pornografia apetisantă pe care o căutăm, cu toată familia, la unele teatre, cine- 
matografe şi reviste, şi o gustăm singuri în unele romane franceze şi indigene.” Cit des- 
pre creaţia lui Wedekind, ea anticipează în bună măsură „ideea freudiană” a „jocului 


1. I. Voronca, Suprarealism şi integralism, în „Integral“, I (1925), nr. 1 din 1 mart., p. 45. 

2. I. Voronca, Glasuri, în „Punct“, II (1925), nr. 8 din 9 ian., p. 2. 

3. M. Sebastian, Între experienţă şi temperament. Reflexii asupra modernismului român (Il), 
în „Cuvintul“, III (1927), nr. 950 din 8 dec., p. 2. 

sexual ca temei al funcţiilor noastre cerebrale, afective şi volitionale, cu repercusiuni 
ciudate în viaţa de familie şi în viaţa socială”!. 

Deosebit de interesante sint consideraţiile pe care Felix Aderca le formulează în le- 
gătură cu schiţa de analiză a personalităţii lui Eminescu pe care doctorul Constantin 
Vlad o inclusese în volumul său din 1928 În domeniul inconştientului. Dacă nu putea 
trezi obiecţii constatarea psihanalistului nostru cum că în opera eminesciană îşi găseşte 
cea mai clară verificare „conflictul dintre eul social şi cel individual“ al poetului, de 
îndată însă ce doctorul Vlad începe, din „exces profesional“, să transpună în domeniul 
artei criteriile de valoare cu care se operează în medicină, confuzia devine inevitabilă. 
Astfel, Vlad împarte arta în două categorii, potrivit unui punct de vedere axat, s-ar spu- 
ne, pe „sociabilitatea” creaţiei: „arta progresivă, care, după doctorul Vlad, e aceea care 
duce la «întărirea legăturilor dintre individ şi societate, adică la coeziunea socială», şi 
arta regresivă, care, tot după doctorul Vlad, «lucrează contra intereselor societăţii, adică 
te îmbie să gusti nepermisul»". De fapt, putem noi adăuga, „interesele societăţii“ sint 
privite aici dintr-un inadmisibil unghi reductionist, dindu-se o apreciere negativă oricărei 
manifestări de revoltă sau măcar de insatisfactie a individualităţilor contrariate de inter- 
dicţiile sociale. Împotriva unei anumite viziuni vulgarizatoare puse sub semnul meta- 
psihologiei, Aderca îi atrăgea atenţia lui Vlad că „Eminescu, publicind Melancolia, nu 
s-a gîndit la psihanaliză sau la societate şi nici n-a crezut că face «artă regresivă» scriind 
Sărmanul Dionis"?. 

Dacă C. Vlad ar fi ţinut mai mult seama de observaţiile metodologice şi sugestiile 
consemnate aici de criticul literar, poate că mult disputata sa lucrare din 1934 Mihail 
Eminescu din punct de vedere psihanalitic ar fi fost scutită de anumite aspecte vulne- 
rabile, de care adversarii freudismului vor şti să profite. 

Pe parcursul bogatei sale activităţi publicistice, Felix Aderca a arătat, dincolo de 
oarecare rezerve neangajante, multă consideraţie psihanalizei. Cu atit mai uimitoare este 
luarea sa de poziţie categoric ostilă din 1934 faţă de anumite implicaţii pedagogice ale 
doctrinei freudiene. 

Este drept că nici psihanaliza ca atare şi nici Sigmund Freud personal nu sînt făcuţi 
vinovaţi de excesele intolerabile ale pedagogiei zise ştiinţifice, promovate de „discipolii 
freudisti": copiii „au fost preschimbaţi de tinerii psihanalişti în aparate de creat «com- 
plexe», «refulări» şi «sublimári». Întinde copila mîna după un măr?... Nu înseamnă că-i 
e poftă de dulceaţa lui acrişoară, ci că s-a deşteptat în ea şarpele sttăvechi de sub copacul 
binelui şi răului din rai. Plinge băieţaşul după sînul mamei?... Asta e «libido». Se strim- 
bă copilul la zgirietura mustăţilor şi duhoarea de mahorcá din gura scumpului său părin- 
te, asta e «complexul lui Oedip», care înseamnă că mamă-sa ii va fi la noapte amantă, 
iar pe tată-său il va strînge de git, din gelozie. Asemenea grosolănii nu se petrec decît 
în mintea tinerilor freudişti. Copiii sînt mult mai nevinovaţi”... 

Concluzia lui Aderca echivalează cu o proclamare a nocivităţii anumitor teorii şi 
practici psihanaliste, cel puţin a celor din sfera pedagogiei aplicate: „Nu există mijloc 
mai sigur de a-l preschimba pe copil din «bestie latentă» în fiară autentică decît scotind, 
din umbra lor prielnică, în lumina crudă mişcările sufletului lui de fire de funigei. Nu 
copilul, educatorii lui psihanalişti sînt viciogi, nebuni şi criminali." 


1. F. Aderca, Frank Wedekind, în „Rampa“, VIII (1925), nr. 2 185 din 8 febr., p. 1. 

2. F. Aderca, Eminescu şi psihanaliza, în „Adevărul literar şi artistic", IX (1928), nr. 401 din 
12 aug., p. 3. 

Acest articol pare să marcheze un moment de ruptură: Felix Aderca nu se va mai 
angaja de partea adeptilor freudismului, ci va adopta fatá de psihanalizá acea atitudine 
neincrezátoare, dacă nu neprietenoasă, caracteristică pentru „opinia publică” românească 
a epocii. 

Scriitorul D. V. Barnoschi (Dumitru Vasiliu), cunoscut mai ales prin proza sa literară 
îmbibată de erotism, dar şi prin propaganda desfăşurată în vederea închegării unei miş- 
cări nudiste în România, a publicat în 1929 o recenzie foarte favorabilă cărţilor tipărite 
recent de doctorul C. Vlad. Despre psihanaliză ni se spune în această recenzie că „e o 
Ştiinţă dintre cele mai impresionante, care are la dispoziţie mijloace destul de sigure 
pentru a descurca probleme psihice, individuale şi colective despre care se credea că nu 
vor putea fi niciodată descurcate". 

Barnoschi îl îndeamnă pe „primul nostru psihanalist să se manifeste şi prin confe- 
rinte", adáugind o altă propunere, care n-avea să prindă viaţă niciodată: „Şi mai bine 
însă decit prin conferinţe, ar trebui să încerce înjghebarea unui centru de difuziune. Adi- 
că o mică sală în care să facă regulat cursuri de psihanaliză. Lucrul nu-i aşa de uşor. 
Mai intii trebuie găsit filantropul care să-i pună localul la dispoziţie, apoi trebuie să 
găsească în d-sa curajul de-a vorbi de două-trei ori pe săptămînă, poate numai în fata 
cîtorva osteniti, intraţi acolo să se incálzeazscá."! 

De la un cercetător de azi aflăm că Barnoschi „a înţeles exact sensul teoriilor lui 
Freud, pe care le-a popularizat la noi fără preget, considerindu-le aplicabile realitátilor 
postbelice“2. În realitate, nu o propagandă a freudismului a întreprins Barnoschi în prele- 
gerea sa Mărturisirea trupului, ci a cultivării voluptátii, antidotul „refulării instinctului 
sexual" ca izvor al tuturor psihonevrozelor. Dar teoria consumării „păcatului“ pentru 
obţinerea lecuirii nu este nicidecum de esenţă freudiană. 

Menţionăm în treacăt tableta Psihanaliză: Freud pe care poetul, pamfletarul şi eseis- 
tul minor Horia Bottea o semna în „Bilete de papagal”. Acesta se declară încîntat de 
calităţile poetice şi de neconformismul scrierilor lui Sigmund Freud, dar îşi exprimă în- 
doiala în ce priveşte competenţa ştiinţifică a profesorului vienez, pe care-l bănuieşte cu 
„educaţie universitară nedesăvîrşită” şi făcîndu-şi cursul ,anapoda"*. Textul totuşi lau- 
dativ al lui Bottea este caracteristic pentru tonul „miticesc” întîlnit şi la alti admiratori 
români ai freudismului, care consideră că psihanaliza este un soi de aiureală, dar plină 
de farmec... 

În studiul Exprestonismul dramatic, criticul şi istoricul literar Ion Sân-Georgiu 
afirmă despre Freud că a dat o lovitură „psihologiei obişnuite”, astfel că poeţii expre- 
sionişti, „înainte de a fi dispretuitori de forme uzate, sînt dispreţuitorii locului comun 
psihologic. Freud le-a dat oareşicum expresioniştilor justificarea ştiinţifică a poeziei lor 
haotice"?. 

Inimitabilul critic şi eseist Paul Zarifopol a găsit prilejul în cîteva rînduri să-şi spună 
răspicat părerea despre psihanaliză în general şi, cu deosebire, despre aplicarea metodei 


1. D. V. Bamoschi, Psihanaliza în România, în „Adevărul literar şi artistic”, IX (1929), 
nr. 427 din 10 febr., p. 7. 

2. D. M. [Dan Mănucă?], D. V. Barnoschi sau fronda evghenistd, în „Convorbiri literare“, 
XCV (1988), nr. 9 (1 225) din sept., p. 6. 

3. D. V. Barnoschi, Márturisirea trupului, Col. „Analelor române“, Bucureşti, Ed. Cultura 
românească, 1933, p. 21. 

4. H. Bottea, Psihanalizd: Freud, în „Bilete de papagal“, I (1928), nr. 185 din 10 sept., p. 4. 

5. I. Sân-Georgiu, Cercetări critice, vol. I, Bucureşti, Ed. Cultura neamului românesc, 1923, 
«pp. 92-93. 

analitice la descifrarea sensurilor si evaluarea creaţiilor artistice. Mai întîi in 1925, in 
legătură cu romanul Imago, publicat cu două decenii mai-nainte de poetul elveţian Carl 
Spitteler, laureat din 1919 al Premiului Nobel pentru literatură. 

Pornind de la observaţia lui Spitteler că romanul său, în care zugrăveşte cu penelul 
omului de 60 de ani o dragoste nefericită de la 20 de ani, confirmă teoriile freudiene, 
Zarifopol caută să se arate concesiv: „Poate că în cazul acestor tipuri extreme care nu 
vor să primească de la viaţă, în nici o parte a ei, decit ori tot ori nimic, construcţiile lui 
Freud îşi află potrivită, dar totuşi realativă aplicare. Fiindcă nici aici nu e de înţeles ca 
erotica perturbată să fie izvorul unic al producţiei poetice.” 

Criticul atrage atenţia asupra pericolului pe care îl prezintă construcţiile teoretice 
generalizatoare avîndu-şi punctul de plecare în „ideile fixe" ale minţilor speculative: 
„Pansexualismul doctorului vienez este o obsesiune personală costumată ca teorie me- 
dicală cu pretenţii filozofice. Autorul acestei doctrine, la constituirea căreia a contribuit 
poate şi simplismul grăbit caracteristic disciplinelor empirice care ar vrea să fie exacte, 
este probabil el însuşi «cazul» clasic din care a ieşit «teoria». Afară de specificii bolnavi 
erotici, oamenii sint minati mult mai violent de apetituri economice şi de setea supremă 
a stápinirii şi a gloriei decît de pofte şi ambiţii sexuale.” 

Zarifopol neagă valabilitatea generală a tezelor psihanaliste potrivit cărora motorul 
întregii vieţi psihice ar fi sexualitatea, iar tulburările psihice de tot felul s-ar datora înde- 
obşte contrarierii impulsiilor sexuale: „Mulțimea oamenilor se consolează lesne şi sim- 
plu de primele insuccese erotice, ca şi de cele următoare... Obstacolele pe care viaţa 
civilizată le pune în calea instinctului de reproducție iau proporţii grozave numai pentru 
cîteva suflete, uneori de elită, dar mai adesea simplu bolnave din născare printr-o ne- 
norocită împerechere a orgoliului cu timiditatea şi stîngăcia socială. Lumea mare este 
mult mai sănătoasă şi rezolvă greutăţile psihologice şi sociale ale activităţii erotice mult 
mai lesne şi mul(umitor decît îşi inchipuiesc psihiatrii bolnavi de obsesiuni, fie ele cit 
de original şi amuzant manifestate."! 

Peste cîţiva ani, Paul Zarifopol avea să recidiveze cu cîteva „note despre freudism" 
puse sub ireverenţiosul generic Din ideologiile de piaţă. Din capul locului, criticul îşi 
exprimă dezaprobarea faţă de deprinderea psihanaliştilor de a călca dincolo de graniţele 
medicinii: „Psihiatrul freudist nu mai e medic curat: este un diletant cu avint de apostol. 
Prin această hotáritá trecere mult peste atribuţiile pur medicale, învăţătura şi agitația 
aceasta cad numaidecit sub judecata celor care nu sint medici." 

Remarcabile sînt declaraţiile lui Zarifopol în legătură cu inadecvarea psihanalizei la 
spiritul românesc, inadecvare funciară, întrucit decurge din însuşi specificul tempera- 
mental al românului: „Îndeosebi nu cred că românii ar avea vocaţie pentru ceea ce se 
cheamă refoulement sexual. Sîntem cuminţi cît se poate, atit bărbaţii cit, din fericire 
pentru noi, şi femeile. Freudismul în România este o snobistică maimuţărie, ca multe 
altele — mai comică poate decît aiurea, fiindcă realităţile noastre sexuale sînt tot ce 
poate fi mai voios.” 

Părintele psihanalizei este infátisat ca un maniac gata să descopere la oricine feno- 
mene psihopatologice similare celor manifestate de el însuşi: „Promotorul pansexualis- 
mului este un obsedat patent. Cu obsesiunile sale, el împodobeşte memoria pacienţilor 
şi apoi activitatea de orice fel a omenirii întregi. Cine află pînă şi în instinctul conser- 
vării individuale esenţă «libidinoasă», cine explică dragostea unui bărbat cu femei mări- 


1. P. Zarifopol, Spitteler şi Freud, în „Adevărul literar şi artistic", VI (1925), nr. 218 din 8 

tate ca o tardivă satisfacţie a unei pretinse pofte, din prima copilărie, de a trái cu mamă-sa 
şi a încornora pe tată-său, cine vede în cîntarea la clavir şi în prăjituri simboluri ale 
actului sexual, acela neîndoielnic se dedă la interpretări delirante."! 

Despre pretenţiile psihanalizei de a îmbrăţişa toate domeniile activităţii şi cunoaşterii 
omeneşti, Paul Zarifopol vorbeşte pe-ndelete şi cu sarcasm în articolul Artă literară şi 
simplă literatură. Nici de data aceasta nu-l menajează pe Freud ca persoană: „Era, şi 
este încă, la Facultatea de medicină din Viena, un profesor de boli nervoase, Siegmund 
[sic] Freud, om prea original, cum sînt adeseori doctorii de nebuni. Freud a construit o 
filozofie bogată în consecinţe şi aplicaţii foarte distractive, întemeiată pe credinţa abso- 
lută că singura funcţiune cu adevărat naturală şi normală este funcțiunea sexuală.“ Cri- 
ticul recurge la hiperbolă pentru a pune în evidenţă ceea ce socoteşte el că reprezintă 
punctele slabe ale freudismului: „De necaz că fatalităţile vieţii sociale nu i-au lăsat şi 
nu-i lasă a se ocupa numai de singurul lucru pentru care au într-adevăr vocaţie, oamenii 
au inventat — curios efect, într-adevăr! — religie, filozofie, artă, ştiinţă, tehnică, în sfir- 
şit tot ce face omul în afară de ce ar trebui şi ce ar vrea el, sincer vorbind, să facă... 
Supraingeniosul Freud a inventat o metodă, numită psihoanaliză, care, de la orişice ma- 
nifestaţie tehnică sau speculativă, te duce fără greş pînă la izvorul ei prim şi autentic, 
adică la o supărătoare stăvilire socială a actului sexual." 

Zarifopol îi şfichiuieşte deopotrivă pe medicii si pe literaţii care se lasă ispitiţi de 
amăgirea psihanalistă: „Această colosală descoperire a avut succes foarte frumos la me- 
dici; mai frumos încă la literati. Aceştia s-au arătat să aibă, în timpurile noastre, o deo- 
sebită slăbiciune pentru noutăţi senzaţionale cu parfum ştiinţific. S-a ridicat astfel o 
strasnicá recoltă de monografii care studiază istoria artelor şi a ştiinţelor după minunata 
metodă, cu rezultate de multe ori hazlii, totdeauna grav prezentate."? 

Satira îndreptată de Paul Zarifopol împotriva a ceea ce considera el a fi păcate ale 
freudismului faţă de bunul-simţ aminteşte întru câtva pe cea a lui I. L. Caragiale, nemi- 
losul duşman al poziţiilor „delirante“ în politică, dar şi în cultură. Nu ştim dacă pe tim- 
pul şederii sale la Leipzig, cînd îl intilnea frecvent pe Caragiale stabilit la Berlin, Zari- 
fopol va fi avut ocazia să discute cu marele său prieten despre teoriile lui Freud, care 
începeau să atragă atenţia cercurilor ştiinţifice şi literare din țările de limbă germană. 
În orice caz, Paul Zarifopol reprezintă, în viaţa noastră culturală, un caz mai rar de in- 
telectual care, deşi şi-a desávirgit formaţia în lumea germanică, a manifestat o atitudine 
absolut negativă faţă de psihanaliză. Căci iată-l pe Dumitru Caracostea, universitar de 
prestigiu, imbrátisind acum şase decenii şi mai bine cauza freudismului: atitudinea sa 
cât se poate de favorabilă psihanalizei ne duce cu gîndul la studiile filologice şi filozofice 
pe care le-a efectuat la Viena după 1909, deci în perioada cînd Freud îşi consolidase 
poziţia de „copil teribil” în viaţa spirituală a capitalei austriece. Trebuie subliniat că, 
spre deosebire de mai toţi istoricii şi teoreticienii literari din generaţia sa, Caracostea 
nu a manifestat faţă de freudism doar curiozitate, ci s-a străduit să utilizeze tehnicile 
psihanaliste în cercetările sale privind „factorii generativi“ în determinismul creaţiei 
artistice. 

Întreprinzînd în 1929 investigaţii de comparatistică literară şi folclor în legătură cu 
tema „Lenore“, a legăturii incestuoase dintre frate şi soră, D. Caracostea mărturisea că 


1. P. Zarifopol, Din ideologiile de piaţă. Note despre freudism, în „Adevărul“, XLVII (1933), 

explicaţiile pe care le formulează stau „sub influenţa recentelor teorii ale lui Sigmund 
Freud despre psihanaliză”, teorii care „au azi o tot mai largă aplicare în domeniul şti- 
intelor morale”. Călăuzitoare pentru savantul român fusese mai cu seamă lucrarea freud- 
istului Otto Rank Das Inzest-Motiv in Dichtung und Sage (Motivul incestului în poezie 
si mit). 

Profesorul bucureştean revendica pentru studiul sáu meritul unei duble noutăţi: „ex- 
plorarea amănunţită a tuturor mărturiilor înrudite româneşti şi chestiunea aplicării me- 
todei freudiene în studiul acestui motiv“?. 

Merită semnalat faptul că D. Caracostea nu avea să se lepede de psihanaliză nici 
chiar în împrejurări cînd alţii se osteneau să li se facă uitată eventuala bunăvoință pe 
care cîndva o arătaseră concepţiilor lui Freud. Într-o scriere publicată în 1943, el con- 
stata că specialiştii au opus o „îndirjită rezistență” încercărilor de a se extinde cîmpul 
de acţiune al psihanalizei în domeniul „ştiinţelor morale“, precum mitologia, religia, lin- 
gvistica, estetica, biografia, caracterologia, folclorul etc.; după părerea lui Caracostea, 
o asemenea atitudine de categorică respingere a investigaţiilor psihanalitice nu-şi mai 
are însă justificarea: „Azi, unii istorici literari afirmă, în certe cazuri, legitimitatea aces- 
tor investigaţii, întrucît ele sînt făcute cu tact şi nu introduc procedeele spiritului geo- 
metric acolo unde se cere spiritul de fineţe. Ceva mai mult: ...unii poeţi au găsit în 
Freud o lămurire a procesului lor creator."? 

Profesorul ţine totuşi să adauge că vederile lui Freud în materie de interpretare a 
fenomenului literar-artistic „trebuie privite cu multă rezervă critică”. Astfel, stingáciile 
şi erorile comise de doctorul C. Vlad în materie de exegeză eminesciană pot constitui 
un avertisment pentru toţi cei care şi-ar îngădui să minuiascá orbește instrumentele ana- 
litice în încercarea de a pătrunde tainele creaţiei neasemuitului poet. Ceea ce nu inseam- 
nă că sondajele freudiene nu se dovedesc a fi deosebit de rodnice la abordarea unor 
probleme speciale; spre exemplificare, Caracostea a şi indicat anumite aspecte ale ero- 
ticii eminesciene care sint mai bine clarificate folosind vigilent tehnicile freudiste. Im- 
portant este mai ales ca, la explicarea faptelor din sfera creaţiei artistice, psihanalistul 
să nu formuleze „interpretări de patologie."4 


Psihanaliza „implicită“: T. Arghezi şi L. Rebreanu 


domeniul inconştientului, Felix Aderca observa că marii creatori au elaborat şi elaborea- 
ză opere susceptibile de interpretări psihanalitice fără ca ei să fie conştienţi de conflic- 
tele sufleteşti intime care au generat asemenea realizări artistice. 

Spre exemplificare, criticul menţiona ,,melopeea sfişietoare” O, mamă a lui Emines- 
cu, precum şi „o bijuterie literară“ a lui Arghezi, apărută la 27 iulie 1928 în „Bilete de 
papagal“, poemul în proză Rípi cu stele (inclus ulterior, sub titlul Rípa cu stele, in vo- 
lumul Ce-ai cu mine, víntule?), poem care vădeşte „elemente psihanalitice" cu deosebire 


1. D. Caracostea, Lenore — o problemă de literatură comparată şi folclor, Bucureşti, Tip. 
Cultura naţională, 1929, p. 22. 

2. Ibidem, p. 28. 

3. D. Caracostea, Creativitatea eminesciană, Bucureşti, Fundaţia Regală pi. Lit. şi Artă, 1943, 
p. 57. 

4. Ibidem, pp. 57-60. 

in încheiere: „Suflet, suflet unde eşti? Departe de pasul meu zguduit pe piatră. Suflet 
absent, care ai plecat din mine ca o luntre cu o pinzá. Unde esti mamă? Strig în cer 
şi-n pustietate: «Suflete! — şi tace. Chem din răsărit: «Mamá!» — şi răsăritul tace. 
Nu întîlnesc pe lac pe nimeni din ai mei. Cine eşti?" 

După multe decenii, scriitorul I. D. Sirbu relata că, într-o convorbire din jurul lui 
1945 cu Lucian Blaga, acesta i-a atras atenţia asupra unei perechi de versuri argheziene 
în care recunoştea „o metaforă prin excelenţă revelatoare”: „Mă-ndrept încet spre mine 
şi sufletul mi-l caut / ca orbul, ca să cinte, spărturile pe flaut.“ Si comenta Blaga: „Ar- 
ghezi are noroc că în tinára si sănătoasa noastră cultură nu sint exegeti psihanalişti: des- 
pre versul acest s-ar fi scris, in Germania, volume." 

Se poate desigur discuta in ce másurá textele citate de Aderca sau de Blaga se ca- 
racterizeazá printr-un fond freudist semnificativ. În prealabil s-ar pune însă întrebarea 
dacă Tudor Arghezi s-a interesat activ de doctrina psihanalitică. 

În lipsa unor informaţii precise în această direcţie, sîntem tentaţi să credem că „dez- 
váluirile" ce par uneori să vădească, în lirica argheziană, forme ale unei gîndiri de re- 
sortul flagrant al metapsihologiei tin, în realitate, de ceea ce s-ar putea numi „psihanaliza 
implicită”, datorîndu-se demersurilor analitice spontane şi nedeliberate ale artiştilor de 
totdeauna, care, în momente de creaţie privilegiate, se pleacă asupra abisului lor sufle- 
tesc fără să se orienteze după vreo hartă doctrinară. 

Un anume filon psihanalitic ar putea fi bănuit şi în romanul din 1934 Ochii Maicii 
Domnului, unde, cum nota Şerban Cioculescu într-o cronică din anul următor, „Tudor 
Arghezi şi-a propus să exalte iubirea maternă şi adorarea filială a mamei“. Criticul se 
socoteşte însă dator să adauge: „Ne place să alunecăm peste posibilele interpretări 
freudiene ale aşa-zisului complex Oedip şi să ocolim caracterul patologic al pasiunii 
dincolo de mormint pe care o nutreşte Vintilă pentru Sabina.”3 

Tot psihanaliză implicită întîlnim şi în Ciuleandra lui Liviu Rebreanu, despre care 
Dana Dumitriu arăta că poate fi socotit „unul din primele romane din literatura noastră 
în care este epicizatá... o criză psihică acută, petrecută într-un context social-moral de- 
terminat“; comentatoarea precizează însă imediat că, în Ciuleandra, „maniera narativă 
este neanalitică”, fiind vorba de un „roman de observaţie” elaborat pe baza „tehnicii 
conservatoare” a povestitorului „obiectiv si constatativ"?. 

La fel se îndoieşte Gheorghe Lăzărescu că Rebreanu va fi luat direct cunoştinţă cu 
opera lui Freud, măcar că „ideile acestuia aveau o largă ráspindire în perioada scrierii 
romanului Ciuleandra”. Un indiciu, deşi foarte firav, al influenţei freudismului ar putea 
fi descrierea visului repetat al eroului, vis sintetizind simbolic împrejurările crimei?. 


1. F. Aderca, Eminescu şi psihanaliza, în „Adevărul literar şi artistic“, IX (1928), nr. 401 din 
12 aug., p. 3. 

2. I. D. Sirbu, Lucian Blaga despre Tudor Arghezi, în „Tribuna“, XXXIII (1989), nr. 33 (1 704) 
din 17 aug., p. 5. Distihul figurează în poezia Toamnă din Cuvinte potrivite. 

3. S. Cioculescu, Aspecte literare contemporane 1932-1947, pp. 299-300. În legătură cu poe- 
mul în proză Robul, inclus şi el în culegerea lui Arghezi Ce-ai cu mine, víntule?, Cioculescu, care 
foloseşte prilejul de a-şi mărturisi „toată rezerva faţă de valabilitatea metodei psihanalitice aplicate 
la literatură şi artă“, se declară totuşi de acord cu aprecierea pe care doctorul C. Vlad o făcuse 
nu demult despre „vitalitatea argheziană ca factor generator de improspátare lirică” (ibidem, p. 59). 
Dar in fugara exegeză a lui Vlad nu este menţionat nici un semn patognomonic al prezenţei freudis- 
mului în acea creaţie argheziană. 

4. Dana Dumitriu, „Psihologia şi obiectivitatea”, postfață la L. Rebreanu, Ciuleandra, Bucu- 
resti, Ed. Minerva, 1976, pp. 161-162. 

5. Gh. Lăzărescu, Romanul de analiză psihologică în literatura română interbelică, Bucureşti, 
Ed. Minerva, 1983, p. 161. 

Freudismul — alte semnalări în publicistica românească 


Pentru o mai justă evaluare a ecourilor generate de teoriile freudiste în cultura şi în 
medicina românească de după primul război mondial, vom înregistra aici, în ordine cro- 
nologică, un şir de prezentări, mai mult sau mai puţin consistente, ale doctrinei psih- 
analitice apărute în publicaţiile de la noi. 

Mai întîi însă o promisiune neonorată. La începutul anilor '20 a fost tipărită tradu- 
cerea unei broşuri intitulate Cauzele nervozităţii, avîndu-l ca autor pe freudistul disident 
austriac Wilhelm Stekel, născut in 1868 la Boian, în Bucovina. Cărţulia poartă subtitlul: 
Noi priviri asupra apariţiei şi preîntimpinării nervozitdfii şi cu o expunere a ideilor 
profesorului Freud, dar zadarnic vom parcurge cele 44 de pagini în căutarea fágáduitei 
relatări despre freudism. 

În prefaţă, Stekel declară privitor la relaţiile sale cu Freud: „Cu mindrie mă numesc 
elevul săul, dar prin aceasta nu voiesc să spun că toate încheierile la care am ajuns în 
această carte sînt vederile lui. Dimpotrivă! Sînt convins că multe din cele spuse aici îl 
vor face să clatine din cap în semn de dezaprobare.'2 

Tălmăcitorul acestei scrieri este doctorul I. Duscian (Duşan Isailovici), acelaşi care 
în 1914 publicase în Occident o monografie despre reflexele condiţionate, ca urmare a 
unei vizite la laboratoarele lui I. P. Pavlov de lingă Petersburg. Menţionăm acest amă- 
nunt amintindu-ne de tendinţa manifestată şi la noi acum trei-patru decenii de a-i opune, 
la modul absolut, pe Pavlov şi Freud. 

Un extern al spitalelor bucureştene, pe nume Theodor Dumitrescu, a semnat in 
„Adevărul literar si artistic“ din 1923 o prezentare şcolărească a psihanalizei, trimiţind 
atit la operele lui Freud, cit şi la comentariile francezului S. Jankélévitch sau ale altora. 
Aflăm din articolul doctorandului că „vederile lui Freud se aseamănă întru cîtva cu cele 
ale lui Bergson” şi că „marele merit al psihoanalizei asupra psihiatriei e de a fi arătat 
importanţa în nevroze a inconştientului psihic"^. 

Profesorul de filozofie Mihail Moldovan a conferenţiat in mai 1924 la Ateneul Ro- 
mân despre Doctorul Freud şi psihologia inconştientului, după care a tipărit textul pre- 
legerii in broşură. Este vorba de o xpunere întemeiată pe folosirea indeminaticá a celor 
mai importante scrieri ale lui Freud. Concluziile sînt în genere favorabile psihanalizei, 
vorbitorul străduindu-se ca, pentru omologarea metapsihologiei, să afle în istoria filo- 


1. De fapt, Wilhelm Stekel i-a fost lui Freud mai mult decît un discipol. Freud remarcase şi 
citase încă in 1896 un articol despre sexualitatea infantilă publicat în anul precedent de tînărul 
bucovinean. Stekel a fost în 1901 pacientul lui Freud, pentru ca, după reuşita curei, să devină el 
însuşi analist, fiind vorba deci de prima analiză didactică din istoria mişcării psihanalitice. Lui 
Stekel îi revine meritul de a-i fi propus, in 1902, lui Freud organizarea unor intilniri sáptáminale 
ale adepților săi vienezi, ceea ce a dus la înființarea Societăţii Psihologice de Miercuri, prima 
„instituţionalizare” a mişcării psihanalitice. Dacă in 1910-1911 Stekel s-a îndepărtat de Freud, a 
făcut-o mai ales din considerente personale, iar nu datorită unor importante divergențe teoretice, 
Piná la sinuciderea sa in 1940 la Londra, Stekel a rămas fidel psihanalizei şi fondatorului ei. 

2. W. Stekel, Cauzele nervozitdfii, Bucureşti, Ed. Cartea românească, [1921], p. 3. 

3. Doctorul Sigmand-Sigma, editorul popularei reviste „Sănătatea“, va tipări, după 1930, o 
suită de traduceri: 12 scrisori adresate unei mame, 14 scrisori adresate unei mame şi alte 12 
scrisori adresate unei mame, broşuri întocmite de W. Stekel, cuprinzind sfaturi medicale si pe- 
dagogice, care vădesc influenţa concepţiilor psihanalitice. 

4. Th. Dumitrescu, Psihoanaliza lui Freud, în „Adevărul literar şi artistic”, IV (1923), nr. 119 
din 4 mart., p. 2 si nr. 124 din 8 apr., p. 7. 

zofiei anticipări şi prefigurări ale gîndirii freudiene. Astfel, Moldovan e de părere că 
psihanaliza lărgeşte teoria kantiană a conştiinţei, iar pe de altă parte reprezintă „o siste- 
matizare a metodei socratice“. În final este formulat dezideratul de a apărea cît mai cu- 
rînd „acei muncitori ai gîndirii care, desclegtati din ideile şi teoriile rigide tradiţionale, 
să continue opera începută pe căi ştiinţifice — nu aşa cum fac mulţi din actualii elevi 
ai şcolii [psihanalitice] !. 

Partizan decis al freudismului se arăta a fi doctorul B. Ocsinoit?, care, într-un articol 
din 1925, publicat în buletinul bilingv al asociaţiei medicilor din Chişinău, îşi însuşea 
explicaţiile oferite de maestrul vienez în privinţa fenomenului de „rezistenţă faţă de psi- 
hanalizá". Teoria lui Zigmund Freid (numele savantului este transcris potrivit ortografiei 
ruse...) a trezit reacţii ostile prin faptul că a afectat sentimentele cele mai profunde ale 
omului, clátinind covingerile lui tradiţionale în materie de viaţă psihică şi sexualitate. 
Aşa s-a întîmplat şi cu teoria lui Darwin, care a distrus bariera dintre om şi animal, aşa 
s-a întîmplat şi cu teoria lui Copernic. „Dar — profetizează încrezător Ocsinoit — tim- 
pul trece, pasiunile se potolesc şi adevărul invinge.*3 

Cu prilejul celei de a 70-a aniversări a lui Sigmund Freud, „Adevărul literar“ a in- 
serat la „Cronica ştiinţifică” o notiţă neiscălită, redactată pe un ton frivol. Ni se spune 
despre savantul vienez că „...are foarte multi admiratori şi încă mai multe admiratoare; 
nu fără temei, adversarii lui Freud îl numesc «psihologul de salon» sau «psihologul de 
alcov». Adversarii lui Freud nu sînt atit de numeroşi ca admiratorii lui, fiindcă ei aparţin 
mediului savant, relativ puţin numeros." Despre pansexualism se arată că el „constituie 
călcîiul lui Ahile al lui Freud“. 

Din darea de seamă asupra congresului internaţional de sexologie ţinut în octombrie 
1926 la Berlin, publicată de doctorul M. Căhănescu într-un periodic ştiinţific ieşean, 
luăm cunostiintá cá, la acea reuniune, temele cele mai dezbătute au fost psihanaliza lui 
Sigmund Freud şi tehnicile de „regenerare“ ale lui Eugen Steinach. Din informaţiile ofe- 
rite de medicul care practica la Bucureşti şi la Karlsbad rezultă că, la începutul congre- 
sului, s-a observat o „oareşicare ostilitate sau reacțiune în contra ideilor lui Freud", ca 
la încheierea lucrărilor să se admită că „doctrina lui Freud formează o importantă etapă, 
un progres vădit în cunoaşterea intimă a firii omeneşti, dacă se lasă deoparte exagerările 
făcute de urmaşii şi elevii acestuia şi mai ales simbolismul exagerat de care fac uz aceş- 
tia ca şi de o dogmă'5. 

În periodicul medical timişorean de limbă maghiară „Praxis medici“ a apărut în 1926 
un articol informativ referitor la „teoria lui Freud despre nevrozá^ sub semnătura neu- 
ropsihiatrului Ödön Szediák din Arad. 


1. M. Moldovan, Doctorul Freud şi psihologia inconştientului, Bucureşti, Tip. Lucia, 1924, 
pp. 29-31. 

2. Dintr-o listă a medicilor domiciliaţi in 1937 în judeţul Lăpuşna aflăm că doctorul Boris 
Ocsinoit din Chişinău era specialist în boli nervoase şi, cel puţin la acea dată, lucra ca liber pro- 
fesionist (Anuarul medical al României — 1938, Bucureşti, Ed. Esculap, 1938, p. 243). 

3. B. Ocsinoit, Despre psihanaliză şi critica ei, în „Buletiul Asociaţiei profesionale a medi- 
cilor din or. Chişinău — Biulleten Professionalnogo soiuza vracei g. Kiginiova", I (1925), nr.9 
din nov., p. 193. 

4. Psihanaliza, in „Adevărul literar si artistic“, VII (1926), nr. 287 din 6 iun., p. 6. 

5. M. Căhănescu, Primul congres internaţional de sexuologie (INCOSE), „în „Revista stiin- 
tificá V. Adamachi“, XIII (1926), nr. 1 din nov., pp. 13-14. 

6. O. Szediák, Freud neurosis-elméletéról, in „Praxis medici“, III (1926), nr. 1 din ian., pp. 3-10. 

Dacă menţionăm aici teza de doctorat Concepții nouă asupra isteriei, susţinută în 
1926 la Facultatea de Medicină din Bucureşti de Constantin T. lordănescu, o facem fi- 
indcă această tipăritură figurează în unele bibliografii ale psihanalizei în România. De 
fapt, lui Freud i se acordă mai puţin de o pagină din cele 20 ale broşurii. Semnificativ 
este că termenul „psihanaliză” nici nu este folosit. Doctorandul preia, în ce priveşte pa- 
togenia isteriei, concepţia profesorului G. Marinescu, pe care avea, în anii următori, să-l 
secondeze conştiincios în diverse cercetări de clinică şi terapeutică neurologică. 

Cunoscutul publicist medical I. Glicsman, care semna Doctorul Y grec, a inclus într-o 
carte a sa din 1927 un capitol de confruntare a opiniilor lui Freud cu ale lui Bergson. 
Caracterizarea pe care medicul bucureştean o face aici revoluţiei psihanalitice este ni- 
telus bombastică: „Astăzi, geniul psihologic al lui Freud vine şi, prin savante cercetări 
de psihofiziologie infantilă, completează teoria materialistă a tuturor sentimentelor şi 
ideologiilor noastre."! 

La rubrica „Aş vrea să ştiu“, fuum in 1929 de „Adevărul literar şi artistic", s-a 
răspuns într-un stil impersonal, de dicţionar enciclopedic, cititorului N. I. Vineşiu din 
Bucureşti, care întrebase „în ce constă teoria psihanalizei a lui Freud şi care sînt prin- 
cipiile ei fundamentale“2. S-ar părea deci că, la vremea aceea, „opinia publică” româ- 
nească se vroia informată despre psihanaliză. 

Peste cîteva luni a apărut în acelaşi sáptáminal traducerea (iscălită de publicista Olga 
Monta) a unui articol al psihanalistului vienez Paul Federr?. 

Neaşteptată este tipărirea la Făgăraş a unei broşuri în care un anume I. Adămoiu, 
despre care aflăm că trăise şi în SUA, prezenta cu stingăcia autodidactului „teoria psih- 
analitică freudiană”, căreia încerca să-i precizeze locul în contextul mişcării psihologice 
actuale. 

Probabil că primul text al lui Freud tradus la noi este cel apărut în „Adevărul literar 
şi artistic” din 1926 sub titlul Ceva din psihologia liceanului5. Avea să treacă însă multă, 


1. Doctorul Ygrec, Pe urmele infeleptilor, Bucureşti, Ed. I. Brănişteanu, (1927), p. 71. 

2. „Adevărul literar şi artistic", IX (1929), nr. 458 din 15 sept., p. 2. 

3. P. Federn, Sinuciderea din amor şi doctrina lui Freud, în „Adevărul literar şi artistic“, IX 
(1930), nr. 487 din 6 apr., pp. 1-2. 

4. I. Adămoiu, Probleme de psihologie contemporană. Teoria psiho-analiticd freudiană, Fă- 
găraş, Tip. I. Lazăr, 1930; 39 pag. 

5. S. Freud, Ceva din psihologia liceanului, in „Adevărul literar şi artistic", VII. [1926], 
nr. 311 din 21 nov., p. 5. Putem face unele supoziţii privitor la împrejurările care au determinat 
tălmăcirea şi publicarea cu prioritate a acestui text. O comisie de bacalaureat care funcţionase în 
1926 la Cernăuți a respins mulţi candidaţi, mai ales germani şi evrei, pe motiv că nu stápinesc 
satisfăcător limba română. S-au iscat manifestații, cu busculade în cursul cărora unii membri ai 
comisiei au fost loviți. O gazetă clujeană de limbă maghiară a publicat un comentariu intitulat 
Scandalul de la Cernăuţi şi freudismul, în care era menţionat un articol al lui S. Freud despre 
mentalitatea gimnazistului (A csernovici botrány és a freudizmus, in „Keleti ujság“, IX (1926), 
nr. 241 din 24 oct., p. 1). Tensiunea s-a menţinut în capitala Bucovinei, iar în ziua de 10 noiembrie 
liceanul Nicolae Tăutu din Iaşi l-a împuşcat pe David Falik, un tînăr evreu învinuit că agresase 
pe un examinator din comisia de bacalaureat. Decesul lui Falik a impresionat profund opinia pu- 
blică. Tipărirea în „Adevărul literar“ a articolului lui Freud despre care pomenise „Keleti ujság“ 
incerca prin urmare să contribuie la explicarea regretabilului fenomen al participării tineretului 
studios la manifestări politice extremiste. Titlul original al textului din 1914 al lui Freud este Zur 
Psychologie der Gymnasiasten. Materialul avea să fie republicat ia Viena de către Editura psih- 
analitică internaţională, in „Almanach der Psychoanalyse 1927“. Vezi S. Freud, Studienausgabe, 
vol. IV, Psychologische Schriften, Frankfurt am Main, S. Fischer Verlag, 1970, pp. 235-240. 

foarte multă vreme pînă la editarea versiunilor româneşti ale celor mai semnificative 
opere freudiene. 


* 


În cel de-al treilea deceniu al secolului nostru, românii au început, in sfirşit, să se 
familiarizeze cu doctrina freudiană. Un şir de medici au făcut operă de pionerat în aceas- 
tă privinţă, dar luările lor de atitudine favorabile sau potrivnice metapsihologiei au trezit, 
cum probabil şi era de aşteptat, mai puţin ecou în opinia publică decît aprecierile, nu 
arareori pe ton polemic, privitoare la psihanaliză formulate de filozofi, literati sau ziarişti. 

Din păcate, imaginea pe care şi-o făceau despre psihanaliză intelectualii noştri şi, în 
special, membrii corpului medical se dovedea a fi, către 1930, destul de imprecisă, dacă 
nu inadmisibil de distorsionată, mai ales datorită ignoranței, dar şi prejudecăţilor multora 
din cei care îşi îngăduiau să emită aprecieri asupra valabilitátii freudismului şi asupra 
consecinţelor pe plan social şi moral ale propagării acestuia. Foarte mulţi auziseră la 
noi despre Freud şi nu puţini erau gata să-şi spună părerea despre concepţiile lui, numai 
că operele reprezentative ale şcolilor psihanaliste erau practic ignorate de publicul nostru. 

Un pumn de medici, dintre care însă nici unul nu trecuse prin probele iniţiatice de 
rigoare, au îndrăznit să efectueze la noi cure analitice. Terapia psihanalitică era totuşi 
departe de a obţine drept de cetate în psihiatria românească. 

Totul — sau aproape totul — rămînea de făcut. 

Capitolul 3 


CĂTRE O AFIRMARE A PSIHANALIZEI 
ÎN CULTURA NOASTRĂ? 
(1930-1940) 


Interesul faţă de persoana şi învăţătura lui Freud 


În pragul celui de-al patrulea deceniu al acestui secol, unele semne ale faimei de 
care freudismul începea să se bucure şi la noi se întîlnesc acolo unde te-ai fi aşteptat 
mai puţin. 

Din memoriile poetului şi animatorului literar Saşa Pană (pseudonimul doctorului 
Alexandru Binder) aflăm, de pildă, că locuitorii Dorohoiului doreau, la vremea aceea, 
să ştie cît mai multe despre teoriile savantului vienez: „Între 17 şi 19 martie 1928, sub 
auspiciile Cercului Cultural al Tineretului, am ţinut — în trei seri consecutive — o con- 
ferinţă în care am expus (cu «va urma») doctrina psihanalitică a lui Sigmund Freud. La 
ultima expunere, sala devenise neîncăpătoare pentru cei doritori să fie prezenţi: mese- 
riaşi, elevi, intelectuali."! 

Deşi într-un „mesaj“ tipărit la scurt timp după aceea în revista „unu“, scriitorul Ion 
Călugăru îşi invectiva concetáfenii: „Dorohoieni, sinteti raci [aluzie si la racul de pe 
stema respectivului judeţ]... Sinteti gugati!^ — aceşti retrograzi prin destinaţie heraldică 
se arătau totuşi receptivi la concepţiile de „avangardă“. Am putea fi tentaţi să explicăm 
atunci destui tineri intelectuali predispuşi parcă să imbrátigeze convingeri radicale innoi- 
toare pe plan politic şi cultural. 

Dar interesul pentru psihanaliză era manifestat şi de publicul din alte colţuri ale ţării, 
cu totul străin de orientarea „internaţionalistă“ care-i caracteriza pe aminti(ii dorohoieni. 
Vasile Netea, un cărturar mereu preocupat de slujirea cauzei naţionale, mărturiseşte că, 
în tinereţe, fusese şi el „un mare admirator al teoriilor lui Sigmund Freud, pe care le 
pusese într-o largă circulaţie românească teza de doctorat a medicului I. Popescu-Sibiu". 
Aşa se face că, prin 1931, activînd la secţia din Reghin a ASTREI, a fost programat cu 
prelegerea Constient, subconstient şi inconştient, în care urma să-şi informeze ascultă- 
torii cu privire la doctrina lui Freud. Netea a păstrat o amintire pozitivă despre acest 
eveniment: „Atât subiectul, şi îndeosebi teoriile asupra existenţei şi funcţionării inconşti- 
entului, cît şi debitul şi siguranţa expunerii mele au făcut o bună impresie asupra inte- 
lectualilor Reghinului."? 

Desigur că reuniuni cu tematică similară au fost organizate la epoca aceea şi în alte 
oraşe de la noi. Ne vom opri însă doar asupra uneia care a beneficiat cu adevărat de un 


1. Saşa Pană, Născut în '02, Bucureşti, Ed. Minerva, 1973, p. 226. 
2. V. Netea, Memorii (X), în „Vatra“, IX (1980), nr. 11 (116) din 20 nov., p. 8. 

ecou exceptional..Este vorba de dezbaterea consacrată lui Freud şi psihanalizei de către 
gruparea tinerilor intelectuali bucureşteni, Criterion. 

Criterioniştii îşi propuneau să stimuleze discutarea liberă şi creatoare a problemelor 
semnificative ale actualitátii social-politice şi culturale, aceasta în cadrul unor simpo- 
zioane la care erau invitate să-şi exprime opinia personalitáti cu vederi diferite si adesea 
contradictorii. Şi astfel, momentul Criterion a reprezentat în istoria vieţii noastre publice 
o luminoasă afirmare a libertăţii de gîndire, a emulaţiei intelectuale şi a spiritului critic. 
În toamna lui 1932, gruparea a iniţiat zece colocvii, rezervate, fiecare, unuia dintre „ido- 
lii“ la ordinea zilei. Pe lingă Freud, lista acestor idoli" cuprindea numele lui Lenin, 
Chaplin, André Gide, Mussolini, Bergson, Krishnamurti, Greta Garbo, Gandhi si Valéry, 
personalităţi din cele mai controversate si la vremea aceea. 

Simpozionul dedicat lui Sigmund Freud a avut loc la 20 octombrie, in aula Fundaţiei 
Carol I, fiind prezidat de filozoful Ioan Petrovici. Despre aspectele psihiatrice ale operei 
freudiene au vorbit doctorii loan Popescu-Sibiu şi Anghel Radovici, primul în calitate 
de adept al psihanalizei, iar celălalt (aşa cum aflăm dintr-un rezumat al intervenţiei sale 
redactat de doctorul M. Schăchter-Nancy şi publicat într-un număr special al revistei 
„Sănătatea şi Viaţa fericită”) formulînd anumite observaţii referitoare la „punctele sla- 
be“ ale doctrinei şi terapiei psihanaliste. Freud psihologul a fost prezentat de medicul 
şi eseistul Ion Cantacuzino, care a conchis (potrivit relatărilor aceluiaşi ,reporter") că 
„determinismul freudian luminează psihologia, căci Freud arată că şi viaţa inconştientu- 
lui, a instinctivului, are o logică, un determinism riguros, care se poate studia". Schăch- 
ter-Nancy ne informează că „au mai vorbit admirabil d. H. H. Stahl — Freud ca sociolog, 
d. Mircea Eliade — Freud ca om de cultură, d. Al. Mironescu — Literatura freudiană" 
şi îşi exprimă regretul de a nu publica şi rezumate ale „remarcabilelor d-lor causeries"! 
Timp de trei ceasuri, conferenţiarii (inuserá încordată atenţia celor din sală, semnalează 
Mihail Sebastian într-o notă publicată peste două săptămîni în ziarul „Cuvîntul“2. 

Dispunem de o prețioasă mărturie în legătură cu acest eveniment de excepţie al vieţii 
intelectuale bucureştene. În memoriile sale, Mircea Eliade relatează emoţionat despre 
peripeţiile simpozionului inaugural al grupării Criterion: „Cînd am intrat, nu ne venea 
să ne credem ochilor. Amfiteatrul Fundaţiei Carol I era arhiplin. Biletele la parter fu- 
seseră de mult vindute şi lumea se năpustise la balcoane şi galerii. Şedeau pe unde apu- 
cau, pe scări, pe balustrade. Apoi, pentru că nu-i mai putea opri nimeni, pătrunseseră 
în sală, se rezemau de pereţi, se aşezau chiar pe estradă. Probabil că nici n-am fi putut 
începe dacă Petru Comarnescu n-ar fi anunţat, în sală şi în foaier, că vom repeta sim- 
pozionul după cîteva zile si, cu ajutorul pompierilor de serviciu, n-am fi închis şi závorit 
poarta de la intrare. Lipisem acolo şi un afiş, anunţind repetarea simpozionului. Dar 
unul dintre noi s-a sacrificat şi a rămas afară, în stradă, două ceasuri, lámurind şi li- 
niştind grupurile de auditori fără noroc."? 

Într-adevăr, succesul fulminant a determinat reluarea dezbaterilor. Eliade afirmă în 
memoriile sale că simpozionul a fost „repetat de trei ori, şi apoi de nu mai ştiu cîte ori 


1. Despre Freud şi freudism, în „Sănătatea şi Viaţa fericită“, XXXIII (1932), nr. 19-20 din 
dec., pp. 425-426. Pe afişul simpozionului a apărut şi numele lui Mircea Vulcănescu, care anun- 
fase o intervenţie despre Freud şi filozofia etică. 

2. M. Sebastian, Psihanaliza şi ordinea publică, în „Cuvîntul“, VIII (1932), nr. 2 708 din 
4 nov., p. 1. 

3. M. Eliade, Memorii (1907-1960), Ed. Humanitas, Bucuresti, 1991, pp. 251-252. Eliade isi 
amintea cá fuseseră vreo cinci-şase vorbitori, printre care un psihanalist, apoi Mircea Vulcănescu 
şi Paul Sterian; de fapt, ultimul n-a luat cuvîntul la acest simpozion. 

în provincie”. Nu avem însă date certe decît despre o singură reprogramare: „la cererea 
generală“, organizatorii au convocat o nouă şedinţă închinată lui Freud, în seara de 29 
octombrie şi în aceeaşi sală ca prima oară. Urmau să ia cuvîntul vorbitorii invitaţi la 
reuniunea precedentă, mai puţin A. Radovici şi Al. Mironescu; preşedinţia trebuia să 
fie asigurată de data aceasta de către profesorul C. |. Parhon. 

„Toate biletele erau vindute", notează M. Sebastian în relatarea amintită adineauri. 
Dar la orele 8, cînd se aştepta deschiderea porţilor Fundaţiei, un comisar de poliţie, în- 
soţii de un detaşament de sergenti de stradă, a anunţat că adunarea „s-a interzis“. În- 
trebindu-] pe I. Mihalache, ministrul de interne, ce a determinat o asemenea decizie a 
autorităţilor, acesta i-a declarat lui Sebastian că „vrea să prevină orice propagandă co- 
munistă“... 

După conciliabule între miniştrii I. Mihalache, Armand Călinescu şi V. Madgearu, 
poliţia a fost retrasă. Simpozionul a putut să se desfăşoare începînd de la orele 10.30, 
cînd rămăseseră doar cîţiva insi „în fata cărora doctrinele lui Freud au fost expuse“3. 

De ce li se va fi părut guvernanţilor de atunci că Freud este un bolşevic periculos? 
De fapt, nici unul dintre vorbitori nu avea reputaţia de comunist sau de simpatizant co- 
munist (cu excepţia, eventual, a profesorului Parhon). Prejudecăţile legate de apartenen- 
fa etnică a părintelui psihanalizei să fi declanşat lamentabila încercare de a pune căluş 
celor care nu-şi propuneau decît să examineze temeiurile unei litigioase creaţii ştiinţifice? 

De-a lungul deceniului 1930-1940 s-au înregistrat totuşi, în publicistica de la noi, 
şi cîteva momente de omagiere a lui Sigmund Freud. 

„Adevărul literar şi artistic“ a tipărit, în mai 1931, un număr special pentru cea de 
a 75-a aniversare a medicului, savantului şi umanistului. Articolul introductiv, semnat 
de Constantin Vlad, se remarcă prin elanul său encomiastic: „Pe Freud nu-l putem lăuda, 
după cum nu-ţi vine să lauzi un cer înstelat sau o mare frămîntată. Lauda i-o aduce 
însăşi opera sa. Tot ce putem face este să-i dorim cu ocazia împlinirii celor 75 de ani 
să mai trăiască încă pentru noi, căci pentru el şi-aşa n-a trăit niciodată.“ 

După ce apreciază că ansamblul cărţilor maestrului de la Viena „trebuie să devie 
Biblia omului modern”, Felix Aderca stăruie asupra rolului pe care îl au aceste cărţi în 
revolutionarea prozei de analiză: ca urmare a cunoaşterii operei lui Freud „nu se vor 
mai putea scrie toate năzbitiile şi elucubraţiile pseudoartistice care umplu tomurile celor 
mai de seamă «psihologi literari»; şi cînd va cerceta sufletul unui copil, al unei fete, 
sau visele unei mame, scriitorul care nu va cunoaşte pe Freud va orbecăi jalnic, ca un 
betiv fără luminare în pivnita de bezne, printre poloboace“. În finalul articolului sînt 
însă consemnate cîteva observaţii critice la adresa freudismului, care par să vestească 
acele reticente în privinţa psihanalizei pe care, cum am mai amintit, Aderca avea să le 
proclame în anii imediat următori. Scriitorul român se întreabă dacă noţiunea de libido 
nu se cere cumva elucidată şi revizuită: „N-ar fi oare timpul să se facă şi distincţii de 
natură între diferitele manifestații ale libidinei originare?... Nu cumva voluptăţile co- 
pilului care suge sînul mamei sau ale mamei care (ine copilul la sin sint de altă natură 
decît voluptăţile sexuale, deşi au aceeaşi origine fundamentalá?"* 


1. Ibidem, p. 252. 

2. M. Sebastian, op. cit.., p. 1. 

3. Hippokrat, Freud interzis în Capitală, în „Dimineaţa“, XX VIII (1932), nr. 9 293 din 8 nov., 
p. 6. 

4. F. Aderca, Revoluţia lui Freud, in „Adevărul literar şi artistic“, X (1931), nr. 544 din 
10 mai, pp. 1-2. 

În restul numărului, doctorul Vlad inserează cîteva note despre Freud (repere bio- 
grafice, Freud şi Premiul Goethe, Cum a ajuns Freud la psihanaliză). Sînt reproduse 
crimpeie din studiul lui Fritz Wittels Tipuri de femei în lumina psihanalizei. Trebuie, 
în sfirşit, menţionată publicarea unor Fragmente caracteristice din scrierile lui Freud: 
Artă şi psihanaliză şi Morală şi psihanaliză, fără să se indice însă cine este traducătorul. 

Am pomenit despre numărul pe care revista „Sănătatea şi Viaţa fericită” l-a dedicat 
psihanalizei la sfirşitul anului 1932. În afara materialelor privind simpozionul Freud or- 
ganizat de către criterionişti, numărul mai cuprinde însemnări ieşite de sub pana lui 
C. Vlad (iscălite sau neiscălite de acesta): o schiţă a biografiei lui Freud, o prezentare 
generală a psihanalizei, remarci despre complexul lui Oedip sau despre ,narcism". Sint 
de asemenea publicate în traducere articolele Psihanaliza şi sexualitatea de R. Laforgue 
şi R. Allendy şi Despre psihanaliză de Paul Federn. Tot aici a apărut textul Părerea 
d-lui prof. Parhon despre psihanaliză, redactat pe baza unor declaraţii făcute lui Liviu 
Munteanu. 

Pentru sărbătorirea celor 80 de ani ai lui Sigmund Freud, „Adevărul literar şi artistic" 
din 7 mai 1936 a publicat o pagină omagială, cu contribuţii din care câteva purtau sem- 
nături de maximă rezonanță: Un explorator al subconstientului de P. P. Negulescu, Freud 
şi critica literară de E. Lovinescu, Sigmund Freud ca psiholog de C. Rădulescu-Motru, 
acestor articole adáugindu-li-se un excurs biografic întocmit de M. Grindea, precum si 
notele Succesul lui Freud de A. Radovici si Aportul lui Sigmund Freud de C. Vlad. Sub 
titlul prea promiţător Studii psihanalitice în româneşte, sint reproduse trei scurte extrase 
din opera sărbătoritului, iarăşi fără precizarea provenientei şi a tălmăcitorului. 

Cu acelaşi prilej, „Cuvîntul liber” a inserat în paginile sale două articole omagiale, 
subliniind, măcar în titlul lor, semnificaţia socială a învăţăturii freudiene: Freud — ma- 
rele psihanalist şi evoluţia societăţii de Miron Grindea şi Aspectul medico-social al 
freudismului de docentul Artur Kreindler, care constata că „metoda de cercetare psihică 
pe care ne-a dăruit-o Freud nu este... numai una de interes strict individual, ci are cu 
siguranţă şi o deosebită importanță medico-socială”!. Un scurt text despre sexualitate 
purtind titlul Principii şi semnătura lui Sigmund Freud a fost inserat pe aceeaşi pagină 
a revistei. 

Un articol fără caracter festiv, dar care poate fi privit ca un original omagiu adus 
lui Freud, este cel în care Corin Eugeniu Grosu făcea o paralelă între psihanaliză şi 
homeopatie, aceste curente medicale fiind puse, ambele, sub semnul neohipocratismului. 
Prin ce se înrudeşte doctrina lui Freud cu cea a lui Hahnemann? Psihanaliza, ca şi ho- 
meopatia, are în vedere numai cazul strict individual. În demersurile ei, şi ea se orien- 
tează după simptomatologie, şi ea caută să reactiveze stări şi tendinţe patologice ante- 
rioare în vederea lichidării structurilor morbide prin efortul propriu al subiectului?. În 
ambele cazuri avem deci a face cu o hipocratică individualizare pe temeiuri simptoma- 
tologice, urmărindu-se favorizarea autoreglării şi autoechilibrárii. 

Fără îndoială că în presa românească a timpului nu au apărut, despre persoana şi 
opera lui Freud, doar articole respectuoase şi admirative. La rubrica „Miscellanea“ a 
„Vieţii româneşti” a fost tipărită, în aprilie 1938, o notă iscălită S. (iniţială indicîndu-l 
pe D. I. Suchianu), în care este blamată persecutarea ilustrului savant de către nazistii 


1. A. Kreindler, Aspectul medico-social al freudismului, in „Cuvîntul liber“, III (1936), nr. 28 
din 16 mai, p. 5. 

2. C. E. Grosu, Considerafiuni asupra mişcării neo-hippocratice, in „Revista fundatiilor re- 
gale*, VII (1940), nr. 4 din 1 apr., p. 208. 

care tocmai puseseră stápinire pe Austria şi este mai ales înfierată atitudinea iresponsa- 
bilă a unui gazetar de la noi care şi-a îngăduit să afirme că Freud n-ar fi decît un „pseu- 
dosavant". Mai grav era că un tînăr psihiatru preluase, într-o declaraţie de presă, această 
revoltătoare afirmaţie. 

După ce aminteşte despre strălucitele merite ale lui Sigmund Freud ca incomparabil 
erudit şi ca vindecător al „celei mai dureroase boli —nebunia”, S. notează: „Că învăţătu- 
ra lui Freud conţine o serie de exagerări şi de erori, aceasta se prea poate şi chiar nici 
nu s-ar fi putut altfel. Dar miezul doctrinei lui a trecut în patrimoniul ştiinţei, definitiv." 

Revenind la defăimătorii autohtoni ai profesorului vienez, autorul notei îndrăzneşte 
să facă o profeție a cărei împlinire, şi încă pentru un răstimp îndelungat, n-avea, din 
păcate, să intirzie prea mult: „Şi totuşi, va veni o vreme cînd vom regreta pe aceşti 
calibani. Vom suspina după ei, ca după nişte amici, ca după nişte fraţi. Căci, la viteza 
cu care merg lucrurile, peste foarte puţin timp nimeni nu va mai putea zice că, de pildă, 
Freud e pseudosavant sau că Einstein e un farsor. Ne vom mulţumi să ignorăm frumos 
şi complet cá Freud sau Einstein existi."! 

Surprinzător pentru oricine vrea să evalueze prestigiul ştiinţific de care a beneficiat 
Freud în România interbelică este faptul că, din principalele scrieri ale acestuia, la noi 
nu s-a tradus atunci mai nimic. Această lacuná de ordin editorial a devenit şi mai evi- 
dentă după 1930, cînd, deşi numele părintelui psihanalizei era mereu invocat în discu- 
tile curente şi în publicistică, nici una din cărţile sale nu a văzut lumina tiparului în 
tara noastră. Presupunerea că intelectualii de aici puteau prea bine să se documenteze 
despre opera lui Freud consultind originalele germane si mai cu seamă versiunile fran- 
ceze ale lucrărilor acestuia nu corespunde realităţii istorice. Se poate afirma, fără teama 
dezminţirii, că în afara unui cerc restrins de „inițiați“, fundamentele doctrinei freudiene 
au rămas practic ignorate de grosul ,intelighentiei" noastre. Şi în anii '30, informarea 
despre psihanaliză a fost obţinută fie „după ureche“, fie din recenzii la cărţi apărute în 
alte limbi, fie din debile materiale „de popularizare“. Fapt este că, în acel deceniu, au 
apărut în tălmăcire românească abia două texte reprezentative ale lui Sigmund Freud. 
Este vorba mai întîi de scurtul eseu publicat anonim în 1914 şi „recunoscut“ de autor 
abia peste zece ani, Moise al lui Michel Angelo; dar această scriere nu a putut ajunge 
cu adevărat la cunoştinţa publicului nostru, căci a văzut lumina tiparului într-un periodic 
cu circulaţie extrem de redusă, „Revista internaţională de psihanaliză”, editată în 1934 
la Bucureşti de doctorul Paul H. Schwartz, periodic din care, de altfel, n-a apărut decît 
un singur număr... 

În acelaşi an, Tudor Vianu a publicat, într-o crestomaţie de texte din istoria esteticii, 
articolul lui Freud Poetul şi fantazarea^, făcînd parte din culegerea de Studii psihana- 
litice despre poezie şi artă editată de savantul vienez în 1924. 


1. S., Pseudo-savantul Freud, în „Viaţa românească“, XXX (1938), nr. 4 din apr., p. 125. 

2. De pildă, în „Adevărul literar şi artistic” întîlnim, în patru numere din intervalul 30 mai — 
4 iulie 1937, o amplă recenzie, semnată M. Croitoru, la ediţia franceză, nu demult apărută, a cărţii 
lui Freud Noi conferințe asupra psihanalizei. Avem de-a face cu cea ce se va numi, în anii „În- 
văţămîntului politic“ de la noi, un ,conspect", adică un inventar al ideilor cuprinse în cele şapte 
conferinţe pe care Freud le-a gindit, dar pe care nu le-a mai rostit piná la urmă în faţa vreunui 
auditoriu. 

3. Prof dr. Sigm. Freud, Moise de Michel Angelo, trad. de P. H. Schwartz, in „Revista inter- 
naţională de psihanaliză“, I (1934), nr. 1, pp. 3-24. 

4. Vezi T. Vianu, Istoria esteticei de la Kant pînă azi ín texte alese, Bucureşti, „Colecţia tex- 
telor filozofice” [1934], pp. 236-246. Traducerea aceluiaşi text va fi publicată în 1980 de Vasile 
Dem. Zamfirescu sub titlul Scriitorul şi activitatea fantasmaticd. 

Mai notăm că în mensualul timişorean de limbă maghiară „Praxis medici“ a fost 
reprodus, în 1933, omagiul adus de Freud mult prefuitului său discipol Ferenczi, cu pri- 
lejul decesului acestuia!. 


P. H. Schwartz şi „Revista internaţională de psihanaliză“ 


În aprilie 1929, Paul H. Schwartz şi-a susţinut la Facultatea de Medicină din Bucu- 
reşti teza de doctorat tratind despre Disjuncţia traumatică a pubisului. Lucrarea fusese 
redactată în clinica de chirurgie a profesorului Constantin Angelescu, mai puţin reputat 
operator, cît om politic liberal de mare vază. 

Se părea aşadar că doctorandul era sortit nobilei cariere chirurgicale. Dar la numai 
patru ani după obţinerea atestatului universitar, tînărul medic s-a înfăţişat publicului cu 
o tipăritură care nu putea decit să intrige. Volumaşul de 52 de pagini cuprindea, sub 
titulatura generală „Biblioteca psihanaliticá", două scrieri: prima — Freud şi Dumnezeu, 


nală. Această descoperire îi prilejuieşte exclamatia: „Iată cum psihanaliza pătrunde ca 
un ferment şi dezgroapă rădăcinile ideilor reli gioase, minează şi dárimà edificiul milenar 
al tronului ceresc!“ Şi fiindcă se silea să fie consecvent cu sine însuşi, autorul nu putea 
eluda întrebarea: „Nu este logic, în faţa evidenţei, să ne dezbarăm de iluzia Dumnezei- 


rii?“ Însă atunci, cu ce îl înlocuim pe Dumnezeu? „Răspunsul este pregătit — ne asigură 


Zatoare: „Să atingem primatul ştiinţific într-o omenire educată în spiritul realităţii, dez- 
bărată de iluzii, vindecată de religie, nevrozá obsesională colectivă. “2 

A doua secțiune a cărţii, cea rezervată unor „tratamente psihanalitice“, se deschide 
cu Psihanaliza unui caz de isterie anxioasă (nevroza inimii) tratat de autor prin „pătrun- 
derea în straturile adînci ale psihicului inconştient“, mai ales recurgind la „tălmăcirea 
viselor pacientului“. Pe un fond de extremă anxietate manifestată din fragedă copilărie, 
apăreau la bolnav accese repetate de tahicardie paroxistică, ajungindu-se, o dată cu pu- 
bertatea, la „nevroza inimii“. S-a putut dovedi că acele accese constituiau „reacţii de 
apărare faţă de puternica homosexualitate latentă a pacientului”. În cursul tratamentului, 
acesta „umple prin analiză lacunele din memorie, conştientul mai puternic judecă inac- 
tualitatea dorințelor“. Se reuşeşte astfel o instaurare a calmului şi, timp de un an, supri- 
marea acceselor. Medicul proclamă: „Nevroza inimii este vindecată.“ 

Acest text are însă şi un post-scriptum: „După un an de zile, în care timp nu mai 
prezintă nici un simptom, în urma ruinării în afaceri, [pacientul] se refugiază din nou 
în boală, manifestată de data aceasta printr-o anxietate; accesele de tahicardie paroxis- 
tică nu s-au mai produs.“3 


1. Freund [sic] Zsigmond, Ferenczi Sandor, în „Praxis medici“, X (1933), nr. 7 din iul., 
pp. 304-305. 

2. P. H. Schwartz, Biblioteca psihanalitică, Bucureşti, Tip. Cultura, 1933, p. 18. 

3. Ibidem, p. 51. 


E 

Cit priveşte Frigiditatea femeii, autorul relatează cazul unei bolnave care prezenta 
frecvente tulburări în sfera genitală şi cea digestivă. Tratamentul psihanalitic permite 
descoperirea, în două săptămîni, a „rădăcinii patogene“ a suferințelor: pacienta avea 
„anestezie în raporturile sexuale” cu soţul mai în vîrstă cu 23 de ani. Şi astfel „boala, 
care durează de 17 ani, se vindecă după aceste cîteva zile de tratament; scurt timp după 
terminarea tratamentului, se desparte de soțul ei. Au trecut patru ani fără să se mai fi 
produs vreun simptom: pacienta este vindecatá"!. 

Prin urmare doctorul Schwartz conducea cure psihanalitice cel puţin din anul cînd 
devenise doctor în medicină. El nu ne spune nimic despre modul în care îşi însuşise 
tehnicile analizei. Uimitoare ni se pare rapiditatea cu care obținea ceea ce el aprecia a 
fi vindecarea bolnavilor. 

În anul care a urmat inaugurării „Bibliotecii psihanalitice”, tînărul medic va oferi 
încă o tipăritură: primul număr, însumînd 56 de pagini, al „Revistei internaţionale de 
psihanaliză“, pe al cărei frontispiciu se arată că publicaţia „apare sub conducerea unui 
comitet” şi că îl are director pe doctorul Paul H. Schwartz. Apariţia trebuia să fie tri- 
mestrială, în noiembrie, februarie, mai şi august. 

În Editorial se subliniază pe bună dreptate că avem de-a face cu „prima publicaţie 
psihanaliticá de specialitate în limba română”. Fondatorul periodicului se simte dator 
cu o explicaţie: „Am intitulat simbolic publicaţia «Revista internaţională de psihanaliză» 
fiindcă, trebuie s-o recunoaştem, în actuala stare de la noi, viabilitatea şi nivelul unei 
asemenea publicaţii nu pot pentru moment să fie asigurate prin colaborarea exclusivă a 
psihanaliştilor indigeni. Contăm pe o colaborare internaţională care, avem motive să fim 
convinşi, în scurtă vreme va ridica revista noastră aproape de nivelul publicaţiilor simi- 
lare din Apus.“ Nu ne sint împărtăşite motivele pentru care editorul era încredinţat de 
succesul internaţional al revistei sale, dar sîntem avertizaţi că aceasta nu e destinată ma- 
relui public: „Ţinem să atragem atenţiunea că nu intentionám să popularizám psihana- 
liza. Ne adresăm medicilor şi intelectualilor, care vor afla în paginile revistei probleme 
medicale, pedagogice, de sociologie, criminologie, critică de artă etc.” 

Cum am mai semnalat, la rubrica „Psihanaliza aplicată în artă” este reprodus studiul 
mai vechi al lui S. Freud, Moise de Michel Angelo. 

O contribuţie originală este inserată la rubrica „Partea medicală“: o notă, semnată 
de Artur Kreindler, pe atunci docent al Facultăţii de Medicină din Bucureşti, privitoare 
la raporturile psihanalizei cu fiziologia scoarţei cerebrale. Pornind de la cercetările pe 
care tocmai le efectua împreună cu profesorul Gheorghe Marinescu şi doctorul Oscar 
Sager în legătură cu contribuţia doctrinei reflexelor condiţionate la clarificarea mecanis- 
melor isteriei, autorul se străduieşte să pună în evidenţă relativa importanţă a factorului 
biologic în psihanaliză. Doctorul Kreindler se arată optimist în ce priveşte eventualitatea 
ca teoria reflexelor condiţionate a lui Pavlov să lumineze anumite aspecte ale teoriei 
freudiene: „Prin faptul că metoda reflexelor condiţionate e o metodă de laborator, apli- 
carea ei la interested proceselor psihice descoperite de psihanalizá ne poate ajuta la 
priceperea lor." 

Dupá traducerea articolului lui Wilhelm Stekel Analiza unui caz de frigiditate prin 
interpretarea unui vis este tipărită nota Transferul şi dominarea contratransferului, te- 


1. Ibidem, p. 52. 

2. Faptul că prima lună din înşiruire e noiembrie pare să indice că numărul princeps al revistei 
a văzut lumina tiparului în noiembrie 1934. 

3. A. Kreindler, Psihanaliza şi dinamica fiziologică a scoarței cerebrale, în „Revista inter- 
naţională de psihanaliză“, I (1934), nr. 1, p. 29. 

dactată de Paul Schwartz nu numai pe baza literaturii de specialitate, dar şi a propriei 
experienţe de terapeut. Sînt prezentate aici unele aspecte tehnico-metodologice şi de- 
ontologice ale comportamentului analistului faţă de pacient. 

Íntilnim în revistă şi rubrica „Puncte de vedere individual-psihologice", ca o mînă 
întinsă adlerienilor, altminteri atit de repudiati de către adepţii psihanalizei freudiene 
ortodoxe. La această rubrică este publicată nota Aprecieri psihologice şi de igienă men- 
tală asupra criminalităţii la tineri şi copii, iscălită de medicul bucureştean M. Schăchter 
(care ulterior va semna M. Scháüchter-Nancy). 

Pe ultima paginá a revistei se poate citi un anunţ redacţional: „În numărul viitor 
vom da lista comitetului de redacţie şi a colaboratorilor din ţară şi străinătate.” Din păca- 
te, acest număr n-a mai apărut niciodată, după cum nici din „Biblioteca psihanaliticá* 
n-a mai fost sá se tipáreascá vreun titlu. Inifiativele prea temerare ale lui P. H. Schwartz 
s-au risipit atunci cînd au trebuit să se confrunte cu neîndurătorul „principiu al realităţii“. 

Activitatea-i ulterioară de psihanalist, câtă va fi fost ca, s-a desfăşurat cu discreţie 
în cadrul cabinetului său particular de medicină intemă de pe str. General Berthelot 
nr. 99, unde îl înregistrează anuarele medicilor din 1938, 1943 şi 1948. 

A ieşit din anonimat doar în aprilie 1947, cînd, la şedinţa publică a Societăţii de 
Psihopatologie şi Psihoterapie de sub preşedinţia doctorului C. Vlad, a vorbit despre 
Eros, instinctul morţii şi personalitatea. i 

A murit în decembrie 1965, la 61 de ani, în împrejurări „tragice“, cum ne incunog- 
tinteazá anunţul dintr-un ziar. 


C. Vlad şi „Revista română de psihanaliză“ 


La numai cîteva luni după lansarea „Revistei internaţionale de psihanaliză“, o pu- 
blicatie cu profil aproape identic, „Revista română de psihanaliză“, avea să fie redactată 
tot la Bucureşti. Atit de apropiate sînt datele de apariţie ale celor două tipărituri, încât 
pare foarte probabil ca neaşteptata ieşire de sub teascuri a revistei lui Paul H. Schwartz 
să-l fi îndemnat pe Constantin Vlad să grăbească editarea unui demult plănuit periodic 
al psihanaliştilor din ţara noastră. 

„Revista română de psihanaliză” revendică din capul locului o reprezentativitate şti- 
inţifică de care, în orice caz, era lipsită surata ei mai în vîrstă cu un trimestru: publicaţia 
aflată „sub conducerea d-lui docent dr. C. Vlad" se declara a fi „organul oficial al Cer- 
cului Român de Studii Psihanalitice“. În paginile revistei nu găsim însă nici un amănunt 
despre data constituirii Cercului, despre membrii săi, despre statutul sau programul său, 
ceea ce ne îngăduie să presupunem că organizarea lui se afla încă în stadiul de deziderat. 

Pe frontispiciu figurează însă lista colaboratorilor, în ordine alfabetică: S. Cupcea 
(Sibiu), dr. I. Neuman (Bucureşti), Petre Pandrea (avocat Bucureşti), dr. I. Popescu-Si- 
biu (medic primar), dr. G. Preda (directorul Ospiciului din Sibiu), dr. G. Retezeanu (asis- 
tent universitar, directorul Institutului Medico-Pedagogic din Cluj), dr. T. Stoenescu 
(Ospiciul din Sibiu), dr. C. I. Urechia (profesor universitar Cluj). Examinind această 
listă, trebuie să constatăm că majoritatea celor menţionaţi nu făcuseră vreodată ceea ce 
s-ar putea numi o „profesiune de credinţă” psihanalistă. Dacă e adevărat că doctorii Po- 
pescu-Sibiu şi Neuman erau cunoscuţi ca practicieni ai analizei, doctorii Urechia şi Re- 
tezeanu se remarcaseră doar prin bunăvoința arătată intermitent concepţiei psihanalitice 
în publicaţiile lor ştiinţifice sau în calitate de îndrumători ai unor teze de doctorat; doc- 
torii Preda şi Stoenescu, ca şi Cupcea, manifestau un anumit interes faţă de teoriile şi 

practica psihanalitică, fără să se implice totuşi activ în această direcţie, iar Pandrea, au- 
tor, ce e drept, al unei Psihanalize judiciare, începuse să-şi îndrepte atenţia către cu 
totul alte orizonturi intelectuale. Era deci îndoielnic ca o astfel de echipă eterogenă să 
poată contribui decisiv la afirmarea freudismului in ţara noastră prin intermediul unei 
publicaţii de specialitate. Căci, asemenea revistei conduse de doctorul Schwart, „organul 
oficial“ al insesizabilului Cerc Român de Studii Psihanalitice nu se voia o tipăritură de- 
stinatá publicului larg, ci îşi propunea ca obiectiv principal informarea ştiinţifică a me- 
dicilor, mai ales a celor dispuşi să adinceascá problematica metapsihologiei. 

În Cuvîntul introductiv, semnat „Redacţia“ şi datat 5 februarie 1935, se exprimă re- 
grete pentru faptul că Freud este cunoscut atit de puţin, ba chiar atât de greşit la noi: 
„Deoarece fiecare «ştie» mai mult sau mai puţin ce e aceea «sexualitate», îşi închipuie 
cu toţii că-l cunosc pe Freud şi, în consecinţă, toţi iau anumite atitudini faţă de el — 
atitudini însă care sînt determinate de atitudinea fiecăruia faţă de complexul sexualiza- 
te." Cu toate acestea, noua revistă nu militează „pentru a modifica atitudinea mulţimii, 
care a reacţionat întotdeauna la fel şi în toate colţurile pămîntului, ci 7. pentru orientarea 
celor puţini [şi] obiectivi, care vor într-adevăr să se orienteze şi 2. pentru a tăia drumul 
tuturor nechemaţilor care ameninţă să compromitá încetăţenirea unei noi ramuri stiintifi- 
ce prin faptul că o prezintă strimb. Pericolul nu stă atita în lipsa de ştiinţă, cât în alterarea 
ei" (pp. 1-2). 

Tonul polemic şi chiar niţel iritat al cuvîntului înainte poate cumva să-l intrige pe 
cititorul deprins să găsească în articolul redacţional al unei noi reviste formularea calmă 
şi optimistă a programului pozitiv pe care şi-l fixează publicaţia. Credem că nu greşim 
bánuind cá în acest text rábufneste şi amărăciunea provocată doctorului Vlad de atacuri- 
le înverşunate la care erau deopotrivă supuşi freudismul îndeobşte şi el personal după 
apariţia, în 1932, a cărţii sale Mihail Eminescu din punct de vedere psihanalitic. Dar 
despre istoria acestei scrieri care avea să devină faimoasă vom vorbi pe-ndelete mai 
departe. 

Piesa de rezistenţă a primului număr din „Revista română de psihanaliză” a fost un 
articol despre obsesii, publicat de C. Vlad sub titlul Mfinile Ladyi [sic] Macbeth. În pre- 
ambul, autorul face o observaţie de ordin general, dedusă din propria-i practică de ana- 
list: „Dacă la originea obsesiunii Ladyi Macbeth era o crimă sîngeroasă, o crimă regală, 
«nobilă», despre care se poate vorbi atit de frumos în domeniul artei, apoi «crimele» 
pacienţilor noştri sînt de obicei de o natură ceva mai «vulgară», indecente chiar, şi nu 
pot apărea aga de deschis pe scenă, mai ales că nu sint capabile să provoace nici emoţii 
estetice. De-abia le putem expune în revistele noastre medicale, şi chiar şi aice provoacă 
destule indignări. Ba mai mult încă, acele «crime» nici nu sint măcar crime adevărate 

de cele mai multe ori, ci numai ei le iau ca atare, ceea ce însemnează că pentru psihicul 
lor şi pentru mecanismul de producere al obsesiunilor joacă acelaşi rol ca şi o adevărată 
crimă singeroasá, deci «nobilá»."! 

Sint apoi relatate douá cazuri de obsesie tratate cu succes de doctorul Vlad prin psih- 
analiză: cazul unei domnişoare suferind de „mania curágenici" şi cel al unui individ cu 
obsesia sinuciderii prin spinzurare, ambele vădind tendinţe autoerotice refulate. În ciuda 
făgăduielii redacţiei de a nu ceda tentaţiei vulgarizării cunoştinţelor ştiinţifice, doctorul 
Vlad le oferă aici profanilor unele amănunte privitoare la tehnicile elementare ale tra- 
tamentului analitic. 


1. C. Vlad, Míinile Ladyi Macbeth, în „Revista română de psihanaliză”, | (1935), nr. 1 din 
ian.-mart., pp. 9-10. 

loan Popescu-Sibiu a încredinţat revistei articolul Fata de azi la lumina psihanalizei, 


care demonstrează că autorul începuse deja să pună psihanaliza în serviciul moralei prac- 
tice tradiționale. 


gic oferit de anumite opere beletristice. 
Fără îndoială că rubrica „Din domenii învecinate“, unde găsim notele Citeva teste 


Citeva date asupra etiologiei psihonevrozelor de G. Preda, tintea să-i aducă alături de 
„Revista română de psihanaliză“ pe neuropsihiatrii şi psihologii care, deşi nu se declarau 
adepţi ai freudismului, Puteau contribui, datorită valorii lor profesionale, la întărirea pres- 
tigiului publicaţiei. 

În cea de-a doua din notele menţionate mai sus, doctorul Preda îşi îngăduia să afirme 


întrucît nu este convins că traumatismele care determină asemenea afecţiuni ar fi numai 
de natură sexualá.! Pentru o publicaţie psihanaliticá, tipărirea unei atare declaraţii echi- 
vala însă cu o discutabilă concesie pe plan teoretic. 

Doctorul C. Vlad (semnind de data aceasta „C. V.*) inaugurează rubrica „Pagina 
eminesciană“ cu nota Mite, în care insistă asupra revelatiilor pe care un manuscris — 
descoperit în arhiva lui Eminescu de către D. Caracostea şi pus de acesta la dispoziţia 
psihanalistului — le aducea referitor la faptul că poetul era conştient de „nediferenţierea 
sa psihosexualá* (p. 55). 

Tot C. V. este autorul „observaţiilor şi reflecţiilor“ reunite sub titlul Din orele de 
analiză. lată două din aforismele şi „indiscreţiile* consemnate la această rubrică: SE 
interesant cá tocmai acei oameni degradează sexualitatea, care, în copilărie, au fost aşa 
fel educati ca să vadă ceva degradant în ea“, sau: „Femeia normală să află la mijloc 


de educaţie oarbe, automate, afective şi deci iraționale." Numai că după ce declară ritos: 
„Noi personal am fi fericiţi dacă Psihologia individuală adleriană s-ar ráspindi cît mai 
mult şi s-ar încetăţeni şi la noi", doctorul Vlad fine să atragă atenţia: „Dar e vorba de 
altceva. Trude Beraru..., în dorinţa de a ridica metoda lui Adler pe un piedestal singu- 
ratic, cît mai înalt, se străduieşte, oarecum, să împingă psihanaliza freudiană mai în jos 
——— MÀ NIN 

1. G. Preda, Citeva date asupra etiologiei Psihonevrozelor, în „Revista română de psihana- 
lizá*, I (1935), nr. 1 din ian.-mart., p. 49. 

şi mai în colţ”. Ceea ce i s-ar mai putea tolera maestrului de departe devine inadmisibil 
cînd e vorba de o oarecare discipolă din România: „Dacă Adler singur are motivele lui 
să încerce aceasta, nu ştiu care ar fi motivul Trudei noastre.” (pp. 65-66) După acest 
calambur, C. Vlad se mai răfuieşte pe încă două pagini cu părintele „psihologiei indi- 
viduale". 

Dar ce obiecţii îi adusese freudismului „Trude a noastră“? Poate că lucrul cel mai 
supărător pentru Vlad a fost aprecierea cercetătoarei bucureştene că psihanaliza orto- 
doxă promovează o cauzalitate mecanicistă: „Freud, ca orice adept al ştiinţelor naturale 
[!...], reduce toate fenomenele la un raport de «cauzalitate» între «cauză şi efect», pe 
cînd Adler concepe viaţa ca un raport de «finalitate» între «mijloc şi scop». Adler com- 
bate astfel punctul de vedere al unei cauzalităţi psihice mecanice.” Pe de altă parte, Tru- 
de Beraru opune pesimismul lui Freud, care socoteşte că individului îi este dat prin naş- 
tere şi natură să înfrunte necurmata ofensivă a instinctelor, niciodată total zăgăzuită, 
optimismului lui Adler, care consideră că destinul depinde de modul cum individul face 
uz de fondul său ereditar şi de circumstanţe.| 

Dacă, aşa cum semnalam adineauri, doctorul Vlad i-a permis lui G. Preda să-şi ma- 
nifeste preferința pentru teoriile etiologice ale lui von Monakow în defavoarea celor ale 
lui Freud, ar fi fost totuşi de neconceput ca un freudist autentic sá pactizeze, fie si din 
considerente tactice, cu sustinátoarea unor asemenea detestabile erezii. Se verifică încă 
o dată constatarea că, pe terenul politicii şi al ideologiei, ruda cea mai apropiată repre- 
zintă adversarul cel mai de temut, asupra căruia trebuie să te concentrezi cu prioritate... 

Redacţia „Revistei române de psihanaliză” era instalată la domiciliul doctorului 
C. Vlad (str. Frumoasă nr. 34, Bucureşti III). Publicaţia, care însuma 68 de pagini, urma 
să apară trimestrial. Dar, ca şi în cazul periodicului întemeiat de P. H. Schwartz, acest 
prim număr al „Revistei române de psihanaliză” a fost şi ultimul. 

Editarea unui atare „organ de presă” va rămine visul niciodată împlinit al lui Con- 
stantin Vlad. În memoriile pe care le-a redactat în pragul „marii treceri”, el îşi exprima 
regretul că materialele ştiinţifice de orientare psihanalitică elaborate de-a lungul timpu- 
lui la noi n-au putut vedea lumina tiparului „în inexistenta revistă română de psihanaliză, 
pentru uzul strict al publicului medical"2. 


Practica psihanalizei mai mult sau mai puţin 
ortodoxe: J. Neuman, L. Berghoff, N. Pojoga, 
precum şi enigmaticul H. Winnik 


În vederea redactării unui raport despre „practica psihoterapiei în România“, care 
urma să fie citit la cel de-al IV-lea Congres de Psihoterapie organizat la Paris în iulie 
1937, doctorii G. Preda, T. Stoenescu şi I. Popescu-Sibiu au alcătuit un chestionar pe 
care l-au trimis la adresele a o sută de medici? de la noi, „cunoscuţi a fi persoane ce se 
interesează de psihoterapie şi o practică ştiinţific”. Au răspuns la anchetă 28 din cei 
solicitaţi. 


1. Trude Beraru, Psihologia individuală, în „Analele de psihologie“, I (1934), pp. 67-69. 

2. C. Vlad, Limba ancestrală, ms. dactilografiat, p. 27. 

3. Trebuie neapărat ţinut seama că în anchetă au fost cuprinşi doar medicii; nu s-au cerut deci 
informaţii de la psihologii care, eventual, practicau analiza freudiană şi mai ales adleriană. 

Despre opiniile lor privitoare la virtuțile psihoterapiei în general şi ale psihanalizei 
în special, ne vom referi mai departe. Deocamdată vom consemna doar unele aspecte 
Statistice dezvăluite de investigația pe care a inifiat-o colectivul de conducere al Socie- 
tăţii de Psihologie Medicală din Sibiu. 

La întrebarea privind „tehnicile psihoterapeutice utilizate“ de cei anchetați s-au ob- 
ținut răspunsuri ce pot fi sintetizate astfel: 

1. Metode sugestive: a. Directe (simple): asigurare — 28; încurajare — 28; metoda 
Coué — 4; Christian Science — 2; miracole — 2; mesmerism --- 2; hipnozá — 4; exem- 
plu — 19. b. Indirecte (asociate): aplicatii electrice — 28; ope atorii — 1; medicamente 
neplácute — 16; exercitii — 2; metoda Weir-Mitchell — 0. 

2. Metoda , catarsisului *: spovedanie — 22; discutie — 25; persuasiune — 28; in- 
cheierea unui compromis — 17; aerisirea conflictului mintal — 8 etc. 

3. Desensibilizare şi reeducare — 11. 

4. Derivaţie psihică — 9. 

5. Tehnica psihanalitică: Freud — 4; Stekel — 3; Adler — 4; Jung — 3; Rank — 1. 

Am reprodus acest tabel pentru a da posibilitatea să se aprecieze, desigur cu multá 
aproximaţie, care era greutatea specificá a tratamentelor psihanalitice folosite la noi acum 
50-60 de ani în ansamblul psihoterapiei. 

În paragraful conclusiv al anchetei apare însă o discordanţă de cifre care dă de gin- 
dit: „Tehnica psihanalitică este aplicată efectiv, cu observaţii, comentarii, critici publi- 
cate în domeniul psihanalizei, de către patru neuropsihiatri (Bucureşti, Cluj, Sibiu).*! 
Deci numai patru medici din cei care au răspuns la chestionar desfăşurau o activitate 
sistematică şi consecventă în acest domeniu, deopotrivă pe planul practicii vindecătoare 
şi pe cel al valorificării publicistice a rezultatelor obţinute. 


patru adepţi ai lui Freud, trei ai lui Stekel, patru ai lui Adler, trei ai lui Jung şi unu al 
lui Rank, avem impresia că unul şi acelaşi medic s-a putut declara favorabil procedeelor 
mai multora dintre savanții menţionaţi. În orice caz, răspunsurile la chestionarul din 
1937 nu ne pot oferi o imagine clară şi completă a amplorii dobindite de practica psih- 
analizei în România la acea dată. 

Sigur este că, în cel de-al patrulea deceniu al secolului nostru, dirijau cure bazate 
pe tehnicile freudiene Constantin Vlad, Ioan Popescu-Sibiu, Miklós Elekes, Miklós Brun- 
ner, Paul H. Schwartz, Justin Neuman; acestora am putea să le adăugăm pe eventualii 
lor confrati care ne-au rămas necunoscuţi întrucît nu s-au manifestat prin contribuţii pu- 
blicistice. 

O înştiinţare tipărită în toamna lui 1938 atrage atenţia asupra faptului că practica 
psihanalizei căpătase, la un moment dat, chiar un anume caracter institutional: „Policli- 
nica «Dr. Iuliu Barag» din Bucureşti, str. Dr. Iuliu Baraş nr. 15, şi-a redeschis Serviciul 
de psihanaliză. Consultaţii gratuite pentru tratamentul bolilor sufleteşti, impulsii, stări 
de frică, obsesii, tulburări sexuale, ticuri. Serviciul este condus de dr. Justin Neuman. 
Consultatiile au loc de două ori pe săptămînă, marţi şi vineri, de la 4-6 d. a.“2 


1. G. Preda, T. Stoenescu, I. Popescu-Sibiu, La pratique de la psychothérapie en Roumanie, 
în „Societatea de Psihologie Medicală — Sibiu. Buletin“, IV (1937), pp. 16-17 şi 24. 
2. Anunţ, în „Adam“, X (1938), nr. 127-128 din 15 oct.-1 nov., p. 17. 

Este de presupus, întrucît se vorbeşte despre un „serviciu de psihanaliză“ aflat sub 
conducerea doctorului Neuman, că cel puţin încă un alt analist acţiona acolo pentru tă- 
măduirea fără plată a „bolilor sufleteşti“. Cine va fi fost el? Şi mai cu seamă cine va fi 
avut iniţiativa organizării acestei destul de singulare forme de asistenţă medicală? 

Nu ştim cum se desfăşurau consultatiile şi tratamentele psihanalitice la Policlinica 
„Dr. Iuliu Baraş“, nu ştim care era afluenţa solicitatorilor de atare prestații, nu ştim din 
ce categorii socio-culturale se recrutau aceştia (putem doar presupune că erau mai cu 
seamă evrei, dat fiind specificul fundaţiei care patrona Serviciul de psihanaliză). 

Nu trebuie pierdut din vedere nici faptul că era vorba de redeschiderea acestui ser- 
viciu, care functionase deci şi mai-nainte, în condiţii probabil similare celor menţionate 
în anunţ. 

Cit despre Justin Neuman, el s-a născut la Ploieşti in 1898 şi a obţinut in 1924 titlul 
de doctor la Facultatea de Medicină din Bucureşti, cu teza Contribuţiuni la stadiul pan- 
creatitei catarale, o cercetare clinică şi de laborator din domeniul medicinii interne; pro- 
fesorul Victor Babeş a acceptat să prezideze juriul care a validat această lucrare inau- 
gurală. 

În Anuarul medical al României din 1938, doctorul Neuman, domiciliat în strada 
Azilul de Noapte nr. 4, figurează ca specialist în boli nervoase. Este însă sigur că no- 
torietatea pe care o cîştigase în cercurile „avangărzii medicale” a epocii nu s-a datorat 
strădaniilor sale de practician, fie ele şi de practician analist, ci mai ales rivnei de pu- 
blicist pe teme freudiene. 

Într-adevăr, în anii '30, Justin Neuman a tipărit o serie de articole şi eseuri în care 
s-a silit să utilizeze tehnica psihanalitică la interpretarea fondului unor creaţii literare şi 
pentru explicarea anumitor fenomene social-politice de actualitate. 

Astfel, în 1932 a apărut lucrarea sa de 95 de pagini Psihologia unei sinucideri, sub- 
intitulată Studiu psihanalitic asupra romanului „Bacalaureatul elevului Gerber" de 
Friedrich Torberg, scriere tradusă recent de Felix Aderca. Doctorul Neuman îşi dă oste- 
neala să demonstreze că intriga povestirii foarte tinárului prozator austriac confirmă pe 
deplin teoria mecanismelor psihice inconştiente elaborată de Freud şi şcoala sa. 

Acelaşi obiectiv, dovedirea veridicităţii freudismului, şi-l propune voluminosul eseu 
pe care l-a consacrat, în 1934, Adelei lui G. Ibrăileanu. Autorul acestui Studiu psihana- 
litic al romanului „Adela“ de G. Ibrăileanu argumentează abundent teza cá Emil Co- 
drescu, eroul povestirii, este, datorită unui complex matern de coloratură incestuoasă, 
un imatur din punct de vedere psihosexual. 

Dat fiind că mulţi dintre contemporanii avizaţi împărtăşeau convingerea că Emil Co- 
drescu nu-i decît un alter ego al lui Garabet Ibrăileanu, este un lucru îmbucurător că 
adversarii psihanalizei nu l-au învinuit atunci pe Justin Neuman de ultragierea marelui 
cărturar şi artist, descoperindu-i, prin intermediul eroului romanului său, complexe ero- 
tico-infantile, tendinţe incestuoase şi chiar homosexuale... 

Curînd după ce se ocupase de Adela, Neuman a publicat în „Revista română de psih- 
analiză“ cîteva consideraţii „în legătură cu romanul d-lui Mircea Eliade Întoarcerea din 
rai”. Este iarăşi vorba de urmărirea perseverentă a conduitei eroilor, în vederea tilcuirii 
acestei conduite de pe o platformă teoretică freudiană. Analistul constată că tinerele per- 
sonaje „nu au izbutit să-şi lichideze normal procesele sufleteşti inconştiente ale unei 
pubertăţi întârziate şi tulburate^, de unde izbucnirile de revoltă sau sentimentul de în- 
fringere iremediabilá pe plan social-politic!. 


1. J. Neuman, Aprecieri psihanalitice asupra luptei dintre generaţii: părinţi şi copii, in , Re- 
vista română de psihanaliză“, I (1935), nr. | din ian.-mart., p. 28. 

Nu numai cu profundă înţelegere, dar şi cu compasiune a scris Justin Neuman un 
şir de „note psihanalitice" pe marginea romanului Întîmplări în irealitatea imediată, al 
lui M. Blecher. Scriitorul decedase de curînd, după o existenţă saturată de chinuri şi de 
zbucium, dar autoanalizată cu o excepţională luciditate, care a rodit într-o creaţie literară 
fascinantă. La capătul studiului întocmit de doctorul Neuman este consemnat diagnosti- 
cul psihanalitic: „În mecanismul tulburat al sufletului personajelor Jrealității imediate, 
suferinţele morale şi fizice, eşuarea şi ratarea în viaţă şi în sexualitate sînt consecinţele 
inepuizabilului sentiment inconştient de vinovăţie incestuoasă; ele corespund aspiratiei 
sufleteşti, compensatoare, de autobiciuire, umilire, ispășire şi purificare.“ 

După 1935, o dată cu creşterea antisemitismului stimulată de instalarea în Germania 
a regimului nazist, J. Neuman şi-a orientat activitatea publicistică mai ales în direcţia 
examinării substratului psihologic al dramei istorice a poporului evreu şi al amenintátoa- 
relor progrese înregistrate de mişcările fasciste la noi şi aiurea. Din această perioadă 
datează scrierile sale Dictatura şi dictatorii. Fascismul în lumina psihanalizei şi De ce 
suferă evreii. Observaţii psihologice: cauze şi soluţii, dar despre aceste lucrări ne vom 
ocupa într-unul din paragrafele următoare. 

Pe lista propriilor cărți, tipărită în volumul său din 1936 Dictatura şi dictatorii, doc- 
torul Neuman anunţa publicarea în perspectivă a unui Tratat de psihanaliză, aflat „în 
pregătire“. Nu ştim dacă lucrarea va fi fost cîndva încheiată. În tot cazul, ea nu a mai 
apărut; nici măcar peste un deceniu, cînd, în 1946-1947, Justin Neuman a funcţionat 
ca vicepreşedinte al Societăţii Române de Psihopatologie şi Psihoterapie, în cadrul căreia 
activau cei rămaşi credincioşi psihanalizei, după amarnicele încercări din anii războiului. 

Mărturisesc că pe doctorul Neuman îl încadram fără ezitare în categoria (atotcuprin- 
zătoare în România de ieri) a psihanaliştilor autodidacţi, ştiut fiind că mai nici unul din- 
tre cei care, în trecut, se declarau la noi practicieni ai terapeuticii freudiene nu benefi- 
ciase de formaţia prevăzută cu atita stricteţe în regulamentele societăţilor de specialitate 
din lumea occidentală. Am aflat însă recent de la un psiholog cu care am stat de vorbă 
Că, intenţionînd în tinereţe să aplice tratamente psihanalitice, a început prin 1947 o ana- 
lizá didactică dirijată de Justin Neuman; relaţia analitică a fost însă curînd întreruptă, 
subiectul nefiind prea mulţumit de modul în care maestrul organiza şedinţele. Informa- 
torul meu a aflat în acele împrejurări că Neuman fusese iniţiat în practica psihanalizei 
la Viena, în ambianța şcolii freudiene. 

Mi-am amintit atunci că articolul publicat de Neuman în „Revista română de psiha- 
naliză” despre romanul lui Mircea Eliade Întoarcerea din rai purta menţiunea finală: 
„Viena, 21 ian. 1935*. Am putea bănui că tocmai în cursul acestei şederi în capitala 
Austriei (o şedere mai îndelungată, întrucît a permis redactarea unui text destul de amplu 
şi de pretentios) să fi avut loc „ungerea“ lui Neuman ca psihanalist practician. Greu de 
explicat e totuşi faptul că, ulterior, acesta nu a făcut caz de o asemenea impozantă con- 
sacrare profesională. | 

Un alt medic bucureştean care, în aceeaşi perioadă, a recurs la anumite tehnici de 
terapie psihanalitică a fost Ludwig Berghoff (1897-1986). Aceasta s-a născut la Sucea- 
va, a obţinut în 1929 diploma de doctor în medicină la Viena, a funcţionat aici ca asis- 
tent la Ambulatoriul de Boli Nervoase al profesorului Erben, s-a stabilit în 1931 la Bu- 
curesti, pentru ca în anul următor să fie autorizat de L. Ghelerter, directorul Spitalului 


1. J. Neuman, Revelația literaturii lui M. Blecher, în „Adam“, IX (1937), nr. 109-111 din 
1 dec., p. 42. 

lubirea de oameni”, să acorde consultaţii şi să efectueze tratamente psihanalitice la po- 
liclinica acestui agezámint.! 

De fapt, doctorul Berghoff a fost o personalitate complexă, oscilind între vocaţia 
medicală şi cea literară. În 1947 a publicat scenariul de film Balul leproşilor (tradus din 
germană de Eug. Relgis, cu o prefaţă de C. 1. Parhon). Activitatea publicistică şi-a înche- 
iat-o în 1973, cu un „studiu biografic“ despre Ana Aslan (în colaborare cu Em. Berg- 
hoff). 
S-a ocupat de bolile de nutriţie, dar şi de endocrinologie şi de balneologie?, pentru 
ca în 1937 să recomande „metoda Suvorin de întinerire şi asigurarea longevităţii“ prin 
„cura“ de foame. În domeniul psihanalizei s-a raliat, pare-se, vederilor lui W. Stekel, 
ceea ce nu l-a împiedicat să nutrească respect pentru freudismul ortodox. 

Nu ştim să fi beneficiat în Viena studenţiei sale de o iniţiere sistematică în tehnicile 
psihoterapiei analitice. Ca o mărturie a ataşamentului său faţă de gindirea freudiană, el 
ne-a invocat faptul cá a colaborat la revista „Psychoanalytische Praxis" (vol. III, nr. 3) 
din 1933, cu articolul Der Traum als Psychoanalytiker (Visul ca psihanalist). În con- 
vorbirea din 1980, doctorul Berghoff ne-a relatat că posedă un manuscris inedit, redactat 
în limba germană, cu aproape o jumătate de secol mai-nainte, împreună cu tînărul pe 
atunci doctor Artur Kreindler, despre unele Probleme psihanalitice în operele lui Shake- 
speare. 

Ne vom mai intilni cu Ludwig Berghoff şi in 1946-1947, cînd era secretar general 
al Societăţii Române de Psihopatologie şi Psihoterapie. 

La unele variante ale psihanalizei ştim că apela şi doctorul Nicolae Pojoga, de la 
Spitalul de Boli Nervoase de la Costiujeni. Într-un articol pe care-l publicase încă în 
1925, el amintea despre „strălucitele succese” obţinute de S. Freud şi elevii săi prin uti- 
lizarea unor metode psihoterapeutice specifice la tratarea aşa-numitelor psihonevroze.? 

Nota despre „un caz de morfinomanie pe bază de isterie tratat prin psihanaliză“, 
tipărită de doctorul Pojoga la Iaşi, peste un deceniu, demonstrează că neuropsihiatrul 
basarabean îşi lua mari libertăţi în utilizarea procedeelor analitice. Astfel, o tînără mor- 
finomană a fost supusă la Costiujeni unei terapeutici multiple, aplicată în două faze: 
„Mai întîi, pacienta era ţinută in stare de somn, cu ajutorul preparatului Pernocton Rie- 
del. Faza a doua era psihanaliza combinată cu sugestia hipnotică“, această fază com- 
portind 12 şedinţe eşalonate pe o durată de patru săptămîni. Analistul a descoperit că 
dependenţa faţă de drog se instalase pe fondul unui conflict sufletesc provocat de faptul 
că bolnava rămăsese însărcinată prin intervenţia unui cumnat al ei. Folosirea psihanali- 
zei la tratamentul morfinomaniei îi fusese sugerată medicului din Chişinău de lucrările 
lui Franc şi Halm.* 


1. Datele acestea ne-au fost comunicate de însuşi L. Berghoff, în cursul unei convorbiri pe 
care am avut-o în primăvara lui 1980. 

2. În Anuarul medical din 1938, L. Berghoff figurează ca practician al medicinii interne. 

3. N. Pojoga, Însemnarea [Însemnătatea] socială şi ştiinţifică a spitalului contimporan de ali- 
enaţi, în „Buletinul Asociaţiei profesionale a medicilor din or. Chişinău“, I (1925), nr. 5 din oct., 


4. N. Pojoga, Un cas de morphinomanie à base de l'hystérie traite par la psychanalyse, în 
„Bulletin de la Société roumaine de neurologie, psychiatrie, psychologie et endocrinologie“, XV 
(1934), nr. 5, pp. 142-143. 

Buna opinie pe care o avea despre „celebra psihanaliză a lui Freud" va fi exprimată 
de doctorul Pojoga şi într-o conferinţă ţinută in 1939 la Societatea ştiinţifică a Colegiului 
medicilor din judeţul Lăpuşna, cu care prilej a declarat: „În opoziţie cu concepţiile no- 
sografice sterpe şi absolute, psihanaliza caută a Studia întreaga personalitate a individu- 
lui şi a explica toate tulburările psihice numai din punctul de vedere al sensului psihic.“ 
Dar această concepţie, la elaborarea căreia şi Bleuler a avut merite deosebite, prezintă 
totuşi un neajuns, constatase Pojoga: unilateralitatea ei, ceea ce a determinat, ca o reacţie 
firească, apariţia tendinței de „a neurologiza psihiatria“, tendinţă care ajunge să consi- 
dere că tulburările psihice reprezintă doar „un fel de epifenomen“|. 


* 


Despre prezenţa la Bucureşti prin 1935-1940 a unui medic pe nume Winnik, prac- 
tician al psihanalizei, aflasem din convorbirea avută cu Ludwig Berghoff, care însă n-a 
putut să-mi ofere date cît de cît precise în legătură cu acesta. 

O sursă documentară procurată de Vasile Dem. Zamfirescu ne dezvăluie însă faptul 
că avem de-a face cu o persoană ce părea menită să deţină un rol de seamă în mişcarea 
freudistă din România. Într-adevăr, lucrarea pentru obţinerea gradului de magistru în 
filozofie prezentată în mai 1990 la Universitatea din Viena de către Elke Mühlleitner, 
Membrii de sex masculin ai Asociaţiei psihanalitice vieneze 1937-1938 (Date biblio- 
grafice, cu consideraţii speciale privind emigrația), furnizează informaţii revelatoare 
despre şederea la Bucureşti a doctorului Heinrich Winnik şi despre misiunea ce i se 
încredinţase aici, la un moment dat, de către conducerea psihanaliştilor austrieci de obe- 
dientá freudiană 2 

H. Winnik s-a născut la 29 iulie 1902 în satul bucovinean Nepolocăuţi din viitorul 
judeţ Cernăuţi, într-o familie de evrei cu carte. A urmat liceul la Cernăuţi şi la Viena, 
apoi a studiat filozofia si a obţinut in 1926 titlul de doctor în medicină la Breslau; sta- 
giile de specializare în neuropsihiatrie le-a efectuat la Chemnitz, Leipzig, Berlin şi Vie- 
na. A început psihanaliza didactică la Berlin, ca să o încheie la Viena, sub conducerea 
unor personalităţi de talia lui Wilhelm Reich, Otto Fenichel si Helene Deutsch. S-a 
angajat după aceea ca medic asistent la un spital berlinez. 

În 1933 a fost sfătuit de către un superior al său, membru al partidului nazist, să 
părăsească Germania, drept care s-a înapoiat la Viena, de unde, după ce s-a căsătorit 
cu Lucie Pick, a plecat îndată la Bucureşti cu soţia. 

Că în capitala României nu a încetat să se ocupe de psihanaliză putem deduce şi 
din faptul că a fost ales, în 1936, membru corespondent al Asociaţiei Psihanalitice Vieneze. 
De altminteri, în acelaşi an, însăşi Anna Freud i-a făcut propunerea să fondeze în ţara 
noastră o grupare de psihanalişti. Iar din raportul organizatoric prezentat la 5 august 


1. N. Pojoga, Din progresele psihiatriei moderne, în „Chişinăul medical“, I (1939), nr. 5 din 
oct., p. 230. Profesorul Eugen P. Popuşoi de la Chişinău figura în programul celui de al XX VII-lea 
Congres internaţional de istoria medicinii, organizat la Barcelona în 1980, cu comunicarea Atitu- 
dinea psihiatrilor moldoveni de la începutul secolului al XX-lea faţă de freudism, text care însă 
n-a fost tipărit în volumul cuprinzind materialele congresului şi nici în vreo publicaţie ulterioară. 

2. Vezi Elke Mühlleitner, Die mánnlichen Mitglieder der Wiener Psychoanalytischen Verei- 
nigung 1937/38 (Bibliographische Daten mit besonderer Berücksichtigung der Emigration), Di- 
plomarbeit zur Erlangung des Magistergrades der Philosophie an der Grund- und Integrativwis- 
senschaftlichen Fakultät der Universität Wien, Mai 1990, pp. 126-127 (multigrafiat). 

3. De remarcat că aceşti trei corifei ai miscárii psihanalitice austriece împărtăşeau, la vremea 
aceea, bine conturate vederi politice de stînga (vezi J. Reichmayr, Spurensuche in der Geschichte 
der Psychoanalyse, Frankfurt am Main, Nexus Verlag, 1990, p. 72). 

1936 de către Ernest Jones, preşedintele celui de-al XIV-lea Congres Internațional Psi- 
hanalitic ținut la Marienbad, putem afla: „Şi România posedă un analist în persoana 
doctorului Winnik, care intimpiná dificultăţile curente într-o ţară nouă, unde nu se cu- 
noaşte deosebirea dintre psihanaliză şi celelalte forme de psihoterapie."! Acestă afir- 
maţie nu sună numai ca un îndemn presant pentru Winnik de a pune în România bazele 
unei autentice asociaţii de psihanalişti ortodocşi, dar şi ca o mustrare adresată localni- 
cilor care se declarau adepti ai freudismului fără însă a se strădui să se disjungă de „slu- 
jitorii^ intimplátori şi improvizati ai unei psihanalize sui-generis?. 

Doctorul Winnik a luat parte, in mai 1937, la a doua reuniune a psihanaliştilor din 
cele patru ţări ale Europei Centrale: Austria, Ungaria, Germania şi Polonia. Nu avem 
cunoştinţă ca el să fi adus cu acel prilej adeziunea unor specialişti din cea de-a cincea 
țară a regiunii, România; dar trebuie să recunoaştem că participarea la reuniune a unui 
grup omogen de freudişti de la noi era imposibilă, măcar din considerentul „lipsei de 
luptători”. 

Mai aflăm din lucrarea doamnei Elke Mühlleitner că „Winnik a deţinut un cabinet 
particular de psihiatrie şi psihanaliză si a fost analist didactic la Bucureşti piná in 1941". 
Prima parte a acestei informaţii este întărită de Anuarul medical al României — 1938 
(p. 86): „Winnik Heinrich, str. Spátarului 32, tel. 2.25.63, specialist in boli nervoase”, 
dar faptul că psihiatrul bucovinean a condus la Bucureşti analize didactice, deci că i-a 
iniţiat pe unii profesionişti (medici sau psihologi) în tehnicile analitice, îndrumîndu-i în 
demersurile de explorare a propriilor adincuri sufleteşti, reprezintă o mare surpriză. Azi 
ştim prin urmare cu certitudine că, în Bucureştii de la sfirşitul perioadei interbelice, a 
poposit un psihanalist care a beneficiat de o pregătire profesională completă şi de înaltă 
calitate şi care, mai mult decît atit, s-a preocupat la rîndul său de formarea, potrivit re- 
gulilor deontologice, a altor specialişti în acest domeniu. Dar care vor fi fost elevii bu- 
cureşteni ai lui Winnik? Nu ne-a rămas nici o mărturie de la vreunul din aceştia! 

H. Winnik a decis, după începerea războiului în Est, să emigreze în Palestina. Mai 
întîi a încercat, dar fără succes, să tranziteze prin Viena, iar apoi a reuşit, la sfirşitul lui 
1941, să părăsească România cu o ambarcaţiune ilegală. 

În Israel, doctorul Winnik a desfăşurat o stăruitoare activitate mai cu seamă în di- 
recţia înfiinţării de instituţii psihiatrice. În 1954 a fost numit profesor agregat de psihia- 
trie la Facultatea de Medicină din Ierusalim, iar în 1972 profesor titular. În 1961-1965 
a condus Asociaţia Neuropsihiatricá din Israel şi, în repetate rînduri, a fost ales preşedin- 
te al Societăţii Psihanalitice din Israel. A publicat peste o sută de lucrări ştiinţifice? şi 
a fondat periodice de specialitate. 

Heinrich Winnik a decedat la Ierusalim la 11 noiembrie 1982. Într-un anunţ necro- 
logic, el este caracterizat drept „întemeietorul si iniţiatorul psihiatriei academice” în fara 
în care a dorit să-şi încheie existenţa. 

Din punct de vedere al felului cristalizării şi consolidării unei veritabile mişcări psi- 
hanalitice la noi în țară, trecerea prin Bucureşti a doctorului Winnik se prezintă ca „o 
ocazie pierdută”. Ar însemna să-i pretindem prea mult acestui medic dezrădăcinat şi 
necăjit dacă i-am imputa lui confuzia şi neorînduiala care domneau pe atunci în cercurile 


1. Bericht über den XIV. Internationalen Psychoanalytischen Kongress, în „Internationale 
Zeitschrift für Psychoanalyse", XXIII (1937), p. 186. În aceeaşi publicaţie aflăm „lista membrilor 
Asociaţiei Internaţionale Psihanalitice“, listă in care „doctorul in medicină Heinrich Winnik, Bu- 
curesti I, str. Spătarului 32“, figurează ca membru corespondent al Asociaţiei Psihanalitice Vie- 
neze (ibidem, p. 596). 

2. Menţionăm amănuntul că, potrivit listei amintite adineauri, Societatea Psihanalitică Ma- 
ghiară număra la acea dată 21 de membri titulari şi patru corespondenţi (ibidem, p. 588). 

3. Este curios că, din cite ştim, n-a tipărit nici un articol în presa medicală românească. 

psihanaliste de la noi, unde, în afară de cîţiva, puţini, profesionişti destoinici şi devotați 
cauzei ştiinţifice pe care o imbráfisaserá, intilneai o sumedenie de veleitari, freudişti, 
dar şi adlerieni, incapabili să-şi dea seama de dimensiunile propriei incompetente. 


Practica pedagogiei terapeutice adleriene: E. Weigl, 
Em. Feder, L. Aronescu şi eventual M. Schaechter-Nancy 


Prin 1930, câţiva tineri bucureşteni, mai cu seamă studenţi şi absolvenţi ai facultăţilor 
de filozofie şi medicină, obișnuiau să organizeze discuţii pe teme de psihologie şi psih- 
analiză, discuţii din care pentru unii dintre ei s-a desprins concluzia că teoriile adleriene 
prezintă un interes aparte datorită atât încărcăturii lor ştiinţifice valoroase, cît şi largii 
lor deschideri către problematica socială de actualitate. Sub înriurirea unor asemenea 
discuţii, Thema Mendelsohn a pregătit lucrarea sa de licenţă la Facultatea de Litere şi 
Filozofie din Bucureşti, tratind despre „psihologia individuală a lui Alfred Adler“; Lo- 
rentz Aronescu, unul din animatorii reuniunilor adleriene, i-a fost îndrumător la redac- 
tarea lucrării. 

În 1932-1933, membrii grupului au hotărît să constituie un „cerc de studii de psi- 
hologie individuală“, care să activeze atît în domeniul teoretic, cît şi în cel practic. Mai 
întîi s-a programat un ciclu de expuneri menite să delimiteze domeniul de preocupări. 
Astfel au fost prezentate referate privind: psihologia adleriană — noţiunea de suflet 
uman; personalitatea umană ca un tot dirijat de un scop; copilul şi lumea din jurul său; 
sentimentul de inferioritate şi elementele ce-l amplifică; structura organică a copilului 
(supracompensarea); condiţiunile social-economice ale evoluţiei psihice; sex şi caracter; 
rolul educaţiei în evoluţia personalităţii etc. La rîndul lor, seminariile au fost axate pe 
mari teme adleriene: psihanaliza şi psihologia individuală; situarea psihologiei indivi- 
duale în cadrul curentelor psihologice moderne (W. Stern, Ed. Spranger, S. Freud, C. G. 
Jung etc.); formarea si deformarea sentimentului de sociabilitate; aspectul individual- 
psihologic al problemei erotice si sexuale; »fictionalismul" lui H. Vaihinger si rolul sáu 
in nevrozá; educaţia sugarului, a copilului mic, a copilului de scoalá, a puberului din 
punct de vedere al psihologiei individuale etc. 

Sediul cercului se aflá pe Strada Sf. Apostoli nr. 30, unde medicii, profesorii şi pă- 
rintii, în special mamele „purtind interes viitorului copiilor lor“, erau invitati pentru a 
li se pune la dispoziţie „tot ce priveşte problemele atât teoretice, cit şi cele practice ale 
psihologiei adleriene". 

În afara şedinţelor ştiinţifice cu caracter teoretic şi aplicativ, cercul a organizat şi 
cîteva activităţi practice: a. tratarea copiilor „nervoși, arierati, greu educabili" de către 
o echipă condusă de L. Aronescu, „care a studiat medicina la Berlin”, acesta fiind asistat 
de „cîțiva colegi care s-au ocupat intens de problemele educaţiei“, printre care pedagogul 
terapeut Emil Feder; b. îndrumarea educativă a unui orfelinat mixt din Capitală; c. insti- 
tuirea unor „după-amiezi pentru mame“ (Mütternachmittage), în care părinţilor li se dă- 
deau sfaturi educative. 

În august 1933, cercul a luat legătura cu Societatea de Psihologie Individuală de la 
Viena.! 


1. Din activitatea Cercului de studii de psihologie individuală, în „Dimineaţa“, XXX (1934), 
nr. 9 705 din 4 ian., p. 8. Vezi şi documentele depuse de Em. Feder la Arhiva Centrului pentru 
Studierea Istoriei Evreilor din România. 

După un an de la începerea activităţii sale, Cercul de Psihologie Individuală şi Pe- 
dagogie Terapeuticá a iniţiat crearea unui „institut pentru copii greu educabili", în care 
urmau să fie trataţi, potrivit principiilor adleriene, copiii cu probleme (excepţie făcînd 
idioţii, epilepticii şi bolnavii)!. 

Timp de cîteva luni, din mai pînă în octombrie 1934, „Gazeta medicală” a publicat 
aproape număr de număr o serie de note, semnate mai toate de Emil Feder, dar cîteva 
şi de Lorentz Aronescu şi Marga Bloch, privitoare la copiii greu educabili: „copilul care 
se udă în pat”, „copilul fricos“, „copilul care face greutăţi la masă“, „copilul încăpă- 
finat", „copilul care face greutăţi la şcoală“, „copilul mincinos“, „copiii bolnáviciogi sau 
infirmi", „copilul furios“, „copiii de care nimeni nu se interesează”, „copilul orfan“, „co- 
pilul poznaş şi viclean“, „copilul leneş”, „copilul sărac“ etc. Toate aceste texte sint pă- 
trunse de principiile psihologiei individuale: „În numele acestei psihologii care, aplicată 
în case de reeducare, în orfelinate, în leagăne de sugari şi copii mici şi în grădini de 
copii, a dat adevărate minuni, în numele ei ne ridicăm noi azi şi cerem forurilor com- 
petente din ţară să discutăm şi să pătrundem acolo unde misiunea noastră pedagogică 
şi socială ne cere.“2 

În cursul verii lui 1934 s-a organizat la Rîşnov, în numele Institutului Experimental 
pentru Copiii Greu Educabili, o colonie de vacanţă în care s-au aplicat tehnici pedago- 
gice adleriene urmărind reeducarea micilor „colonişti“3. 

Tot mai serioasele greutăţi intimpinate i-au determinat pe conducătorii Cercului de 
Psihologie Individuală să solicite sprijinul material şi mai ales moral necesar bunei func- 
tionári a plápindului Institut pentru Copiii Greu Educabili. Se spunea în apelul lansat 
în august 1934: „Nu cerem bani. Nici unul. Cerem să ni se pună la dispoziţie localul 
— şi acesta redus la două-trei camere, o curte eventual — în care noi să ne putem 
vedea de treabă, tăcuţi, aşa cum am făcut şi pînă acum, cînd, fără nici o subvenție, am 
condus şi întreţinut un cămin de zi pentru copiii greu educabili, am lucrat la Oficiul de 
Sfaturi Educative pentru Părinţi şi Învăţători, am ţinut cursuri de educaţie pentru mame 
şi am avut o colonie model pentru reeducarea copiilor nervoşi... Cerem în primul rînd 
bunăvoința tuturor celor ce poartă interes pentru copii.“4 

Trebuie să precizăm că, la vremea aceasta, funcţiona în Bucureşti încă o instituţie 
de ocrotire şi tratament a „copiilor nervoşi“, Serviciul de Consultaţiuni Educative (igienă 
şi profilaxie mintală) înfiinţat de doctorul Egon Weigl în cadrul Spitalului şi Policlinicii 
„Iubirea de oameni”. Dar despre această instituţie, la bunul mers al căreia îşi dădeau 
concursul psihologii Em. Feder, L. şi Ana Aronescu, va fi vorba mai departe. 

Începînd din martie 1937, Emil Feder a deţinut, în „Gazeta medicală” a doctorului 
G. D. Ionasescu, responsabilitatea rubricii Sfaturi educative. Desigur că aceste sfaturi 
erau îndeobşte redactate in spirit adlerian, uneori mărturisit.5 

Necrologul lui Alfred Adler, publicat în „Gazeta medicală” din 1937 sub semnătura 
lui Emil Feder, scoate în evidenţă meritele incomparabile ale părintelui psihologiei in- 
dividuale: „Spre deosebire de Freud, care s-a izolat într-un sistem psihologic încilcit, 


1. E. F., Copiii greu educabili, în „Gazeta medicală“, XXIII (1934), nr. 20 din 8 mai, p. 4 şi 7. 

2. Em. Feder, Copiii de care nimeni nu se interesează, în „Gazeta medicală“, XXIII (1934), 
nr. 35 din 21 aug., p. 7. 

3. Em. Feder, Copilul încăpăţinat, in „Gazeta medicală“, XXIII (1934), nr. 27 din 26 iun., p. 4. 

4. Din problemele educaţiei — Un apel către cei ce poartă grijă de copii, în „Dimineața“, 
XXX (1934), nr. 9 938 din 28 aug., p. 6. 

5. Asemenea note educative a tipărit Em. Feder în 1938-1940, după dispariţia „Gazetei me- 
dicale*, in periodicele „Sănătatea“, „Popularul” şi „Femeia modernă”. 

neaccesibil tuturor si cu rezultate reduse, Adler a oferit poporului cheia si temele unui 
sistem educativ, pedagogia medicală pentru copii şi psihoterapia pentru adulfi."! 


* 


Doctorul Ernest Kahana, despre a cărui activitate la Braşov pe linie adleriană am 
făcut menţiune în capitolul precedent, îşi amintea cá, aflindu-se la Viena la începutul 
anilor '20, îl intilnea la şedinţele Societăţii de Psihologie Individuală pe Egon Weigl, 
un student german care se remarca prin atitudinea de fervent adept al lui Adler şi de 
critic al lui Freud.2 Hazardul a vrut ca, la mai bine de un deceniu de la întîlnirea celor 
doi tineri în umbra lui Adler, Egon Weigl să poposească nevoit în România, pentru a 
rămîne pe meleagurile bucureştene peste un sfert de secol. 

Se născuse la Hamburg, în 1901. Tatăl său era inventatorul primei maşini de sortat 
„vizual“ culorile, ceea ce l-a îndemnat pe Egon să se îndrepte şi el către ocupațiile teh- 
nice, drept care s-a înscris la Institutul Tehnologic din München. Atenția i-a fost însă 
curînd acaparată de psihologia individuală a lui Adler, care „se afla angajată, la vremea 
aceea — va nota Weigl peste vreo şase decenii —, într-o crâncenă controversă cu psi- 
hanaliza lui Freud, mie párindu-mi-se a fi mult mai progresistă decît aceasta^.? Iniţierea 
în adlerism a constituit cumva un eveniment hotărâtor pentru destinul sáu: „Cunoştinţa 
mea personală cu Adler, care avea să se transforme mai tîrziu în colaborare (am fost 
unul dintre coeditorii Manualului de psihologie individuală publicat în 19264), şi pro- 
funda lui înţelegere a complicatului «caracter nervos» — înţelegere pe care am consi- 
derat-o a fi de-a dreptul fascinantă — au fost principalele motive pentru care interesul 
meu faţă de psihologie l-a depăşit pe cel de faţă de inginerie.“ 

Dar fiindcă se simţea şi mai atras de cercetarea în domeniul ştiinţelor naturale, a 
părăsit institutul miinchenez îndată după obţinerea diplomei prealabile ( Vordiplom) şi a 
început la Universitatea din Berlin studii de psihologie experimentală, în paralel cu cele 
de matematici superioare şi fizică. Astfel s-a alăturat curentului Gestalr-psihologic, be- 
neficiind mai ales de prețuirea lui Max Wertheimer. Aflind de realizările şcolii psiho- 
logice din Frankfurt, conduse de psihologul Adhémar Gelb şi neurologul Kurt Goldstein, 


intreprindere*. 


1. Em. Feder, La moartea unui mare educator, in „Gazeta medicală“, XXVI (1937), nr. 25, 
din 22 iun., p. 13. 

2. Iudith Kahana-Moscu, Un medic militant revoluţionar în Transilvania interbelică, în vol. 
Momente din trecutul medicinii, Bucureşti, Ed. Medicală, 1983, p. 792. 

3. Datele autobiografice referitoare la activitatea sa dinaintea venirii în România sînt extrase 
din introducerea pe care a scris-o pentru o culegere de studii şi articole proprii: Egon Weigl, 
Neuropsychology and Neurolinguistics, Haga-Paris-New York, Mouton Publ., 1981, p. 1 si urm. 

4. Vezi Handbuch der Individualpsychologie (sub red. lui Erwin Wexberg), München, J. F. 
Bergmann, 1926; in colectivul de redactare figurează si E. Weigl din Frankfurt am Main. 

Spre sfirşitul anilor '20 a abordat, din însărcinarea Institutului Central pentru Edu- 
catie şi Învăţămint de la Berlin, unele probleme aplicative ale psihologiei pedagogice. 
În aceeaşi perioadă a reluat colaborarea cu Kurt Goldstein pe teme de neurolingvistică. 

A survenit însă atunci năpraznica instalare a regimului nazist. Evreul Kurt Goldstein 
s-a refugiat în Olanda şi apoi în Statele Unite, iar evreul Egon Weigl s-a îndreptat, prin 
Praga, spre România, unde se afla o soră a sa, căsătorită cu un industriaş. 

Legenda spune că, de fapt, el voia să ajungă în URSS, unde ar fi fost invitat să 
lucreze, ca specialist consacrat în domeniul cercetărilor pe maimuțe, la staţia de psiho- 
zoologie de lîngă Suhumi. Dar complicațiile politice care se agravau, la vremea aceea, 
în ţara vecină cu noi l-ar fi determinat pe Weigl să renunţe la tentanta invitaţie sovietică. 

Din păcate, în România el nu şi-a mai putut continua promiţătoarea activitate de 
neuropsiholog experimentator. „În primii mei ani în această ţară necunoscută — remarca 
el — am lucrat mai ales în domeniul psihopedagogic, potrivit orientărilor psihologiei 
individuale, nemaiputind să cercetez decît sporadic problemele afaziei."! 

La numai cîteva luni de la sosirea în capitala noastră, Egon Weigl s-a dovedit totuşi 
capabil să-şi afle un rost aici, punind bazele unei instituţii modeste, dar de reală utilitate 
socială. Încă în decembrie 1933, proaspătul bucureştean a reuşit să întemeieze, pe lingă 
Spitalul şi Policlinica „Iubirea de oameni“, în colaborare cu doctorul A. Kreindler, sub 
patronajul ştiinţific al profesorului C. 1. Parhon şi beneficiind, fără îndoială, de solici- 
tudinea doctorului L. Ghelerter, conducătorul agezámintului-gazdá, „o consultaţie de 
igienă şi profilaxie mintală“2. 

Era vorba de o înjghebare bazată pe principii adleriene, prezentindu-se ca „un oficiu 
unde să se poată da sfaturi psihopedagogice acelora care aveau copii greu educabili sau 
care manifestau dificultăţi la învăţare“. Noua instituţie, care iniţial purta denumirea Ser- 
viciul de Profilaxie Mintală al Spitalului „Iubirea de oameni“, a acordat, în intervalul 
22 decembrie 1933-28 septembrie 1934, un număr de 207 consultaţii copiilor şi tinerilor 
prezentind anumite tulburări psihice. Aşa cum se precizează în darea de seamă asupra 
activităţii din primele nouă luni de existenţă ale serviciului, orientarea măsurilor profi- 
lactice şi a tratamentelor prescrise aici, ca şi interpretarea rezultatelor obţinute s-au făcut 
pe linia teoretică şi practică iniţiată de Alfred Adler.3 

Un alt bilanţ, referitor de data aceasta la activitatea de un an şi jumătate a Serviciului 
de Consultaţiuni Educative, a fost publicat în ziarul „Dimineaţa“. Astfel aflăm că ser- 
viciul oferea sfaturi şi îndemnuri psihopedagogice timp de trei-patru ceasuri în după- 
amiaza fiecărei vineri. Despre conţinutul muncii desfăşurate acolo ni se spune: „Copiii 
aduşi spre consultare şi indicaţi de către părinţii lor drept «nervoşi» primesc un trata- 
ment care nu are deloc a face cu cel medicamentos, electro-fizioterapeutic etc. Metoda 
şi mijloacele sînt cele psihologico-pedagogice, care evoluează mai curînd înspre o edu- 
care a educatorilor.” După ce se precizează motivele solicitării consultaţiei „„...urmează 
o discuţie atit cu copilul, cât si cu părinţii, in care li se dau îndrumările educative spe- 


1. Ibidem, p. 3. În două din publicaţiile sale bucureştene ale anilor '30 a mai încercat să-şi 
actualizeze” preocupările dinainte de 1933: Raporturi social-psihologice în lumea animalelor, 
în „Analele de psihologie”, II (1935), pp. 121-126, unde aminteşte despre investigaţiile efectuate, 
sub conducerea lui G. Révész, la Grădina Zoologică din Amsterdam privitor la „relaţiile sociale 
in care trăiau maimufele prizoniere”, si Adhémar Gelb, în „Analele de psihologie”, IIl (1936), 
pp. 420-422, necrolog al eminentului său maestru de la Frankfurt pe Main. 

2. Un serviciu de igienă mintală, în „Dimineața“, XXIX (1933), nr. 9 698 din 28 dec., p. 6. 

3. E. Weigl, Tratamentul tulburărilor psihice la copii şi tineri, în „Analele de psihologie”, I 
(1934), p. 3 şi 9. 


120 COPILÁRIA PSIHANALIZEI ROMÁNESTI 


cifice cazului... Sîntem foarte mult ajutaţi de vizitele la domiciliu şi la şcoala copilului, 
pentru care un colaborator al nostru e special ocupatl. Aceste vizite, la fel ca şi con- 
sultatiile date la policlinică, sînt absolut gratuite.“ 

Rezultatele obţinute sînt considerate a fi „foarte însemnate“. Jumătate din cele 400 
de cazuri tratate (băieţi şi fete, de la Sugari pînă la tineri de 20 de ani) „au fost favorabil 
influențate“. O treime continuau să se afle în tratament. Nereuşitele nu sînt trecute sub 
tăcere: „În cazurile unde nu putem influenţa este vorba de tulburări somatice care au 
nevoie de tratamente ce ies din cadrul sfătuirii educative (aici se arată lipsa de clase de 
copii arierati pentru copiii greu educabili). La fel, nu putem face mai nimic acolo unde 
situația social-economică a părinţilor necesită mai curînd un tratament social, fiind vorba 
de cazuri ce aparţin de Asistența socială, cu care, de altfel, în ultima vreme colaborám."? 

Printre cercetările pe care Egon Weigl le-a condus la Serviciul de Profilaxie Mintală 
o menţionăm pe cea întreprinsă asupra a 200 de copii enuretici (comparativ cu alti 200 
de copii »Dervosi"), cercetare în cursul căreia s-a manifestat o preocupare deosebită pen- 
tru punerea în evidenţă, pe temeiuri psihanalitice, a unor traume psihice deosebite (dece- 


cazuri luate în investigaţie, asupra a 24 s-au putut depune stăruinţe în vederea influ- 
enfárii adecvate a părinţilor şi copiilor, dar cercetătorul s-a văzut obligat să admită că 
15 din acele cazuri au evoluat defavorabil, mai cu seamă datorită nefericitelor condiţii 
materiale şi morale în care îşi duceau traiul familiile respective. Pedagogul adlerian re- 
cunoaste cá pacientii sái aveau nevoie in primul rînd de un tratament „social“ şi abia 
în al doilea rind de unul psiho-pedagogic: „Cu părinţi complet demoralizati din cauza 
mizeriei groaznice în care trăiesc, e greu de discutat asupra copiilor, pentru a-i convinge 
cá nu trebuie să-i maltrateze, să-i bată, să-i umilească.“4 

Egon Weigl este înregistrat în Anuarul medical din 1938, indicindu-se acolo că do- 
miciliazá in Bucuresti pe strada Ionescu-Gion nr. 5 şi cá practică medicina pon 
De fapt el n-a fost doctor in medicină, ci în ştiinţele biologice (si psihologice). Înscrierea 
lui în amintitul anuar medical (trebuie precizat că acea tipăritură nu fusese editată de 
autorităţile statale, ci de o firmă particulară) constituie un subiect de nedumerire: în- 
tr-adevăr, E. Weigl era un autentic profesionist al psihoterapiei, angajat al unei fundaţii 
medicale cu personalitate juridică, şi un om de ştiinţă care publicase lucrări remarcabile, 
dar, potrivit legislaţiei în vigoare, el nu avea dreptul la libera practică terapeutică6. 
—— — ae A AR 

1. Era vorba de psihologul Emil Feder, cel care, de altminteri, a întocmit şi această notă ano- 
nimá. 


2. Un serviciu de consultafiuni educative în Capitală, în „Dimineaţa“, XXXI (1935), nr. 10 203 
din 23 mai, p. 3. 

3. E. Weigl, Psihologia copilului enuretic, in „Analele de pedagogie“, IV (1937), p. 22. 

4. E. Weigl, Bande de copii vagabonzi, in „Asistenţa socială“, VIII (1939), nr. 1-2, pp. 108- 
109. În articol nu mai întîlnim nici o referință explicită la psihanaliză sau la corifeii acesteia. 

5. Anuarul medical al României — 1938, Bucureşti, Ed. Esculap, 1938, p. 86. 

6. Nu e deci de mirare că in anuarele medicilor din 1943 si 1948, tipărite amîndouă sub egida 
oficialitátii, nu-l mai gásim inmatriculat pe doctorul Egon Weigl. 

Cum am văzut, în primii ani după stabilirea sa la Bucureşti, doctorul Weigl s-a arătat 
în permanenţă preocupat de difuzarea concepţiilor adleriene, urmărind cu prioritate sen- 
sibilizarea opiniei publice faţă de aspectele medico-sociale ale igienei mintale!. 

Pînă în preajma războiului, Weigl a organizat un curs liber de „psihologie abisală”, 
autorizat de oficialități, avind ca obiectiv principal informarea intelectualităţii în privinţa 
doctrinei adleriene. Şedinţele, constind din prelegeri urmate de discuţii şi chiar de „pre- 
zentări de cazuri“ (cu concursul lui Emil Feder şi al soţilor Lorentz şi Ana Aronescu, 
colaboratorii lui Weigl pe linia igienei mintale), erau programate sáptáminal; ele se ți- 
neau la locuinţa unora din cursanţi. Auditoriul, în care predominau persoanele culte de 
sex feminin, plătea o modestă cotizaţie. 

Unele discuţii pe teme psihopedagogice au avut loc în aceeaşi perioadă la Spitalul 
„Noua maternitate" 2 


* 


O personalitate cu un profil ştiinţific anevoie de sesizat, personalitate care, în pe- 
rioada interbelică, s-a manifestat fugitiv şi în domeniul psihanalizei, a fost doctorul 
M. Schiăchter. Acesta şi-a prezentat in 1930 lucrarea inaugurală la Facultatea de Medici- 
nă din Nancy, abordind problema consecinţelor psiho-medicale ale maltratării copiilor. 
Pagina de titlu a tipăriturii precizează prenumele, data şi locul naşterii doctorandului: 
„Schachter [sic] Mendel, né le 13 juillet 1903 à Zalutza (Roumanie).“3 Nu întîlnim în 
această teză referiri explicite la psihanaliză. De remarcat că tînărul autor solicitase in- 
formaţii şi de la profesorul Mina Minovici, directorul Institutului Medico-legal din Bu- 
cureşti, care i-a transmis, prin intermediul doctorului Theodor Vasiliu, şeful său de lu- 
crări, unele date privind cazuri de mutilare a copiilor mici în vederea pregătirii lor pentru 
„cariera“ de cerşetori?. 

Pe aceeaşi temă a maltratării minorilor, Schăchter-Nancy a publicat în anul următor 
două note în „Revista de igienă socială“ din Bucureşti, tot fără să recurgă la comentarii 
psihanaliste. 

În schimb, într-un articol tipărit în revista „Adam” aduce elogii freudismului, „dis- 
ciplină care merge din ce in ce mai victorios“. Cum am mai menţionat, doctorul Schăch- 
ter-Nancy este cel care a publicat, în numărul din decembrie 1932 al revistei „Sănătatea 
şi Viaţa fericită”, rezumatele intervențiilor unor participanţi la simpozionul despre Freud 
organizat recent de gruparea Criterion în aula Fundaţiei Carol 1 din Bucureşti. 

Dar iată-l încredinţind, în 1934, „Revistei internaţionale de psihanaliză“ un text care 
a fost repartizat de P. H. Schwartz, directorul publicaţiei bucureştene, la rubrica „Puncte 


1. În sinteza de istorie a psihologiei în România publicată în 1976, numele lui E. Weigl fi- 
gurează (fără nici un comentariu) la capătul listei celor care, în perioada interbelică, au abordat 
problemele „psihologiei medicale” (Istoria ştiinţelor în România — Psihologia, Bucureşti, Ed. 
Academiei R. S. România, 1976, p. 117). Nu întîlnim în această înşiruire pe nici unul din repre- 
zentanţii psihanalizei freudiene. 

2. Informaţiile privitoare la activităţile pe linie adleriană desfăşurate la Bucureşti în anii '30 
ne-au fost furnizate de domnul Emil Feder, apreciat psihopedagog, şi de domnul Sen Alexandru, 
elev şi colaborator al lui Weigl în jurul lui 1950 şi un pasionat practician şi istoric al psihologiei 
clinice. 

3. Satul Zalucea era situat în plasa Lipcani din judeţul Hotin. 

4. M. Schachter, Les sévices envers les enfants, Nancy-Metz, Libr. R. Poncelet, 1930, 
pp. 22-23. 

5. Schaechter-Nancy, Izbinda freudismului, în „Adam“, III (1931), nr. 42 din 1 oct., pp. 15-16. 

de vedere individual-psihologice”. Nu Ştim dacă adlerianismul promovat aici de M. 
Schăchter era de dată mai veche sau se înfăţişa cumva ca efectul unui contact recent 
cu Egon Weigl. „Graţie înţelegerii adleriene a problemei — declară doctorul de la Nan- 
Cy — putem spera într-o profilaxie uşor aplicabilă [a criminalităţii la tineri şi copii], 
tocmai fiindcă ea trebuie să se facă înainte de izbucnirea pornirilor antisociale ale vii- 
torului infractor la ordinea socială.“ Anumite afirmaţii din acest articol par să îngăduie 
presupunerea că M. Schăchter lucra atunci în cadrul unei instituţii bucureştene profilate 
pe prevenirea medico-socială a delincventei juvenile, fiind vorba, eventual, chiar de nu- 
cleul adlerian cu sediul la Spitalul „Iubirea de oameni“.2 

În Anuarul medical din 1938, M. Schaechter-Nancy, cu cabinetul pe strada Lt. Col. 
Papazoglu nr. 16, este înregistrat ca specialist în boli de copii. Dintr-un articol apărut 
în luna mai a aceluiaşi an în „Lyon medical“ aflăm însă că el era asistent la serviciile 
neurologice de la spitalele „Filantropia“ şi „Iubirea de oameni“ din Bucureşti. 

Apoi îi pierdem urma în viaţa medicală din capitala noastră. Numai că, în 1941, un 
doctor M. Schachter publică la Marsilia, împreună cu domnişoara S. Cotte, asistentă 
socială, o broşură despre copilul enuretic. Că era vorba de mai vechea noastră cunoştinţă 
o dovedeşte citarea de cîteva ori a lucrărilor lui Egon Weigl, precum şi menţionarea la 
bibliografie a lui I. Iacobovici, C. I. Urechia şi Em. Teposu. Autorii acestui „studiu cli- 
nic şi medico-social“ se declară convinşi că tulburările neuropatice prezentate de copiii 
enuretici sînt de natură psihologică, drept care şi tratamentul trebuie să fie „psihotera- 
peutic în sensul cel mai larg al acestui termen“.2 Dar despre psihanaliză nu se vorbeşte 
nimic aici. Tot la Marsilia, M. Schachter va tipări peste patru ani, împreună cu A. Cré- 
mieux si S. Cotte, un „studiu medico-social şi psihologic“ privitor la „copilul devenit 
delincvent“, studiu în bibliografia căruia îi întîlnim, printre alţii, pe Florica Bagdasar, 
FI. Ştefănescu-Goangă, I. M. Nestor, Al. Roşca, C. I. Urechia (nu insá si pe E. Weigl, 
deşi acesta se ocupase stáruitor de problema discutatá).^ Cunoscutul psiholog ieşean 
V. Pavelcu semnala în cartea sa din 1974, Culmi şi abisuri ale personalităţii, un „inte- 
resant studiu“, publicat cu trei ani mai-nainte, despre Nevrozele dismorfice (complexele 
urífeniei) şi delirul sau convingerea delirantă de dismorfie, întocmit de psihiatrul fran- 
cez M. Schăchter. În sfîrşit, M. Schachter (Marseille) a tipárit in 1979, intr-un periodic 
medico-istoric, o recenzie la recent apăruta carte în care A. Kardiner relata cum fusese 
cîndva analizat de însuşi S. Freud.5 


1. M. Schăchter, Aprecieri psihologice şi de igienă mintală asupra criminalităţii la tineri şi 
copii, în „Revista internaţională de psihanaliză“, I (1934), nr. 1, p. 46. 

2. Menţionăm publicarea în 1935 de către M. Schachter de Bucarest [sic] a articolului Nou- 
veaux aspects de la neuro-psychiatrie et psychologie expérimentales roumaines (în „Strasbourg 


3. M. Schachter şi S. Cotte, L'enfant énurétique, Marsilia, Libr. universitaire des Allées Mau- 


4. În 1949 a apărut la editura pariziană PUF traducerea din germană, semnată de M. Schachter, 
medic al Comitetului Copilăriei Deficiente din Marsilia, a Manualului de psihiatrie infantilă ge- 
nerală al lui M. Tramer. 

5. M. Schachter (Marseille), Discussion critique autour du livre d'Abraham Kardiner: „Mon 
analyse avec Freud", in „Revue d'histoire de la médecine hébraïque“, XXXI ( 1979), nr. 4 (131) din 
dec., pp. 77-78. 

Şi astfel, Schaechter-Nancy cel de pe malurile Dimboviţei s-a transformat pe Coasta 
de Azur în Schachter (Marseille). Neschimbată s-a păstrat atenţia sa binevoitoare faţă 
de psihanaliză, indiferent dacă era vorba de cea adlerianá sau de cea freudiană. 


Eminescu analizat de C. Vlad 


Doctorul Constantin Vlad a avut acum vreo 60 de ani satisfacția de a-şi vedea impli- 
nită o mare dorinţă: publicarea unei monografii în care viaţa şi opera lui Mihai Eminescu 
să fie examinate sistematic prin prisma freudismului. „Cartea românească“, una dintre 
cele mai importante case de editură ale României de atunci, a acceptat să fie chezaşă 
pentru ţinuta şi seriozitatea temerarei lucrări. Şi astfel, la sfirşitul toamnei lui 1932, scri- 
erea Mihail [sic] Eminescu din punct de vedere psihanalitic s-a înfăţişat publicului cu 
cele vreo 230 de pagini ale ei adunate sub o copertă barată de-o dungă aurie verticală. 
Cartea aceasta a trezit, la vremea ei, mult interes, ba chiar dezlántuiri de patimi. 

Încă de la cea dintii propoziţie a prefetei, doctorul Vlad tine să declare că „nu are 
veleitáti de scriitor“ (p. 3). Publicaţia sa nu trebuie aşadar privită ca o încercare de isto- 
rie sau de critică literară. În dorinţa de a fi cit mai explicit, autorul adaugă: „Dacă l-am 
studiat pe Eminescu în lucrarea de faţă, aceasta n-am făcut-o cu scop anume de a con- 
tribui la cunoaşterea specială a poetului nostru, ci pentru că Eminescu e un pacient al 
naţiunii întregi şi pentru că se pretează foarte bine pentru o excursie într-un suflet ome- 
nesc." (p. 5) Din păcate, expresia „pacient al naţiunii întregii“, folosită aici, nu pare 
deloc fericită, întrucit, cu sau fără voie, pune accentul pe afectarea psihicului survenită 
în etapele finale ale existenţei lui Eminescu, afectare totuşi nicidecum definitorie pentru 
creaţia Luceafărului nostru. 

Presimţind înțelesurile greşite şi răuvoitoare care puteau fi atribuite consideraţiilor 
sale despre substratul abisal al operei eminesciene, doctorul Vlad li s-a adresat „de la 
suflet la suflet“ celor care aveau să-i deschidă cartea: „Iubite cititor sau cititoare, dacă 
ai observat vreodată — indiferent de gradul de cultură pe care il ai — cá îţi scade res- 
pectul faţă de un om mare după ce l-ai surprins mincind sau indeplinindu-si alte funcţi- 
uni fiziologice, atunci nu mai citi cartea aceasta, dă-o încolo, căci ar putea să-ţi scadă 
admiraţia faţă de Eminescu şi n-aş vrea să se întimple aceasta cu nici un chip." Psih- 
analistul n-a ştiut totuşi să prevadă cîtă revoltă va stirni o asemenea tentativă de a scotoci 
prin adincurile simtirii şi gîndirii poetului, căci altfel ar fi insistat asupra ideii că explo- 
rarea inconştientului personalităţilor excepţionale, departe de a echivala cu un gest pro- 
fanator, năzuieşte să contribuie la iluminarea multor aspecte altcum invizibile ale crea- 
(iei acestora. 

Propunindu-si ca în primul capitol al cărţii să ofere o „schiţă a structurii mintale“ a 
celui „mai mare şi mai nenorocit poet pe care l-a avut pînă azi neamul românesc”, doc- 
torul Vlad începe prin a enunţa un diagnostic global: „Mihail Eminescu a prezentat tot 
timpul... tabloul clinic al unui bolnav care era continuu în pericol de a deveni schizo- 
frenic, [suferind de] o maladie numită şi demenţă precoce.” (pp. 7-8) 

Putem fi siguri că brutalitatea unei atare afirmaţii le-a prilejuit un şoc dureros mul- 
tora dintre cititori. Este de crezut că remarcile adăugate de doctorul Vlad pentru a atenua 
într-o oarecare măsură efectul acestui şoc nu au izbutit decit să mărească deruta publi- 
cului neavizat: „A fost o minune de echilibristică faptul că, deşi se afla necontenit pe 
muchia prăpastiei, [poetul] s-a menţinut totuşi deasupra, fără să se prăbuşească in întu- 
nericul acelei maladii care, ce e drept, l-ar fi scăpat pentru totdeauna de frămâîntări, dar 

ultimele decenii se aduc însă argumente convingătoare împotriva diagnosticului de lues 
pe care anumiţi contemporani ai lui Eminescu se grăbiseră să-l propună. 


acestora o semnificaţie eminamente patologică: „Diagnosticul clinic incontestabil care 
rezultă din studiul vieţii şi operei eminesciene e ceea ce numim schizoidie, o treaptă 
premergătoare schizofreniei.“ (p. 8) În realitate, schizoidia nu este obligatoriu antica- 


mintală caracterizată prin tendinţe la singurătate, la replierea către sine însuşi, şi prin 
dificultatea de a stabili contacte cu altul şi de a se adapta la realităţile exterioare“l, Tot- 
odată trebuie constatat că alte trăsături ale personalităţii lui Eminescu se opun invocării 


narcisism, întoarcere spre sexul propriu, grandomanie, mizofilie (complacerea în mur- 
dárie), masochism, raptusuri (impulsiuni şi accese furioase), bizarerii, verbigeraţie (joc 
obsesiv de cuvinte), scindarea eului. 

De menţionat că multe din aceste „Simptome“ pot fi regăsite în manifestările unora 
dintre cei mai tipici reprezentanţi ai curentului romantic. În scrierile eminesciene, fie că 
este vorba de creaţia poetică, fie de proza literară, asemenea elemente „morbide“ nu 


nu ţinînd de „circumstanţele externe“ sau de „accidentele vieţii“, ci ca „un produs direct al struc- 
turii sale sufleteşti“. De altfel, doctorul Dimolescu făgăduia ca într-o lucrare viitoare să demon- 
streze că „noţiunea de constituțiune dă formula caracterului marelui poet mai bine decit orice altă 
explicaţie care s-a dat pînă acum"(Constitufie, caracter, temperament, Bucureşti, Tip. Arta, 1931, 
pp. 130-131). Dacă studiul promis n-a mai fost elaborat, aceasta se datoreşte poate şi gilcevii 
stimite de apariţia cărţii lui C. Vlad. 


" 

că din narcisism derivă „toate tulburările psihosexuale ale schizofrenicilor în general şi 
ale lui Eminescu în special“ (p. 22), afirmaţie care nu se sprijină decît pe citarea din 
nuvele a unor pasaje vădind modul „inadecvat“ de a se comporta al eroilor; dar de unde 
nevoia ca Eminescu să fie identificat pe de-a-ntregul cu apariţiile din plăsmuirile sale 
artistice? 

Cu multă uşurinţă şi uşurătate, doctorul Vlad se arată dispus să proiecteze asupra 
creatorului însuşiri şi reacţii ale personajelor acestor plăsmuiri, chiar cînd este vorba de 
„trăsături de invertit asociate cu vampirism", „amestec de feminin-masculin", „sexua- 
litate nediferenţiată“, „necrofilie“, „idei canibale" etc. Deşi medicul stia fără nici o indo- 
ială că în scrierile lui Eminescu putea fi vorba doar de exteriorizarea unor tendinţe in- 
conştiente, stingácia multor exprimări ale sale trezea în cititorul mai puţin binevoitor 
bănuiala că psihanalistul îi atribuie poetului intenţii perverse şi criminale. 

În capitolul următor, consacrat „automatismului psihoafectiv", centrul de greutate al 
gîndirii lui Eminescu este plasat de doctorul Vlad „în epoca reveriilor, deci a pubertăţii“, 
cu toate că în scrierile sale se întîlnesc, fireşte, dezvoltări logice de excepţională valoare 
(pp. 97-98). De fapt, Eminescu cel „fixat“ la pubertate „uneori nici nu atingea culmi- 
națiunea“ acesteia, ci se situa doar „pe povirnișul prepuberal“. Aceasta părea să-l în- 
dreptáteascá pe psihanalist să caute cu stăruinţă, in producţiile eminesciene, „regresiuni“ 
către fazele mai îndepărtate ale copilăriei, chiar şi către cea „magic-animistă”. Erotica 
lui Eminescu, opina C. Vlad, „e de tip familial, adică, mai precis, matern“ (p. 116). 
Întrucît „era un fixat de mamă-sa”, poetul trăia un chinuitor sentiment de autoculpabi- 
lizare ori de cîte ori se îndrăgostea de o femeie (pp. 152-153). 

În capitolul al treilea, rezervat „factorilor determinanţi”, doctorul Vlad afirmă că, în 
ce-l priveşte pe Eminescu, factorul ereditar rămîne „o cantitate necunoscută şi nici nu 
are atita importanţă din punct de vedere psihologic“ (p. 172). În schimb, Gheorghe Emi- 
novici, tatăl poetului, a constituit o întrupare tipică a principiului freudian „al realităţii”. 
Psihanalistul îşi formase o anumită părere despre modalităţile prin care „complexele in- 
fantile“ s-au rásfrint în creaţia eminesciană: „Aproape în toate operele lui Eminescu gă- 
sim acelaşi motiv repetindu-se stereotip sub diferite forme şi variante: lupta cu un al 
treilea (imagine paternă) pentru cîştigarea unei femei de tip matern, o femeie la care nu 
se poate ajunge sau, dacă se ajunge, urmează în mod fatal o pedeapsă.” (p. 185) În 
legătură cu aceasta, analistul se opreşte asupra Geniului pustiu, a Sărmanului Dionis, a 
Cezarei şi mai cu seamă asupra Luceafărului, cu care prilej confruntă schema psihologi- 
că a capodoperei eminesciene cu cea a basmului lui Kunisch, din care s-a inspirat poetul. 

Trudind la acest Mihail Eminescu din punct de vedere psihanalitic, Constantin Vlad 
era desigur încredinţat că ridică un adevărat monument geniului nostru, care se intimpla- 
se să-şi aibă obirşia in acea Moldovă de nord din care se trăgea şi psihanalistul. Nu 
putea să nu spere că toţi cei care vor încerca pe viitor să descifreze sensurile adinci şi 
ascunse ale operei eminesciene vor trebui să zăbovească şi asupra tilcuirii freudiene pe 
care el o oferea publicului românesc, măcar că acesta nu se arătase piná atunci îndeajuns 
de receptiv faţă de psihanaliză. 

În definitiv, cartea lui C. Vlad se înfățișa ca o întreprindere „de unul singur“. Autorul 
apare aici într-o postură de franctiror, acţionînd exclusiv pe temeiul inspiraţiei personale 
şi propunind explicaţii psihanalitice la elaborarea cărora nu putuse beneficia de reco- 
mandările sau de observaţiile critice ale cuiva. Mai mult decît atât, doctorul Vlad nu 
face nici o referinţă, în eseul său, la metodologia faimoaselor analize la care Freud şi 
discipolii acestuia supuseseră un şir întreg de creaţii literare şi artistice memorabile.! 


1. În toată cartea sa, C. Vlad nu citează decit studiul unui anume Neufeld: Dostoiewski — 
Skizze zu seiner Psychoanalyse. 

S-ar zice că psihanalistul român n-a consultat revista »Imago", care apărea din 1912, 
urmărind, potrivit iniţiativei lui Freud însuşi, „aplicarea psihanalizei la Ştiinţele spiritu- 
lui“, deşi, pe de altă parte, ni se pare imposibil ca Vlad să nu se fi informat asupra 
demersurilor întreprinse de tovarășii săi de idei din Occident în direcţia explorării cu 
instrumente freudiene a domeniului atit de imbietor al culturii. 

Trebuie sá admitem cá viziunea doctorului Vlad despre sensurile creatiei eminescie- 


tastroficá, in măsura în care fiecare gest şi fiecare declaraţie a poetului sînt puse sub 
semnul amenințării de neînlăturat a bolii şi a prăbuşirii în abis. În privinţa aceasta, cartea 
lui C. Vlad este, într-adevăr, cartea unui medic predispus să descopere la fiece pas ma- 
nifestări patologice, incapabil să desluşească fondul stenic al creaţiei eminesciene şi să 
recunoască suflul apolinic de Care, pînă la urmă, se arată a fi pătrunsă această creaţie. 

Propunîndu-şi să-l „analizeze“ pe Eminescu, doctorul Vlad s-a înhămat la o treabă 


torul acestei prea ambiţioase lucrări s-a străduit să meşteşugărească cinstit, drept care a 
făcut tot ce i-a stat în putinţă pentru a pătrunde prin cotloanele, mai mult sau mai puţin 
semnificative, ale biografiei şi scrisului covirşitoarei personalităţi studiate. De aceea, dis- 
preţul pe care unii l-au manifestat în chip subliniat faţă de cartea lui Vlad ni se pare a 
fi nejustificat. Cine ia în mînă fără prejudecăţi această carte va fi cumva răsplătit pentru 
bunăvoința sa, căci va afla aici destule sugestii capabile să-i îmbogăţească imaginea de- 
spre Eminescu omul şi artistul. 

Tocmai aceasta este şi aprecierea consemnată în recenzia pe care „Revista de filo- 
sofie“ a publicat-o curînd după apariţia cărţii: „Făcînd abstracţie de tendinţa autorului 
de a-l viri pe Eminescu în unul din tipurile mai dinainte fixate, lucrarea d-lui dr. Vlad 
nu este din acelea peste care se poate trece cu uşurinţă, căci ea pune o seamă de pro- 
bleme de un înalt interes stiintific.*! Un colaborator al „Vieţii româneşti“ s-a mulţumit 
să facă o aluzie foarte critică la cartea doctorului Vlad, fără a-i spune acestuia pe nume: 
„Am privit totdeauna cu o neîncredere justificată, în parte, studierea fenomenului literar 


rosturilor sublime ale operei sale, unde, în realitate, personalitatea omenească este de- 
Păşită şi spiritualizată. O asemenea ocazie am avut-o, de curînd, şi la noi, cînd poezia 
a fost coborită într-o nedemnă discuţie pe care bunul-sim trebuie s-o respingă şi s-o 
infiereze."2 


nalate adineauri. Íntr-o notà publicată in „Curentul“, Romulus Dianu se răsteşte la doc- 
torul Vlad: „Stimate domnule Vlad, de ce faci sforţări să fii prost? De ce umbli prin 


— SORS 
l. N. Stánescu, Recenzii, în „Revista de filosofie“, XVIII (1933), nr. 1 din ian.-mart., p. 105. 
2. C. N. Negoiţă, Psihanaliza literară, în „Viaţa românească“, XXV (1933), nr. 1-2 din ian.- 
febr., p. 101. 
3. R. Dianu, Cronica literară, in „Curentul“, VI (1933), nr. 1 783 din 19 ian., p. 2. 

clientelă palpabilă probabil, d. dr. C. Vlad şi-a găsit, în fine, un bolnav perpetuu, pe 
«pacientul naţiunii intregi»."! 

Recenzia inserată în ziarul naţionalist „Calendarul” denunţă vehement aceeaşi „in- 
famie ştiinţifică”. Fără să nege valoarea curelor psihanalitice, inginerul E. D. Boroianu, 
semnatarul recenziei, este de părere că, atunci cînd psihanaliştii „cutează să se aciuieze 
cu scientismul lor în explicarea operelor de artă, cad în ridicul şi prostie. Unul dintre 
aceştia, d. dr. C. Vlad, este de o márginire profesională care atinge absurdul“. După ce 
reproduce copios din cartea doctorului, i se adresează direct acestuia: „Fără a fi psihia- 
tru, vá dau un sfat... Cereţi un concediu de un an, doi, părăsiţi casa de sănătate, pe 
Freud şi duceti-vá să faceţi «excursii» pe munţi, nu în sufletul poeţilor. Căci sinteti pe 
marginea prăpastiei nebuniei. Şi între prăpastia freudistă şi cea a unei înălțimi de granit, 
e preferabilă ultima. Este o prăbuşire sánátoasá."? 

Dar seria atacurilor împotriva lui Mihail Eminescu din punct de vedere psihanalitic 
abia începea... 


G. Călinescu faţă cu psihanaliza 


Fără îndoială că lui G. Călinescu i se datoresc observaţiile cele mai consistente în 
privinţa analizei freudiene la care C. Vlad se încumetase să supună personalitatea lui 
Eminescu. 

Poate că agresivitatea ce caracterizează dintru-nceput luările de poziţie ale criticului 
referitoare la cartea doctorului Vlad îşi găseşte una din explicaţii în atenţia specială pe 
care psihanalistul nostru o acordase studiilor consacrate de Călinescu biografiei şi operei 
eminesciene. Încă din primele rînduri ale prea controversatei sale scrieri, Vlad ţine să 
precizeze că a urmărit „cursul vieţii lui Eminescu aşa cum ni l-a expus, centralizat, în 
recenta sa lucrare [Viaţa lui Mihai Eminescu] d. G. Cálinescu'?. Nu-i atunci de mirare 
că acesta s-a simţit îndemnat să se desolidarizeze trangant de „scandaloasele“ opinii pe 
care medicul încercase să le întemeieze invocînd fapte scoase la iveală de către Călinescu. 

Cea dintii, în ordine cronologică, recenzie la cartea lui C. Vlad a apărut, încă la 
sfirşitul lui 1932, în „România literară”, sub semnătura lui G. Călinescu. Criticul s-a 
considerat obligat să-şi asigure cititorii că încercarea medicului de a interpreta în lumina 
psihanalizei creaţia eminesciană nu reprezintă prin ea însăşi un demers ilicit: „Deşi opi- 
nia mea este că d. dr. Vlad putea să-şi exercite cunoştinţele medicale în altă direcţie şi 
să lase în pace pe nefericitul Eminescu, a cărui existenţă fizică nu ne interesează, nu 
mă scandalizez deloc de asemenea afirmaţii şi nu m-aş speria dacă ar fi adevărate. Ceea 
ce mă surprinde la d. dr. Vlad este inaptitudinea profesională, lipsa de inteligenţă psi- 
hologică şi de spirit ştiinţific.” 

Scrierea doctorului Vlad i se pare „viţioasă din trei puncte de vedere: a. al docu- 
mentării istorice; b. al interpretării faptelor şi c. al confuziei dintre estetic şi psihologic”. 


1. O profanare. Eminescu la vizită medicală în „Viaţa literară”, VIII (1933), nr. 140 din ian., 
p. 4. 

2. E. D. Boroianu, O infamie ştiinţifică, în „Calendarul“, II (1933), nr. 286 din 3 febr., pp. 1-2. 

3. C. Vlad, Mihail Eminescu din punct de vedere psihanalitic, Bucureşti, „Cartea româneas- 
că”, 1932, p. 7. 

4. Curioasá totuşi exprimarea unei atare păreri tocmai de către cel care publicase de curînd 
o monumentală biografie a lui Eminescu... 

Verdictul criticului şi istoricului literar e implacabil: avem de-a face cu o lucrare ratată 
în toate privinţele. 

Interesantă este deosebirea pe care Călinescu o remarcă între rezultatele investigații- 
lor întreprinse de Freud în domeniul creației literar-artistice şi cele obținute de discipolul 


ca cineva să poată scoate o utilitate profesională din ipoteza lui Freud trebuie să fie 
dotat cu o inteligență fină ca un ac de purice. Nu este cazul d-lui dr. C, Vlad.“ 


Vlad e plin de astfel de baliverne ce ar face pe Freud să zîmbească şi care, în fond, sînt 
înrudite mai mult cu teoria lombroziană a geniului ca formă de demență.” 

Articolul arè si un post-scriptum frizînd oarecum senzationalul: „D. dr. Vlad mi-a 
făcut deosebita onoare de a-mi oferi Înainte de tipărire manuscrisul operei sale, ca să-l 
citesc. Am făcut pe scurt aceleaşi observaţii.“! . Prin urmare, C. Vlad a întreţinut cu G. 
Călinescu anume „legături de creaţie“. Criticul avea deci încă un motiv, şi un motiv 
foarte serios, să se desolidarizeze grabnic de cartea lui C. Vlad: acesta putea încerca să 
se apere de învinuirile de tot felul dezvăluind amănuntul că beneficiase de „controlul 
ştiinţific” (cum se spunea mai ieri) al lui G. Călinescu, care era transformat astfel în 
părtaş la răspunderea morală implicată de conţinutul inadmisibil al cărţii... 

Doctorul Vlad a răspuns imediat, tot în „România literară“, care a ținut să precizeze, 
într-o notă redacțională, că tipăreşte această replică „în virtutea dreptului de apărare“ şi 
din dorinţa ca discuţia „să ia o cît mai amplă şi frumoasă întindere“, Medicul se plinge 
că G. Călinescu îi deformează şi îi falsifică argumentele, dedindu-se la »0 critică afec- 
tivd tip, o critică unde găsim raţionamentul pus în slujba afectului şi nu invers, după 
cum se întimplă în [critica] raţională“. Deplingind modul pătimaş în care a fost personal 
atacat, el notează o observaţie nu lipsită de interes: „Ca să nu vie în conflict cu Freud, 
d. Călinescu l-a făcut literat, ceea ce însemnează că d-sa n-a citit niciodată vreo carte 
de psihanaliză.“? Să fi crezut cu adevărat Vlad că aşa stăteau lucrurile? 

Deşi declara că scrierea doctorului Vlad „nu are nimic a face cu literatura şi cu cul- 
tura” şi ca atare nu poate constitui obiectul unei cronici literare, G. Călinescu s-a ocupat 
de Mihai Eminescu din punct de vedere psihanalitic şi la rubrica recenziilor din „Ade- 
vărul literar şi artistic“, permiţindu-şi să reproducă aici şi concluziile articolului pe care-l 
publicase recent în „România literară“, „Demonstrația“ prin care Vlad voia să impună 
ideea că Eminescu „a suferit mai mult sau mai puţin, toată viaţa, de demenţă precoce“ 
este calificată a fi „dintre cele mai hazlii“. 

În continuare, Călinescu formulează unele consideraţii demne de luat în seamă re- 
feritoare la problema „dacă opera de artă poate fi document pentru psihanaliză. Eu 
susţin — afirmă categoric criticul — că nu, pentru motivul că psihanaliza urmăreşte 
descoperirea complexelor subconştiente, pe dedesubtul afecţiunilor şi impulsiunilor noas- 
e oi i AIR 

1. G. Călinescu, Eminescu examinat de un medic, în „România literară“, I (1932), nr. 45 din 


24 dec., p. 3. 
2. C. Vlad, Critica afectivă, în „România literară“, II (1933), nr. 47 din 7 ian., p. 3. 


CĂTRE O AFIRMARE A PSIHANALIZEI ÎN CULTURA NOASTRĂ? 129 


tre, în vreme ce opera de artă este un produs al conştiinţei pure. Avind o finalitate şi o 
tehnică, opera de artă este un produs obiectiv ce nu poate documenta decît cu excesivă 
analiză şi prudenţă sufletul nostru, ca stare individuală”. 

În acest moment, criticul enunţă o idee care oferă cheia atitudinii negative pe care 
el o va păstra piná la capăt în privinţa dreptului medicilor de a se amesteca în interpre- 
tarea creaţiilor literar-artistice: „Chiar numai pe cale deductivă trebuie să respingem exa- 
menul medical al operei de artă, căci altfel operele s-ar împărţi automat în sănătoase şi 
nesănătoase, ceea ce ar răpi libertatea stării estetice. Există o fantezie subiectivă, activă, 
şi una estetică, obiectivă, supusă unor legi aparte. Aceasta din urmă nu poate fi obiect 
de studii medicale pentru că atunci... sănătoşi la minte ar rămine numai oamenii mărgi- 
ni(i şi necreatori.“! Respingind aşadar teza freudiană a absenței unei nete şi definitive 
linii despártitoare între normal şi patologic in materie de viaţă psihică şi negind incon- 
ştientului un rol efectiv în elaborarea operei de artă, G. Călinescu ajunge, de fapt, să 
atribuie psihanalizei pretenţia absurdă de a supune creaţia artistică unor expertize me- 
dicale menite să pună în evidenţă elementele morbide pe care, eventual, ea le conţine. 
Poate că atitudinea aceasta constituie şi expresia unei anumite iatrofobii, de care emi- 
nentul critic şi istoric literar nu a fost scutit. 

La începutul lui februarie 1933, Constantin Vlad a publicat în „România literară“ 
un răspuns plin de mihnire la criticile care i se adresaserá pînă atunci. Pe Romulus Dianu 
şi pe E. D. Boroianu îi acuză fără ocoliş de lipsă de urbanitate, dar medicul mărturiseşte 
cá nu pentru ei doi scrisese articolul de faţă: „L-am scris pentru d. G. Călinescu, singurul 
de care-mi pare rău. L-am scris pentru d-sa pentru că, o ştiu de mai înainte, îi va fi jenă 
de atitudinea pripită şi regretabilă pe care a luat-o.” De fapt, criticul n-a mai avut pri- 
lejul, pînă către sfîrşitul vieţii, să retracteze aprecierile consemnate în recenziile din 
1932-1933. Ba chiar dimpotrivă... 

În calitate de psihanalist, doctorul Vlad se străduieşte să găsească o explicaţie a com- 
portamentului prea bătăios al adversarului: „Faptul că s-a pretat la aceasta d. Călinescu 
trebuie să se datorească unui defect undeva, şi de aceea aştept cu nerăbdare apariţia 
Miresei Libanului şi a Operei lui Mihai Eminescu pentru a-mi putea da seama de mo- 

Greu de închipuit o ieşire mai neindeminaticá din partea lui Vlad, căci Călinescu 
n-a putut să nu presupună că, vorbind despre „defectul“ pe care criticul l-ar ascunde pe 
„undeva“, medicul a vrut să facă aluzie la anumite tulburări psihice prezentate cîndva 
de actualul potrivnic al psihanalizei. Mai mult decit atit, făgăduiala lui Vlad de a stabili 
motivele nervozităţii lui Călinescu prin examinarea unor lucrări ale acestuia care stăteau 
să apară putea lua înfăţişarea unei năstruşnice „ameninţări cu psihanaliza”. 

Că susceptibilul critic s-a şi văzut pindit de pericolul ca medicul să comită un G. Că- 
linescu din punct de vedere psihanalitic o dovedeşte articolul pe care l-a publicat în 
„Adevărul literar“ din săptămîna următoare. După ce constată că psihanaliza cultivată 
de Vlad „este aşa de naivă şi de trivială încît ne vine să deplingem uşurinţa cu care 
Universitatea conferă titlul de docent“, Călinescu dezvăluie pricina neliniştilor sale: 
„Mai curios este să vezi cá un medic de boale nervoase îşi pierde calmul nervilor piná 
acolo încît să evite legea morală de căpetenie a profesiunii sale, şi anume discrefiunea. 
D-sa crede că opiniile mele critice provin dintr-un defect al sănătăţii şi aşteaptă cu ne- 
răbdare apariţia noilor mele cărţi spre a-şi putea da seama de motivele irascibilităţii şi 
impulsivitdtii mele. Ciudată ameninţare în gura unui medic!" Drept care, obsedat de pri- 


1. G. C., Dr. C. Vlad: Mihail Eminescu din punct de vedere psihanalitic, în „Adevărul literar 
şi artistic”, XII (1933), nr. 631 din 8 ian., p. 7. 
2. C. Vlad, Capul meduzei, in „România literară“, II (1933), nr. 52 din 11 febr., p. 2. 

mejdia la care se bănuia expus, criticul promite represalii: „Să zicem că d. dr. Vlad, 
medic şi docent universitar, găseşte într-adevăr defectul, cu alte cuvinte boala de care 
crede că sufăr, şi că diagnosticul său este, hai să zicem, adevărat! Ei bine, aştept să văd 
pe d. dr. Vlad călcînd imperativul discretiei profesionale şi divulgind suferinţa care mă 
face să scriu critică! Atunci vă asigur că d. doctor va polemiza cu «motivele din afară 
de sine» si cu justiţia.“! 

După apariţia acestui articol, doctorul Vlad n-a mai prelungit gîlceava. Desigur că 
nu „avertismentul“ lansat de oponentul său a fost cel care i-a tăiat pofta de discuţie, ci 
faptul că a reuşit să se convingă de sterilitatea unui asemenea dialog între surzi?. Pe de 
altă parte, este posibil ca doctorul Vlad să fi luat seama că disputa aceasta întreţine în 
„Cealaltă tabără“ un sentiment de insecuritate, dacă nu de panică. Medicul se vedea aşa- 
dar obligat să-şi impună tăcerea pentru a-i permite „adversarului“ să redobindeascá echi- 
librul sufletesc3. 

Nici G. Călinescu n-a mai reluat curînd criticile adresate direct lui C. Vlad. Dar în 
„Cronica mizantropului* din numărul „Adevărului literar şi artistic“ de la sfirşitul lui 
1933, el a introdus o istorioară în care a continuat răfuiala cu psihanaliza: „Am un prie- 
ten doctor, care este un mare admirator al lui Freud... Nu poţi să tuşeşti, să faci un 
gest, să visezi ceva ca omul, că el vede numaidecit complexe şi refulări.“ Relatîndu-i 
doctorului un vis oarecare, acesta a diagnosticat: „— E un vechi impuls incestuos în 
direcţia fraternă şi sororală, care refulează acum. — Refulezi tu, adică baţi cîmpii, medic 
nerusinat." Si Aristarc tálmáceste visul invocind banale impresii recente si unele proiec- 
te nerealizate. La care doctorul s-a grăbit să replice: „— E o explicaţie simplistă, apa- 
rentă. Văd complexe... — Nu ştiu dacă vezi complexe, dar nu eşti deloc complex, fi- 
indcă n-ai băgat nici pînă acum de seamă că-mi bat joc de tine si de toată psihanaliza ta!“4 

Aristarc va recidiva si mai violent la mai bine de un an după aceasta, deplingind 
náravul psihiatrilor de a-i declara iresponsabili pe anumiţi criminali: »E cazul de a striga 
ER CAE EE UM 


cá sistemul lui de afecţiune era cel familial, prepuberal, matern. D. Călinescu a citit cartea in fugă 
şi a fost cuprins de o panică asemeni unor călugări medievali la ivirea unui eretic şi n-a vrut să 
înţeleagă nici una, nici alta, susjinind pe de-o parte că l-am făcut pe Eminescu nebun și pe de 
alta — incestuos. Ce sînt eu de vină dacă oamenii vor să înţeleagă tocmai pe dos cele scrise în 
carte...“ (Timbrul matern al dragostelor eminesciene, în „Cuvîntul“, IX (1933), nr. 2 803 din 
12 febr., pp. 3-4.) 

3. Starea psihică a lui G. Călinescu prin anii 1932-1934 este astfel caracterizată de Ion Bălu 
în lucrarea biografică pe care i-a consacrat-o: »Nerecunoasterea valorii sale de către contemporani 
reprezenta cel mai amar strat al întregului complex de nelinişti călinescian. Consecința imediată 
a constituit-o intrarea treptată într-o stare de permanentă agresivitate. Criticile răuvoitoare, chiar 
dacă unele parţial îndreptăţite, erau receptate toate cu sentimentul acut de nedreaptă persecuție, 
şi au declanşat impulsul de apărare, enunfarea propriei «dreptăţi». Convingerea aceasta evoluează 
implacabil spre un delir cronic, sindrom specific parafreniei, ce va atinge punctul culminant în 
decembrie 1933." (Viaţa lui G. Călinescu, Bucureşti, Ed. Cartea Românească, 1981, p. 173.) 

4. Aristarc, Freudism, în „Adevărul literar şi artistic“, XII (1933), nr. 682 din 31 dec, p. 8. 

în felul lui Musset: Es-tu content, Freud? Căci din Freud se trag toate aceste veleităţi 
la iresponsabilitate şi orgolii ale murdăriilor. De la Freud au învăţat psihiatrii că mamele 
sînt pentru copiii lor Iocaste şi copiii Oedipi, cá in subconstient zac delictele şi că, după 
ce calci cu tocul cizmelor o babă, desteptindu-ti-se în minte noţiunea maternă, trebuie 
să cazi în complexul lui Oedip."! | 

Cam în acelaşi timp, doctorul Vlad a publicat in a sa „Revistă română de psihana- 
liză“ o cronică la romanul Mite al lui E. Lovinescu, cronică în care se arată bucuros cá, 
spre deosebire de G. Călinescu, care „a văzut în Eminescu un bărbat împăroşat, de o 
virilitate feriná", criticul devenit romancier „merge pe acelaşi drum" cu psihanalistul 
care sustinuse că marele poet „se afla pe povirnişul prepuberal, poate pe la 5-7 ani“. 
Prilej de a declara iarăşi în legătură cu Mihail Eminescu din punct de vedere psihanali- 
tic: „Eu n-am urmărit nici o glorie literară, ci numai să contribui la stabilirea unui adevăr 
ştiinţific.“2 

Către sfîrşitul lui 1935, G. Călinescu va încredința „Adevărului literar“ un fragment 
din volumul al IV-lea al Operei lui Mihai Eminescu, în curs de publicare la Editura 
Fundațiilor. Din acest fragment, în care este vorba de rolul şi semnificaţia visului în 
scrierile eminesciene (ceea ce îi oferă criticului ocazia de a-i cita pe Freud, Rank şi 
Stekel), aflăm că „înțeleptul Iosif“, personaj secundar dintr-o încercare de nuvelă rămasă 
în manuscris, „tilcuieşte vise, fiind un Solomon al curţii boiereşti şi, lucru pitoresc, me- 
toda sa de analiză psihologică, deoarece interpretarea lui e pozitivistă, e precursoare a 
teoriei lui Freud, întrucit şi el caută în vise «dorinţele persoanei», ceea ce înseamnă că 
pentru el visul înfăţişa o simbolizare a acestor dorinţe“3. 

Curind, Călinescu avea totuşi să se găsească în situaţia de a regreta asemenea ino- 
cente invocări ale teoriei psihanalitice. Cînd în ziua de 23 noiembrie 1936 şi-a susţinut, 
la Facultatea de Litere şi Filozofie din Iaşi, teza de doctorat tratînd despre scrierea ma- 
nuscrisă a lui Eminescu Avatarii faraonului Tla, Octav Botez i-a reproşat „interpretarea 
oarecum freudistă a poeziei eminesciene“. Doctorandul a respins învinuirea, declarind că 
„n-a folosit niciodată metoda” freudiană, „ci numai unii termeni de anume circulaţie “€. 

Dar imputarea pe care profesorul Botez o formulase prudent se reîntilneşte enunțată 
în termeni vehementi în recenzia pe care istoricul literar şi editorul I. E. Torouţiu a con- 
sacrat-o impunătoarei creaţii călinesciene care este Opera lui Mihai Eminescu; despre 
arhitectonica primului volum al acestei scrieri, Torouţiu notează dispretuitor: „În mijloc 
rînjeşte vidul care a înghiţit un material amorf, altul [este] alterat de vermina freudiană, 
ici şi colo cîte un metal preţios.“5 

Dar, în definitiv, cît de intens îl va fi contaminat freudismul pe eminentul exeget al 
lui Eminescu? Paragrafele pe care le-a dedicat „cadrului psihic“ în cel de-al IV-lea vo- 
lum al Operei lui Mihai Eminescu pot fi dătătoare de seamă în această privinţă. 

Referindu-se la onirismul eminescian, G. Călinescu insistă la un moment dat asupra 
unui vis pe care poetul l-a avut în noaptea de 11/12 februarie 1876 şi pe care a ţinut 


1. Aristarc, Ştiinţă şi responsabilitate, în „Adevărul literar şi artistic“, XIV (1935), nr. 742 
din 24 febr., p. 8. 

2. C. V., Mite, în „Revista română de psihanaliză“, I (1935), nr. 1 din ian.-mart., pp. 56-57. 

3. G. Călinescu, Factorul oniric la Eminescu, în „Adevărul literar şi artistic“, XIV (1935), 
nr. 781 din 24 nov., p. 9. 

4. Cf. Al. Piru, Teza de doctorat, in „Luceafărul“, XVII (1974), nr. 24 (633) din 15 iun., p. 8 
si 6. 

5. I. E. Toroutiu: G. Călinescu: „Opera lui Mihai Eminescu“, în „Buletinul «Mihai Eminescu»", 
VII (1936), nr. 14, p. 93. 

tului oniric eminescian, indiferent de interpretarea lui, în lumina unor observaţii primite 
de toţi, înainte si după Freud."! Nici că se putea o desolidarizare mai lămurită de doc- 
trina psihanalitică! 

Călinescu nu s-a putut însă abţine de a nu recurge la unele clisee freudiene cînd a 
purces la tilcuirea visului amintit adineauri: „Visul lui Eminescu are... un aer vădit ero- 
tic, întrucît poetul iubeşte pe femeia Don Carlos şi-ar fi fericit să fie slujitorul ei... Emi- 
nescu are o preferinţă statornică pentru femeia «bărbată», cu miini frumoase, reci, dar 
autoritară. Don Carlos e rege, întrunind în «ea» principiul autorităţii şi al bárbátiei." 
Tocmai fiindcă a îndrăznit să formuleze asemenea conjecturi inacceptabile pentru gindi- 
rea „ortodoxă“, Călinescu s-a socotit dator să respingă formal interpretarea imaginilor 
onirice conformă tipicului inaugurat la noi de doctorul Vlad: „Este de prisos să depăşim 


În legătură cu viziunea, frecvent întilnită în scrierile eminesciene, a „insulei încon- 
jurate cu apă, avînd in mijloc o boltă sub care visătorul se închipuieşte mort", Călinescu 
constată că „Freud, Rank dau interpretări ce pot fi respinse într-un caz sau altul, dar 
care la Eminescu, dată fiind frecvenţa visului lacustru, devin în linii generale pline de 
substanță". Tálmácirea pe care Călinescu o aplica acestor „vise lacustre“ este imprumu- 
tată în bună măsură de la Otto Rank: „Avem de a face dar cu un vis de naştere, în care 
amintirea apelor amniotice, a şederii în pintecele matern, se traduce în această privelişte.*3 

Nu putea lipsi din capitolul tratînd despre „cadrul psihic“ al creaţiei eminesciene o 
fermă luare de poziţie în legătură cu investigația psihanalitică la care doctorul Vlad în- 
cercase să-l supună pe poet: „Iată pe un doct medic psihiatru freudist încercînd să do- 
vedească precum că Eminescu era un neprocreativ, rămas în stadiul afecţiunilor fami- 
liale, iubind platonic, nebărbăteşte, aşa cum se întimplă cu oamenii neîntregi care au să 
sfirşească în casa de sănătate.” Cit priveşte istoria literară, „fiinţa fiziologică a omului 
———— M — 

1. G. Călinescu, Opera lui Mihai Eminescu, vol. IV, Bucureşti, Fundaţia pt. Lit. Şi Artă „Re- 
gele Carol II", 1936, p. 16. 


2. Ibidem, pp. 16-18. 
3. Ibidem, p. 20. 

şi starea organelor sale” nu constituie un subiect de preocupare, chiar cînd e vorba de 
erotismul unui mare creator: „Singurul lucru pe care-l caută istoricul este reprezentarea 
pe care poetul şi-o făcea despre această latură a vieţii.” Problemele „aspirațiilor vene- 
rice“ ale creatorului, probleme „pe care le-a născocit psihanaliza, disciplină atit de su- 
pusă divagatiunilor cînd cercetătorul care o minuieste nu este îndeajuns de cult şi de 
chibzuit, aparţin în fond medicinii şi, pentru ca răspunsul să aibă cît de puţin aer de 
cumintenie, omul trebuie să fie de faţă. Însă Eminescu a murit de mult şi nu se poate 
sustine fără calomnie, pe cale speculativă, că era inapt de «o viaţă sexuală normalà»."! 

În darea de seamă pe care I. E. Toroutiu a consacrat-o Operei lui Mihai Eminescu 
întîlnim o ráutácioasá caracterizare a atitudinii ambivalente a lui G. Călinescu faţă de 
psihanaliză: acesta „ar dori să fie şi freudian, dar să se împace şi cu cei care sînt în 
opoziţie cu psihanaliza lui Freud“2. Aceeaşi poziţie duplicitară ar fi adoptat-o criticul 
şi în privinţa doctorului Vlad: „Surprinde în lucrările [lui G. Călinescu] suficiența cu 
care tratează pe înaintaşii în studiile eminesciene. Încearcă mai întîi să-i discrediteze, 
pentru ca în paginile următoare să-şi insugeascá şi metoda şi rezultatele lor obţinute. Un 
caz tipic este atitudinea faţă de d. dr. C. Vlad, care, se ştie, a aplicat metoda psihanalitică 
a lui Freud la interpretarea poeziei lui Eminescu. Noul interpret condamnă metoda, îl 
tindeni. Căci ce altceva ar putea fi cercetarea subconstientului, paginile dezlinate despre 
uranism şi neptunism, comicele pasagii în care se arată înclinarea spiritului lui Eminescu 
pentru regiunile umede «uterine», interpretarea dată poeziei erotice a lui Eminescu decît 
o exagerare chiar a metodei freudiste?" Si criticul criticului se complace în prelungirea 
inventarului delictelor de exegeză psihanalitică făptuite de Cálinescu.? 

Referințele şi aluziile la psihanaliză sînt destul de sărăcăcioase în Istoria literaturii 
române — de la origini pînă în prezent pe care G. Călinescu ne-a dăruit-o în 1941. 
Astfel sînt menţionate „ideile freudiste" prezente în primele piese de teatru ale lui Lu- 
cian Blaga sau preocuparea pentru subconştient din nuvelele lui Victor Papilian; chiar 
dostoievskianismul care transpare în romanul În credinţa celor şapte sfeşnice al acestuia 
ar fi „freudist“... Surprinzător este că, amintind despre „ingenioasa ironie” cu care Paul 
Zarifopol tratează „orice sistem neuniversitar", printre care si freudismul, G. Călinescu 
ia apărarea psihanalizei: „Valabil ori nu, ca simplu gest de gîndire, freudismul nu e mai 
puţin interesant decit orice altă teorie." Prin urmare, acelaşi Călinescu care nu o singură 
dată se delectase persiflind nemilos psihanaliza, îi nega lui Zarifopol acest drept... 

Prin 1947 (aşadar înaintea declanşării la noi a campaniei oficiale de lichidare a freud- 
ismului), G. Călinescu a procedat la o revizuire a scrierii sale Opera lui Mihai Eminescu. 
Textul remaniat a trebuit totuşi să aştepte mai bine de douăzeci de ani pînă să vadă 
lumina tiparului. Prefaţa noii ediţii (devenită postumă) ne informează despre sensul efor- 
turilor depuse de autor în vederea ameliorării versiunii iniţiale: de pildă, „în Cadrul psi- 
hic — notează Călinescu — am înlăturat un aspect supărător de scientism psihologic. 
Fiind vorba de structura onirică proprie operei lui Eminescu (lucru firesc la un roman- 
tic), cu toate că am repudiat pe Freud, dădusem unor pagini un aer echivoc (în prima 
ediţie) de psihanaliză, fapt ce mi s-a părut apoi de un mare, trebuie să recunosc, prost 


1. Ibidem, pp. 99-100. 

2. L E. Toroutiu, op. cit., p. 60. 

3. Ibidem, pp. 57-58. 

4. G. Călinescu, Istoria literaturii române, Bucureşti, Fundaţia regală pentru literatură si artă, 
1941, p. 797, 825 şi 843. 

monii care se pitiseră cumva printre filele imprimate în 1934-1936 
perfect exorcizaţi. 

În scrierea memorialistică a doctorului Tiberiu Vlad, fiul lui Constantin Vlad, găsim 
consemnat un fel de epilog al zbuciumatelor raporturi dintre „psihanalistul“ lui Emines- 
cu şi neîntrecutul comentator al biografiei $i creaţiei acestuia: »Tirziu, abia in 1965, anul 
dureroasei si prematurei disparitii a strălucitului critic literar G. Cálinescu, a venit si 


somaticá de care suferea.“2 Trebuie sá márturisesc Cá, transcriind acum această relatare, 
m-a incercat un anumit sentiment al zădărniciei împăcării realizate atunci între doi oa- 
meni care în mare măsură încetaseră să-şi exercite liberul arbitru: de aproape două de- 
cenii Vlad nu mai avea posibilitatea să-şi proclame fidelitatea faţă de freudism, iar Căli- 


aparențele dintr-o pudoare delicată, din repulsia organică pe care o resimte ca o lezare 
ori de cîte ori cineva îşi permite şi alte explicaţii în geneza ciudatelor inlántuiri şi învol- 
burări ale psihicului decit cele senine si de suprafaţă.“? Recunoaştem în această prefe- 
rintá a lui Călinescu pentru atitudinea apolinică o trăsătură psihologică fundamentală a 
românului. 

Nemulțumirea lui G. Călinescu faţă de escapadele lui Constantin Vlad într-un do- 
meniu strict rezervat criticii şi istoriei literare? a fost fără îndoială exacerbată şi de mi- 
soiatria şi iatrofobia sa, despre care dau mărturie un Şir întreg de articole publicate in 
anii '30, mai ales sub pseudonimul Aristarc. Îl simţim pe acesta complet de acord cu 
presupusa lui soţie, care-i declara tocmai în perioada de început a polemicii între 
G. Călinescu şi C. Vlad: »Prostule!... neurastenia e o vorbă inventată de doctori ca să-ţi 
ia banii. Noi îi zicem Supărare! Dacă a dispărut cauza, s-a dus şi supárarea!", deci neu- 
rastenia care tot „s-ar fi vindecat fără doctorii, cu un pic de umanitate"5, 
————— 

1. G. Călinescu, Opere, vol. XII, Bucureşti, Ed. pentru literatură, 1969, pp. 5-6. 

2. T. Vlad, Confesiunile unui psihiatru, Bucureşti, Ed. Litera, 1985, p. 200. 

3. Ibidem, p. 193. 


stanța a poetului i-a dat prilej unui „mare savant român neurolog” să comemoreze pur şi simplu 
„nebunia lui Eminescu“; „Astfel de lucruri se scriu şi în alte țări, dar la locul lor $i numai ca un 
apendice necesar la o cercetare asupra valorii operei.“ (O mare nenorocire, în „Adevărul literar 
şi artistic“, XIII (1934), nr. 718 din 9 sept., p. 1. Vezi şi N. Liu, Gheorghe Marinescu despre 
cauzele morţii şi despre genialitatea lui Mihai Eminescu, în vol. Momente din trecutul medicinii, 
Bucureşti, Ed. Medicală, 1983, pp. 505-507.) 

5. AL, Neurastenie, în „Adevărul literar şi artistic“, XII (1933), nr. 639 din 5 mart., p. 10. 

Un malifios ar putea pretinde că G. Călinescu avea motive speciale să se teamă de 
psihanaliză. Dar de ce ţi-e frică nu scapi, nici măcar după moarte... Recent, Marta Pe- 
treu remarca fenomenul de „rezistență“, în accepţia freudiană a termenului, pe care cri- 
ticul l-a manifestat permanent faţă de psihanaliză, fenomen explicabil şi prin aceea că 
G. Călinescu reprezenta „el însuşi un complicat caz psihanalitic". Marta Petreu şi-a în- 
găduit chiar să examineze sumar consecinţele pe care anumite „frustrări iniţiale” le-au 
avut în privința conduitei lui psiho-sociale, mai ales pe linia căutării de „părinţi spiri- 
tuali“ si a năzuinţei către performante culturale excepționale!. Aşadar psihanaliza „di- 
vinului critic" a şi început. 


Studiul eminescologic al lui C. Vlad, marcaj la o 
răscruce a itinerarului românesc al psihanalizei 


Îndată după apariţia sa, la sfirşitul lui 1932, şi mult după aceea, pînă în pragul ce- 
luilalt deceniu, studiul lui Constantin Vlad Mihail Eminescu din punct de vedere psiha- 
nalitic a beneficiat de atenţia criticilor literari sau a unor medici. „A beneficiat” este 
însă doar un mod de a vorbi, căci, aproape în unanimitate, atit recenzenjii cit şi comen- 
tatorii de mai tirziu nu şi-au ascuns insatisfacţia provocată de această scriere. 

În cronica pe care a publicat-o în „Gândirea“, Ovidiu Papadima mărturisea că „efor- 
tul de a discuta obiectiv şi serios cartea d-lui Vlad“ a fost „unul din cele mai ingrate şi 
dificile“ din câte şi-ar fi putut închipui, datorită „mormanului de informaţii greşite, de 
interpretări injuste, de afirmaţii pur şi simplu uluitoare” din această lucrare ce respiră o 
„imensă, doctă şi totuşi incultă incompetenţă”. Dorinţa doctorului Vlad de „a-i împrie- 
teni“ pe Eminescu şi Freud este de înţeles: „Apreciez curajul ideii — declara Papadima 
— şi chiar mă impresionează efortul de a impáminteni la noi preocupări străine. Dar 
pentru acest lucru d. Vlad trebuia să fie de zece ori mai puţin doctor şi de o sută de ori 
mai mult literat.” 

Recenzentul nu se arată cu totul refractar faţă de aplicarea tehnicilor freudiene la 
investigarea actului de creaţie, dar atrage atenţia că asemenea demersuri analitice nu 
sint la îndemîna oricui: „Teoriile lui Freud or fi ele foarte ispititoare, un instrument de 
pret şi capabil de multe surprize, însă [au] o claviatură dificilă pe care n-o poate stápini 
deplin decât constructorul” lor. 

O. Papadima este gata să admită că doctorul Vlad ar fi putut realiza o lucrare destul 
de onorabilă dacă s-ar fi limitat „la însemnarea sobră a unor observaţii”, precum cele 
privitoare la mediul familial al lui Eminescu, la „timbrul matern (bineînţeles fără nici 
o notă maladivă) al eroticii“ acestuia, la anumite aspecte ale „experienţei cristalizate în 
Luceafărul“. Dar o asemenea „castrare“ tematică a psihanalizei lui Eminescu era absolut 
inacceptabilă pentru un freudist care nu-şi recunoştea alt merit decit cel de a fi iniţiat 
explorarea ascunzişurilor inconştientului celui mai de seamă poet român.2 

Un fenomen semnificativ a fost ignorarea, am spune activă, de către cîţiva reputați 
eminescologi a cărţii lui C. Vlad. Ne gindim în primul rînd la Nicolae Iorga, la D. Pa- 
naitescu-Perpessicius şi la Leca Morariu, care se dovedeau îndeobşte foarte atenţi la tot 
ce apărea în legătură cu aprofundarea şi valorificarea critică a operei eminesciene. N-am 


1. Marta Petreu, Complexul lui Prometeu, în „Apostrof“, I (1990), nr. 5-7, p. 30. 
2. O. Papadima: Dr. C. Vlad: „Mihail Eminescu din punct de vedere psihanalitic “, în „Gândi- 
rea“, XIII (1933), nr. 3 din mart., pp. 105-108. 

fapt, era vorba de o lucrare citită în cadrul Seminarului român de literatură modernă şi 
folclor de la Universitatea din Cernăuţi. 


că Masaryk „a Spus pur şi simplu că freudismul este neserios". Doctorul Vlad a servit 
ca instrument pentru atingerea scopurilor »jidovului Freud", întrucât şi-a propus să de- 
monstreze că Eminescu „a fost deja foarte mare puet [sic], dar foarte decăzut şi slab om“, 


pietátii comise de autorul eseului psihanalitic despre Eminescu! Dar, spre nemulţumirea 
lor, Constantin Vlad era fiu de ţărani români bucovineni şi-şi demonstrase patriotismul 
părăsind în timpul războiului armata austro-ungară, pentru a se refugia la Iaşi. 

Cartea lui C. Vlad a fost primită cu mari rezerve chiar de către unii simpatizanti 
declaraţi ai freudismului. În scrierea sa din 1940 S. Freud şi psihanaliza, psihologul şi 
pedagogul Th. Loewenstein constata că, în ultima vreme, determinismul creației artistice 


urmărit de ei, „ca în unele cazuri de la noi, cînd anumite stingácii de interpretare s-au 
şi la pericolul compromiterii metodei psihanalitice datorită neajunsurilor acestui studiu 


Dacă Ioan Popescu-Sibiu nu s-a Sustras îndatoririi de a lua apărarea controversatei 
scrieri a tovarăşului său de idei, el s-a simţit totuşi obligat să pună tacit la punct anumite 
aspecte nesatisfăcătoare ale cărţii. Astfel, într-o notă publicată în 1933, Popescu-Sibiu 
insistă asupra noţiunii de »Schizoidie*, tocmai fiindcă unii critici făcuseră „o tristă con- 
fuzie, identificînd schizoidia cu [icneala'?, Adversarii psihanalizei şi ai studiului tipărit 
INN 

1. L. Topa, C. Vlad: » Mihail (sic) Eminescu din punct de vedere psihanalitic", in „Buletinul 
«Mihai Eminescu»*, VII (1936), nr. 14, pp. 129-131. 

2. Th. Loewenstein, $. Freud şi psihanaliza, Bucureşti, „Biblioteca pentru toţi“, (1940), p. 122. 

3. Docentul I. V. Bistriceanu atrăgea si el atenţia, într-o recenzie, că pentru ,vilva şi scandalul“ 
stimite în lumea literară de cartea lui C. Vlad »€ vinovat oarecum Şi autorul, care trebuia să insiste 
mai mult asupra noțiunii de schizoidie, care a fost luată drept nebunie“ („Buletinul medico-tera- 
peutic“, X (1933), nr. 3-4 din mart.-apr., p. 83). 

de Vlad sint vestejiti fără menajamente în acea notă: „Lucrarea d-lui dr. Vlad... prezintă 
un deosebit interes, căruia ne aşteptam să i se răspundă cu prudenţă şi obiectivitatea 
turnată într-un limbaj adecvat problemelor ştiinţifice. Or, din contră,... impruden(a ne- 
priceperii, subiectivitatea necunoasterii şi un limbaj de porecle au constituit canavaua 
pe care s-au brodat majoritatea recenziilor şi criticilor făcute acestei lucrári."! 

Împotriva imaginii pe care Vlad încercase să o impună despre viaţa şi opera lui Emi- 
nescu s-a pronunţat şi Constantin Bacaloglu, profesor de clinică medicală la facultatea 
din Bucureşti. Într-o conferinţă ţinută în 1936 la Ateneul Român, el aprecia că „a studia 
pe Eminescu, cum face doctorul Vlad, prin prisma freudismului e întocmai ca acel care 
se priveşte prin oglinzi concave sau convexe, care dau imagini oribil de deformate. Cine 
va mai recunoaşte pe Eminescu în lucrarea psihanaliticului [sic] doctor Vlad, în care 
poetul e desemnat nu ca schizoid, ci ca schizofrenic, nu pe marginea nebuniei, ci în 
deplină demenţă?“2 

Critica lucrării lui Vlad este reluată de Bacaloglu într-un articol publicat în anul ur- 
mător. Profesorul insistă asupra inconsistentei calificativului de „narcisic“ prin care psih- 
analistul încercase să caracterizeze personalitatea poetului şi mai cu seamă se arată ne- 
mulţumit de diagnosticul de schizofrenie pus creatorului Eminescu; aşa cum subliniase 
şi G. Ibrăileanu, genialul scriitor a dovedit în capodoperele sale un puternic simţ auto- 
critic, un gust de o rară fineţe, o adevărată sete de perfectie, trăsături care nu-i deosebesc 
nicidecum pe schizofrenici.? 

Unul din recenzen(ii scrierii lui Vlad a considerat însă că meritul acesteia este tocmai 
de a fi axată pe discutarea eventualului diagnostic de schizofrenie al lui Eminescu, în- 
trucît pînă atunci investigaţiile nu avuseseră în vedere decît paralizia generală progre- 
sivă. Această apreciere era formulată de foarte tînărul critic literar Lucian Boz, care to- 
tuşi îi reproşa psihanalistului faptul de „a se fi lăsat absorbit de subiect“ şi „a fi îngroşat 
trăsăturile schizoide ale lui Eminescu pînă a le conferi o semnificaţie patologică”. Şi 
iată-l pe profanul într-ale medicinii polemizînd cu docentul universitar: „Părerea noastră 
este, într-adevăr, că Eminescu avea o structură schizoidă, ca orice om normal din această 
categorie, şi citatele ilustrative din operă mărturisesc pentru schizoidie şi nicidecum pen- 
tru o formă morbidă a acesteia, schizofrenia.” Imputarea pe care literatul i-o aduce me- 
dicului nu poate fi minimalizată: „Lipsa de tact, de fineţe psihologică i-a fost fatală d-lui 
dr. Vlad. A crezut că poate analiza poemele şi personalitatea ca pe o foaie de observaţie 
a spitalului. Chiar dacă unele pasaje erau mărturii grave, d. dr. Vlad a fost indus în eroare 
din cauza necunoaşterii mecanismului creator." Mai mult încă: o dată ce procesul su- 
blimării artistice coincide pentru creator cu evitarea stării nevrotice, faptul că, prin opera 
sa, poetul găsise „un drum de rezolvare a conflictelor“ sufleteşti însemna deci — apre- 
ciază Boz — că Eminescu era sănătos în perioada marilor lui creaţii, contrar asertiunilor 
lui Vlad. 

Criticul refuză totuşi să adopte o atitudine negativă faţă de psihanalist (Lucian Boz 
încercase el însuşi, cum vom menţiona mai departe, să interpreteze de pe poziţii freud- 
iene unele aspecte ale operei lui Eminescu), drept care, după ce îşi exprimă încă o dată 
regretul pentru „lipsa de fineţe şi brutalitatea medicală“ manifestată de doctorul Vlad 


1. I. Popescu-Sibiu, Psihanaliza în literatură, în „Provincia literară“, I (1933), nr. 7-8 din 
apr.-mai, p. 22. 

2. C. Bacaloglu, Frederic Chopin şi Mihai Eminescu din punct de vedere medical, Bucureşti, 
„Biblioteca Ateneului Român”, 1936, p. 17. 

3. C. Bacaloglu, Citeva precizări din punct de vedere medical asupra lui Eminescu, în „Re- 
vista fundațiilor regale“, IV (1937), nr. 6 din iun., pp. 632-633. 

în aceste împrejurări, îl îndeamnă pe medicul eminescolog să nu renunţe la adincirea 
temei de care se ocupase cu prea puţin succes deocamdatăl. 

Poate că-i de necrezut, dar Mihail! Eminescu din punct de vedere psihanalitic a avut 
totuşi parte de o cronică şi mai favorabilă (în această situaţie, calificativul este destul 
de relativ...) decît cea a lui Lucian Boz. Criticul Scarlat Struţeanu nu s-a lăsat intimidat 
de faptul că „toţi recenzenţii, fie că au citit, fie că s-au abținut de la aceasta, ca si simplii 
cititori care, în cazul de faţă, cei mai mulţi n-au citit cartea, condamnă pe autor cu vestita 
sentinţă: opus igne, auctor patibulo...*. Substratul acestei ostilitáti constă in deprinderea 
generală de a idealiza pînă la dezumanizare pe marile personalităţi culturale şi politice. 
Urmind exemplul unor cercetători de peste hotare, „d. dr. C. Vlad şi-a luat curajul, în 
literatura noastră medicală, să facă un studiu freudian de psihanaliză asupra celui mai 
mare poet al nostru“. Din păcate, „cei nedeprinşi cu astfel de operaţiuni... socotesc că 
lucrarea d-lui C. Vlad e o profanare, după cum multă vreme biserica noastră a socotit 
de asemeni că e o profanare disecarea unui cadavru“. 

Psihanaliza lui Eminescu, remarca Struţeanu, reprezintă o operaţie foarte dificilă da- 
torită, printre altele, „eredității foarte încărcate“ a poetului, cît şi faptului că acesta a 
murit într-un ospiciu. Doctorul Vlad a comis marea greşeală de a nu fi precizat de la 
început „graniţele înăuntrul cărora avea să-şi desfăşoare operaţia sa de cercetare medi- 
cală“; cu alte cuvinte, de a nu fi delimitat domeniul normalului de cel al patologicului 
atunci cînd şi-a propus să interpreteze ca psihanalist o sumedenie de indicii furnizate 
de biografia şi opera eminesciană. 

Dar ceea ce neglijase Vlad s-a apucat să facă Strufeanu, adică să lămurească Şco- 
lăreşte deosebirea, stabilită de Ernst Kretschmer, dintre „Schizotimie“, ca stare psihică 
specifică, dar în graniţele normalului, ,schizoidie", ca stare de accentuare a unor trăsă- 
turi schizoide, fără totuşi să se treacă în domeniul morbidului, şi „Schizofrenie“, ca stare 
patologică patentă. Este regretabil, aprecia criticul, că „d. C. Vlad n-a insistat asupra 
acestei clasificări şi acestei interpretări mai ales, şi astfel spiritul public, vorbesc de cel 
cu bunăvoință, a fost ofensat, iar cartea, condamnată“. Semnalind această deficiență 
esenţială, Struteanu continuă să se arate foarte îngăduitor: „E aici o greşeală de metodă, 
dacă voii, dar nimic altceva.“ El ne asigură că „restul lucrării” doctorului Vlad repre- 
zintă „o contribuţie serioasă in ce priveşte structura mintală a marelui nostru poet". Cit 
despre enumerarea componentelor schizoide ale acestei structuri, „cititorii, in genere, 
au înţeles de-a-ndoaselea toată nomenclatura aceasta medicală şi au crezut că se găsesc 
în faţa unei cărţi în care autorul îşi bate joc de nebunia lui Eminescu şi deci îl insultă“, 
neintelegind că invocarea schizoidiei reprezintă, de fapt, „o caracterizare a genialităţii 
eminesciene“, 

Scarlat Struteanu îl îndeamnă şi el pe doctorul Vlad să continue cercetările, depăşind 
punctul de vedere strict medical prin realizarea unei sinteze dintre acesta şi cel estetic.2 

La exact patruzeci de ani după tipărirea studiului dedicat de Constantin Vlad lui 
Eminescu apărea cartea lui Ion Nica Mihai Eminescu, structura somato-psihicd. Înte- 
meindu-se pe cunoştinţele de nosologie actuale, doctorul Nica socoteşte că diagnosticul 
de schizofrenie aplicat poetului este cu totul „riscant“. Pe de altă parte, el e de părere 
cá „argumentarea de coloratură freudistă“ nu ne poate ajuta defel la „elucidarea cauzelor 


1. L. Boz, Eminescu din punct de vedere psihanalitic, în „Discobolul“, II (1933), nr. 7-8 din 
iul.-aug., p. 11. 

2. S. Struteanu, C. Vlad: , Mihail Eminescu din punct de vedere psihanalitic*, in „Convorbiri 
literare“, LXVI (1933), nr. 3 din mart., pp. 281-285. 

reale ale bolii şi morţii” lui Eminescu (trebuie, de altminteri, recunoscut că, în general, 
nu lămurirea unor asemenea cauze constituie scopul analizei freudiene a creaţiilor lite- 
rar-artistice). 

Doctorul Nica este convins că, în ce-l priveşte pe Eminescu, supunerea lui postumă 
la investigaţii psihanalitice reprezintă „o tentativă tristă şi periculoasă”: tristă, „pentru 
că se aplică rău la «scara» Eminescu“, deşi în alte cazuri poate fi cumva „interesantă 
şi utilă, cel puţin pentru explorarea îndrăzneață a spaţiilor lumii interioare”, şi primej- 
dioasă „pentru că exagerează şi absolutizează importanţa instinctelor, în special a in- 
stinctelor sexuale (libido) faţă de constiingi."! 

Iată deci că vreme de patru decenii, şi fără îndoială chiar după aceea, unele din invi- 
nuirile aduse lui Mihail Eminescu din punct de vedere psihanalitic au persistat. 

Nu-i mai puţin adevărat că, în multe privinţe, alegerea de către doctorul C. Vlad a 
acestei teme de studiu a reprezentat o iniţiativă nefericită. Desigur că „psihanalizarea“ 
lui Eminescu făgăduia rezultate deosebit de interesante: era vorba de un poet autentic 
şi de mare anvergură, chiar de un incontestabil poet naţional, a cărui operă exprimă în 
felul ei potentialitátile spirituale ale unui întreg popor, de un reprezentant eminent al 
romantismului european, de un om care a cunoscut teribile sfişieri sufleteşti, de un crea- 
tor care a transfigurat ca nimeni altul experienţa sa erotică şi, în sfirşit, de autorul lui 
O, mamă..., poem fascinant pentru freudieni. 

Doctorul Vlad nu şi-a dat totuşi seama că publicul nostru era complet nepregătit, 
atit ca stil de civilizaţie, cit si ca informaţie culturală, pentru a suporta spectacolul co- 
trobăirii înverşunate prin tainitele psihicului, mai cu seamă prin acelea legate direct sau 
indirect de sfera sexualităţii. Plin de bune intenţii ştiinţifice şi chiar încredinţat că face 
operă de interes naţional, Vlad şi-a îngăduit să-l ia ca obiect de studiu psihanalitic pe 
Eminescu, uitînd că grava afectare a psihicului pe care acesta a prezentat-o în anumite 
intervale constituia un obstacol aproape de netrecut pentru desfăşurarea unei analize so- 
lide a creativității eminesciene, Medicul nu s-a priceput să ocolească primejdia de a 
arunca, prin investigaţiile sale neprecaute, o anumită umbră asupra a tot ce este strălu- 
citor in opera lui Eminescu, operă care ajungea astfel să li se înfăţişeze nu numai igno- 
rantilor si răuvoitorilor ca fiind produsul direct al unor conjuncturi psihopatologice. 

Este de crezut că doctorul Vlad a bravat aceste pericole deoarece era deopotrivă un 
fanatic al psihanalizei şi un fanatic al cultului lui Eminescu.2 Drept urmare, „afacerea“ 
psihanalizei lui Eminescu a devenit un moment de referinţă în istoria freudismului în 
România. 

Ar fi totuşi complet greşit să afirmăm, cum par să gindeascá unii, că apariţia cărţii 
doctorului Vlad a compromis pentru multă vreme doctrina psihanaliticá în ţara noastră. 
Nu este mai puţin adevărat că scandalul iscat de această apariţie a prilejuit o anumită 
coalizare tacită a duşmanilor freudismului, coalizare materializată prin campania de pre- 


1. I. Nica, Mihai Eminescu, structura somato-psihică, Bucureşti, Ed. Eminescu, 1972, 
pp. 350-356. 

2. Într-o scrisoare din 1933, adresată prietenului său Anastasie Tomiţă Răzăşul, neurochirur- 
gul Dumitru Bagdasar, pe atunci medic primar la Spitalul de Boli Mintale şi Nervoase din Cer- 
năuţi, se declara exasperat de lipsa de orientare dovedită de Constantin Vlad, fostul său coleg de 
la Spitalul Militar din Bucureşti, atunci cînd s-a apucat să scrie cartea despre Eminescu: „Cit pri- 
veste pe Vlăduţul matale si opera lui, aş subscrie si eu articolele critice ale lui Romulus Dianu 
şi Călinescu! Sărmanul de el! În îngimfarea lui credea că a făcut lucru mare... Desigur că n-a voit 
să ceară părerea nimănui cînd opera lui era doar în manuscris, căci bunul-simt al unui cunoscut 
oarecare din cercul în care trăieşte l-ar fi împiedicat desigur să comită un astfel de sacrilegiu.“ 
(Text inedit comunicat nouă de Stefan I. Niculescu.) 


140 COPILĂRIA PSIHANALIZEI ROMÂNEŞTI 


el a fost proclamat ad-hoc, 
Desigur că relativul declin al psihanalizei înregistrat în fara noastră începînd de pe 
la mijlocul anilor '30 nu poate fi pus îndeosebi pe seama ecoului negativ stirnit de mo- 


Pînă prin 1937, Constantin Vlad a rezistat fără şovăire asalturilor, nelăsîndu-se de- 
moralizat de acuzaţiile şi invectivele cu care era gratificat. 

Astfel, în 1934 a publicat punerea la punct a unei probleme pe care socotea că o 
tratase nesatisfăcător în cartea consacrată lui Eminescu; de data aceasta a ținut să atragă 
atenţia asupra faptului că „jocul frumos“ cu noţiunile de timp şi spaţiu întîlnit în Sărma- 
nul Dionis nu se datoreşte doar „regresiunii afective“, ci şi unui „mecanism de încăle- 
care sincretică şi confundare a noțiunii de timp cu cea de spațiu.“! 

Anul 1935 este marcat pentru doctorul Vlad de apariția, sub conducerea sa autori- 


Studium des Brudergespenstproblems (Lenore. Contribuții psihanalitice la studiul pro- 
blemei fantomei fratelui), in care, pornind de la lucrarea lui D. Caracostea Lenore, o 
problemă de literatură comparată şi folclor, apărută în 1929, se ocupă de aspectele mi- 
tologice şi folclorice ale relaţiilor incestuoase dintre frate şi sori?. 

În 1936, C. Vlad a încercat să interpreteze psihanalitic visele consemnate de I. Al. 
Brătescu- Voineşti în „Revista fundațiilor regale" din ianuarie 19354. De remarcat că tîl- 
cuitorul freudist al viselor s-a abținut de la explicaţii de tip sexualist prea subliniate; 
sfiala aceasta se datora cumva grijii de a nu-l ofusca pe pudicul şi supărăciosul scriitor? 
———— 

1. C. Vlad, Noţiuni de timp şi Spațiu în opera lui Eminescu, în „Convorbiri literare“, LXVII 
(1934), nr. 10 din oct., p. 843. 

2. C. Vlad, Corelaţiile dintre vis, artă şi nevroză, în „Viaţa românească“, XXVII (1935), nr. 1 
din ian., p. 22 


sidera cá Petrache Lupu, ciobanul ce „stătuse de vorbă cu Dumnezeu“, era pur şi simplu un psihopat, 


prinsese societatea românească bintuită de individualism. consecinţă, recomanda el, „să nu ne batem 
joc de misticismul izbucnit în punctul Maglavit, căci dacă nu reuşeşte nici acesta, atunci nu le mai 


de către nişte preoţi special instruiți... spre luminişuri care să ne ție in contact cu treptele de evoluţie 
ale celorlalte popoare.” (C. Vlad, Nu Petre Lupu este eroul unei minuni, ci multimea vrea o minune, 


4. C. Vlad, Ceva despre visuri, în „Revista de filosofie“, XXII, (1936), nr. 2 din apr.-mai, 
pp. 150-162. 


posse 

Un caracter aparte prezintă articolul Dinamica instinctelor şi morala socială, pu- 
blicat în anul următor de C. Vlad în „Revista sanitară militară“. Respingind acuzaţiile 
de imoralitate ce erau aduse tot mai stáruitor freudismului, autorul constată cá, dimpo- 
trivă, psihanaliza se opune „desfrinării“ instinctelor, întrucît „fără stăvilirea instinctelor 
e limpede că n-ar fi posibilă nici o viaţă sufletească mai bogată şi n-ar rămîne nici pri- 
sosuri de energie pentru sublimizare, adică pentru o îndreptare a lor spre planul social“. 
Cit despre obiectivele tratamentului psihanalitic, ele se înfăţişează astfel: „a. readucerea 
la normal a stărilor absurde şi redresarea devierilor; b. «antrenarea» bolnavilor pentru 
a putea suporta tensiuni cit mai mari; c. pregătirea sublimizării.” Cum se vede, Vlad 
evită să folosească vocabula ,sublimare", temindu-se, eventual, de posibilitatea confu- 
ziei cu termenul din fizică. Şi fiindcă acest text urma să apară într-o revistă militară, in 
fraza conclusivă se face referinţă şi la utilitatea psihanalizei pentru... oştire: „Concepţia 
etică a psihanalizei nu intră deloc în conflict cu morala socială, ci dimpotrivă, această 
concepție fiind folositoare societăţii va fi deopotrivă şi armatei, care se recrutează din 
cea dintii"! ... 

În articolele tipărite in anii imediat următori, freudismul nu pare însă a mai constitui, 
ca pînă atunci, preocuparea majoră, dacă nu chiar exclusivă a lui Constantin Vlad. Un 
lucru poate mărunt, dar nu lipsit de semnificaţie, cuvîntul „psihanaliză” sau oricare alt 
termen din vocabularul tehnic psihanalist nu mai figurează în titlurile acestor publicaţii. 

Sub titulatura generală Psihologia ca prelungire a fiziologiei a apărut în „Revista 
sanitară militară” din intervalul iunie 1938-iunie 1939 o suită de note semnate de doc- 
torul C. Vlad. În „nota prealabilă“, acesta îşi mărturiseşte intenţia de a demonstra, „prin- 
tr-o prismă personală?, că psihologia nu e decît o prelungire a fiziologiei sau o abstrac- 
tizare a ei şi deci că, atunci cînd se întrebuinţează termenul de tulburare «psihogenà», 
nu e nevoie să înţelegem că acea tulburare s-ar datora numaidecit unei leziuni oarecare, 
dar nici că ar fi străină de fiziologie. În astfel de cazuri e vorba de o tulburare funcţio- 
nală, adică dinamică, a unor mecanisme — în ultimă instanţă fiziologice —, care au 
fost puse un timp prea îndelungat în condițiuni de desfăşurare nefiregti"?. 

În definitiv, doctrina semnalată în această notă nu este decit o variantă a medicinii 
psihosomatice, dar accentul deosebit pus pe mecanismele fiziologice ale proceselor psi- 
hologice şi psihopatologice sună oarecum ca o încercare (poate inconştientă!) de „de- 
păşire“, dacă nu de revizuire a freudismului. În tot cazul, poziţia adoptată aici de doc- 
torul Vlad prevesteşte cumva disputa care, în Uniunea Sovietică, avea să se intefeascá 
după 1948 între partizanii independenţei psihologiei şi cei ai subordonării acesteia, în 
numele pavlovismului, de către fiziologia nervoasă. 

Studiul este alcătuit din note speciale despre „actul gîndirii”, „funcțiunea vorbirii”, 
„afecte, visuri şi nevroze", „tipurile instinctuale” (cu care ocazie Vlad îşi expune teoria 
privitoare la cele trei instincte fundamentale: al foamei, sexual şi de apărare-agresiune), 
„instanţele psihice” (eul vegetativ, eul social şi eul raţional) şi „somnul“ 4 Prezenţa lui 
Freud şi a psihanalizei se fac simţite de-a lungul întregului text, dar cu oarecare discreție. 


1. C. Vlad, Dinamica instinctelor si morala socială, in „Revista sanitară militară“, XXXVI 
(1937), nr. 2 din febr., p. 162 si 164. 

2. Desigur că o asemenea precizare nu echivalează cu o desolidarizare de concepțiile 
freudiene; ea pare menită să sublinieze doar caracterul original al cercetării întreprinse, care nu 
este înfeudată nici unei doctrine existente. 

3. C. Vlad, Psihologia ca prelungire a fiziologiei, in „Revista sanitară militară“, XXXVI 
(1938), nr. 6 din iun., p. 479. 

4. Ibidem, nr. 7 din iul., pp. 565-569; nr. 9 din sept., pp. 727-732; XXXVIII (1939), nr. 1 din 
ian., pp. 17-20; nr. 3 din mart., pp. 133-140; nr. 4 din apr., pp. 201-207; nr. 6 din iun., pp. 353-358. 

În acelaşi periodic al medicilor militari a apărut un articol privitor la tratamentul 
schizofreniei, articol ce cuprindea, printre altele, o relatare despre bunele rezultate ob- 


acestea urmăriseră doar să ajute la »dezinhibarea" pacientului şi la 
în afară“. Autorii recomandă stáruitor ca aplicării şocurilor la schizofrenici să-i 
imediat psihoterapia, deoarece „dacă viaţa psihoafectivă mizerab lá [a schizofrenicilor] 
n-a determinat în totul boala, în orice caz a contribuit într-un grad foarte mare la dez- 
lánfuirea ei“.! Pare îndoielnic ca psihanalistii ortodocşi ai ej ocii să se fi declarat de 
acord cu o asemenea schemă de tratament a schizofreniei. 

La cel de-al XVIII-lea Congres al Societăţii Române de Neurologie, Psihiatrie, Psi- 
hologie, Endocrinologie şi Medicină legală, ale cărui lucrări s-au desfăşurat la Sibiu în 


foamei la un individ care n-a mîncat mai multe zile, acel individ nu simte excitaţia res- 
pectivă ca foame, ci ca simptome-fenomene ce se manifestă ca un fel de reflexe visce- 


Trecem peste problema implicatiilor etice ale unui asemenea experiment efectuat pe 
indivizi aflaţi în imposibilitatea de a-şi exercita liberul arbitru (înaintea celui de-al doilea 


război mondial, regulile deontologice în materie de experienţe pe oameni nu erau încă 


doctorului Vlad „i-a venit ideea” să urmărească acest mecanism în domeniul tuturor in- 
stinctelor. Aşa a ajuns el să constate că „instinctele primare“ sînt în număr de trei, cele 
pe care le-am menţionat adineauri.2 Fără să fi renunţat la preocupările pe linie freudiană, 
Constantin Vlad vădea, la vremea aceea, o anumită deplasare a centrului intereselor sale 
Ştiinţifice către o psihologie să-i spunem „fiziologizată”. 

O mărturie a descumpănirii suferite de doctorul Vlad datorită campaniei duşmănoase 
la care a fost supus în urma apariţiei lui Mihail Eminescu din punct de vedere psihana- 


oM 
1. C. Vlad, I. I. Lupulescu, Gh. Stroescu, Contributiuni la studiul tratamentului schizofreniei 
prin şocuri cardiazolice, in „Revista sanitară militară“, XXXVII (1938), nr. 10 din oct., pp. 852-853 
2. C. Vlad, Schifarea unei biopsihologii normale şi patologice, in „Societatea de Psihologie 
Medicală Sibiu — Buletin“, VI (1939), pp. 40-41. 

litic este probabil şi faptul că monografia Criminalitatea văzută prin prismă psihanaliti- 
că, anunţată, pe coperta cărţii amintite, a fi „în pregătire“, nu a mai văzut niciodată lumi- 
na tiparului (dacă va fi fost cîndva redactată pînă la capăt, ceea ce pare însă îndoielnic). 

În lucrarea memorialistică Limba ancestrală, dictată de C. Vlad în preajma morţii 
sale, acesta consemnează: „După comiterea unei crime oribile — prin 1934 — de către 
trei elevi de liceu, s-a publicat prin ziare o listă de cărţi interzise şcolarilor, iar în listă 
figurau la loc de cinste cărţile mele.“ Ar fi fost poate de aşteptat ca doctorul Vlad să 
protesteze împotriva măsurii arbitrare, şi în tot cazul inoperante, de a se împiedica de- 
moralizarea adolescenților indicindu-li-se acestora ce anume tipărituri nu au voie să ci- 
tească; dar în loc să-şi exprime indignarea că scrierile de psihanaliză sînt considerate 
periculoase, el se declară de acord cu acea măsură: „Printre cititorii unei cărţi pot fi 
bolnavi care se pot simţi mai rău la citirea ei decît mai înainte... Psihanaliza, ca să fie 
ştiinţific convingătoare, trebuie să prezinte tot materialul, şi acest material nu e bine să 
fie prezentat, cel puţin aici, către marele public.“! Mai ales primirea ostilă făcută lucrării 
sale despre Eminescu de către „marele public" îl va fi convins pe doctorul Vlad că, la 
noi, studiilor ştiinţifice de orientare psihanalitică nu trebuie să li se asigure o circulaţie 
prea largă. 

Oricare ar fi slăbiciunile şi deficienţele sale, Mihail Eminescu din punct de vedere 
psihanalitic merita totuşi o altă apreciere în ansamblul literaturii de exegeză emines- 
ciană, măcar pentru bogăţia observaţiilor de amănunt, dar şi pentru anumite consideraţii 
teoretice care puteau servi la închegarea unor discuţii lămuritoare. Din păcate, ecoul atit 
de negativ trezit de cartea lui C. Vlad a fost în măsură să-i demobilizeze în continuare 
pe cei care se vor fi simţit îndemnați să cerceteze personalitatea poetului recurgind la 
tehnicile freudiene. 

Că o asemenea întreprindere nu se învecinează cu sacrilegiul sau cu impostura o 
dovedesc şi unele însemnări despre „genitale“, adică, într-un înţeles mai larg, despre 
sexualitate şi erotism, ale lui Eminescu: „Atît e de adevărat că la genitale e punctul 
central, care dictează toate mişcările celelalte, încît aproape toate prostiile capului sînt 
făcute sub dictatul penisului“; sau „Cine ştie durerea şi furia voluptoasă cu care omul 
lucrează pe femeia pe care-o iubeşte recunoaşte că energia grămădită în el de mult timp 
are o singură direcţie, aceea pe care o are Universul întreg, şi că această energie nu 
este decît o fracțiune a aceleiaşi energii universale, care creşte cu abstinenţa, se-nţele- 
ge“; sau „Pe la genitale e punctul de gravitație. Ele se dezvoltă mai întîi la foetus"?. 
Comentind unele din aceste afirmaţii, I. M. Stefan este de părere cá ele ne fac să ne 
gîndim „la teoria pe care o va dezvolta Freud"?, 

Eminescu încă îşi aşteaptă analistul competent şi scrupulos.^ 


1. C. Vlad, Limba ancestrală, p. 27 (dactilogramă). 

2. Cf. M. Eminescu, Fragmentarium (transcriere şi aparat critic de Magdalena D. Vatama- 
niuc), Bucureşti, Ed. Ştiinţifică şi Enciclopedică, 1981, p. 103 şi 371. 

3. I. M. Ştefan, Eminescu şi universul ştiinţei, laşi, Ed. Junimea, 1989, p. 121. 

4. Nu demult, profesorul loan Guţia de la Universitatea din Roma nota că „Eminescu este 
foarte potrivit pentru analizele psihanalitice", cu care prilej a amintit, fără să formuleze obiecţii 
majore, de tentativele lui C. Vlad în această direcţie (Significato della Madonna di Raffaello nella 
poesia di Eminescu, Roma, La Goliardica Ed., 1982, pp. 154-155). În schimb, Gabriel Tepelea, 
care a semnalat la noi recenta scriere a filologului şi istoricului literar din diaspora, nu se arată 
binevoitor faţă de asemenea „asocieri freudiene": „Tributar unor lecturi reactualizate din Freud şi 
discipolul său român dr. C. Vlad (Eminescu din punct de vedere psihanalitic), I. Guţia vorbeşte... 
de «fixarea» la mamă a poetului, de «complexul Oedip» şi de imaginea maternă, care fără voia 

De altminteri, i-a fost dat lui Constantin Vlad să scrie un fel de post-scriptum la 
„afacerea“ pe care o stimise în încercarea de a-l analiza pe Eminescu. În lucrarea me- 
morială pe care a dictat-o cu ultimele forte în 1970, el a formulat ultimul său cuvint în 


număr de ani, studiul meu va fi reeditat, fie pentru uzul psihanaliştilor, fie pentru al 
literaturii.“ 

Exprimindu-si convingerea cá, in fond, conceptiile formulate acolo »pot rámine aga 
cum au fost scrise“, doctorul Vlad admitea că, din câte s-au petrecut după 1932, trebuie 
totuşi trasă concluzia că, tactic, lucrarea putea să se prezinte altfel: „Nu aş mai scrie că 


Spus ceca ce Eminescu a exprimat excelent şi cu fantastică forţă, stări asemănătoare 
celor din schizofrenie şi din alte domenii ale patologiei psihice. Se va insista asupra 


Dar această ,autocriticá" axată pe ideea că, în 1932, o concepţie perfect justă a fost 
expusă neîndemînatic este anulată de cele ce urmează: „Dacă nu se va spune «schizo- 
frenie», ci se va spune că geniul este vecin cu nebunia, dacă nu se va scrie «autism», 
ci se va scrie că poetul este retras de lume şi singuratic, dacă se va Şterge cuvintul odios 
de «refulare» şi se va înlocui cu considerente supra unor stări sau conţinuturi ascunse, 


Opțiunile lui I. Popescu-Sibiu 


În 1927, deci cu un an înainte de a susţine la Facultatea de Medicină din laşi fai- 
moasa lui teză de doctorat Doctrina lui Freud (Psihanaliza), loan Popescu-Sibiu îşi în- 


Iată-l deci prezentînd la cel de-al X-lea Congres al Societăţii Române de Psihiatrie, 
Neurologie, Psihologie şi Endocrinologie, care a avut loc la laşi în octombrie 1930, o 
comunicare despre „Psihologia psihonevrozelor". Avem de-a face cu o foarte discretă 
pledoarie în favoarea psihanalizei, pledoarie în care, după ce era subliniată însemnătatea 
„etiopatogeniei psihologice“ şi a psihoterapiei, se insistă asupra psihonevrozelor de ori- 
—MÓ———— MÀ 


copilului — oricare ar fi el — ar constitui punctul de plecare in formarea idealului de frumusete 
feminină. Este, după noi, o aserţiune reducţionistă, care transformă cazurile maladive în etalon, 
predeterminindu-ne, prin mamá, idealul de frumuseţe feminină.“ (O interpretare eminesciană în 
Italia, în „România literară“, XVI (1983), nr. 2 din 13 ian., p. 20.) 

1. C. Vlad, Limba ancestrală, pp. 126-128 (dactilogramă). 

gine presupus sexuală, fără totuşi să fie pusă în lumină contribuţia decisivă a lui Freud 
în această materie. Referentul ţinea să nu-i nemulţumească pe partizanii teoriilor orga- 
niciste despre substratul psihonevrozelor, ceea ce nu l-a împiedicat să atragă atenţia, cu 
modestie şi prudenţă, că „o completare a lacunelor cu care apare insuficienţa explicativă 
şi terapeutică a gîndirii numai biologice se va face tinind seama — neapărat — şi de 
competinta gîndirii psihologice, de care nu trebuie să avem aversiunea pe care sîntem 
obişnuiţi s-o manifestám ca partizani ai ştiinţei faţă de speculatiunile care vizează con- 
stituţia noastră abstractă, a vieții noastre interioare, — ci din contră, să căutăm aşezarea 
vederilor psihologice în concordanţă cu cele biologice“!. Adeptul freudismului se do- 
vedeşte aşadar dispus să facă şi el anumite concesii de dragul recunoaşterii de către 
organicişti a rolului ce-i revine activităţii sufleteşti în apariţia tulburărilor psihice. 

Ediţia a doua a Doctrinei lui Freud (Psihanaliza) a fost tipărită la Sibiu, în 1931. 
Din foaia de titlu aflăm că, la acea dată, autorul era „medic onorific” la Spitalul de Boli 
Mintale din Sibiu. Într-adevăr, Popescu-Sibiu tocmai îşi încheiase misiunea la Botoşani 
şi fusese numit medic de regiment în oraşul de pe Cibin, ceea ce l-a îndemnat să solicite 
aprobarea de a lua parte, neretribuit, la activităţile din spitalul psihiatric ce funcţiona 
acolo, aprobare care, desigur, i-a fost prompt acordată. De notat amănuntul semnificativ 
că, în anii imediat următori, doctorul Popescu-Sibiu şi-a semnat lucrările ştiinţifice men- 
tionind aproape de fiecare dată calitatea de „medic onorific al Spitalului de Boli Mintale 
din Sibiu“, fără să considere necesar să mai facă vreo referinţă la atribuţiile şi gradul 
său din cadrul Serviciului sanitar al armatei. 

Noua ediţie, de 292 de pagini, a tezei de doctorat redactate cu trei ani în urmă nu 
se deosebeşte prea mult de versiunea iniţială. 

În capitolul Istoricul psihanalizei şi-a făcut acum apariţia un paragraf special despre 
destinul publicistic al freudismului în România, cu semnalarea lucrărilor lui C. Vlad, 
I. Wesfried, G. Retezeanu şi Tr. Corozel. Dintre literatii în opera cărora se percep ecouri 
ale psihanalizei se pomeneşte despre Cezar Petrescu şi L. Blaga. În aceeaşi ordine de 
idei sînt amintiţi pedagogul G. G. Antonescu, psihologul M. Moldovanu şi juristul 
P. Marcu-Balş (Pandrea).2 

Expunerea asupra principiilor şi tehnicilor psihanalitice n-a fost modificată. Au că- 
pătat totuşi extindere consideratiile în legătură cu funcţia erotică a anumitor organe, mai 
ales a celor senzoriale, şi a apărut un paragraf referitor la nudism. 

O inovaţie a noii ediţii este Vocabularul medico-psihologic (pentru termenii tehnici), 
etalat pe 37 de pagini. Trebuie însă precizat că, propriu-zis, nu e vorba aici de un dicţio- 
nar psibanalitic, ci numai de explicarea anumitor termeni medicali de uz curent în do- 


1. I. Popescu-Sibiu, Psihologia psihonevrozelor, în „Spitalul“, LIII (1933), nr. 1 din ian., 
p. 29. În programul aceluiaşi congres, I. Popescu-Sibiu a figurat cu încă două lucrări, de astă dată 
în colaborare. Astfel, el a prezentat împreună cu L. lonaşiu, medic primar la Spitalul de Boli Min- 
tale din Sibiu, comunicarea Rolul factorilor afectivi şi psihosexuali în geneza psihonevrozelor, în 
care întilnim o raliere márturisitá la teoriile lui Freud (vezi „Spitalul“, LI (1931), nr. 3 din mart., 
pp. 106-112). În schimb, comunicarea Asupra diagnosticului în psihonevroze, pe care a semnat-o 
alături de G. Preda, directorul aceluiaşi spital, nu mai conţine nici o menţiune despre Freud şi 
psihanaliză, psihonevroza fiind definită ca „o afecţiune psihică de origine socială (paramedicală) 
şi de natură medicală“; autorii afirmă cá se raliază metodei „concentrice“ de diagnostic preconizate 
de Laignel-Lavastine. Va fi refuzat doctorul Preda să includă în textul citit la Iaşi unele luări de 
poziţie freudiene sugerate eventual de Popescu-Sibiu? 

2. I. Popescu-Sibiu, Doctrina lui Freud (Psihanaliza), ed. II, Sibiu, Tip. Şcoalei militare de 
infanterie, 1931, pp. 23-24. 

nei lui Freud (Psihanaliza) a fost încununată cu un 
premiu academic, recompensă capabilă, într-un anume fel, să-i ateste acestei cărţi nu 
numai valoarea ştiinţifică, dar şi onorabilitatea, lucru important cînd e vorba de o lucrare 
consacrată mult hulitei învățături despre rolul capital al inconştientului în desfăşurarea 
vieţii sufleteşti. 

Acordarea premiului s-a întemeiat pe raportul înaintat în mai 1932 Academiei Ro- 
mâne de către profesorul G. Marinescu. Pentru Caracterizarea concepţiilor freudiene, 


Gh. Lazăr, cea mai prestigioasă recompensă acordată atunci publicaţiilor Ştiinţifice, ci 
o parte din Premiul I. Oroveanu, şi anume suma de 5 000 de lei din cei 70 000 alocati 


De altfel, in 1934 a obţinut la Universitatea din Bucureşti titlul de licenţiat în filo- 
zofie şi litere (specialitatea psihologie, pedagogie şi sociologie), după prezentarea unei 
Pe INNA 

l. „Academia Română — Anale“, LII (1932), pp. 263-264. 

lucrări despre „psihologia psihonevrozelor" (temă pe care, cum am mai semnalat, o 
abordase încă în 1930, la congresul Societăţii de Psihiatrie). 

Una din direcţiile de cercetare către care părea să se simtă atras era psihologia ac- 
tului de creaţie artistică. Într-un articol publicat în 1933 despre determinismul (în cazul 
de faţă am putea spune despre „supradeterminismul”) producţiilor literare, Popescu-Si- 
biu dădea glas convingerilor sale freudiene: „Un vers nu se scrie la întimplare; eroii 
unui roman nu sînt aleşi după vreun criteriu arbitrar, după bunul plac al creatorului, şi 
revenirea persistentă — uneori pînă la obsesie — asupra unui erou sau asupra unei pro- 
bleme (din cauza acelui sentiment iritant al «incompletitudinii») îşi are determinantele 
bine stabilite, conditionári şi combinări sufleteşti care nu ajung în conştiinţa creatorului."! 

Dar curînd preocupările lui I. Popescu-Sibiu s-au deplasat în chip evident dinspre 
psihanaliză către psihologie şi etică. De la problema genezei operei literare, el a trecut 
la cea a cauzelor proliferării în societatea contemporană a anumitor tipuri de literatură 
sau de pseudoliteratură. 

Citiva ani în şir a participat cu sirg la campania desfăşurată atunci împotriva por- 
nografiei, campanie avîndu-l ca protagonist pe Nicolae Iorga. Se poate chiar afirma că 
Ioan Popescu-Sibiu a fost unul dintre iniţiatorii acestei cruciade pentru moralizarea pu- 
blicisticii şi a activităţii editoriale, întrucît primele sale luări de poziţie în problema „li- 
teraturii de scandal“ s-au produs înainte de apariţia în 1936 a „Cugetului clar — Noul 
«Sámánátor»*, revista prin care marele istoric şi cărturar a încercat să mobilizeze opinia 
publică de la noi împotriva producţiilor „stricătoare de suflet“. 

Denunţind în 1934 ofensiva pornograficá, Popescu-Sibiu atrăgea atenţia asupra afa- 
cerismului ca principală cauză a degradării morale în care părea că se cufundă fenome- 
nul literar. El considera că măsurile administrative de stăvilire a pornografiei nu aten- 
tează la libertatea de creaţie: „Dacă inspiraţia şi elaborarea operei literare nu trebuie să 
fie îngrădite de norme eterogene, i se poate cere [acestei opere] — şi trebuie să i se 
impună — să respecte ansamblul valorilor sociale în cadrul cărora creatorul şi opera 
trăiesc, oricît de liberi s-ar crede.“ 

Noţiunea de „pornografie“ avea însă în accepțiunea pe care i-o acorda Popescu-Sibiu 
un conţinut destul de imprecis, ea extinzindu-se la toate producţiile în care sexualitatea 
este înfăţişată fără ocolişurile şi menajamentele impuse de tradiţia moralizatoare. Va- 
loarea artistică şi sensurile filozofice ale operei literare nu sînt luate în consideraţie, ast- 
fel că pentru el broşurile din seria „Amantelor celebre“, istorioarele libertine ale lui Pi- 
tigrilli sau romanele erotice cu problematică existenţială ale lui D. H. Lawrence ţineau 
deopotrivă de domeniul pornografiei. Ne-am fi aşteptat ca psihanalistul Popescu-Sibiu 
să schiţeze în acest articol o prezentare cît de sumară a fenomenului pornografic re- 
curgând la schemele freudiene. Abia dacă întîlnim aici termenul „sublimare”, în legătură 
cu literatura de frumoasă ţinută etică... 

Cu atit mai puţin putea să fie vorba de psihanaliză în conferinţa Nervozitatea ca 
fenomen social, ţinută în august 1934 la Universitatea Populară „N. Iorga“ din Vălenii 
de Munte, un cadru puţin propice prezentării teoriilor ştiinţifice „de avangardă”. Şi to- 
tuşi, în această conferință Popescu-Sibiu a izbutit mai mult ca în oricare altă expunere 


1. I. Popescu-Sibiu, Psihoanaliza în literatură, în „Provincia literară“, I (1933), nr. 7-8 din 
apr.-mai, p. 18. 

2. I. Popescu-Sibiu, Pornografia literaturii noastre, în „Provincia literară”, II (1934), nr. 1-2 
din ian.-febr., p. 12. 

a sa destinată marelui public să »Vulgarizeze", în sensul pozitiv al cuvîntului, concepţiile 
înnoitoare ale lui Freud. 

De fapt, prin termenul vag de „nervozitate“ medicul sibian înţelege starea psihică 
pe fondul căreia se desfăşoară manifestările nevrotice. El este de părere că această stare 
a dobindit actualmente o asemenea extindere şi intensitate pe planul ,exteriorizárilor 
colective", incit secolul nostru poate fi numit „secolul nervozitáii".! 

Principala sursá a nervozităţii rezidă nu în caracteristicile substratului organic indi- 
vidual, ci în dezechilibrarea dinamicii psihosociale. Pînă la afirmarea şcolii psihanaliti- 
ce, în medicină dominase concepția materialistă potrivit căreia „patologia sufletului“ 
este consecinţa modificării structurilor nervoase; „în felul acesta a scăpat investigafiu- 
nilor medicale tocmai esenţa vieţii omeneşti: -:-Simţirea, afectivitatea, ideile, năzuinţele, 


Psihanaliza este cea care a pus pe deplin în lumină conflictele sufleteşti cu determinism 
social, cele izbucnite din ciocnirea directivelor impuse de „Principiul social” cu tendin- 
tele rezultind din „Principiul plăcerii“ înrădăcinat în biologicul individual. Aceste con- 
flicte se prezintă ca niște adevăraţi germeni creatori de „infecţie mintală şi morală“, ca- 
pabili să producă şi să întreţină „nervozitatea“ şi alte forme grave de tulburări psihice.2 

Popescu-Sibiu enumeră „forţele sociale" în stare să declanşeze asemenea conflicte 
prin contrarierea sau împiedicarea proceselor de canalizare a energiei individului: fami- 
lia, şcoala, moravurile, politica, literatura, arta, statul, religia, dar şi „valorile spirituale 
subiective (opinia publică)“. Dacă pe plan individual combaterea nervozitàfii si a altor 
manifestări patologice este posibilă recurgind la psihoterapie si apelind la examenul psi- 
hologic de laborator, pe planul vieţii colective „se impune colaborarea tuturor forțelor 
sociale spre realizarea unei asanări a mediului social". Întrucît „germenii tuturor dez- 
axărilor posibile“ plutesc în ambianța noastră morală, trebuie recunoscut „caracterul 
eminamente social al fenomenului de nervozitate” şi trebuie procedat în consecinţă. 
„Îngrădirea nervozităţii”, care constituie „una din cele mai grave probleme de stat, de 
organizare socială“, nu poate fi înfăptuită decît prin aplicarea unui complex de măsuri 


a muncii, deci realizarea unei etici de Stat pentru o efectivă consolidare [şi o] clară orien- 
tare necesară individului şi societăţii“ 3 
S-ar putea spune că acela care a formulat asemenea propuneri de profilaxie şi tra- 


Un text cu evidentă destinaţie educativă este articolul Fata de azi în lumina psih- 
analizei, reprezentînd intervenţia doctorului Popescu-Sibiu în cadrul unui simpozion or- 
ganizat in 1934 la Brăila. Înseşi timidele aluzii la freudism presárate ici-colo sînt menite 


Da N 
1. I. Popescu- Sibiu, Nervozitatea ca fenomen social, Tg. Mures, Ed. revistei „Progres şi cul- 
tură“, 1934, p. 3. 
2. Ibidem, pp. 9-12. 
3. Ibidem, p. 14. 

minin.“ Dacă „fata de ieri, prin supraestimarea castităţii, cădea în chinurile nevrozei... 
cea de azi se ruinează prin trup. Pe aceste ruine poate se va ridica fata care... va împleti, 
într-o armonie nouă, firul visului şi al realităţii, «răceala» spiritului cu căldura simţurilor, 
în cadrul valorilor individuale şi sociale"!. Anevoie am putea percepe în asemenea afir- 
maţii cuminţi şi alinátoare cite ceva din accentele radicalismului freudian. 

Şi în nota Geneza socială a eredității patologice, tipărită in 1936, I. Popescu-Sibiu 
insistă asupra necesităţii unei igiene sociale care să urmărească prevenirea „infecțiilor“ 
morale.2 De fapt, în acest text nu e vorba de ereditate, ci doar, cel mult, de congenitalitate. 

Consemnăm nota despre „asociaţia liberă în stările delirante“ publicată tot atunci de 
G. Preda şi I. Popescu-Sibiu, întrucît întîlnim aici menţionarea numelui lui C. G. Jung, 
chiar dacă numai în legătură cu utilizarea testului de o sută de cuvinte al lui Kent-Ro- 
sanoff pentru investigarea „stratului subconștient al neuro-mentalităţilor“ 3 

Colaborările lui Popescu-Sibiu din primele numere ale buletinului Societăţii de Psi- 
hologie Medicală din Sibiu se remarcă şi ele prin importanţa acordată „factorilor sociali” 
şi „aspectelor sociale” în psihopatologie şi psihoterapie.4 În general, avem iarăşi de-a 
face cu propunerea de a se contribui, prin măsuri de „igienă social-mentalá", la asanarea 
mediului social. Ca şi cum medicul şi psihologul sibian şi-ar fi descoperit o nouă vocaţie! 

A treia versiune a lucrării inaugurale a lui loan Popescu-Sibiu a apărut în 1936. Vic- 
tor Sáhleanu consideră că aceasta este „cea mai reprezentativă ediţie” a cărţii, datorită 
căreia Popescu-Sibiu ocupă pînă astăzi un loc de frunte printre freudiştii din ţara noastră. 
Timp de decenii, ediţia aceasta a reprezentat la noi, apreciază Săhleanu, „monografia 
cea mai completă şi mai bine documentată de psihanaliză, în primul rînd medicală“. 

Poate nu este lipsit de semnificaţie amănuntul că pe frontispiciul lucrării a intervenit 
o modificare constind din inversarea celor două elemente care alcătuiau titlul: în loc de 
Doctrina lui Freud (Psihanaliza), cartea se va chema Psihanaliza (Doctrina lui Freud). 
Accentul s-a deplasat de la persoana lui Sigmund Freud către învăţătura pe care acesta 
a inaugurat-o. 

Istoricul psihanalizei în România a fost adus la zi prin semnalarea unor contribuţii 
relativ recente ale lui C. Stănescu, Maxim Pop, C. Vlad, J. Neuman, C. Rádulescu-Mo- 
tru, E. Sperantia, C. Narly, C. Georgiade, L. Blaga, T. Vianu, C. I. Urechia, G. Rete- 
zeanu etc, 


1. I. Popescu-Sibiu, Fata de azi la lumina psihanalizei, in „Revista română de psihanaliză“, 
I (1935), nr. 1 din ian.-mart., p. 24. 

2. I. Popescu-Sibiu, Geneza socială a eredității patologice, in „Buletinul activităţii Spitalului 
de Boli Mintale şi Nervoase Sibiu pe anul 1935", I (1936), pp. 57-60. Între altele este vorba aici 
despre eventualitatea traumatizării fătului prin imagini şocante receptate de gravidă: asemenea ima- 
gini îi provoacă gestantei tulburări endocrine, cu repercusiuni asupra embrionului (de exemplu, 
excitaţia sexuală a mamei influenţează funcţia tiroidà a acestuia); şi astfel impresiile colectate de 
gravidă „pot determina viaţa noului-născut, temperamentul şi constituţia sa", ba ar putea chiar 
să-i inducă modificări teratologice... 

3. G. Preda şi I. Popescu-Sibiu, Asociaţia liberă în stările delirante, în „Buletinul activităţii 
Spitalului de Boli Mintale şi Nervoase Sibiu pe anul 1935“, I (1936), p. 55. 

4. I. Popescu-Sibiu, Factorii sociali în mecanismul isteriei, în „Societatea de Psihologie Me- 
dicală Sibiu — Buletin”, II (1936), pp. 89-92; I. Popescu- Sibiu şi T. Stoenescu, Geneza socială 
a sugestibilității în raport cu infracțiunile, în aceeaşi publicaţie, pp. 101-105; I. Popescu-Sibiu, 
Aspectul psihologic şi social al psihoterapiei, în „Societatea de Psihologie Medicală Sibiu — Bu- 
letin“, III (1937), pp. 71-74. Într-unul din aceste articole se fac doar timide referinţe la psihanaliză, 
dar în celelalte două freudismul pare dat uitării. 

Dar chiar în acest capitol de istorie întîlnim un paragraf dătător de seamă pentru 
evoluţia opiniilor lui Popescu-Sibiu în privinţa sensului inovaţiilor pe plan social deter- 
minate şi stimulate de doctrina lui Freud. După ce menţionează cîteva din realizările 
culturale ale adepților si simpatizantilor români ai psihanalizei, autorul se simte dator 
să atragă atenţia „şi asupra unei repercusiuni a concepţiei psihanalitice, din cele mai 
nefaste nu numai literaturii noastre, ci întregii noastre organizaţii sociale“. Este vorba 
de constatarea că, şi la noi, „o inepuizabilă literatură pornografică îşi justifică valoarea 
— atunci cînd teza «artei pentru artă» nu mai oferă argumente — utilizînd datele psih- 
analizei în legătură cu mecanismul psihologic al raporturilor dintre inconştient şi con- 
ştient“. Mai mult decît atit, „anumite curente politice (şi pedagogice, conexe celor po- 
litice), în tendinţa lor de răsturnare a orânduirii noastre sociale, utilizează concepția 
psihanaliticá în subminarea familiei, întronînd dreptul absolut al sexualităţii (o formă 
periculoasă şi ieftină a materialismului) asupra oricărei valori etice, etnice de sănătoasă 
tradiţie“. Cu prilejul unor expertize psihiatrice efectuate asupra unor criminali „intelec- 
tuali“, Popescu-Sibiu descoperise că unii dintre aceştia „vor să-şi justifice crima prin 
argumente culese din Freud sau Gide“... Trebuia de aceea tras semnalul de alarmă: „Se 
impune o stăvilire a acestei exploatări a concepţiei psihanalitice, in care atit adepţii, cât 
şi adversarii ei au [recunoscut «o armă cu două tăişuri».“| 

Cartea este simţitor îmbogăţită faţă de ediţiile anterioare, fără să avem însă de-a face 
cu o remaniere globală. A fost introdus un paragraf despre relaţiile dintre gîndirea ma- 
gică şi cea simbolică, a căpătat o anumită dezvoltare capitolul despre „psihanaliştii di- 
sidenţi“ (cu favorizarea lui Adler, Stekel şi Rank, dar fără să se stăruie şi asupra lui 
Jung), a fost individualizat un capitol referitor la „domeniile extramedicale ale psihana- 
lizei“ (literatură, artă, filozofie, estetică, psihologie, etică, pedagogie, criminalisticá, teo- 
logie, dar şi „influenţa psihanalizei în curentele politice“). Aici, Popescu-Sibiu revine 
asupra ideii care devenise pentru el subiect de preocupare majoră: „Medicii, pedagogii 
şi-ndeosebi literafii, fie dintr-un sentiment de sinceritate izvorită însă din incompetenţă, 
fie animați... de motive politice, dar mai ales de unele interese materiale sau de cîştig 
moral, au cultivat, în numele psihanalizei, o pedagogie a frivolităţii erotice.“ Ne aflăm 
în faţa unei „exploatări“ vinovate a concepțiilor psihanalitice si, în orice caz, a unei 
„false adaptări“ a lor la „structurile noastre etnice şi etice“ 2 Ideea „adaptării“ mecanis- 
melor şi explicaţiilor psihanalitice la „structura etnică şi etică“ a colectivităţilor umane 
ni se pare a fi relevantă pentru modul în care evoluaseră vederile lui Popescu-Sibiu. 

Un paragraf destul de amplu din această a treia ediţie a cărţii tratează despre sub- 
stratul psihanalitic al concepțiilor religioase, preluînd teze din recenta scriere a lui Freud 
Viitorul unei iluzii. După o conştiincioasă şi calmă prezentare a ideilor de bază ale ateis- 
mului freudian, Popescu-Sibiu conchide mărturisindu-şi insatisfacţia în privinţa teoriei 
psihanalitice a genezei fenomenului religios: în această materie, şcoala freudiană „ne 
oferă o explicare ştiinţifică în plus (alături de altele cîte s-au dat), departe de a fi sufi- 
cientă, definitivă“ 3 Rezultă din această apreciere că, de fapt, Popescu-Sibiu era totuşi 
un psihanalist „cu frica lui Dumnezeu“... 

Critica pe care o adresează freudo-marxismului se remarcă printr-o neobişnuită se- 
veritate. El denunţă utilizarea armei psihanalizei în „insinuanta“ luptă politică purtată 


1. I. Popescu-Sibiu, Psihanaliza (Doctrina lui Freud), ed. III. Sibiu, Tip. Cavaleriei, 1936, 
pp. 31-32. 

2. Ibidem, p. 259. 

3. Ibidem, p. 263. 

în favoarea „doctrinei materialismului istoric“. Această utilizare abuzivă este înlesnită 
de existenţa efectivă a unor „apropieri“ între principiile materialismului istoric (precum 
,intronarea economicului, cu riscul sacrificării valorilor spirituale, şi eliberarea indivi- 
dului de sub jugul convenienţelor sociale şi al prejudecăţilor”) şi unele teze freudiene 
fundamentale privind mai ales viaţa sexuală. Lupta împotriva constringerilor sociale 
născătoare de nevroze şi de „mizerie sexuală“ psiho-fiziologică, dar şi importanţa acor- 
dată de psihanalişti vieţii instinctuale (ca manifestare a substratului biologic de esenţă 
materială) „conveneau desigur revoluţionarilor“: „urmarea acestei intilniri a doctrinei 
psihanalitice cu «politicul» a prilejuit o perfectă încadrare a ei în marxism”. Expresia 
cea mai consecventă a freudo-marxismului, ca formă de „utilizare marxisto-comunistă 
a psihanalizei“, era la epoca aceea teoria eliberării sexuale elaborată de Wilhelm Reich, 
teorie pe care comentatorul român o socotea a fi unul „din cele mai periculoase mijloace 
de zdruncinare a unei societăţi, întrucît loveşte în substratul cel mai subtil, fondul afec- 
tiv, structura neuro-emotivă a unităţilor sociale fundamentale“ şi nu poate duce decit la 
„anarhism biologic“. 

Popescu-Sibiu se declara convins de necesitatea ripostei împotriva tuturor încercări- 
lor de a împinge psihanaliza pe asemenea „căi false şi tendenţioase“. Totodată, el cerea 
ca psihanaliza să fie consolidată „pe bazele ei adevărate, cele ale binelui nu numai indi- 
vidual“, dar şi ale binelui care serveşte „întregii complexităţi a vieţii sociale“. Nu putem 
crede că medicul şi psihologul român nu era conştient că militează pentru o „depăşire“ 
a freudismului originar atunci cînd preconiza „o adaptare a doctrinei psihanalitice, aco- 
modind-o structurii noastre etice şi etnice“. De altminteri, el ajunsese la concluzia că, 
„fără această adaptare, psihanaliza este nocivă societăţii noastre".! 

Interesul deosebit pe care-l prezintă ediţia din 1936 a Psihanalizei (Doctrina lui 
Freud) nu constă prin urmare în notabila creştere a dimensiunilor lucrării (323 pagini, 
faţă de cele 292 ale ediţiei precedente; 324 repere bibliografice, faţă de cele 285 ale 
ediţiei precedente; 700 de termeni în Vocabularul medico-psihologic, faţă de cei 500 
din ediţia precedentă), ci tocmai în efortul de reconsiderare a anumitor poziţii teoretice, 
reconsiderare care, în unele privinţe, circumscrie o veritabilă atitudine ,revizionistá" 
faţă de psihanaliza ortodoxă. 

La al IX-lea Congres Internaţional de Psihoterapie, care a avut loc la Copenhaga în 
octombrie 1937, I. Popescu-Sibiu a prezentat o comunicare în care a căutat să demon- 
streze utilitatea iniţierii studenţilor în problemele teoretice şi practice ale psihanalizei? 
Trebuie însă recunoscut că, în această perioadă, el nu mai era prezent în publicaţiile 
româneşti cu texte de propagandă a freudismului. Dacă a continuat să denunțe literatura 
imorală, a făcut-o de pe o platformă care avea prea puţin sau deloc a face cu psihanaliza.? 

În 1938, Popescu-Sibiu a întocmit o „schiţă pentru o conferinţă la oraşe“ privitoare 
la Scrisul bolnav şi scrisul sănătos. Trata aici despre ambianța socială care favorizează 
pornografia, despre dezaxarea ce caracterizează structura sufletească şi filozofică a „cre- 
atorilor pornografi“, despre consecinţele dezastruoase ale demoralizării generaţiilor tine- 
re şi a întregului neam sub înrîurirea „scrisului bolnav“. Vina pentru procesul de diso- 
lutie spirituală o poartă în mare măsură „socialismul, marxismul, ideologia comunistă”. 


1. Ibidem, pp. 263-266. 

2. I. Popescu-Sibiu, Die Notwendigkeit psychotherapeutischer Vorlesungen an den Universi- 
tát, în „Societatea de Psihologie Medicală Sibiu — Buletin“, IV (1937), pp. 68-73. 

3. Vezi, de pildă, comunicarea sa Pornografia şi patologia literară în cadrul igienei social- 
mentale, în „Societatea de Psihologie Medicală Sibiu — Buletin“, V (1938), pp. 63-67. 

Într-o anumită privinţă, cultivarea pornografiei este reflexul negativ al recunoaşterii ro- 
lului sexualităţii în determinarea tulburărilor cu caracter nevrotic. În legătură cu aceasta, 


tualitátii moderne" prin mijloace politico-literare şi despre „reacţiunea eroică şi salutará" 
înregistrată în Germania „în contra acestui val literar şi artistic“, autorul declară că »pto- 


Asemenea afirmaţii ieşite de sub pana unei persoane cum nu se poate mai blajine 
şi mai omenoase dovedesc cit de puternică era, în preajma celui de-al doilea război mon- 
dial, presiunea politică exercitată asupra opiniei publice de la noi de către forţele de 
extremă dreapta. Mai cu seamă după ce a luat cunoştinţă de atacurile indirjite la care 
era supus Constantin Vlad, presupus detractor al lui Eminescu, loan Popescu-Sibiu se 
va fi temut de învinuirea că a fost unul din cei mai activi popularizatori în ţara noastră 
ai concepţiilor perverse ale nearianului Freud. 

Lucrarea Complexele ideo-afective ale conştiinţei, prezentată în 1938 la cel de-al 


sistemele de tendinţe ale inconştientului refulate de o conştiinţă excesivă, autorul de- 
plinge faptul că aproape toţi cei care au cercetat aceste complexe şi-au îndreptat atenţia 
doar către inconştient şi sexualitate; de aici, observă referentul, „neglijarea, prin această 
mărginire ştiinţifică, a altor valori ale vieţii psihice, îndeosebi a conştiinţei, care n-are 
numai un rol pasiv, ci şi de cenzurare în viaţa psiho-socială”. Constatind, pe temeiul 
unor observaţii personale, că în „Psihonevrozele moderne” se înregistrează importante 
„deformări ale conştiinţei” datorită represiunii exercitate de un „inconştient excesiv, atât 
de cultivat în societatea de azi a crizei de conştiinţă”, ceea ce determină apariţia unor 


colcăitoare ale sufletului $i să rămînă totodată psihanaliză!... Recunoaştem în derutanta 
atitudine adoptată aici de Popescu-Sibiu o manifestare a acelei irepresibile năzuinţe către 
„luminos“ caracteristică, pare-se, „temperamentului“ românesc. 

Către sfirşitul anilor '30, doctorul Popescu-Sibiu s-a văzut aşadar în situaţia de a-şi 
reconsidera opţiunile pe plan Ştiinţific, ca şi pe plan moral-politic. Freudismul, căruia i 
se devotase cu un deceniu mai-nainte, nu-l mai mulțumea dintr-un şir întreg de pricini: 
fiindcă îşi concentra atenţia asupra inconştientului în defavoarea actelor de conştiinţă, 


1. I. Popescu-Sibiu, Scrisul bolnav şi scrisul sănătos, Sibiu, Tip. „Dacia Traiană“, 1938, p. 8. 

2. Ibidem, pp. 10-11. 

3. I. Popescu-Sibiu, Complexele ideo-afective ale conştiinţei, in „Societatea de Psihologie Me- 
dicală Sibiu — Buletin“, VI (1939), p. 65. 

fiindcă neglija socialul din prea mare respect faţă de irepetabilul cazului individual, fi- 
indcă nu apela la pirghiile instituționale cu caracter statal pentru salubrizarea vieţii ob- 
şteşti, fiindcă desconsidera specificul etnic ş.a.m.d. Am crede, de altfel, că Popescu-Si- 
biu, spre deosebire de doctorul Vlad, nu s-a identificat niciodată cu cauza psihanalizei, 
nici atunci cînd a practicat analiza terapeutică şi nici chiar atunci cînd, după apariţia 
cărţii sale, unii îl considerau a fi cel mai autorizat purtător de cuvînt al freudismului în 
fara noastră. 

Pe de altă parte, medicul militar Popescu-Sibiu nu izbutea să rămînă nepăsător în 
faţa presiunilor la care-l supuneau, făţiş sau tacit, dar tot mai ameninţător, acele ele- 
mente şovine pentru care adeziunea la doctrina lui Freud constituia un act de trădare a 
idealurilor naţionale. Intimidat şi descumpănit, el a încercat să realizeze un soi de com- 
promis între tezele fundamentale ale psihanalizei şi anumite norme de morală practică 
deduse din tradiţia „etnică“ şi din presupusele imperative ale epocii. 

O dată cu modificarea conjuncturii istorice, doctorul Popescu- Sibiu avea să refuleze 
acest moment penibil al activităţii sale publicistice. Dar noi încercări, şi mai dureroase, 
îl aşteptau. | 


Alţi medici militari: C. Săndulescu şi Şt. Odobleja 


„Interesant este că îndeosebi medicii de formaţie militară, supuşi la o disciplină mai 
riguroasă, au fost aceia care s-au ocupat la noi de psihanaliză (G. Preda, C. Vlad, I. Po- 
pescu-Sibiu, C. Săndulescu)”, remarca nu demult psihiatrul craiovean Alexandru Olarul, 
Fenomenul este incontestabil: acum 60 de ani, medicii militari au constituit o prezenţă 
defel neglijabilă în lotul destul de restrins al psihanaliştilor români. Merită discutată ipo- 
teza că medicii militari erau predispuşi la freudism ca urmare a constringerilor impuse 
de disciplina ostăşească: adeziunea lor la psihanaliză s-ar înfăţişa cumva ca o formă de 
sublimare... 

Poate însă că o explicaţie mai simplă a fenomenului este aceea că, printre medicii 
tineri din Serviciul sanitar al armatei, cîţiva (foarte puţini, dacă nu chiar unul singur, la 
început, Constantin Vlad) au manifestat un interes special pentru psihanaliză şi au de- 
venit propagandişti pasionaţi ai acesteia. Mai trebuie ţinut seama că, in masa medicilor 
militari, putea atunci fi lesne evidenţiat un grup nu prea mare de elemente foarte stu- 
dioase şi ahtiate de noutăţi ştiinţifice, dispreţuind spiritul de rutină si conformismul celor 
mai mulţi din camarazii lor. Adepții freudismului s-au recrutat tocmai din acea elită 
sîrguincioasă. 

Despre influenţa pe care Constantin Vlad a exercitat-o printre colegii săi ne-a relatat 
acum cîţiva ani colonelul doctor Aurel Morărescu, care îşi amintea că faimoasa „triadă“ 
a instinctelor fundamentale (iubirea, ura şi frica) descoperită de Vlad era sistematic luată 
în consideraţie de medicii militari din generaţiile interbelice, chiar şi de cei repartizaţi 
la regimente, atunci cînd trebuia examinat un bolnav cu simptomatologie psihiatrică. 

Investigind in 1940 la Spitalul Militar Central din Bucureşti un asemenea caz, o 
echipă de trei medici, un locotenent-colonel si doi căpitani (nici unul freudist declarat, 
dar colaborînd toţi cu C. Vlad în activitatea lor clinică), a procedat la o „incursiune 
psihanaliticá^ pe baza căreia s-au decelat anumite antecedente homosexuale şi o serie 


1. Al. Olaru, Tradiții şi orientări în psihiatria românească, in vol. Trecut şi viitor în medicină, 
Bucureşti, Ed. Medicală, 1981, pp. 519-520. 

tre militarii care, în pragul anilor '30, au făcut „profesiune de credinţă” psihanalistă. 
Era un distins poliglot, cunoscător desăvîrşit al limbilor greacă şi latină, familiarizat cu 


à purtat cu el totdeauna dragostea arzătoare pentru Antichitatea clasică şi cultul creaţiilor 
de seamă ale spiritului. 


Autorul făgăduieşte o lucrare în care va încerca să precizeze „ce este fix şi ce este 
variabil în mecanismul refulárii", dar acest studiu n-a mai văzut lumina tiparului. 

Din cartea publicată nu rezultă că doctorul Săndulescu ar fi practicat efectiv analiza 
terapeutică. Sfatul pe care-l adresează analiştilor de a conduce interogatoriul cu mode- 
rafie şi fără idei preconcepute! pare totuşi să indice că el însuşi poseda o oarecare ex- 
perienţă în această privinţă. 

Clasicistul Săndulescu nu putea să nu întreprindă o confruntare între erosul platoni- 
cian şi cel freudian. Deşi Erosul lui Platon are o „semnificaţie parasexuală“, trebuie re- 


DIN 

1. O. Aramă, I. Lupulescu şi I. Olteanu, Interpretare psihanaliticá a unui caz de dezechilibru 
psihic constitutional cu multiple obsesii, fobii şi tulburări de timbru schizoid, în „Revista sanitară 
militară“, XXXIX (1940), nr. 10-12 din oct.-dec., pp. 527-532. 

2. Într-o publicaţie documentară intilnim semnalată comunicarea Psihanaliza în aviaţie, pe 
care au prezentat-o C. Vlad şi Odiseu Apostol la Reuniunea Medicilor Aeronauticii Militare Ro- 
mâne din februarie 1934 (Material bibliografic şi documentar 1912-197, , în Studii şi cercetări 
de medicină şi psihologie aeronautică şi spațială, Bucureşti, Centrul de medicină aeronautică, 


3. C. Săndulescu, Remarques sur la psychanalyse. Aperçu général et critique sur | 'idéologie 
freudienne, laşi, Tip. Progresul, 1932, pp. 28-29. 
4. Ibidem, p. 103. 

În schimb, libidoul freudian, care îşi propune şi el să se opună morţii, se indepártea- 
ză de Erosul antic în măsura în care acţionează pe un plan „aproape fiziologic”. În acest 
punct, Săndulescu se consideră dator să formuleze unele rezerve în legătură cu „sistemul 
psiho-sexual al freudismului“, sistem în care se întîlneşte şi „o remarcabilă proporţie de 
neştiinţific şi poate de banal", dat fiind faptul cá, din considerente de ordin social, 
sexologia este puţin aptă de a trezi preocupări savante perfect obiective: „Avem impre- 
sia că studiile sexuale pretind totdeauna o atitudine critică deosebit de marcată“, opina 
medicul şi clasicistul.! 

Finalul cărţii îndeamnă totuşi la optimism: „E adevărat că sistemul nosografic al 
psihanalizei este cam prea simplu, dar succesele psihoterapeuticii analitice obţinute 
pînă-n prezent ne autoriză să avem o mare încredere în această doctriná."? 

Opt ani mai tîrziu, părerea lui Constantin Săndulescu despre psihanaliză s-a modi- 
ficat însă radical. Într-un articol publicat în ianuarie 1940 în „România medicală“, fostul 
admirator al metapsihologiei îşi manifesta mai întîi regretul că doctrina freudiană nu s-a 
menţinut în cadrul patologiei neuropsihice, ci a pretins să se transforme „într-o teorie 
generală a fenomenului existenţial“, aplicabilă şi domeniului literar, artistic, social etc.3 

Dacă în micromonografia din 1932 Săndulescu afirma: „Nimic mistic, nimic extra- 
ordinar nu se află în opera lui Freud: nu exagerám admiţind că aproape totul este aici 
logic şi ştiinţific...; psihanaliza reprezintă azi expresia cea mai acceptabilă a medicinii 
psihologice“, în articolul din 1940 tot el declară: „Principiile în sine ale freudismului 
nu se înfăţişau ştiinţific, ci incert metafizic.“ Dacă în scrierea mai veche îşi mărturisea 
admiraţia pentru rezultatele obţinute recurgînd la tratamentul prin psihanaliză, în artico- 
lul din 1940 el constată că bilanţul acestei terapeutici justifică o atitudine de scepticism. 

Trecerea de care se bucurase freudismul „în lumea cultă“ a scăzut simţitor în ultimii 
ani, observa doctorul Săndulescu, adăugînd cu amărăciune: „Pe vremuri am întrebuințat 
fiecare dintre noi destulă vreme cu lecturile freudiene. Azi ne rămîne să ne întrebăm, 
fie şi ca nespecialişti, ce a rămas valabil medical şi ce s-a irosit din toată teoria freudistă, 
după iureşul neofit de la început.“ Apreciind că psihanaliza a eşuat atît pe planul teore- 
tic, cât şi pe cel practic, autorul se vedea nevoit să proclame autocritic că „adevărata 
psihiatrie se dezvoltă mai degrabă în cadrele organic-materialiste desemnate de Kraepelin". 

Chiar şi bagajul conceptual al psihanalizei se dovedea a fi inconsistent: „Refulare, 
sublimare, simboluri etc. nu sînt decît puri termeni pretenţioşi, insuficient verificaţi şi 
deci susceptibili permanent de o discuţie critică, după cum este cazul cu concepţia pan- 
sexualistă însăşi, de un anume tilc genetic rasial.“5 

Această ultimă notație demonstrează că nici Săndulescu n-a reuşit să se sustragá im- 
pactului tendinţelor antidemocratice ale epocii. Renegarea psihanalizei de către medicul 
clasicist aminteşte întru cîtva de „schimbarea la față“ suferită tot atunci de Popescu-Si- 
biu. Numai că doctorul Săndulescu n-a mai revenit la trădata lui dragoste dintii... 

Cu totul altfel au stat lucrurile în privinţa atitudinii faţă de freudism a lui Stefan 
Odobleja (1902-1978), şi el, la vremea aceea, mărunt medic militar şi studios împătimit. 
Cel care avea să dobindească peste cîteva decenii o fulgerătoare celebritate ca unul din 


1. Ibidem, pp. 57-62. 

2. Ibidem, p. 103. 

3. C. Săndulescu, Sigmund Freud şi psihanaliza, în „România medicală“, XVIII (1940), nr. 2 
din 15 ian., p. 17. 

4. C. Săndulescu, Remarques sur la psychanalyse, p. 18. 

5. C. Săndulescu, Sigmund Freud şi psihanaliza, pp. 17-18. 

precursorii de seamă ai gîndirii cibernetice nu poate fi încadrat în categoria deziluzio- 
natilor de psihanaliză: doctorul Odobleja a fost întotdeauna un adversar Sincer şi tenace 
al freudismului, aşa cum reiese limpede şi din opera sa capitală Psihologia consonan- 
tistá, tipărită în limba franceză la Lugoj în 1938-1939 şi patronată de o mare editură 
medicală pariziană. 

„Definiţia“ dată de Odobleja „teoriei (psihologiei) lui Freud“ excelează prin expre- 
sivitate stilistică, prin minuirea ingenioasă a paradoxului, dar şi printr-o cu totul nedi- 
simulatá vrăjmăşie!: „Freudismul este o psihologie rafionalistá travestită în veşminte 
materialiste. E misticism psihologic şi animism deghizat. E un sistem de psihologie cen- 


Urmează o expunere critică în stil aforistic, dar adesea pe ton de pamflet, cu violenţe 
verbale, cu folosirea de imagini şi metafore şocante, cu împletirea pateticului şi satiri- 
cului, cu mînioase accente „profetice“, toate tintind să convingă despre absurditatea şi 
periculozitatea freudismului. 

De exemplu, iată ce ni se spune în privinţa refulării: „Freud a conceput refularea ca 
o reprimare a unor amintiri reprobabile. Încarcerare sau intemnifare a unei idei perverse. 
Condamnare la închisoare a unei idei delincvente de către un tribunal de idei-judecători. 
Expulzarea (izgonirea) de idei din paradisul conştiinţei. Interzicerea anumitor idei de a 
apărea în public. Trimiterea, sub escortă, a unor idei dezmăţate la o casă de toleranţă... 
Idee chinuită de remuşcări şi care fuge pentru a se ascunde... Sinuciderea unei idei tor- 
turate de ruşine şi de remuşcări.“ Dar cînd trece la amánuntirea caracteristicilor refulárii, 
autorul dă dovadă cel puţin de lipsă de informare, căci îşi îngăduie să afirme că, pentru 
Freud, refularea este voluntară, este patologică, este ineficace, inutilă, provizorie şi ne- 
reuşită, se limitează la îndepărtatea doar a plăcerilor; oricine a luat cunoştinţă de con- 
ceptiile psihanalitice isi dă seama că atributele şi funcţiile refulării sînt prezentate tocmai 
de-a-ndoaselea. 


1. Citatele sînt extrase din versiunea românească, realizată de P. Iacob (pseudonim al lui I. 
Pecher) şi publicată în 1982, a cărții lui St. Odobleja, Psychologie consonantiste, 2 vol., Paris, 
Libr. Maloine, 1938-1939. 

2. Cuvintele ,comunismul $i bestialitatea" au fost desigur cenzurate in traducerea din 1982. 

3. $t. Odobleja, Psihologia consonantistă, Bucureşti, Ed. Ştiinţifică şi Enciclopedică, 1982, 
p. 642. 

4. Ibidem, pp. 643-644. 

active şi mai eficace. Prin teoria sa, el distruge regretul şi remuşcarea, teama de păcatul 
sexual ca şi de orice păcat, in general."! De altfel, şedinţele de psihanaliză ne sint zu- 
grăvite sub înfăţişarea unor orgii, în care analistul (neapărat un bărbat) se hirjoneste 
imprudent cu persoana analizată (neapărat o femeie). 

„Definiţia“ analizei terapeutice elaborată de Odobleja reprezintă, în felul ei, o piesă 
de virtuozitate literară, dar, din păcate, nu şi o mostră de obiectivitate ştiinţifică: „Psih- 
analiza nu este o analiză, aşa cum ar vrea să o indice denumirea ei: ea este mai curînd 
o sinteză, o psihosinteză. E o asociaţie liberă. Un vis himeric şi obscen. Un tratament 
prin vis al maladiilor visate: un tratament iluzoriu al unor maladii imaginare. E o elu- 
cubratie sau un delir în doi. E o cursă cu doi concurenţi (pacienta şi medicul ei), avind 
ca scop găsirea cît mai rapid posibil a semnificatiilor sexuale pentru toate visurile, pen- 
tru toate ideile, pentru toate lucrurile. Un concurs de pornografie şi neruşinare. E o ple- 
doarie, un raţionament a cărui concluzie e cunoscută dinainte şi ale cărui premise ur- 
mează să fie eşafodate. E o nebunie sugerată: o contagiune de delir erotic sistematizat. 
O reverie erotică provocată. Un flirt deghizat. Un proxenetism camuflat şi savant, cu 
un antrenor de profesie. O exploatare şi o tocmeală a sex-appeal-ului clasat printre per- 
versiunile sexuale. O varietate de desfriu la modă. Prostituţie psihică, introducere şi tran- 
ziţie spre prostituţia totală.“2 

Uluiţi de spectacolul unei atare incrincenári, psihanaliştii ar recomanda probabil au- 
torului acestei diatribe să se supună neintirziat analizei exploratoare, pentru precizarea 
cauzelor exasperării sale. În realitate, doctorul Odobleja a fost şi a rămas un autentic 
paysan du Danube (de altminteri se născuse prin părţile Severinului, în satul Izvorul 
Aneştilor, la puţini kilometri de bátrinul fluviu), un ţăran ca înfăţişare, ca gesturi şi ca 
deprinderi, îngrozit de amploarea pe care tindea să o ia stricăciunea în lumea contem- 
porană, stricăciune pe cale să dobindească drept de cetate şi în domeniul ştiinţei medi- 
cale şi îndeobşte al culturii, mulţumită ,uneltirilor" freudiste. Aşa se face că acelaşi 
Odobleja care denunţase reductionismul (sau „simplismul“, cum spunea el) freudian n-a 
luat în consideraţie, la abordarea problematicii psihanalizei, decît aspectele strict legate 
de aşa-numitul pansexualism. 

Cît de discutabilă era orientarea lui în privinţa mecanismelor sufleteşti invocate de 
psihanalişti putem deduce, de pildă, din „invitaţia” provocatoare pe care o făcea acestora 
de a se proceda la o verificare a temeiniciei practicii lor printr-o investigaţie supervizată 
de un juriu: „să se aleagă un bolnav care să fie analizat de zece psihanalişti, pentru a 
demonstra cá sint perfect de acord asupra diagnosticului pus, precum şi asupra trata- 
mentului aplicat“. Dar fie cá cei zece psihanalişti ar acţiona toţi împreună, fie că ar 
intra în contact cu bolnavul pe rînd şi separat, asemenea modalităţi de „analiză” sint 
principial inadmisibile: fiecare demers analitic prilejuieşte remanieri apreciabile la ni- 
velul psihicului, ceea ce face cu neputinţă ca rezultatele „analizelor“ succesive să mai 
fie identice. „Proba“ solicitată de Odobleja este deci inoperantă şi de-a dreptul absurdă 
din punct de vedere doctrinar. 

Sîntem de părere că ostilitatea manifestată freudismului de către Ştefan Odobleja 
are însă şi o altă explicaţie: intervine aici incompatibilitatea dintre schemele logice cu- 
rente ale psihanalizei şi anumite scheme logice agreate de părintele „psihologiei conso- 
nantiste“. Am putut astfel constata că, în perioada 1935-1945, cea mai rodnică in bio- 


1. Ibidem, p. 653. 
2. Ibidem, pp. 653-654. 
3. Ibidem, p. 658. 

grafia spirituală a lui Odobleja, acesta recomanda un tip de raţionament care aminteşte 
funcţionarea maşinilor de calcul prin promovarea sistemului binar în o 


intele pot fi dezmembrate în perechi de noţiuni antagoniste."! Un gînditor deprins să-şi 
conducă tacticos judecăţile prin eliminarea succesivă a uneia din cele două unice posi- 
bilitáti în prezenţă simte, fără îndoială, un soi de repulsie dind ochii cu labirintul logic 
prin care psihanaliştii sint nevoiţi să circule aproape orbeşte. 


Atitudinea psihiatrilor 


în funcţie de această origine, tulburarea trebuie tratată „fie etiologic, prin psihanaliză [!], 
persuasiune, fie simptomatic"2, Se admite deci să se recurgă la psihanaliză, dar hotărîrea 
în această privință urmează să fie luată de medicul curant, care poate aplica în acelaşi 
timp tehnicile persuasiunii sau se poate limita la terapia simptomatică. 

Recomandarea aceasta este cumva semnificativă pentru poziţia marginală ocupată 
atunci de psihanaliză în ansamblul teoriei şi practicii psihiatrice de la noi: o orientare 
licită, s-ar putea spune tolerată, despre principiile şi procedeele căreia specialistul tre- 
buie să fie informat, dar totuşi o orientare periferică, cu multe aspecte incerte şi insolite, 
căreia nu merită să-i consacri toată energia ta de profesionist. După cum semnificativ 
este şi faptul că, în toţi cei şapte ani de apariţie a „buletinului“, n-a fost publicat aici 
nici un material redactat de pe poziţii freudiste. 

Cum am mai menţionat, psihiatrul Gheorghe Preda, directorul Spitalului de Boli 
Mintale din Sibiu, a manifestat încă înaintea primului război mondial, cînd era medic 


militar, interes pentru psihanaliză şi apoi a încurajat eventuala aplicare, în instituţia pe 


Doctrinei lui Freud (Psihanaliza), beneficiase de ocrotirea acestuia în anii studenţiei şi 
avea toate motivele să spere că va fi admis să lucreze în calitate de colaborator benevol 
la ospiciul sibian, ceea ce s-a si întîmplat. 

În recenzia pe care a scris-o în 1932 despre pomenita carte, G. Preda şi-a precizat 
încă o dată atitudinea faţă de psihanaliză. Din capul locului, el declară că nu poate ac- 
cepta „părţile sau ideile extremiste“ ale învăţăturii freudiene. Nefiind de acord cu ad- 
i i 


1 

versarii acesteia care pretind, de pildă, că teoria psihanalitică este „opera unui mistic“, 
nu se arată totuşi dispus să adere la exagerările pansexualiste. El îşi afirmă convingerea 
că „cercetările doctrinei freudiste, atrágind atenţia intelectualitátii asupra domeniului in- 
constientului, analizei psihice a nevropatilor, psihologiei sexualităţii şi a celei infantile 
etc., au produs un curent puternic în psihologia generală, primenind-o de oarecare idei 
învechite şi creînd noi şi interesante probleme“!. Pentru Gheorghe Preda si pentru alţi 
contemporani ai săi, freudismul constituia aşadar un izvor de sugestii utile, nu însă un 
îndreptar al activităţii profesionale. 

Teza de doctorat în medicină din 1935 a neuropsihiatrului şi endocrinologului Louis 
S. Copelman a tratat despre testul Rorschach, instrument de investigaţie psihologică şi 
psihiatrică folosit curent de unii psihanalişti. Doctorandul notează în această privinţă: 
„Testul este preţios pentru partizanii şcolii freudiene, cînd vor să stabilească indicatiu- 
nile tratamentului“, deoarece terapia analitică nu trebuie aplicată în nevrozele survenite 
la indivizii care, potrivit testului, prezintă o „constituţie schizoidă“2. Merită reţinut un 
amănunt relatat de Copelman în introducerea lucrării sale inaugurale: despre testul Ror- 
schach a prezentat în mai 1934 o comunicare la Societatea Română de Neurologie îm- 
preună cu profesorul G. Marinescu şi docentul A. Kreindler, dar încă de atunci cei trei 
cercetători considerau că interpretările testului preconizate de Rorschach sînt oarecum 
„arbitrare“, întrucît se bazau doar pe date statistice: „de aceea — precizează doctoran- 
dul —, noi studiem programele în lumina activităţii dinamice a scoarţei cerebrale, după 
legile enunțate de Pavlov"?. Prin urmare, la noi, viziunea pavlovistá începuse încă de 
pe atunci să exercite un fel de dominație asupra conceptelor de sorginte freudiană... 

Desi nu e vorba de o. lucrare de psihiatrie elaborată de un psihiatru, vom pomeni 
aici despre „studiul biologico-clinic şi social“ Psiho-fiziologia sexuală, publicat în 1938 
la Paris de Leon Strominger, docent în urologie la Facultatea de Medicină din Bucureşti. 
În paragraful consacrat sexualităţii infantile, acesta elogiază „frumoasele cercetări ale 
profesorului Freud şi ale şcolii psihanalitice", cercetări care au înlesnit cunoaşterea mai 
aprofundată a psihicului individului şi, în special, al copilului. Doctorul Strominger ci- 
tează cu comentarii favorabile multe teze freudiene, la fel cum, de altminteri, îşi în- 
suşeşte şi anumite puncte de vedere asupra sexualităţii formulate de Wilhelm Reich în 
Criza sexuală ^... 

Am semnalat într-un paragraf precedent organizarea, în 1937, a unei anchete de către 
medicii sibieni G. Preda, T. Stoenescu şi I. Popescu-Sibiu pentru a se preciza amploarea 
utilizării tehnicilor psihoterapeutice în tara noastră şi a se cunoaşte opinia specialiştilor 
în privinţa eficacităţii acestor tehnici. Au răspuns 20 de medici, în majoritate neuro- 
psihiatri, din cei o sută cărora li se expediase chestionarul întocmit atunci. S-a putut 
astfel stabili că la noi existau cîţiva susţinători ai procedeelor psihoterapeutice elaborate 
de Freud, Adler, Jung, Stekel sau Rank şi că, în orice caz, cel puţin patru medici pu- 
blicau lucrări cu orientare psihanalitică şi conduceau cure analitice. 

Nu sînt lipsite de interes nici răspunsurile dezvăluind atitudini puţin favorabile psih- 
analizei. Astfel, la întrebarea privind inconvenientele psihoterapiei, au fost exprimate 


1. G. Preda, Dr. I. Popescu-Sibiu: „Doctrina lui Freud“, în „România medicală“, X (1932), 
nr. 3 din 1 febr., p. 37. 

2. L. S. Copelman, Psihodiagnosticul lui Rorschach în lumina activității dinamice a scoarței 
cerebrale, Bucureşti, Soc. Română de Cercetări Psihologice, 1935, p. 14. 

3. Ibidem, p. 7. 

4. L. Strominger, Psycho-physiologie sexuelle, Paris, Doin, 1938, p. 22 si 138. 

rezerve faţă de acele metode care „îl unesc prea mult pe bolnav cu medicul sáu" sau 
care „necesită o durată îndelungată“ ori „sînt prea costisitoare“. La întrebarea: „care sînt 
metodele psihoterapeutice pe care le considerati (în principiu) fără valoare sau de utili- 
tate redusá?", mai mult de jumătate din cei anchetați au judecat sever psihanaliza: spi- 
ritismul — 28; mesmerismul — 26; metoda interpretării viselor — 6; sugestia — 2; 
metoda catarcticá — 11; psihanaliza — 1 8; Christian Science — 26; metoda Mitchell 
— 26. Profesorii Parhon si Ballif, conducătorii şcolii psihiatrice ieşene, au apreciat cá 
tehnicile psihoterapeutice au îndeobşte „o valoare redusă“. 

Dar la întrebarea: „psihoterapia acţionează etiologic sau doar simptomatic?", nouă 
din cei chestionaţi au răspuns că „numai psihanaliza este o terapie etiologică”. 

În sfirşit, la întrebarea: „ce valoare au aplicaţiile sociale ale metodelor aparţinînd - 
psihoterapiei (explicarea fenomenelor sociale, a mişcărilor sociale, a războiului cu aju- 
torul psihanalizei etc.)?", majoritatea celor anchetați n-au răspuns, câţiva au admis even- 
tualitatea unor „deosebit de valoroase aplicaţii sociale", iar profesorul Urechia de la Cluj 
a declarat că „metoda psihanalitică este singura recomandabilá în acest sens"l, 


Psihologii şi pedagogii 


Constantin Săndulescu remarca în 1940 că „la noi, problema freudismului a fost fără 
obiecţiuni îmbrăţişată în special pe latura dialectică doctrinară şi mai puţin pe latura 
metodică analitică a aga-numitei talking cure"?. Ceea ce vrea să spună că, la noi, psih- 
analiza a fost receptată şi apreciată mai ales sub aspect teoretic, acordindu-se o impor- 
tanţă mai redusă aplicaţiilor ei practice. 

Constatarea aceasta, fără îndoială valabilă în ce priveşte medicina, se dovedeşte a 
fi exactă într-o măsură şi mai mare cînd e vorba de psihologie şi pedagogie. Într-adevăr, 
bună parte din psihologii şi îndeosebi din pedagogii acelei perioade au manifestat o deo- 
sebită complezenţă faţă de învăţătura psihanalitică, fără totuşi a se grăbi să-şi restruc- 
tureze vederile ştiinţifice şi „sistemul“ educational potrivit concepțiilor lui Freud şi ale 
discipolilor acestuia. Doar adlerismul avea să găsească un şir de partizani activi printre 
pedagogii din România. 

` Deşi reprezentant al psihologiei „clasice“, specializat in problematica experimentului 
pe animale, Mihai Beniuc omagia în 1936 freudismul, proclamindu-i meritele multiple: 
„Ca sistem ştiinţific si, am putea adăuga, filozofic, psihoanaliza înseamnă cel mai cu- 
prinzător cadru pentru interpretarea vieţii sufleteşti a omului şi una din cele mai intere- 
sante concepţii despre viaţă şi cultură, în genere."? 

Am amintit în capitolul precedent despre moderatele, dar constantele luări de poziţie 
în favoarea psihanalizei, ca inspiratoare a anumitor demersuri pedagogice, din scrierile 
profesorului G. G. Antonescu. 

Plin de admiraţie faţă de „doctrina lui Freud şi aplicaţiile ei în educaţie” se arată 
Constantin Narly, care în cartea sa Patru mari educatori îi aşază pe părintele psihana- 
lizei alături de J. Locke, V. Conta si G. Kerschensteiner. Narly se declară încredinţat 
cá, „în atitudinea educativă faţă de copil, părintele sau profesorul care stápinegte cu- 


1. G. Preda, T. Stoenescu şi I. Popescu-Sibiu, La pratique de la psychothérapie en Roumanie, 
in „Societatea de Psihologie Medicală Sibiu — Buletin“, IV (1937), pp. 19-23. 

2. C. Săndulescu, Sigmund Freud şi psihanaliza, p. 18. 

3. M. Beniuc, Sigmund Freud, în „Satul şi şcoala“, V (1936), nr. 10-12 din ian.-aug., p. 317. 

nostinte de psihanaliză va fi mai pregătit în rezolvirea multor probleme“. Psihanaliza 
înlesneşte găsirea unor soluţii eficiente în domenii precum cel al educaţiei sexuale, in 
care „educaţia obişnuită nu a parvenit întotdeauna” să ofere dezlegările aşteptate; peda- 
gogul român crede cá piná şi în domeniul educaţiei religioase psihanaliza se poate do- 
vedi utilă. Concluzia la care ajunge C. Narly este cît se poate de măgulitoare pentru 
freudişti: „Psihanaliza, punindu-ne la indeminá mijlocul de a transforma, în mod con- 
ştient şi metodic, energia celor mai puternice instincte în manifestări de valoare morală 
eternă, înseamnă pentru educaţie un mare pas inainte."! 

Un microstudiu despre „psihanaliza la copil” semnează Oscar Jianu în „Viaţa româ- 
neascá". Textul poartă menţiunea „Viena, april 1933", ceea ce ne îngăduie să bănuim 
că autorul articolului se afla la acea dată în capitala Austriei tocmai pentru a se docu- 
menta „la sursă” asupra realizărilor celor mai recente ale primei şcoli psihanalitice. 

Prezentarea freudismului întreprinsă de O. Jianu îmbracă pe alocuri aspecte ditiram- 
bice. Autorul insistă asupra importanţei sexualităţii şi a inconştientului ca „factori su- 
fleteşti fundamentali". Concepţia lui Sigmund Freud despre sexualitatea infantilă este 
clarificată cu ajutorul unor referiri la lucrările Annei Freud şi ale Melaniei Klein. 

Autorul ne atrage atenţia asupra unei ipoteze proprii „absolut originale... exprimată 
aici cu toate rezervele ştiinţifice“. Este vorba de fenomenul apariţiei succesive şi core- 
late la copil a zonelor erogene bucală, anală şi genitală, fenomen care şi-ar putea găsi 
explicaţia în localizarea în aceeaşi arie cerebrală şi în imediată apropiere a centrilor ner- 
vosi corespunzind inervaţiei respectivelor orificii. „În orice caz — conchide Jianu —, 
filogenetic această înrudire a rămas adînc săpată în inconştientul nostru de-a lungul ge- 
neraţiilor, şi ontogenetic, pe baza legii biogenezei lui Haeckel, înrudirea apare in anu- 
mite perioade de dezvoltare ale copilului.“ În continuare este emisă presupunerea că 
intrebuinfarea roşului de buze a fost inventată, pe baza unui impuls inconştient, de către 
femeile mai în vîrstă pentru a sugera cá şi buzele lor de jos sînt capabile de excitație 
sexuală [!...]. Aceste conjecturi vor să contribuie la „explicarea adincá, îndepărtată în 
inconştientul indivizilor şi al generaţiilor, a fundamentului moravurilor şi moralei so- 
cietăţii“2. Nu ştim ce s-a întîmplat mai departe cu acest psihanalist debutant care tinea 
atit de mult să contribuie la îmbogățirea tezaurului teoretic al freudismului. 

Una din metodele valoroase de studiere a psihologiei copilului este, în opinia lui 
Constantin Georgiade, interogatoriul psihanalitic, mai cu seamă în cazul micilor pacienţi 
atinşi de anumite nevropatii sau perversiuni. Psihologul are însă in vedere nu „marea“ 
analiză, cea care vizează deopotrivă punerea diagnosticului şi aplicarea tratamentului, 
ci doar investigația primară prin conversaţie directă, dirijată mai ales în direcţia exa- 
minării clinice „a asociaţiilor mintale libere, a viselor şi a altor naraţiuni ale copiilor”. 
Această formă rudimentară de psihanaliză asigură adeseori rezultate substanţiale: „apli- 
cată cu talent, prudenţă şi răbdare, ea poate furniza informaţiuni sugestive pentru a se- 
siza subconstientul în care germineazá si din care răsar multe din conduitele bizare ale 
copiilor”. Eficacitatea metodei sporeşte, după părerea autorului, în perioada pubertăţii 
şi cu deosebire la adolescenţă. Recomandările tactice pe care le consemnează aici ne 
fac să credem că a făcut uz el însuşi, în cercetările sale, de această sumară „psihanaliză“: 
„Psihologul care va aplica o asemenea metodă va trebui... să aibă întotdeauna grijă să 
nu sugestioneze copiii prin propriile sale întrebări şi nici să se lase sugestionat de po- 


1. C. Narly, Patru mari educatori, Bucureşti, Ed. Cultura românească, 1933, pp. 201-202. 
2. O. Jianu, Psihanaliza la copil, în „Viaţa românească”, XXV (1933), nr. 6-9 din iun.-sept., 
pp. 331-333. 

vestirile lor, căci în mod nativ au înclinaţie spre fabulare, psihoplastie şi, în cazurile 
patologice, chiar spre mitomanie."! 

Într-o altă lucrare, Constantin Georgiade apreciază că, dincolo de bine cunoscutele 
ei defecte, psihologiei lui Freud „îi revine gioria de a fi umanizat oarecum psihiatria, 
de a o fi apropiat mult de viaţă prin perfecţionarea acelui instrument de cunoaştere şi 
de relativă vindecare care este psihanaliza'?, 

Unul din principalele merite ale freudismului, remarcă la rîndul ei scriitoarea Izabela 
Sadoveanu într-un articol de omagiere a savantului vienez, este acela de a fi demonstrat 
că problema centrală a igienei mentale este cea sexuală, „mult mai primejdioasă pentru 
Sănătatea omenirii decît chiar problema veneriană“. Pe de altă parte, psihanaliza a de- 
terminat atit deplasarea centrului de interes al educaţiei, mutîndu-l in prima copilărie, 
cit şi stilul însuşi al educaţiei, care sub influenţa învăţăturii lui Freud devine „mai mult 
o educaţie a tendinţelor decît o instrucţiune propriu-zisă”. Date fiind responsabilităţile 
pe care le incumbă o atare acţiune de reorientare a moralei şi a pedagogiei în (ara noas- 
trá, trezeşte îngrijorare „marea incompetentá a celor care vor să întreprindă reforme la 
noi"?, Iniţierea în psihanaliză căpăta astfel caracterul unei adevărate obligaţii pentru fac- 
torii de decizie din sistemul nostru educaţional. 

Scrierile de pedagogie sexuală redactate după 1935 de Theodor Loewenstein, doctor 
în filozofie şi profesor secundar, se sprijină în mare măsură pe concepţiile lui Freud 
însuşite fără reticente deosebite. Mai sînt citate în aceste scrieri lucrările lui A. Adler, 
ca şi cele ale lui O. Rank, O. Pfister, Anna Freud, S. Ferenczi, Fr. Wittels si ale altora. 
Autorul consideră cá „pedagogia psihanaliticá e încă prea tinără ca să fi avut vreme să 
mediteze suficient” asupra obiectului ei de studiu, ceea ce nu umbreşte totuşi perspec- 
tivele aplicaţiilor pedagogice ale metodei făurite de Freud şi elevii săi. Cît despre uti- 
lizarea curentă a psihanalizei de către educatori, Loewenstein avertizează că procesul 
de „conştientizare“ a unor stări sufleteşti refulate poate avea un efect pedagogic negativ, 
invers celui urmărit prin analiza terapeutică? 

Despre anumite merite ale psihanalizei au vorbit şi practicienii din domeniul peda- 
gogiei medicale. C. P. Timofte din laşi atrăgea atenţia, într-o publicaţie de specialitate 
editată la Cernăuţi, asupra unor tulburări psiho-sexuale întilnite la surdo-muti în măsura 
în care, datorită infirmităţii lor, ei „nu se pot bucura de acele haine sociale ale sexua- 
lităţii permise de societate, ca muzica, dansul, tachinarea, curtarea etc." Trebuie deci ca 
„fiecare educator să fie un bun psihanalist“, în stare să urmărească, în internatele de 
surdo-muti, aplicarea sistematică a „principiului sublimării“, care „preconizează înnobi- 
larea instinctelor, deci formarea de sentimente în direcţia binelui, deci şi în acord cu 
legile codificate şi necodificate ale societăţii omeneşti“5. 

În aceeaşi revistă, un revizor şcolar al judeţului Cernăuţi a publicat în 1935-1936 
cîteva note referitoare la folosul pe care-l poate aduce psihanaliza copiilor cu „anomalii 


1. C. Georgiade, Metodele de studiu în psihologia copilului, în „Analele de psihologie“, Ii 
(1935), pp. 31-32. 

2. C. Georgiade, Probleme şi idei noi în psihologie, Bucureşti, Soc. Română de Filosofie, 
1936, p. 50. 

3. Izabela Sadoveanu, Sigmund Freud — la a optzecea aniversare, în „Adevărul literar şi ar- 
tistic^, XV (1936), nr. 806 din 17 mai, p. 4. 

4. Th. Loewenstein, Elemente de pedagogie sexuald. Psihologia si pedagogia adolescenţei, 
Bucureşti, Institutul Pedagogic Român, 1937, pp. 44-45. Vezi şi broşura aceluiaşi — Viaţa 
sexuală a copilului, Bucureşti, Ed. Cultura românească, 1937. 

5. C. P. Timofte, Psihanaliza şi educaţia surdo-mufilor, în „Revista Asociaţiei Corpului Di- 
dacfic Medico-Pedagogic din România“, VI (1936), nr. 7-10 din sept.-dec., p. 160. 

sufleteşti“. Nemaipomenit este cá, la sfirşitul fiecăreia din aceste note destul de buimace, 
autorul, care pare-se că se credea deopotrivă savant şi artist, a plasat cîte un mic, să-i 
spunem, „poem didactic“, unde sintetiza sîrguincios vederile sale „psihanalitice”. lată 
cîteva stihuri edificatoare dintr-o poezie intitulată Psihosexualitatea: „Dragă, tu ai refu- 
lat / Tot ce te-a preocupat / În legătură cu sexul. / Ţi-ai stricat singur reflexul. // Bade, 
ştii ce-i refulare? / Este doar o alungare / A celor ce nu poţi primi / Fiindcă lumea te-ar 
birfi; // Şi atunci tu izgonesti / Ce nu poti să împlineşti. / O trimeţi subconştient, / Unde 
s-ascunde-un moment, // Pentru ca de-aci să iasă, / Fiindcă constiinga-ti apasă [...] / 
Dacă tu ai tot greşit / Şi firea ţi-ai pervertit, / Pe tine te-ai tot minţit, / Cu nevroze-ai 
isprăvit: // Simptome de nebunie, / Chiar de neurastenie; / Ba mai faci şi histerism / Ori 
poate cá faci sadism! [...] Dacă prin mărturisire / Tu ajungi la-nsufle(ire, / Apăi, dragă, 
prin voinţă / Te vindeci, ai biruinţă!.“! S-ar zice că aici avem de-a face cu formularea 
anumitor teze freudiene cărora trebuie să li se asigure o cit mai largă ráspindire, dar o 
formulare în stilul ,strigáturilor" de la hore si şezători... 

Alfred Adler s-a bucurat de un prestigiu aparte printre psihologii şi pedagogii români 
ai anilor '30. De data aceasta îi avem în vedere pe oamenii de catedră şi de laborator, 
căci am văzut că la Bucureşti activau pe atunci cîţiva psihologi preocupaţi de aplicaţiile 
socio-pedagogice „de teren“ ale învăţăturii adleriene, precum E. Weigl, Em. Feder, L. şi 
Ana Aronescu, Trude Beraru şi alţi cîţiva. 

La moartea fondatorului „psihologiei individuale“, cercetătorul român I.-M. Nestor 
sublinia că „exprimarea regretului pentru dispariţia lui Adler nu este o simplă curtoazie“, 
tului uman si a vieţii interioare a copilului"?. În 1940, Nestor a publicat lucrarea Con- 
cepţia despre copil în psihologia individuală a lui Alfred Adler, prezentare elogioasá a 
pedagogiei adleriene, cu punerea în lumină a asemănărilor şi mai cu seamă a deosebi- 
rilor dintre teoriile lui Freud şi cele ale eminentului, dar infidelului său discipol. Autorul 
a insistat asupra meritului psihologiei individuale de a avea „şi un pronunţat caracter 
educativ, pe lîngă cel terapeutic"?. 

În studiul său despre Bazele psihologiei caracterului, clujeanul Dimitrie Todoranu 
nu apreciază concepţia lui Freud privitoare la caracter, care i se pare a fi „în mare mă- 
sură obscură“. Îi reproşează corifeului psihanalizei încercarea de a deriva caracterul din 
erotica anală, bizarerie pe măsura altora din sistemul psihologic freudian. Todoranu re- 
produce informaţia pe care i-o furnizase într-o scrisoare doctorul Popescu-Sibiu, „un 
bun cunoscător al psihanalizei la noi“, care l-a asigurat că „în practica d-sale de alienist 
n-a avut ocazie să constate conexiuni între erotismul anal şi trăsăturile de caracter"^. 
Detaliul acesta este revelator pentru prestigiul pe care-l cîştigase Popescu-Sibiu în urma 
tipăririi primelor două ediţii ale Doctrinei lui Freud. 

Dacă în privinţa valorii ştiinţifice a scrierilor freudiene Todoranu nu se arată prea 
convins, vederile lui Adler i se par mult mai întemeiate, drept care dedică un întreg 
paragraf „teoriei compensaţiei”, conform căreia dinamica psihică se înfăţişează adeseori 
ca o expresie a efortului urmărind compensarea sentimentului de inferioritate resimţit 


1. L I. Georgescu, Anomalii sufleteşti, psihonevroze, psihanaliză, în „Rev. Asoc. Corpului 
Did. Medico-Pedagogic din România”, V (1935), nr. 1-2 din ian.-febr., p. 19. 

2. L-M. Nestor, Alfred Adler, in „Revista de filosofie“, XXII (1937), nr. 3 din iul.-sept., p. 363. 

3. L-M. Nestor, Concepţia despre copil în psihologia individuală a lui Alfred Adler, Con- 
stanţa, Tip. Lucrătorii asociaţi, 1940, p. 16. 

4. D. Todoranu, Bazele psihologiei caracterului, Cluj, Din publicaţiile revistei „Satul şi şcoa- 
la“, 1935, pp. 40-41. 

de individ in ambianta lui socială. Cercetătorul clujean impută totuşi acestei teorii nea- 
junsul de a transforma tendinţa către afirmare şi putere în „unicul principiu de viaţă şi 
unicul izvor de activitate psihică“!, 

Într-o amplă lucrare ulterioară despre Prima copilărie, „studiu evolutiv-experimental 
al copilului de la 0-7 ani", Todoranu nu-l mai pomeneste deloc pe Freud, dar consem- 
neazá opinia lui Adler referitoare la determinismul „fazei indárátniciei" manifestate la 
virsta de trei-patru ani: „Indiferent dacă acceptăm sau nu ideea «sentimentului» inferio- 
rităţii în chipul în care e formulată de Adler, trebuie să admitem că, din conflictul cu 
ambianța, deschis în această fază evolutivă, îşi face apariţia, în mod definitiv, intenţio- 
nalitatea conştientă (eul).“2 

Reputatul popularizator al cunoştinţelor medicale Doctorul Y grec a publicat în 1936, 
în „Biblioteca pentru toți“, broşura de 103 pagini Copiii criminali, subintitulatà Copiii 
leneşi — copiii mincinoşi. Cauzele, remediile (în lumina „psihologiei individuale “ şi a 
fiziopatologiei medicale şi sociale). Fără îndoială că în această lucrare A. Adler este 
frecvent citat, dar şi Fr. Kiinkel, discipolul acestuia. 

Înrîurirea ideilor adleriene este evidentă şi în cartea de vulgarizare a noţiunilor de 
pedagogie a doctorului Gilbert Robin Copilul fără defecte, a cărei traducere semnată de 
învățătorul ploieştean I. Gr. Şerban a fost tipărită în 1938 la imprimeria ziarului „Uni- 
versul”. 

O altă tălmăcire din literatura de informare asupra doctrinei psihanalitice este PsiA- 
analiza şi educaţia, lucrare a lui Pierre Bovet, de la Institutul Jean-Jacques Rousseau 
din Geneva. Versiunea românească, realizată de Victor N. Popescu, a fost editată în 1937 
de Librăria „Principele Mircea“ din Bucureşti. Prefaţa traducătorului ne avertizează că 
scrierea, inspirată din cartea pastorului freudist Oskar Pfister Psihanaliza în serviciul 
educaţiei, apărută în 1921 la Berna, este destinată mai cu seamă preoţilor, pentru a le 
înlesni activitatea de duhovnici şi de titulari ai catedrelor de religie din şcolile publice. 
Nu-i de mirare că psihanaliza de care este vorba aici are o înfăţişare blindă şi cuviin- 
cioasá, pierzînd cu totul „agresivitatea“ pe care i-ar fi conferit-o implicaţiile pansexua- 
lismului, absent din această lucrare. 

Editura Ram din Aninoasa-Gorj a publicat în preajma lui 1940 traducerea eseului 
Psihanaliză şi sinteză scris de neuropsihiatrul italian Roberto Assagioli, care expune o 
concepţie personală despre fundamentele personalităţii umane şi despre „reconstituirea“ 
acesteia prin „psihosinteză”, pornind de la tezele învăţăturii freudiene?. 


Psihanaliza şi medicina legală 


Referitor la raporturile stabilite pe plan teoretic prin anii '30 între psihanaliză şi me- 
dicina legală românească, trebuie recunoscut că, în această privinţă, evenimentul capital 
l-a constituit apariţia in 1934 a cărţii lui Petre Pandrea Psihanaliza judiciară. Despre 
această carte ne-am ocupat în capitolul anterior, întrucît mai tot materialul care alcă- 
tuieşte volumul fusese publicat în diverse periodice către sfirşitul anilor '20. Este in- 


1. Ibidem, pp. 42-43. 

2. D. Todoranu, Prima copilărie, în „Revista de psihologie”, III (1940), nr. 3 din iul.-sept., 
p. 276. 

3. Lucrările lui Roberto Assagioli (1888-1974) aveau să se bucure, către 1970, de o deosebită 
preţuire în mediile hippies californiene. .. 

contestabil că lucrarea lui Pandrea a avut un puternic ecou si a stimulat interesul față 
de freudism în cercurile juriştilor şi criminaliştilor de acum o jumătate de veac şi mai 
bine. A 

Profesorul Mina Minovici, care abordase in 1926, împreună cu Iosif Westfried, pro- 
blema folosirii tehnicilor psihanalitice la investigaţiile de medicină judiciară, a acceptat 
în 1932 să colaboreze cu Constantin Vlad pe o tematică similară. Articolul despre res- 
ponsabilitatea penală a delincvenţilor, tipărit de Minovici şi Vlad în „Annales de mé- 
decine légale“ din Paris, se voia o punere la punct în legătură cu „contribuţia psihana- 
lizei la expertiza medico-legalá^. Este adevărat că în articol întîlnim şi unele formulări 
preluate ca atare din lucrări mai vechi ale freudistului român, dar aceasta nu ne dă dreptul 
de a pune la îndoială aportul efectiv al profesorului la elaborarea textului, aport care va 
fi constat măcar în impunerea unei atitudini mai circumspecte în ce priveşte posibilitatea 
fundamentării psihologiei şi psihiatriei judiciare pe scheme doctrinare psihanalitice: ser- 
vind drept „complement“ psihiatriei, psihanaliza „poate şi trebuie să aducă servicii ex- 
pertizei medico-legale, dar cu condiţia de a nu cădea în exagerare, aşa cum fac anumiţi 
discipoli ai lui Freud care preconizează pur şi simplu suprimarea pedepselor dictate de 
cod şi înlocuirea lor prin terapia psihanaliticá"!. 

Aceasta nu înseamnă că psihanaliza n-ar prezenta o certă utilitate în materie de re- 
cuperare socială a delincventilor: „Psihanaliza îi consideră pe criminali drept copii vi- 
cioşi, rău crescuţi. De aceea societatea are datoria de a-i trata ca pe nişte bolnavi, strá- 
duindu-se să-i vindece, pentru a face din ei indivizi corectaţi şi folositori. Declarindu-i 
anormali şi supunindu-i unui tratament corespunzător, delincvenţii vor sfirsi prin a-şi 
însuşi această opinie privitoare la ei înşişi şi vor înceta să se mai pretindă eroi; dimpo- 
trivă, vor manifesta ruşinea de care sint copleșiți toti foştii alienati conştienţi că s-au 
vindecat.“ Practic, „tratamentul delincventilor trebuie să fie cel aplicat indivizilor atinşi 
de psihonevroze, cu singura deosebire că, în timp ce ultimii se bucură de libertate, de- 
lincvenţii vor trebui constringi să se interneze, ca nişte adevăraţi alienati. Durata inter- 
nării este condiţionată de vindecarea completă; incurabilii trebuie să suporte internarea 
pe viaţă, independent de gravitatea actului delictuos"?. 

Conferindu-i psihanalizei atribuţii importante în direcţia „însănătoşirii” anumitor cri- 
minali, autorii refuză să subscrie la „postulatul integral" al şcolii neopsihanalitice, care 
năzuieşte către abrogarea oricărei sancţiuni penale aplicabile acestora: „Avem de-a face 
cu o viziune utopică, desfătătoare pentru simţămintele noastre umanitare; dar in vălmă- 
şagul social actual, ea nu reuşeşte să se impună judecății sănătoase. Poate că nepoţii 
noştri, martori norocoşi ai miracolului scăderii vertiginoase a criminalităţii, se vor putea 
mîndri cu isprava de a fi dárimat închisorile pentru a cládi pe ruinele lor aziluri de 
psihopati."? 


1. M. Minovici si C. Vlad, La responsabilité du délinquant, in „Annales de médecine legale”, 
XII (1932), nr. 6, p. 417. 

2. Ibidem, p. 423. 

3. Ibidem, p. 424. Această colaborare ştiinţifică a doctorului Constantin Vlad cu profesorul 
Mina Minovici pare să se fi desfăşurat spre deplina satisfacţie a ambelor părţi, cum rezultă şi 
dintr-o notiţă apărută nu mult după publicarea articolului în „Annales de médicine légale", notitá 
din care aflăm că freudistul nostru avea „în pregătire“ cartea Criminalitatea din punct de vedere 
psihanalitic „impreună cu d-l prof. Mina Minovici” (vezi „Sănătatea şi viaja fericită“, XXXIII 
(1932), nr. 19-20 din dec., p. 424). Cum am semnalat deja, aceeaşi lucrare, cu titlul uşor schimbat, 
era anunţată a fi „în pregătire“ si pe coperta cărţii, tot din 1932, a lui Vlad Mihail Eminescu din 
punct de vedere psihanalitic, dar fără să se menţioneze că profesorul M. Minovici va fi coautor. 


166 COPILĂRIA PSIHANALIZEI ROMÂNEŞTI 


Cu totul pe alt ton este redactată „expunerea obiectivă a doctrinei lui Freud“ pe care 
doctorul I. Stănescu, diplomat şi fost asistent al Facultăţii de Medicină din Paris, a publi- 
cat-o sub titlul Doctrina lui Freud în vederile medicinii legale. Este vorba de textul unei 
lecţii ţinute la Institutul de Medicină Legală „Mina Minovici” din Bucureşti în ziua de 
20 mai 1933, deci la numai cîteva săptămîni după decesul savantului al cărui nume era 
purtat de asezámintul înfiinţat de el şi care cu un an mai-nainte se arătase atit de culant 
cu psihanaliza. 

Dacă recunoaşte că psihanalizei lui Freud îi revine „incontestabilul merit de a con- 
stitui într-o oarecare măsură o metodă de explorare a vieţii psihice”, doctorul Stănescu 
tine să declare că este vorba de o doctrină „prin esenţă” psihologică, întrucît, din punctul 
de vedere al practicii medicale, ea constituie „o armă cu două üiisuri", fiind „mai mult 
vătămătoare decît terapeutică": „Eu — ne încredinţează medicul legist —, deşi am frec- 
ventat foarte multe clinici de psihiatrie şi de neurologie, atit în ţară dar mai ales în stră- 
inătate, n-am întîlnit bolnavi mintali vindecaţi sau cel puţin ameliora(i prin această me- 
todă: a explora sufletul, a-l scormoni nu însemnează a-i închide rănile, a i le tămădui.“! 

Prezentarea învăţăturii freudiene pe care o încearcă Stănescu se sprijină cu predi- 
lecţie pe lucrările lui Vlad şi ale lui Popescu-Sibiu. Nu lipsesc din această expunere 
sarcasmele groase prilejuite de „analiza“ unor simboluri intilnite în producţiile literare 
şi plastice „de avangardă“ de la noi. 

Autorul apreciază în concluzie că psihanaliza nu-şi poate afla rosturi practice nici 
în domeniul dreptului penal şi nici în cel al medicinii legale2. 

Împotriva nihilismului manifestat de I. Stănescu in problema utilității psihanalizei 
avea să ia atitudine destul de curînd doctorul în drept Maxim Pop, şi anume tot într-o 
prelegere universitară. Adresindu-se la 17 aprilie 1934 studenţilor Facultăţii de Drept 
din Cluj, în cadrul cursului de medicină legală al cărui titular era profesorul Mihai Kern- 
bach (care deţinea aceeaşi catedră şi la Facultatea de Medicină), juristul Pop a respins 
afirmaţia categorică a medicului Stănescu cum că nu există bolnavi mintali vindecaţi 
prin procedee psihanalitice. Conferenţiarul dovedea o bună cunoaştere a scrierilor lui 
Freud, ceea ce i-a înlesnit prezentarea corectă şi nuanţată a teoriilor acestuia. 

Pe de altă parte, M. Pop îşi exprima dezacordul faţă de teza lui P. Pandrea referitoare 
la posibilitatea ca psihanaliza să devină un instrument curent de anchetă judiciară. In- 
vocind afirmaţii ale lui Freud însuşi, el arăta că mijoacele de investigatiune psihanali- 
tică sînt cu totul improprii pentru descoperirea vinovăţiei faptice la delincvenţi“, con- 
statare verificată si în cursul „cercetărilor analitice“ pe care-le-a efectuat personal sub 
egida Institutului Preventiv de Minori din Cluj. Cu acel prilej, el a observat că „indiciile“ 
urmărite de Pandrea puteau să apară şi cînd bănuitul nu comisese faptul incriminat, ci 
doar avea o conştiinţă de culpabilitate „cu caracter nevrotic“3, 

Asemenea rezerve metodologice nu-l împiedicau totuşi să pledeze în favoarea „psih- 
analizei criminale“, disciplină ce nu poate aspira la rolul de auxiliar în anchetele ur- 
mărind descoperirea marilor infractori, ci numai să contribuie la studierea fenomenului 
criminalităţii. 

O mărturie a interesului trezit de noua disciplină este şi redactarea, în această pe- 
rioadă, a două teze de doctorat (în medicină!) care îşi propuneau să discute despre apli- 


1. L Stănescu, Doctrina lui Freud în vederile medicinii legale, în „Buletinul medico-terapeu- 
tic“, X (1933), nr. 6-7 din iun.-iul., p. 153. 

2. Ibidem, nr. 10-11 din oct.-nov., pp. 236-237. 

3. M. Pop, Psihanaliza şi ştiinţele criminale, Cluj, Col. ,Gind românesc“, 1935, pp. 15 şi 19. 

4. Ibidem, pp. 20-21. 

caţiile metapsihologiei în domeniul medicinii legale. Ambele teze au fost susţinute la 
Cluj, unde clinica psihiatrică de sub conducerea profesorului C. I. Urechia manifesta o 
anumită receptivitate faţă de concepţiile freudiene. 

În noiembrie 1936, Francisc Keresztesi a prezentat aici lucrarea inaugurală Psiho- 
analiza şi criminalitatea. Avem de-a face cu o compilaţie modestă, în care autorul cel 
mai citat este francezul Genil Perrin. 

Probabil că principalul merit al publicaţiei de care ne ocupăm este acela de a fi re- 
produs opiniile privitoare la psihanaliză ale profesorului Mihai Kernbach: ,,/. Psihoa- 
naliza, ca o metodă psihoscopică, a adus mari şi reale servicii psihologiei si psihiatriei, 
Interpretarea unor probleme dificile a găsit în psihoanalizá explicaţiuni satisfăcătoare. 
— 2. În domeniul psihiatriei legale şi psihologiei criminale, psihoanaliza utilizată de 
psihologii şi psihiatrii competenţi a furnizat indicii preţioase pentru elucidarea adevăru- 
lui. — 3. În starea actuală şi în posesia metodelor mai pozitive ale psihiatriei, antropo- 
logiei criminale şi psihologiei experimentale, metodele psihoanalitice vor putea fi utili- 
zate: a) pentru furnizarea unor indicii ce nu pot fi dovedite prin celelalte metode; b) în 
scop de a se adăuga un nou indiciu la faptele deja dovedite. — 4. Psihoanaliza nu poate 
să constituie prin ea însăşi o metodă de diagnostic propriu-zis în domeniul psihiatriei şi 
psihologiei criminale."! Cum se vede, aprecierile profesorului Kernbach nu diferă prea 
mult de cele ale lui Pandrea. 

În „concluziunile“ tezei lui Keresztesi se stăruie asupra utilizării virtualităţilor pe- 
dagogice ale psihanalizei în vederea prevenirii delincvenţei criminale: „Psihoanaliza are 
în domeniul crimei o valoare diagnostică, terapeutică, dar în special profilactică. Valoa- 
rea profilactică consistă în aplicarea ei în educaţia copilului în general şi în analiza pre- 
coce a copiilor cu caracter nevrotic. În scopul introducerii în educaţie este neapărat ne- 
cesară o reformă radicală a educaţiei copilului în familie şi a educaţiei copilului în 
general, prin introducerea noţiunilor sumare ale doctrinelor freudiene în instructia şco- 
lará, dar în special în instruirea personalului didactic."? Propunerile formulate aici de 
doctorandul clujean (mai cu seamă sub inriurirea unui articol din 1931 al lui R. de Saus- 
sure) frapează prin caracterul lor irealist: cum să procedezi la instruirea psihanalitică a 
ansamblului educatorilor într-un mediu în care freudismul era privit mai degrabă cu 
dusmánie? 

În iunie 1939, Ladislau Bretter a obţinut titlul de doctor în medicină la Cluj cu teza 
Raportul psihanalizei cu medicina legală, lucrare elaborată de data aceasta nu la clinica 
psihiatrică, ci la catedra de medicină legală, ceea ce arată că, şi la vremea aceea, pro- 
fesorul M. Kernbach se afla alături de profesorul C. I. Urechia in ce priveşte atitudinea 
complezentă faţă de freudism. În introducere, Bretter aducea mulțumiri şi doctorului 
Salvator Cupcea, de la Institutul Psihotehnic din Cluj, pentru lucrările de specialitate 
„puse la dispoziţie cu atita amabilitate”. 

Teza nu reprezintă, de fapt, decât o „sinteză“ a acelor lucrări împrumutate, fără nici 
o intervenţie critică. Si în cazul de faţă, „concluziunile” sînt de un optimism iresponsa- 
bil: „1. Medicina legală, în ramura ei criminologicá, apelează la metode psihanalitice: 
a) cunoaşterea criminalului în vederea depistării factorilor criminogeni; b) cercetarea pre- 
zumţiilor în legătură cu identificarea criminalului; c) serierea infractorilor şi eliminarea 
cazurilor patologice dificile. — 2. Medicina penitenciară poate utiliza şi metode psih- 
analitice în vederea reeducaţiunii sociale a infractorilor, precum şi în vederea profilaxiei 


1. Fr. Keresztesi, Psihoanaliza şi criminalitatea, Cluj, Tip. Albert, 1936, pp. 25-26. 
2. Ibidem, p. 29. 

criminale a delincventilor minori.“ Va fi luat cineva în serios, măcar pentru o clipă, 
sugestiile lui Bretter vizind încetăţenirea tehnicilor psihanalitice in practica medicinii 
judiciare? 

Din păcate, amintitele două tipărituri se încadrează perfect în seria „lucrărilor inau- 
gurale* cu caracter formal care, la epoca aceea, nu aveau alt rost decit să asigure obține- 
rea diplomei de doctor în medicină şi chirurgie... 

O notă nesemnată, apărută in „Revista cultului mozaic“ din 1992, ne informează 
despre meritele științifice ale lui Beniamin Mendelsohn, creatorul victimologiei, „do- 
meniu al criminologiei care cercetează relațiile dintre criminali si victima sa"?, 

Născut la Bucureşti în 1900, B. Mendelsohn a devenit în 1934 membru al baroului 
din oraşul său natal. Încă de la începutul carierei profesionale s-a văzut în situația de a 
apela la luminile psihanalizei: apărînd din oficiu pe un tînăr şofer de camion care efec- 
tuase o spargere, după ce evadase din închisoarea unde executa, ca recidivist, o con- 
damnare la zece ani detenție, avocatul a decis să-și axeze pledoaria pe ideea că la clien- 
tul său se manifestă în permanență un impuls sexual de nestăpînit; delictele de care se 
făcea vinovat se datorau invariabil nevoii de a procura În orice chip banii pentru a plăti 
prostituatele. Mendelsohn a crezut că e bine să-i ceară si lui Freud opinia in privința 
aceasta. 

Marele psihanalist a binevoit să-i scrie la 6 decembrie 1934, arátind că, tinind seama 
de „urgenţa pulsiunii sexuale şi de caracterul constrîngător al acestui elan“, se poate 
răspunde pozitiv la întrebarea dacă, împins de dorinţa sexuală, un tînăr sănătos şi de 
constituţie robustă este capabil să-şi pună efectiv în pericol însăşi viaţa, evadind din 
închisoare. Avocatul apărării a prezentat tribunalului scrisoarea lui Freud, iar magistraţii 
bucureşteni au fost, pare-se, foarte impresionați de argumentaţia celebrului savant refe- 
ritoare la raporturile dintre pulsiunea sexuală şi „instinctul morţii”. În orice caz, tribu- 
nalul n-a satisfăcut cererea procurorului de a se majora pedeapsa pe care acuzatul o 
ispăşea. 

La scurtă vreme după aceea, Mendelsohn i-a solicitat iarăşi lui Freud o consultatie 
scrisá, fiind vorba acum de un atentat la pudoare comis asupra a doi báieti de un pro- 
fesor cocoşat. Maestrul vienez a răspuns la 22 ianuarie 1938, manifestînd prudenţă mai 
ales în ce priveşte punerea homosexualității pe seama diformitátii fizice pe care o pre- 
zenta acuzatul. Mendelsohn relatează cá şi în aceste împrejurări tribunalul a ţinut seama 
de părerile lui Freud, manifestind o neaşteptată clemenfá? 

Pentru prima oará si-a prezentat Beniamin Mendelsohn concepțiile „Victimologice” 
în şedinţa Societăţii Române de Psihopatologie şi Psihoterapie? programată la 29 martie 
1947 în amfiteatrul Spitalului Colea din București’. Curind după aceea, în 1951, pro- 


1. L. Bretter, Raportul psihanalizei cu medicina legală, Cluj, Tip. Albert, 1939, p. 29. 

2. Cariera lui a început ca portar, în „Revista cultului mozaic“, XXXVII (1992), nr. 745 din 
oct., p. 9. 

3. Referitor la acest ultim caz, avocatul bucureştean a trimis un chestionar şi lui C. G. Jung, 
care a răspuns la 16 iunie 1938. Vezi Emile Malet, Quand Freud et Jung repondaient d un avocat 
inconnu, în „Les Nouvelles littéraires“, 1980, nr. 2 705 din 27 sept.-4 oct., pp. 16-17. Vezi si Haim 
Mass, A victim of circumstance, in „The Jerusalem Post Magazine“ din 13 sept. 1991, p. 23. 


5. Textul amplificat al comunicării avea să apară la Geneva, în „Revue internationale de cri- 

motorul victimologiei a emigrat în Israel, unde, după depăşirea dificultăţilor inerente 
perioadei de adaptare (pentru o vreme a trebuit să accepte un post de portar la Ministerul 
Finanţelor), a început o campanie sistematică pentru a face acceptată noua disciplină de 
către juristii şi criminologii de pe toate continentele. Şi astfel a avut satisfacția, in 1973, 
să asiste la primul Colocviu international de victimologie, anume programat în Israel. 

Mai consemnăm amănuntul că, în 1990, cînd şi-a serbat cea de-a nouăzecea aniver- 
sare, Beniamin Mendelsohn a respins oferta de a vinde unui colecţionar scrisorile pri- 
mite cîndva de la Freud; a declarat atunci că „ar fi dispus să facă acest lucru numai 
cînd beneficiul ar folosi la stimularea cercetărilor de victimologie". 

Iată deci încă un nume care ar trebui adăugat pe lista corespondenţilor din România 
ai lui Sigmund Freud. 


Ecouri în domeniul filozofiei: 
P. P. Negulescu gi M. Vulcănescu 


În 1937-1941, Societatea Română de Filozofie a patronat editarea tratatului Istoria 
filozofiei moderne, operă colectivă impunătoare măcar prin dimensiunile sale (cele cinci 
tomuri însumează 3 150 de pagini). În volumul al III-lea, rezervat aproape în întregime 
gîndirii germane a epocii contemporane, cu prezentarea relativ amplă a unor curente 
ştiinţifico-filozofice avindu-şi rădăcinile în disciplinele biologice sau în psihologie, nu 
şi-a aflat însă locul şi un paragraf despre implicaţiile filozofice ale psihanalizei. Omi- 
siunea aceasta este simptomaticá în ce priveşte atitudinea faţă de freudism a celor mai 
multi filozofi români de acum o jumătate de secol, care, în scrierile lor, fie cá ignorau 
complet psihanaliza, fie cá se márgineau la enunţarea anumitor rezerve privind cutare 
sau cutare aspect al doctrinei freudiene. 

De pildă, Ion Petrovici, cel căruia îi fusese dedicată Istoria filozofiei moderne, re- 
marca într-un eseu despre „instinctul iubirii” că amorul sexual nu este singura formă a 
puternicului sentiment al dragostei, „aceasta în ciuda unor teorii recente care au susţinut 
că totalitatea afectelor noastre nu sînt decît degradări sau camuflări ale aceluiaşi «libido» 
sexual, aducîndu-se exemple mai mult sau mai puţin impresionante (deşi uşor răstăl- 
mácite)"!. Aluzia la teoriile lui Freud este incontestabilă. 

Au existat însă şi gânditori români care s-au apropiat de psihanaliză cu un interes 
nedisimulat. Aşa a fost cazul cu profesorul P. P. Negulescu, care, ocupîndu-se de factorii 
determinanti ai „formelor culturii“, s-a simţit dator să poposeascá şi la ceea ce el numea 
„răspîntia sublimării“. Sublimarea însăşi este definită de Negulescu in conformitate cu 
vederile „psihopatologului austriac Freud“, care o consideră a fi o „formă nouă de aba- 
tere a energiei pornirilor organice de la obiectul lor firesc la un alt obiect ce nu mai are 
cu cel dintii decit o înrudire îndepărtată, întemeiată pe o analogie vagă”. Filosoful român 
nu se mulţumeşte să expună conştiincios teoria freudiană a sublimării, ci adaugă şi cîte- 


minologie et de police technique“, nr. 2 din 1956, şi la Paris, în „Revue française de psychana- 
lyse“, nr. 1 din ian.-febr. 1958, pp. 95-119. 

1. I. Petrovici, Fulgurafii filosofice şi literare, Bucureşti, „Biblioteca pentru toţi”, [1943], 
p. 125. În manualul de psihologie întocmit de I. Petrovici şi N. Bagdasar pentru elevii de liceu 
este semnalată explicaţia dată viselor de „medicul vienez Sigmund Freud“, care considera că visele 
sint manifestări mai ales de tipul „refulării“, apărute „pe baza stărilor sufleteşti nesatisfácute în 
stare de veghe“ (Manual de psihologie pentru cl. a VI-a şi a VII-a secundară, Bucureşti, Ed. Uni- 
versală Alcalay, 1934, p. 146). 

va exemple personale, demonstrind realitatea şi varietatea fenomenului devierii pe plan 
social-cultural a tendinţelor instinctualel. 

Raliindu-se celor care în primăvara lui 1936 au sărbătorit cea de-a optzecea aniver- 
sare a savantului, P. P. Negulescu a ţinut să sublinieze valoarea Ştiinţifică a psihanalizei: 
„Marele merit al lui Freud a fost că, fără a fi animat de tendinţe metafizice, menţi- 
nîndu-se în limitele ştiinţei pozitive, a putut stabili, în unele cazuri, realitatea influen- 
felor oculte ce nelinişteau pe unii şi încîntau pe alţii — după structura lor sufletească 
şi după scopurile lor speculative —, dar erau încă contestate. Şi, mai mult încă, a izbutit 
să le lumineze, mai mult sau mai puţin, mecanismul obscur.“ Fără să se declare partizan 
necondiţionat al psihanalizei, magistrul bucureştean a admis că aceasta reprezintă „un 
mijloc ingenios de a explora adincimile întunecate ale vieţii sufleteşti... care, pe căi 
invizibile, tulbură şi uneori domină întrega ei desfăşurare... Răscolind pulberea aminti- 
rilor, trezind fantomele adormite ale trecutului, redind asociaţiilor de idei ceva din vioi- 
ciunea lor de altădată, punind, în sfirşit, în mişcare tot ce zăcea in letargia uitării, 
psihoanaliza lui Freud izbuteşte — nu totdeauna, desigur, dar uneori cu un succes in- 
contestabil — să descopere izvorul misterios al stărilor sufleteşti de acest fel”2. 

În monografia pe care i-a consacrat-o lui Spinoza, I. Brucăr a crezut că poate pune 
în lumină anumite paralelisme între concepţiile acestuia şi cele ale lui Freud privitoare 
la raporturile corpului cu sufletul. E totuşi o oarecare doză de supralicitare în afirmaţia 
că „întreaga explicare psihanalitică a teoriei lui Freud asupra visurilor“ este cuprinsă 
„în aceste două fraze singure“ din scrierile marelui filozof evreo-olandez: „Noi credem, 
dormind, că avem de păstrat un secret şi îl ascundem prin aceeaşi hotárire a sufletului, 
aşa cum l-am ascunde şi cînd am fi în stare de veghe” sau „Noi credem că în timpul 
somnului facem anumite lucruri pe care în timp de veghe nu am îndrăzni să le sávirgsim" 3 

Intitulindu-si Filosofia lui Freud un articol publicat in 1935, Mircea Vulcánescu 
aduce un discret, dar consistent omagiu párintelui psihanalizei, cáruia, in continuare, ii 
recunoaşte argumentat calitatea de filozof, atit de contestată la acea vreme, ca si mai 
tirziu. Dacá Vulcánescu ne previne din capul locului că „Freud nu este un filozof in 
sensul propriu al cuvîntului, ci un om de ştiinţă“, el demonstrează apoi că întreaga doc- 
trină a savantului este pătrunsă de un veritabil suflu filozofic, nemaivorbind că în scrie- 
rile sale tirzii, cele consacrate interpretării psihanalitice a artei, reli giei şi moralei, Freud 
trece „pragul unui domeniu filozofic propriu-zis: filozofia culturii". 

Prezentarea fundamentelor metafizice ale freudismului întreprinsă de Vulcănescu 
impresionează prin onestitatea efortului de a surprinde esenţialul din metodologia psih- 
analitică, dar şi prin originalitatea exegezei. 

În privinţa contribuţiilor lui Freud la delimitarea „chipului psihologic al omului”, 
comentatorul notează: „Fiinţa sufletească a omului apare astfel ca un fond primitiv şi 
inconştient instinctiv, ajuns să exercite asupră-şi un fel de autocontrol, sub influenţa 
unor noi structuri născute sub înrîurirea ciocnirilor lui cu realitatea şi cu fiinţele iubite."5 
Două sînt întrebările care definesc orizontul filozofic al freudismului: „Care-i esenţa ul- 
timá a energiilor iubirii?“ si „Care-i esența ultimă a fenomenului de autocontrol, a cen- 


1. P. P. Negulescu, Geneza formelor culturii, Bucureşti, Tip. Bucovina, 1934, pp. 79-81. 

2. P. P. Negulescu, Un explorator al subconştientului, in „Adevărul“, L (1936), nr. 16 038 
din 7 mai, p. 5. 

3. I. Brucăr, Filosofia lui Spinoza, Bucureşti, Societatea Română de Filosofie, 1930, p. 131. 

4. M. Vulcănescu, Filosofia lui Freud, în Familia", II (1935), nr. 2 din apr.-mai , p. 13. 

5. Ibidem, p. 14. 

zurii, adicá a acelei functiuni specific omenesti prin care eul si eul ideal opresc revársa- 
rea puhoiului de instincte, stilizează viaţa omului şi-i dau ţinuta pe care o numim civi- 
lizaţie?“ Pentru a răspunde la aceste întrebări, Vulcănescu a socotit util să precizeze ce 
înţelegea Freud prin iubire (libido), concept căruia trebuie să i se atribuie „un sens apro- 
piat de cel al erosului platonic, atît în ce priveşte originea şi manifestările lui, cît şi în 
privinţa relaţiilor lui cu viaţa“. O asemenea precizare era cu atit mai necesară cu cit, 
sublinia întru apărarea freudismului autentic filozoful, „nu este subiect asupra căruia să 
fi circulat mai multe prostii decât asupra acestuia"!. 

Întrega problematică a iubirii, a sexualităţii şi a sublimării stă sub semnul perma- 
nentei tensiuni dintre Eros şi Thanatos. Întrucît, pînă la urmă, erosul nu poate depăşi, 
cel puţin la nivel individual, entropia, deci în cazul de faţă moartea fiinţei purtătoare a 
instinctelor fundamentale, Vulcănescu se vede obligat să conchidă; „Freudismul nu cu- 
noaste mintuirea." 

Dar nu această constatare dezolantá reprezintă ultimul cuvînt în eseul despre meta- 
fizica freudiană, ci o imagine care echivalează cu o tacită adeziune la sensurile lumi- 
noase pe care totuşi le conţine doctrina psihanalitică: „Fără să pot rosti aici, asupra ei, 
vreo judecată — nu ştiu de ce, în acest văzduh problematic, plin de tot felul de remi- 
niscente, mersul adeseori confuz şi svinturatec, dar totdeauna sclipitor şi ascuţit în in- 
tuiţii, al argumentelor lui Freud mi-aduce-n minte nu balaurul subpámintean în care văd 
cei mai mulţi chipul lui Freud, ci un desen al lui Léon Paul Fargue, în care acesta se 
închipuie pe sine însuşi în văzduh, urcînd spre soare, pe o schelă arcuită-n vid."? Nu 
poate să nu tulbure faptul că acela care respinge aici clişeul satanismului lui Freud şi 
care dă mărturie despre virtualităţile eliberatoare ale psihanalizei este un cărturar care 
va plăti cîndva cu viaţa vina de a fi slujit valorile etnice, etice şi religioase.? 

Despre „freudism şi psihanaliză” a scris în 1938 ieşeanul Dan A. Bădărău, pentru a 
aduce la cunoştinţă că „soarta freudismului pare astăzi să fie pecetluită, pe cînd psih- 
analiza este cu siguranţă sortită unui viitor strălucit”. În consecinţă, cercetătorul moldo- 
vean recomanda să se facă o netă deosebire între ţinuta ştiinţifică a doctrinei lui Freud 
şi cea a metodei psihanalitice în general. Principalele motive pentru care învăţătura freud- 
iană „este cu desávirsire discreditatà" ar fi: a) incompetenta totală a medicului Freud in 
problemele de psihologie; b) înfeudarea psihanalizei freudiene faţă de cerinţele practicii 
medicale curente, ceea ce de altfel a permis „îmbogățirea subită a promotorului" acestui 
sistem; c) „lansarea“ lui Freud de către bogata-i clientelă din high-life-ul european, fără 


1. Ibidem, pp. 15-16. 

2. Ibidem, pp. 15-16. 

3. Acest articol al lui M. Vulcănescu a fost reprodus in ultima vreme nu mai puţin de trei 
ori, mai intii în seria nouă a „Familiei“, XVIII (1982), nr. 3 (199) din mart., p. 6; apoi ca „prefață“ 
la broşura S. Freud, Feminitatea, Vaslui, Ed. Pan, [1991], pp. 7-12 (text prescurtat); şi în cule- 
gerea M. Vulcănescu, Pentru o nouă spiritualitate filosofică. Dimensiunea românească a exis- 
tenfei, Bucureşti, Ed. Eminescu, 1992, pp. 177-181. Într-o notă întocmită de Marin Diaconu pen- 
tru această ultimă retipărire se arată că textul respectiv este cel al conferinţei ţinute de Vulcănescu 
la 20 oct. 1932, deci cu trei ani înaintea publicării articolului, la Fundaţia Carol I, în cadrul sim- 
pozionului despre Freud organizat de gruparea Criterion (ibidem, p. 277). În volumul tipărit în 
1992 a fost inclus (pp. 182-184) şi un text al lui Vulcănescu rămas în manuscris, intitulat Marxism 
şi freudism, de fapt partea introductivă a unui studiu al cărui titlu exact, mărturisea autorul, „ar 
trebui să fie: Dialectică şi fenomenologie “, din păcate, filozoful n-a mai redactat paragrafele in 
care urma să pună în evidenţă „ceea ce, pe de o parte, apropie dialectica marxistă de psihanaliza 
freudiană şi ceea ce, pe de altă parte, le desparte [pe acestea două] de tipologia diltheyană si de 
reducţia fenomenologicd" . 

ca el să mai beneficieze de o consacrare ştiinţifică normală: 4) faptul că meroda freu- 
diană se bazează pe o doctrină „cu totul discutabilă“ şi „adesea gratuită”, 

Reabilitarea psihanalizei, ne linişteşte autorul articolului, este totuşi asigurată de Ro- 
land Dalbiez, cel care publicase recent „însemnata sa lucrare” La Methode psychanaly- 
tique et la Doctrine freudienne, o „grandioasă expunere”, în care metodologia psihana- 
liticá si speculaţiile freudiste sînt separate cu grijă, fără însă, din păcate, ca freudismul 
propriu-zis să fie criticat acolo cu rigoarea cuvenită. 

Este de presupus că, atunci cînd s-a hazardat în formularea unor asemenea „anti- 


x4. 


cipári", Dan Bădărău era victima credulitátii sale, lásindu-se impresionat de campania 


este astăzi părăsit prin ignorare indirectă.“3 
Crahul final al metapsihologiei nu putea deci întârzia prea mult. 


Ecouri în sociologie $i in antropologia 
„profundă“: M. Eliade 


Printre dedicaţiile înscrise de Ioan Popescu-Sibiu în fruntea tezei sale de doctorat în 
medicină din 1927 figurează şi cea adresată lui Petre Andrei, titularul catedrei de so- 
ciologie de la Universitatea din laşi, căruia îi exprima recunoştinţă pentru dragostea ce 
i-a insuflat-o „faţă de psihologia generală” pe vremea cînd îi fusese profesor la liceul 
militar. 


este mulţimea, el recurge la explicaţiile formulate de Sigmund Freud în Psihologia ma- 
selor şi analiza eului, remarcînd că, în „Stările de mulţime“, conştientul individual ce- 
deazá în faţa inconştientului „comun tuturor oamenilor“, astfel că legătura dintre com- 
ponentele mulţimii se realizează prin intermediul lui libido, deci al instinctului sexual, 
care de astă dată se manifestă prin identificarea fiecărui ins în parte cu conducătorul 
iubit şi ascultat „întocmai ca şi în hipnoză“, ceea ce presupune pierderea spiritului critic 
şi a iniţiativei, precum şi adoptarea unei atitudini de perfectă obedienţă. „Oricît de mult 
ar fi criticată această concepţie a lui Freud, şi în mare parte pe bună dreptate, nu se 
poate tăgădui totuşi — remarca profesorul ieşean — că există un fel de identificare a 
membrilor unei mulţimi sau ai unei mase cu conducătorul ei şi cu masa ca un întreg.“4 
Aşternînd aceste rînduri, sociologul n-avea cum să prevadă că, la câţiva ani după aceea, 
————— 

1. D. A. Bădărău, Freudism şi psihanaliză, în „Însemnări ieşene“, III (1938), nr. 1 din 1 ian., 
pp. 124-128. 

2. Vezi Elisabeth Roudinesco, La bataille de cent ans, vol. I, pp. 306-307. 

3. D. I. Suchianu, Un nou Claude Bernard, în „Revista fundațiilor regale”, V (1938), nr. 1 
din 1 ian., p. 198. 

4. P. Andrei, Sociologie generală, Craiova, Ed. Scrisul românesc, 1936, pp. 402-404. 

se va sinucide de groază că ar putea avea a face cu gloata dezlănţuită ca urmare a „vic- 
toriei legionare“... 
Mircea Eliade nota în jurnalul său, la 24 mai 1974: „Eu, care de treizeci sau de 
patruzeci de ani nu contenesc să denunj tezele lui Freud în materie de religie"!... 
Într-adevăr, prodigiosul istoric al religiilor a fost, încă din tinereţe, un adversar al 
învăţăturii freudiene despre esenţa personalităţii umane şi fundamentele existenţei so- 
ciale. Fiindcă în primele sale producţii beletristice a acordat o anumită importanţă unei 
erotici în care sexualitatea nu se lăsa ignorată, mulţi vor fi presupus totuşi că, alături 
de alte cîteva influenţe, cea a lui Freud a prezidat şi ea la inchegarea viziunii lui lite- 
rare.2 În măsura în care această influenţă a freudismului a fost efectivă, ea nu era decât 
inconştientă, deoarece Eliade teoreticianul şi metodologul ar fi respins-o categoric. 
Cînd, după 1960, îşi va redacta memoriile, el va simţi parcă nevoia să ne spună, în 
chip de justificare, de ce şi-a luat sarcina să-l prezinte pe Freud „omul de cultură” la 
simpozionul organizat în toamna lui 1932, la Bucureşti, de către gruparea Criterion: 
„Acceptasem să vorbesc despre Freud, pentru că mi se părea că pot descifra în opera 
lui o ultimă fază de desacralizare a monoteismului şi profetismului Vechiului Testament. 
Certitudinea lui Freud că găsise explicaţia unică şi globală a vieţii psihomentale si a 
creativităţii umane, că făurise cheia magică cu care putea decripta toate enigmele — de 
la vise si actes manqués la originea religiei, a moralei şi a civilizaţiei — certitudinea 
aceasta, spuneam, trădează fervoarea monoteistă a geniului ebraic... Într-un anumit fel, 
Freud credea că descoperirile lui sînt menite să transforme omenirea, s-o «salveze». Psih- 
analiza satisfăcea setea de absolut a geniului iudaic, credinţa că există o singură cale 
regală a Spiritului, şi trăda repulsia specific ebraică faţă de pluralism, politeism si idolatrie."? 
Într-un articol din tinereţe, Mircea Eliade compara succesul înregistrat de hegelia- 
nism în prima jumătate a secolului trecut cu cel de care beneficia la vremea aceea freud- 
ismul: ambele doctrine sînt „chei prin care se explică realitatea şi experienţa în mod 
absolut“. Avem astfel a face cu „vulgarizarea şi automatizarea explicatiilor; toţi pot în- 
telege totul; explicaţia în serie. Nu mai există individualul, neprevăzutul, gratuitul, saltul 
liber, aristocraticul". Semnificative sînt mai ales deosebirile pe care eseistul le descoperă 
între cele două curente de gîndire: hegelianismul este abstract, freudismul este „semiab- 
stract, diletant, demagogic, libertin; la cel dintii, Absolutul cu majusculă, la cel din 
urmă, degradarea absolutului, laicizarea lui". Declinul ce se observă comparind ţinuta 
filozofică a hegelianismului cu cea a freudismului are o explicaţie simplă: „În această 
sută de ani care îi desparte, a intervenit ceva: democraţia, cultura în serie, pentru toţi şi 
pentru oricine. Hegelianismul îţi cerea să fii filozof ca să poţi înţelege totul, dar absolut 
totul; freudismul îţi cere numai să fii semidoct."^ Atare ironii muşcătoare demonstrează 


1. M. Eliade, Fragments d'un journal, vol. II, Paris, Gallimard, 1981, p. 187. 

2. Justin Neuman a încercat, aşa cum am mai semnalat, o valorificare psihanalitică a intrigii 
romanului Întoarcerea din rai, apărut în 1934. Pornind de la considerentul că „opera literară ex- 
teriorizează şi altruizează, sub forma personagiilor, propriile tendinţe latente ale autorului”, doc- 
torul Neuman identifică în adolescentul „bine evoluat sufleteste^ care-şi persiflează colegii im- 
berbi „însăși personalitatea matură evoluatà^ a lui Mircea Eliade, după cum ceilalţi doi tineri eroi 
„personalizează reminiscentele prepuberale existente latent în sufletul autorului“. Parcă anticipind 
obiecțiile lui Eliade faţă de o asemenea interpretare, „analistul“ avertizează că „de multe ori au- 
torul nu-şi recunoaşte tendinţele propriului său suflet afectiv psihanalizate în lumea personagiilor” 
(Aprecieri psihanalitice asupra luptei dintre generaţii, în „Revista română de psihanaliză“, | 
(1935), nr. 1 din ian.-mart., pp. 42-43). 

3. M. Eliade, Memorii (1907-1960), vol. I, p. 252. 

4. M. Eliade, Oceanografie, Bucureşti, Ed. Cultura poporului, [1934], pp. 281-282. 

cá, pe-atunci, Eliade împărtăşea fără multă reţinere opiniile conservatoare şi elitiste ale 
maestrului sáu Nae Ionescu.! 

Condamnarea de către Mircea Eliade a psihanalizei freudiene ținea, într-adevăr, de 
un întreg sistem de reprezentare a problematicii lumii contemporane. Tinărul cărturar 
plasa metapsihologia printre teoriile decăzute, care operează cu concepte incapabile să 
se ridice la înălțimea fenomenului uman ca atare: „Cînd libertatea ajunge libertinaj şi 
omul caută sensul unei forme (normă, instituţie, simbol) în ni eluri joase, subumane 
(marxismul, freudismul, pozitivismul etc.) — asistăm la o cor .pletă confuzie de planuri, 
care conduce, în cel mai bun caz, la un baroc spiritual." / pare limpede din această 
afirmaţie că Eliade judeca freudismul nu ca pe un instrument de explorare a adincurilor 
abia bănuite ale psihicului, ci ca pe o aglomerare de insanităţi care nu au alt merit decât 
pe cel al furnizării de explicaţii facile sau al eventualului lor pitoresc. 

Tot la vremea aceea, el se declara de acord cu G. Călinescu cînd acesta, invocînd 
anumite procedee psihanalitice la interpretarea unor texte eminesciene, respingea totuşi 
„afirmaţiile prea apăsate ale psihanalizei“. Istoricul religiilor îi reproşa însă „eminentului 
critic“ faptul că uneori »pare a se lăsa fascinat de explicaţia freudiană a viselor de naş- 
tere”. În privinţa aceasta, Eliade atrăgea atenţia asupra „slabei documentări” a teoriei 
amintirilor prenatale, teorie ce poate ilustra „greşelile de metodă, lipsa de informaţie şi 
discernámint, optica de maniac a freudienilor care au explicat psihanalitic miturile şi 
riturile."3 

Practica analizei terapeutice îi apărea lui Mircea Eliade al anilor '30 ca fiind rele- 
vantă pentru manifestările de individualism şi anarhie din medicina de la începutul se- 
colului nostru: „Niciodată «bolnavul» n-a dominat mai despotic gîndirea medicală ca în 
domeniul de supremație al psihanalizei. În psihanaliză, «bolnavul» şi-a găsit tehnica ide- 
ală: un medic care să se ocupe de el vreme îndelungată, o ştiinţă care îi crede tot, îi 
scuză tot, îi iartă tot. O ştiinţă, mai ales, care (ine seama de tot ceea ce e personal şi 
intim în maladia lui, care nu-l confundă cu o clasă întreagă de pacienţi, ci îi respectă 
autonomia." Care e semnificaţia terapiei preconizate de Sigmund Freud aflăm din ace- 
easi Notă despre „bolnavi“: „Medicul psihanalist, conştient de universalitatea anarhiei, 
nu mai crede într-o restaurare totală a ordinei. El se mulţumeşte cu un armistițiu organic 
şi subliminal. El ar fi fericit să-şi scape pacientul de nebunia furioasă, de anarhia abso- 
lută. Nu-i nimic dacă face din el un nebun rezervat, căci într-un anumit sens toţi sîntem 
nebuni. Important este ca acest armistițiu să dureze."4 

Rezultă de aici că Eliade manifesta, în general, o atitudine destul de negativă faţă 
de psihanaliză. Este drept că, ulterior, istoricul religiilor a făcut o declaraţie mai 
„nuanțată“ în această privinţă: „Trebuie fără îndoială să deosebim marea contribuţie a 


1. Referindu-se, într-un text din aceeaşi perioadă, la ceea ce el denumea „mentalitatea franc- 
masonicá* (potrivit căreia „toate se pot prevedea, toate se pot explica; toate şi pentru oricine“), 
Eliade considera că psihanaliza constituie un exemplu perfect de atare mentalitate: „Freud /aici- 
zează Absolutul, adică pune la indemina oricui o cheie unică prin care, crede el, se explică toate 
cele sufleteşti... Psihanaliza oferă tuturor această înţelegere în schimbul a trei sau patru cărţi, 
accesibile oricui, costind aproximativ o mie de lei. Freud este un grav exemplu de trădare a spi- 
ritualitáii iudaice, adică de monovalenji transferată şi de laicizare a Absolutului." (Ibidem, 
pp. 170-171.) 

2. M. Eliade, Fragmentarium, Bucureşti, Ed. Vremea, 1939, p. 58. 

3. M. Eliade, Insula lui. Euthanasius, în „Revista fundațiilor regale“, VI (1939), nr. 7 din 
1 iul., p. 108. 

4. M. Eliade, Fragmentarium, pp. 14-18. 

lui Freud la cunoaştere — adică elaborarea unei teorii a inconştientului si punerea la 
punct a psihanalizei — de ideologia freudistă, care nu este decit o doctrină printre ne- 
număratele ideologii pozitiviste.“ Discutind despre raporturile dintre Simbolism şi psih- 
analiză, Eliade constată cá Freud, care se credea „Marele treaz”, nu este, de fapt, decît 
„Ultimul pozitivist“. Lucrul acesta devine neindoios, consideră Eliade, cînd trebuie apre- 
ciată semnificaţia cultural-istorică a sexualităţii umane: „Freud nu putea să-şi dea seama 
că sexualitatea n-a fost niciodată «pură», că ea a fost pretutindeni şi totdeauna o funcţie 
polivalentă, a cărei valență primă şi poate supremă este funcţia cosmologică; că a tra- 
duce o situaţie psihică în termeni sexuali nu înseamnă defel să o umileşti, căci, cu ex- 
ceptia omului modern, sexualitatea a fost pretutindeni şi totdeauna o hierofanie, iar actul 
sexual un act integral, deci şi un mijloc de cunoastere."? Aşadar, Eliade îi impută lui 
Freud faptul de a fi cantonat iremediabil înţelegerea sexualităţii pe planul fiziologiei şi 
psihologiei curente, neridicînd-o pînă la nivelul unde concepțiile despre funcţia sexuală 
dobindesc virtuţi epistemologice şi sensuri creatoare derivate din noţiunea de sacru. 

În jurnalul său, Eliade nu-l cruţă pe acel Freud care s-a hazardat să teoretizeze despre 
fenomenul religios. La 23 aprilie 1953, el notează după o convorbire cu cineva care-i 
reproşa că minimalizează opera părintelui psihanalizei: „Nefiind psiholog — i-am răs- 
puns —, nu pot să judec tehnica sau teoria lui Freud. Dar am dreptul să spun că expli- 
caţiile pe care le dă despre experienţele religioase şi alte activităţi spirituale sînt pur şi 
simplu inepte." Cîteva săptămîni mai tîrziu îi mărturisea unui medic că „explicațiile“ 
freudiste asupra religiei şi artei i se par „infantile şi demente deopotrivă“3. 

Schiţind o paralelă între yoga şi psihanaliză din punctul de vedere al orientării şi 
profunzimii investigaţiilor la nivelul subconştientului, Eliade se arată dispus să proclame 
superioritatea lui Patafijali asupra lui Freud. Astfel, el remarcă printre altele că, în con- 
trast cu defetismul psihanalizei, „yoga crede că subconştientul poate fi dominat prin as- 
ceză şi chiar cucerit prin intermediul tehnicii de unificare a stărilor de conştiinţă“€. 

Faptul cá nu a devenit adept al psihanalizei nu l-a împiedica totuşi pe Eliade să-i 
acorde, pînă la urmă, atenţia pe care o merită un corp doctrinar în care se manifestă 
preocuparea, deşi sub forme atît de neaşteptate, pentru anumite străvechi názuinte la- 
tente ale psihicului individual şi colectiv. Savantul român abordează psihanaliza nu in 
calitate de psiholog, nici de moralist şi nici de sociolog, ci de hermeneut, străduindu-se 
să desluşească substratul s-ar putea spune „mitic“ al construcţiei ideologice înălțate la 
începutul acestui secol de către Freud. Printre altele, Eliade observă că, asemenea omu- 
lui din societăţile arhaice, psihanalistul practică tehnicile „întoarcerii îndărăt”, pentru a 
reactualiza, în scop terapeutic, stadiul „primordial“ de perfectie şi beatitudine, reprezen- 
tat în acest caz de prima copilărie: „E interesant de constatat că, dintre toate ştiinţele 
vieţii, numai psihanaliza ajunge la ideea că «începuturile» oricărei fiinţe omeneşti sint 
beatifice şi constituie un fel de paradis, în timp ce celelalte ştiinţe ale vieţii stiruie mai 
ales asupra precaritátii şi imperfectiunii inceputurilor."? 


1. M. Eliade, La nostalgie des origines, Paris, Gallimard, 1972, pp. 108-109. 

2. M. Eliade, Images et symboles, Paris, Gallimard, 1972, p. 16. Cu acelaşi prilej, Eliade ob- 
servă lipsa de consistenţă a argumentelor istorico-documentare pe care încearcă să se fundamen- 
teze teoria „complexului lui Oedip“ şi cea a „sacrificiilor totemice”, teorii cărora le revine totuşi 
un rol de seamă în doctrina socio-culturală freudiană (ibidem, pp. 27-28). 

3. M. Eliade, Fragments d'un journal, vol. I, Paris, Gallimard, 1973, p. 206 si 209. 

4. M. Eliade, Le Yoga, immortalité et liberté, Paris, Payot, 1960, p. 59. 

5. M. Eliade, Aspecte ale mitului, Bucuregti, Ed. Univers, 1978, p. 73. 

Eliade mai notează că alungarea individului din acest paradis primordial se produce, 
la fel ca în schemele mitice, printr-o „ruptură“ sau o „catastrofă“ reprezentată de „trau- 
matismul infantil", care devine un factor morbigen în cazul neasumării lui de către con- 
Ştiinţă. „Vindecarea constă — remarcă Eliade — tocmai în a «reveni înapoi», în a face 
cale-ntoarsă pentru a reactualiza criza, a retrăi traumatismul psihic şi a-l integra în con- 
Ştiinţă. Această practică operatorie ar putea fi tradusă în termenii gîndirii arhaice, spu- 
nînd că vindecarea constă în reînceperea existenței, deci în repetarea naşterii, în a te 
face contemporan cu «inceputul»." Freud şi-a propus prin urmare să introducă Timpul 
şi Istoria în studierea existenţei biopsihice şi a fenomenelor psihopatologice, ca şi în 
tehnica tratamentului psihiatric. 

Fără să accepte „cheia visurilor“ propusă de Freud, Eliade îi recunoaşte acestuia, 
într-o însemnare din 6 noiembrie 1972, meritul de a fi proclamat coerenţa sui-generis 
a limbajului oniric: „Geniul lui Freud a fost de a dovedi ceea ce ni se pare astăzi evident, 
şi anume că întreaga fantasmagorie a viselor, care pînă la el era considerată a fi cu totul 
gratuită, este de fapt un limbaj cifrat.“2 

Analiza cu scop terapeutic a personalităţii reprezintă, după părerea lui Eliade, o va- 
riantă medicală a ritualurilor de iniţiere practicate sistematic în comunităţile arhaice: 
„Pacientul este invitat să coboare foarte adînc în el însuşi, să facă să retrăiască trecutul 
lui, să înfrunte din nou traumatismele sale, iar din punct de vedere formal această ope- 
raţie primejdioasă seamănă cu coboririle iniţiatice in «infernuri», printre strigoi, şi lup- 
tele cu «monştri».“ Din asemenea încercări, analizatul trebuie să iasă ca „renăscut“, do- 
bîndind sănătatea psihică şi putinţa integrării în societate. 

Neaşteptată este întrebarea pe care Eliade şi-o pune în privința eventualului JIevo- 
lutionarism" politic sau măcar , democratism" al lui Freud, cáci dacá piná la elaborarea 
teoriei complexului oedipian mitul lui Oedip trecea drept „o tragedie regală“, părintele 
psihanalizei s-a străduit să demonstreze că acel complex sălăşluieşte în fiecare dintre 
noi, de la începuturile omenirii, şi în colectivititile de pretutindeni. Promovind o ase- 
menea „viziune universalistá", Freud „nădăjduieşte să înlocuiască unitatea de ordin bio- 
logic (Darwin, Frazer) printr-o unitate de ordin psihic. Oamenii nu sînt cu toţii asemenea 
întrucît coboară din maimuţă, ci fiindcă umanitatea este rezultatul aceleiaşi tragedii preis- 
torice (uciderea tatălui etc.)"4. 

Avem impresia că rezervele atit de net exprimate de Mircea Eliade faţă de psihana- 
lizá tin şi de atitudinea aproape generală de scepticism şi chiar de opoziţie deschisă 
adoptată în România, pînă mai ieri, faţă de doctrina lui Freud. S-ar spune că şi pe Eliade 
l-au înrîurit, în luárile lui de poziţie privitoare la freudism, oroarea românului faţă de 
Scormonirea prea insistentă in adincuri nu totdeauna pure, ca şi o anumită tendinţă a 
acestuia de a se abţine de la dezvăluirea brutală a contradictiilor, îndreptindu-şi efortu- 
rile în direcţia echilibrării şi armonizării antitezelor"?, 


1. M. Eliade, Mythes, réves et mystéres, Paris, Gallimard, 1972, pp. 56-57. Punind in lumini 
unele similitudini — referitoare la obiectivele terapeutice — intre psihanaliza medicalà $i ritua- 
lurile iniţiatice care presupun ,regresiunea* la stadiul „începuturilor“ binecuvintate, precum cel 
al existenţei intrauterine, Eliade avertizează in privinţa identificărilor „metodologice“ grăbite, 
drept care precizează în scrierea sa Aspecte ale mitului: „Nu avem nicidecum intenţia să comparăm 
psihanaliza cu credinţele şi tehnicile «primitive» sau orientale. Rostul apropierii propuse aici e de 


a arăta că «întoarcerea în urmă», a cărei importanţă pentru înţelegerea omului şi, mai ales, pentru 
vindecarea lui a văzut-o Freud, era deja practicată în culturile extraeuropene."(p. 75) 

2. M. Eliade, Fragments d'un Journal, vol. II, p. 90. 

3. M. Eliade, Le sacré et le profane, Paris, Gallimard, 1965, p. 176. 

4. M. Eliade, Fragments d'un Journal, vol. I, p. 453. 

5. Am reprodus in paragraful de faţă unele notații din articolul nostru Mircea Eliade şi istoria 

Dacă Mircea Eliade nu a pierdut prilejurile de a se distanţa faţă de freudism, cu 
totul altă atitudine a manifestat el în privinţa concepţiilor lui Carl Gustav Jung, emulul 
şi rivalul lui Freud întru psihanaliză. 

Cu Jung, Eliade va face cunoştinţă personală în 1950, la reuniunea anuală de la As- 
cona, în Elveţia, a cercului Eranos, dar savantul român se întîlnise încă pe la mijlocul 
anilor '30 cu preocupările jungiene, ba chiar anticipase atunci unele aprecieri ale gindi- 
torului elveţian referitoare la sensurile spirituale ale tehnicilor alchimiei.! 

Cînd Jung l-a mustrat táios pe Eliade că îi răstălmăcise părerile în privinţa naturii 
inconştientului, acesta a răspuns, la 22 ianuarie 1955, cu o scrisoare justificativă con- 
tinind această mărturisire capitală: „S-a întîmplat tirziu, în viaţa mea, să vă cunosc (dacă 
ati şti cât de rău îmi pare!...), dar gîndirea dumneavoastră mi-a produs o impresie ex- 
traordinară şi, deşi propriile mele cercetări se plasează pe alt plan (căci — şi poate că 
într-asta vedeţi o contradicţie! — consider istoria religiilor independentă de psihologie), 
opera dumneavoastră reprezintă cea mai mare descoperire a maturității mele spirituale; 
într-o asemenea măsură încît, dacă v-ag fi citit cu zece sau cincisprezece ani mai de- 
vreme, aş fi devenit cu siguranţă un psiholog al religiilor, iar nu un istoric.“2 

Tocmai datorită întâlnirii sale cu Jung, ilustrul creator al unei orientări majore în 
psihologia abisală şi în filozofia culturii, Mircea Eliade s-a afirmat ca promotor al „an- 
tropologiei profunde“, socoteşte Gilbert Durand, care nu se poate reţine să nu noteze 
aceste prea avîntate consideraţii: „Apropierea dintre Jung şi Eliade nu este ea însăşi nici 
intimplátoare şi nici plat evenimenţială; ne mulţumim să spunem că în ea se dezvăluie 
o «sincronicitate», dacă nu o Providenţă.“3 

I s-a imputat, de altminteri, lui Mircea Eliade, ne informează unul din comentatorii 
lui americani, că a fost „prea mult influenţat de Jung”, dar Douglas Allen apreciază că 
asemenea critici nu sint întemeiate: dacă, de pildă, Eliade operează cu termenii „arhetip“ 
şi „inconştient colectiv“ impuşi de gînditorul elveţian, el atribuie sensuri proprii şi ori- 
ginale noţiunilor din panoplia jungiană€. 

O confruntare a opiniilor lui Sigmund Freud cu ale lui Mircea Eliade privitoare la 
semnificaţia demersului de „mergere înapoi la origini” a întreprins eminentul sociolog 
Henri H. Stahl. Acesta atrage atenţia că problema a fost abordată şi de Lucian Blaga, 
care însă „pusese accentul pe «abisalul colectiv», pe un proces psihic subconştient cu 
origini străvechi, care putea fi analizat şi organizat in forma «matricilor stilistice»". 

Eliade s-a angajat într-o direcţie diferită. Pentru el, „reîntoarcerea la origini” are „cu 
totul alt înţeles decît cel din teoria lui Freud", din care nu retine decit teza stării de 
beatitudine paradiziacă din perioada prenatală şi pînă la înţărcarea copilului şi teza cá 
revenirea la această stare privilegiată poate fi realizată prin tehnicile psihanalitice. Stahl 


medicinii, din vol. Trecut şi viitor în medicină, Bucureşti, Ed. Medicală, 1981, pp. 654-656. 

1. Vezi M. Handoca, C. G. Jung ín dialog cu Mircea Eliade, în ,Manuscriptum", XVIII 
(1987), nr. 4 (69), pp. 178-179. 

2. Vezi M. Handoca, O polemică: Jung—Eliade, în „Revista de istorie şi teorie literară”, 
XXXVII (1989), nr. 1-2 din ian.-iun., pp. 324-325. În ziarul „Combat“ din 9 oct. 1952 apăruse 
relatarea lui M. Eliade despre o convorbire cu C. G. Jung pe marginea cărţii acestuia Antwort auf 
Job; relatarea dezvăluie atitudinea de reverență a cercetătorului român faţă de savantul elveţian. 
O versiune românească a acestui text a fost tipărită sub titlul Jung— Eliade, o întilnire semnificativă: 
Răspuns pentru lov, trad. de Cezar Baltag, în „Secolul 20", 1978, nr. 2-3 (205-206), pp. 25-30. 

3. G. Durand, Eliade ou l'anthropologie profonde, în vol. Cahier de l'Herne — Mircea Elia- 
de, Paris, Ed. de l'Heme, 1985, p. 38. 

4. D. Allen, Mircea Eliade et le phénomène religieux, Paris, Payot, 1982, pp. 40 si 124-125. 

deosebeşte în felul următor cele două atitudini în prezenţă: la Freud, recuperarea stării 
paradiziace are caracter individual şi este obținută prin psihanaliză, în timp ce la Eliade 
avem de-a face cu procese psihice colective, care presupun recurgerea la ritualuri. 

De fapt, H. H. Stahl nu manifestă prea multă simpatie pentru nici una din amintitele 
poziţii: el a fost si a rămas adeptul unei interpretări materialist-economiste a cursului 
istoriei şi a avut totdeauna oroare de intruziunea elementelor spiritualiste şi mistice în 
explicarea vieții sociale de ieri si de azi. Dar dacă trebuia optat între concepţiile lui 
Freud şi cele ale lui Eliade, sociologul nu putea sta multă vreme în cumpănă: freudismul, 
care se întemeiază pe recunoaşterea determinismului instinctual (deci ,, material") al tu- 
turor proceselor psihice, fie ele constiente, fie inconştiente, îi era mult mai aproape decît 
viziunea lui Eliade, care presupunea intervenţia neapărată a suspectelor noţiuni de „ar- 
hetip* şi de „sacru“ în orientarea comportamentului specific uman. Astfel, acel Homo 
religiosus frecvent invocat de Eliade reprezenta pentru Stahl o simplă ficţiune, întrucât 
caracteristicile şi cimpul lui de acţiune nu puteau fi studiate prin tehnici de investigaţie 
obiectivă: „La Freud era vorba de un proces biologic şi psihic individual, real, adică 
putînd fi analizat şi minuit în laboratoarele biologice şi cabinetele psihiatrice, problemă 
psihică prin excelenţă. Chiar în aplicările freudismului la analiza fenomenelor culturale, 
ideea de bază rămîne tot cea a unor fenomene psihice petrecute în timpul organic al 
oamenilor, pe cînd la Eliade ne aflăm în faţa unor închipuiri ale oamenilor despre un 
paradis pierdut, existent numai în imaginaţia lor, neputind fi surprins nici pe căile clinice 
de laborator medical şi nici măcar pe calea reconstituiri istorice."! 

În asemenea împrejurări, freudismul devine oarecum acceptabil, căci se încadrează 
în categoria „răului celui mai mic“... 


L. Blaga si „noologia abisală“ 


Cel de-al patrulea deceniu al secolului nostru este perioada cristalizării doctrinei fi- 
lozofice a lui Lucian Blaga. Anumite idei diriguitoare ale viziunii sale despre instanţele 
vieţii psihice şi despre obirşia creaţiei spirituale pot fi surprinse încă în scrierile dinainte 
de 1930, dar închegarea acelor idei într-un mod original şi dezvoltarea lor ca elemente 
alcătuitoare ale unui ansamblu coerent aveau să se producă doar în anii '30. Procesul 
acesta a coincis, într-o oarecare măsură, cu distanfarea continuă a ginditorului si artis- 
tului de psihanaliză, mai ales de psihanaliza freudiană, al cărei admirator, dacă nu adept, 
fusese la un moment dat. 

Plină de consecinţe pentru fixarea fizionomiei sistemului său filozofic a fost redefi- 
nirea de către Blaga a raporturilor dintre conştient şi inconştient, operaţie asupra căreia 
şi-a concentrat atenţia mai cu seamă în scrierea Orizont şi stil, publicată in 1936. Dintru 
început, el precizează că socoteşte teza naturii psihice a inconştientului ca reprezentind 
numai o ipoteză, dar o ipoteză indispensabilă în stadiul de astăzi al cercetărilor.2 Pe 
această ipoteză, Blaga va construi întregul edificiu al teorici sale de filozofie a culturii. 

Recunoscind că, în ce priveşte explorarea inconştientului, metodologia psihanalitică 
a înlesnit obţinerea unor incontestabile rezultate practice, el nu poate totuşi să nu re- 
marce că psihanaliza „a desfigurat uneori pînă la caricatural“ vederile noastre despre 


1. H. H. Stahl, Eseuri critice despre cultura populară românească, Bucureşti, Ed. Minerva, 
1983, pp. 204-205. 

2. L. Blaga, Orizont şi stil, Bucureşti, Fundaţia pt. Lit. şi Artă „Regele Carol II“, 1936, 
pp. 24-52. 

străfundurile sufleteşti, drept care, „dacă psihologia ţine să recolteze roadele reale ale 
psihanalizei, va trebui să arunce peste bord un enorm balast de uscáciuni"!. 

Cu totul inacceptabil i se pare lui Blaga modul în care freudiştii simplifică şi să- 
răcesc imaginea curentă referitoare la conţinutul şi funcţiile inconştientului: „Psihana- 
liştii se cred în posesia inconştientului total, cîtă vreme, de fapt, ei nu au pus piciorul 
decît in zone mărginaşe.“ Şi astfel, „ideea inconştientului e ameninţată să devină mani- 
vela unei simple şi prea vulgare flaşnete“2. 

Filozoful respinge fără ezitare concepţia potrivit căreia inconştientul ar fi un simplu 
receptacul al produselor refulării. Punind pe seama modului de gîndire „în genere prea 
material şi mecanicist" al psihanaliştilor elaborarea imaginii despre inconştientul „re- 
zervor de conţinuturi psihice refulate", Blaga vorbeşte cu un anume dezgust despre acest 
aspect al psihologiei abisale freudiene: „Un miros de maidan te urmăreşte încă mult 
timp după frecventarea psihanalizei.? În concepţia psihanalitică, inconştientul ia aspectul 
de demnitate diminuată al unei magazii de vechituri unde se aruncă tot ce nu rezistă în 
ordinea conştiinţei.“ 

Psihanaliştii au inventat acest inconştient tulbure şi impur de dragul menţinerii pri- 
vilegiilor tradiţionale ale conştiinţei. După părerea lui Blaga, „raportul dintre conştiinţă 
şi inconştient are în concepţia psihanalitică similitudini cu acela mitologic dintre «cos- 
mos» şi «haos»": de teama haosului, conştiinţa alungă produsele de degradare psihică 
în „subsolul“ inconştientului. Dar prin aceasta „inconştientul e ca şi condamnat“, re- 
marcă filozoful, profund nemulțumit de faptul că, „pentru spiritul teoretic“, inconştientul 
„devine într-un fel sediul haosului psihic”. Tocmai de aceea psihanaliştii s-au văzut ne- 
voiţi să inventeze conceptul de „sublimare”, desemnind procesul de „purificare a con- 
ținuturilor refulate" din inconştientul „anarhic şi imoral”, proces urmărind reintegrarea 
paşnică în conştiinţă a acestora. 

Blaga se socoteşte dator să opună „concepţiei despre inconştient ca rezervor de fos- 
forescenţe putride şi haotice, o concepţie care conferă inconştientului aspecte mai do- 
mestice şi, în orice caz, o amploare cosmoticá"^. E] stăruie asupra ideii că inconştientul 
nu reprezintă defel „un simplu subsol al conştiinţei, un subsol în care ar cădea fără 
curmare, ca efect al unui sever triaj, elemente de ale conştiinţei”. Dimpotrivă, incon- 
ştientul trebuie privit ca „o realitate psihică amplă, cu structuri de o dinamică şi cu iniția- 
tive proprii", realitate posedind „un miez substanţial organizat după legi imanente”. 

O importanţă capitală pentru definirea sistemului blagian prezintă constatarea că „in- 
conştientul nu e un simplu «haos» de zăcăminte de provenienţă «conştientă»”, aceasta 
întrucit el trebuie neapărat conceput ca un mare complex înzestrat „cu funcţii suverane”, 
capabil „de o ordine şi de un echilibru lăuntric graţie cărora el devine un factor în mai 
mare măsură sieşi suficient decît e «congtiinga»." Ideea superiorității manifestate de către 


1. Ibidem, p. 26. 

2. Ibidem, p. 28. 

3. Într-o notă adăugată în 1936, la retipărirea în volumul Teze şi antiteze a cronicii sale din 
1925 la piesa Fapta a lui Blaga, Camil Petrescu saluta cu satisfacţie aprecierea negativă formulată 
în Orizont şi stil la adresa psihanalizei, sursă a unui „miros de maidan“; considerind că aprecierea 
aceasta este relevantă pentru evoluţia de-a lungul ultimului deceniu a opiniei lui Blaga în privinţa 
meritelor şi îndeosebi a scăderilor freudismului, Camil îşi permitea să observe că această evoluţie 
confirmă „sfatul“ de moderație pe care i-l dăduse cîndva dramaturgului fascinat de dezvăluirile 
prilejuite de psihanaliză (Teze şi antiteze, Bucureşti, Ed. Cultura naţională, [1936], p. 330). 

4. L. Blaga, op. cit., pp. 40-41. 

inconştient, mai ales cînd e vorba de potenţialităţile creative, constituie temeiul şi fun- 
dalul viziunii lui Blaga în materie de filozofie a culturii. 

Fără să fie propriu-zis un cosmos, inconştientul „e totuşi ceva ce aduce a cosmos". 
Ginditorul a crezut necesar să expliciteze această opinie, care putea părea şocantă: 
„Dacă ni se îngăduie să alcătuim din substantivul «cosmos» un adjectiv, aşa cum din 
substantivul «haos» s-a format adjectivul «haotic», am acorda inconştientului un epitet 
în consecinţă. Inconştientul are caracter «cosmotic», nu «haotic». «Cosmoticá» e orice 
realitate de pronunţată complicatie interioară, de-o mare diversitate de elemente şi struc- 
turi, organizată potrivit unei ordini imanente, rotunjită în rosturile sale, cu centrul de 
echilibru în sine însăşi, adică relativ sieşi suficientă!. Potrivit sensului pe care-l atribuim 
acestui termen, vom risca afirmaţiunea că inconştientul, ca realitate psihică, posedă un 
caracter mai «cosmotic» decît conştiinţa. “2 

Cu deosebire şcoala lui Freud, apreciază Blaga, vădeşte o „perspectivă mult prea 
îngustă“ în abordarea problemei inconştientului, cadrul acestuia fiind îndeobşte încărcat 
„Cu conţinuturi de provenienţă conştientă“. Filozoful român recunoaşte însă că „jgheabul 
a fost pe urmă lărgit din partea elvetianului Jung”, care, printre altele, admite elaborarea 
în sînul inconştientului a unor „plăsmuiri şi conţinuturi de compensație“ faţă de „plăs- 
muirile şi conținuturile conştiinţei“, admite prezenţa în inconştient a unor „zăcăminte 
ale experienţelor ancestrale“ şi admite eventualitatea ca inconştientul să devanseze „anu- 
mite stări ale personalităţii conştiente“. Dar Blaga îi obiectează lui Jung faptul că şi el 
„imaginează conținuturile inconştientului tot in funcţie de conştiinţă“, deşi ceva mai 
nuanfat şi mai subtil decît obişnuiesc freudiştii.3 

Concomitent cu elaborarea propriei teorii privitoare la esenţa structurilor spirituale 
ale inconştientului, Lucian Blaga a trecut la examinarea critică a unora din aspectele 
fundamentale ale psihanalizei. 

Printre altele a zábovit asupra teoriei freudiene a sexualităţii infantile şi a rolului 
hotărîtor pe care experienţele erotice din cea mai fragedă copilărie îl au în determinarea 
personalităţii umane. Blaga apreciază că, formulind atare teorii, psihanaliştii n-au ur- 
mărit doar „să exaspereze sentimentalismul burghez”, ci au procedat cu bună credinţă, 
dar i se pare absurd că, în monografii psihanalitice „de-o ţinută care satisface toate exi- 
genţele unui scientism rău înţeles“, se afirmă despre cutare mare creator că ar fi con- 
ceput anumite conflicte dramatice „sub presiunea complexului oedipian statornicit în el 
în primii ani ai copilăriei sale“... 


1. Atunci cînd Blaga atribuie inconştientului trăsături ,cosmotice", el are probabil în vedere 
nu numai sensul curent al termenului cosmos: lume, univers, ordine naturală supremă, dar şi pe 
cel grecesc originar, cu implicaţii am spune estetice, kosmos, insemnind podoabă, ornament, mijloc 
de înfrumusețare (de unde cosmetica). În legătură cu această modalitate de a-şi reprezenta incon- 
ştientul, filozoful nostru declară: „Într-un sens am relua astfel — o spunem fără sfială — tradiţia 
romantică. Viziunea romantică este însă sumară şi goală, o promisiune, un cadru deșert, rămas 
nespeculat.* (Op. cit., pp. 41-42) Blaga își propune să umple el acest cadru, folosind mai ales 
substanţa prelucrată de virtuțile creatoare ale inconştientului etnic. 

2. Ibidem, p. 30. Referindu-se tocmai la caracterul structurat Şi „cosmotic“ al inconştientului 
blagian, Viorel Colţescu avansează ideea că, în această privinţă, compatriotul nostru a intuit, „într-o 
formă desigur vagă şi speculativă, o proprietate reală a inconştientului, prefigurată încă la Freud, 
dar studiată pe larg abia astăzi: Jacques Lacan a arătat că inconştientul este într-adevăr structurat 
ca un limbaj” (Filosofia culturii la Blaga, teză de doctorat la Universitatea din Bucureşti — Fa- 
cultatea de Filozofie, 1975, p. 68 — dactilogramă). Trebuie totuşi precizat cá între respectivele 
scheme blagiene şi lacaniene nu pot fi stabilite nici un fel de corespondențe. 

3. L. Blaga, op. cit., pp. 31-32. 

În această privinţă, filozoful se socoteste îndrituit să conchidă: „Nu vom împinge 
pudicitatea piná la tăgăduirea sexualităţii infantile; vom nega însă cu toată hotărîrea ac- 
centul de fatalitate pe care psihanalistii il pun pe această sexualitate."! Merită remarcat 
că, dincolo de rezervele fundamentale pe care le exprimă în privinţa conceptului de „se- 
xualitate infantilă“, Blaga recunoaşte realitatea acestei entităţi biopsihice, realitate ne- 
gată vehement de covirşitoarea majoritate a oamenilor de cultură ai epocii. 

Cit despre „fatalitatea“ comportamentală decurgind din specificul accidentelor ero- 
tice survenite în stadiul iniţial al existenţei fiecărui individ, fatalitate despre care Blaga 
afirmă cu mai multă sau mai puţină îndreptăţire că reprezintă o teză psihanalitică, filo- 
zoful este de părere că primele manifestări libidinale nu sint cele care generează „tipul 
vital-sufletesc“, întrucît ele nu fac decît să releve anumite potenţialităţi spirituale ale 
respectivului individ; acea precoce experienţă erotică nu hotărăşte destinul biopsiholo- 
gic, ci doar îl prevesteşte cumva: „primele comportări infantile nu sînt cauze ale unui 
tip psihic, ci prime simptome ale unui tip psihic“. Confuzia dintre cauză şi simptom 
poate fi, de altminteri, privită şi ca un efect al „penibilei deficienţe filozofice” manifes- 
tate de cei dintii psihanalişti, recrutaţi îndeobşte dintre medici, acestora fiindu-le carac- 
teristică o gîndire „foarte materialá."? 

Lucian Blaga nu poate nicidecum să se împace cu teoria psihanalitică despre »libi- 
do“ ca izvor al creaţiei spirituale prin intermediul procesului de „sublimare“. El pro- 
clamă totalul eşec al tentativei freudiştilor de a demonstra ecuaţia: „creaţie spirituală = 
libido nesatisfăcut, deviat“. Filozoful concede că între cei doi termeni, creaţie şi libido, 
poate exista uneori un raport, dar acesta nu-i niciodată interpretabil în limbaj psihana- 
litic. Singurul pas înainte realizat „prin ostenelile psihanalizei” a fost constatarea că 
„spiritul îşi ia energiile de care are nevoie de oriunde acestea îi stau la dispoziţie”. 

Invocarea libidoului cînd este vorba de a desluşi izvoarele creaţiei spirituale i se 
părea lui Blaga a constitui o impietate condamnabilă mai cu seamă fiindcă filozoful 
identifica „fluviul zeului Libido Atoputernicul" cu cloaca maxima, marele canal de scur- 
gere a dejectiilor. În această privinţă, ginditorul român împărtăşea prin urmare opinia 
detractorilor psihanalizei, care pretindeau că erotismul freudian se afla de fapt cantonat 
între graniţele unei genitalităţi triviale. Psihanaliza n-a izbutit să trădeze nici unul din 
secretele creaţiei spirituale, declara Blaga: „Cu o pasiune uluitoare şi care dă de gîndit, 
ea ne-a vorbit tot timpul numai despre cloaca maxima."? Ne întrebăm dacă nu cumva 
în această afirmaţie se percep şi unele resentimente provocate de controversata încercare 
de psihanaliză la care Constantin Vlad supusese nu demult creaţia eminesciană... 

Asupra anumitor aspecte ale interpretării psihanalitice privind procesele de creaţie 
(în artă, în filozofie etc.), Lucian Blaga revine critic în scrierea sa din 1937 Geneza 
metaforei şi sensul culturii. 

Aici el se ocupă de teoriile lui Freud şi Jung referitoare la rolul ce-i poate reveni 
creaţiei culturale active în recuperarea echilibrului psihic compromis dintr-un motiv sau 
altul. Ar fi vorba în asemenea cazuri de un proces întru cîtva similar celui al refugierii 
într-o boală psihică pentru a rezista agresiunii unor tensiuni sufleteşti altminteri de ne- 
suportat. 

Constatarea că „psihanaliza înclină să vadă creaţia culturală ca un echivalent al unor 
anumite boale, iar anume boale ca un echivalent al creaţiei culturale“ îl îndeamnă pe 


1. Ibidem, pp. 37-38. 
2. Ibidem, pp. 38-40. 
3. Ibidem, pp. 35-37. 

Blaga să caracterizeze teoria psihanaliticá a creaţiei drept o teorie „construită după cri- 
terii şi în perspective pur medicale“, Această observaţie pare să fie întărită de faptul că 
unii psihanalişti, mai cu seamă Jung, atribuie creaţiei culturale certe virtuţi terapeutice. 
Dar filozoful român respinge un asemenea punct de vedere pe considerentul că rezul- 
tatele într-adevăr pozitive obţinute cînd e vorba de „indivizi aleşi“, care-şi redobindesc 
echilibrul psihic exercitindu-şi capacităţile creatoare, nu dovedesc că „funcţia creaţiei 
în genere ar fi de natură terapeutică”, ci doar că revenirea la efortul creator de la care 
fuseseră împiedicaţi a unor insi „predestinaţi” creaţiei prin geniul sau talentul lor le oferă 
acestora şansa efectivă a vindecării. | 

Mai mult încă, demersul creator poate uneori constitui el însuşi un motiv de pierdere 
a stabilităţii psihice: „Prin mutaţiunea ontologică ce are loc in el, omul părăseşte defini- 
tiv o stare de echilibru animalic-paradiziac şi se lansează în existenţa întru mister şi 
revelare, plină de primejdii, tulburătoare, dinamică, creatoare.“ 

De altminteri, faptul că valoarea imanentă a creaţiilor culturale nu se judecă nici- 
odată în funcţie de eficacitatea lor terapeutică demonstrează, remarcă Blaga, lipsa de 
temeinicie a recursului la „perspectiva psihanalitic-medicalá* cînd e vorba de aprecierea 
unor atare creaţii.2 

Acelaşi dezacord îl manifestă Blaga faţă de afirmaţia psihanalistilor că în mituri poa- 
te fi pusă în evidenţă o întreagă simbolistică a structurilor psihice specific umane, ca 
de pildă atunci cînd zeii stápini ai luminii sînt identificabili cu conştiinţa, iar demonii 
haosului cu inconştientul, astfel că „în luptele mitologice, de proporţii cosmice, dintre 
zei şi demoni s-ar oglindi şi s-ar concretiza imaginar lupta dintre conştiinţă şi pornirile 
inconstiente ale omului“?. Filozoful nostru se declara însă convins că psihanaliştii n-au 
descoperit analogia dintre dinamica psihică şi scenariul mitologic doar ca urmare a in- 
vestigatiilor ştiinţifice asupra fundamentelor vieţii sufleteşti, ci au imaginat, din capul 
locului, structurile psihice ale omului „în analogie cu imaginile mitologice!“ Prilej pen- 
tru Blaga de a exclama „victorios“: „lată o dovadă cit de mult omul modern, chiar în 
exemplare atit de intelectualizate şi cu atita maniacă grijă de a se deparazita de aşa-zise 
prejudecăţi, ca Freud şi Jung, trăiesc sub sugestii mitice."4 

Unele consideraţii privitoare la hermeneutica psihanalitică a mitului se intilnesc şi 
în scrierea din 1941 a filozofului Despre gíndirea magică. 

Blaga se opreşte mai întâi asupra celebrei lucrări a lui Freud din 1913, Totem şi tabu. 
Interesul comentatorului este atras de observaţia formulată de părintele psihanalizei cum 
că între mentalitatea arhaică dezvăluită în mitologii şi mentalitatea psihonevroticilor 
contemporani cu noi există izbitoare asemănări, mai ales în privinţa tabuurilor. Astfel, 
interdicțiile intilnite în societăţile primitive le prefigurează pe cele pe care psihonevro- 
ticii de astăzi şi le impun „pentru uzul lor particular“, după cum aceiaşi suferinzi adoptă, 
desigur inconştient, tipuri de comportament caracteristice omului arhaic. 

Blaga socoteşte nimerit să atragă totuşi luarea aminte asupra faptului că Freud s-a 
concentrat asupra asemănărilor dintre formele de gîndire ale primitivilor şi cele ale ne- 
vroticilor, neglijind cu totul deosebirile, măcar că tocmai acestea par să fie hotáritoare: 
„Concepţiile primitive reprezintă in ultima analiză forme de cultură, condiţionate de exis- 


1. L. Blada, Geneza metaforei şi sensul culturii, Bucureşti, Fundaţia pt. Lit. şi Artă „Regele 
Carol II“, 1937, pp. 185-186. 

2. Ibidem, pp. 186-187. 

3. Ibidem, p. 74. 

4. Ibidem, pp. 74-75. 

tenţa anonimă a omului în orizontul misterului, şi ele au un sens revelatoriu, cîtă vreme 
ideile psihonevroticilor sînt fenomene psihice condiţionate exclusiv de reacţiuni indivi- 
duale în vederea autoconservării insului în împrejurări particulare, care au o importanță 
numai pentru el. Formele de cultură interesează totdeauna pentru puterea lor revelatorie 
şi pentru stilul lor, cîtă vreme fenomenele psihonevrotice au un interes pur clinic."! 

Ori de cite ori au intervenit discordanţe doctrinare între Freud si Jung, Blaga s-a 
raliat punctelor de vedere ale psihanalistului elveţian, apreciind faptul că, pentru acesta, 
„în biografia insului uman nu există numai libido refulat, ci şi convingeri morale şi re- 
ligioase refulate, care de asemenea ar putea produce dezordini şi anomalii sufletesti"?. 
Cum era de aşteptat, şi în această lucrare Blaga manifestă o marcată preferinţă pentru 
vederile jungiene în materie de inconştient: „Dacă la Freud inconştientul este cit pivniţa 
unei case, la Jung inconştientul este cît un imperiu subteran. Inconştientul nu este la 
Jung numai monstrul şi bestia, căci este înzestrat şi cu porniri profunde, de natură moralàá."? 

Se poate constata cá, în general, după 1930, deci in epoca de vîrf a creaţiei sale 
filozofice, Lucian Blaga nu a pierdut prilejurile de a se disjunge de teoriile si schemele 
psihanalitice. De pildă, în „încercarea metafizică” pe care a publicat-o in 1934 cu privire 
la „cenzura transcendentá" şi la „Marele anonim”, instauratorul acestei cenzuri, el a ţinut 
să sublinieze că între „cenzura morală“, invocată de freudieni pentru a da seama despre 
manifestări precum visele, uitarea sau lapsusurile, şi „cenzura transcendentă”, prin care 
el urmăreşte să ofere „o vastă explicaţie a fenomenului «cunoaştere» în toată comple- 
xitatea sa“, nu există nici un fel de legáturá".^ Este evident cá pe Blaga il neliniştea 
perspectiva ca a sa „cenzură transcendentă”, noţiune de esenţă nobilă, să fie pusă cumva 
în relaţie (fie chiar în relaţie logică sau genetică) cu dubioasa „cenzură morală” a psih- 
analiştilor. 

În Orizont şi stil, Lucian Blaga îşi exprima convingerea că „atitudinea ce o luăm 
faţă de ideea inconştientului atirná în mare parte de orientările noastre metafizice”. Aceas- 
tă simplă remarcă reuşeşte să releve opoziţia ireductibilă dintre concepţia lui Blaga de- 
spre inconştient şi principiile corespunzătoare ale metapsihologiei freudiene. Dar dezi- 
cîndu-se de psihanaliză (în bună măsură, chiar şi de cea jungiană), gînditorul român se 
arată hotărît să elaboreze o metodă originală de pătrundere in adincurile sufleteşti: 
„Aventura metafizică în care sîntem angajaţi ne face... să optăm pentru constructivismul 
perspectivic al psihologiei abisale.”5 

La reeditarea, în 1944, a aceleiaşi cărţi, fraza de mai sus a dobindit o întregire sem- 
nificativă, sunind acum astfel: „...Optăm pentru constructivismul perspectivic al psiho- 
logiei şi al noologiei abisale, ale cărei temeiuri dorim să le stabilim." Ceea ce înseamnă 
că, între timp, Lucian Blaga îşi asumase sarcina fundamentării noologiei abisale, o dis- 
ciplină preocupată să stabilească rolul inconştientului ca izvor al vieţii spirituale şi al 
creaţiei individuale şi colective.” 


1. L. Blaga, Despre gíndirea magică, Bucureşti, Fundaţia Regală pt. Lit. şi Artă, 1941, pp. 57-58. 

2. De fapt, nici Freud nu neagă refularea unor convingeri morale şi religioase incompatibile 
cu imperativele supraeului, mai cu seamă cînd asemenea convingeri au oarecare contingente cu 
interdicțiile curente de ordin erotic. 

3. L. Blaga, op. cit.., pp. 58-59. 

4. L. Blaga, Censura transcendentă, Bucureşti, Ed. Cartea românească, 1934, pp. 200-201. 

5. L. Blaga, Orizont şi stil, pp. 49-50. 

6. L. Blaga, Orizont şi stil, în Trilogia culturii, Bucureşti, Fundaţia Regală pt. Lit. şi Artă, 
1944, p. 42. 

7. De menţionat că, în Geneza metaforei şi sensul culturii, Blaga afirmase: „Din parte-ne ne-am 


184 COPILĂRIA PSIHANALIZEI ROMÂNEŞTI 


Despre această noologie abisală in statu nascendi (noologie abisală care, la vremea 
aceea, nici măcar nu-şi spunea pe nume) a scris în 1938 Vasile Băncilă, devotatul exeget 
al operei filozofice blagiene. El observa că încercările de a explica strict rationalist rea- 
litatea esenţială si viaţa sufletească a omului sînt sortite eşecului, drept care s-a şi ajuns 
la „postularea inconştientului“, acesta fiind privit, pe rînd, „ca dinamism al materiei, ca 
ritm sau creaţie mecanică, ca o coordonare de reflexe, ca acumulare de întîmplări fericite 
şi de eredităţi ori de experienţe căzute în stare de instinct, de acomodări inteligente ajun- 
se cu timpul inconştiente... fără să mai insistăm asupra psihanalizei, care, în schimbul 
unui număr de observaţii bine făcute, a promovat o filozofie de o suspectă mediocritate". 

De pe platforma scientist-rationalistá, aprecia profesorul Băncilă, inconştientul nu 
poate fi înţeles cu adevărat: „Înțelegerea acestuia cere un mod de cunoaştere mai com- 
plex şi mai liber, un simţ al misterului şi al majorului, o aderentá la raţiuni organice 
mult mai adinci decît cele aflate în cîmpul logicii formale.*! Desigur că psihanaliza, şi 
în special cea ortodoxă, nu răspundea unor atare pretenţii metodologice, care depăşeau 
în chip neîndoios exigenţele îndeobşte prescrise spiritului ştiinţific. 

Lucian Blaga era însă sortit să izbindească acolo unde ceilalți eşuaseră, căci el „a 
venit în cultura modernă aducînd de acasă o intuiţie organică a poporului său şi care 
era diferită de a raționalismului apusean“. Dacă Blaga a reuşit să reabiliteze inconştien- 
tul, aceasta se datoreşte faptului că nu a fost străin de lumea ţărănească, iar „pentru 
țăran ceea ce e lipsit de conştiinţă — afară de cazurile de anormalităţi — are totdeauna 
o ordine mai adincá, fie pentru că are ordinea sa proprie tainică, fie pentru că e altcineva 
care se îngrijeşte de această ordine“. Şi astfel, „inconştientul reabilitat va deveni pentru 
Blaga o idee de boltă“. 

Căci Blaga era încredinţat că un asemenea inconştient stă la baza „tuturor culturilor 
adevărate pe care le-a cunoscut istoria“, întrucît el este cel ce le determină felul de a fi 
şi specificul, el le furnizează „matca stilistică“ în care gestează creaţiile lor. Blaga n-ar 
fi realizat performanţele sale din domeniul filozofiei culturii, consideră Băncilă, „dacă 
n-ar fi văzut în inconştient o ordine atît reală cit şi virtuală, deci ceva care se împăr- 
tăşeşte, in chip propriu, din ordinea cosmosului“2, 

Străduindu-se să pună în lumină originalitatea „inconştientului“ blagian, comentato- 
rul insistă asupra fracturii pe care filozoful o descoperise în zona de contact dintre acest 
inconştient şi conştiinţă: „Blaga nu se mulţumeşte să aşeze în inconştient un principiu 
de ordine şi de creaţie, ci îl separă în chip adînc de conştiinţă şi caută să-i stabilească 
propriile lui categorii, am zice, de reprezentare a lumii."? 

Absența comunicării sistematice între conştient şi inconştient a fost, într-adevăr, pro- 
clamatá în repetate rînduri de către Blaga*, care nu putea admite pendularea „conţinu- 
turilor psihice“ din conştiinţă în inconştient prin „refulare“ şi înapoi, din inconştient în 


ridicat în Orizont şi stil împotriva concepţiei despre inconştient ca haos şi dezordine în favoarea 
unui inconştient cosmotic şi în favoarea chiar a unui logos inconştient.“ (p. 75) Retipărind acest 
text în Trilogia culturii, autorul a socotit de cuviință să-l înlocuiască pe logos cu noos (p. 392). 

1. V. Băncilă, Lucian Blaga energie românească, Cluj, Col. ,Gind românesc“, 1938, pp. 41-42. 

2. Ibidem, pp. 42-43. 

3. Ibidem. p. 45. Deosebirile radicale dintre inconştient şi conştient sint subliniate şi de alt 
tălmăcitor al teoriilor blagiene: „Fiindcă inconştientul e altfel structurat decît conştiinţa, are altfel 
de orizonturi, de atitudini, de iniţiative, trebuie să concludem că inconştientul şi conştiinţa repre- 
zintă acelaşi fel de substanţă psiho-spirituală, dar altfel de structuri.“ (Ovidiu Drimba, Filosofia 
lui Blaga, Bucureşti, Ed. Cugetarea — Georgescu Delafras, 1944, p. 45.) 

4. De pildă, în Orizont şi stil, p. 41. 

conştiinţă, ca în cazul ,sublimárii". Această atitudine teoretică „de detaliu” este si ea 
dătătoare de seamă pentru incompatibilitatea principială dintre noologia abisală blagiană 
şi metapsihologia freudiană. 

La aproape o jumătate de veac după apariţia scrierilor care aveau să constituie Tri- 
logia culturii, Henri H. Stahl a întreprins, de pe poziţiile „stîngii” rationaliste, o analiză 
a concepţiilor lui Blaga referitoare la rolul inconştientului în făurirea acelor „matrici 
stilistice“ proprii fiecărei etnii. 

Neostenita názuintá a filozofului şi mai ales a poetului Lucian Blaga de a reveni la 
„origini“, la „stratul mumelor", la izvoarele ancestrale îi apare, la un moment dat, dis- 
tinsului sociolog ca îmbinîndu-se perfect cu „mentalitatea freudistă, care, de asemeni, 
caută explicarea fenomenelor culturale printr-o reîntoarcere la «amintirile copiláriei»*!. 
Numai că acea reactualizare a evenimentelor înscrise în inconştientul infantil individual, 
reactualizare urmărită în cadrul curei analitice freudiene, nu are nimic comun cu afun- 
darea în inconştientul colectiv arhaic preconizată de noologia abisală. 

Prea puţin convingătoare este şi afirmaţia lui Stahl că „matricile stilistice“ ale lui 
Blaga reprezintă „ceva cam asemănător cu «complexele freudiene»". Comentatorul ob- 
servă totuşi că „determinantele“ stilistice abisale invocate de Blaga pătrund în conştient 
„în cu totul alt chip decît în teoria freudistă“, întrucît ele răzbat aici „printr-un proces 
de «personanţă», fără a suferi vreo deghizare."2 

Pentru marxistul Stahl apărea cu totul inadmisibilă îndeosebi înclinarea lui Blaga de 
a reduce analiza vieţii sociale la o analiză a „stilului“, iar analiza stilului la analiza unor 
procese psihice „subconştiente“.3 

Interesant este că, ocupindu-se în 1983 de neajunsurile filozofiei blagiene a culturii, 
H. H. Stahl s-a simţit obligat să avertizeze publicul intelectual românesc şi împotriva 
primejdiilor pe care le putea ascunde utilizarea metodei psihanalitice la abordarea pro- 
blemei statutului ontologic al culturii, ca şi cum psihanaliza ar fi fost întru cîtva ráspun- 
zătoare pentru rătăcirile noologiei abisale: „Insistăm asupra acestei probleme a tratării 
psihanalitice a culturii pentru că teoria lui Blaga continuă a fi practicată de unii din 
urmaşii lui întârziaţi, astfel că socotim util să reanalizăm critic aceste probleme în nădej- 
dea de a pune pe ginduri şi a-i îndrepta spre cărările ştiinţei pe cei ce continuă a avea 
credinţa că frazele obscure, lipsa definiţiilor clare şi înlocuirea lor prin metafore con- 
stituiesc dovada unei filozofii adinci."^ Fără îndoială că ascuţişul criticii este îndreptat 
aici împotriva filozofiei lui Blaga, dar valabilitatea psihanalizei în general, şi implicit a 
celei freudiene, este şi ea pusă în cauză datorită presupusei sale complicitáti la edificarea 
sistemului blagian. 

Cit despre gînditorul Blaga al anilor '30, iată în ce termeni îşi exprima el opinia 
despre consistenţa ştiinţifică şi perspectivele freudismului: „Doctrina psihanalitică, după 
ce a izbutit să inmládie un univers întreg după legea sa, începe în sfîrşit să se bucure 
de o popularitate menită să dea de gîndit. Nu constituie oare această popularitate un 
semn că învăţătura psihanalitică se apropie răspicat de pragul judecăţii?!“5 


1. H. H. Stahl, Eseuri critice despre cultura populară românească, p. 79. 

2. Ibidem, p. 111. 

3. Ibidem, p. 110. De remarcat cá, in general, Stahl identifica psihanaliza cu freudismul, astfel 
că uneori se arăta dispus să-i impute lui Blaga acceptarea necritică a freudismului chiar atunci 
cînd filozoful român promova concepţii înrudite mai degrabă cu cele ale lui Jung şi în orice caz 
neîmpărtăşite de fondatorul psihanalizei. 

4. Ibidem, p. 79. 

5. L. Blaga, Orizont si stil, p. 26. 


186 COPILÁRIA PSIHANALIZEI ROMÁNESTI 


Care ar fi fost verdictul pe care Blaga însuşi l-ar fi pronunțat în cazul cînd ar fi 
făcut parte dintr-un imaginar complet de judecată? Deceniul următor va aduce un răs- 
puns destul de lămurit la această întrebare. 


Ecouri în estetică şi în etică: Ş. Cioculescu, 
L. Rusu, T. Vianu, A. M. Frenkian 


Criticii noştri literari de acum 50-60 de ani se deprinseseră să aibă în vedere ma- 
nifestarea unor eventuale inriuriri ale freudismului în scrierile beletristice. Semnificative 
sînt consideraţiile cu o anumită valoare de generalitate pe care Perpessicius le formula 
în legătură cu o carte din 1931 a lui Ionel Teodoreanu: „Investigaţiile psihanalitice şi 
aplicaţiile freudiane în artă, pe de o parte, romanul de moravuri al lui Proust şi literatura 
de sinceritate şi critică a lui Gide, pe de altă parte, au sporit cîmpul cunoaşterii literare.“| 
La rîndul său, Basil Munteanu aprecia că pentru formarea concepţiei „radical intelec- 
tualiste“ pe care o profesează în Teze şi antiteze, Camil Petrescu a apelat mai cu seamă 
la Bergson, la Hartmann, la Freud şi la Husserl; deşi „freudismul“ lui Camil poate con- 
stitui subiect de discuţie, este interesant că istoricul literar s-a simţit îndemnat să-l nu- 
mere şi pe părintele psihanalizei printre inspiratorii romancierului şi ginditorului român. 

Numele lui Freud este pomenit reverenţios în studiile publicate la noi despre unele 
personalităţi ale literaturii europene. De pildă, Anton Holban remarca, în 1936, că „în 
preajma lui Proust se simte umbra lui Freud'“3, iar Mircea Mancaş caracteriza astfel afi- 
nităţile dintre Arthur Schnitzler şi Sigmund Freud: „Schnitzler e psihanalist în literatură, 
Freud este metafizicianul-poet al psihanalizei."4 

În substanţiala prezentare pe care a făcut-o operei lui Frank Wedekind, Alice Voi- 
nescu accentua asupra aspectelor psihanalitice, mai mult sau mai puţin spontane (bună 
parte din creaţiile dramaturgului fuseseră elaborate înaintea deplinei cristalizări a con- 
ceptiilor freudiene), care abundă în scrisul prestigiosului înaintaş al teatrului expre- 
sionist: „Contemporan cu Freud şi congenial lui, [Wedekind] e, ca $i acesta, izbit de 
numeroasele victime ale ignoranței psihologice. Ideea lui Charcot, marele psihiatru fran- 
cez, cá psihozele nu sint datorite numai tarelor ereditare de naturá biologicá a fost dez- 
voltatá de Freud in teoria refulării $i nevroza a fost explicat prin înăbuşirea elanului 
vital. Wedekind, pátruns de aceeaşi înţelegere a dinamismului psihic, nu mai poate stig- 
matiza neorînduielile morale drept crime, ci denunță morala burgheză neştiutoare şi 
strimtă ca fiind singura vinovată de anomaliile victimelor ei."? 

Trebuie observat că Alice Voinescu stăruie asupra determinismului social-istoric, nu 
asupra celui biologic al viziunii dramatice a lui Wedekind şi, implicit, a celei psiholo- 
gice a lui Freud, ceea ce nu impietează însă asupra valabilititii generale a acestor vi- 
ziuni: „Cultura secolului al XIX-lea, eminamente burgheză, nu cunoştea decît planul con- 


1. Perpessicius, Opere, vol. V, Bucureşti, Ed. Minerva, 1972, p. 171. 

2. B. Munteano, Littérature roumaine, Col. , Panoramas des littératures contemporaines“, Pa- 
ris, Ed. du Sagittaire, 1938, p. 204. 

3. A. Holban, Marcel Proust, in „Azi“, V (1936), nr. 22 din mar.-apr., p. 2 075. 

4. M. Mancaş, Schnitzler $i Freud, in „Adevărul literar şi artistic“, XI (1932), nr. 623 din 13 
nov., p. 3. 

5. Alice Voinescu, Aspecte din teatrul contemporan, Bucureşti, Fundaţia pt. Lit. şi Artă, 1941, 
pp. 43-44. 

ştiinţei clare, nu recunoştea ca legitim decît pe omul raţional, în care subconştientul era 
închis cu şapte lacăte. Wedekind, ca şi Freud, descoperind drumul spre irațional, se co- 
boară pe povirnişul lui nu doar cu intenţia de a da drumul negurilor să irumpă în cla- 
ritatea conştiinţei, ci pentru a scoate la iveală puterile cele tăinuite ce hrănesc cu seva 
lor obscură conştiinţa de suprafaţă, oprind-o astfel de a se vesteji în forme abstracte."!. 

În orice caz, substratul psihanalitic al creaţiei artistice nu mai constituia pentru mulţi 
dintre criticii şi istoricii literari de la noi din anii '30 o cantitate neglijabilă. 

O veritabilă pledoarie în favoarea însuşirii de către oamenii de litere a cuceririlor 
ştiinţifice acumulate prin strădaniile lui Freud şi ale şcolii sale întilnim în studiul din 
1938 al lui Şerban Cioculescu Romanul Hortensiei Papadat-Bengescu. De notat că, deşi 
în acest text nu figurează ca atare termenul „psihanaliză“, noţiunea corespunzătoare este 
prezentă tacit, şi încă foarte activ. 

Respectivul paragraf se deschide cu o aluzie la înfruntarea care tocmai se desfăşura 
pe cîmpurile de bătaie ale criticii literare între partizanii înnoirilor şi acei apărători ai 
tradiţiei care pretindeau ca orice creaţie artistică să acorde o prioritate absolută „sănătăţii 
morale". „Profesioniştii criticii didactice“ încearcă, în numele unui psihologism sumar 
şi desuet, să impună o delimitare netă între aşa-numita „artă sănătoasă” şi „arta morbidă 
sau degenerată a modernilor“. Cioculescu recunoaşte meritul literaturii clasice de a fi 
aruncat lumini valabile chiar şi asupra psihopatologiei, măcar că opera cu instrumentele 
unei psihologii destul de schematice. Reprezentanţii „criticii didactice” adoptă o atitudi- 
ne retrogradă tocmai în măsura în care nu vor să ia act de „însemnătatea capitală a des- 
coperirii domeniului iraţionalului (a subconştientului şi a inconştientului) in viaţa mo- 
rală“ şi totodată de „corespondenţele posibile dintre fenomenele de acest ordin ale noii 
psihologii si ruperile de echilibru moral, atit de semnificative, din arta clasicá". Si cri- 
ticul remarcă mustrátor: „Sănătatea morală e oarecum un mit puritan şi rationalist con- 
trazis de observaţie, care desluşeşte cu agerime pătrunderile reciproce între conştiinţa 
deliberativă şi impulsurile subliminare ale inconştientului.” 

Explorarea inconştientului nu reprezintă pentru literati o delectare în sine, ci un prilej 
de a dezvălui substratul atitudinilor umane atit pe planul practicii curente, cit si pe cel 
al ţinutei etice; rostul literaturii, subliniază Cioculescu, nu este acela „de a proiecta auto- 
matismul vieţii morale, care e lipsit de semnificaţie fenomenologică, ci de a descoperi 
mobilele inconştiente ale comportárilor, ratiunile ascunse ale actelor şi simtirilor ome- 
neşti. Ele sînt foarte adeseori nesănătoase, deoarece echilibrul sufletesc e o stare de pro- 
vizorat şi de aparenţă, în timp ce fiziologia individuală ne stápineste, ne imprimă direcţia 
actelor într-o cadență de care ráminem îndeobşte nestiutori."? Opiniile estetice şi etice 
cu rezonanţă psihanalistă ale autorului sînt destăinuite aici în termeni oarecum sibilinici 
şi fără vreo preocupare deosebită pentru rigoarea formulărilor. Se vede că Şerban Cio- 
culescu socotea nimerit ca, în acea perioadă de incrincenare a confruntărilor, pe terenul 
moralității publice, dintre taberele literare, să nu se înfăţişeze drept exponentul punctului 
de vedere freudist. 

O ilustrare admirabilă a názuintelor de cunoaştere proprii literaturii noi ne furnizează 
Eugen Ionescu, care, într-o suculentă pagină din Nu, aduce o mărturie unică în privinţa 
folosului de neînlocuit pe care psihanaliza îl prezintă pentru cel care vrea cu adevărat 
să-şi descopere dimensiunile sufleteşti: „Psihanaliza arată clar cum noi fugim de noi 


1. Ibidem, p. 46. 
2. Ş. Cioculescu, Aspecte literare contemporane. 1932-1947, Bucureşti, Ed. Minerva, 1972, 
pp. 378-379. 

înşine; cum ne ascundem de noi înşine; ea dovedeşte clar că noţiunea nu corespunde 
conţinutului, că expresia nu ne cuprinde de vreme ce, îndată ce numeşti o stare, starea 
se modifică, se transformă. O ciudată «tehnică instinctuală» realizează acest refuz de 
cunoaştere; frica de lumină. Mă întreb pe mine însumi de ce mi-e teamă de mine; mă 
îndemn cu dragoste, cu durere, deasupra propriilor mele adincuri mute; dar am pierdut 
cheia tuturor porţilor mele." Şi scriitorul constată cu stupefactie în privinţa gîndirii trans- 
puse în cuvinte: „Expresia este tocmai ce nu sînt eu."! Cultivarea consecventă a psih- 
analizei se dovedeşte astfel a fi un indiciu de curaj, dar poate şi de nesăbuinţă, cînd e 
vorba de autocunoaştere. 

Au existat la vremea aceea în România oameni convinşi că psihanaliştii au dreptate 
cînd atribuie creaţiei artistice un rol efectiv în realizarea echilibrului sufletesc. Într-un 
articol publicat în 1938, reputatul ftiziolog şi imunolog Marius Nasta făcea menţiune 
despre teoria lui Freud referitoare la suferinţele provocate individului ca urmare a repri- 
mării ,atitor porniri instinctuale“, suferinţe care sînt în bună măsură deturnate şi înde- 
părtate cu ajutorul mecanismelor visului. „Ceea ce e visul pentru individ este arta pentru 
omenire — constată doctorul Nasta. În viaţa închipuită a artei, omenirea îşi trăieşte por- 
nirile infrinate, năzuinţele nerealizate. Acel rol purificator, eliberator, rol de catarsis pe 
care încă Aristotel îl atribuia artei e confirmat azi de ştiință.“2 Ceea ce înseamnă că 
savantul şi omul de cultură Marius Nasta nu se îndoia de valoarea ştiinţifică a psihanalizei. 

Dar alături de asemenea luări de poziţie în favoarea freudismului se înregistrau tot 
atitea fenomene de rezistenţă faţă de psihanaliză, o rezistenţă de obicei surdă şi tenace, 
care însă, uneori, lua forme deschise. Printre adversarii statornici ai psihanalizei s-a nu- 
mărat, de pildă, medicul şi eseistul Ion Biberi, care într-un studiu consacrat „literaturii 
onirice" aprecia, în legătură cu teoria psihanalitică despre semnificaţia şi geneza visului, 
că „rareori istoria ştiinţelor a putut nota o inriurire mai tiranică a unei metode de lucru 
în interpretarea unor fapte“. Cei care, angajindu-se în această direcţie, se hazardează să 
şi-l ia drept călăuză pe „profesorul Freud” sau pe adepţii lui, dintre care unii posedă 
reale calităţi, se expun unor riscuri incomensurabile: „Sînt câteva capitole ale cercetării 
freudiene care viciază examenul vieţii onirice, cu deosebire simbolismul visului şi ex- 
plicaţiile viselor de origine sexuală, pe care aceşti autori le acceptă fără simţ critic şi 
fără reacţie împotriva lipsei de măsură şi adesea a ridicolului acestor teorii. În aceste 
condiţii, interpretările viselor sînt atît de aventuroase, iar concluziile obţinute atît de ne- 
sigure, încît examenul îşi pierde eficienţa, iar metoda valabilitatea."? 

Un grăitor exemplu de respingere sistematică a ispitei recurgerii la sugestiile psih- 
analizei ni-l oferă comentariile istorice şi critice ale lui Petru Comarnescu privitoare la 
creaţia dramatică a lui Eugene O'Neill. În impozanta prefaţă la traducerea Straniului 
interludiu, ca şi în studiul amplu despre teatrul lui O'Neill pe care comentatorul român 
l-a publicat în două numere din 1937 ale „Revistei fundațiilor regale“, numele lui Freud 
este „ocultat”, deşi toţi exegetii dramaturgului american sînt de acord că întreaga creaţie 
a acestuia vădeşte o incontestabilă viziune psihanalitică. 

Abia în introducerea la culegerea din 1968 a tălmăcirilor din O'Neill, Comarnescu 
se învoieşte să afirme: „Strindberg anticipase, prin temerarele sale introspectii, pe Freud, 
iar O'Neill, fiind contemporan cu Freud şi Jung, acordă un şi mai mare rol psihanalizei, 


1. E. Ionescu, Nu, Bucureşti, Ed. Vremea, 1934, p. 263. 
. M. Nasta, Ştiinţa şi morala, în „Viaţa românească“, XXX (1938), nr. 2 din febr., p. 72. 
- I. Biberi, Literatura onirică, în „Revista fundațiilor regale“, VI (1939), nr. 9 din 1 sept., 
698-699. 

introspectiilor, subconstientului." Dar ca şi cum această recunoaştere ar fi fost prea an- 
gajantă, ea este imediat „corectată“ prin observaţia că, la laureatul Premiului Nobel pen- 
tru literatură din 1936, „chiar dacă, uneori, sentimentele apar în polivalenfa si ambi- 
guităţile lor, personajele nu-şi pierd identitatea, oricite «bucăţi de omenie» cuprind în 
ele, de la instincte primare, date ereditare, calităţi şi defecte, la altele deprinse în mediul 
social“. Nu credem că greşim desluşind in sforţarea eseistului bucureştean de a pune 
neapărat în lumină „normalitatea“ eroilor lui O'Neill încă o manifestare a acelei neîncre- 
deri în freudism intilnite la majoritatea intelectualilor români ai epocii. 

S-ar spune totuşi că, în perioada interbelică, un conaţional al nostru şi-a propus să 
elaboreze o estetică de inspiraţie psihanalitică. Cel puţin aşa ar părea să reiasă din men- 
tiunea pe care o făcea Henri H. Stahl privitor la „teoria freudistă a lui Liviu Rusu“ in 
materie de analiză a folclorului „ca sursă de informaţie despre «geniul» nostru naţional” 2 

Este însă de ajuns să parcurgi paginile celor două cărţi pe care cercetătorul clujean 
le-a tipărit în 1935 la Paris, în vederea obţinerii la Sorbona a titlului de doctor, Eseu 
despre creaţia artistică (Contribuţie la o estetică dinamică) şi Sensul existenţei în poezia 
populară română, ca să te incredingezi de netemeinicia presupunerii că el ar fi încercat 
să aplice freudismul în estetică, fie şi „într-o versiune proprie”. 

Dimpotrivă, prima dintre scrierile amintite abundă în notații care dovedesc grija au- 
torului de a pune în evidenţă deosebirile dintre concepţiile psihanalitice şi cele pe care 
le profesa el însuşi. Rusu se socotea dator să respingă mai cu seamă „ideea unei origini 
sexuale a artei“, idee pe care, constata cu satisfacţie, adepţii lui Freud începuseră să o 
critice şi ei3. Esteticianul român considera „banală şi simplistă” afirmaţia lui Freud că 
„opera de artă este fructul slăbiciunii artistului"4. El se declara în dezacord cu şcolile 
literare actuale de felul futurismului şi suprarealismului care îi atribuie lui Freud sau 
altor contemporani meritul de a fi descoperit funcţia creatoare a inconştientului şi a fi 
izbutit cei dintii să sondeze adincurile iraționale ale sufletului omenesc; Shakespeare a 
realizat în această privinţă incomparabil mai mult decât amintitele şcoli literare. 

Se înşală grav artiştii care, astăzi, încearcă „să transpună inconştientul sub forma lui 
difuză”, oferind opere a căror obscuritate pretinde să reproducă fidel mecanismele in- 
conştientului. Polemizind cu asemenea artişti, Liviu Rusu formula un deziderat parcă 
preluat dintr-o scriere de filozofie a culturii aparţinînd lui Lucian Blaga: „Arta nu-şi 
atinge scopurile prin imitație, ci prin transformarea haosului în cosmos."? 

Cit despre Sensul existenţei în poezia populară română, în cartea aceasta numele 
lui Freud (sau al lui Jung) nu este pomenit nici măcar o dată. Íntilnim aici cel mult 
unele dezvoltări cu o anumită „rezonanţă“ psihanaliticá, precum: „Doar ca urmare a unei 
tulburări interioare cîntă poporul, iar cîntecele lui nu sînt decît atitudini determinate de 
neliniştile din fundul fiinţei sale“ sau „Ca orice creaţie artistică, [poezia populară] e un 
simbol care se cere interpretat; ea dezvăluie tendinţele cele mai adînc îngropate, tendinţe 
care conferă un sens existenţei noastre"É... 


1. P. Comarnescu, Coordonatele creaţiei lui Eugene O'Neill, în Eug. O'Neill, Teatru, vol. I, 
Bucuresti, Ed. pt. Literaturá Universalá, 1968, p. 39. 

2. H. H. Stahl, Eseuri critice despre cultura populară românească, p. 75. 

3. L. Rusu, Essai sur la création artistique, Paris, Libr. F. Alcan, 1935, p. 44. 

4. Ibidem, pp. 120-121. 

5. Ibidem, pp. 305-307. 

6. L. Rusu, Le sens de l'existence dans la poésie populaire roumaine, Paris, Libr. F. Alcan, 
1935, p. 9 si 15. De altfel, dupá ce promisese sá vorbeascá despre „teoria freudistá a lui Liviu 
Rusu“, Henri H. Stahl s-a văzut nevoit să constate cu resemnare că, în scrierile din 1935 ale acestuia, 

În schimb, Tudor Vianu era convins că psihanaliza se dovedeşte capabilă să lumi- 
neze multe aspecte nebănuite ale originii creaţiei artistice, drept care, cum am mai sem- 
nalat, a şi inclus traducerea unui mic studiu al lui Sigmund Freud în Istoria esteticii de 
la Kant pînă azi în texte alese, pe care a întocmit-o în 1934. 

Tratatul de estetică al lui Vianu, lucrare de referinţă în mai vechea literatură stiintifi- 
co-pedagogicá románeascá, include un consistent capitol despre „teoria psihoanalitică a 
artei"!, capitol în care aflăm o expunere nu lipsită de bunăvoință privind concepţiile lui 
S. Freud şi mai ales ale lui O. Rank în legătură cu „valoarea si condiţionările sexuale 
ale artei”. După o prezentare sumară a implicaţiilor pe planul esteticii ale doctrinei psih- 
analitice, Vianu trece la examinarea critică a unor teze formulate de autorii menţionaţi 
adineauri. 

Astfel, ocupindu-se de teoria lui Rank potrivit căreia, din punct de vedere social-is- 
toric, preocupările artistice devin manifeste o dată cu relativa slăbire a pulsiunilor in- 
Stinctuale, esteticianul român observă că etnografia nu confirmă o atare ipoteză, întrucît 
nu s-a putut demonstra existenţa unor grupări sociale atit de primitive, adică aflate în- 
tr-atit sub dominaţia instinctului, încît să fie străine de orice exteriorizare a funcţiei artis- 
tice. Acelaşi lucru se constată şi pe plan individual: copii de trei ani execută desene 
pline de expresivitate, ceea ce este o dezminţire a teoriei psihanalitice care pretinde că 
realizările artistice sînt efectul sublimării obţinute prin reprimarea pornirilor instinctive.2 
Aspecte contradictorii prezintă şi concepţia psihanalitică despre emoția estetică definită 
uneori de Freud ca o „plăcere anticipativă” (Vorlust); de fapt, satisfactia artistică derivă 
din „frumuseţea estetică a formei“, fără să implice în vreun fel „plăcerea finală” ce re- 
zultă din „liberarea tendinţelor comprimate“. Pe de altă parte, remarcă Vianu, „dacă arta 
ar fi totdeauna produsul unei sublimári, ea ar trebui să aibă numai un conţinut sexual 
latent, dar niciodată un astfel de conţinut manifest"; în realitate, o sumedenie de creaţii 
artistice reprezintă totuşi traduceri directe şi netransfigurate simbolic ale sexualității.’ 

Aceeaşi atitudine, receptivă şi totodată circumspectă, faţă de psihanaliză a fost ma- 
nifestată de Tudor Vianu chiar şi în perioada prigonirii freudismului la noi în ţară. Re- 
tipărind în 1957 unele studii consacrate metaforei, el a menţinut paragraful despre „func- 
fiunea psihologică a metaforei", în care, printre altele, sublinia meritul lui Freud de a fi 
elaborat „o întreagă disciplină sistematică” a viselor, plină de consecinţe pentru Ştiinţa 
estetică 4 

În legătură cu consideratiile lui Freud referitoare la Regele Lear Vianu apreciază că 
exegeza profesorului vienez „dă adincime şi parcă o frumuseţe nouă tragediei lui Shake- 
speare", pe lingă faptul că îngăduie verificarea teoriei psihanalitice despre raporturile din- 
tre metaforele poetice şi imaginile visului.5 Cit priveşte însă valabilitatea mai generală 


„nu găsim decit tot aceeaşi veche metodă de interpretare pur literară, pe baza unei psihologii care 
nu are nimic «abisal» in ea“ (op. cit., p. 76). 

1. Acest capitol fusese publicat, sub o primă formă şi sub titlul Psihanaliza şi teoria artei, 
în „Minerva“, II (1929), nr. 3, pp. 1-12, iar apoi, într-o versiune revăzută, în volumul Arta şi 
frumosul. Din problemele constituției şi relaţiei lor, Bucureşti, Societatea Română de Filosofie, 
1931, pp. 87-103. 

2. T. Vianu, Estetica, vol. I, Bucureşti, Fundaţia pt. Lit. şi Artă „Regele Carol II“, 1934, 
pp. 205-206. 

3. Ibidem, pp. 206-208. 

4. T. Vianu, Problemele metaforei şi alte studii de stilistică, Bucureşti, Ed. de Stat pt. Lit. şi 
Artă, 1957, p. 49. Funcțiunea psihologică a metaforei fusese tipărită prima oară în „Revista fundațiilor 
regale“, XII (1945), nr. 7 din iul, pp. 128-134. 

5. Ibidem, p. 54. 

a acestei teorii, comentatorul nostru manifestă serioase rezerve. El observă cá psihana- 
liştii esteticieni ignoră deosebirile dintre funcţia psihologică a visului, care e „cvietivă“, 
şi cea a metaforei, care e, dimpotrivă, neliniştitoare: „Visul ne închide în nesimţirea som- 
nului; metafora degajează însă in noi un fior şi ne conduce către o potentá superioară 
a vieţii.“l 

Problema contribuţiei inconştientului la făurirea operei de artă l-a interesat şi pe Ni- 
chifor Crainic, partizanul unei viziuni estetice de esenţă teologală. De observat că men- 
torul „gîndirismului“ anilor '30 îşi manifesta satisfacția că între Carl Gustav Jung şi 
Sigmund Freud există divergențe serioase în legătură cu substratul procesului de creaţie, 
încercarea lui Freud de a explica acest proces „prin metoda reductivă a psihopatologiei" 
fiind calificată de emulul său elveţian drept „o platitudine". Crainic ne îndeamnă „să 
remarcăm acest lucru preţios din partea unui medic psihanalist, care se ridică vehement 
să apere demnitatea artei tocmai împotriva şcoalei din care face parte“2... 

Dar îndată, teologul şi esteticianul român respinge fără apel şi teoria jungiană a in- 
conştientului colectiv ca principal inspirator al creaţiei artistice: „Inconştientul colectiv 
construit de Jung cu o formidabilă putere de imaginaţie nu e decît o fantasmagorice se- 
ducătoare, debitată în numele ştiinţei.” Nu inconştientul, fie el individual sau colectiv, 
ci conştiinţa spirituală de esenţă divină este, în opinia lui Nichifor Crainic, răspunzătoare 
pentru inspiraţia artisticá.? 

Ştiut fiind cît de anevoioasă s-a dovedit la noi receptarea „în adincime” a freudis- 
mului, nu poate surprinde constatarea că în România n-au existat la vremea aceea re- 
prezentanţi autentici ai esteticii psihanaliste. Studii fundamentale sau aplicative de este- 
tică „abisală“ nu s-au scris atunci în ţara noastră, înregistrindu-se numai oarecare 
încercări în direcţia utilizării grilelor presupus freudiene la examinarea substratului psi- 
hologic al anumitor opere literare, aşa cum a procedat doctorul Justin Neuman cînd a 
fost vorba de Adela lui G. Ibrăileanu, Întoarcerea din rai de Mircea Eliade, Întîmplări 
în irealitatea imediată de M. Blecher sau Bacalaureatul elevului Gerber de Friedrich 
Torberg. Preocuparea majoră a unui astfel de critic psihanalist era verificarea modului 
în care reacţiile personajelor din scrierile analizate se conformau întru totul principiilor 
de bază ale doctrinei freudiene. 

Se mai întîlnesc în literatura psihanalitică românească a epocii şi cîteva lucrări de 
tipul „psihobiografiei“, specie in care viaţa şi opera artiştilor sint înfăţişate sub forma 
„relatării de cazuri [clinice], făcînd din scriitură expresia unei nevroze sau a unei boli 
mintale"^. Cea mai faimoasă întreprindere de acest fel fusese desigur „psihobiografia” 
lui Eminescu publicată în 1932 de Constantin Vlad. 

Într-un articol apărut în „Adevărul“ cu prilejul celei de-a optzecea aniversări a lui 
Freud, Eugen Lovinescu şi-a spus şi el părerea despre „metoda freudiană aplicată lui 
Eminescu de doctorul C. Vlad"; analiza întreprinsă de acesta „s-a dovedit de o brutali- 
tate care, într-adevăr, a îndreptăţit respingerea; justa lui viziune a fost înăbuşită de o 
violenţă de termeni barbari si de diagnostice dezonorante“. 


1. Ibidem, p. 56. Problema afinitátilor visului cu arta fusese tratată şi de Edgar Papu, care a 
confruntat, în această materie, opiniile freudiştilor cu cele formulate de unii reprezentanţi ai şco- 
lilor estetice contemporane (Experienţa artistică şi experienţa onirică, în „Revista de filosofie”, 
XIX (1934), nr. 4 din oct.-dec., pp. 353-367). 

2. N. Crainic, Nostalgia Paradisului, Bucureşti, Ed. Cugetarea, 1940, p. 253. 

3. Ibidem, pp. 255-256. 

4. Vezi Elisabeth Roudinesco, La bataille de cent ans. Histoire de la psychanalyse en France, 
vol. II, Paris, Seuil, 1986, p. 22. 

De altminteri, criticul era de părere cá aceleaşi deficienţe caracterizează şi tentativele 
altora de a crea şi la noi „o ramură de critică literară prin introducerea freudismului“. 
Astfel, articolele din „Adevărul“ ale doctorului Justin Neuman privitoare la romanele 
scrise de însuşi Lovinescu, ca şi încercările similare ale Doctorului Y grec, au fost ur- 
mărite de critic şi romancier „cu o satisfacţie înveselită si de zimbetul uşor pe care nu 
poti să nu-l ai în faţa excesului interpretativ“, 

„Critica psihanalitică — apreciază Lovinescu — va deveni un instrument mult mai 
util cînd va intra în mîna criticilor profesionişti, bineînţeles cu oarecare cultură ştiin- 
tificá, dar nu cu spirit de sistem, ci cu spirit de fineţe. Fără să explice întreaga artă, fără 
să fie deci o cheie ce descuie toate lacătele universului sufletesc, deşi parţială, viziunea 
lui Freud asupra artei ni se pare întemeiată şi, în orice caz, bogată în urmări interpre- 
tative.“ O asemenea critică literară nu poate totuşi aduce contribuţii efective în domeniul 
esteticii, la „lămurirea intrinsecă a operei de artă“, ci numai în cel al psihologiei, deci 
în direcţia „reconstituirii sufleteşti a creatorului“. Pe de altă parte, aplicaţiile critice freud- 
iene nu se pot limita la studierea „forţelor inconştiente, refulate ale sufletului“, ci trebuie 
să aibă neapărat în vedere şi „Voința conştientă a creatorului“, 

Merită consemnat că, înainte de apariţia hulitei cărţi a doctorului Vlad, literatul si 
eseistul Lucian Boz se angajase şi el într-o tentativă de a interpreta psihanalitic anumite 
aspecte ale operei eminesciene. Într-un şir de articole risipite în periodice, Boz s-a stră- 
duit să recompună „masca lui Eminescu“, prin sondaje în inconştientul relevat de însăşi 
nemuritoarea creaţie a poetului. 

Această creaţie pare să stea îndeobşte sub semnul a două zeități: Eros Cosmogonos 
şi Eros Sexualis. Se poate verifica şi în poezia filozofică a lui Eminescu, crede Boz, 
remarca psihanaliştilor că „toate cosmologiile se exprimă în termeni sexuali“, deoarece 
„omul proiectează simboluri sexuale în spaţiu şi îşi închipuie cosmogonia ca un act 
sexual sau o fecundatie". Pentru ilustrarea acestei teze, el citează „cele mai frumoase 
versuri ale lui Eminescu”, acelea care dau chip facerii lumii din Scrisoarea I: „Dar deo- 
dat-un punct se mişcă... cel întîi şi Singur. lată-l / Cum din haos face mumă, iară el 
devine Tatăl... / Punctu-acela de mişcare, mult mai slab ca boaba spumii, / E stăpînul 
fără margini peste marginile lumii.“ Comentatorul desluşeşte aici întîlnirea dintre prin- 
cipiul feminin şi cel masculin, punctul în mișcare fiind eventual o întruchipare a sperma- 
tozoidului...2 

Mergind pe urmele „complexului lui Oedip“ in poezia lui Eminescu, Lucian Boz 
stáruie desigur asupra lui O, mamá..., dar se opreşte şi la anume versuri din Rugăciunea 
unui dac, precum: „Că pot să-mi blestem mama pe care am iubit-o” sau „Să simt că de 
suflarea-ţi suflarea mea se curmă / Şi-n stingerea eternă dispar fără de urmă“, in acest 
ultim distih exegetul recunoscind un „simbol al resorbirii în trupul matern".? Dacă ţinem 
seama de experiementul critic în bună măsură ratat de doctorul Vlad, psihanaliza lui 
Eminescu schiţată de Lucian Boz se prezintă, dincolo de aerul ei oarecum rudimentar, 
la un nivel mai satisfăcător, măcar pentru considerentul că oscilaţiile poetului între „ero- 
sul cosmogonic“ si „erosul sexual“ nu mai sînt reflectate în oglinda deformantă a ele- 
mentelor psihopatologice din biografia acestuia. 


1. E. Lovinescu, Freud şi critica literară, în „Adevărul“, L (1936), nr. 16 068 din 7 mai, p. 5. 

2. L. Boz, „Erosul“ lui Mihail Eminescu, în „Zodiac“, II (1931), nr. din nov. (Brumar), pp. 33 
şi 34-35. Autorul face şi unele consideraţii, destul de discutabile, în legătură cu înjurătura ca for- 
mă de sublimare a tendinţelor homosexuale şi incestuoase în aria noastră de civilizaţie. 

3. L. Boz, „Complexul lui Oedip “ la Mihail Eminescu, reprodus în culegerea multigrafiată 
Masca lui Eminescu, Sydney, 1979. 

Despre „complexul lui Oedip” ca impuls al creaţiei artistice s-a ocupat în 1933 şi 
Mihail Uţă, într-un articol în care se fac trimiteri la biografia si opera lui Shakespeare, 
a lui Schiller, a lui Racine, a lui Lenau, a pictorului Segantini şi mai ales a lui Leonardo 
da Vinci, pentru a se trage concluzia: „Arta s-a format aşadar în paguba vieţii biologice 
a omenirii. Elanul sexual originar, destinat să asigure înmulţirea şi propagarea spetei, a 
fost infrinat, conservat şi constrins să se metamorfozeze în valori estetice."! 

Printre cei care, la vremea aceea, au manifestat convingerea că doctrina psihanalitică 
poate sluji drept suport teoretic unei critici literar-artistice posedind virtuti originale, tre- 
buie amintit Aureliu Weiss. El observa că „analiza operei literare s-a mărginit pînă acum 
la stabilirea cîtorva raporturi cu mediul social, naţional sau geografic, a unor afilieri 
intelectuale sau sentimentale cu temperamente înrudite, la oarecare consideraţii istorice, 
menite a situa în timp însemnătatea operei şi la reflexiuni de ordin psihologic asupra 
dispoziţiei sufleteşti a autorului în momentul creatiunii". Intervenţia freudismului în 
cîmpul criticii literare prilejuieşte importante modificări de optică şi fágáduieste rezul- 
tate inedite: „Prin contribuţia noilor mijloace de cercetare psihanalitică se accentuează 
mai ales preocuparea [pentru] raporturilor dintre operă şi spiritul creator, adincindu-se 
analiza complexului din care a răsărit aspectul fanteziei."? 

Psihanaliza a fost în anii '30 pomenită, de obicei grăbit, în felurite lucrări de istorie 
şi teorie literară, aproape totdeauna fără amabilitate. Aşa a fost cazul şi cu teza de doc- 
torat în litere a lui Emilian I. Constantinescu, tipărită în 1932 sub titlul Anarhismul poe- 
tic şi semnată cu pseudonimul Const. I. Emilian. Avem a face cu o producţie care pen- 
dulează între monografia ştiinţifică şi publicaţia „moralizatoare“ destinată unui public 
larg ce trebuia sustras inriuririlor nocive. 

„Lucrarea inaugurală“ a fost elaborată in conformitate cu vederile estetice (dar si 
etice) dogmatice şi conservatoare ale profesorului Mihail Dragomirescu, la catedra că- 
ruia doctorandul funcţiona ca asistent. Acesta urmărea să demonstreze în scrierea sa că 
toate curentele poetice de avangardă prezintă anumite caractere comune: „atitudinea ne- 
gativă faţă de poezia anterioară“, „exaltarea invidualismului" şi „ostilitatea înverşunată 
împotriva oricărui element de ordine şi disciplină“. 

În legătură cu rădăcinile teoretice ale „dezagregării spirituale“ specifice „anarhismu- 
lui poetic” ne sînt semnalate „diverse ideaţii de natură literară”, precum scrierile lui 
F. James, Dostoievski, Gide sau Proust, ori „de natură filozofică“, precum scrierile lui 
Bergson sau Nietzsche, toţi aceşti factori de destabilizare fiind brusc activizaţi „prin in- 
fluenta unei recente doctrine medicale: psihanaliza doctorului Sigm. Freud". 

Importanţa pe care Freud o acordă inconştientului şi instinctelor a determinat insta- 
larea unor „raporturi directe între psihanaliză şi literatura modernistă”: „Atitea romane 
şi drame de la noi şi de aiurea nu sînt decît aplicaţii, mai mult sau mai puţin abile, ale 
unor aspecte din doctrina freudiană.” În sprijinul acestei afirmaţii este adusă o declaraţie 
„răspicată” a „extremistului” Geo Bogza, consemnată in revista „unu“ din 1929: „Cred 
în orizonturile estetice deschise de psihanaliză.” 

La un moment dat, Em. I. Constantinescu îi ia apărarea lui Freud împotriva dena- 
turărilor la care discipolii şi admiratorii i-au supus învăţătura. Aceasta fiindcă savantul 
vienez, „cu toate erorile lui, a adus cîteva puncte de vedere în psihologie şi medicină. 


1. M. Uţă, Complexul lui Oedip în literatură şi artă, în „Viaţa românească”, XXV (1933), 
nr. 6-9 din iun.-sept., p. 353. 

2. A. Weiss, Psihanaliza şi critica literară, in „Viaţa românească”, XXVI (1934), nr. 19-20 
din oct., p. 49. 

Ele cad însă pe al doilea plan faţă de elementele morbide şi excitante pe care le-a indicat 
în opera sa. Şi tocmai acestea au fost dezvoltate şi exploatate de scriitorii şi cititorii 
amatori de scandal“.! Verdictul apărătorului „ordinii şi disciplinei” pe teritoriul culturii 
este categoric: „Psihanaliza lui Freud a avut un rol covirsitor în declanşarea anarhismu- 
lui literar.“2 

În aceeaşi ordine de idei, ar fi fost poate de aşteptat ca Nicolae Iorga, protagonistul 
bătăliilor împotriva „literaturii de scandal“, să fi acţionat şi el întru demascarea psih- 
analizei. Dar oricât de atent vom parcurge colecţia celor cinci ani de apariţie a „Cugetu- 
lui clar (Noul «Sămănător»)”, revista pe care marele istoric şi animator cultural se stră- 
duia să o transforme în purtătoare de drapel a campaniei pentru „însănătoşirea” literelor 
româneşti, nu vom întâlni menţionat numele lui Freud decît de două-trei ori, şi atunci 
în treacăt. Pornirea lui Torga era orientată mai ales contra lui Arghezi şi a celorlalţi „mo- 
dernisti^ localnici, astfel că eventualii inspiratori de aiurea ai literaturii „stricătoare de 
suflete” rámineau îndeobşte neglijati. 

La inceputul lui 1938, directorul „Cugetului clar” a început o ofensivă împotriva 
profesorilor secundari şi universitari care contribuiau la demoralizarea tineretului prin 
promovarea scrierilor ce nesocoteau ca tematică şi ca factură stilistică venerabila noastră 
tradiţie culturală. A răspuns Şerban Cioculescu, remarcînd că, în ultimele decenii, se 
dezvoltase o tradiţie literară înnoită, care „a absorbit foarte multe elemente de progres, 
dintre care unele de origine străină“.3 Într-un articol ulterior, criticul dădea de înţeles 
că printre aceste „elemente de progres“ se numără şi psihanaliza, căreia totuşi el s-a 
ferit să-i spună pe nume: „Astăzi cunoaşterea omului pătrunde străfundurile «fondului 
omenesc» şi descoperă, mai în adînc decit psihologia clasică şi categorială, alte elemente 
mai greu de «minuit» şi de «echilibrat»: iraţionalul, subconstientul, inconştientul, uni- 
versul moral subliminar, care e pentru viaţa sufletească «normală» ceea ce e întunericul 
nopţii faţă de lumina zilei. S-a schimbat aşadar perspectiva de privire a structurii ome- 
neşti. Şi literatura se străduieşte a se adapta acestei noi perspective psihologice, ca să 
îmbogăţească şi ea, alături de ştiinţele morale, cunoaşterea sufletului."4 

Iorga a priceput prea bine aluzia la freudism, fiindcă a declarat în replică: „Şi iată 
că Sigmund Freud apare şi cere ca literatura să intervină în tainele bestialităţii subcon- 
ştiente, ca şi cum instinctul marilor creatori nu le-ar fi gicit şi fără descoperirile labo- 
ratoriilor de psihanaliză.“S N-avem deci a face cu o negare a valabilităţii teoriilor psih- 
analiste, ci doar cu proclamarea inutilităţii acestora cînd e vorba de explorarea cu 
mijloacele artei a sufletului omenesc. 

Pentru cei neavizaţi, iar aceştia alcătuiau imensa majoritate a „clasei culte", freudis- 
mul reprezenta o doctrină care viza cel puţin propagarea iresponsabilităţii morale. O 
Pa e ai 

1. Const. I. Emilian, Anarhismul poetic, Bucuresti, Tip. Bucovina, 1932, pp. 69-70. 

2. Ibidem, p. 29. S-a păstrat de la Em. I. Constantinescu (care a decedat in 1977) un studiu, 
redactat probabil prin 1965-1968, despre poezia lui Ilarie Voronca. Remarcind că in opera aces- 
tuia predomină „inconştientul, instinctualul, iraţionalul şi oniricul“, autorul Anarhismului poetic 
nu formulează nici un blam faţă de o asemenea situaţie (vezi Em. I. Constantinescu, Studii literare, 
Col. „Restituiri“, Cluj-Napoca, Ed. Dacia, 1983, pp. 162-163). Să fie vorba de o „revizuire“ a 
vechii sale atitudini negative faţă de infiltraţiile freudismului in creaţia literară? 

3. Ş. Cioculescu, O nouă tradiție literară, în „Dreptatea”, XII (1938), nr. 3 068 din 11 febr., 
p. 2. 

4. Ş. Cioculescu, Literatura şi şcoala, în „Dreptatea“, XII (1938), nr. 3 092 din 11 mart, p. 2. 

5. N. Iorga, Aceeaşi confusie, in „Cuget clar (Noul «Sămănător»)”, II (1938), nr. 37 din 24 
mart,, p. 579. 

publicaţie medicală bucureşteană reproducea în 1936, dintr-o „revistă de studii critice 
şi literatură care apare în provincie” (al cărei titlu ne-a rămas necunoscut), un text re- 
dactat mai în glumă, mai în serios, dar în orice caz dătător de seamă pentru reputaţia 
de care beneficia psihanaliza la ceasul acela: „Vasăzică, după Freud, dacă-ţi vine să te 
tăvăleşti în noroi, şi asta te chinuieşte ca o obsesie, dacá-(i vine să te culci cu mă-ta, să 
furi ceasul vecinului, să şuieri în biserică, să tragi cu revolverul în stradă — şi dacă 
această îndelungată poftă se cheamă obsesie... —, atunci, strict ştiinţificeşte, ca să nu 
dai în nebunie, fă toate acestea, sau cel puţin măcar povesteşte-le la cît mai mulţi, ca 
să nu te chinuiascá in vis. Ce satan e Freud acesta!*! 

Tot despre dubioasa faimă a psihanalizei vorbeşte o informaţie de gazetă în legătură 
cu reclamaţiile primite din partea unor eleve de la liceul din Huşi, cum cá un profesor 
al acestora, arhiereul Veniamin Pocitan, „are o concepţie cu totul aparte de a preda reli- 
gia (o concepţie hiperfreudianá)", drept care s-a deschis o anchetă, în urma căreia arhi- 
ereul locotenent al Husilor a fost trimis în concediu de la catedră pe timp neprecizat.. 2 

Trebuie observat că freudismul ajunsese să fie asimilat, în mod curent, unei teorii 
care preconiza mai ales neinfrinarea sexuală. Nu numai publicul larg, dar şi bună parte 
din oamenii de carte, de la care se putea pretinde o corectă informare în marile probleme 
sociale şi culturale ale epocii, aveau despre psihanaliză o imagine simplificată pînă la 
desfigurare, cu punerea pe primul plan a indiferentei morale în materie de erotică. 

Intelectualii noştri nu ştiau prea mult despre freudism, dar de un lucru erau convinşi, 
anume că acesta ar cultiva o viziune ,pansexualistá". Aşa cum, sub regimul comunist, 
prin încălcarea „moralei proletare“ se înţelegea pur şi simplu comiterea unui adulter, tot 
astfel, în perioada interbelică, acceptarea teoriei psihanalitice echivala pentru profani cu 
o atitudine cit se poate de îngăduitoare față de consecinţele practice ale proclamării 
Jpansexualismului". 

Cu atît mai merituoasă este abordarea în cunoştinţă de cauză şi nepătimaşă a acestui 
fantomatic „pansexualism“, pe care a intreprins-o in 1938 eminentul filozof şi filolog 
Aram M. Frenkian. 

El remarca mai întîi că doctrina freudiană a fost atacată „mai ales în numele dem- 
nitátii omeneşti“, întrucît psihanaliza „răscolea fonduri adormite în sufletul ancestral". 
Dar omul de ştiinţă şi filozoful nu trebuie să se teamă de adevăr, oricît de stinjenitor 
s-ar înfățișa acesta. 

Dacă va constata că pansexualismul freudian corespunde adevărului, cum ar putea 
fi îndreptăţit filozoful să pretindă că un asemenea adevăr „este reprobabil, urit, dăunător, 
de natură să-i nimicească pe oameni şi societatea lor, aşa că mai bine ar fi să-i preferăm 
mitul, minciuna care infrumusefeazá viaja"? O astfel de reacţie este inadmisibilă după 
cum inadmisibilă se arată a fi şi atitudinea cinică, de complacere „în propria noastră 
ticálogie". Singura soluţie onorabilă este ca, recunoscînd valabilitatea „adevărului freud- 
ian“, omul să se străduiască „de a suprapune peste natura lui cvasianimalică altă natură, 
cu tendinţe şi idealuri mai înalte, de a-l subordona pe omul fizic unei lumi morale mai 
cuprinzătoare, în care dinsul să găsească o armonizare a fiinţei sale cu felurile mai înalte 
ale semenilor săi, in care el să-şi găsească satisfacerea názuinfelor sale celor mai înalte, 
celor mai omeneşti, celor cu adevărat omeneşti“.3 Clasicistul ilustrează apoi cu pasaje 


1. Freud satanicul..., în „Tribuna medicală”, IV (1936), nr. 34 din mai-iul., p. 24. 

2. Cazul arhiereului Veniamin Pocitan, în „Curentul“, VI (1933) nr. 1 913 din 1 iun., p. 5. 

3. A. M. Frenkian, Antichitatea şi freudismul, în „Făt-Frumos“, XIII (1938), nr. 2-3, pp. 3 si 
5-6. 

din Sofocle, din Herodot si din Platon efortul de „subordonare a părţii josnice a sufle- 
tului uman celei care-i mai inaltá, mai valoroasá şi care conduce viaţa omului în timpul 
zilei, cînd el este în stare de veghe"!. Este neindoios că Sigmund Freud n-ar fi avut 
nimic de obiectat în privinţa dezideratului formulat de Aram M. Frenkian. 

Încă in 1931, Mihai Utá anunţase că pregăteşte „o lucrare mai mare" intitulată Pan- 
sexualismul freudian, din care avea să publice doar capitolul introductiv, despre carac- 
teristicile generale ale metapsihologiei?, şi două scurte fragmente: Cum a ajuns Freud 
la pansexualism şi Libido, arta, mitul şi legenda, expuneri prea puţin concludente, în 
care punctul de vedere psihanalitic este prezentat desigur favorabil, dar parcă nu fără o 
anumită retinere? 


Scriitorii şi psihanaliza: O. Şuluţiu, 
G. Ibrăileanu, Gib I. Mihăescu 


Basil Munteanu nota în legătură cu „literatura de analiză intimă“ a celei mai tinere 
generaţii de scriitori din deceniul al patrulea al secolului nostru: „Un mare val de ero- 
tism... se revarsă peste tinára proză românească. Viaţa sexuală furnizează o infinitate 
de teme cîtorva serioşi autori tineri şi unor numeroşi autori de pornografie. Fiziologia 
amorului este descrisă în romanele lor cu o brutalitate absolută... Şi este studiată gama 
întreagă a perversiunilor şi refulărilor: Freud a făcut numeroşi discipoli. De-a lungul 
acestor experienţe fără perdea se desluşeşte un efort sincer de a străpunge întunecimile 
subconştientului şi de a surprinde tainele lui.“4 Aceste observaţii îl aveau în vedere, de 
pildă, pe Mircea Eliade romancierul, învinuit stăruitor de unii că se complace în porno- 
grafie, dar prezentat de alţii ca un creator în proza căruia se disting filoane psihanalitice.5 

Dacă scriitorul Mircea Eliade n-a ţinut să revendice o ascendență freudiană (deşi 
beletristica sa juvenilă vădeşte nu o dată familiarizarea cu schemele lui Freud), alţi pro- 
zatori din aceeaşi generaţie nu s-au ferit să admită aportul psihanalizei la formarea vi- 
ziunii lor artistice. 


1. Ibidem, pp. 6-8. Atrage atenţia o observaţie a lui Frenkian în legătură cu consideratiile lui 
Platon privitoare la substratul viselor: „E o lecţie de mare tact pe care ne-o dă divinul Platon şi 
pe care trebuie s-o inregistrám: să nu căutăm a explica producţiile superioare ale geniului şi spi- 
ritului omenesc plecind de la sau reducindu-le la pornirile părţii inferioare şi obscure a sufletului 
uman. Altfel riscăm să reducem floarea, cu formele şi culorile ei minunate, cu finalitatea supe- 
rioară căreia îi răspunde, la gunoiul şi îngrăşămintea din care a ieşit.“ (Ibidem, p. 8-9) S-ar părea 
că filologul îi avertizează aici pe analişti împotriva primejdiei de a se lăsa influenţaţi, la judecarea 
performanţelor culturale şi morale, de sugestiile negative prilejuite de dezvăluirea substratului in- 
conştient care a servit drept materie primă la realizarea procesului de sublimare. 

2. M. Utà, Metapsihologia freudiană, în „Revista de filosofie”, XVI (1931), nr. 2 din apr.- 
iun., pp. 146-167. De notat remarca autorului că materialul de interes psihologic şi psihiatric pro- 
venit din analizele terapeutice „aduce contribuţii indispensabile în cunoaşterea sufletului, însă nu 
poate să formeze materia exclusivă din care să se scoată o psihologie completă“ (ibidem, p. 146). 

3. M. Uţă, Pansexualismul freudian, în „Adevărul literar şi artistic“, X (1932), nr. 597 din 
15 mai., pp. 5-6, si nr. 601 din 12 iun., pp. 1-2. 

4. B. Munteano, Littérature roumaine, p. 256. 

5. Vezi mai demult semnalatul articol al lui J. Neuman, Aprecieri psihanalitice asupra luptei 
dintre generaţii: părinți şi copii, în „Revista română de psihanaliză”, I (1935), nr. 1 din ian.-mart., 
pp..25-43, în legătură cu romanul lui M. Eliade Întoarcerea din rai. 

La 2 aprilie 1929, cînd încă nu împlinise 20 de ani, viitorul critic şi romancier Octav 
Sulutiu consemna în jurnalul său: „Asemenea eroului lui Gide vreau să evadez, dar mă 
retine lagitatea... Şi rămîn mai departe să mă zbat cu mine însumi, cu sufletul meu înse- 
tat şi neostoit, de refulat, de erou al lui Freud."! Acelaşi jurnal ne dezvăluie pretextul 
psihanalist al celor dintii incursiuni ale lui Şuluţiu în domeniul creaţiei literare propriu- 
zise; căci iată ce scria la 24 ianuarie 1931: „Primul roman, Fantome — pe care în curînd 
va trebui să-l reiau şi să-l stilizez — are o istorie cauzală destul de complicată. Ideea 
mi-a venit citind Psychanalyse de l'art de Baudouin: ideea unei mame care pácátuieste 
cu propriu-i copil. Dar în roman am întors păcatul în vis. Cauza e un alt băiat, semănind 
perfect cu fiul incestuoasei; freudian explicată."? 

Cit despre Ambigen, romanul publicat de Şuluţiu în 1935, amprenta freudismului 
poate fi frecvent recunoscută atit în maniera de a îndruma intriga, cît şi în construirea 
personajelor, mai cu seamă cînd e vorba de manifestarea obsesivă a unui complex ma- 
terno-infantil. Mai mult încă, Nicolae Florescu este de părere că „nota confesivă” adop- 
tată de autor pentru a se elibera cumva „de propriile-i chinuri şi fantasme”, aşa cum se 
înfăţişau acestea în jurnalul său intim, apare, dintr-o perspectivă freudiană, ca vizind un 
obiectiv terapeutic.? 

În postfaţa scrisă pentru Ambigen, Şuluţiu formulează propuneri stupefiante: pe de-o 
parte, să se înființeze un institut central de psihopatologie, iar pe de altă parte, „doctori 
specializaţi în psihiatrie şi psihanaliză [!] să fie in mod special afectaţi pe lingă fiecare 
şcoală“, Aceşti „tehnicieni“ ar fi urmat să întocmească pentru fiecare elev cîte o fişă cu 
date rezultate din aplicarea unor teste psihologice şi din consultarea părinţilor prin „in- 
vestigatii abile“; institutul nou creat ar fi avut sarcina să „ţină la punct o statistică amă- 
nunţită psihopatologică“ pe far&...* 

Stind de vorbă cu un confrate, scriitorul Dan Petragincu? se apára, in 1937, de invi- 
nuirea cá romanul sáu Monstrul, recent apărut, ar fi promovat imoralitatea: „Ştiinţa este 
pornografică? Revoluţia lui Freud în cunoaşterea omului nu se poate să nu influenţeze 
şi pe literaţii moderni. E adevărat că s-a exagerat şi că lipsa de talent se acoperă adeseori 
cu scabrozităţi.“ Dar după ce recunoscuse caracterul ştiinţific al doctrinei freudiene, Pe- 


1. O. Şuluţiu, Jurnal, Col. „Restituiri“, Cluj-Napoca, Ed. Dacia, 1975, p. 81. 

2. Ibidem, p. 163. Remarcám mai întîi cá Şuluţiu culesese sugestii din lectura Psihanalizei 
artei, una din principalele lucrári ale lui Charles Baudouin, pionier al ,psihocriticii. N. Florescu, 
care s-a îngrijit de publicarea Jurnalului, observa în legătură cu notația de mai sus: „Lecturile din 
Freud, riguros acumulate, deschid astfel, în literatura lui Sulufiu, apetitul pentru înţelegerea pro- 
blemelor inconştientului şi a psihopatologiei vieţii cotidiene.” (Octav Şuluțiu sau patima confe- 
siunii, studiu introductiv la O. Şuluţiu, Jurnal, p. 12) 

3. Ibidem, p. 14. Într-o cronică prilejuită de retipărirea lui Ambigen in 1992, Aurel Martin 
apreciază că „microromanul lui Octav Şuluţiu nu se vrea o ilustrare a unei doctrine ca aceea re- 
volutionará a faimosului medic vienez, dar îi e, prin problematică, tributar” (În lumina libidoului 
freudian, în „Jurnalul literar“ (serie nouă), IV (1993), nr. 1-4 din ian.-febr. 1993, p. 30). 

4. O. Şuluţiu, Paragraf pentru o eventuală istorie a gîndirii româneşti, apendice la Ambigen, 
Bucureşti, Ed. Vremea, [1935], p. 234. Propunerile de mai sus trebuie puse în legătură cu starea 
de alarmă pe care i-o stirnise lui Şuluţiu suspendarea de către autorităţile guvernamentale a pu- 
blicării romanului Ambigen în foiletonul revistei „Vremea“; măsura fusese dictată ca urmare a 
făptuirii, în primăvara lui 1934, de către trei liceeni bucureşteni, a unui asasinat pus de „opinia 
publică” pe seama influenţei exercitate de literatura demoralizantă şi corupătoare. 

5. Angelo Moretta, cel care avea să adopte pseudonimul literar Dan Petraşincu, se născuse în 
1910 la Odessa, dintr-o mamă româncă şi un tată italian; la virsta de zece ani a venit în România. 
După ce s-a afirmat aici ca scriitor şi ziarist, avea să se stabilească în Italia spre sfirşitul anilor '40. 

traşincu a găsit cu cale să se desolidarizeze într-un fel de psihanaliză: „Îţi mărturisesc 
însă... că nu-mi plac prea mult «motivele» freudiste în literatură şi n-aş dori să se puie 
prea mult accentul pe acest lucru judecînd Monstrul.“ Si totuşi nucleul epic al Mon- 


clasic, ba încă un clasic depăşit. Nu mi se pare nimic «morbid» în teoriile lui. Petraşincu 
opta pentru situatiile-limitá, situaţii în stare să declanşeze experienţe sufleteşti semnifi- 


Deşi Dan Petraşincu a putut fi socotit drept creator tipic de „romane psihanalitice"4, 
trebuie recunoscut cá productiile sale sint departe de a constitui aplicaţii „practice“ ale 
freudismului in cimpul literaturii, mácar pentru considerentul cá ereditatea patologicá 
este cea care joacá in multe din aceste producţii un rol de însemnătate adesea decisivă. 

Eugen Lovinescu nu s-a sfiit să afirme că scriind romanul Mite, din ciclul dedicat 
lui Eminescu, a urmărit metodic să facă treabă de psihanalist: „Mi-am construit romanul 
cu intenţii freudiene: intenţiile au fost atât de bine mascate sub ficţiune poetică şi dis- 
cretie stilistică — se mărturiseşte cu o anumită candoare marele critic —, încît aproape 
nici unul din cei peste o sută de recenzenţi ai cărţii n-a văzut în ea decit suavitàti poetice. 
Fac excepţie, fireşte, cei trei doctori (d-nii dr. Vlad, Ygrec si Justin Neuman) ce au 
sesizat intenţia pur freudiană a lucràrii." 

Dar această „intenţie pur freudiană“ l-a împins pe scriitor să comită, din exces de 
zel, un flagrant anacronism, aşa cum notează Şerban Cioculescu, care atrage atenţia că, 
în roman, „Mite cunoaşte refularea înaintea doctorului Freud." Într-adevăr, Lovinescu 
descrie astfel reacţia avută de Mite la o atitudine surprinzătoare a lui Eminescu: „Deşi-i 
cunoştea puterea subită de absenţă spirituală, de refulare [!], de periegeză pe mări în- 
depărtate întipărită pe faţă ca o mască, ea se uită la dinsul ingrijoratá."? 

Dacă la Eugen Lovinescu întîlnim un freudism veleitar si declarat, la Camil Petrescu 
avem cumva de-a face cu unul ocult. Gheorghe Lázárescu a remarcat acele pasaje din 
Patul lui Procust in care doamna T. $i Fred Vasilescu sint îndemnați să se destăinuie 


1. George Doru Dumitrescu, „Monstrul“ e un roman realist, ne spune d. Dan Petraşincu, în 
„Lumea românească“, I (1937), nr. 141 din 20 oct., p. 2. 

2. D. Petraşincu, Freud şi psihanaliza, în „România literară”, I (1939), nr. 33, p. 14. 

3. N. Florescu, Cu Dan Petraşincu despre „experienţe sufleteşti semnificative... “, în „Croni- 
ca”, XVI (1981), nr. 13 (791) din 27 mart., p. 7. 

4. L Simut, Romanul psihanalitic: Dan Petraşincu, în „Familia“, XVII (1981), nr. 11 din nov., 
p. 10. 

5. Rep., Cu d. E. Lovinescu despre „Bălăuca “, în „Viaţa literară“, X (1936), nr. 4 din 15 
dec., p. 2. 

6. Ş. Cioculescu, Aspecte literare contemporane. 1932-1947, p. 332. 

7. E. Lovinescu, Mite, Bucureşti, Ed. Adevărul, [1934], p. 50. Şi totuşi Petit Robert, actual- 
mente cel mai folosit dicţionar al limbii franceze, precizează că refoulement este semnalat încă 
din 1857 (deci cînd Mite avea cinci ani, iar Freud abia se născuse) ca desemnind „acţiunea de a 
refuza accesul în conştiinţă (al dorințelor, sentimentelor pe care nu poţi sau nu vrei să le satisfaci) 
— refularea instinctelor, a ambițiilor“ (ed. 1987, p. 1639)... 

scriind „net, la intimplare, totul ca într-un proces-verbal“, „prolix, cit mai prolix“, „fără 
ortografie, fără compoziţie, fără stil şi chiar fără caligrafie", un deosebit interes prezen- 
tind în astfel de texte „alunecuşurile din condei*!; comentatorul apreciază că această 
tehnică a scrisului „nu este fără legături (chiar dacă indirecte) cu anamneza practicată 
de psihanalişti“, iar „alunecuşurile din condei” amintesc „lapsusurile” pe care Freud pu- 
nea mult temei cînd este vorba să se scoată la lumină „trauma originară”, declanşatoare 
a nevrozei. Desigur că asemenea extrem de firave indicii nu ne dau dreptul să recu- 
noaştem neapărat în Camil Petrescu un „adept al psihanaliştilor”, dar ele demonstrează 
că, „trăind într-o epocă de efervescenţă a ideilor, cu spiritul său receptiv la tot ce era 
intelectualitate adevărată”, romancierul nu a putut „să nu le înregistreze ecoul“ 2 

În 1934, la un an după ce G. Ibrăileanu publicase romanul Adela, subintitulat Frag- 
ment din jurnalul lui Emil Codrescu (iulie-august 189...), a văzut lumina tiparului un 
comentariu psihanalitic de o sută de pagini al acestei scrieri, elaborat de doctorul Justin 
Neuman. Freudistul constata cu încîntare că „fantezia literară atit de desăvirşită in opera 
creatoare a domnului Ibrăileanu descoperă ceea ce psihanaliza, analizind direct sufletul 
omenesc în manifestările lui normale şi morbide, relevase cu o nedezminfitá temeinicie". 
Emil Codrescu, personajul principal al romanului, este supus de către medicul analist 
unei investigaţii psihologice minuţioase, care prilejuieşte diagnosticul de „arierare afec- 
tivà", diagnostic justificat astfel: „Imaginea Adelei reactivează, din profunzimiile erou- 
lui nostru, imaginea incestuoasă a mamei, decurgând tulburări sufleteşti, autoanalize ste- 
rilizante de orice conduită erotic masculină — inhibiţie sexuală, incapacitatea iubirii 
senzuale, corolar al redeşteptării complexului matern, incestuos."? Prea lungul titlu pe 
care-l poartă paragraful final al studiului redactat de doctorul Neuman se înfăţişează ai- 
doma unei epicrize consemnate pe ultima pagină a foii de observaţie: „Emil C odrescu, 
suflet disociat, inactual, abstract, bizar — din cauza nematurizării psihosexualităţii sale. 
Dizarmonii psihosexuale infantile inconştiente determină caracterologic personalitatea 
de mai tirziu.” 

La 40 de ani după apariţia studiului lui Neuman, Adela a fost obiect al încă unei 
investigaţii psihanalitice, efectuate de data aceasta nu de un medic (sau psiholog de pro- 
fesie), ci de criticul literar Nicolae Balotă. Şi trebuie recunoscut că incursiunea criticului 
în abisurile sufleteşti ale lui Emil Codrescu, deşi rapidă şi întreprinsă cu „delicateţe”, 
nu a dat rezultate mai puţin convingătoare decit cele obţinute de doctorul Neuman. 

N. Balotă subliniază importanţa faptului că eroul romanului îşi pierduse mama în 
copilărie, nepăstrind despre ea decît imaginea, împrumutată dintr-o fotografie ştearsă, a 
unei „fete tácute, înalte, cu părul castaniu, cu ochii căprui”, imagine ce-l însoțea discret, 
dar statornic: „Iată un imago conform definiţiei psihanalitice, imagine formată în frageda 
pruncie, conjugată cu experienţele traumatizante ale copilăriei, cu frustrări şi insatisfacţii 
infantile." Această „fixaţie“ dá şi cheia atitudinii lui Codrescu faţă de Adela: „Repre- 
zentarea, purtînd o puternică încărcătură afectivă, acţionează mai tîrziu, prin mecanismul 
proiecției, ca o prismă deformantă: subiectul are tendinţa de a percepe la anumite per- 
soane din anturajul său caracteristicile esenţiale ale acelui imago primitiv, conservat de-a 
lungul anilor.” 


1. Camil Petrescu, Patul lui Procust, vol. I, Bucureşti, Ed. Naţionala-Ciornei, [1933], pp. 9 
si 36-37. 

2. Gh. Lăzărescu, Romanul de analiză psihologică în literatura română interbelică, Bucureşti, 
Ed. Minerva, 1983, pp. 80-90 şi 93. 

3. J. Neuman, Studiu psihanalitic al romanului „Adela “ de G. Ibrăileanu, Bucureşti, Tip. Car- 
tea românească, 1934, p. 52 şi 88. 

Urmărind „fără să stie" (precizează criticul de astăzi) o schemă freudiană, naratorul 
face să evolueze imaginea mamei-fete, care într-un prim stadiu corespundea mai cu sea- 
mă imaginii unei mame, ca apoi să se înfăişeze ca o soră, iar mai târziu ca o fiică. | 
Întregul erotism al naratorului s-a hrănit din acea imagine blindá şi tiranică a mamei- 


lui Emil Codrescu pentru Adela era de la început condamnată“2, 

Comentatorul a mai băgat de seamă că, de-a lungul timpului, „acel imago al mamei 
moarte, chemarea tinerei fete moarte, împrumută uneori chiar silueta atit de gingaşă, 
evanescentă în cele din urmă, a Adelei“, astfel că „însăşi iubirea poate să însemne în 
unele clipe o chemare a morţii”. Lui Balotă îi pare că recunoaşte aici triumful freudia- 
nului „principiu al morţii“ asupra „principiului plácerii*.? Valabilitatea acestei observaţii 
este întărită cumva de constatarea că Ibrăileanu a încheiat redactarea Adelei în faza pre- 
finală a existenţei sale, fază însoţită de multiple suferinţe. 


Cît timp autorul romanului a mai fost în viaţă (Ibrăileanu a murit în primăvara lui 


totuşi să se impună de la sine.4 De altminteri, tocmai temerea, stîrnită de apariţia Adelei, 
că examenul psihanalitic al creaţiei artistice ar putea alimenta curiozitatea nesănătoasă 
a neiniţiaţilor l-a îndemnat pe criticul literar Aureliu Weiss să recomande freudiştilor să 
nu se concentreze asupra unor scrieri aparte: „Fără a nega însemnătatea analizei operelor 


care înlătură tot ceea ce indiscreţia, fatal legată de analiza freudiană, are jignitor şi osten- 
tativ cînd intră în considerarea cazurilor particulare."5 

Dacă eventualitatea urmăririi deliberate de către G. Ibrăileanu a unor scheme psih- 
analitice, atunci cînd a conceput şi a aşternut pe hîrtie istoria înfruntării erotice de-o 
vară dintre Emil Codrescu şi Adela, nu pare a fi demonstrabilă, există unele indicii că 
lucrurile se prezintă astfel în ce priveşte creaţia lui Gib I. Mihăescu. 

Încă în cronica sa la Braţul Andromedei (1930), Pompiliu Constantinescu remarca 
fugar că nici în volumele anterioare ale lui Gib „nu este exclusă o influenţă teoretică 
——————— 

1. N. Balotă aduce in această privință mărturia Amintirilor din copilărie şi adolescenţă, re- 
dactate de G. Ibrăileanu în 1911: „Mama mea este mai tinără decît mine;... mama mea este o 
fată.“ Este greu de crezut ca, la data aceea, cărturarul ieşean să fi fost îndeajuns de informat despre 
doctrina freudiană. 

2. N. Balotă, De la Ion la Ioanide, Bucureşti, Ed. Eminescu, 1974, pp. 135-136. 

3. Ibidem, p. 143. 

4. Recenzia (elogioasă) pe care I. Popescu-Sibiu a intocmit-o despre studiul consacrat de 
J. Neuman Adelei prilejuieste si formularea opiniei că romanul în cauză trebuie privit „ca un do- 
cument sufletesc al d-lui G. Ibrăileanu“ (vezi „Provincia literară“, II (1934), nr. 4-5 din apr.-mai, 

5. A. Weiss, Psihanaliza şi critica literară, în „Viaţa românească“, XXV (1934), nr. 19-20 
din oct., p. 52. Criticul apreciază „meritele documentare şi de specialitate“ ale lui J. Neuman, dar 
fine să remarce că „studiul psihanalitic al Adelei degajează o puternicá aromă didactică si tezistá". 
Se verifica încă o dată justetea observaţiei că buna pregătire medicală şi psihanalitică nu garan- 
tează ea singură reuşita in critica producţiilor de artă: „D-rul Neuman a voit, desigur, să scrie mai 
mult o operă de popularizare ştiinţifică aplicată, decit critică psihanalitică cu caracter literar.“ (Op. 


E 

freudianá".! Dar Nichifor Crainic, principalul ideolog al „Gândirii“, gruparea la a cărei 
constituire Gib I. Mihăescu participase efectiv, nu împărtășea acest punct de vedere: 
„Pe cit ştiu — declara el in 1935 —, Gib a ignorat pe Freud, iar literatura lui datează 
dinainte ca ideile medicului vienez să fie cunoscute în România. Senzualismul obsedant, 
care circulă în creaţia literară a lui Gib, s-ar putea lămuri atît ca o răbufnire deplasată 
în domeniul artei a unei porniri naturalmente constrinse ce-şi caută cu orice preţ forma 
sublimării?, cit şi ca o expresie a cunoscutei psihologii ce caracterizează pe ftizici."? 

Cîţiva ani mai tîrziu, Octav Sulutiu opina că autorul neasemuitei Rusoaica „a intro- 
dus în realitatea provincială o viziune psihanaliticá", fără să precizeze totuşi dacă freud- 
ismul lui Gib este „spontan“ sau însuşit prin studierea unor lucrări de specialitate. Şi 
Sulutiu adăuga: „Personalismul pervers, de nuanţă freudiană, al autorului... a aşteptat 
mult pînă să izbucnească din plin“ în Rusoaica ^. 

Cercetătorul craiovean Stelian Cincă s-a străduit, după ce explorase arhiva lui Gib, 
să clarifice problema posibilei utilizări intenţionate de către scriitor a unor concepte şi 
procedee psihanalitice. El atrage atenţia asupra faptului cá Gib nu cunoştea mulţumitor 
nici una din limbile de mare circulaţie, astfel că pentru iniţierea în freudism a trebuit 
să recurgă la textele unor comentatori români şi, în primul rînd, la Doctrina lui Freud 
(Psihanaliza), teza de doctorat a lui loan Popescu-Sibiu, a cărui soţie era nepoată de 
soră a romancierului. Într-adevăr, este greu de presupus ca Gib să nu fi citit cu interes 
această carte, mai cu seamă după ce unii cronicari literari au crezut că descoperă anu- 
mite infiltraţii freudiene în proza lui. 

Rezerve serioase stîrneşte însă afirmaţia: „Indiferent dacă Gib I. Mihăescu a cunos- 
cut sau nu concepţia psihanalitică, cert este faptul că personajele sale sînt construite 
într-un mod analog celui in care Freud şi adepţii lui concepeau omul."$ Dar simplul 
fapt că eroii lui Gib se înfăţişează adeseori ca nişte obsedaţi erotici, risipindu-şi energia 
psihică în reverii provocatoare mai ales de angoase, nu dovedeşte că scriitorul ar fi fost 
tributar viziunii psihanalitice. Nu ne convinge prea mult despre freudismul Rusoaicei 
nici amănuntul că Gib a iubit fără speranţă o evreică basarabeancă pe care o cunoscuse 
la Cluj prin 1921: „Neîmplinindu-i-se dragostea, Gib renunţă la idealul viu pentru unul 
imaginar... creînd în Rusoaica cele mai strălucite pagini de încordată aşteptare a clipei 
supreme, de întîlnire cu imposibilul, pe care le-a dat vreodată literatura noastră şi poate 
cea universalá."7 Urmărirea obsesivă a unui ideal imaginar care vrea să răscumpere dez- 
amăgirile provocate de „idealul viu" nu constituie însă neapărat simptomul unui com- 
portament de resortul specific al psihanalizei; altminteri, şi Doamna Bovary ar fi un 
roman tipic freudian... 

Consideraţii pertinente despre „freudismul“ lui Gib a formulat, în studiul Gib Mi- 
hăescu nuvelist, Nicolae Balotă, adversar al tezei că „descoperirea obsesiilor erotice, a 


1. P. Constantinescu, Scrieri, vol. IV, Bucureşti, Ed. Minerva, 1970, p. 23. 

2. Aşadar, în scrierile lui Gib se întîlnesc, după părerea lui Crainic, structuri psihanalitice „im- 
plicite“, de care însuşi creatorul nu era conştient. 

3. N. Crainic, Gib I. Mihăescu, în „Gândirea“, XIV (1935), nr. 10 din dec., p. 491. Cu acest 
prilej, poetul, gazetarul şi teologul face o declaraţie semnificativă: „Freud n-are dreptate cînd pune 
în libido secretul întregii vieţi omeneşti. Dar sînt cazuri particulare cînd teoria lui apare ca vero- 
similă“ (op. cit., pp. 490-491). 

4. O. Şuluţiu, Pe margini de cărţi, seria I, Sighişoara, Ed. Miron Neagu, 1938, p. 278. 

5. St. Cincă, Posibilităţi de orientare psihanalitică a operei lui Gib I. Mihăescu, in Philolo- 
gica, vol. I, Bucureşti, Ed. Academiei R.S.R., 1970, p. 143. 

6. Ibidem, p. 144. 

7. Ibidem, p. 147. 

fenomenelor de proiecţie, de halucinație“, din opera eminentului prozator ar avea „o 
sorginte psihanalitică“, După ce subliniază că „scriitorul era irezistibil atras de straturile 
abisale, tenebroase ale inconştientului“, criticul face remarca edificatoare că Gib nu co- 
boară niciodată efectiv în asemenea zone; „el se mulţumeşte să urmărească proiecţiile 
imaginaţiei, aparențele pe care le iau la suprafaţă, în comportamentul tulburat al perso- 
najelor sale, complexele de care suferă“ 

Deosebit de interesantă este Şi constatarea că doar puţine din reveriile eroilor lui 
Gib prezintă caracterul compensator al aşa-numitelor, de către freudieni, „vise de do- 
rintÀ* (Wunschtrăume): „Ele nu sint impliniri pe planul imaginar al unor pofte neimpli- 
nite pe planul realitátii. Cele mai multe sint asemenea viselor de groază (Furchttráu- 
me)." Altfel, ,fápturile" lui Gib „nu se refugiază de pe tárimul realităţii cotidiene pe 
acela al închipuirii doar pentru a scăpa de răspundere, de greul luptei, ci sînt absorbite 
de acest tárim al imaginarului, invadate de propria lor închipuire ca de o forţă incoerci- 
bilă. Închipuirea lor e destinul lor“. 

Rari au fost creatorii care să fi acordat, asemenea lui Gib I. Mihăescu, o atit de mare 
însemnătate fantasmelor ce domină existenţa personajelor însufleţite de ei, dar aceasta 
nu-i de ajuns pentru ca arta unui atare scriitor să fie pusă sub semnul psihanalizei. „Eroii 
lui Gib Mihăescu — conchide N. Balotá — simt o apetenţă spre imaginar (de unde 
complacerea lor în cele inchipuite de ei) si o oroare de cele inchipuite, de halucinaţiile, 
obsesiile, delirul lor.*! Cu alte cuvinte, imaginarul unor astfel de eroi, oricit de pasionant 
$i chiar de fascinant s-ar înfăţişa el, nu ajunge să constituie, ca în cazul operelor cu 
substrat freudian, însuşi motorul tainic al destinului acelor eroi. 


Grupul de la „unu“ şi freudismul 


„Contimporanul“, „Punct“ şi „Integral“, revistele avangărzii literare de la mijlocul 
deceniului al treilea al secolului nostru, se remarcaseră prin atitudinea lor cel puţin rezer- 
vată faţă de psihanaliză: numele lui Freud aproape cá nu se întilneşte în paginile acestor 
periodice, iar despre freudism se fac arareori referinţe, şi nici acelea prea binevoitoare. 

Ar fi fost de presupus ca lucrurile să stea cu totul altfel în ce priveşte revista „unu“, 
apărută în 1928 ca organ al unei grupări declarat suprarealiste. Se stie cit de îndatorată 
faţă de psihanaliză s-a recunoscut mişcarea suprarealistă originară, cea din Franţa. André 
Breton, iniţiatorul, animatorul şi „patronul“ acestei mişcări, a făcut „profesiune de cre- 
dință“ psihanalistă şi a tinut să intre în legătură directă cu Freud, pe care l-a şi vizitat 
în 1921 la Viena. În „primul manifest al suprarealismnului*, cel din 1924, Breton pro- 
clama: „Trebuie arătată recunoştinţă descoperirilor lui Freud. Pe temeiul acestor desco- 
periri se desemnează, în sfirsit, un curent de opinie datorită căruia omul explorator va 
putea să-şi împingă mai departe investigaţiile, întrucît va fi autorizat să nu țină seama 
doar de realităţi sumare.“2 

Este semnificativ că istoricii psihanalizei şi-au pus întrebarea dacă nu cumva freud- 
ismul s-a afirmat, în Franţa, mai întâi în mediile literare şi abia apoi în cele medicale. 
Numere speciale ale revistelor suprarealiste franceze au fost axate pe teme împrumutate 
de-a dreptul din bagajul conceptual al psihanalizei.3 


1. N. Balotă, Labirint, Bucureşti, Ed. Eminescu, 1970, pp. 105-106. 

2. A. Breton, Les manifestes du surrealisme, Paris, Ed. du Sagittaire, 1946, p. 23. 

3. Vezi Elisabeth Roudinesco, La bataille de cent ans. Histoire de la psychanalyse en France, 
vol. II, pp. 19-49. 

Nu regăsim mai nimic din această fervoare psihanalistă in luárile de poziţie ale aşa- 
numitului „prim val al suprarealismului românesc”, cel din 1928-1932. N-a apărut în 
„unu“ nici un text programatic în care să fie vorba şi de psihanaliză, n-a fost reprodus 
aici nici un studiu al lui Freud referitor la infrastructura creaţiei artistice, după cum nu 
găsim în această revistă nici un comentariu, nici o anchetă, nici măcar o recenzie privind 
valorificarea prin mijloace suprarealiste a unor teze freudiene. 

Trebuie totuşi semnalată o memorabilă excepţie: omagiul pe care Saşa Pană, redac- 
torul principal al revistei, l-a adus cuiva care „coboară cu salopeta şi lampa minerului 
în noi“, acesta nefiind altul decât Sigmund Freud. Despre performanţele onirocriticii psih- 
analitice, Saşa Pană notează: „Continente pînă aseară intangibile se descoperă singure 
şi fără rațiune. Un falus e o luminare, iar sexul iubitei o mirişte peste care trînteşti să-ţi 
scarpini, ca un animal, pintecele... În vis ard flacăra poemului şi flacăra adevărului con- 
topite într-un film cu cheie.“ 

Elogierea savantului vienez capătă cadenţa unui brutal poem în proză: „Infirmierul 
sufletului, Freud, a sfirtecat precum un obuz subconştientul nostru, a violat expoziţia 
polimorfă ascunsă în potire necercetate, a topit la incandescenţă cangrene mascate de 
pansamentul strálucirilor artificiale pentru a deschide cramele camuflate după temporali 
şi începe din corn orchestraţii nebănuite — nebănuite din laşitate convenabilă.” 

Vechea psihologie, fundamentată pe atotputernicia conştiinţei şi invocarea liberului 
arbitru, nu-i în stare să se împotrivească doctrinei ce dezvăluie substratul inconştient al 
actelor voluntare curente: „Cînd psihanaliza a deschis uşa, răspunsul a fost un chenar 
de ironie, un zîmbet de superbie: atuul savanților: «voinţa». Dar invincibila platoşă de 
rezistenţă de astă dată a cedat... Noua învăţătură a opus adevărul altei voințe. Voința 
pe care o executăm: voinţa-teatru în care omul e doar spectator; voinţa rezultantă a unui 
scurtcircuit de dorinţe. Atit." 

Medicul poet descoperă o mare desfătare în spectacolul determinismului absolut in- 
staurat de freudism la nivelul activităţilor psihice şi al vieţii spirituale: „Psihanaliză, raze 
X ale sufletului, o sondă înşurubată în subconştient, acest generator al sufletului, o sondă 
pentru extragerea abecedarului de simboluri, o sondă pînă la zăcămintele ancestrale ale 
fiecărui gest, ale fiecărui cuvînt. Şi la masa de joc a hazardului nu va rămîne nici o fisă, 
nimic fiind datorat intimplárii." 

Sensurile eliberatoare ale psihanalizei îi stirnesc lui Saşa Pană accente lirice: „Şi la 
balul reculegerilor, peste brazda fariseismului încenuşat, sufletul se va desface întreg, 
ca un evantai, din toate încheieturile, ca o cale lactee fără aritmogrife... lar dorinţele, 
dorinţele se vor intilni în libertate ca jaguarii în pampasul Americii de Sud." Căci re- 
voluţia freudiană va culmina cu descătuşarea dorințelor: „Dorinţele zămislite nu vor mai 
hiberna in cămările tapisate cu surogat şi manivela verbului nefalsificat va izbi în plin 
buzele de cârpă ale conventionalului. Se ridică storurile şi, de pe cugetul devenit fotoliu 
tabu, cămaşa prăfuită va fi ridicatá."! 

Avem a face aşadar cu o parafrazare sistematică a tezelor metapsihologiei freudiene, 
o parafrazare care împrumută înfăţişarea unei „mari ode" închinate forţelor sufleteşti 
inconştiente şi luării lor in stápinire prin intervenţia psihanalizei. 

În memoriile pe care le-a publicat către sfirşitul vieţii, Saşa Pană relatează cum, după 
1930, medicul militar Alexandru Binder (adică el însuşi, dar descotorosit de pseudoni- 
mul literar) petrecea în tren multe nopţi, obligat fiind să facă mereu inspecții sanitare 
la companiile şi detaşamentele căilor ferate: „În tren, şi... visam. Cum mă trezeam, re- 


1. Saşa Pană, Oglinda dindărătul frunfii, în „unu“, V (1932), nr. 43 din mart., pp. 2-3. 

pede, uneori pe intuneric, le notam sumar pe hirtia ce o aveam la îndemînă. Apoi le 
analizam, cu mare sinceritate, prin metoda profesorului Freud, a cărui psihanaliză o pre- 
tuiam în continuare.*! Din prelucrarea a două asemenea vise avea să rezulte eseul În 
subconştient, inclus peste cîţiva ani în volumul Sadismul adevărului. 

Aici, Saşa Pană îşi îngăduie să formuleze observaţia că „visul este mai mult decât 
realitatea psihică a lui Freud“, drept care este necesară „o revizuire a teoriei acestuia”, 
Dar în loc să dea curs de îndată pornirilor sale „revizioniste“, poetul eseist se multu- 
meste sá transcrie pasaje din Oglinda dindárátul fruntii, imnul pe care îl ináltase freud- 
ismului şi de care ne-am ocupat adineauri 2 Prin urmare, cel care în două seri din martie 
1928 tinuse la Dorohoi, în fata unui public amestecat, dar care se arătase deopotrivă de 
interesat, o conferință despre doctrina psihanaliticá avea peste cîţiva ani să se declare 
nemulţumit de aspectele „metafizice“ ale inconştientului freudian. 

Există în jurnalul lui Geo Bogza o însemnare făcută la 24 mai 1932, zi petrecută de 
acesta în locuinţa soţilor Mary-Ange şi Saşa Pană şi alături de ei: „Între toti trei intele- 
gere perfectă. Seara, după o scurtă ploaie, cu ferestrele deschise spre primăvara de afară 
citeam toți trei. Saşa o carte de Freud, Mary una despre comunism şi eu pe a lui Law- 
rence. Era frumos."? Imaginea de pictură naivă a lui Saga Pană citind tihnit din Freud 
este totuşi reconfortantă... 

Crezul lui Geo Bogza, predat în 1929 spre publicare revistei unu", vădeşte incon- 
testabil, in cîteva din articolele sale, o perspectivă psihanaliticá: „Cred în virsta mea, în 
atributele fiecărei virste, în datoria intensificării acestor atribute. Cred în neexistenţa exis- 
tenţelor imperios necesare. Cred în bronzul cuvintelor sunate în veacuri. Cred în pisici. 
Cred în miracolul vorbelor goale. Cred în absurd. Cred în perversitatea florilor, fecioa- 
relor. Cred în orizonturile estetice deschise de psihanaliză. Cred într-o finalitate cu for- 
me inimaginabile, dar cu repercusiuni anticipat retroactive asupra sufletului contimpo- 
ran. Cred in sex. Cred în tipete. Cred în galoşi şi prezervative. Cred în vocea strămoşilor 
insinuată la fluxul inimii. Cred în sabia penifei. Cred in visuri. Cred într-o viziune se- 
xualá a întregului univers viu." 

Nu avem nici un motiv sá ne indoim de Sinceritatea declaraţiei: „Cred în orizonturile 
estetice deschise de psihanaliză“; apariţia în 1929 a Jurnalului de Sex, iar în 1933 a 
Poemului invectivă a demonstrat atracţia pe care o exercita asupra tînărului Geo Bogza 
posibilitatea efectuării, cu instrumentele creaţiei artistice, a unor sondaje cît mai îndrăz- 
nete în adincurile cele mai neguroase ale inconştientului.’ 

Dar adeziunea poetului la freudism se dovedea a nu fi necondiționată. Într-un amplu 
articol în care pledează patetic pentru „reabilitarea visului”, Geo Bogza face precizarea: 
„Importanța științifică pe care i-a acordat-o [visului] doctrina lui Freud... nu are nici o 
legătură cu ceea ce vreau; e vorba de o reabilitare a ideii de vis, de o galvanoplastie în 
platină a atitudinii pe care omul o ia în fața lui." Visul către care aspiră Bogza este, de 
fapt, dezbărat de multe din caracteristicile şi conotațjile cu care-l investise Freud: „Vreau 
visul vis. Visul vis nu e visul-năzuinţă, nu e visul proiectare în viitor a unor dorinţi ce 
S-ar vrea îndeplinite, ci e visul pur, visul trăit cu pasiune pentru farmecul, pentru sub- 
stanta lui imediată.“S S-ar spune că, în materie de psihanaliză, şi Geo Bogza se plasează 


1. Saşa Pană, Născut în '02, Bucureşti, Ed. Minerva, 1973, p. 314. 

2. Saşa Pană, Sadismul adevărului, Bucureşti, Ed. „unu“, 1936, pp. 66-68. 

3. Geo Bogza, Jurnal de copilărie şi adolescenţă, Bucureşti, Ed. Cartea românească, 1987, 
pp. 428-429. 

4. Geo Bogza, Crez, în „unu“, II (1929), nr. 12 din apr., p. 3. 

5, Vezi si I. Pop, Avangardismul poetic románesc, Bucuresti, Ed. pt. literaturá, 1969, p. 225. 

cumva pe o poziţie ,revizionistá" in măsura în care nu-l satisfăcea pe de-a-ntregul oni- 
rologia freudiană. 

Numele lui Freud va mai fi pomenit în „unu“ doar de Gheorghe Dinu (cel care-şi 
iscălea poemele cu pseudonimul Stephan Roll), dar într-un context, ca să ne exprimăm 
cu blindete, cît se poate de ,neindatoritor". Într-o notă din toamna lui 1932, Gheorghe 
Dinu se războia cu gruparea Criterion, care iniţiase la Bucureşti simpozioane consacrate 
unor controversate personalităţi culturale şi politice: „Vor începe iar ciclurile conferin- 
telor explicînd semnificaţia timpului nostru. Vor fi din nou aduse între noi filozofiile 
de birocrati ale lui Keyserling, Berdiaev, Freud — făcuţi clăbuci şi frecati în urechile 
domnişoarelor şi ale studenţilor anosti care fac publicul conferinţelor frontispiciului [?] 
Fundaţiei Carol si Ateneu."! Plasarea lui Sigmund Freud in compania filozofului „mon- 
den“, contele Hermann Keyserling, şi a ginditorului religios Nikolai Berdiaev urmărea, 
fără îndoială, compromiterea pe plan intelectual şi pe plan politic a părintelui psihana- 
lizei, precum şi minimalizarea succesului înregistrat recent de ,criterionigti" prin orga- 
nizarea unei discuţii publice despre multiplele fațete ale operei savantului vienez. 

Dar ce urmărea în fond acest atac contra lui Freud vom afla pe deplin dintr-un articol 
al lui Gheorghe Dinu din numărul următor al revistei „unu“. Este vorba de o răstită 
luare de poziţie împotriva avangardismului literar individualist, de esenţă burgheză, care 
caracterizează poemele suprarealiste ale lui Breton şi ale fraţilor lui de arme, chiar şi 
pe ale lui Aragon, măcar că acesta luase nu demult parte cu entuziasm la Congresul 
scriitorilor revoluționari de la Harkov.2 „Falsul avangardism” al suprarealiştilor se hră- 
nea, spre nemulţumirea lui Gheorghe Dinu, şi din „formulele diagnostice ale lui Freud”, 
lucru care în nici un caz nu putea fi spre cinstea fondatorului psihanalizei? Se face 
simţit în diatriba lui Gheorghe Dinu ecoul recentei condamnări în URSS atit a freudis- 
mului, cât şi a suprarealismului, ca expresii odioase ale „descompunerii ideologiei bur- 
gheze". 

Aceasta este tot ce s-a scris despre Freud si psihanalizá in cele 50 de numere, cite 
au apárut in cursul celor cinci ani de existenţă ai revistei „unu“ 4 Prezenţa atît de sără- 
cácioasá a freudismului în această publicaţie de avangardă indreptáteste parcă aprecierea 
unora că, în realitate, „suprarealismul românesc” al anilor 1928-1932 n-a prea fost su- 
prarealism. 


Psihanaliza şi extrema stîngă 


Despre raporturile freudismului cu marxismul s-a ocupat în 1932 tînărul gazetar ori- 
ginar din Basarabia, Ilie Constantinovsky, într-un articol din „Bluze albastre”, periodic 
despre care s-a aflat mai tîrziu că făcea parte din categoria „publicaţiilor legale ale Par- 
tidului Comunist din Ré:nánia". „Caracterul reacţionar” al psihanalizei freudiene este 
denunţat aici fără menajamente: „Freudismul nu mai e o modă superficială a secolului 


1. G. D., în „unu“, V (1932), nr. 48 din oct., p. 8. 

2. Vezi şi I. Pop, Avangarda ín literatura română, Bucureşti, Ed. Minerva, 1990, pp. 205-207. 

3. Gh. Dinu, Sugestii înaintea unui proces, in „unu“, V (1932), nr. 49 din nov., p. 3. 

4. Am mai putea adáuga, din exces de exactitate, simpla semnalare, la rubrica „Acvarium”, 
a două cărţi de S. Freud de curind intrate în librării: Le mot d'esprit et ses rapports avec l'incon- 
scient (in nr. 15 din iul. 1929) si Délire et réves dans la Gradiva de Jensen (in nr. 35 din mai 
1931). Transcrierea defectuoasá a acestor titluri lasá de bănuit că redactorii revistei n-au avut in 
mînă respectivele volume. 

nostru, ci corespunde perfect organizării social-economice de azi, şi faţa spirituală a 
societăţii burgheze nu se poate înţelege fără o analiză critică a freudismului."! 


inoportun. Referindu-se la „Congresele“ marxiste care se prot unţau in Europa împotriva 
freudismului, Pandrea menţiona: „Mi se pare că nu demult s-z obţinut o majoritate im- 
pozantă şi într-o sală muncitorească română.“2 N-ar fi exclus ca însuşi articolul lui Con- 
stantinovsky din „Bluze albastre“ să reflecte concluziile unei asemenea reuniuni... 

Şi totuşi, atitudinea categoric negativă faţă de freudism pe care oficialităţile medi- 
cale şi culturale sovietice au adoptat-o zgomotos avea de ce să trezească nedumeriri. În 
Rusia dinainte de Octombrie, psihanaliza fusese intimpinatá cu deosebită bunăvoință. 
Este grăitor faptul că scrierile lui Freud au început să fie traduse în ruseşte încă din 
1909, deci mai curând decât în orice altă limbă. Cercuri de psihanaliză au apărut la Kiev, 
Odessa, Moscova şi Kazan înainte de 1917. Tot mai multi psihiatri indrázneau să aplice 
tratamente analitice. 

În 1921 s-a constituit Societatea Psihanalitică Rusă, iar în anul următor a fost în- 


Lucrurile s-au schimbat radical în pragul anilor '30: tot mai des scientismul fizio- 
logist al învăţăturii lui Pavlov era opus „idealismului“ teoriilor lui Freud. De fapt, im- 
portanja acordată sexualităţii de către freudişti nu putea să nu şocheze într-o societate 
care cultivase dintotdeauna o „pudoare“ mai mult sau mai putin sincerá si care, mai cu 
seamă, trăia in condiţiile mobilizării generale a forţelor individuale şi colective pentru 
atingerea unor obiective gigantice în direcţia producerii de bunuri materiale: erotismul 
promovat de psihanaliză apărea ca o diversiune în stare să-i împiedice pe oamenii mun- 
cii de a-şi concentra strădaniile în vederea îndeplinirii şi supraindeplinirii cincinalului... 
Cu atît mai periculos se arată a fi freudismul, cu cît trădătorul Troțki se pronunfase, în 
perioada 1923-1927, în favoarea lui. 

Aşa se face că, o dată cu hotărîrea luată în 1929 de a se trece la fundamentarea 
unei „psihologii marxiste“, psihanaliza a devenit o disciplină suspectă, dată fiind, pe 


l. IL. Konstantinowsky, Marxismul si freudismul, în „Bluze albastre“, I (1932), nr. 4 din 
30 iul., p. 3. 

2. P. Pandrea, , Condamnarea “ lui Sigmund Freud, in „Adevărul literar si artistic“, XI (1932), 
nr. 600 din 5 iun., p. 5. 


o scriere sovietică de educaţie sexuală, a cărei versiune românească era semnată de un anume 
doctor A. Farcaş şi care a fost tipărită la noi către sfirşitul deceniului al patrulea al secolului acestuia. 


orientarea adleriană), dar Şi admirator al concepţiei reflexologice a lui I. P. Pavlov (L. Friedland, 
Ceea ce nu se vorbeşte, Bucureşti, Ed. Rex, [19397], vezi mai ales pp. 132-140). 

de-o parte, originea ei burgheză, iar pe de altă parte orientarea ei subiectivistă şi deci 
demoralizantă. Ofensiva împotriva psihanalizei s-a intensificat în 1931, teoriile lui Freud 
fiind denunţate în URSS ca „biologizante“, „psihologiste“ si „individualiste”.! 

Trebuie observat că principala învinuire adusă „dinspre stinga“ (mai bine zis, dinspre 
extrema stingă) psihanalizei a fost aceea cá ii demobilizează pe revoluționari, adică in 
interiorul Uniunii Sovietice pe muncitori, distrágindu-le atenţia de la efortul productiv, 
iar în lumea capitalistă pe cei care, deprinzindu-se, ca urmare a sugestiilor freudismului, 
să urmărească doar satisfacerea pornirilor instinctuale, ajungeau să-şi neglijeze îndato- 
ririle din cadrul luptei de clasă. 

Această problemă a răspunderilor pe planul moralității sociale ce-i revin psihanalizei 
a fost abordată de publicistul Miron Grindea într-un articol tipărit cu prilejul celei de-a 
optzecea aniversări a lui Sigmund Freud: „În ce măsură a oprit Freud rivna multor in- 
telectuali de a continua lupta pentru drepturile colectivităţi, silindu-i, dimpotrivă, să se 
oprească locului pentru a explora, pînă la graniţele absolutului, tainele sufletului ome- 
nesc?" Dar la întrebarea mai precis formulată: „A oprit Freud înaintarea spre o nouă 
formă socială a omenirii?", Grindea răspunde fără ezitare: „Nicidecum“, ca totuşi să 
vină imediat cu unele rezerve: „Dar pe foarte mulţi dintre cei care trebuiau să lupte pe 
baricadele revendicărilor de clasă i-a pus la îndoială, silindu-i să prefere scormonirea 
propriului eu luptei pentru dreptatea maselor,“ De aici concluzia: „Sigmund Freud tre- 
buie considerat ca un răscolitor negativ al constiintelor moderne.“ 

Nu ştim dacă, la vremea aceea, Miron Grindea era legat în vreun fel de mişcarea 
comunistă, dar trebuie constatat cá, cel puţin în împrejurarea de faţă, el se plasa pe po- 
ziţiile sectarismului antifreudist al acelei mişcări. 

Cînd, în acelaşi an 1936, foarte tînărul Silvian Iosifescu a predat „Erei noi” (cel mai 
important „organ teoretic” al PCR apărut legal în perioada ilegalităţii) articolul intitulat 
Natura şi perspectivele psihanalizei, în redacţie „discuţiile au fost vehemente“; debu- 
tantul de atunci îşi va aminti că, în legătură cu orientarea articolului, „s-a vorbit — eti- 
chetă gravă — de freudo-marxism". Pînă la urmă, grupul studenţilor comunişti de la 
filozofie, sprijinit de gazetarul şi literatul Miron Radu Paraschivescu, a obţinut acordul 
pentru publicarea acelui mic studiu.? 

Cu o temeritate de adolescent, Silvian Iosifescu se lepăda aici de cei care combáteau 
freudismul ca pe-o „expresie fetidă a burgheziei” şi se alătura fără şovăire celor care, 
„pătrunşi de esenţa sa nouă şi revoluţionară, au căutat să-l integreze în cadrul socialis- 
mului ştiinţific“. Si el socotea nepotrivită titulatura de ,freudo-marxism", întrucît nu 
putem admite „împerecherea într-un sistem hibrid” a tezelor lui Freud şi Marx, drept 
care propunea realizarea unei „sinteze de natură cu adevărat dialectică, aplicînd asupra 
psihanalizei metoda marxistă”. 

Iosifescu dezavua acuzaţiile pătrunse de dogmatism aduse freudismului în presa stin- 
gii, in care argumentarea concretă era înlocuită cu simpla aglomerare de citate din Marx 
şi Engels, „metodă exegeticá de polemică amintind de cea religioasă”. Erau apoi criti- 
cate atit pretenţiile psihanalizei de a constitui un sistem atotcuprinzător de cunoaştere 
şi explicare a fenomenului uman, cit şi confuziile introduse de „epigonii freudisti". De 


1. Vezi J. M. Palmier, La psychanalyse en Union Soviétique, în Histoire de la psychanalyse, 
vol. II, Paris, Hachette, 1982, pp. 213-255. 

2. M. Grindea, Freud, marele psihanalist, si evoluția societății, in „Cuvîntul liber", HI (1936), 
nr. 28 din 16 mai, p. 5. 

3. S. Iosifescu, M.R.P., în „România literară”, XV (1982), nr. 15 din 8 apr., p. 8. 

altminteri, tocmai „degenerescenţei psihanalizei“, ca urmare a erijării sale de către freud- 
iştii disidenţi în sistem de interpretare sociologică, i s-a datorat „reacţiunea teoreticie- 
nilor marxişti“; tînărul eseist încerca să explice astfel, dar nu să şi justifice, indirjirea 
cu care multi intelectuali comunisti se nápusteau asupra psihanalizei. 

Viitorul poate fi deci privit cu incredere, aprecia Silvian losifescu: „Corectată de 
exagerări şi lacune, psihanaliza poate furniza un preţios material nou metodei marxiste“, 
cu deosebire în domeniul psihologiei individuale, al psihiatriei şi mai cu seamă al pe- 
dagogiei. Reflecţiile lui Iosifescu privitoare la perspectivele aplicaţiilor pedagogice ale 
freudismului au o coloratură utopică, dar tocmai de aceea se constituie într-un sugestiv 
„document de epocă“: „Educaţia raţională, care va fine seama de postulatele psihanali- 


Recunoaştem în rîndurile de mai Sus anumite accente radicale vădind influenţa lui 
Wilhelm Reich (de altfel citat în articolul lui Iosifescu), dar nota dominantá pare sá 
decurgá din irezistibila aspirație către armonie şi echilibru creator a autorului, atunci în 
vîrstă de 18 ani. 

Replica nu putea să intirzie şi ea a venit sub semnătura lui Ilie Constantinovsky, 
care a pus lucrurile la punct arátind că textul lui Silvian Iosifescu este lipsit de „parti- 
nitate ştiinţifică“. Polemistul n-a uitat să menţioneze faptul semnificativ că Troțki ma- 
nifestase bunăvoință față de freudism în cartea sa Literatura si revoluția. 

Psihanaliza se dovedea a fi doar o variantă a psihologiei subiective. De fapt, pro- 
blematica freudiană este lipsită de consistență: „Nu există luptă între «constient» şi «in- 
conştient», ci numai conflicte între vorbirea «internă» si cea «externă», o luptă între 
motivele ideologice ale conştiinţei, care depind cu totul de starea economică, şi poziţia 
de clasă a individului.“ Cu alte cuvinte, „inconştientul“ este un concept inventat de freud- 
isti doar pentru a oculta realitatea primordială a determinantelor social-economice ale 
psihismului uman. 

Şi Constantinovsky formulează întrebarea capabilă să spulbere orice nedumerire în 
privinţa aceasta: „Nu este simptomatic că toate conflictele despre care vorbeşte Freud 
Sînt caracteristice micii burghezii contemporane şi nicidecum tuturor veacurilor? “2 Peste 
cîteva decenii, cînd a devenit un apreciat scriitor moscovit, Ilia Konstantinovski se va 
fi convins personal dacă, într-adevăr, în Uniunea Sovietică psihonevrozele au dispărut 
ca urmate a dispariţiei micii burghezii sau dacă nu cumva psihopatologia de care se 
ocupase Freud a găsit acolo un teren de manifestare din cele mai prielnice. 

Recidive ale freudo-marxismului s-au înregistrat, la acea epocă, Şi în revista tran- 
silvăneană de limbă maghiară „Korunk“. Un istoriograf constata că, deşi după 1930 această 
valoroasă publicaţie trecuse sub îndrumarea unor intelectuali apropiaţi de marxism -le- 


1. S. Iosifescu, Natura $i perspectivele psihanalizei, in „Era nouă“, | (1936), nr. 3 din apr., 
pp. 35-42. Studiul a fost reprodus in culegerile: S. losifescu, Texte si întrebări, Bucuresti, Ed. 
Cartea românească, 1979, pp. 222-230, şi Era nouă, Bucureşti, Ed. Eminescu, 1987, pp. 26-32. 

2. |. Constantinovsky, Freudismul: discernăminte marxiste, în „Cuvintul liber“, III (1936), 
nr. 43 din 29 aug., p. 7. 

ninism, în frunte cu scriitorul şi sociologul Gábor Gaál, în paginile revistei au continuat 
să apară studii favorabile „diferitelor curente ale psihologiei idealiste (freudism, adle- 
rism etc.), încercîndu-se, in mod greşit, aducerea acestor idei străbătute de spiritul par- 
tinităţii burgheze la acelaşi numitor cu marxismul*.! 

Despre acţiunea de subminare a moralului maselor exercitată de mişcarea psihana- 
listă, Gheorghe Dinu a amintit în sáptáminalul „Azi“, într-o notă care voia să se în- 
fátiseze si ca un necrolog al lui Freud: „Cu psihanaliza s-a întîmplat un lucru foarte 
interesant — remarca scriitorul comunist: acela că, în loc să rámiie o preocupare a sa- 
vantilor, a specialiştilor, ea a trecut în mase, constituind o preocupare generală, un pa- 
naceu, care explica o întreagă stare de lucruri, care alina cangrena psihică de care su- 
fereau indivizii... Toate tarele, toate tulburările sufleteşti erau rezolvate, fiindcă exista 
o explicaţie a lor: freudismul, inconştientul, împotriva căruia nu se putea nimic între- 
prinde. Şi oamenii continuau să-şi ducă mai departe plăgile sufleteşti, fiindcă erau lămu- 
riti asupra fatalităţii lor."? 

Freudismul se înfăţişează aşadar ca o nouă specie de „opiu pentru popor“, capabil, 
asemenea religiei, să „înstrăineze“ personalitatea umană şi să adoarmă elanurile revo- 
lutionare. 


Extrema dreaptă se răfuieşte cu evreul Freud 


Dacá extrema stingá igi intemeia campania impotriva psihanalizei mai ales pe con- 
siderentul cá, prin cultivarea cvasimaniacalá a interesului pentru sexualitate, freudistii 
îndepărtează masele de la marile obiective ale transformării societăţii, Extrema dreaptă 
invoca, în aceleaşi împrejurări, argumentul salvării moralității. 

Ioan Victor Vojen, unul din reprezentanţii intelectualitátii legionare, îşi exprima re- 
gretul că în domeniul subconştientului, al „clar-obscurului conştiinţei“, domeniu care 
trebuie să fie accesibil doar ştiinţei şi „credincioşilor“ ei, se recurge astăzi la psihanaliză: 
„Totul este lămurit ca derivînd din instinctul genezic... Sufletele se simt dezamăgite. 
Zeii dispar. Îndemnul moare, şi cu el entuziasmul. Ceea ce altădată conducea masele, 
crezurile mari, pentru care generaţiile s-au sacrificat, apar azi ridicule, inutile — josni- 
ce“. În schimb, „ceea ce pînă acum cítva timp era instinct refulat, diformitate a sufletului 
sau josnică moştenire ancestrală, azi este scormonit, explicat, scos la lumină, arătat tu- 
turor şi adorat"? 

Medicul si teoreticianul extremismului naţionalist Nicolae Roşu înfierează „pornirea 
sălbatică şi primitivă” pe care psihanaliza o nutreşte faţă de „ipocrizia conştiinţei“, por- 
nire ce ne îndeamnă „să ne ferim de propria noastră personalitate, să ne înşelăm şi să 
ne falsificăm viaţa intelectuală“, coborindu-ne astfel la „primitivismul formelor sub- 
umane“. Stirnit de vrăjmăşia sa împotriva „evreului Freud", N. Roşu se arată necruţător 
pînă şi faţă de Biblie (fără să precizeze dacă are în vedere numai Vechiul Testament): 
„Toată trivialitatea şi lubricitatea venerică a Bibliei s-a revărsat în interpretarea pan- 
sexualistă a lui Sigm. Freud."4 


1. I. Spielmann, Revista „Korunk“ (1926-1940) şi problemele filozofice ale ştiinţelor naturii, 
în „Cercetări filozofice“, VIII (1961), nr. 6, pp. 1421-1422. 

2. Gh. Dinu, Cu prilejul morţii lui Sigmund Freud, în „Azi“, VII (1939), nr. 31 din 8 oct., 
p. 7. 

3. IL V. Vojen, Arta în statul de miine, în , Axa", I (1933), nr. 12 din 14 mai, p. 5. 

4. N. Roşu, Dialectica naţionalismului, Bucureşti, Ed. Cultura naţională, (1936), pp. 383-384. 

Existenja in cursul primului rázboi mondial a unui complot care viza civilizatia noas- 
trá, pus la cale de psihanalişti, dadaisti si comunisti, sub obláduirea spionajului german, 
i se pare lui N. Roşu a fi un lucru de netăgăduit: „Corelaţia dintre interpretarea exclu- 
sivist materialistă, monovalentă a teoriilor psihiatrului Freud şi mişcarea dadaistă este 
astăzi bine stabilită... La Ziirich, în preajma lui Tristan Tzara, Lenin şi Romain Rolland, 
circulau nestingheriţi agenţii spionajului german şi arginţii de corupţie teroristă.“! Ace- 
easi viziune antifreudiană delirantă transpare în fiecare din scrierile doctrinare ale me- 
dicului hipernationalist: „Viabilitatea [psihanalizei] se pierde în mocirla anarhiei şi a 
imoralităţii. Dovadă: atitudinea disperată a dadaistilor şi suprarealiştilor; o dovadă mai 
mult, fuzionarea între marxism şi psihanaliză pentru a combate dictaturile nationaliste."2 

La rîndul sáu, poetul si teologul Nichifor Crainic dezvăluia racilele vieţii culturale 
de atunci, cu acapararea „industriei cuvîntului“ de către evreii care-i obligau pe scriitorii 
strimtorati materialiceşte să-i támiieze pe Marx, Freud şi Troțki; chipurile, nici o editură 
nu accepta să tipărească un roman dacă paginile lui nu erau mînjite „cu libidinozităţi 
freudiste, cu pederastie şi înfrățire universală“3. De altfel, Crainic avea să-şi proclame 
curînd convingerea că freudismul nu este decit o manifestare a „agresiunii rabinice“ îm- 
potriva religiei lui Hristos, asemenea francmasoneriei, propagandei anticrestine, homo- 
sexualismului „ştiinţific“ etc.4 

Umilirea, cu grave consecinte pe plan moral, a constiintei este imputarea pe care 
publicistul Ilariu Dobridor o aducea psihanalizei: „Ceea ce ştim noi ca for Superior al 
omului, conştiinţa, trebuie detronată şi înlocuită cu inconştientul, subsolul în care se 
amestecă şi se elaborează stările degradate ale conştientului în permanent proces de re- 
fulare. De aici, ridicate printr-un proces invers de sublimare, putreziciunile, din caver- 
nele al căror conţinut e sexualitatea, devin primele materiale de confecţionare a tuturor 
normelor, fie ele etice, estetice sau religioase.” Strádania lui Freud de a acorda sexua- 
lităţii un rol cit mai însemnat, ba chiar rolul de cauză unică, în determinismul „celor 
cite se petrec în faţa si în adincul conştiinţei umane” i se părea lui Dobridor a fi o ati- 
tudine tipic evreiască: „Eternul procedeu iudaic care caută într-o noţiune simplă unici- 
tatea principiului explicator al lumii: procedeu ce se întîlneşte si la Spinoza, şi la Berg- 
son, şi la Marx. Egalizarea cantitativă a întregului cu principiul presupus generator 
derivă din mentalitatea lor monoteicá."? Un punct de vedere de-a dreptul rasist era sus- 
ţinut de criticul şi editorul I. E. Torouţiu, care vorbea despre „teoriile lui Freud, semite 
în fondul lor şi aplicabile numai la bolnavi sau la semiţii care din fire si prin însăşi 
structura lor fizică sint de o sexualitate bolnăvicioasă”“S, 

Asemenea afirmaţii se leagă de mult dezbătuta problemă a „evreităţii” lui Sigmund 
Freud şi, prin extensie, a „evreităţii” psihanalizei înseşi. Căci există cercetători care, 
manifestind scrupule internafionaliste" sau pentru alte considerente, dintre care unele 
se înfăţişează foarte onorabil, se feresc să admită că demersurile filozofico-metodolo- 
gice ale părintelui psihanalizei Puteau fi cumva inriurite, în ce priveşte orientarea sau 
forma lor, de apartenenţa — să-i Spunem etnică — a acestuia. Într-adevăr, mulţi sînt 


1. N. Roşu, Orientări în veac, Bucureşti, Ed. Cugetarea, 1937, p. 65. 

2. N. Roşu, Critică şi sinteză, Bucureşti, Col. „Universul literar“, 1939, p. 107. 

3. N. Crainic, Nafionalitatea în artă, în ,Gindirea*, XIV (1935), nr. 3 din mart., p. 114. 

4. N. Crainic, Ortodoxie şi etnocrafie, Bucureşti, Ed. Cugetarea, [1938], p. 162. 

5. I. Dobridor, Decăderea dogmelor, vol. I — Cum au dizolvat evreii cultura europeană, Bu- 
curesti, Ed. Cugetarea, 1941, p. 76 şi 83. 

6. I. E. Torouţiu, G. Călinescu: » Opera lui Mihai Eminescu“, în. „Buletinul «Mihai Emines- 
cu»", VII (1936), fasc. 14, p. 58. 

cei care socotesc că a vorbi despre o „mentalitate iudaică“, mai ales în cazul lui Freud, 
mentalitate avînd anumite trăsături distinctive, înseamnă a adopta o execrabilă atitudine 
naționalistă şi antisemită. Şi totuşi, platforma cultural-religioasá pe care s-au situat înde- 
obşte comunităţile evreieşti, împrejurările istorice care le-au impus acestora un anumit 
stil de viaţă, formele de manifestare pe care le-a îmbrăcat de-a lungul timpului silinta 
permanentă de conservare a specificului iudaic au determinat nu numai un mod oarecum 
specific de a reacţiona în practică la solicitările pozitive şi mai cu seamă negative venite 
din partea ambianţei sociale, dar şi anumite scheme de gîndire şi exprimare. 

În privinţa aceasta, Henri Wald remarca recent cît de semnificative sînt eforturile 
unor gânditori cu origine evreiască „de a concentra lumina raţiunii asupra a ceea ce nu 
este raţional şi nici reductibil la rațiune: Spinoza asupra credinţei, Bergson asupra in- 
tuiţiei, Husserl asupra intentionalitátii, Freud asupra instinctelor, Kafka asupra absurdu- 
lui politic”. Ceea ce sugerează concluzia că „iudaismul se opune iraţionalului nu pentru 
a-l desfiinţa, ci pentru a-l civiliza".! 

Comparînd declaraţia mai sus citată a lui Dobridor cu cea a lui Wald, sare în ochi 
faptul cá amindoi se referă la vederile cam ale aceloraşi impunătoare personalităţi. Nu- 
mai cá Wald urmăreşte să pună în evidenţă raționalismul care triumfă in opera emi- 
nenţilor creatori de obirgie evreiască, în timp ce Dobridor încearcă să subrezeascá pres- 
tigiul acestora, prezentîndu-i ca pe nişte simplificatori porniţi spre monomanie. Datorită, 
mai ales, sistemelor diferite de iluminare logică şi afectivă folosite de cei doi eseişti, 
Freud al unuia nu mai poate fi recunoscut în Freud al celuilalt... 

Cit despre ,evreitatea" viziunii psihanalitice, dispunem în această privinţă de cîteva 
edificatoare aprecieri ale lui Freud însuşi, printre care cea consemnată în scrisoarea sa 
din 3 mai 1908 către Karl Abraham, freudist ortodox care se declara foarte nemulţumit 
de incapacitatea lui C. G. Jung de a se orienta corect în anumite sectoare ale psihana- 
lizei: „Arătaţi-vă tolerant — îl sfátuia Freud pe devotatul său discipol — si nu uitaţi cá 
vă e cu adevărat mai uşor decît lui Jung să-mi adoptați vederile; mai întîi fiindcă sinteti 
perfect independent şi apoi fiindcă afinități de rasă vă apropie de structura mea intelec- 
tuală, în timp ce el, creştin fiind şi fiu de pastor, n-a aflat calea către mine decit invingind 
mari rezistenţe interioare. Ralierea lui are o valoare cu atît mai mare. Cît pe-aci să spun 
că intrarea sa pe scena psihanalizei a îndepărtat primejdia ca aceasta să devină o afacere 
naţională evreiascá."? 

Dar faptul că un medic evreu de la începutul secolului nostru se afla, în anumite 
privinţe, într-o poziţie mai favorabilă receptării prompte a concepțiilor freudiene nu în- 
seamnă defel că psihanaliza ar fi o „ştiinţă iudaică”. fa legătură cu aceasta trebuie ținut 
seama de strădania neîncetată a lui Freud de a proclama caracterul universalist al disci- 
plinei ştiinţifice pe care o inaugurase, strádanie ce s-a concretizat şi în inițiativa de a-l 
deziudaiza pe însuşi semilegendarul Moise,? inițiativă cu obiective declarat ateiste, pe 
care evreii tradiționalişti nu i-au iertat-o niciodată savantului vienez.* 


1. H. Wald, Despre evreitate, in „Revista cultului mozaic“, XXXV (1990), nr. 694 din 15 
iun., p. 1. 

2. S. Freud — K. Abraham, Briefe. 1907-1926, Frankfurt am Main, S. Fischer, 1966, p. 47. 
Vezi si Marthe Robert, D 'Oedipe d Moise. Freud et la conscience juive, Paris, Calman Lévy, 
1974, pp. 14-15. 

3. Vezi in special scrierea sa Moise si monoteismul, publicată in 1938. 

4. Despre iudaismul lui Freud, ca si despre atitudinea negativă a acestuia faţă de mozaism si, 
in general, faţă de orice religie, vezi articolul londonezului Joseph Leftwich, Sigmund Freud, in 
„Adam“, XII (1940), nr. 150 din 1 ian., pp. 4-10. Rezerva manifestată multă vreme in privinţa 

Pe de altă parte, Freud a fost revendicat cu mindrie de cercurile evreieşti democrate. 
În finalul unei note anonime despre „iudaismul lui Freud“, publicată în 1936 de „Cu- 
rierul israelit“, organul Uniunii Evreilor Români, se constată că, deşi a insistat asupra 
caracterului universal al doctrinei sale, creatorul psihanalizei „se simte evreu. Şi a rămas 
aşa cu întreaga lui seninătate şi în minunata sa lume de cugetare. Un patriarh al intelep- 
ciunii. Şi e al nostru“... 

În legătură cu controversata problemă a „tendinţelor psihice evreieşti“, pedagogul şi 
militantul sionist Th. Löwenstein şi-a propus să examineze „în lumina psihanalizei“ fe- 
nomenul asimilării evreilor de către națiunea majoritară cu care aceştia conlocuiesc. Lö- 
wenstein era convins că asimilarea nu-i niciodată realizabilă, deoarece „elementele de 
iudaism refulate“ reuşesc pînă la urmă „să iasă la suprafaţă“ sau, în caz contrar, „să 
producă, prin marile concentrări de energie destinate refulării, o descumpănire a întregii 
vieţi sufleteşti. Organismul, neputînd aplana conflictul dintre complexul refulat şi con- 
Ştient, se apără prin ceea ce Freud numeşte refugiul in maladie (Flucht in die Krankheit), 
care stă la baza tuturor nevrozelor“. În concluzie, „asimilarea integrală nu este numai 
imposibilă, dar încercarea de a o realiza închide grave pericole pentru viaţa sufletească 
individuală“ 2 Rámine totuşi de dovedit, eventual Statistic, că proporţia nevrozelor era 
mai ridicată printre evreii „asimilați“ decît printre cei păstrători ai datinilor. 

Într-o culegere de texte privitoare la „contribuţia evreilor din toate ramurile de ac- 
tivitate“, doctorul Justin Neuman a redactat capitolul despre aportul evreiesc „în medi- 
cina sufletească“. Fără îndoială că în centrul atenţiei autorului s-a aflat psihanaliza, adică 
„Ştiinţa care studiază geneza şi evoluţia stărilor sufleteşti”. Această Ştiinţă, „opera pro- 
fesorului evreu Sigmund Freud“, constituie „cea mai revoluţionară descoperire a spiri- 
tului omenesc“, incomparabil mai prețioasă decît descoperirea unui continent geografic. 
Psihanalistul nostru nu se sfieşte, de altminteri, să aprecieze că „ceea ce a fost Biblia 
pentru morala şi credinţa universală este Psihanaliza pentru destinul ştiinţific al omenirii“.3 

În anii precedenţi, doctorul Neuman publicase cîteva studii în care a încercat să ofere 
explicaţii psihanalitice unor manifestări de actualitate pe plan politic şi ideologic, pre- 
cum rasismul, antisemitismul şi fascismul. În articolul Aprecieri psihanalitice asupra 
contelui Gobineau, el caută obirsia faimoaselor teorii ale lui J oseph Arthur de Gobineau 
despre inegalitatea raselor umane şi despre efectele dezastruoase ale „încrucişării rase- 
lor“ in „inhibiţia afectivă a actului sexual" determinată de dizarmoniile inconstiente ale 
copilului ,tiranizat de tatăl său“ 4 

Totalitarismului nazist îi este consacrată lucrarea mai amplă Dictatura şi dictatorii, 
în care Neuman dezvoltă ideea că »hitlerismul reprezintă un psiho-infantilism colectiv, 
adică retrogradarea spirituală colectivă inconștientă“. Între Hitler şi mase se crease un 
„raport hipnotic”, exteriorizat prin atitudinea de ,autosubestimare" adoptată de multimi- 
—————M——— 
psihanalizei de această revistă bucureşteană de studii iudaice se datora cumva şi ireligiozităţii afi- 
şate de Freud? Tot despre năzuinţa lui Freud spre laicitate, coexistind cu nevoia de afirmare a 
iudaitáfii, vezi si A. Memmi, La double leçon de Freud, postfață la D. Bakan, Freud et la tradition 
mystique juive, Paris, Payot, 1964, pp. 249-262. 

1. Judaismul lui Freud, în „Curierul israelit”, XXVIII (1936), nr. 18 din 10 mai, p. 3. 

2. Th. Löwenstein, Introducere în sionism, vol. I — Istoria mişcării şi organizaţiei sioniste, 
Bucureşti, Ed. Organizaţiei Sioniste din România, 1934, p. 68. 

3. Th. Loewenstein şi N. Kitzler, Israel în lume, Bucureşti, Ed. Scrisul evreiesc, [1939], 
pp. 329 si 333-334. 

4. J. Neuman, Aprecieri Psihanalitice asupra contelui Gobineau, în „Adam“, VIII (1936), 
nr. 90 din 15 nov. 1936, p. 6. 

le dispuse să abdice de la libertăţile cetăţeneşti elementare şi să îngăimeze, cuprinse de 
„imbecilitate afectivă”, formulele eretice lansate de dictatori. 

Articolul Evreii sînt „tabu “ al lui Justin Neuman, din numărul de la 1 februarie 1937 
al revistei „Adam“, va fi tipărit concomitent, sub o formă dezvoltată şi sub titlul De ce 
suferă evreii. Observaţii psihologice: cauze şi soluţii, într-o broşură separată. Întilnim 
aici o singură referinţă nominală la Freud, „lampadoforul cosmosului sufletesc”. Deşi 
psihanaliza nu este invocată ca atare, autorul caută să dezvăluie mecanismele inconştien- 
te ale antisemitismului, „produs afectiv al mentalităţii págine, constrînsă şi biciuită de 
sentimentul conştiinţei morale a doctrinei iudaice“.2 Rezolvarea pe plan mondial a pro- 
blemei evreieşti avea să fie asigurată, opina doctorul Neuman, prin crearea unui stat 
evreiesc. 

După apariţia broşurii, Miron Grindea, directorul revistei „Adam“, consemna într-o 
notă redacțională că lucrarea „intitulată atît de pregnant şi dureros De ce suferă evreii 
a stirnit ample şi vii comentarii printre intelectuali, evrei şi creştini“. Revista anunţa 
deschiderea unei discuţii pe marginea tezei lui Neuman, prezentate în „tălmăcirea atit 
de subjugătoare a freudismului“, cum că „evreii constituie, din clipa risipirii lor in lu- 
me, elementul ideal [sic!] pentru satisfacerea tuturor rábufnirilor şi poftelor ancestrale 
ale popoarelor fixate pe teritoriile lor şi împăcate cu sine, ori de cîte ori şi-au putut 
deşerta gunoaiele instinctive pe spinarea, etern încovoiată şi docilă, a neamului spur- 
cat" 2 

Că opinia despre Freud si psihanaliză nu depinde de naționalitatea sau confesiunea 
celui care o exprimă rezultă şi din caracterizarea pe care Henric Sanielevici, cunoscutul 
critic, sociolog şi antropolog român de origine evreiască, o făcea savantului vienez şi 
„spurcatei sale teorii“: „Freud este un şarlatan fără scrupule, ordinar, prost şi ignorant. 
Ceea ce-i adevărat în teoriile sale se cunoaşte de veacuri. Iar noutăţile lui... arată din 
ce mediu bestial s-a ridicat şi în ce mediu bestial a trăit acest erotoman."4 

Apărătorii moralei si ai tradiţiei, dar şi propagandiştii revoluţiei, cu toţii se coalizau 
împotriva psihanalizei! 


La moartea lui S. Freud 


Decesul lui Sigmund Freud, survenit la 23 septembrie 1939, n-a rămas fără ecou în 
România, deşi toată lumea se afla aici sub impresia izbucnirii celui de-al doilea război 
mondial şi a asasinării de către legionari a primului ministru Armand Călinescu, eveni- 


1. J. Neuman, Dictatura şi dictatorii. Fascismul ín lumina psihanalizei, Bucureşti, Ed. Bi- 
bliofilia, 1936, p. 27 şi 41. 

2. J. Neuman, De ce suferă evreii, Bucureşti, Tip. Le Moment, 1937, pp. 3-4. 

3. „Adam“, IX (1937), nr. 97 din 1 mart., p. 8. În numerele următoare ale revistei nu aflăm 
însă materiale referitoare la problemele ridicate de lucrarea recentă a lui J. Neuman. 

4. H. Sanielevici, În slujba Satanei?!..., vol. IL, Bucureşti, Ed. „Adevărul“, 1935, pp. 238-239 
şi 255. Aprecierea formulată de Sanielevici corespunde cu aceea a profesorului Henri Baruk, re- 
putat psihiatru francez şi activ iudaizant, care considera şi el, dar exprimindu-se în termeni mai 
blinzi şi abordind alt registru, că Freud a acţionat „asemenea falşilor profeţi de care vorbeşte Deu- 
teronomul şi poate ca un pseudomesia, înlocuind idealul de fedek [dreptate] şi de pace al profeților 
evrei cu o viziune a sfişierilor deznădăjduite conformă fatalităţii atrizilor. În acest domeniu, Freud 
apare ca părintele neopăginismului modern“ (La psychanalyse devant la médecine et l'idolátrie, 
Paris, Ed. Zikarone, 1978, p. 49). 

ment petrecut cu numai două zile înaintea morţii părintelui psihanalizei. Desigur că pre- 
sa democrată de la noi a deplins sfirşitul marelui savant care, după înglobarea Austriei 
în cel de-al treilea Reich, îşi trăise ultimul an de viaţă în exil, la Londra. 

O ochire aruncată asupra cîtorva din necrologurile apărute atunci ne permite să între- 
vedem imaginea pe care românii şi-o făuriseră despre Freud. 

Dar mai întîi vom semnala un articol care, deşi a apărut sub semnătura lui Salvator 
Cupcea în revista clujeană „Symposion“ din octombrie 1939, deci după decesul marelui 
surghiunit, pare să fi fost scris mai-nainte, deoarece nu conţine nici o aluzie la încetarea 
din viaţă a acestuia. După ce sint înşiruite etapele creaţiei lui Freud, stăruindu-se asupra 
acceptiunilor pe care el le acordase noţiunii de sexualitate şi asupra insemnátátii psih- 
analizei ca instrument terapeutic şi ca mijloc de interpretare a manifestărilor sociale şi 
culturale, doctorul Cupcea conchidea: „Ca orice şcoală nouă, psihanaliza a patronat, pe 
lîngă mari adevăruri, şi multe erori. Aceste erori nu vor putea scădea însă valoarea per- 
spectivei extraordinare pe care a deschis-o Freud în cunoaşterea sufletului omenesc. Ge- 
neralizările pripite şi nejustificate vor dispărea, dar concepţiile determinismului psihic, 
importanţei inconştientului în motivaţia actelor de conduită şi valorii patogene a trau- 
melor şi trăirilor psihice vor rămîne bunuri definitive ale psiho-biologiei umane."! 

În articolul plin de admiraţie şi de respect pe care Nina Fagon l-a publicat în „Re- 
vista de filosofie“ este subliniat interesul deosebit pe care-l prezintă scrierile din ultima 
parte a vieţii savantului şi este adus un cald omagiu celui care „a aruncat o lumină aspră, 
dar mintuitoare asupra adincului tuturor actelor omeneşti “.2 

Doctorul Ion I. Cantacuzino, care incepea sá se afirme si in lumea teatrului si a ci- 
nematografiei, i-a evocat într-o conferinţă ţinută în ianuarie 1940 la Societatea de Psi- 
hiatrie din Bucureşti pe cei trei celebri psihiatri recent decedați: Freud, Bleuler şi Blon- 
del. Referindu-se la opera ştiinţifică a lui Freud, vorbitorul a atras atenţia că acesta a 
introdus în viaţa psihică „elementul determinist“. Deşi tratamentele analitice sînt inapli- 
cabile în clinicile de boli mintale, rămînînd de domeniul practicii de cabinet, meritele 
psihanalizei depăşesc cu mult cercul de preocupări al psihoterapiei: „Degajindu-se din 
cadrul unei doctrine pur şi utilitar medicale, psihanaliza ajunge să fie o adevărată filo- 
zofie a vieţii şi a personalităţii, o adevărată concepţie a lumii.“ Critica civilizaţiei şi 
culturii formulată de Freud îl apropie pe acesta de alţi mari gînditori romantici, precum 
Rousseau, Dostoievski, Kierkegaard, Tolstoi, Nietzsche.? 

Necrologul apărut în „Analele de psihologie“ a fost semnat de Raşela Felix, care 
conchidea: „Freud, savantul strălucit al timpurilor noastre, cercetător neobosit care nu 
şi-a găsit spiritualiceşte odihna pînă în clipa morţii, e sortit să intre definitiv în Pantheo- 
nul omenirii."* 

Foarte rezervată, iar pe alocuri neprietenoasă este, în schimb, nota publicată de B. 
Daroga în „România literară“. Se afirmă aici că Freud „a deschis, dacă nu căi noi, în 


1. S. Cupcea, Sigmund Freud, în „Symposion“, II (1939), nr. 4-5 din oct., pp. 315-317. 

2. N. F., Sigmund Freud, in „Revista de filosofie“, XXIV (1939), nr. 3-4 din iul.-dec., 
pp. 420-421. 

3. I. I. Cantacuzino, Trei psihiatri dispăruţi: Freud, Bleuler, Blondel, în „Revista fundațiilor 
regale”, VII (1940), nr. 5 din 1 mai, pp. 440-441. În mai 1935, tînărul psihiatru tinuse la Socie- 
tatea Română de Cercetări Psihologice conferinţa Probleme actuale în psihanaliză şi în psihologie 
(Adler şi Jung). 

4. R. Felix, Necrolog — Sigmund Freud, în „Analele de psihologie”, VI (1939), p. 321. Raşela 
Felix, care între timp devenise cercetătoare la Institutul de Endocrinologie din Bucureşti, avea să 
fie exclusă din PCR în cursul campaniei din 1952-1953 de îndepărtare a elementelor politiceşte 
nesigure. Una din principalele motivări ale excluderii a fost simpatia arătată cîndva freudismului. 

orice caz discuţii” şi că „a murit la o vîrstă înaintată, cînd nu mai avea nimic de aşteptat 
şi nu se mai aştepta mare lucru de la dinsul“. Ba chiar s-ar putea spune că a dispărut 
la timp, întrucît „a murit în clipa cînd gloria lui era oarecum în declin, iar învăţătura 
lui supusă la operaţia criticii obiective”. După asemenea aprecieri prea puţin măgulitoare 
sînt reproduse texte ale lui Fr. Wittels şi St. Zweig de evocare a părintelui psihanalizei.! 

Omagiul pe care i-l aducea lui Freud, in revista „Azi“, un anume D. Gr. Bárládeanu, 
altminteri admirator declarat al ilustrului dispárut, se caracteriza, din pácate, prin im- 
precizia documentării şi laxitatea formulărilor. Astfel ni se spune despre întemeietorul 
psihanalizei că „era, în fond, un mare idealist care a suferit de timpuriu deziluzii, de- 
ceptii care l-au obligat să-şi refuleze aspirafiunile"; nu-i atunci de mirare că doctrina sa 
„mişună de contradicții”. Pornind de la concepţia freudiană despre nevroză ca modalita- 
te de dobindire a unui echilibru precar în prezenţa unor tensiuni psihice alicum cu ne- 
putinţă de suportat, Bărlădeanu presupune că, pe plan social, idealul lui Freud ar fi „un 
vis colectiv, o nevroză universală a umanităţii pentru a se despăgubi de răul pe care-l 
suferă refulîndu-şi instinctele... Freud vede viitorul, în această privinţă, fără optimism” 2 

Pentru scriitorul Ion Călugăru, Freud era, dimpotrivă, un mobilizator de conştiinţe, 
„un descifrător al unei epoci ce se barbariza văzind cu ochii, care nu-şi păstra cifrul 
numai pentru sine, ci trăgea semnalul de alarmă, ca să-i avertizeze pe oameni de pri- 
mejdia ce-i aşteaptă” 5 

Surprinzătoare din multe puncte de vedere este nota prilejuită de decesul lui Freud 
pe care a publicat-o pe prima pagină, sub iscălitura lui FI. Stănescu-Gighera, cotidianul 
„Neamul românesc” patronat de N. Iorga. Tocmai fiindcă nota a apărut în ziarul îndru- 
mat de campionul luptei împotriva imoralităţii şi pornografiei, afirmaţia: „Greşesc acei 
ce se grăbesc să vadă în freudism o doctrină indecentă“ este extrem de prețioasă. La 
fel de curioasă e constatarea că elogiul adus savantului dispărut era construit pe o te- 
melie antisemită: , Freud, evreu de origine, aduce evident, în cugetarea sa, şi elemente 
menite să promoveze rasa semită, dar gindirea freudistá, în subtilitatea ei, privită obiec- 
tiv, îşi va avea partea sa de contribuţie în pedagogia modernă. Semiţii în general şi co- 
muniştii au exploatat freudismul în profitul lor politic, căutînd să-l monopolizeze în la- 
tura lui senzaţională, dar aceasta nu ne împiedică să afirmăm că Freud a fost o adevărată 
valoare.“ Finalul ne obligă să admitem că oricum avem de-a face cu un sincer admirator 
al învăţăturii freudiene: „Freud a murit!... Dar rămîne freudismul."* 

Mirarea noastră in privinţa lui Florian Stănescu-Gighera nu poate decît să sporească 
aflind că, la data aceea, era licenţiat în teologie şi aştepta să fie hirotonisit preot. Cum 
de va fi ajuns acest vlăstar de ţărani olteni, adept al lui Iorga si în preajma îmbrăcării 
sutanei, să se intereseze de psihanaliză şi să proclame perenitatea freudismului? 


1. B. Daroga, Octogenarul Freud şi-a încheiat marea socoteală cu viaţa, în „România lite- 
rară“, I (1939), nr. 28, p. 18. 

2. D. Gr. Bărlădeanu, Sigmund Freud, in „Azi“, VII (1939), nr. 32 din 15 oct., p. 7. 

3. I. Călugăru, Moartea în exil sau Sigmund Freud, în „Curierul israelit“, XXXII (1939), 
nr. 33 din 28 oct., pp. 1-2. În aceeaşi gazetă a apărut ulterior o informaţie în legătură cu „come- 
morarea lui Freud la Institutul Cultural al Templului Coral” din Bucureşti. La şedinţa publică din 
9 noiembrie 1939 a institutului, filozoful I. Brucăr a prezentat studiul lui Th. Löwenstein S. Freud 
şi psihanaliza, profesorul Th. Lówenstein a vorbit despre viaţa lui Freud, iar rabinul M. A. Halevy 
a polemizat cu savantul dispărut, care în scrierea sa Moise în lumina psihanalizei negase originea 
evreiască a celui mai de seamă dintre profeţii lui Israel (vezi „Curierul israelit”, XXXII (1939), 
nr. 36 din 19 nov., p. 3). 

4. Fl. Stănescu-Gighera, Creatorul psihanalizei, în „Neamul românesc“, XXXIV (1939), 
nr. 231 din 19 oct., p. l. 

În notiţa prin care „Adam“, revista de cultură evreiască, vestea plecarea lui Freud 
din lumea aceasta, stă scris: „Şi cînd noţiunea Om o să fie din nou respectată, n-o să 


După ce trece în revistă meritele de neşters ale creatorului psihanalizei, Suchianu 
semnalează cele două „eXageraţiuni“ ale sistemului elaborat de Freud: pe de-o parte, 
pansexualismul, iar pe de alta „metoda de a studia bolile mentale «pe dináuntru», nu 
prin simptomele clinice exterioare... ci prin analiza conţinutului psihic, exegeza gîndu- 
rilor pacientului“. 

În încheiere, autorul necrologului mărturisea că este obsedat de o formulă citită cu 
un an mai-nainte pe afişul unei gazete bucureştene: „Plecarea din Viena a pseudo- 
savantului Freud.“3 

Umbra lui Freud avea să-şi continue pribegia la noi şi aiurea, într-o lume sfişiată de 
teribile înfruntări. 


* 


Îndată după 1930 se părea că psihanaliza are în România perspective destul de încu- 
rajatoare. Simpozioanele consacrate lui Freud de către gruparea Criterion în toamna lui 
1932 s-au bucurat de un neaşteptat succes. N-au lipsit nici iniţiativele editării unor pe- 
riodice psihanaliste, dar nici una din cele două reviste „de specialitate“ lansate în 1934- 
1935 nu a izbutit să depăşească primul număr. S-a anunţat atunci şi înfiinţarea unui 
Cerc Român de Studii Psihanalitice, despre a cărui activitate hu ne-a rămas însă nici o 
mărturie. 

În intervalul 1930-1940 au condus efectiv cure analitice potrivit tehnicii freudiene 
probabil vreo zece-cinsprezece medici (dintre care zece sînt precis identificaţi). Cu ex- 
cepţia lui H. Winnik, nici unul din ei nu putea totuşi dovedi, după ştiinţa noastră, că 
trecuse printr-o analiză didactică dirijată de o persoană autorizată. 

Pe de altă parte, vreo Sase-sapte medici sau psihologi au desfăşurat o anumită acti- 
vitate propagandistică în favoarea psihologiei individuale, unii dintre ei asumindu-si sar- 
ELTE IE 

1. A. G., Sigmund Freud, în „Adam“, XI (1939), nr. 146-147 din 15 Sept.-15 oct., p. 4 co- 
pertă. În numărul următor, Miron Grindea, directorul publicaţiei, deapănă amintiri despre încer- 
cările sale de a-l intilni pe Freud la Viena şi apoi la Londra (Sigmund Freud, în nr. 148-149 din 
1 nov.-1 dec. 1939, p. 2 copertă). 

2. D. I. Suchianu, Moartea profesorului Freud, in ,Revista fundațiilor regale“, VI (1939), 
nr. 11 din 1 nov, pp. 457-458. 

3. Ibidem, pp. 460-461. 

cini in domeniul pedagogiei terapeutice si aplicind tratamente de tip adlerian. Ín aceeasi 
perioadá s-au inregistrat si primele timide infruntári publice intre freudisti si adlerieni. 

Un motiv de uimire îl constituie faptul cá practicienii români s-au abținut atunci nu 
numai de la contactarea forurilor psihanalitice internaţionale, dar şi de la constituirea 
unei asociaţii de specialitate pe plan naţional. De vină vor fi fost anumite „complexe 
de inferioritate“ decurgind din caracterul mai degrabă „amatorist” al activităţilor des- 
făşurate de psihanaliştii noştri, dar o explicaţie mai plauzibilă pare a fi tendinţa la izolare 
a freudiştilor din România, care fie că acționau ca „franctirori“, fie cá se complăceau 
în cadrul cîtorva grupuscule incapabile să stabilească raporturi sistematice cu confrații 
din ţară şi din străinătate: grupul medicilor militari, cel al maghiarilor din Cluj etc. 

De altminteri, prin 1935 a început un reflux vizibil al mişcării noastre psihanalitice 
(în măsura în care se putea vorbi la noi de o mişcare psihanalitică bine structurată). 
Retragerea freudismului pe poziţii defensive fusese marcată de campania împotriva psih- 
analizei purtată după apariţia, la sfîrşitul lui 1932, a cărţii lui C. Vlad Mihail Eminescu 
din punct de vedere psihanalitic, carte violent denunfatá ca demoralizatoare, denigra- 
toare şi iremediabil antiştiinţifică. 

Principala cauză a crescindei rezistențe pe care avea să o intimpine psihanaliza in 
fara noastră era însă ofensiva tot mai amenințătoare, pe plan european şi indigen, a ex- 
tremei drepte, adversară cruntă a degradantei doctrine elaborate de „nearianul“ Freud. 
Pe de altă parte, si extrema stingă respingea psihanaliza, imputindu-i o orientare con- 
trarevolutionará de inspiraţie burgheză. 

Trebuie totuşi subliniat că, în ciuda insuficienţelor manifestate la noi de „psihanaliza 
medicală“ şi în ciuda faptului că nici una din operele lui Freud nu apăruse în versiune 
românească, freudismul beneficia la vremea aceea de un real interes din partea unor 
apreciaţi oameni de litere, psihologi, pedagogi, esteticieni etc., ca şi a unui anumit sector 
al „opiniei publice“. Dar trebuie recunoscut că mulţi dintre intelectualii noştri de marcă 
se desolidarizau zgomotos de concepţiile lui Freud şi ale şcolii sale. 

Către sfârşitul anilor '30, psihanaliza a intrat la noi într-un con de umbră adincă. O 
parte din medicii cunoscuţi pentru adeziunea lor la freudism au făcut, mai mult sau mai 
puţin explicit, mea culpa pentru o atare rătăcire, alţii au renunţat la activitatea publicis- 
tică pe această linie, continuind însă practica psihoterapiei analitice. Aparent, mişcarea 
psihanalitică românească îşi încetase existenţa la sfirşitul celui de-al patrulea deceniu al 
secolului nostru. 


Partea a doua 


LUNGA NOAPTE A FREUDISMULUI 
IN ROMANIA 
(1940-1989) 


Capitolul 4 


IMPASURI SI SPERANTE 
(1940-1950) 


Psihanaliza piná la 23 august 1944 


Cei cinci ani care au urmat dispariţiei lui Freud n-au fost deloc prielnici propagării 
psihanalizei în România. Izbucnirea celui de-al doilea război mondial a provocat o în- 
tetire a tensiunilor politice care în nici un caz nu putea favoriza dezbaterile creatoare 
într-un domeniu atit de gingaş si de controversat cum este cel al studiului fundamentelor 
psihicului uman. Aducerea la guvernare în septembrie 1940 a mişcării legionare, eveni- 
ment marcînd instalarea, la noi, a tutelei germane pe plan politic, militar şi chiar cultural, 
a prilejuit exercitarea din partea autorităţilor statale a unei cenzuri destul de riguroase 
asupra vieţii publice, inclusiv asupra activităţilor ştiinţifice. O doctrină întemeiată de un sa- 
vant evreu n-avea cum să fie tolerată în „noua Românie“. Nici după îndepărtarea Gărzii 
de Fier de la cârma ţării, situaţia nu s-a schimbat prea mult, mai ales in perioada cînd 
armata română se găsea angajată, alături de cea germană, în campania din Est. 

Aceasta nu înseamnă totuşi că asupra freudismului s-ar fi aşternut în acei ani tăcerea. 
Mai mult decit atît, dacă unii dintre comentatori se declarau în dezacord cu multe din 
tezele psihanaliste (fenomen am spune firesc, dată fiind esenţa „revoluţionară“ a doc- 
trinei lui Freud), alţii şi-au putut mărturisi atunci aproape nestingherit, doar cu un minim 
de precauţii „stilistice“, adeziunea la această doctrină. 

Astfel, cînd, într-un studiu din 1941 despre „conştiinţă şi inconştient”, Vasile Pavelcu 
a stăruit asupra erorilor comise de freudişti în mult dezbătuta problemă a inconştien- 
tului, n-avem dreptul să afirmăm că o atare atitudine ar fi avut temeiuri politice opor- 
tuniste: la vremea aceea, psihologul ieşean putea fi sincer convins că vederile lui Freud 
nu corespund realităţii „adîncurilor sufleteşti”. 

De pildă, Pavelcu nu este de acord cu „imaginea spaţială” pe care psihanaliştii o 
propuneau pentru a pune în evidenţă deosebirile dintre conştient şi inconştient: „incon- 
ştientul este văzut ca ocupind... o cameră mare şi conştientul una mai mică” sau, alteori, 
„conştientul şi inconştientul sînt comparate cu două camere despărțite cu o lentilă a unei 
lunete“. La fel de nesatisfăcătoare i se pare opinia lui Freud, a lui Jung şi a altor psih- 
analişti că „faptele inconstiente s-ar deosebi de cele conştiente numai după origine, după 
vechime şi mai ales după gradul de severitate al păzitorului moralității conştiente”. Dar 
cu totul inacceptabilă i se pare mai cu seamă ideea „reprezentărilor inconstiente", care 
ar trebui sá o legitimeze pe aceea, la fel de absurdă, a „raţionamentelor inconstiente". 

Referindu-se la feluritele şcoli psihanalitice, Pavelcu formulează o apreciere puţin 
măgulitoare: „Există teorii numite psihologice care nu demonstrează altceva decît că 
autorii lor sînt lipsiţi de elementară intuiţie psihologicá."! 


1. V. Pavelcu, Conştiinţă şi inconştient, in „Analele de psihologie”, VIII (1941), pp. 190-192. 

Nici Constantin Noica nu poate fi invinuit cá a adoptat o atitudine „Conjuncturală“ 
faţă de freudism atunci cînd nota, privitor la „puritatea românească“, în Jurnalul Jilo- 
sofic: „Cind moare omul, spune o legendă populară, «de a fost trupul fără păcat, sufletul 
îl sărută de sus pînă jos si zice: trupule, floare, cum m-ai purtat tu pe mine si m-ai 
păzit!» Un freudian de azi ar analiza afirmaţia cu sărutul de sus pînă jos. Dar să lăsăm, 
pentru o dată, lucrul în puritatea lui. Doar e legendă, şi încă frumoasá.*! Îndemnul con- 
semnat aici dezvăluie părerea intimă şi dintotdeauna a lui Noica despre psihanaliză, pă- 
rere întru totul corespunzătoare celei exprimate îndeobşte de conaţionalii săi: psihanaliza 
nu reuşeşte decît să întineze realităţile asupra cărora ea se pleacă... 


„Deşi cînd citeşti încercări ca aceea a d-lui dr. Vlad sau chiar unele dintre contribuţiile 
publicate în revista freudiană Imago, închinată aplicărilor la ştiinţele morale, ai adesea 
o netedă impresie de caducitate, analoagă cu aceea deşteptată de explicările mitologi- 


a lui Vlad, ba chiar reproduce, dintr-un manuscris al poetului, „o pagină surprinzătoare“ 
care vine în sprijinul tezei psihanalistului român referitoare la „aspectul mater al ero- 
ticii eminesciene".2 

Dar cum să nu desluşeşti nefericita pecete a epocii pe afirmaţia notată în continuare 
de criticul şi istoricul literar, care, în acel moment, ocupa poziţia oficială de director al 
editurii Fundațiilor regale: „În genere, psihanaliza, întrucât răscoleşte tărîmurile destră- 
mării, poartă tara originii semite a creatorului ei, al cărui dicton: Acheronta movebo este 
tipic“? 

Consideraţiile privitoare la doctrinele psihanalitice din paragraful rezervat „concep- 
tului de individualitate“ în cartea Psihologia educației a lui Dimitrie Todoranu nu par 
să se resimtă de pe urma unor oprelisti impuse de oficialitatea nebinevoitoare. Cercetăto- 
rul clujean refugiat in 1942 la Sibiu a acordat, în această lucrare, trei pagini vederilor 
lui Freud despre individualitate, patru celor ale lui Adler şi şase celor ale lui Jung. Des- 
pre părintele psihanalizei, el scria atunci: „Cu toate exagerările implicate de o concepţie 
pansexualistă a vieţii şi de instaurarea unui principiu tiranic ce domină manifestările 
psihice, cel hedonist, S. Freud a încercat cea dintii explicare a întregii arhitectonici psi- 
hice... Îndrăzneaţă prin abordarea unor probleme de adîncime si prin precizarea atîtor 
zone nebănuite ale vieţii noastre interioare, concepţia freudiană, deşi supusă inevitabi- 
lelor întregiri şi corectări, rămîne una din construcţiile masive ale psihologiei actuale."4 
HEADER 

1, C. Noica, Jurnal filosofic, Bucureşti, Ed. Publicom, 1944, p. 67. 

2. D. Caracostea, Creativitatea eminesciană, Bucureşti, Fundaţia Regală pt. Literatură şi Artă, 
1943, pp. 58-59. 

3. Ibidem, p. 60. Acheronta movebo, voi muta din loc Aheronul (unul din fluviile Infemului). 

4. D. Todoranu, Psihologia educaţiei, Sibiu, Tip. Cartea românească din Cluj, 1942, p. 91. 
De menţionat că, la retipărirea cărţii în 1974 (de către Editura Didactică şi Pedagogică din Bu- 
curesti), ultima frază reprodusă mai sus a dispărut, desigur fiindcă era prea favorabilă freudismu- 
lui. Să-şi fi schimbat între timp părerile D. Tudoran (căci aşa este semnată acum cartea, care la 


reeditare poartă titlul Individualitate şi educaţie) sau nu cumva libertatea de opinie era mai efec- 
tivă în 1942 decit în 19742... 


IMPASURI SI SPERANTE 223 


Cit priveşte „psihologia individuală”, autorul constata cá teoria adlerianá „despre dina- 
mica psihică ca o acţiune compensatoare a inferioritátii, înlăuntrul căreia trăsăturile con- 
stante ale caracterului sînt mijloace ce organizează experienţa în vederea realizării ima- 
ginii ideale, este deosebit de semnificativă pentru psihologia omului modern”. 

Vederile lui Freud în legătură cu „conflictele dintre motive” sînt prezentate sobru, 
dar obiectiv în monografia lui Alexandru Roşca Motivele acţiunilor umane? 

În 1944 a fost tipărită, tot la Sibiu, cea de-a doua ediţie a cărţii lui Nicolae Mărgi- 
neanu Psihologia persoanei. Teoriile lui Freud sînt expuse amplu şi nuanţat in mai multe 
capitole, iar în lucrare figurează paragrafe speciale privitoare la psihanaliza freudiană 
(pp. 66-87) şi cea adleriană (pp. 87-92). De reţinut constatarea că „psihanaliza lui Freud 
reprezintă, fără îndoială, teoria cea mai psihologică emisă pină acum asupra dinamicii 
umane. Caracterul psihologic al principiilor explicative cu care ea lucrează nu e numai 
dominant, ci pur şi simplu exclusiv“. De aceea psihologul român critică faptul că Freud 
desconsideră total „principiile biologice şi sociale în stare să arunce o puternică şi im- 
portantă lumină asupra mobilului ce animă stráduintele persoanei umane". În continuare, 
Mărgineanu notează cu satisfacţie că savantul vienez pare să-şi fi dat seama, către sfir- 
şitul vieţii, „de această unilateralitate a teoriei sale"? 

Psihanaliza n-a fost însă evocată, la epoca aceea, numai în asemenea scrieri ştiinţifi- 
ce cu circulaţie destul de restrînsă. Într-un periodic de propagandă medico-sanitară cu 
tiraj relativ mare, cum era bilunarul „Trup şi suflet“, editat de ziarul „Universul“ şi con- 
dus de medicul, istoricul şi literatul Nicolae Vătămanu, doctorul Constantin Vlad a pu- 
blicat, număr de număr, începînd din iulie 1943, articole de popularizare a cunoştinţelor 
de psihologie, psihiatrie şi igienă mintală cu o orientare freudiană tot mai evidenti. 

Tematica abordată era foarte diversă: Femeia geloasă, Psihoinfantilii (neisprăviţii), 
De ce se sinucid unii oameni? (aflăm de aici că „sinuciderea e un omor în oglindă“, 
întrucît ura pretinde o ucidere care, neputindu-se sávirgi în afară, se efectuează pe sine 
însuşi), Cleptomania (pornirea spre furt), Despre grandomanie (îngîmfarea bolnăvicioa- 
sd) — text cu iz adlerian, Frica, Proiecţia fricii (ipohondria şi fobia), Fuga de realitate, 
Pecetea instinctului (freudism care se fereşte să-şi spună pe nume), Despre nevroze (pre- 
zentare a teoriei proprii despre cele trei instincte fundamentale), Tílcul viselor (cu citarea 
nominală a lui Freud), Idei şi acţiuni obsedante (reluare a articolului din 1934 Míinile 
Ladyi Macbeth), Suflete gíngave (boala ezitárii), Cele trei euri ale noastre (despre me- 
canismele psihanalitice care acţionează la nivelul eului vegetativ, al celui social si al 
celui rational), În luptă cu noi înşine (teoria personală despre instincte), Despre afectele 
primare: iubirea, ura, frica. Cu acest ultim articol, din 15 martie 1944, colaborarea la 
„Trup şi suflet” a lui C. Vlad se întrerupe pentru mai bine de o jumătate de an. 

În şirul acestor texte s-a intercalat şi unul intitulat Falşii perverşi. Era vorba aici de 
contribuţiile ştiinţifice ale lui Freud, de „complexul lui Oedip, complexul castraţiei, sen- 
timentul culpabilităţii şi al autopedepsirii", de alte aspecte psihologice şi psihiatrice 


1. Ibidem, p. 93. Epitetul deosebit de nu mai figurează în ediţia din 1974. 

2. Al. Roşca, Motivele acţiunilor umane, Sibiu, Ed. Inst. de Psihologie al Univ. din Cluj la 
Sibiu, 1943, pp. 136-145. La fel de atent sint expuse punctele de vedere ale lui Adler şi Jung. 

3. N. Mărgineanu, Psihologia persoanei, ed. II, Sibiu, Ed. Universităţii din Cluj la Sibiu, 
1944, p. 85. 

4. În coloanele rezervate publicităţii şi reclamelor a apărut atunci anunţul: „Dr. C. Vlad, do- 
cent universitar. Nervoase-mintale. Str. Popa Rusu nr. 9. Consultă 4-7 d.m. Tel. 2.87.55." („Trup 
şi suflet“, VIH (1943), nr. 238 din 15 iul, p. 17.) Într-un astfel de anunţ nu se putea preciza, la 
vremea aceea, că titularul cabinetului medical efectuează tratamente psihanalitice. 

avînd strînse raporturi cu concepțiile psihanalitice. Trebuie însă observat că acest articol 
de orientare parcă ostentativ freudiană este singurul nesemnat dintre cele pomenite adi- 
neauri.! Să avem de-a face cu o scăpare imputabilă tipografiei? Sau poate că, din spirit 
de prevedere, doctorul Vlad a preferat ca în această împrejurare să rămînă în umbră? 


Despărțirea de psihanaliză a lui L. Blaga 


În supraincárcatul cu evenimente dramatice an 1941, atenţia cercurilor noastre inte- 
lectuale a fost captatá, la un moment dat, de „cazul Blaga“. Autorul Spaţiului mioritic 
a reacţionat energic în presă la învinuirea pe care i-o aducea poetul şi eseistul Dan Botta 
cum că-l deposedase pe tăcute de ideea „Spaţiului ondulat“ sau ,unduit" ca topos spe- 
cific spiritualităţii româneşti. Ca urmare a schimbului de acuzaţii, culminînd cu apre- 
cierea lui Blaga că purtarea lui Botta este »Obraznicá şi lagá", acesta din urmă i-a trimis 
martori filozofului clujean, care însă a refuzat duelul, invocind motive procedurale. Re- 
ţinem din broşura publicată de Dan Botta după acest incident doar afirmaţia: „Ca agent 
al freudismului în România şi al mai multor confuzii de ultimă oră, domnul Lucian Bla- 
ga fusese autorul a numeroase lucrări filozofice pe care, pînă atunci [pînă la apariţia 
Spaţiului mioritic], nimeni nu le luase în serios.“2 

Retipărindu-şi în anul următor Opera dramatică, la Editura Dacia Traiană din Sibiu, 
Blaga a avut prilejul să demonstreze încă o dată emanciparea sa faţă de schemele psi- 
hanalitice care-l seduseseră atunci cînd a scris primele sale producţii teatrale. Ştim prea 
bine că revizuirea la care a supus „jocul dramatic" Fapta, devenit Ivanca în versiunea 
definitivă din 1942, nu este efectul conjuncturii politice instalate o dată cu preluarea 
puterii de către extrema dreaptă; de-a lungul anilor '30, Blaga şi-a exprimat în repetate 
rînduri rezervele faţă de anumite aspecte esenţiale ale psihanalizei, ceea ce echivala cu 
o mărturisire a regretului că acordase freudismului o atit de mare însemnătate in dra- 
maturgia sa din tinereţe. 

La republicarea din 1942 au fost eliminate din Ivanca (fosta Faptd) toate referirile 
directe la Freud şi psihanaliză, iar acestea nu fuseseră puţine sau lipsite de semnificaţie 
scenică. Autorul a procedat şi la o anumită modificare a profilului personajelor. Astfel, 
„Tînărul doctor“ anonim din Fapta apare ca doctorul „Dinu“ în Ivanca; acesta încetează 
să mai fie un diagnostician (cu argumentaţie medical-ştiinţifică) al evenimentelor, trans- 
formîndu-se în modestul lor comentator. Practic, el îşi pierde rostul dramatic: dintr-un 
raisonneur investit cu misiunea de a elucida prin demonstraţii psihanalitice substratul 
acţiunii (al ,faptei"), el preia sarcina de informator accidental al tatălui. Schimbarea tit- 
lului piesei se arată a fi pe deplin justificată: nu „fapta“ ca fundal psihanalitic este de- 
finitorie pentru împlinirea „jocului dramatic“, ci prezenţa decisivă a Ivancăi. 

Apare limpede că Blaga artistul şi gînditorul matur s-a simţit dator să-şi „castreze“ 
opera juvenilă, care probabil că-l nemultumea nu numai prin „exotismul“ ei ideologic, 
dar şi datorită anumitor deficienţe de gust artistic. Reuşita n-a fost însă completă, căci, 
deşi din text au dispărut termenii „tehnici“ şi „dezvoltările teoretice“ preluate nemijlocit 
din sistemul doctrinar al psihanalizei, piesa a rămas freudistă atât prin „pretextul“ intri- 
gii, cât şi prin motivațiile (din păcate, adeseori destul de forţate) ale comportamentului 


1. Falsii perversi, în „Trup şi suflet”, VIII, (1944), nr. 252 din 15 febr., p. 13 si 16. 
2, D. Botta, Cazul Blaga, Bucuresti, Tip. Bucovina, 1941, p. 19. 

personajelor. Datorită si acestui lucru, /vanca rămîne o mostră de teatru expresionist 
,románesc"!. 

Vasile Băncilă socotea că „dramele mari“ ale lui Lucian Blaga, precum Avram lan- 
cu, Meşterul Manole sau Cruciada copiilor, scrieri ce valorifică fiecare cîte „un mit de 
halucinantă transfigurare şi de puternică tensiune“, constituie adevărate îndemnuri „la 
trăiri majore şi la un idealism radical“. Nu totuşi lipsite de interes, aprecia exegetul, sînt 
şi acele producţii cumva minore, in care Blaga „aplică în oarecare măsură o reţetă a 
timpului” (ingenioasă formulă eufemistică pentru a desemna freudismul!...), cum ar fi 
Daria sau Fapta, deşi asemenea „rare distracţii“ nu-l caracterizează pe filozoful poet.? 
Dar Blaga a trebuit să plătească destul de scump „distracţia“ sa freudiană... 

Depănînd amintiri din perioada studiilor la Viena, cînd îl cunoscuse pe Lucian Bla- 
ga, Nichifor Crainic ne încredinţează că flăcăul din Lancrăm îi fusese lui şi altor colegi 
de peste munţi „o călăuză fermecătoare. Uneori — adaugă Crainic — sensibilitatea 
noastră de regáteni era contrariată oarecum de admiraţia lui prea lipită de lucrurile nem- 
testi. El, cel de-atunci, nu era încă deplin român ca astăzi. Îl subjuga expresionismul, 
lozinca de artă a vremii."? La fel cum prețuirea de către Blaga a „lucrurilor nemţeşti” 
se extinsese şi asupra freudismului. 

Elogios se va exprima Nichifor Crainic despre marele său prieten transilvănean şi 
in 1940: „Un Lucian Blaga nu se găseşte la toate ráspintiile, atît de puţine, ale tinerei 
noastre culturi autohtone.“ Faza „freudizantă“ a lui Blaga nu-i trecută cu vederea, dar 
semnificaţia depăşirii ei este apăsat subliniată: „Spirit pur, înalt şi aristocratic aproape 
în tot ceea ce a scris — cu excepţia a trei drame din perioada freudistă, pe care a res- 
pins-o apoi cu puternice argumente filozofice —, Lucian Blaga aduce în cugetarea ro- 
mânească un sistem magnific închegat, în care îndrăzneţe idei metafizice ale timpului 
fuzionează, ca la nici un alt gânditor anterior, cu duhul nostru autohton.“4 

Dar peste numai trei ani, Nichifor Crainic îl demască brutal pe Blaga ca agent al 
freudismului. Ca urmare a adincirii unor divergențe pe teme estetice, politice şi mai cu 
seamă teologice, directorul „Gândirii“ îşi îngăduie să-l identifice pe Blaga, într-un fai- 
mos text satiric, cu nimeni altul decît cu Iulian Apostatul, împăratul roman din secolul 
al IV-lea, care datoreşte slujirii páginismului renumele cu care a intrat în istorie. Nici 
că se putea ocară mai mare pentru un intelectual român deprins să cutreiere pe melea- 
gurile bogosloviei, şi încă fiu de preot! 

Ni se spune despre Iulian prefiguratorul lui Blaga că „nu era un metafizician pro- 
priu-zis, ci numai un filozof cu talent de pamfletar“, că fusese crescut în credinţa creş- 
tină, dar învățase în paralel şi „filozofia páginá", maestru fiindu-i „celebrul retor págin 
Libanius, o figură seducătoare, cum ar fi pentru mulţi din vremea noastră evreul Sig- 
mund Freud"; contactul cu acesta l-a împins pe Iulian „să-şi arunce toate preferinţele 
unui suflet arzător asupra curentului elenistic al epocii, conglomerat hibrid de filozofie 
neoplatonică, de mituri perimate şi de mistere asiatice abracadabrante". Înşiruirea ele- 
mentelor componente ale acestui oribil amestec „elenistic“ vrea probabil să sugereze 
caracterul eteroclit al freudismului, in care pozitivismul stiinfifico-filozofic face casă 
bună cu dogmele superstitioase şi intuiţiile mitologice. 


1. Ea a fost inclusă de Valentin Silvestru, sub această formă „defreudizată“, în Antologia pie- 
sei româneşti într-un act, vol. III, Cluj-Napoca, Ed. Dacia, 1982, pp. 135-165. 

2. V. Băncilă, Lucian Blaga energie românească, Cluj, Col. „Gând românesc“, 1938, p. 135. 

3. N. Crainic, Cîteva notițe despre Lucian Blaga, în „Gândirea“, XIII (1934), nr. 8 din dec., 
p. 349. 

4. N. Crainic, Nostalgia Paradisului, Bucureşti, Ed. Cugetarea, 1940, p. 327. 

Cultivarea de cátre Blaga alias Iulian a doctrinelor stráine, printre care trona psih- 
analiza, este asemuitá trebii la care se dedau „adunătorii resturilor de ţigări“: în posesia 
,mucurilor de idei ale filozofiei págine", acel Iulian se credea „un filozof şi un profet“ 
capabil „să incendieze cerul lui Dumnezeu“. Cit despre „etnicismul“ cu care se făleau 
asemenea gînditori, el era „corupt de molima misterelor venite din Asia Mică şi Egipt; 
tot aşa ca la unii filozofi moderni, care cred că gîndesc naţional sub obsesia formulelor 
evreului Sigmund Freud“. 

Purtătorul modem al măştii lui Iulian Apostatul făcea şi el parte dintre filozofii „cu 
drac în ei“, care „se socot revoltați că nu pot cugeta din pricină că Dumnezeu a cugetat 
cosmosul întreg, o dată pentru totdeauna“.! Exploatind nemilos fugara şi superficiala 
adeziune a lui Blaga la freudism, acel aproape uitat „păcat al tineretilor* dramaturgului, 
Crainic s-a silit aşadar să zugrăvească imaginea terifiantă a unui filozof anticreştin, de- 
votat cu trup şi suflet păgînismului la modă şi avînd în el „dracul“ psihanalizei. 

Dacă ne gîndim bine, freudismul lui Blaga de la mijlocul anilor '20 a fost mai de- 
grabă un freudism veleitar, artistul fiind convins pe atunci că psihanaliza îi poate fumiza 
materia primă pentru durarea unor construcţii dramatice de efect. Dar nici cînd a apelat 
la psihanaliză în operele sale de filozofie a culturii el nu şi-a dat silinta să se conforme- 
ze principiilor enunțate de Freud sau Jung, ci a urmărit doar să selecteze din doctrina 
acestora anumite aspecte disparate ce promiteau să fie de folos la închegarea viziunii 
proprii. 

Într-o culegere de „aforisme şi însemnări“ pe care Blaga a publicat-o îndată după 
ultimul război, notația intitulată O teorie a culturii este relevantă in privinţa discrepan- 
telor dintre orientarea gîndirii lui Freud şi cea a filozofului român: „După o teorie, care 
circulă de altfel în diverse variante, cultura este socotită ca o realizare improprie a unui 
dor, a unei pofte mai adinci a omului, a unui apetit care nu reuşeşte să se satisfacă pe 
linia sa. Că numeşti această sete «libido», ca Freud, sau «nostalgia Paradisului», ca No- 
valis, nu schimbă întru nimic esenţa teoriei, prin care cultura e degradată la rol de su- 
rogat. Cultura, dacă este ceva, trebuie să fie în sine şi pentru sine. Altfel, pur şi simplu, 
ea nu este.“2 

Cum a evoluat, mai mult sau mai puţin spontan, gindirea lui Lucian Blaga cátre 
sfirsitul anilor '40 ne informează, mai mult sau mai putin sincer, cursul de filozofia 
culturii ţinut în 1947-1948 la Universitatea din Cluj. 

Ín tot acest curs, în care, printre altele, este vorba de relaţia dintre „biologic“ şi „so- 
cial", de instinct şi inteligenţă, de sursele vieţii psihice, numele lui Freud nu-i pomenit 
niciodată. În schimb se fac trimiteri la Marx şi Engels, la biologul Marcel Prenant, la 
geneticienii contemporani, ceea ce indică o „apropiere de marxism, în tot cazul dorinţa 
de a-şi însuşi anumite idei de care, pînă în acel timp, era complet stráin"*. 


1. N. Crainic, Iulian Apostatul, in „Gândirea“, XXII (1943), nr. 3 din mart., pp. 173-174. 

2. L. Blaga, Discobolul, Bucureşti, Ed. Publicom, 1945, p. 93. În aceeaşi carte figurează şi 
altă observaţie referitoare la psihanaliză: „Psihanaliza, dacă şi-ar fi expus teoriile şi opiniile cu 
un pic de autoironie, s-ar fi apropiat de adevăr neasemănat mai mult decit s-a apropiat.“ (Ibidem, 
p. 123) Sună foarte româneşte acest apel la autoironie ca mijloc de prevenire a infatuării şi chiar 
a egolatriei sterilizante... 

3. Textul respectiv a fost litografiat in 1948 sub egida Centrului Studenţesc din Cluj şi a fost 
tipărit la Timişoara in 1976 sub îngrijirea lui Ion Maxim. 

4. I. Maxim, Lucian Blaga şi problema antropogenezei, studiu introductiv la L. Blaga, Aspec- 
te antropologice, Timişoara, Ed. Facla, 1976, p. 14. 

Un interes aparte îl prezintă examenul la care Blaga supune aici din nou teoria arhe- 
tipurilor a lui Carl Gustav Jung. Magistrul clujean este de părere că această teorie poate 
fi repudiată cînd se înfăţişează cu pretenţii de exclusivitate, dar nu trebuie neglijată dacă 
este redusă „la elementele ei verosimile“. Inacceptabilă este concepţia despre arhetipuri 
ca elemente ale unui „inconştient colectiv“ echivalent cu o aşa-zisă „memorie eredi- 
tară“. De fapt, arhetipurile trebuie puse în conexiune mai ales cu problematica instinc- 
tului, întrucât ele sînt totdeauna „înrădăcinate în circuite instinctive“ de natură animală. 

În nici un caz activitatea creatoare specifică omului nu poate fi fundamentată cu 
precădere pe date arhetipale. Creaţile de cultură, precum miturile, concepţiile religioase, 
viziunile metafizice, teoriile ştiinţifice, operele de artă, sistemele şi normativele morale, 
îşi află determinismul în „factori stilistici“, care nu pot fi puşi în legătură cu circuitele 
biologico-instinctuale ale animalului, deoarece îşi au izvorul în „istoricitate“.2 

Aceasta nu înseamnă că arhetipurile nu se manifestă la nivelul creaţiilor culturale 
sau al unor fantezii ale psihopatilor. Lui Jung i-a scăpat însă amănuntul esenţial că, în 
procesele de creaţie, arhetipurile „apar totdeauna modelate în tipare stilistice, fiind do- 
minate de acestea, cîtă vreme în fanteziile psihopaţilor arhetipurile îşi fac simțită pre- 
zenţa ca nişte complexe autonome" 3 

După ce, practic, se despărţise de Freud înainte de 1930, Blaga avea să se delimiteze 
strict de Jung la 15-20 de ani după aceea. 

Semnalăm şi teoria despre multiplicitatea psihanalizei pe care, în romanul Luntrea 
lui Caron, scris de Lucian Blaga prin anii '50, o face mai mult în joacă Leonte Pătraşcu, 
„dublul“ filozofului şi poetului: „Sînt posibile atîtea psihanalize cîte instincte fundamen- 
tale stau la baza vieţii.“ Pătraşcu vrea mai cu seamă să demonstreze că materialismul 
istoric este o specie de psihanaliză întemeiată pe recunoaşterea rolului capital al instinc- 
tului foamei.4 Concepţia aceasta o aminteşte întru câtva pe cea despre principalele ma- 
nifestări instinctuale formulată prin 1925 de doctorul Constantin Vlad. 


Reinvierea speranfelor 


În chiar numărul din august 1944 al „Revistei fundațiilor regale", unde se saluta 
alăturarea României la forţele democraţiei, a apărut nota lui Adrian Marino „Psihana- 
liză “ antică? După ani de penibilă supravieţuire aproape mută, freudismul revenea la 
ordinea zilei, o dată cu îndepărtarea opresiunii politice şi culturale. 

Luînd cunoştinţă de o relatare antică privitoare la Antifon Sofistul, Marino a desco- 
perit o prefigurare a terapiei psihanalitice în cea de-a doua jumătate a secolului al V-lea 
a. Chr. Pseudo-Plutarh arată despre acel Antifon că „a compus o Artă a nesuferingei, 
aşa cum este tratamentul pe care medicii îl prescriu bolnavilor, şi construindu-şi el la 
Corint o casă de sănătate lîngă piaţa publică, a anunţat printr-un afiş cá el poate trata 
prin cuvinte pe cei năpăstuiţi; şi aflind cauzele bolii, îi mingiia pe suferinzi"?. 


1. L. Blaga, op. cit., pp. 167-168. 

2. Ibidem, pp. 170-174. 

3. Ibidem, p. 175. 

4. L. Blaga, Luntrea lui Caron, Bucureşti, Humanitas, 1990, pp. 197-199. 

5. Am reprodus din tălmăcirea lui Constant Georgescu pentru culegerea Filosofia greacă pînă 
la Platon, vol. II, partea a 2-a, Bucureşti, Ed. Ştiinţifică şi Enciclopedică, 1984, p. 409. 

Adrian Marino remarcă mai întîi cá Antifon, asemenea lui Freud, practica o psiho- 
terapie prin întrebări menite să descopere cauzele bolii, procedind „oarecum socratic, 
întocmai ca şi medicul psihanalist“, care, „Printr-un chestionar abil, caută să aducă la 
lumina conştiinţei diteritele refulări şi complexe ale pacientului, care este în felul acesta 
ajutat să-şi cunoască impulsiunea ascunsă, pentru a şi-o satisface“l. Referitor la asemă- 
nările de structură şi destinaţie pe care le prezintă modalitatea psihoterapeutică aplicată 
acum 2 500 de ani şi tehnicile psihanalitice actuale, eseistul român constata cam grăbit: 
„Individul comun are... oricînd nevoie de un procedeu urgent, practic, imediat, neinte- 
riorizat, oarecum «la modă», şi aceasta atît sofistul Antifon cât şi Freud s-au oferit să-l 
imagineze.“2 Din păcate, cura analitică de tip freudian nu se înfăţişează defel ca un pro- 
cedeu „urgent“ şi „imediat“; pentru a-i aprecia rezultatele este nevoie de eforturi siste- 
matice desfăşurate multe luni la rînd, uneori cîțiva ani. Nemaivorbind de faptul că numai 
de „neinteriorizare” nu poate fi vorba în cadrul tratamentelor analitice. 

Este totuşi de admirat ingeniozitatea cu care Adrian Marino a formulat această ispi- 
titoare conjectură istorică pornind de la un material informativ extrem de sărăcăcios. 

În octombrie 1944, Constantin Vlad şi-a reluat colaborarea la „Trup şi suflet“, de 
data aceasta fără să-şi mai ascundă convingerile freudiste. A publicat atunci note refe- 
ritoare la raporturile criminalităţii cu stările nevrotice, un articol Despre ticuri (cu men- 
tionarea cazului unui gornist militar, pe care-l prezentase în mai vechile lui scrieri de 
psihanaliză), un mai amplu Studiu asupra isteriei (în care schiteazá o sinteză a teoriilor 
lui Freud şi Pavlov), apoi textele Narcissus, Traume şi complexe (cu subliniată promo- 
vare a punctelor de vedere freudiene), Rátáciri individuale etc. Colaborarea intermitentă 
la „Trup şi suflet” a doctorului Vlad ia sfirşit în primăvara lui 1946; de altfel, la vremea 
aceea, revista nu mai izbutea să-şi asigure apariţia regulată. 

Merită consemnată aici o iniţiativă a lui C. Vlad materializată începînd cu numărul 
din august-septembrie 1945 al acestei publicaţii de popularizare a cunoştinţelor medicale 
şi igienice. Atunci a fost inaugurată Rubrica psihoafectivă, cu „sfaturi şi răspunsuri date 
de d-l dr. C. Vlad" cititorilor aflaţi la nevoie. Într-o notiţă prealabilă se făcea cunoscut: 
„Scrisorile pentru această rubrică se vor trimite pe adresa: d-lui dr. C. Vlad, str. Popa 
Rusu 9, Bucureşti. Rugăm a se da cît mai multe amănunte asupra vieţii proprii şi a ta- 
bloului familial — apoi întîmplări şocante şi cel puţin unul sau două visuri, în special 
dintre cele care se repetă.“3 

Ar fi vorba aşadar de un soi de microconsultatii „psihanalitice“ acordate prin cores- 
pondenţă. Dar examinind cele cîteva „cronici psihoafective^ redactate de doctorul Vlad 
constatăm cu oarecare uimire că ele nu se deosebesc de obişnuita „poştă a cititorilor“ 
din publicaţiile cu îndrumări igienico-sanitare: aceleaşi sfaturi banale şi mai mult „de 
bun simţ“ date celor necăjiţi — lor personal sau prin cineva apropiat —, din pricina 
alcoolismului, onaniei, bolilor venerice, acneii juvenile etc., cu îndemnul de a se prezenta 


1. De fapt, ancheta ,detectivà^ a psihanaliştilor contemporani (ca şi, eventual, cea condusă 
de atenianul Antifon) nu urmăreşte descoperirea „impulsiunii” în vederea „satisfacerii“ ei directe 
şi prompte: decisivă în această privinţă este „conştientizarea“ cauzei care a determinat manifestări- 
le nevrotice. 

2. A. Marino, „Psihanaliză “ antică?, în „Revista fundațiilor regale“, XI (1944), nr.8 din aug., 
p. 480. 

3. „Trup si suflet“, X (1945), nr. 284-285 din aug.-sept., p- 3 copertă. Rubrica psihoafectivă 
a figurat şi în următoarele trei numere ale revistei, inclusiv in cel din ian.-mart. 1946, cînd sem- 
nătura lui C. Vlad apare pentru ultima dată în „Trup şi suflet“. 

la medic si mai ales de a nu pierde increderea in ei ingisi. Nu intilnim referinte explicite 
la psihonevroze propriu-zise si nici vreo aluzie la experienţa onirică a „pacienților“. 

Încă la sfirşitul lui septembrie 1944, gazeta bucureşteană „Tribuna poporului”, de 
sub direcţia lui G. Călinescu, înserase articolul lui Emil F. Pană Heinrich Jacoby si sti- 
mularea creaţiei! dedicat continuatorului elveţian al operei lui Alfred Adler. Peste cîte- 
va luni, „Tribuna poporului“ va face loc în paginile sale şi altui material de orientare 
adlerianá: în primăvara lui 1945, Emil Feder (care deci renunţa la pseudonimul cu care 
semnase articolul din luna septembrie a anului precedent) a publicat aici o pledoarie în 
favoarea concepţiilor pedagogice ale creatorului psihologiei individuale: „Alfred Adler 
— remarca discipolul său român — este acela care a dat o descifrare mai amplă din 
punct de vedere social problemei psihogenezei nevrozelor. El a adus în explicaţiile sale 
prezenţa factorilor sociali, caracterul omului fiind rezultatul interferenţei si a altor fac- 
tori, în afara celui sexual.'? Afirmația finală sună ca o aluzie polemică la „pansexualis- 
mul freudian". 

Dar trebuie menţionat cá, într-un articol despre „psihoterapie şi pedagogia terapeu- 
tică” apărut peste un an, Feder subliniază în primul rînd meritele din acest domeniu ale 
lui Sigmund Freud, după care stăruie asupra contribuţiilor aduse de elevii săi Carl Gus- 
tav Jung, Alfred Adler si Fritz Künkel la explicarea nevrozelor şi la fundamentarea teo- 
retică şi practică a psihoterapiei. 

Vom pomeni acum despre o manifestare minoră, dar care dă şi ea seama, în felul 
sáu, de interesul pe care psihanaliza reîncepea să-l stirneascá la noi. În primăvara lui 
1945 au fost programate la Societatea Studenţilor în Medicină din Bucureşti, în cadrul 
ciclului de referate „Limitele medicinii”, de a cărui organizare mă ocupam, două expu- 
neri avînd contingente cu freudismul: la 15 martie Gheorghe Brătescu a vorbit despre 
problema sexuală, iar la 12 aprilie Vasile Jemna a făcut o prezentare a psihanalizei 4 
Referatul meu urmărea, de fapt, familiarizarea tinárului nostru public cu ideile radicale 
ale freudistului disident germano-american Wilhelm Reich, aşa cum apăreau ele în ver- 
siunea franceză (intitulată La crise sexuelle) a scrierii acestuia Revoluţia sexuală. Amin- 
tita versiune franceză este însoţită de un text antifreudian al sociologului sovietic I. Sa- 
pir, dar la vremea aceea nu aveam suficient ,discernámint partinic“ pentru a mă 
solidariza cu criticii oficiali ai psihanalizei, iar nu cu reprezentanţii eterodocşi ai ei. De 
menţionat şi amănuntul că referatul despre psihanaliză a fost ţinut de un lider al stu- 
denţilor naţional-ţărănişti. Se părea deci că mediciniştii de cele mai diferite culori po- 
litice erau de acord să aprofundeze împreună, prin discuţii libere, doctrina lui Freud... 

La cea de-a şasea aniversare a morţii lui Freud, medicul Corin Eugeniu Grosu, re- 
dactor la „Revista fundațiilor regale”, a publicat un articol omagial, in care sublinia că 
marele dispărut „nu este un filozof, ci un cercetător în planul ştiinţei“. Cu acest prilej, 
Grosu îşi exprima regretul că, în ţările latine, psihanaliza a fost considerată „cu mare 
uşurinţă” 5 


1. Em. F. Pană, Heinrich Jacoby şi stimularea creaţiei, în „Tribuna poporului”, I (1944), nr. 8 
din 22 sept., p. 2. 

2. Em. Feder, Preliminarii la o pedagogie socială, in „Tribuna poporului“, I (1945), nr. 103 
din 16 mart., p. 2. 

3. Em. Feder, Psihoterapia şi pedagogia terapeutică, în „Sănătatea poporului“, II (1946), nr. 5 
din 15 febr., p. 23. 

4. Vezi „Spitalul“, LXV (1945), nr. 1-2 din ian.-febr., p. 48. 

5. C. Eug. Grosu, Şase ani de la moartea lui Sigmund Freud, in „Revista Fundațiilor regale", 
XII (1945), nr.1 din sept., p. 226 si 229. Admiratorul român al lui Freud a consemnat şi o amintire 

Desigur că exprimarea de rezerve şi insatisfactii în legătură cu freudismul nu a înce- 
tat, dar în perioada aceasta criticile aduse psihanalizei s-au caracterizat, spre deosebire 
de trecut, prin tonul lor îndeobşte civilizat. De pildă, doctorul Ion Biberi mărturisea în 
eseul său de sinteză /ndividualitate şi destin: „Deşi formaţia noastră intelectuală a fost 
predominant biologică şi medicală, nu am redus personalitatea umană la factorul biolo- 
gic şi somatic, după exemplul medicilor, dar nici nu am pus accentul exclusiv pe factorul 
psihic, după îndemnul unui S. Freud şi Adler“; remarca aceasta o făcea însă după ce 
arătase că Freud, Proust şi Pirandello au deschis „orizonturi noi vieţii interioare“, punînd 
în evidenţă contradicţiile, inconsecventele şi metamorfozele psihicului.! 

În continuarea preocupărilor sale din deceniul precedent de a dezvălui tenebrele su- 
fleteşti ale reprezentanţilor extremismului de dreapta, Justin Neuman a tipărit lucrarea 
Hitler şi urgia nazistă, purtînd pe coperta exterioară subtitlul Portretul medical, moral 
şi sexual al Fiihrerului. Ni se oferă aici o „psihanaliză“ schematică nu numai a lui Hitler 
şi a lui Mussolini, dar şi a popoarelor fascizate. În final se propunea ca, în scopul de- 
plinei „umanizări biologice“ a poporului german şi pentru „educarea corectivă“ a aces- 
tuia, să se impună pe teritoriul fostului Reich exercitarea, sub supravegherea Naţiunilor 
Unite, numai a muncilor manuale brute, folosind unelte simple meşteşugăreşti, astfel ca 
indivizii să-şi cheltuiască derivativ „energia primară“ excesivă şi să-şi scadă „potenţialul 
instinctual^, ceea ce ar putea înlătura pericolul „iminentei descărcări antisociale “.2 

Şi adlerismul şi-a făcut din nou simțită prezenţa în România de după 1944. 

Cartea de 177 de pagini Cum să ne creştem copiii a conducătoarei de grădiniţă Trude 
Beraru nu cuprinde nici o menţiune expresă despre Adler sau despre psihologia indivi- 
duală, dar e redactată pe de-a-ntregul în conformitate cu principiile pedagogice adlerie- 
ne, chiar cînd face elogiul sistemului educativ din URSS. Aceste „sfaturi pentru părinţi 
şi educatori“ vizează îndeosebi dezvoltarea „spiritului colectivitátii": „Scopul principal 
trebuie să fie o cît mai reuşită lucrare în comun. Şi aceasta nu se poate face nicăieri 
mai bine decit la grădiniţă sau la cămin de zi.'? 

Un partizan convins al concepţiilor adleriene se arăta a fi, la epoca aceea, Constantin 
Ionescu-Gulian, care a consacrat, în cartea sa Introducerea în etica nouă, un paragrat 
special „psihologiei lui Afred Adler“. Dintre toate teoriile psihologice, concepţia adle- 
riană a dovedit că este „cea mai cuprinzătoare şi mai dialectică“, întrucât ea „explică 
comprehensiv viaţa sufletească normală, cît şi cea anormală, cuprinde problemele sexuali- 
tăţii şi creaţiei, caracterologia, pedagogia şi sociologia... Din punct de vedere istoric, 
psihologia adleriană înglobează într-o sinteză cîtuşi de puţin rigidă rezultatele psiholo- 
giei ştiinţifice moderne şi intuitiile sugestive ale marilor moralisti (artişti, istorici, mo- 
ralişti etc.)". Un merit deosebit al savantului austriac a fost elaborarea unei pedagogii 


personală: „În februarie 1939, cind [Freud] porni pe drumul exilului, trecu prin Paris fără a se 
opri acolo; l-am văzut în Gare de l'Est, între două trenuri, bătrîn încovoiat, ros de-o implacabilă 
boală, purtînd restul de viață în ochii scrutători, nicidecum mirat că nu venise mai nimeni să-l 


1. I. Biberi, Individualitate şi destin, vol. II, Bucureşti, Fundaţia Regele Mihai I, 1945, p. 81 
si 222. 

2. J. Neuman, Hitler şi urgia nazistă, Bucureşti, Ed. Institutului de Documentare, 1946, 
pp. 204-206. 

3. Trude Beraru, Cum să ne creştem copiii, Bucureşti, Ed. Apărării Patriotice, 1945, pp. 163-164. 

sociale capabile „să educe individul pentru perfecta lui integrare în colectivitate“. Adler 
este autorul cel mai bine reprezentat în bibliografia finală a cărţii. 

„Biblioteca de buzunar“ a Editurii de Stat din Bucureşti a găzduit, în 1947, tradu- 
cerea cărţii Caracterul, dragostea şi căsnicia a psihiatrului german Fritz Künkel, adept 
al lui Freud, Jung şi mai cu seamă al lui Adler, aşa cum aflăm şi din această lucrare. 
Tălmăcirea a fost efectuată după cea de-a doua ediţie germană, apărută în 1936 la Leip- 
zig; de aceea, pentru cei care ştim cât de atentă şi de „principială” era cenzura de la noi 
pînă în decembrie 1989, este neașteptată citarea nepătimaşă în această scriere a psih- 
analiştilor de origine evreiască. 

În cartea lui Stefan Zweig Támáduire prin spirit, reunire a trei eseuri despre creatorii 
unor sisteme psihoterapeutice cu orientare diversă, carte apărută atunci în traducere, fi- 
gurează un consistent studiu literaturizat despre învăţătura lui Sigmund Freud.2 

Din păcate, revirimentul publicistic în materie de psihanaliză survenit după 1944 nu 
s-a concretizat şi în mult aşteptata tipărire sistematică a scrierilor lui Freud în versiune 
românească. Mai mult încă, seceta părea că tinde să se accentueze în această privinţă, 
căci în anii '40 n-au apărut la noi nici măcar nepretenţioase texte freudiene de felul 
fragmentelor şi micilor articole care văzuseră lumina tiparului în deceniul precedent. 

În 1945 s-a înregistrat totuşi un eveniment pe care unii îl vor fi socotit purtător de 
promisiuni: un adept al concepţiilor psihanaliste, Istvân Benedek, elev şi colaborator la 
Budapesta al lui Lipót Szondi — creatorul unui faimos test pentru precizarea tipului de 
personalitate —, a fost numit profesor de psihologie la Universitatea „Bolyai“ din Cluj. 
Nu era vorba de un freudist „ortodox“, dar teoriile szondiene referitoare la „psihologia 
destinului“, teorii pe care Benedek şi-a axat cursurile, îşi au fundamentul în viziunea 
peihanaliHea despre instinctualitate. Foarte curînd, în 1947, I. Benedek a părăsit însă 
Clujul. 


„Neopsihanaliza“ lui I. Popescu-Sibiu 


În anii războiului, doctorul Ioan Popescu-Sibiu a desfăşurat o bogată si acaparantă 
activitate profesională la Bucureşti. A funcționat ca medic-şef adjunct la Serviciul de 
psihiatrie din Spitalul Militar Central si totodată a condus o secție de neuro-psihiatrie 
dintr-un sanatoriu pentru ofițeri. Era expert oficial în problemele de psihiatrie judiciară 
şi participa la organizarea Institutului de Psihotehnică al armatei. În acelasi timp a fost 
titularul unui cabinet particular de psihiatrie, in care aplica, desigur, si tratamente psih- 
analitice sui-generis, fără să facă însă prea mare caz de asta. 

Evenimentele politice si militare din vara lui 1944 si noul climat instalat in viața 
cultural-ştiinţifică românească l-au încurajat pe Popescu-Sibiu, care fusese numit profe- 
sor de biopsihologie la Şcoala Superioară de Război, să-şi retipărească scrierea despre 
fundamentele psihanalizei. Cele trei ediţii anterioare, din 1927, 1932 şi 1936, fuseseră 
apreciate de un public destul de larg, aşa cum o demonstrase epuizarea grabnică a fie- 
cărui tiraj. 


1. C. Ionescu-Gulian, Introducerea în etica nouă, Bucureşti, Ed. de Stat, 1946, pp. 65-66 şi 72. 

2. St. Zweig, Tămăduire prin spirit, Bucureşti, Ed. Vatra, [1945], pp. 237-327 (trad. de St. 
Freamát). 

3. Eug. V. Vargha, Contribuţie la istoria psihanalizei în România, în „Buletinul de psihana- 
liză“, 1993, nr. 1, pp. 5-6. 

Noua versiune (cáci e vorba iarăşi de o importantă remaniere a editiei precedente) 
a apărut in 1947 sub titlul Concepţia psihanaliticá. Expunere şi critică. Cum am mai 
semnalat, primele două se intitulaserá Doctrina lui Freud (Psihanaliza), pentru ca a treia 
să se înfăţişeze cu frontispiciul modificat: Psihanaliza (Doctrina lui Freud). Pentru mo- 
tive de care va fi vorba mai departe, nici acest titlu nu-l mai mulțumea pe autor; asa se 
face cá tipáritura din 1947 a devenit: Concepţia psihanalitică. Expunere si critică. Ceea 
ce sare în ochi de astă dată este dispariţia din titlu a numelui lui Freud (după ce, în 
ediţia precedentă, acest nume fusese trecut pe al doilea plan). Un psihanalist ar spune 
că avem de-a face cu un comportament inconştient de tip oedipian: Popescu-Sibiu, fiul 
întru psihanaliză, l-a ucis simbolic, potrivit unei reacţii instinctuale, pe tatăl său sufle- 
tesc. Justificarea conştientă a acestui gest ne este furnizată de prefata (datată octombrie 
1946) a ediţiei respective. 

Fără ocoluri retorice, Popescu-Sibiu îşi mărturiseşte insatisfactiile culese din urmări- 
rea îndeaproape, timp de 15 ani, a fenomenului psihanalitic sub toate aspectele sale, 
medicale, culturale şi sociale. Astfel, din studiul efectelor psihoterapeutice ale psihana- 
lizei ca şi al reacţiilor „izvorâte din contactul ei cu realităţile social-morale“, el a ajuns 
la unele „concluzii critice adeseori opuse dogmatismului freudian“. În multe privinţe, 
psihiatrul român se simţea mai aproape de Jung, Adler sau Rank decît de Freud. De 
aceea titlul Concepţia psihanalitică. Expunere şi critică i s-a părut mai adecvat atitudinii 
sale actuale faţă de „dogmele psihanalizei“. De notat noua sa predilecție pentru termenii 
„dogmă“ şi „dogmatism“ atunci cînd se referă la învăţătura lui Freud. Cit despre evo- 
lutiile din ultimul deceniu, Popescu-Sibiu observa cá psihanaliza „se menţine într-o ac- 
centuată stare de criză, nu numai la noi, ci Şi-n celelalte ţări“, vorbindu-se uneori chiar 
de o „demodare“ sau de o „învechire“ a ei.l 

În legătură cu rezultatele anchetei pe care o efectuase cu un deceniu mai-nainte asu- 
pra utilizării psihoterapiei de către practicienii români, prefatatorul remarca „poziţia mi- 
noră” pe care o deţinea la noi psihanaliza în ansamblul metodelor de tratament al afec- 
țiunilor psihice. Despre „nerentabilitatea“, lentoarea şi cerinţele speciale ale practicii 
analizei, el nota: „Psihanaliza este expresia unei vaste doctrine, dificilă ca metodă de 
tratament, îndeajuns de migăloasă, care, pe lîngă vocaţia inerentă oricărei îndeletniciri, 
pretinde nu numai obișnuita pregătire medicală ce-o oferă facultatea de medicină, ci şi 
o vastă cultură extramedicală cuprinzind psihologia, sociologia, pedagogia, etica, arta, 
literatura, problemele religioase etc." 

Nu numai atare exigente explică slaba atracţie exercitată de psihanaliză asupra me- 
dicilor psihiatri, dar şi o serie de motive tinind de însuşi conţinutul ştiinţific al doctrinei 
şi de consecinţele pe plan social ale difuzării teoriilor psihanalitice. Printre aceste motive 
pot fi amintite: „pansexualismul ce-a caracterizat faza iniţială a cercetărilor şi literaturii 
psihanalitice; senzafionalul produs de «îndrăzneţele» interpretări psihanalitice privind 
rolul sexualităţii în dinamica psihologică a individului...; trivializarea teoriilor psih- 
analitice efectuatá pe calea unui val literar şi ştiinţific pornografic, care, sub pretextul 
unor pretinse noi temeiuri ştiinţifice, s-a revărsat în cercurile largi ale lumii intelectuale, 
îndeosebi literare şi salonarde, deschizind drumul unor procese spirituale de depravare 
erotică a moravurilor, focare de moral-insanitate în lumea intelectuală şi mai ales filo- 
intelectuală“. În această ordine de idei, Popescu-Sibiu aduce psihanalizei o învinuire ex- 
trem de gravă, apreciind că fenomenele de descompunere declanşate sub influenţa psih- 


1. I. Popescu-Sibiu, Concepţia psihanalitică, Sibiu, Ed. H. Welther, 1947, pp. V-VI. 

analizei „au contribuit într-o largă măsură la subminarea valorilor morale, pregătind 
astfel terenul declanşării conflagrației spirituale mondiale contemporane“!. 

Psihiatrul bucureştean revendică meritul de a fi atras atenţia încă de prin 1934 asupra 
acestui „aspect negativ al curentului psihanalitic sau al «freudismului»*. El se destăinuie 
că se aştepta încă de pe-atunci la „o reacţie socială justificată şi masivă” împotriva freud- 
ismului, reacţie „nu numai pe temeiuri de natură ştiinţifică şi politică, ci mai ales pe 
cele ale eticii, în general“. O confirmare a aprehensiunilor sale i se pare a fi recenta 
apariţie la Zürich a cărţii lui Emil Ludwig Freud cel scos de sub puterea vrăjii, carte 
ce „sintetizează numeroase şi puternice argumente antifreudiste, acuzind dogmatismul 
psihanalizei scolii vieneze de provocarea unei mişcări ce-a dezaxat Weltanschauung-ul 
spiritului modern”. 

Popescu-Sibiu era pătruns de importanţa acordării de către psihanalişti a unei atentii 
cît mai mari „proceselor psihologice ale conştiinţei, atit de neglijată sau negativ apre- 
ciată de către dogmatismul freudian". În această ordine de idei, cartea Concepţia psih- 
analitică trebuia să reprezinte o contribuţie la promovarea orientării neopsihanalitice.? 

Poate că ar fi exagerat să considerăm că asemenea declaraţii echivalează cu o dezi- 
cere formală a lui Popescu-Sibiu de freudismul „ortodox“. În tot cazul, autorul scrierii 
în discuţie se înfăţişează ca un freudist disident, decis să obţină revizuirea unora din 
tezele fundamentale ale doctrinei psihanalitice. 

Semnificativă este şi declaraţia doctorului Popescu-Sibiu că doreşte ca, „prin sobrie- 
tatea stilului şi prin utilizarea termenilor tehnici”, lucrarea de faţă să se prezinte „la ni- 
velul tratatelor de anatomie, de fiziologie, de medicină legală, de ginecologie-obstetrică 
etc., care de asemenea, din alte puncte de vedere, au fireasca menire de a descifra pro- 
blema atit de subtilă a vieţii sexuale sub aspectul ei organic şi psihofiziologic, normal 
sau patologic“. Autorul se temea aşadar ca nu cumva Concepţia psihanalitică să fie asi- 
milată publicaţiilor pornografice care-şi datorau „succesul“ sugestiilor lubrice rezultate 
din „îndrăznelile” de conţinut si de exprimare. 

O grijă permanentă a manifestat Popescu-Sibiu ca în prezenta ediţie a cărţii să com- 
bată tot ceea ce, fie şi în numele ştiinţei, „caută să submineze temeliile morale sănătoase 
ale structurii sociale, temelii ce nu sînt expresia modei, ci a permanentelor spirituale 
comune tuturor formelor de viaţă socială“3. Numai că acest involuntar elogiu al conser- 
vatismului şi conformismului se află în flagrantă contradicţie cu obiectivele „eliberatoa- 
re“ ale psihanalizei. 

Examinarea transformărilor la care a fost supus textul ediţiei precedente (mai cu sea- 
mă prin eliminări sau prin adaosuri) dă măsura ,inteleptirii" lui Popescu-Sibiu de-a lun- 
gul ultimului deceniu. 

Un reflex al atmosferei politice din jurul lui 1940 este afirmaţia: „În expunerea noas- 
tră am ţinut... să punem accentul în mod deosebit asupra laturii critice, tocmai spre a 
înfăţişa elementele ce trebuie eliminate din cauza caracterului lor nociv sau tendenfios, 
pentru ca încadrarea concepţiei psihanalitice în cultura şi morala noastră să nu determine 
dezagregarea structurii noastre etice şi etnice, servind interese străine de permanenţele 
culturii şi vitalităţii noastre moral-spirituale."4 


1. Ibidem, p. VII. 

2. Ibidem, p. VIII. 

3. Ibidem, pp. VIII-IX. 
4. Ibidem, p. 35. 

Privitor la rezultatele terapeutice obţinute prin curele analitice sînt semnalate, de data 
aceasta, rezervele exprimate de unii psihiatri, menţionîndu-se că există şi voci care pre- 
conizează totala renunțare la această metodă de tratament! 

Un nou paragraf este consacrat „psihosintezei“, operaţie indispensabilă după efec- 
tuarea oricărei psihanalize. „Prin psihosinteză — afirmă Popescu-Sibiu — umanizăm 
analiza, în măsura în care [psihosinteza] promovează criteriul conştiinţei, voinţei în 
orientarea tendinţelor primitive ale inconştientului supus destrămării analitice.“ Psihia- 
trul român constată cu părere de rău că „Spiritualitatea contemporană este mai mult pre- 
dispusă spre analiză“, manifestând chiar aversiune „faţă de armonie şi permanentele 
vieţii“; de aici „sursa neastimpărului spiritual sub semnul căruia se desfăşoară marea 
tragedie sufletească a ultimelor două-trei decenii, tragedie care pare că n-a atins încă 
culmea spre care tinde“ 2 


de precauţie, tinind seama că în România se instalase un regim marxizant? 
În noua „încheiere“ a cărţii se insistă asupra necesităţii unei depăşiri hotărâte şi grab- 
nice a situaţiei „vulnerabile“ i 
centrări a preocupărilor „asupra proceselor psihobiologice ale inconştientului“. Autorul 
se arăta încredințat că „orientarea viitoare a concepţiei psihanalitice spre un nivel psi- 
hologic spiritual şi moral-uman, deci superior celui biologic «darwinian», va aşeza te- 
meliile mult mai largi ale neopsihanalizei, reliefind, aláturi de caracterul animal, instinc- 
tual inconstient al omului, valoarea caracterului spiritual-moral al puterii de creaţie 
spirituală ce deosebeşte în mod fundamental pe om de celelalte ființe“? 
Dar doctorul Popescu-Sibiu n-a mai reuşit să facă nimic în favoarea acestei mintui- 
toare neopsihanalize. Nu l-au ajutat în această privință poate nici puterile proprii, dar 


medizinische Wochenschrift", potrivit căreia iniţiativa constituirii asociaţiei a aparţinut 
doctorului Ludwig Berghoff: „În unire cu Walter Davidescu, acesta a reuşit la 19 aprilie 


fesate de exponenjii noii învățături, să fundeze prima Societate Română de Psihopato- 
logie şi Psihoterapie, împreună cu Vlad, ca preşedinte, si I. Popescu- Sibiu, J. Neuman 
$i P. Schwartz, ca vicepreşedinţi."4 
—————— 

1. Ibidem, p. 401. 

2. Ibidem, pp. 403-404. 

3. Ibidem, p. 443. 

4. W. Davidescu, Die Entwicklung der Psychoanalyse in Rumânien, in „Wiener medizinische 
Wochenschrift“, LXXXXVIII (1948), nr. 47-48 din 4 dec., p. 531. În acest articol, Berghoff este 
proclamat „precursorul şi sufletul mişcării psihanalitice române actuale“... 


E 

Altminteri, în nota necrologică despre Constantin Vlad, publicată în 1971 de colegiul 
de redacţie al revistei „Neurologie, psihiatrie, neurochirurgie“, se afirmă că, în 1936, 
doctorul Vlad întemeiase, „împreună cu un larg grup de medici, psihologi, jurişti şi alţi 
oameni de cultură“, Societatea Română de Psihanaliză, care a şi tipărit primul număr 
al unei reviste „cu acelaşi profil“; „după o perioadă de întrerupere a activităţii, inerentă 
condiţiilor de război, în 1945 societatea se reconstituie pe baze mai largi, sub titulatura 
Societatea Română de Psihopatologie şi Psihoterapie".! Avem însă a face aici cu o cas- 
cadă de inexactităţi: in 1935, iar nu în 1936 a apărut primul şi unicul număr al „Revistei 
române de psihanaliză“, care se declara „organul oficial al Cercului Român de Studii 
Psihanalitice“, deci nu al unei Societăţi Române de Psihanaliză; nu se cunoaşte absolut 
nimic despre eventuala activitate a acelui cerc, care se pare că nu a mai ajuns să functio- 
neze vreodată, şi aceasta nu din pricina „condiţiilor de război“. Nu se poate de aceea 
stabili nici o continuitate între fantomaticul cerc din 1935 şi Societatea Română de Psi- 
hopatologie şi Psihoterapie întemeiată în 1946, iar nu în 19452, 

Oricine ia cunoştinţă de activitatea acestei prime „reuniuni psihanalitice" bucureşte- 
ne nu poate să nu fie uimit de absenţa termenului „psihanaliză“ în titulatura societăţii. 
De ce se vor fi ferit Vlad şi colegii săi din echipa de conducere să proclame deschis 
orientarea fundamentală a asociaţiei? Credeau ei în continuare că, pentru publicul me- 
dical şi nemedical, psihanaliza reprezintă o preocupare destul de „compromițătoare“? 
Deoarece nu încape îndoială că iniţiatorii şi îndrumătorii societăţii, mai cu seamă 
C. Vlad, J. Neuman şi L. Bergoff, dar într-o anumită măsură si I. Popescu-Sibiu, erau 
convinşi cá reuniunea lor nu va izbuti să-şi afirme personalitatea decât incurajind inte- 
resul pentru psihanaliza teoretică şi practică. Dar afişind o denumire în care nu erau 
menţionate decit psihopatologia şi psihoterapia, era inevitabil să se creadă că noua aso- 
ciaţie nu face decât să dubleze, în privinţa obiectivelor ştiinţifice, societăţile de psihiatrie 
deja existente. 

În prefata din 1946 a cărţii sale despre psihanaliză retipărite în anul următor, Popes- 
cu-Sibiu saluta „binevenita înjghebare a celei dintii Societăţi Române de Psihopatologie 
şi Psihoterapie, a cărei şedinţă inaugurală a avut loc în 19 aprilie al acestui an". Referitor 
la scopurile şi formele de activitate ale societăţii, vicepreşedintele consemna: „Prin co- 
municárile, conferințele şi dezbaterile ce vor avea loc, credem cá vom izbuti să orientăm 
şi-nspre aceste domenii îndemnul tinerilor psihiatri în cunoaşterea dinamicii psihologiei 
umane şi a psihoterapiei, pe cît de necesară pe atit de absentă din ansamblul cunos- 
tintelor psihiatrice şi terapeutice ce le-au primit ca studenţi.“3 Cum se vede, despre psih- 
analiză ca atare şi pe nume nu este vorba în această declaraţie „programatică”, probabil 
fiindcă psihanaliza nu reprezintă decît o varietate a psihoterapiei. Şi totuşi, sintagma 
„dinamica psihologiei umane“ nu este decît un pseudonim pentru psihanaliza care nu 
îndrăznea să-şi decline identitatea... 

Este evident că titulatura atît de cuprinzătoare a noii societăţi urmărea să asigure 
programe cît mai variate şi să atragă la şedinţe un public cit mai divers şi mai numeros, 


1. Dr. doc. Constantin Vlad (1892-1971), în „Neurologie, psihiatrie, neurochirurgie”, XVI 
(1971), nr. 6 din nov.-dec., p. 562. 

2. Tot eronat indicá data constituirii doctorul I. Popescu-Sibiu in comunicarea pe care a pre- 
zentat-o la cel de-al XXIII-lea Congres International de Istoria Medicinii de la Londra din 1972, 
unde afirmá cá prima Societate Română de Psihopatologie şi Psihoterapie a fost creată la Bucureşti 
în 1947 (Zur Entwicklung der Psychoanalyse in Rumânien, în „Psyche“, XXVIII (1947), nr. 7 
din iul., p. 651). 

3. L Popescu-Sibiu, Concepţia psihanaliticd, p. IX. 

pe toţi cei care se interesau într-un fel sau altul de probiemele psihologiei şi psihiatriei, 
cu implicaţiile lor în oricare din domeniile de activitate omenească. 

Tocmai pentru a se sublinia această deschidere teoretică, vorbitorul programat la în- 
trunirea inaugurală din 19 aprilie 1946, convocată în localul Cercului Medicilor Practici- 
eni, n-a fost un psihanalist „consacrat, ci un neuropsihiatru de prestigiu, docentul An- 
ghel Radovici, care, ce e drept, manifestase un interes constant pentru freudism, 
începînd cu articolul său Metoda psihoanalitică a lui Freud, publicat cu aproape un sfert 
de secol mai-nainte în „Viaţa românească“. De data aceasta, Radovici a făcut o expunere 
despre Problemele actuale ale psihoterapiei. 

La 28 aprilie, Constantin Vlad a citit comunicarea intitulată Frica, în general 2, 

La 19 mai a fost organizată, în amfiteatrul Spitalului Colțea, comemorarea lui Sig- 
mund Freud cu prilejul celei de-a nouăzecea aniversări a naşterii sale. În continuare, 
doctorul Vlad a vorbit despre Diagnosticul fricii nevrotice, iar Justin Neuman a făcut 
prezentări de cazuri. 

La 2 iunie s-au programat două comunicări: C. Vlad, Vis, delir, halucinație si 
L. Berghoff, Influenţa complexelor afective asupra valorii asociaţiei de idei. 


următoarea informaţie: „Din iniţiativa unui grup de medici psihiatri a luat fiinţă prima 
Societate Română de Ps hoterapie. Comitetul de iniţiativă şi de conducere este compus 


I. Popescu-Sibiu, Justin Neuman si G. Retezeanu, vicepreşedinţi, si dr. L. Berghoff, se- 


maţiuni la d-nii dr. I. Popescu-Sibiu..., intre orele 14-18, si dr. L. Berghoff..., intre 
orele 18-19.*3 Omiterea cuvîntului »Psihopatologie* din titulatura societăţii reprezintă 
desigur o scăpare nedorită. Remarcăm însă afirmaţia că reuniunea îi are în vedere pe 
cei ce se interesează de „problemele psihologiei medicale“; iată deci încă o modalitate 
de a evita referinţa explicită la psihanaliză. 


la anchetele sociologice conduse de D. Gusti în mediul rural), ca bibliotecar. Prezenţa 
în comitet a profesorului Constantin I. Urechia $i a doctorului Gheorghe G. Retezeanu, 
sprijinitori ai doctoranzilor care, în perioada interbelică, abordaseră o tematică psihana- 
litică în lucrările inaugurale pregătite la clinica psihiatricá din Cluj, se explicá prin do- 
rinfa de a asigura un mai mare prestigiu ştiinţific reuniunii; nu ştim însă ca aceste două 
personalităţi să fi activat efectiv în tînăra societate. 

Curînd după definitivarea comitetului, societatea a solicitat Statutul de persoană ju- 
ridică. 


fricii, publicate în „Trup şi suflet“ din 1 şi 15 oct. 1943. 
3. Prima societate română de psihoterapie, în „Universul“, LXIII (1946), nr. 177 din 5 aug., 
p. 4. 

Şedinţele publice, adăpostite tot în amfiteatrul de la Colțea, au fost reluate la 3 no- 
iembrie cu comunicarea lui C. Vlad Mecanismul de vindecare în psihoterapie şi cea a 
lui Popescu-Sibiu Dezechilibrul psihic. 

Despre programul întrunirilor din primul trimestru al lui 1947, doctorul Popescu-Si- 
biu a publicat în revista „Spitalul“ (nr. 1 din ian. 1948, pp. 53-54) o notă cuprinzind si 
rezumatele unora din comunicări. 

La 12 ianuarie, C. Vlad a vorbit despre Rátácirile instinctuale!. Au fost precizate 
aici, „după teoria lui Freud“, elementele constitutive ale instinctului sexual: obiectul, 
subiectul şi scopul, cărora li se adăuga factorul afect; conferenţiarul a sistematizat abe- 
rațiile sexuale în raport cu aceste patru repere. Tot atunci, distinsul profesor de psiholo- 
gie Gheorghe Zapan a examinat Problema voinţei şi a libertăţii în lumina noilor concepții. 

La 19 ianuarie, poeţii de limbă germană Alfred Margul Sperber şi Ewald Ruprecht 
Korn au vorbit primul despre Vagabondajul creator de poezie, iar celălalt despre Figuri 
patologice în opera lui Goethe. i 

La 2 februarie I. Popescu-Sibiu s-a ocupat de Complexele ideo-afective în manifes- 
tările vieții psihice, după ce a procedat la clasificarea si inventarierea complexelor, aces- 
te „aglutinări de reflexe afective“, puternic influențate de educația familială prin exces 
de iubire sau prin tiranizare, vorbitorul a atras atenția asupra „aşa-numitelor complexe 
spirituale, neglijate de dogmatismul freudian“. În aceeaşi şedinţă, C. Vlad a analizat Di- 
namica instinctelor, cu care prilej a formulat două legi biodinamice: a comunicației in- 
terinstinctuale si a reactiei nevrotice a instinctelor stávilite, şi a emis unele ipoteze pri- 
vind biopsihogeneza mecanismului de refulare, a nevrozelor si a aberațiilor sexuale, ca 
în încheiere să prezinte cîteva cazuri psihanalizate. 

La 16 februarie, J. Neuman a discutat Existenţa inconştientului freudian în structura 
şi funcțiunile sistemului nervos, pentru a releva „substratul biologic al psihanalizei, in- 
tegrind-o astfel in neuropsihiatrie"; mai aflăm din rezumat că a stáruit în acest sens „asu- 
pra rolului ce-l joacă mezodiencefalul, zonele de inhibiţie si reflexele conditionale în 
mecanismul dinamicii instinctuale, al complexelor ideo-afective şi în acela al refulării”. 
Nici că se putea o mai mare îndepărtare de la litera şi spiritul doctrinei lui Freud decît 
această tentativă de a furniza schemelor psihanalitice un suport morfologic şi fiziologic 
concret. Poetul şi doctorul în filozofie Traian Chelariu s-a referit apoi la unele Aspecte 
psihanalitice contemporane, deplîngînd complexul de inferioritate ce a determinat „criza 
de muncă“ şi „criza în iubire“ resimţite de tineretul actual, tineret care „trebuie readus 
pe făgaşul principiilor constructive”. 

Şedinţa din 2 martie a fost rezervată unei dezbateri despre „metapsihică” (astăzi s-ar 
vorbi de „parapsihologie”), pornind de la referatele Psihopatologia şi metapsihica al 
doctorului Popescu-Sibiu şi Introducere în metapsihică al profesorului Constantin N. 
Michăilescu, general-medic, fizician şi adept al concepţiilor ştiinţifice şi filozofice ale 
lui N. Paulescu. 

La 16 martie Walter Davidescu a prezentat unele Consideraţiuni psihotehnice pe 
marginea logoterapiei, sistem psihoterapeutic de inspiraţie adleriană şi existenţialistă, 
elaborat de vienezul Victor Frankel. Doctorul Beno Schăchter, medic primar psihiatru 
la Centrul de Sănătate Caraiman, a vorbit despre Dinamica vieţii psihice, accentuind 
asupra corelatiilor acestei dinamici cu substratul material neurofiziologic, drept care „con- 
ceptia psihanalitică trebuie să primească o fundamentare fiziologică“, punct de vedere 
pe care, cum am văzut adineauri, îl împărtăşea şi Justin Neuman. 


1. Un text cu titlu similar fusese publicat de Vlad în numărul din ian.-mart. 1946 al revistei 
„Trup şi suflet“. 

Şedinţa din 20 aprilie a fost convocată in mod excepţional la Fundaţia Carol I, poate 
fiindcă se prevedea o mai mare afluenţă de ascultători. A vorbit P. H. Schwartz despre 


său diversionist pe plan social-politic, ne vom ocupa mai depar e. 

dimineaţa următoare a avut loc şedinţa de încheiere a + rimului an de existenţă al 
societăţii, fiind Programati principalii trei membri ai comiteti lui de conducere: C. Vlad, 
cu comunicarea $abloane mintale, L. Berghoff cu o trecere ir. revistă privind Evoluţia 


unor secţii „de specialitate“, precum cea literară şi artistică sau cea de criminologie şi 
sociologie. Dar asemenea activităţi „pe comisii“ n-au mai avut cînd să se înfiripe. 

Cu prilejul vizitei lui în România, societatea l-a ales membru de onoare pe Henri 
Wallon, cunoscutul psiholog francez cu vederi comuniste. 

Din registrul ţinut de doctorul Berghoff, secretarul general, reiese că, la sfîrşitul pri- 


Curînd însă, o dată cu consolidarea „democraţiei populare“, Societatea Română de 
Psihopatologie şi Psihoterapie avea să devină o amintire. 


Scriitorul V. Papilian nu a iubit psihanaliza 


Iată-l pe Victor Papilian hirjonindu-se cu Psihanaliza intr-o scriere memorialisticá 
postumă: , Freudienii imi găsesc un inconştient încărcat şi, deşi má scutur ca de dracu’ 
—————————— 

l. Articolul despre psihanaliza in Románia publicat la sfirşitul anului 1948 în „Wiener me- 
dizinische Wochenschrift“ ne informează că, în această expunere, L. Berghoff a pledat, ca şi 
E. Weigl în ajun, pentru „aprofundarea aspectelor sociale ale învăţăturii freudiene* (W. Davidescu, 
op. cit., p. 532). 

2. De menţionat proporţia relativ ridicată a bucovinenilor care activau aici, precum C. Vlad, 
L. Berghoff, A. M. Sperber, Tr. Chelariu etc. Printre colaboratorii intermiten(i ai societăţii, în afară 


de cei pe care i-am menţionat datorită includerii lor în programul şedinţelor, îi mai amintim doar 
pe medicul Isidor Iancu, pe psihologul şi pedagogul Nicolae V. Găgescu, precum şi pe filozoful 
Constantin Ionescu- Gulian. 

de afirmaţiile lor, oamenii serioşi sînt convinşi cá mi-am iubit incestuos mama şi, gelos 
la nebunie pe tata, n-am avut altă tendinţă (noroc că-i inconştientă) decît să-l castrez."! 

V. Papilian s-a náscut la Galati in 1888, ca fiu al unui general. Absolvind clasa de 
vioará a conservatorului din Bucuresti, a dorit mai intii sá se consacre muzicii; dar a 
dat ascultare indemnului párintelui sáu si a studiat medicina. Asa se face cá in 1919 a 
fost numit profesor de anatomie descriptivă la nou-înfiinţata facultate românească de 
medicină din Cluj, unde, timp de aproape trei decenii, va desfăşura o strălucită activitate, 
ca îndrumător al tineretului universitar, autor de apreciate manuale didactice şi creator 
al unei şcoli de morfologie şi antropologie. Strădaniile sale ştiinţifice şi pedagogice nu 
l-au împiedicat să se manifeste fără răgaz în domeniul artelor. A fost director al Operei 
Române din Cluj şi unul din animatorii vieţii teatrale din capitala Transilvaniei. A în- 
fiinţat reviste de cultură şi a condus un cenaclu în care şi-au încheiat formaţia cîțiva 
valoroşi scriitori ardeleni. A scris nuvele, romane şi teatru, remarcîndu-se ca unul din 
cei mai prolifici reprezentanţi ai curentului „gîndirist“, care promova în creaţia şi critica 
literară etnicismul ortodoxist.2 

Din beletristica atît de abundentă, de diversă ca factură şi de inegală ca realizare a 
lui Victor Papilian, ne vom opri doar asupra cîtorva din scrierile în care s-ar spune că 
psihanaliza participă ca atare la însăşi desfăşurarea intrigii dramatice; fiindcă nu trebuie 
pierdut din vedere că V. Papilian apela frecvent, mai ales în proza sa ostentativ fantas- 
tică, la mecanisme inconştiente pentru a justifica unele comportamente ale eroilor săi, 
altminteri cu totul ilogice. Literatul clujean făcea parte din categoria acelor creatori con- 
temporani care, deşi teoretic resping freudismul, în practică recurg, cu sau fără voia şi 
ştirea lor, la procedee artistice cu substrat psihanalist. 

În nuvela Minunea Sfintului Anton este vorba de suferinţele unei mame clujene, de 
religie ortodoxă, martoră neputincioasă a frământărilor sufleteşti, mergînd pînă la alar- 
mante manifestări nevrotice, ale băiatului ei, care-şi împuşcase din imprudenţă un prie- 
ten. Cura începută la doctorul Timofte, un psihanalist, nu se dovedea eficace, copilul 
întorcîndu-se de la şedinţe „şi mai trist, şi mai vláguit". Feurdean, prietenul casei, îl 
înfrunta pe doctor: „Mare pricopseală şi psihanaliza voastră!... operă de şarlatani...”, 
iar Timofte îi replica: „Psihanaliza e singura metodă care poate afla, în noianul obse- 
siunilor, fobiilor şi tuturor tendinţelor morbide, cauzele reale ale suferințelor.” 

Într-o seară mama, rămasă singură într-o cameră alăturată, îl aude pe Timofte ex- 
plicîndu-i soţului ei că fiul lor suferă de pe urma „unei castităţi amoroase”, drept care 
îl sfătuieşte pe tată să-şi apere copilul de „influenţa nefastă a mamei... Iubirea ei vatămă 
de-a dreptul. Este o iubire incestuoasá, de natură sexuală... o iubire atit de pătimaşă, 
ca a celei mai perverse amante“. Dind curs sugestiei Sfintului Anton, la a cărui biserică 
de rit catolic s-a dus disperată a doua zi, mama i-a declarat copilului că Dumnezeu nu 
există. Iar copilul s-a simţit îndată eliberat de terori...? 

Un lucru notabil în această producţie stingace este disprețul faţă de psihanaliză. 

Nuvela Ură pune în scenă delirul de grandoare al lui Goldenfun Zanwel, un inte- 
lectual evreu originar din Noua-Suliţă, care, după ce a constatat că „Einstein a nimicit 


1. V. Papilian, Amintiri din teatru, Bucureşti, Ed. Tineretului, 1968, p. 58. 

2. Despre V. Papilian — savantul, vezi M. Ionescu, Dicţionar de anatomişti, Bucureşti, Ed. 
Litera, 1951, pp. 271-272; — omul de cultură, vezi Crişan Mircioiu, Activitatea culturală a unora 
din primii profesori ai Facultăţii de Medicină din Cluj, în vol. Retrospective medicale, Bucureşti, 
Ed. Medicală, 1985, pp. 487-488; — scriitorul, vezi D. Micu, „Gândirea " şi gíndirismul, Bucu- 
resti, Ed. Minerva, 1975, pp. 781-823 si 890-899. 

3. V. Papilian, Vecinul, Bucureşti, Ed. Cugetarea, [19387], pp. 38-66. 

universul creştinilor, Marx, societatea lor, iar Freud, sufletul“, astfel că „totul e sub pu- 
terea" poporului ales, s-a sinucis dindu-şi seama că realitatea nu vrea să se supună por- 
nirilor sale distructive. 

Printre postumele lui V. Papilian întîlnim nuveleta Signorina, in care sint consem- 
nate discuţiile dintre foştii profesori şi cei care sărbătoreau 20 de ani de la terminarea 
liceului. Medicul care predase igiena caută să lămurească motivele şi mecanismele unor 
tensiuni şi conflicte de pe vremuri: „Freud ar explica furia voastră adolescentă prin re- 
fulare şi sublimare“ sau „Freud ar traduce asta mai prozaic, dar mai real... ar numi-o 
senzualitatea mistică“. 

Îşi amintesc şi despre influenţa benefică exercitată asupra elevilor de tînăra profe- 
Soará de italiană, care, trezindu-le interesul pentru muzică, i-a îndepărtat de Obsesiile 
unei sexualitáti precoce, cu manifestári vulgare. Fostul director al liceului comentează: 
„În ea nu iubeam nici femeia, nici artista, ci arta. Signorina era arta personificată, şi de 
aceea a reuşit să ne facă atît de puri şi atât de fericigi."? Signorina întruchipase aşadar 
funcţia de sublimare derivativă a artei. În această împrejurare, prozatorul Victor Papilian 
are vederi freudiste... 


de miraculos, mi-ai spus că totul este un basm... Si ajunsă la vîrsta ingrată şi delicată 
pentru o fată... o!... cu atâta brutalitate mi-ai vorbit de cele mai rusinoase acte, în toată 
goliciunea lor... Asta se cheamă pîngărire... Tată, tu m-ai pîngărit... Toată copilăria şi 
tinereţea mi-au fost maltratate în chipul acesta... Darwin, Nietzsche, Hartmann şi apoi 
Freud.“ Din această tiradă confesivă (am reprodus din ea doar „esenţialul“) rezultă că 
interpretarea freudiană a „psihopatologiei vieţii zilnice“ poate echivala pentru unii cu 
tortura: „Nu puteam face un gest, scoate un cuvînt, avea un lapsus... imediat mi se arun- 
ca o explicaţie... Şi toate, toate, bazate pe acelaşi sentiment de care mă dezgustaseşi“, 
adică erotismul.’ Pînă la urmă Corina va ajunge să colaboreze la o gazetă de scandal 
cu articole în favoarea amorului liber şi a liberalizării avortului. 

Tezismul bătăios şi artificialitatea caracterizează, din păcate, această operă dramatică 
plină de bune intenţii. 

Însuşirea freudismului $i practicarea psihanalizei constituie Oarecum un motor al ac- 
tiunii în prima parte a trilogiei Chinuifii nemuririi, scrisă de Victor Papilian la Sibiu, în 
1941-1945, dar care nu a mai fost publicată în 1947, aşa cum se anunţase în presă: 
profesorul devenise persona non grata datorită refuzului său de a se alinia politiceste, 
fapt care a determinat $i ceea ce se numea eufemistic »privarea lui de libertate". 

Eroul primului volum al trilogiei este doctorul Marius Lelut, „un personaj din fami- 
lia lui Dinu Păturică“, remarcă Titus Bălaşa, îngrijitorul ediţiei din 1976 (apărută deci 
la exact 20 de ani după decesul autorului) 4 Acest arivist incurabil a imaginat o incre- 
dibilă metodă de a se impune fraudulos în Viaţa medicală ştiinţifică: el s-a iniţiat în 


1. Ibidem, pp. 128-146. 

2. V. Papilian, Ceartă oltenească, Craiova, Ed. Scrisul românesc, 1973, pp. 295-307. 

3. V. Papilian, Teatru, vol. I, Sibiu, Ed. Dacia Traiană, 1945, pp. 247-250. 

4. T. Bălaşa, „Cuvint înainte“, la V. Papilian, Chinuifii nemuririi, vol. | — Marius Leluf, Cra- 
iova, Ed. Scrisul románesc, 1976, p. VI. 

psihanalizá pentru ca, pe de-o parte, sá-i epateze pe profani, iar pe de alta sá descopere 
şi să exploateze slăbiciunile sufleteşti ale concurenţilor săi. 

Leluţ a auzit despre teoriile lui Freud în preajma primului război mondial, într-un 
cerc de cunoscuţi intruniti la Capsa; un comesean a declarat atunci referitor la psihana- 
liză: „E un tratament excelent şi va face vilvă mare. Îi prevăd un viitor strălucit.“ 
(p. 103) Eroul începe să se preocupe de doctrina la modă: „Teoria lui Freud îi intrase 
în cap, ca o obsesie. Dibuia în ea puteri ispititoare. Nu era numai o simplă podoabă 
intelectuală, bună pentru şedinţele ştiinţifice; locul ei se afla în panoplia voinţei, alături 
de spiritul de observaţie ca armă de atac şi pavăză de apărare. Dar blestemata teorie i se 
ascundea... Cărţi şi reviste, pentru ca să se informeze, nu puteau fi găsite în Bucureşti.“ 
(p. 148) Cînd a făcut rost de asemenea materiale în limba germană, Leluţ s-a apucat de 
învăţat, „ca în liceu, nu urmărind textul, ci tocind buchea... Citea o frază, o spunea pe 
dinafară cu glas tare, apoi încă o dată, de la început... Era hămesit, nu se putea sătura 
să ştie cît mai mult“ (p. 169). Nemaipomenită tehnică de formare a unui psihanalist, fie 
şi a unui psihanalist „de salon“... 

Pe numeroase pagini ale romanului sînt etalate reflecţii în legătură cu freudismul, 
reflecţii care prezintă însă numai un interes istorico-documentar, informindu-ne cam în 
ce chip era vulgarizată psihanaliza la noi în perioada interbelică. 

Doctorul Magheru, despre care aflăm că, în 1908, a luat parte la primul congres de 
psihanaliză, cel ţinut la Salzburg, le face asistenţilor săi o expunere critică despre me- 
toda lui Freud, „o metodă dogmatică, bazată pe afirmări; or, afirmarea e duşmana fap- 
tului de observaţie şi a experimentului... Teoria lui Freud, care păcătuieşte ştiinţificeşte, 
se adevereşte estetic... şi tocmai de aceea vindecă. Vindecă nu prin adevărul ştiinţific, 
ci prin ficţiunea estetică“. Marius Lelut a profitat de descumpánirea ce se produsese 
atunci printre cei de faţă şi şi-a uluit auditoriul cu o declaraţie bine calculată: „Fiindcă 
aţi vorbit cu neîncredere de inconştient, domnule doctor, iată că eu am curajul să mărtu- 
risesc — tocmai pe baza acestei introspecţiuni de care ati pomenit — că mi-am iubit 
incestuos mama şi am urit de moarte pe tatăl meu. Dar, mai mult decit atit, am iubit 
incestuos pe sora mea. Dacă incidentele erotice au rămas numai la platonism, faptul se 
datoreşte acelei cenzuri făurite de educaţia moralá."? Urmarea a fost cá un confrate i-a 
solicitat lecţii retribuite de psihanaliză, mirosind că „e rost de biştăreală cu teoria asta" 
(pp. 292-296). 

Íntilnim in Chinuifii nemuririi şi pasaje în care se admite că terapia psihanalitică dă 
anumite rezultate (ca efect al confesiunii) sau în care conceptul freudian de libido este 
prezentat cu oarecare bunăvoință, dar, mai ales datorită faptului cá odiosul Leluţ vrea 
să folosească psihanaliza ca principal instrument de parvenire profesională, impresia ge- 
nerală ce se degajă din acest roman este că freudismul constituie deopotrivă o impostură 
ştiinţifică şi una morală. 


Suprarealiştii români si freudismul 


A căuta indicii şi urme de freudism, examinind, de pildă, simbolistica semănată în- 
tr-un poem suprarealist este o treabă oţioasă, dacă nu chiar zadarnică. Fiindcă erotismul, 


1. Remarcăm cîteva anacronisme comise de romancier, care-şi pune personajele să discute în 
preajma lui 1916 despre „pulsiunea tanatică“, noţiune elaborată de Freud după război, sau despre 
„traumatismul naşterii“, pe care Rank il va teoretiza in anii '20. 

2. Este vorba aşadar de un text aproape identic cu cel reprodus adineauri după Amintirile din 
teatru ale lui Victor Papilian... 

în sensul cel mai cuprinzător al termenului, şi onirismul nu reprezintă „ornamente“, nici 
măcar ornamentele predilecte, ale creaţiei suprarealiste, ci fac parte din însuşi modul de 
a fi al acestei creaţii. Iar dacă libidoul ori visul îşi afirmă ineluctabil, de-a lungul poe- 
mului, prezenţa triumfală sau neliniştitoare, se dovedeşte inutil să mai scormoneşti după 
temeiurile psihanalitice ale cutărei imagini sau cutărui procedeu concret de exprimare. 

Atunci cînd, deschizind fereastra poemului, te găseşti în faţa unei privelişti interioare 
asupra căreia zăbovise în felul său şi Freud, nu trebuie neapărat să crezi că marele vienez 
este cel care l-a condus pe poet în faţa acelei ferestre, ci mai degrabă să pui pe seama 
„întimplării” inconştiente binevoitoare o asemenea potrivire. 

Psihanaliştii au semnalat tendinţa de regresiune către securitatea absolută a vieţii in- 
trauterine, tendinţă cu caracter general, dar pe care o manifestă în chip izbitor anumiţi 
indivizi supuşi unor tensiuni conflictuale greu de suportat. Şi totuşi cînd, în poemul Pro- 
cesiunile, Gellu Naum îşi mărturiseşte tînjirea după beatitudinea prenatală, el n-a pornit 
de la litera lui Freud, pe care desigur cá o cunoştea, ci de la îndemnuri izvorâte din 
propriile adincuri sufleteşti: „Eu îl invidiez pentru că doarme de două mii de ani la adă- 
post de vint în mă-sa / pe cînd alături se continuă procesiunile încrezătorilor / cu câte 
o luminare nuptialá in miná."! La fel, în Domeniul presimţirilor: „Dar eu am în vedere 
perioada fericită cînd locuiam în mama / Stăteam acolo mă gindeam ce mi-o fi trebuind / 
afară ploua ea dormea goală cu mine în burtă | se întorcea pe-o parte şi pe alta îmi 
descînta în somn / cunoştea legea aceea aspră vroia să mă apere.“2 

După cum nu e o simplă reminiscență livrescă evocarea de către Gellu Naum, în 
Zenobia, a descoperirii unei scorburi capabile să-i adăpostească şi să-i protejeze, ca un 
uter enorm, pe îndrăgostiţi, alături de un propice mediu lichid: „Am dus-o pe Zenobia 
în scobitura zidului şi am viermuit acolo, nu ştiu cît timp, fără să ne spunem o vorbă, 
întinşi umăr la umăr, cu feţele sprijinite de pămîntul umed al alveolei aceleia; era o 
mare dragoste şi ne lipiserăm unul de altul, în beznă, iar dincolo de noi se întindea pe- 
licula care ne cuprinde pe toti, ca o amibă ascunsă în fiecare dintre noi.“3 În această 
cavitate oploşitoare, lărgită cu propriile miini şi căptuşită cu crengi, perechea a hibernat, 
ca pe urmă să primească aici chiar şi vizitatori, de parcă s-ar fi produs o mirifică răstur- 
nare a virstelor: însăşi dimensiunea socială a existenţei individului matur şi-a găsit îm- 
plinirea într-un asemenea cadru „uterin“. 

În 1945, îndată după reafirmarea mişcării noastre suprarealiste, gruparea Gellu 
Naum — Paul Păun — Virgil Teodorescu lua poziţie împotriva încercării lui Gherasim 
Luca de a exploata „amintirile d-sale revoluţionare” pregătind „pe o platformă supra- 
realistă apariția misticului Non-Oedip“.4 

Într-adevăr, în acelaşi an, Gherasim Luca si Dolfi Trost au publicat placheta in limba 
francezá Dialectica dialecticii, care se deschide cu un „mesaj adresat mişcării suprarea- 
liste internaţionale“ şi în special lui André Breton, pentru a le împărtăşi „anumite re- 
zultate teoretice“ obţinute în „aceşti ultimi ani de singurătate, în căutarea neobosită de 


1. G. Naum, Partea cealaltă, Bucureşti, Ed. Cartea românească, 1980, p. 96. 

2. Ibidem, p. 169. 

3. G. Naum, Zenobia, Bucureşti, Ed. Cartea românească, 1980, p. 96. 

4. G. Naum, P. Păun, V. Teodorescu, Critica mizeriei, Bucureşti, „Col. suprarealistă“, 1945, 
p. 7. De fapt, Gellu Naum, cel născut în 1915 » n-a putut experimenta clasicul „complex cedipian* 
deoarece, cind abia împlinise un an, tatăl i-a plecat pe front, ca să cadă în bătălia de la Mărăşeşti. 
Tatăl meu obosit, „pohemul“ publicat in 1972, mărturiseşte, măcar prin titlu, jinduirea lui Gellu 
Naum după un părinte aproape dintotdeauna inaccesibil. 

noi soluţii dialectice care să ne îngăduie să depăşim sfişietorul conflict ce există între 
noi şi lume“.i 

Mai întîi era vorba de necesitatea înlăturării „oricărei limitări a posibilităţii de a in- 
venta noi dorinţe, de oriunde ar fi venit o asemenea limitare şi indiferent de motivul pe 
care ea se întemeiază“. Nu putem să nu remarcăm că însăşi aspiraţia către „inventarea“ 
de noi dorinţe, de dorinţe literalmente nemaipomenite, lipsite de rădăcini în realitatea 
individuală şi colectivă, marchează, de fapt, o îndepărtare de freudism, în măsura în 
care acesta proclamă caracterul instinctual determinat şi istoriceşte „instituţionalizat“ al 
dorințelor, care sint prin urmare mai mult sau mai puţin previzibile şi inventariabile. 
Posibilitatea şi îndatorirea inovării permanente şi radicale în materie de dorinţe preco- 
nizată de G. Luca şi D. Trost vine în contradicţie cu strictul determinism al proceselor 
sufleteşti invocat cu consecvență de Freud. 

„Principala metodă de cunoaştere şi de acţiune“ pe care o propun cei doi suprarea- 
lişti este iubirea, iubirea „eliberată de constringerile sale sociale şi individuale, psiho- 
logice şi teoretice, religioase sau sentimentale“. Avem nevoie de o „exasperare meto- 
dicá" şi de o „dezvoltare nelimitată” a iubirii, deziderate fundamentate teoretic, într-o 
primă etapă, prin intervenţiile lui Sade, Engels, Freud si Breton?. 

Căci pentru victoria „revoluţiei totale“ este nevoie ca „orice revoluţie de clasă să 
fie dublată de o revoluţie contra naturii“. Această enigmatică formulă este întru câtva 
explicitată de consideraţiile pe care Gherasim Luca le face în legătură cu importanţa 
vitală a obţinerii unei victorii decisive asupra „complexelor oedipiene" puse în evidenţă 
de Freud. El socoteşte că eliberarea integralá a omului se întemeiază pe „distrugerea 
poziţiei noastre oedipiene iniţiale“ şi adoptarea neşovăitoare a unei poziţii „non-oedi- 
piene“3. Mişcările revoluţionare au reuşit să clatine prestigiul tatălui, atit sub aspectele 
directe, cît şi sub cele simbolice ale acestui prestigiu, dar în cadrul luptei de clasă este 
nevoie ca identificarea dintre burghezie şi instituţia paternă să fie lichidată pînă la capăt, 
astfel încît proletariatul să nu se mai menţină într-o „poziţie infrapsihică“ în raporturile 
lui cu clasa exploatatoare.^ 

Gherasim Luca şi Trost sînt de părere că un reflex al aceluiaşi fenomen de subor- 
donare ,,oedipianá" este şi atitudinea psihanalizei în problema relaţiilor dintre conştient 
şi inconştient cu favorizarea sistematică a acestuia din urmă. De altminteri, Trost refuză 
să atribuie viselor un rol de seamă în revelarea realităţii profunde, întrucît ele conţin 


1. G. Luca si Trost, Dialectique de la dialectique, Bucureşti, Ed. S. — Surréalisme, 1945, p. 8. 

2. Altunde, Gherasim Luca modifică uşor această tetradá, referindu-se la marii patroni ai re- 
voluţiei din psihologie: „Nu voi crede vreodată că necunoscutul din fundul planetei este mai vast 
decit cel pe care-l continem şi că sondajele executate de ingineri sub scoarţa pămîntului sînt mai 
adinci decit cele ale lui Hegel, Engels, Freud şi Breton, în om.“ (Le vampire passif, Bucureşti, 
Ed. de l'Oubli, 1945, p. 46) 

3. Despre ,oedipianismul" funciar al omului de ieri şi de astăzi, Gherasim Luca scria cu aver- 
siune: „De cîteva mii de ani se propagă ca o molimă obscurantistă acest om axiomatic al lui Oedip, 
omul complexului de castraţie şi al traumatismului natal pe care se sprijină iubirile, profesiunile, 
cravatele si gentile, progresul, artele şi bisericile voastre. Detest acest fiu natural al lui Oedip, 
urăsc şi refuz biologia lui fixă. Şi dacă omul e aşa pentru că se naşte, atunci nu-mi rămîne decît 
să refuz naşterea; refuz orice axiomá, chiar dacă are de partea ei aparențele certitudinii... Uma- 
nitatea oedipianá îşi merită soarta.“ (Inventatorul iubirii urmat de Parcurg imposibilul şi de Moartea 
moartă, Bucureşti, Ed. Negaţia negatiei, 1945, pp. 13-14.) „Anarhismul“ psihologic antioedipian, 
inventat de Gherasim Luca pentru a corecta şi depăşi freudismul, trebuia să ducă în chip fatal la 
nihilism biologic. 

4. G. Luca şi Trost, Dialectique de la dialectique, pp. 18-23. 

adeseori „resturi diurne reacționare“. Spre deosebire de freudişti, care pun mare pret pe 
capacitatea visului de a dezvălui procese psihice ocultate, Trost se arată suspicios în 
privinţa „destăinuirilor“ oferite de activitatea onirică: „Acceptarea oricărui vis, chiar cu 
conţinut reactionar, pentru unicul motiv că e vis şi simptom al inconştientului şi, drept 
urmare, acceptarea anumitor scene onirice, precum scenele de repetiţie sau de castrare 
socială, care contrazic în mod hotărît poziţiile noastre ideologice conştiente, ne-ar duce 
către un tabu pe care numai o poziţie mecanicistă ne-ar putea îndemna să-l cultivám."! 
Nu ni se arată însă cum ne putem răscula împotriva fatalităţii onirice, cum să respingem 
practic agresiunea reacționară a anumitor vise şi mai ales cum să dirijăm spre obiectivele 
eliberatoare fixate de dorinţele noastre inedite desfăşurarea scenariilor somnului. 

Gellu Naum a deplins ,politismul oniric al d-lui Trost“ şi îndeosebi i-a imputat aces- 
tuia faptul că, atunci cînd procedează la „Curăţenia post-onirică” prin ştergerea a tot ce 
pare inconvenabil în notajiile de vise, el „inaugurează o nouă cenzură a visului, tinzind 
să elimine din activitatea onirică «deranjantele» resturi diurne, istorice, sociale, cenzură 
al cărei arbitrar estetic şi subiectiv o fac şi mai îngrozitoare“.2 

Este limpede că „revoluţia împotriva naturii“ lansată de Luca — Trost înseamnă, 
prin latura ei ,,non-oedipianá", si o luare de atitudine împotriva viziunii freudiene despre 
importanța componentei instinctuale a psihicului uman. Lichidarea manifestărilor ,pulsio- 
nale* ar insemna instaurarea, in stirşit, a unui regim „non-oedipian” în viaţa sufletească, 
regimul spontaneităţii absolute a dorințelor, ca urmare a desființării tiraniei reprezentate 
de principiul cauzalităţii. 

Numai că o asemenea „eliberare“ ar duce la pulverizarea totală a structurilor psihice. 
Care va mai fi atunci mecanismul apariţiei dorințelor, ce raporturi vor mai exista între 
dorinţe şi exigenţele vitale ale personalităţii umane, în ce măsură un atare indeterminism 
psihic este compatibil cu fericirea şi demnitatea omului? 

Desolidarizarea lui Naum, Păun şi Teodorescu de lozinca „non-oedipianismului“ nu 
înseamnă defel că aceştia ar fi fost „mai puţin freudişti decît Luca si Trost", aşa cum 
apreciază Dumitru Tepeneag?. Dimpotrivă, grupul celor trei suprarealisti a apărat atunci 
psihanaliza agresată de reprezentanţii unui, să-i spunem, ,suprafreudism" dizolvant4 

De aluminteri, în aceeaşi perioadă, Trost a găsit prilejul să supună freudismul unei 
interesante critici de ansamblu. El observa cá una din preocupările majore ale mişcării 
suprarealiste a fost de a desfiinţa „opoziţia artificială a vieții în aspecte diurne si noc- 
turne“ şi de „a pune visul în acord cu starea de veghe”. Era deci firesc ca atenţia su- 
prarealiştilor să se îndrepte către „analiza psihică freudiană, ale cărei amănunțite de- 
scrieri paranoiace stabilesc o distincţie între conţinutul manifest şi cel latent al visului“. 

Dar curînd a trebuit să se producă o negatie hegeliană a acestei metode, în măsura 
în care limitele pe care ea „le impunea vieţii nocturne reduceau în chip prea simţitor 
mesajul deţinut de vis şi făceau prea inaccesibile straturile cele mai tainice ale realităţii“. 
Scopurile pe care şi le propusese psihanaliza au devenit desuete, de vină fiind şi utili- 
zarea terapeutică a metodei, ceea ce a dus la o flagrantă simplificare a tehnicilor de 


1. Ibidem, pp. 24-25. 

2. G. Naum, Teribilul interzis, Bucureşti, „Col. suprarealistă“, 1945, p. 93. 

3. D. Țepeneag, Tentativa onirică după război, în „Caiete critice”, 1990, nr. 2, p. 62. 

4. Un martor al evenimentelor nota în legătură cu ofensiva „non-oedipiană” declanşată de 
Gherasim Luca şi D. Trost: „Adeziunea suprarealismului la psihanaliză (care e ştiinţă) şi la ma- 
terialismul dialectic (care este tot ştiinţă) îi copleşeşte, mi se pare, şi îi face confuzi.“ (C. E. Grosu, 
Notabila activitate a suprarealiştilor, în „Revista fundațiilor regale“, XII (1945), nr. 1, din sept., 
p. 225.) 

investigaţie. Aşa se face că „pentru noi secretul visului se păstrează întreg după analiză, 
iar efortul nostru de a-l pune de acord cu viaţa diurnă devine şi mai anevoios, întrucît 
complexele oedipiene astfel descoperite reprezintă încă o limită, datorită uniformităţii 
interpretării“. 

Pe de altă parte, freudiştii n-au ştiut să vadă în simptomele morbide pe care le in- 
vestigau decît un soi de „compromis“ între poziţiile ce se infruntau: dorintele noastre 
nesatisfácute şi rezistenţa lumii exterioare. Un asemenea „compromis“ tinde să asigure 
perpetuarea opoziţiei amintite, astfel încât „realitatea socială antitetică îşi menținea toate 
caracterele oprimante". Pe plan social, consecinţele au fost dintre cele mai negative: 
„Nevoia de modificare a lumii exterioare, concluzie ce se impunea, a fost înlocuită, pen- 
tru motive de securitate, cu o încercare de tratament, care lipsea aceste manifestări de 
orice semnificaţie teoretică şi adăuga refulării mecanice de cenzură o refulare conştientă, 
raţională şi morală.“ 

Trost nu se îndoieşte că, din punctul de vedere al funcţiei sale istorico-sociale, psih- 
analiza a constituit un eşec: „Fiindcă a privit realitatea obiectivă ca pe un dat fix şi de 
neschimbat şi fiindcă a susţinut în mod indirect oprimarea socială prin transformarea 
dorințelor noastre în triste boli, analiza psihică n-a putut depăşi limitele strimte ale şti- 
intei şi a trebuit să cadă în ororile terapeuticii."! 

Această ultimă afirmaţie demonstrează cât de departe se situa ,revolutionarul" Trost 
de mentalitatea medicală dintotdeauna, potrivit căreia „a tămădui este un lucru divin”, 
în stare să răscumpere orice alte neajunsuri.2 


Semne vestitoare ale unor noi vicisitudini 


Nici în anii de după 1944 psihanaliza n-a înregistrat progrese apreciabile în cercurile 
psihiatrice din ţara noastră. Poate că era de aşteptat ca, odată înlăturate interdicțiile ofi- 
ciale din perioada 1940-1944, practica analitică să fie privită cu oarecare interes şi chiar 
experimentată de psihiatrii iubitori ai noutăţilor ştiinţifice, aceasta măcar in centrele uni- 
versitare. Se aflase şi la noi despre prestigiul de care ajunsese să se bucure psihanaliza 
mai cu seamă în SUA. Dar neuropsihiatrii noştri au continuat să manifeste în această 
privinţă acelaşi scepticism ca în epoca interbelică. În revistele medicale de specialitate, 
freudismul a strălucit şi acum prin absenţă. 

Psihiatrii bucureşteni Alexandru Retezeanu, Octav Maller şi Maria Cristina Tomo- 
rug au recurs totuşi la narcoanalizi? în activitatea lor clinică. Într-un articol din 1949, 
ei remarcau că în Occident narcoanaliza se prezintă „ca un complement al teoriilor psih- 
analitice“, astfel că „moda narcoanalizei“ poate fi pusă acolo în legătură cu reînvierea 
teoriilor lui Freud, Jung etc. şi îndoctrinarea psihiatriei cu aceste teorii. Spre deosebire 
de medicina apuseană, unde narcoanaliza este folosită şi ca metodă de investigaţie şi ca 


1. Trost, Vision dans le cristal. Oniromancie obsessionnelle, Bucureşti, Ed. de l'Oubli, 1945, 
pp. 10-12. 

2. Despre atitudinea faţă de psihanaliză a suprarealistilor români, vezi si Al. Piru, Panorama 
deceniului literar românesc 1940-1950, Bucureşti, Ed. pt. Literatură, 1968, pp. 121-126; Eug. 
Simion, Scriitori români de azi, vol. IV, Bucureşti, Ed. Cartea românească, 1984, pp. 9-11; I. Pop, 
Avangarda în literatura română, Bucureşti, Ed. Minerva, 1990, pp. 296-301. 

3. Narcoanaliza este o metodă de explorare şi tratament psihanalitic folosind starea vecină cu 
somnul provocată prin administrarea de barbiturice în doză convenabilă (subnarcoza), stare în care 
subiectul mai poate încă să comunice cu anturajul său. 

tehnică terapeutică, în Uniunea Sovietică ea a fost studiată mai cu seamă din punctul 
de vedere al diagnosticului. Nu este de aceea lipsit de interes faptul că, în serviciile 
psihiatrice din Bucureşti, s-a recurs la narcoanaliză mai ales în scop explorator, „fie pen- 
tru căutarea momentului psihogen, fie pentru precizarea unui diagnostic bănuit prin ex- 
plorarea clinică obişnuită“.! S-a evitat deci şi la noi, precum în Uniunea Sovietică, să 
se instituie tratamente narcoanalitice, care presupun recurgerea la procedee de analiză 
conforme în bună măsură celor recomandate de Freud şi şcoala sa. 

Artur Kreindler, care în anii '30 nu se arătase a fi refractar la concepţiile freudiene, 
a ţinut ca, într-un paragraf special al ediţiei din 1947 a monografiei sale despre reflexele 
condiţionate, să precizeze că încercările lui Behterev, ale lui Ivanov-Smolenski si ale 
altor cercetători sovietici de a descoperi afinități între psihanaliză şi teoria pavlovistă a 
reflexelor n-au dus la rezultate concludente, totul rezumindu-se „la un paralelism super- 
ficial, la traducerea unei terminologii în alta, fără ca aceasta să permită pătrunderea cît 
de cît în mecanismele mai intime ale fenomenelor psihologice“.2 Distinsul neurolog se 
convinsese deci şi el că nu-i posibilă nici o sinteză valabilă între teoriile lui Freud şi 
cele ale lui Pavlov. 

Părăsind cercurile ştiinţifice şi universitare trebuie să constatăm că, la vremea aceea, 
susţinătorii activi ai psihanalizei erau la noi destul de puţin numeroşi şi nici măcar aceş- 
tia nu păreau dispuşi să-şi consacre toate forţele promovării în practica medicală a ve- 
derilor freudiene. O excepţie a constituit-o în această privinţă Constantin Vlad, care însă 
trebuia să facă şi el, la Societatea Română de Psihopatologie şi Psihoterapie, destule 
concesii celor care arătau prea puţină bunăvoință psihanalizei. 

Nu avem motive să credem că Ioan Popescu-Sibiu ar fi renunţat la practica analitică 
în cabinetul de la domiciliul său, dar nu psihanaliza, ci „Psihologia medico-militară“ 
devenise principalul lui obiect de preocupare în perioada aceasta. 

În cadrul Centrului de Sănătate „Voința“ din Calea Moşilor nr. 205, instituţie par- 
ticulară înființată în 1945, funcţiona un serviciu neurologic şi de boli mintale condus 
de doctorul Ludwig Berghoff, secretarul general al Societăţii de Psihopatologie şi Psi- 
hoterapie, care aplica acolo, pe lîngă alte forme de psihoterapie, tratamente psihanalitice 
şi prin hipnoză.’ 

Justin Neuman, care în anii '30 se remarcase prin publicaţiile sale de orientare freudiană, 
iar în 1946 era vicepreşedinte al amintitei societăţi ştiinţifice bucureştene, funcţiona acum 
ca medic consultant la cabinetul de pe lingă Oficiul Industrial al Cauciucului; dar desi- 
gur că nu acolo practica el analiza, ci la locuinţa sa din Bulevardul G. Coşbuc nr. 1. 

Alt medic căruia i se recunoştea competenţa în psihanaliză datorită activităţii publi- 
cistice din deceniul precedent, Paul H. Schwartz, avea un cabinet particular în Strada 
General Berthelot nr. 99. Fără îndoială că nici el nu renunţase la aplicarea tratamentelor 
analitice. 

L. Berghoff ne-a relatat despre Beno Schăchter, doctor de la Paris, medic primar 
psihiatru la Centrul de Sănătate Caraiman şi posesorul unui cabinet pe Strada Luterană 
nr. 21, că dădea „ocazional“ şi consultaţii psihanalitice. 


1. Al. Retezeanu, O. Maller, Maria Cristina Tomorug, Valoarea şi limitele narcoanalizei, în 
„Medicina română“, IV (1949), nr. 10 din 15 mai, pp. 482-485. 

2. A. Kreindler, Les reflexes conditionnels, Bucureşti, Ed. de Stat, [1947], pp. 297-298. 

3. Vezi W. Davidescu, Die Entwicklung der Psychoanalyse in Rumänien, în „Wiener medi- 
zinische Wochenschrift“, LXXXXVIII (1948), nr. 47-48 din 4 dec., p. 531, şi A. Dumbrăveanu, 
Cind medicii fac hipnotism, în „Timpul“, XIII (1948), nr. 3 711 din 16 apr., p. 1. 

Este sigur cá falanga psihanaliştilor români din preajma lui 1950 nu se compunea 
numai din aceşti colaboratori ai Societăţii de Psihopatologie şi Psihoterapie. Nu încape 
îndoială că si alti confrati de-ai lor din Bucureşti sau din provincie, cărora li se adăugau, 
probabil, câţiva psihologi sau chiar unii „laici“, încercau să verifice, prin curele „sălba- 
tice“ pe care se aventurau să le conducă, eficienţa a ceea ce considerau ei, pe temeiul 
unei informări livreşti întimplătoare, că ar fi tehnicile analitice freudiene. 

De altminteri, bună parte din mai vechii adepţi ai psihanalizei pierduseră încrederea 
absolută pe care o manifestaseră cîndva faţă de „dogmele“ freudiste. Semnificative sînt 
luările de poziţie, despre care am mai vorbit, ale lui Justin Neuman sau ale lui Beno 
Schăchter, la şedinţele pomenitei societăţi, împotriva psihologismului exclusiv promovat 
de Freud; ei se simțeau atraşi, în schimb, de teoriile organiciste, atit de dispreţuite de 
către freudiştii ortodocşi, teorii potrivit cărora procesele psihopatologice au totdeauna 
un substrat morfo-functional. Sub influenţa concepțiilor materialiste care, cu sprijinul 
activ al oficialităţii, se mențineau stăruitor la ordinea zilei, cei doi prieteni bucureşteni 
ai psihanalizei îşi modificaseră anume opinii ştiinţifice, suspecte acum de „idealism“. 

Cînd e vorba de istoria psihanalizei în România trebuie neapărat ţinut seama că, în 
anii '40, adlerismul a avut parte de un alt destin decit freudismul. 

Desigur că, pînă la 23 august 1944, nici adlerienii n-au putut să se manifeste ne- 
stingherit. O activitate publicistică pe linia psihologiei individuale era atunci de necon- 
ceput, dar ni s-a semnalat! existenţa, în anii 1941-1943, la Şcoala primară evreiască 
„Ronetti Roman“ de pe Strada Antim din Bucureşti, a unor clase de tip Decroly, în care 
Egon Weigl sau soţii Lorentz şi Ana Aronescu aplicau principiile pedagogice ale lui 
Alfred Adler. 

Pentru legăturile sale cu mişcarea antifascistă ilegală, Weigl a fost anchetat sub stare 
de arest la Penitenciarul Jilava. O dată cu preluarea puterii de către Partidul Comunist 
i s-au încredinţat sarcini în aparatul de propagandă, unde s-a ocupat mai ales de pro- 
blemele educaţiei şi învăţămîntului. În 1948 a fost numit profesor de pedagogie la Fa- 
cultatea de Pedagogie şi Psihologie, la a cărei organizare şi îndrumare politico-ideolo- 
gică a participat din plin. 

Din iniţiativa sa a fost înfiinţat, în cadrul Apărării patriotice, organizaţie de masă a 
PCR avînd şi obiective de asistenţă socială, un cabinet de consultaţii psiho-pedagogice 
pentru copii şi adolescenţi, în care s-au acordat prestații medicale şi educative mai ales 
în spirit adlerian. 

O instituţie similară a fost Cabinetul de consultaţii pedagogice al Căminului de fete 
„Suzana Pirvulescu“ din Bucureşti, cabinet creat şi condus de psihologul Emil Feder, 
la data aceea consilier pedagogic în Ministerul Muncii şi Prevederilor Sociale. Într-un 
articol publicat în 1949, acesta arăta că primul obiectiv al cabinetului era depistarea ca- 
zurilor de greu-educabile, urmărindu-se elucidarea motivelor care determinaseră apariţia 
nevrozelor juvenile şi găsirea mijloacelor de încadrare a greu-educabilelor în colectiv. 
În cursul deplasărilor sáptáminale la cămin se acordau fetelor consultaţii individuale, se 
ţineau şedinţe educative cu întregul colectiv şi se făceau instruirea şi educarea edu- 
catoarelor.2 


1. De către domnul Sen Alexandru. 

2. Em. Feder, Cabinetul de consultaţiuni pedagogice al căminului de copii, în „Revista mun- 
cii şi prevederilor sociale“, III (1949), nr. 5-6 din aug.-sept., p. 52. De notat că numele lui Adler 
nu apare niciodată in articol si nici nu se pomeneşte acolo despre psihologia individuală. 

Si psiholoaga Trude Beraru, sora lui Egon Weigl, se găsea antrenată în activităţi 
pedagogice în care recurgea sistematic la principiile maestrului său Alfred Adler, ferin- 
du-se, desigur, de a-l mărturisi ca atare în noile împrejurări. După ce înființase şi con- 
dusese o grădiniţă, ea a lucrat la Direcţia preşcolară din Ministerul Învățămîntului Public 
şi a predat la Şcoala de Educatoare de pe lingă Confederaţia Generală a Muncii. 

Cum se vede, după 1944 se părea că adlerienii noştri îşi aflaseră rostul în noua so- 
cietate! 

Se poate preciza momentul declanşării „oficiale“ a ofensivei împotriva freudismului 
în România postbelică: sîmbătă 5 iulie 1949, orele 8 şi un sfert seara, cînd doctorul 
Egon Weigl a vorbit la Societatea Română de Psihopatologie şi Psihoterapie despre Eti- 
ologia socială a nevrozelor la Freud. Textul conferinţei avea să fie publicat la începutul 
anului următor în „Studii“, noua revistă a intelectualitátii comuniste creatoare. 

Dintru început, vorbitorul remarcă incapacitatea lui Freud de a pune în lumină di- 
mensiunea socială a omului, dimensiune care totuşi este esenţială: „În concepţia lui 
Freud, omul nu este, în fond, o fiinţă socială. Freud singur spune că societatea constituie 
o adunare de indivizi izolaţi. Societatea, cum o vede Freud, este numai o comunitate 
de interese." În ciuda tonului lor apodictic, fiecare din aceste afirmaţii putea constitui 
subiect de discuţie. Dar în vara lui 1947, închegarea unui dialog între marxiştii de tip 
stalinist şi intelectualii „burghezi“ începea să fie imposibilă. 

Pe urmele autorilor sovietici, Weigl combate biologismul lui Freud, care „atribuie 
instinctelor inconștiente rolul hotărâtor în viaja sufletească a omului*.! 

Dar, formulind concluziile, conferenfiarul respinge eventuala acuzaţie că ar fi urmărit 
să facă „o critică distructivă a psihanalizei”. Mai mult încă, el subliniază meritele lui 
Freud în studierea fenomenelor nevrotice, savantul vienez fiind „între primii care au 
încercat să găsească legile ştiinţifice într-un domeniu care pînă atunci era privit ca un 
fel de cabinet de curiozităţi“. Din păcate, „din cauza unei lipse a metodei dialectice şi 
neavînd o bază consecvent materialistă“, Freud n-a reuşit să contribuie la rezolvarea 
marii probleme a etiologiei sociale a nevrozelor. Ba chiar se poate afirma că „sistemul 
psihanalizei constituie, prin punctul ei de vedere biologist, un fel de diversiune care stă 
în calea unei vederi juste a cauzelor cu adevărat sociale ale nevrozelor“.2 

Dacă exprimarea convingerilor lui Weigl a fost mai reticentă de-a lungul prelegerii 
ținute în fata unui auditoriu format în majoritate, s-ar fi putut crede, din partizani ai 
freudismului, o asemenea prudenţă nu şi-a mai avut rostul în articolul de critică a psih- 
analizei ortodoxe publicat peste cîteva luni în „Revista fundațiilor regale“. De data asta, 
tonul adoptat este de-a dreptul tăios: „Psihanaliza duce în mod logic la o concepţie pe- 
simistá, defetistă, distructivă. Faţă de contradicţiile sociale, cărora le substituie un 
conţinut psihologic, Freud rămîne complet pasiv, ráspindind în jurul lui o atmosferă de 
neputinţă.” Demascarea freudismului impune adoptarea stilului şi vocabularului agita- 
toric: „Freud devine psihologul reacţiunii, chiar dacă această reacțiune se foloseşte de 
el numai în mod anonim.“ 

Nu putea lipsi dintre argumentele demonstrind caracterul nestiintific al freudismului 
constatarea că masele nu se simt atrase de psihanaliză: „Nu putem face abstracţie de 
faptul că teoria lui Freud n-a pătruns nicăieri în cercuri mai largi. În afară de specialişti 
— psihologi, psihiatri, psihoterapeuţi — psihanaliza a rămas preocuparea cîtorva inte- 


1. E. Weigl, Etiologia socială a nevrozelor la Freud, in „Studii“, I (1948), nr. 1 din ian.-mart., 
p. 172. 
2. Ibidem, p. 184. 

lectuali burghezi. Avînd în vedere caracterul pronunţat reactionar al concluziilor la care 
psihanaliza duce, acest fapt nu poate fi regretat.“ 

Condamnarea freudismului şi chemarea la luptă împotriva acestui „virus otrăvitor” 
nu trebuiau deci să intirzie, întrucît concepţia neştiinţifică şi distructivă a psihanalizei 
„continuă încă astăzi să pătrundă în diferite ramuri ale vieţii noastre sociale. În felul 
acesta, teoria lui Freud se transformă într-un obstacol în calea progresului social şi cul- 
tural. De aceea este necesar de a se combate această concepţie fără crugare"!. 

Cei care aveau urechi de auzit trebuiau să audă. Şi mulţi au şi început să audă, fie 
din naiv fanatism materialist dialectic, fie din simplu oportunism. În tot cazul, Societatea 
Română de Psihopatologie şi Psihoterapie, măcar că din capul locului se ferise de a 
apărea ca o înjghebare freudistă, nu s-a mai dovedit în stare să-şi continue activitatea. 

Mici semne veneau să confirme dizgratia în care se afla psihanaliza. În 1946 apăruse 
traducerea românească a cărţii lui Aleksei Iugov 1. P. Pavlov şi enigmele creierului, cu 
o prefaţă de Anghel Radovici, în care se amintea critic, dar fără resentimente, şi despre 
învăţătura lui Freud.? În ediţia a doua, din 1949, precuvintarea lui Radovici n-a mai fost 
reprodusă (dar desigur nu numai pentru motivul că nu manifesta suficientă combativitate 
faţă de freudism). 

În lecţia de deschidere a cursului de psihiatrie din 1948-1949 de la Facultatea de 
Medicină din Bucureşti, conferentiara Constanţa Parhon-Stefánescu, noua titulară a res- 
pectivei catedre, polemiza cu freudismul, dar fárá sá-i spuná pe nume: ,D. prof. Parhon, 
din a cărui şcoală am cinstea să fac parte, ne-a învăţat să intrebuingám metoda de cer- 
cetare ştiinţifică şi să căutăm substratul biologic al bolilor mintale, să nu ne pierdem în 
consideraţiuni speculative, lipsite de o bază reală şi care, după cît mi se pare, mai mult 
au oprit mersul psihiatriei, decît l-au făcut să inainteze."? În întregul curs nu se vorbeşte 
despre Freud şi psihanaliză, despre etiologia psihogenă a anumitor afecţiuni şi nici mă- 
car despre inconştient. 

Articolul de prezentare a situaţiei psihanalizei în ţară, publicat de Walter Davidescu 
la sfîrşitul lui 1948 în „Wiener medizinische Wochenschrift", se încheia cu constatarea: 
„După toate aparențele, în România psihoterapia se află în evidentă ascensiune.“4 Afir- 
maţia aceasta era, eventual, valabilă, cu condiţia ca psihanaliza să nu fie considerată o 
ramură a psihoterapiei... 


* 


Al cincilea deceniu al secolului nostru a debutat ameninjátor pentru psibanaliştii de 
la noi. Dar la mijlocul acelui deceniu se părea că lucrurile au intrat în normal, astfel că 
freudismul avea posibilitatea să se afirme în România pe măsura virtuţilor sale teoretice 
şi terapeutice. 


1. E. Weigl, Priviri critice asupra unor teorii ştiinţifice moderne — II. Concepţia asupra lu- 
mii a lui Freud, în „Revista fundațiilor regale“, XIV (1947), nr. 10-11 din oct.-nov., pp. 55-57. 

2. Cind Iugov notează că „lui Pavlov nu-i plăcea Freud", editorul l-a informat, printr-o notă, 
pe cititor că Freud a fost un „psihiatru austriac, străin de concepţia materialistă a psihozelor şi 
nevrozelor“ (vezi A. Iugov, I. P. Pavlov şi enigmele creierului, Bucureşti, Ed. Cartea rusă, 1946, 
p. 202). 

3. Constanţa Parhon-Stefánescu, Curs de psihiatrie, L.M.F. Bucureşti — Fac. de Medicină, 
1949, p. 19 (multigrafiat). 

4. W. Davidescu, op. cit., p. 532. 

Trebuie insá recunoscut cá atit lumea noastră medicală, cît şi opinia publică au con- 
tinuat şi după 1944 să manifeste faţă de freudism atitudinea precaută caracteristică pe- 
rioadei interbelice. 

A intervenit concomitent presiunea exercitată de puterea politică instalată atunci în 
România, putere care, potrivit modelului sovietic, nu putea tolera o mişcare ştiinţifică 
şi de idei incomplet sau deloc controlată de „forurile ideologice“. Este interesant de re- 
marcat că, într-o primă fază, împotriva freudismului au fost împinşi şi foştii adlerieni 
care deţineau poziţii administrative în domeniul culturii şi educaţiei. Dar, după ce şi-au 
adus contribuţia la discreditarea politică a psihanalizei ortodoxe, aveau să devină ei în- 
şişi victime ale sistemului totalitar. 

Cît despre Societatea Română de Psihopatologie şi Psihoterapie, jalnica ei soartă a 
dovedit că psihanaliza cu greu se poate afirma în cadrul unei „întreprinderi ştiinţifice“ 
cu obiective vagi şi în care freudismul se sfieşte să-şi arate fata. 


Capitolul 5 


TÁCEREA DUSMÁNOASÁ DIN 
„OBSEDANTUL DECENIU“ 
(1950-1960) 


Sesiunea pavlovistă de la Bucureşti din 
decembrie 1952 


În pragul celui de-al şaselea deceniu, dezavuarea psihanalizei de către forurile po- 
litice era la noi de notorietate generală. Dar această dezavuare se obținuse prin consensul 
factorilor de răspundere ideologică şi nu fusese întărită printr-o luare de poziţie a ofi- 
cialităţilor medicale. Se simţea deci şi nevoia unei condamnări publice, care să spulbere 
orice îndoială în privinţa caracterului inadmisibil al promovării concepţiilor freudiene 
şi al practicării analizei. 

O primă ocazie pentru pronunţarea unei asemenea sentințe de condamnare a fost 
oferită de sesiunea lărgită din 18-20 decembrie 1952 a Secţiunii de Ştiinţe Medicale a 
Academiei R.P.R., sesiune care igi propunea „analiza activităţii teoretice şi practice în 
domeniul ştiinţelor medicale pe linia teoriei lui I. P. Pavlov şi combaterea concepţiilor 
idealiste în medicină“. 

Trebuie remarcat că acest eveniment ştiinţific şi mai cu seamă politic s-a produs 
într-un moment apreciat de responsabilii. politici a fi unul de ascuţire extremă a luptei 
de clasă la noi şi de agravare a confruntărilor între cele două lagăre antagoniste pe plan 
mondial. Partidul era mobilizat în vederea lichidării tendinţelor deviaţioniste, în toată 
tara fuseseră arestaţi numeroşi inamici activi şi îndeosebi potenţiali ai regimului, iar în 
Uniunea Sovietică începea demascarea „agenturii imperialist-sioniste“ a „medicilor asa- 
sini“. De fapt, se poate presupune că, dacă programarea sesiunii ar mai fi întârziat cîteva 
luni, acest eveniment ştiinţific ar fi fost mult aminat, deoarece o dată cu moartea lui 
Stalin, survenită în martie următor, s-a constatat pentru cîtăva vreme o relativă reţinere 
în organizarea manifestărilor zgomotoase de denunţare a „duşmanilor“ strecuraţi în viaţa 
culturală şi ştiinţifică. 

Pe de altă parte, o asemenea reuniune trebuia neapărat să aibă loc si în ţara noastră. 
Trecuserá mai bine de doi ani de la „istorica“ sesiune din 28 iunie-4 iulie 1950 a Aca- 
demiei de Ştiinţe a URSS şi a Academiei de Ştiinţe Medicale a URSS „consacrată pro- 
blemelor învăţăturii fiziologice a academicianului I. P. Pavlov”. Alături de (probabil) şi 
mai „istorica“ sesiune din iulie-august 1948 a Academiei de Ştiinţe Agricole a URSS, 
care omologase victoria învăţăturii lui Miciurin — Lisenko asupra mendelism-morganis- 
mului, sesiunea pavlovistă a urmărit să-i mobilizeze pe oamenii de ştiinţă sovietici, dar 
şi pe „savanții cinstiţi“ din lumea întreagă, la lupta pentru afirmarea hotărită a orientării 
materialiste în toate domeniile cunoaşterii, pentru scoaterea la lumină a prioritátilor 
apartinind cercetătorilor şi inventatorilor ruşi şi sovietici, pentru combaterea diversiuni- 

lor idealiste si mistice, pentru demascarea cosmopolitismului fárá patrie in activităţile 
culturale, pentru sporirea vigilenţei revoluţionare în faţa uneltirilor duşmanilor păcii şi 
democraţiei etc., etc., etc. 

Este drept că si în (ara noastră se făcuseră unii paşi în direcţia obiectivelor amintite, 
înfierîndu-se, de pildă, în 1949, manifestările „cosmopolite“ ale oftalmologului Nicolae 
Blatt, profesor la Institutul de Mediciná de la Timişoara, care înființase un periodic de 
specialitate cu mai toate articolele publicate integral în limbi străine, ceea ce echivala 
cu „desconsiderarea limbii naţionale“... Dar încă nu se convocase, la scara întregii ţări, 
o reuniune ştiinţifică în care să se dezbată temeinic asemenea probleme, luîndu-se şi 
hotărîrile corespunzătoare. 

Cit priveşte freudismul, trebuie observat că, la sesiunea pavlovistá din 1950 de la 
Moscova, numele lui Freud n-a fost pronunţat, asa cum rezultă din darea de seamă ste- 
nografică, decît o singură dată, şi atunci în treacăt: în raportul său despre „căile dezvol- 
tării ideilor lui I. P. Pavlov în domeniul fiziopatologiei activităţii nervoase superioare“, 
A. G. Ivanov-Smolenski atrăgea atenţia că G. A. Gherşuni recurge, pentru investigarea 
activităţii nervoase superioare, la două metode diferite: cea subiectiv-psihologică şi cea 
obiectivă pavlovistă, datele astfel obţinute fiind confruntate cu „pretinsele «legi ale ac- 
tivităţii psihice», chipurile studiate de Freud".! Altfel aveau să se petreacă lucrurile în 
cursul sesiunii bucureştene din 1952. 

Contestarea valorii ştiinţifice a psihanalizei n-a fost neglijată nici în raportul inau- 
gural al reuniunii intitulat Tradițiile materialiste ale ştiinţelor medicale din [ara noastră 
şi dezvoltarea lor pe baza învăţăturii lui 1. P. Pavlov, citit de profesorul Daniel Danie- 
lopolu. Se afirmă în raport că amintita învăţătură „ne oferă posibilitatea să înţelegem 
esenţa antistiinfificá şi decăderea medicinii în ţările occidentale“, situaţie ilustrată, prin- 
tre altele, de faptul că în SUA sînt azi „la modă“ freudismul şi medicina psihosomatică. 
Pentru a dovedi lipsa de valoare a medicinii psihosomatice şi a „bazei ei teoretice, freud- 
ismul“, sînt semnalate cîteva „descoperiri“ ale psihosomaticienilor, aceste exemple fiind 
culese, fără îndoială, din articolele „critice“ apărute în URSS.2 Auditoriul din decembrie 
1952 a făcut probabil mare haz aflind că pentru Weisz şi English vărsătura se datoreşte 
„inacceptării unei situaţii psihice“, că pentru Sperling la baza diferitelor afecţiuni infan- 
tile se găseşte ura inconştientă a copilului faţă de rude sau părinţi, cá pentru Szasz sa- 
livaţia accentuată la o persoană matură se poate explica prin dorinţa inconştientă de a 
fi alimentat la sin etc. După aceste nostime exemple este formulat şi indispensabilul 
îndemn mobilizator: „Nu poate fi om de Ştiinţă, medic adevărat, care să nu fie indignat 
de astfel de încercări de înjosire a ştiinţelor medicale." Raportul consemnează şi o ştire 
capabilă să-i entuziasmeze pe ascultători: „Faptul că învăţătura lui Pavlov duce la lichi- 
darea freudismului este recunoscut chiar de autorii occidentali. În «Buletinul Academiei 
de Medicină din New York», Gladstone scrie, plin de temere: «Lucrările lui Pavlov con- 
stituie un mare pericol pentru dinamica psihică a lui Freud»."? Ce va fi fost în sufletul 
eminentului cercetător şi teoretician al medicinii Danielopolu cînd a luat cunoştinţă de 


1. Naucinaia sesiia posveaşcennaia problemam fiziologhiceskogo uceniia akademika I. P. Pa- 
vlova, Moscova, Izd. Akad. Nauk SSSR, 1950, p. 75. 

2. Revelatoare in această privinţă este ortografierea eronată a numelor americane datoritá pre- 
luării grábite de către traducătorii noştri a transcripţiilor fonetice din tipăriturile ruseşti. Astfel, 
Thomas Szasz a devenit T. S. Stzaz în amintitul raport. 

3. Academia R.P.R. Lucrările sesiunii lărgite a Secfiunii de Ştiinţe Medicale din 18-20 dec. 
1952, Bucureşti, Ed. Academiei R.P.R., 1953, p. 49. 

insanitátile însăilate de iresponsabila comisie de redactare a raportului sub care el trebuia 
să-şi pună semnătura? 

Dacă textul prezentat de profesorul Danielopolu conţine doar o apreciere globală 
despre freudism, fără referinţe la istoria psihanalizei în România, in alte materiale ale 
sesiunii se procedează în această privință la anumite localizări şi actualizări. 

Astfel, în raportul Activitatea institutelor de cercetări în domeniul biologiei şi ai 
medicinii şi sarcinile lor în lumina învăţăturii lui I. P. Pavlov, citit de profesorul Vasile 
Mârza, se arată că, în cartea sa din 1947 Les réflexes conditionnels, Arthur Kreindler a 
încercat să „concilieze” principiile materialiste ale pavlovismului cu „teoriile idealiste, 
pseudostiintifice, ale behaviorismului şi ale freudismului"; atare poziţie se dovedea a fi 
cu atit mai dăunătoare, cu cât profesorul Kreindler nu a înţeles să revină asupra ei „în 
literatura ştiinţifică tipărită”. 

În continuare, raportul dezvăluie faptul că „pe aceeaşi poziţie de «conciliere» a pa- 
vlovismului cu teoriile occidentale se situează uneori şi academicianul Şt. M. Milcu”. 
Despre ce era vorba? În lucrarea Obezităţile psihogene a reputatului endocrinolog se 
afirmă, despre un anume tip de obezitate, că s-ar putea datora compensării, prin exage- 
rarea instinctului alimentar, a insatisfactiei sexuale. „Această teză tipic freudistă — apre- 
ciază raportul — privitoare la «sublimare» a fost prezentată drept un «reflex condiţionat 
patologic», denaturindu-se astfel învăţătura pavlovistá."! 

Profesorul Milcu s-a vázut obligat sá ceará cuvîntul, dar, in loc să-şi recunoască pă- 
catul, s-a eschivat de la autocritică printr-o manevră de minimalizare a importanţei lu- 
crării în cauză, o „lucrare intimplátoare" si „insuficient controlată“. A profitat de această 
împrejurare pentru a mai declara că niciodată nu l-a interesat in mod deosebit teoria 
freudistă? pe care o consideră a fi greşită, deoarece „ea consideră în mod unilateral fi- 
ziologia şi fiziopatologia omului prin prisma sexualităţii, explică psihologia numai prin 
factorii şi mecanismele psihologice şi, prin aceasta, situează pe o poziţie greşită relaţiile 
dintre fiziologie şi activitatea nervoasă superioară“. Ritualul de exorcizare fiind înde- 
plinit, s-a putut merge mai departe cu discuţiile. 

Luând cuvîntul ca reprezentant al colectivului Spitalului de Neuropsihiatrie din laşi, 
aşezământ în care profesorul C. I. Parhon crease tradiţia unei „consecvente principialitáti 
materialiste, evident ostilá pansexualismului freudian si tuturor celorlalte curente la 
modă”, Petru Bránzei a aruncat o privire in direcţia rădăcinilor istorice ale „concepţiei 
psihosomatce, expresie alambicată nominalistic a dualismului scolastic împodobit cu 
noţiuni fatidice mendelist-morganistice şi confuzii kretschmeriste turnate în formulele 
pansexualismului freudian". Ne întrebăm dacă nu cumva profesorul ieşean a vrut să se 
amuze formulind această definiţie bombastică... Dar iată-l continuind: noţiunea de „pă- 
cat ştiinţific”, inventată de şcoala psihologică de la începutul secolului al XVIII-lea a 
lui G. E. Stahl, a renăscut sub o formă „sublimată” în pansexualismul lui Freud, „indi- 
ferent dacă este vorba de creaţie, de artă sau de nevroză «care nu-i decât negativul per- 
versiunii sexuale», iar «autismul» schizofrenic al freudistului pragmatic Bleuler sau «in- 
versiunea» [introversiunea?] lui Jung sint analoage cu «autoerotismul» lui Freud" 4 


1. Op. cit., pp. 68-69. 

2. Într-o recentă convorbire personală, academicianul St. M. Milcu îşi amintea că totuşi prin 
1924-1925, în vremea studenţiei sale, după lectura versiunii franceze a Introducerii la psihana- 
liză, a propus unui grup de colegi şi prieteni de la Institutul Medico-militar să studieze impreună 
această scriere a lui Freud, el luindu-şi sarcina să pregătească discuţiile. 

3. Academia R.P.R. Lucrările sesiunii lărgite... din 18-20 dec. 1952, p. 254. 

4. Op. cit., pp. 327-328. 

Intervenţia in discuţie a conferenţiarului Maximilian Müller, de la Institutul de Me- 
diciná si Farmacie din Cluj, s-a remarcat prin tonul dramatic al autodenuntárii unor „erori 
ştiinţifice” a căror gravitate doar acum putea fi măsurată. Doctorul Müller constata că, 
în afară de tradiţia materialistă întemeiată de profesorul Parhon, psihiatria a moştenit în 
România „şi influenţe nesănătoase, idealiste şi reacționare, reprezentate prin dualismul 
corp — suflet, freudism şi teza psiho-morfologică. Acestea, sprijinite şi difuzate timp 
îndelungat de către regimul burghezo-moşieresc, de la catedră şi prin publicaţii, ne-au 
imbibat si pe noi; difuzorii $i propagatorii acestor curente la noi in țară au fost: Obregia, 
Tomescu şi Urechia“. 

Dacă, într-adevăr, Urechia a manifestat faţă de psihanaliză o anumită bunăvoință 
condescendentă, Obregia şi Tomescu n-au luat însă niciodată, la cursuri şi în publicaţii, 
atitudine în favoarea freudismului. Dar din confesiunea lui M. Miiller s-ar putea deduce 
că Urechia era şi un propagandist al adlerismului: „Subsemnatul, fiind un fost elev al 
profesorului Urechia, am fost adeptul concepţiei psiho-morfologice şi al psihologiei in- 
dividuale a lui Adler. Ambele curente ráspindeau la noi în ţară şi mai răspîndesc ac- 
tualmente în Apus ideologia claselor exploatatoare; ambele fac parte din arsenalul de 
luptá al burgheziei împotriva lagărului democratic." 

După ce insistă asupra caracteristicilor antistiintifice si retrograde ale doctrinei lui 
Adler, vorbitorul recunoaşte: „Acestor forme ale ideologiei reacționare în psihiatrie le-am 
fost tributar pînă în anul 1950. Sub influenţa materialismului dialectic, pe de o parte, 
pe de altă parte datorită literaturii psihiatrice sovietice, mai ales după şedinţa Academiei 
de Ştiinţe a URSS şi a Academiei de Ştiinţe Medicale a URSS consacrată învăţăturii 
fiziologice a academicianului I. P. Pavlov, ne-a apărut în mod treptat esenţa antiştiin- 
tificá şi conţinutul de clasă al curentelor al căror adept am fost.“ Dacă „eliberarea“ sa 
de sub influenţa psihologiei individuale n-a fost posibilă dintr-o dată, aceasta se datora 
faptului că adlerismul pare să admită rolul activ al factorilor sociali, întrucît vorbeşte 
despre „mediu“, dar, din păcate, despre un mediu nemodificabil. Poziţia conservatoare 
„de clasă” a psihologiei individuale reiese mai cu seamă din atitudinea terapeutică pe 
Care aceasta o preconizează, o atitudine de adaptare la mediul social existent, ceea ce 
înseamnă îndemn la conformism şi abţinere de la răzvrătire sau de la indignarea împo- 
triva nedreptăţilor societăţii burgheze. 

Cu ajutorul literaturii medicale sovietice, doctorul Müller reuşise să se lepede de 
adlerism, dar el îşi dădea seama că această eliberare este efectivă mai ales din punctul 
de vedere al orientării doctrinare generale, deoarece influenţa adlerismului, ca Şi a freudis- 
mului, mai persista la el „sub forma unor concepte (expresii) proprii acestor «teorii “2, 

Această „severă autocritică“ nu l-a scutit pe Maximilian Miiller de neplăceri viitoare, 
ba dimpotrivă, pare să-l fi semnalat amatorilor de (api ispăşitori. Peste patru ani, el va 
fi menţionat printre oamenii de ştiinţă care, însuşindu-şi nesatisfăcător învăţătura lui Pa- 
vlov, au efectuat lucrări superficiale, aşa cum s-a constatat că este studiul său despre 
nevroza gastrică la om, întocmit în vederea obţinerii titlului de candidat în ştiinţele me- 


1. În cursul ţinut la IMF Cluj în 1950- 1951, conferentiarul Müller se arătase intransigent faţă 
de neajunsurile freudismului, mai ales faţă de implicaţiile acestuia pe plan social: „Concepţia 
freudiană izolează omul de societatea în care trăieşte, îl consideră în afara clasei din care face 
parte, [ca şi cum] între individ şi societate în general (si nu faţă de clasa exploatatoare) ar fi un 
conflict... Psihanaliza este refluxul vieţii parazitare a burgheziei, îmbrăcat într-o haină ştiinţifică.“ 
(Vezi M. Miller, Curs de Psihiatrie, Oficiul de Editură LM.F. Cluj, 1950, p. 21 — multigrafiat.) 

2. Academia R.P.R. Lucrările sesiunii lărgite... din 18-20 dec. 1 952, pp. 279-280. 

dicale.! Ín 1963, pentru a pune capát neplácerilor pe care le intimpina in activitatea sa 
profesionalá, doctorul M. Müller a emigrat in Israel, unde a decedat in 1990. 


...Si ce a urmat sesiunii 


Ín raportul despre Învățătura lui I. P. Pavlov şi aplicarea ei în practica medicală 
prezentat de profesorul Grigore Benetato la sesiunea din decembrie 1952 a Secţiei Me- 
dicale a Academiei R.P.R. au fost dezvăluite unele îngrijorătoare stări de lucruri exis- 
tente în sectorul psihiatriei infantile datorită activităţii necorespunzătoare a Centrului de 
Igienă Mintală din Bucureşti, condus de doctoriţa Florica Bagdasar. Orientarea teoretică 
a centrului era cît se poate de greşită, întrucit se întemeia pe teoria gestaltistă, demascată 
ca antiştiinţifică de către Pavlov însuşi, pe freudism şi pe psihologia hormică, axată pe 
predominarea instinctelor de afirmare şi supunere. Astfel, copiii greu educabili, dar să- 
nătoşi, care frecventau instituţia amintită erau puşi în condiţii neprielnice şi puteau do- 
bindi, „tocmai prin aceasta, stări morbide psihice“.2 

Această demascare publică nu putea rămîne fără consecinţe practice. La exact o lună 
după deschiderea sesiunii pavloviste a apărut în „Scînteia“ un articol redacţional aco- 
perind subsolurile a două pagini ale gazetei, articol în care era pusă cu acuitate problema 
„lichidării deformărilor antistiingifice din domeniul pedagogiei”. Forurile de partid şi de 
stat stabiliseră că „activitatea desfăşurată de către Centrul de Igienă Mintală (condus de 
dr. Florica Bagdasar) şi de Centrul de Cercetări Psiho-medico-pedagogice (condus de 
dr. stomatolog Ulian3) constituie o puternică manifestare de ploconire slugarnică în faţa 
concepţiilor putrede, antiştiinţifice ale ideologiei burgheze, o înstrăinare de tradiţiile pro- 
gresiste ale ştiinţei noastre şi de cuceririle celei mai înaintate ştiinţe din lume, ştiinţa 
sovieticá"^. 

Printre învinuirile aduse celor două instituţii era şi aceea de a se fi situat „pe poziţii 
antiştiinţifice şi sterile, ploconindu-se cu un servilism caracteristic cosmopolitilor în fata 
unor curente obscurantiste, de tipul freudismului, care înjoseşte şi calomniază omul, slu- 
jind totodată exploatatorilor ca o diversiune menită să abată atenţia maselor de la lupta 
de clasă“. Remarcăm şi de data aceasta că psihanaliza este contestată nu atît pentru de- 
ficiente doctrinare sau cu caracter aplicativ, cit pentru implicaţiile pe plan social-politic 
ale viziunii freudiene. 

Pentru a-i convinge pe cititori de gravitatea culpei celor criticati, în articol se pre- 
cizeazá cá „numeroase fişe de diagnostic alcătuite de Centrul de Igiená Mintală conţin 
interpretări freudiste". Iar la Centrul de Cercetări Psiho-medico-pedagogice „s-a mers 


1. St. S. Nicolau, I. Turai, N. Sterescu, V. Predescu, Unele probleme ale cercetării ştiinţifice 
medicale în R.P.R., în „Lupta de clasă“, XXXVI (1956), nr. 11 din nov., p. 14. 

2. Academia R.P.R. Lucrările sesiunii lărgite... din 18-20 dec., 1952, p. 193. 

3. Desigur că în semn de dispreţ, acestui dentist rătăcit printre pedagogi şi psihologi nu i se 
indică nici măcar inițiala prenumelui. Este vorba de Petre Ulian, născut în 1919 şi doctor din 
1944 al Facultăţii de Medicină din laşi, care probabil a datorat numirea sa la conducerea acelui 
nebulos şi hibrid Centru de Cercetări Psiho-medico-pedagogice faptului că anterior (aşa cum aflăm 
din Anuarul medicilor pe 1948) functionase ca simplu medic consultant al funcţionarilor Minis- 
terului Învățămîntului Public. 

4. Pentru lichidarea deformárilor antiştiinţifice în domeniul pedagogiei, în „Scînteia“, XXII 
(1953), nr. 2 560 din 18 ian., p. 2. 

pînă acolo încît s-a recomandat ca in convorbirile cu elevii să se utilizeze metoda psih- 
analitică a lui Freud şi a adepților săi”. 

Mai gravă era însă încercarea de a se corupe mintea şi sufletul tinerei generaţii de 
medici: datorită lipsei „de vigilentá si control a fostei conduceri a Ministerului Sănă- 
tăţii“l, la cursul universitar de psihiatrie infantilă predat de conferenţiara Florica Bag- 
dasar s-au propagat „teorii cosmopolite şi pseudoştiinţifice“, cum ar fi acelea că ,an- 
xietatea se datoreşte unor tendinţe primare înăbuşite sub forţa exigenţelor sociale“ sau 
că „uităm o sarcină pe care ne-am luat-o, fiindcă ea este în conflict cu anumite interese 
sau dorinţe nemărturisite“, asemenea teorii fiind „împrumutate direct din arsenalul scor- 
nirilor obscurantiste ale lui Freud“ 2 

Cum de au putut spera cei care au redactat un atare text presărat cu „acuzaţii“ pe 
cit de vagi, pe atit de stupide că vor reuşi să-i convingă pe cititori că persoanele „de- 
mascate” pentru freudism şi alte păcate ideologice fac parte dintr-o vastă conspirație a 
forţelor imperialiste şi războinice? De fapt, nu convingerea publicului era obiectivul ur- 
mărit atunci, ci intimidarea lui. Mai ales că apariţia articolului a coincis cu adoptarea 
unor crîncene măsuri administrative: desfiinţarea instituţiilor criticate, îndepărtarea de 
la catedră a Floricăi Bagdasar, interzicerea accesului la viaţa ştiinţifică a celor răspun- 
zători pentru „deformările antistiintifice" scoase la iveală.3 

Nu puţini dintre cititorii articolului redacţional vor fi manifestat nedumerire aflind 
că Egon Weigl, unul dintre apărătorii pasionaţi ai liniei partidului în problemele de edu- 
caţie si un adversar declarat al freudismului, face totuşi parte din categoria celor care 
au primit sarcina să predea cursuri de pedagogie în învățămîntul superior deşi, „prin 
activitatea şi lucrările lor din trecut, s-au dovedit adepţii şi ráspinditorii concepţiilor an- 
tiştiinţifice, reacționare în domeniul educaţiei”. Publicul afla acum că profesorul Weigl 
„Şi-a dedicat o mare parte din lucrările şi activitatea sa popularizării freudismului, adle- 
rismului şi altor curente ultrareacţionare din domeniul psihologiei şi pedagogiei“. Se mai 
arăta în articol că Weigl a continuat şi în 1948 să-l prezinte pe Freud ca pe un „des- 
chizător de drumuri“ în Ştiinţă şi să se ploconeascá în faţa acestui „inveterat obscuran- 
tist". Desigur că autorii articolului redacţional au mizat pe memoria slabă a cititorilor 
cînd i-au atribuit lui Egon Weigl, cel din 1948, o asemenea atitudine, ştiut fiind că toc- 
mai în anul acela militantul comunist s-a manifestat bătăios la tribuna Societăţii Române 
de Psihopatologie şi Psihoterapie şi mai ales în „Revista fundațiilor regale“ împotriva 
freudismului. 

În articolul din „Scînteia“ se mai constata cu perfectă rea-credintá că dacă Weigl 
„nu şi-a precupetit cuvintele cînd a fost vorba să glorifice ideile putrede ale lui Freud, 
el încă nu a găsit de cuviință să-şi facă autocritica pentru gravele sale greşeli“.4 


l. Pini in august 1952, ministru al sănătăţii fusese Vasile Mârza, cel care in august 1948 
preluase acest post chiar de la Florica Bagdasar. 

2. Op. cit., p. 3. 

3. În articol se face menţiune şi despre „activitatea dusmánoasá* desfăşurată de Florica Sta- 
fiescu, colaboratoarea cea mai apropiată a Floricăi Bagdasar la Centrul de Igiená Mintală, ele două 
fiind şi autoarele unui abecedar special pentru copiii deficienţi; dar nu se arată în articol că, la 
data aceea, Florica Stafiescu era arestată, probabil în vederea unei înscenări judiciare a cărei pro- 
tagonistă trebuia să fie Florica Bagdasar. Căci cum să nu crezi că aceasta era o veche agentă 
americană, de vreme ce, în preajma lui 1930, îşi insofise in SUA soţul, pe eminentul neurochirurg 
Dumitru Bagdasar, beneficiar pe atunci al unei burse Rockefeller? Deruta prilejuită de moartea 
lui Stalin survenită la 5 martie explică de ce s-a renunțat la un asemenea plan tenebros. 

4. Op. cit., p. 3. 

Într-adevăr, în publicaţiile epocii nu a apărut nici o declaraţie prin care psihologul si 
pedagogul ce se pusese, conştient sau inconştient, în slujba dușmanului să recunoască 
nelegiuirile comise. 

Dar partidul a intervenit urgent şi energic, îndepărtindu-l de la catedra universitară 
pe acest element instabil politiceşte, luîndu-i sarcinile de răspundere pe care le avea la 
Editura de Stat şi numindu-l pe un foarte obscur post de documentarist la Biblioteca 
Centrală Universitară din Bucureşti. 

A intervenit atunci literalmente un deus ex machina în persoana reputatului neuro- 
psiholog sovietic A. R. Luria, pe care Weigl îl cunoscuse încă în anii '20, cînd amindoi 
îşi făceau ucenicia ştiinţifică la Frankfurt pe Main, sub îndrumarea lui K. Goldstein şi 
A. Gelb. Cum aflăm din nota autobiografică şi autoergografică plasată de Weigl în frun- 
tea culegerii sale din 1981 de „scrieri alese” în traducere engleză, cei doi amici din 
tinereţe n-au încetat niciodată să rămînă în legătură, măcar prin corespondenţă.! Astfel, 
în cursul vizitei pe care a făcut-o în 1957 la Bucureşti, ca invitat de onoare al cercurilor 
noastre ştiinţifice, Luria s-a interesat stăruitor de bunul său prieten şi valorosul savant 
Egon Weigl. Şi asta a fost de ajuns...2 

Începînd din acel an 1957 i s-a permis lui Weigl să semneze traducerile literare şi 
ştiinţifice pe care le efectua, mai ales din română în germană (a tălmăcit, printre altele, 
scrieri ale lui Liviu Rebreanu şi Cezar Petrescu). A fost apoi primit curînd într-un co- 
lectiv al Institutului de Neurologie „I. P. Pavlov“ al Academiei R.P.R., unde a efectuat 
investigaţii, cu puternic şi imediat răsunet internaţional, asupra afaziei şi alexiei?. 

Ín 1961, tocmai cind implinea 60 de ani, Egon Weigl a plecat cu familia in RDG. 
Academia de ştiinţe berlineză l-a ajutat să-şi amenajeze în clădirea Clinicii neurologice 
de la Spitalul Charité un modern laborator de studii neurolingvistice. A închis ochii in 
1979, după o existenţă neliniştită, dar încununată de sentimentul unei reuşite de netă- 
găduit măcar în domeniul creaţiei ştiinţifice. 

Am pomenit mai-nainte de critica la care academicianul Arthur Kreindler a fost su- 
pus cu prilejul sesiunii pavloviste de la Bucureşti din 1952 pe motiv că şi-ar fi propus 
să realizeze o sinteză între doctrina psihanalitică şi cea a reflexelor condiţionate; notam 
atunci că acuzaţia era nefondată, întrucît în monografia sa din 1947 despre reflexele 
pavloviste Kreindler declarase categoric că o asemenea sinteză este din principiu impo- 
sibilă. Însuşi faptul că, la acea sesiune, el nu s-a grăbit să ia cuvîntul pentru a-şi mărturisi 
„eroarea“ părea să demonstreze că valorosul neurolog nu se arăta dispus să se autoacuze 
în chip gratuit. 

Nu ştim ce presiuni se vor fi exercitat ulterior asupra academicianului Kreindler, dar 
fapt este că, la sfîrşitul lui mai, în „Contemporanul“ a apărut un penibil text „de recu- 
noastere" purtînd semnătura sa. Pentru ca lucrurile să fie cit se poate de clare, el făcea 
mea culpa exact cu termenii folosiţi de acuzatorii lui: „Am adoptat o poziţie greşită prin 
faptul că am încercat să «conciliez» teoriile idealiste, pseudoştiinţifice ale behavioris- 


1. E. Weigl, Introduction la Neuropsychology and Neurolinguistics, Haga — Paris — New 
York, Mouton Publish., 1981, p. 4. Vezi şi A. R. Luria, Foreword, în acelaşi volum, p. IX. 

2. Dacă nu cumva la intervenţia lui Luria se va fi adăugat şi cea a celebrei actriţe Helene 
Weigel, vara lui Egon Weigl şi soţia lui Bertolt Brecht. 

3. Vezi notele privitoare la lexie şi alexie publicate, în colaborare cu A. Fradis, în „Studii şi 
cercetări de neurologie“, nr. 3 din 1959 şi nr. 2-3 din 1960, precum şi în „Jurnal nevropatologhii 
i psihiatrii im. S.S. Korsakova“, nr. 12 din 1959. Despre importanta descoperire din 1960 a fe- 
nomenului de deblocare temporară in afazie, vezi articolul sáu din „Zeitschrift für Phonetik, Sprach- 
wissenschaft und Kommunikationsforschung", nr. 4 din 1961. 

mului şi ale freudismului cu principiile materialiste ale pavlovismului. Găsesc că această 
critică este perfect valabilă.” Pentru denunfarea psihanalizei, el recurgea la stilul de ri- 
goare în „documentele politice“: „Psihanaliza este, după cum se ştie, o concepţie re- 
acţionară, obscurantistă, care a fost, mai ales în ultimii ani, îmbrăţişată de către cercurile 
cele mai reacționare din ţările capitaliste.” Argumentele „Ştiinţifice“ invocate împotriva 
freudismului erau şi ele împrumutate din broşurile de propagandă antiimperialistă editate 
la vremea aceea: „Viaţa instinctivă a omului este dominată de scoarţa lui cerebrală foarte 
dezvoltată. În concepţia freudiană însă, instinctul este ridicat la valoare omnipotentă şi, 
după rationamentele freudiştilor, scoarța cerebrală nu intervine în nici un fel sau, atunci 
cînd ea apare, nu este decît un umil executant al legilor dictate de viaţa instinctivă.* 
Pentru a face asemenea afirmaţii stupide, savantul român, care cîndva studiase psihana- 
liza, a trebuit să uite deliberat întreaga teorie freudiană a sublimárii... 

Nu putea lipsi din articol nici „concluzia mobilizatoare": „Reiese limpede în ce a 
constat greşeala mea. Am încercat să împac teoriile reacționare, puse in slujba celor 
care propovăd-iesc un nou război, cu concepția materialistă a ştiinţei sovietice, Ştiinţa 
cea mai înaintată din lume."! 

Într-atît de sărac în idei şi de vulgar ca expresie se înfăţişează acest text încât te 
simţi tentat să presupui că profesorul Kreindler l-a redactat ca atare tocmai pentru a 
atrage atenţia celor care ştiau să vadă că o asemenea „autocritică“ nu este decît o for- 
malitate ce i s-a impus silnic şi care nu-l angajează moral. Din nefericire, lucrurile n-au 
stat aşa: textul i-a fost pretins şi i-a fost smuls neurologului într-o formă probabil foarte 
apropiată de cea care a văzut lumina tiparului; elementarismul, grosolănia şi găunoşenia 
lui trebuiau să consacre victoria spiritului partinic asupra rafinamentelor intelectualiste 
şi a obiectivismului burghez. 

Autocritica aceasta a fost totuşi considerată insuficientă, astfel că, în comunicarea 
pe care a prezentat-o la sesiunea din ianuarie 1954 a Secţiei medicale a Academiei RPR, 
Kreindler a trebuit să insiste din nou asupra păcatelor psihanalizei. Lucrarea sa despre 
nevroza astenică a fost prevăzută cu o „introducere teoretică” referitoare la doctrina lui 
Freud, curent idealist în psihologie şi medicină care, în ultimele decenii, a frinat »pro- 
gresul cunoştinţelor noastre în domeniul nevrozelor omului”. Nereuşita încercării freud- 
iştilor de a elucida mecanismul de producere a nevrozelor se explică prin aceea că „psih- 
analiza ocoleşte de fapt creierul”, deplasind tot interesul către instinct, care este considerat 
„ca o forță aproape imaterială, legată foarte vag de vreun substrat material oarecare“. 
Deoarece în unele ţări din Apus studiul nevrozelor „s-a împotmolit” în freudism şi psiho- 
somatică, nimic valabil nu se mai înregistrează acolo în privinţa cunoştinţelor de psiho- 
patologie şi de terapie a acestor boli. 

Aducînd omagii lui I. P. Pavlov, savantul român constata că „descoperirea nevro- 
zelor experimentale ale cîinelui a deschis cercetătorilor perspective nemăsurate pentru 
adincirea cunoştinţelor noastre în domeniul nevrozelor omului“2. Abia după formularea 
acestei „profesiuni de credinţă”, Arthur Kreindler a trecut la prezentarea cercetărilor sale 
privind nevroza astenică. 


|. A. Kreindler, Despre lucrarea mea: „Les réflexes conditionnels. Les lois de leur formation 
et leur domaine d'application" (Editura de Stat 1947, Bucureşti), in „Contemporanul“, 1953, 
nr. 2 (347) din 29 mai, p. 5. 

2. A. Kreindler, Studii clinice, fiziopatologice si terapeutice în nevroza astenicd, în vol. Lu- 
crările sesiunii ştiinţifice a Secţiei de Ştiinţe Medicale a Academiei R.P.R din 22-24 ian. 1 954, 
Bucureşti, Ed. Academiei R.P.R., 1955, pp. 247-248. 

În calitatea lui de şef al colectivului de psihologie al Academiei, Mihai Ralea a ur- 
mărit cu atenţie lucrările sesiunii din 1952 a Secţiei de Ştiinţe Medicale: psihologia, sub 
toate variatele ei aspecte, medicale şi nemedicale, era obligată să se alinieze la învăţătura 
pavlovistă. Atunci şi în alte împrejurări, profesorul Ralea s-a străduit să demonstreze că 
este partizanul alianţei indefectibile a psihologiei cu fiziologia, deci adversarul freudismului. 

În cartea pe care a tipărit-o în 1954 despre psihologia burgheză americană, Ralea a 
introdus capitolul Psihanaliza în SUA: Aspectul amoral al psihologiei şi faza putrefac- 
[iei capitaliste !. Cum se poate bănui din acest titlu, este vorba de o simplă compilaţie, 
cu folosirea insistentă a materialelor ostile freudismului publicate în Uniunea Sovietică. 

În paragraful rezervat polemicii cu freudiştii dintr-un text cu caracter normativ in- 
titulat Cátre o nouă orientare a psihologiei în R.P.R.2, Mihai Ralea se referă si la si- 
tuatia psihanalizei în ţara noastră. 

Nu lipsesc nici în acest text enormităţile inevitabile în publicaţiile „teoretice“ ale 
epocii, ca de pildă afirmaţia: „Psihanaliza face parte din acelaşi grup de inepyii, între- 
ţinute oficial cu toată grija de clasa exploatatoare, ca şi ura rasială.“ Tocmai fiindcă 
promova asemenea aberaţii „era firesc atunci ca psihanaliza să fie încurajată şi în ţara 
noastră“. Aflăm astfel că la noi s-a urmărit sistematic difuzarea acestei doctrine „în lu- 
crările de psihiatrie, în literatura beletristică, în broşuri de propagandă”. Din păcate nu 
se precizează care au fost acele publicaţii de orientare freudistă apărute cu sprijinul sta- 
tului burghezo-moşieresc... 

Culmea absurdului este atinsă cînd se sugerează că au existat tainice afinități ideo- 
logice între psihanaliză şi mişcările de extremă dreaptă de la noi şi de aiurea: „Prin 
preamărirea inconştientului, psihanaliza, cu pretenţia de «ştiinţă», venea să ajute con- 
ceptiile mistice ale fasciştilor şi legionarilor, sprijinite pe existentialismul unui Heideg- 
ger, filozoful oficial al hitlerismului, relative la aspiraţia către moarte, către neant, către 
sacrificări, înmormântări, dezmormintári. Psihanaliştii şi legionarii s-au întîlnit astfel pe 
acelaşi front ideologic."? 

Este aproape imposibil de admis că asemenea elucubraţii pot da seama de convin- 
gerile sincere ale lui Ralea şi că ele au fost aşternute pe hirtie cu propria-i mînă. Dar 
la vremea aceea, subtilul ginditor şi impenitentul epicurian mărturisea uneori intimilor, 
cu o oarecare doză de cinism melancolic, că împrejurările îl obligau să iscălească şi 
texte pregătite de alţii. Credem că un atare text este cel din care am citat adineauri. 

Cînd e vorba de poziţia ocupată de Ralea în diagrama politică a epocii, lucrurile se 
prezentau totuşi mai complex decît în cazul altor intelectuali care acceptaserá şi ei sta- 
tutul „tovarăşilor de drum“. Lui Conu’ Mişu i se făceau unele „hatiruri” altminteri de 
neconceput. Aşa s-a întîmplat, de pildă, in 1957, la retipárirea Scrierilor sale din trecut, 
cînd au fost reeditate anumite lucrări vechi de peste trei decenii, cum erau Problema 
inconştientului sau Indiscreţia lui Freud, în care, alături de unele formulări critice, abun- 
dă aprecierile favorabile la adresa psihanalizei. Despre articolele republicate, Ralea pre- 
ciza în „Cuvîntul înainte”: „Afară de mici modificări, am crezut cá e bine să le las ne- 
schimbate. Ceea ce interesează azi sînt directivele, metoda şi concluziile lor, care cred 


1. M. Ralea, Caracterul antiuman şi antiştiinţific al psihologiei burgheze americane, Bucu- 
reşti, Ed. de Stat pt. Literatură Ştiinţifică, 1954, pp. 88- 101. | 

2. Textul fusese publicat încă în 1951, dar caracterul său războinic a apărut în adevărata-i 
lumină doar la retipărirea din 1955, deci după sesiunea pavlovistă de la Bucureşti din decembrie 
1952. 

3. M. Ralea, Studii de psihologie şi filozofie, Bucureşti, Ed. Academiei R.P.R. 1955, pp. 12-14. 

că în bună parte sînt încă actuale."! Faptul că, în textul din 1957, au fost intercalate, 
din cînd în cînd, aprecieri restrictive, precum: „fenomene care, cu toate diferitele aberaţii 
şi exagerări, constituie totuşi un element pozitiv în doctrina medicului vienez” (p. 18) 
sau „crede greşit Freud“ (p. 19), nu izbuteşte să atenueze relativ buna opinie despre 
freudism exprimată de profesorul ieşean în articolele sale din anii '30. 

Psihanalizei îi este consacrat un întreg capitol (al XXVII-lea) din Istoria psihologiei 
apărută în 1958 sub semnătura lui M. Ralea şi a prietenului sáu Const. I. Botez. Pe 
alocuri textul pare însă confecţionat din „lipituri” eterogene ca stil şi alură. Astfel, con- 
ceptiile freudiene sînt expuse pe un ton calm şi măsurat, ca în manualele „clasice“ de 
psihologie; se întîlnesc aici multe afirmaţii în ráspár cu cele din materialele publicate 
atunci în URSS, ca de exemplu recunoaşterea că psihanaliza „reprezintă o încercare de 
a introduce o explicare deterministă a fenomenelor psihice, care erau considerate ca fi- 
ind datorite doar hazardului“. Principalele obiecţii aduse psihanalizei se plasează pe linia 
postpavlovismului aflat încă, la vremea aceea, in ofensivă: „A admite un determinism 
pur psihic care ar lega procesele sufleteşti între ele este a admite o ştiinţă a psihicului 
rupt de materie, ceea ce este evident o absurditate."2 

Acelaşi efort de obiectivitate caracterizează paragrafele în care sînt prezentate ,,di- 
dactic" vederile lui Adler şi ale lui Jung. Criticile, chiar atunci cînd vădesc un anume 
sectarism, sînt formulate destul de civilizat: „Eroarea fundamentală a concepţiilor lui 
Jung, ca şi a întregii psihanalize, cu toate variantele ei, este nesocotirea determinismului 
fiziologic. Fără o temelie biologică şi fiziologică a proceselor psihice, psihologia nu este 
decât o înregistrare de fapte discutabile sau o pură speculație idealistă.“3 

Dar către sfirşitul capitolului tonul se schimbă brusc, parcă din obligaţia de a de- 
monstra cá cei doi autori nu sint contaminaţi de „obiectivismul burghez”, cum poate ar 
rezulta din parcurgerea paginilor anterioare. Sînt de aceea reproduse citate masive din 
cine ştie ce articole de critică „nimicitoare“; aflăm astfel că „freudismul a ridicat amo- 
ralismul patologic la rangul de lege universală a istoriei” sau că, „exercitînd o influenţă 
dezagregantă asupra minţii oamenilor care trăiesc în societatea capitalistă, freudismul 
face să apară drept lipsită de sens lupta popoarelor pentru democraţie şi socialism”. Prin- 
tre argumentele aduse în sprijinul tezei despre inconsistenfa ştiinţifică şi pericolul social 
al psihanalizei, unele sînt de ordin istoric: în 1932 au fost excluşi din Partidul Comunist 
German „acei freudişti care se considerau marxişti, voind să găsească în teza luptei din- 
tre tendinţe şi impulsuri obscure şi refularea lor în inconştient, un proces dialectic“, iar 
în 1939 psihologul şi filozoful francez G. Politzer a proclamat „sfirşitul psihanalizei, 
care cunoscuse oarecare succese datorită dorinţei cîtorva intelectuali mic-burghezi de a 
se elibera de constringerile ipocriziei morale, mai ales în perioada 1920-1930*4 

Existau deci toate motivele ca dosarul psihanalizei să fie considerat, cel puţin în ţara 
noastră, definitiv închis. 


„Despre gunoi nu se vorbeşte“ 


Curind după demascarea din decembrie 1952 şi din ianuarie 1953 a fondului an- 
tiştiinţific şi reactionar al freudismului, o tăcere tot mai adincă s-a instalat la noi în pri- 


1. M. Ralea, Scrieri din trecut, vol. II (în filozofie), Bucureşti, ESPLA, 1955, p. 5. 
2. M. Ralea si C. I. Botez, Istoria psihologiei, Bucuresti, Ed. Academiei RPR, 1958, p. 519 
si 521. 
3. Ibidem, p. 527. 
^4. Ibidem, pp. 527-528 si 531. 

vinta psihanalizei. Ar fi fost poate de aşteptat ca acea chemare la vigilentá politică şi 
ideologică lansată atât cu prilejul sesiunii pavloviste a Academiei RPR, cât şi în legătură 
cu denunţarea „activităţilor dusmánoase" desfăşurate la Centrul de Igienă Mintală din 
Bucureşti să determine noi şi noi luări de poziţie critice referitoare la anumite aspecte 
teoretice şi practice ale psihanalizei. Dar sarcina mobilizárii permanente a cercurilor me- 
dicale si, in general, a opiniei publice la lupta impotriva freudismului a fost datá repede 
uitării. 

Este semnificativ că, la sesiunea din 22-24 ianuarie 1954 a Secţiei medicale din 
Academia RPR, numele lui Freud a fost pomenit doar de profesorul Arthur Kreindler, 
în paragraful introductiv al comunicării sale despre nevrozele astenice. În volumul de 
aproape 500 de pagini, reunind materialele prezentate în 1957 la sesiunea ştiinţifică ju- 
biliară prilejuită de cea de-a cincizecea aniversare a Spitalului de Neuropsihiatrie Socola 
din Iaşi, nu se face nici o menţiune despre Freud şi psihanaliză, în afară, eventual, de 
această observaţie aluzivă din raportul inaugural al sesiunii: „Profesorul Parhon a pus 
la baza muncii ştiinţifice a şcolii sale principiile sănătoase materialiste, luptind necon- 
tenit împotriva concepţiilor idealiste în medicină, dînd explicaţii biologice şi fiziologice 
proceselor normale şi anormale ale psihicului."! Desigur că acele „concepții idealiste“ 
incompatibile cu „explicaţiile biologice şi fiziologice” ale proceselor psihice sînt, în pri- 
mul rînd, cele freudiene. 

Doctorul Octav Maller a publicat în 1956 un volumaş de Actualităţi în terapia bo- 
lilor psihice. În prefaţă se vorbeşte despre recenta „reluare a unor practici de psihote- 
rapie, oarecum neglijate de unii psihiatri excesiv de fiziogenişti“2, dar trecîndu-se la 
prezentarea metodelor de tratament recomandabile, psihoterapia (împreună cu varianta 
ei psihanalitică) este complet dată uitării. 

Culegerea Probleme de psihiatrie, apărută în 1957 sub redacţia lui C. I. Parhon si 
cu colaborarea a 60 de autori, printre care toate somităţile psihiatriei noastre, nu numai 
că nu cuprindea nici un articol despre psihanaliză, dar în cele 460 de pagini format mare 
numele nici unuia din teoreticienii psihanalizei nu era amintit vreodată. Îndemnul for- 
mulat de profesorul Parhon în introducerea cărţii are totuşi semnificaţia unei condamnări 
implicite a freudismului: „Specialiştilor noştri le revine sarcina de a dezbate toate pro- 
blemele mari de neurologie şi psihiatrie teoretică şi practică, de psihiatrie judiciară, ale 
cursului de psihiatrie şi ale bazelor sale, în raport cu învăţătura lui I. P. Pavlov şi tot- 
deauna pe baze materialiste, morfologice, biochimice, endocriniene, fiziologice şi bio- 
logice în general."? Cu alte cuvinte, in măsura în care respinge organicismul, psihanaliza 
se exclude singură din contextul psihologiei şi psihiatriei ştiinţifice. 

De-a dreptul uimitor este însă faptul că, în primii ei cinci ani de apariţie, revista 
„Neurologie, psihiatrie, neurochirurgie”, înfiinţată în 1956, nu a publicat mai nimic în 
favoarea sau împotriva psihanalizei, — ca şi cum pe psihiatrii din ţara noastră nu i-ar 
fi interesat discuţiile care aveau loc mai pretutindeni în cercurile medicale şi paramedi- 
cale referitor la valoarea teoretică şi la aplicaţiile terapeutice ale metapsihologiei freudiene. 

Singurul text din tinára revistă românească de psihiatrie în care s-a polemizat atunci 
cu psihanaliza a fost articolul Caracter şi nevroză, apărut în 1959 sub semnătura doc- 


1. L. Ballif, S. Blumenfeld, Maria Briese, Zoe Caraman, |. Derevici, 50 de ani de activitate 
a Spitalului Socola, în vol. Lucrările sesiunii ştiinţifice „Acad. C. I. Parhon“, lagi, 1957, p. 9. 

2. O. Maller, Actualități în terapia bolilor psihice, Bucureşti, Direcţia asistenţei medicale cu- 
rativo-profilactice, 1956, p. 3. 

3. C. I. Parhon, Cuvínt introductiv la Probleme de psihiatrie, Bucureşti, Ed. Medicală, 1957, 
p. 10. 

torului Corneliu Belciugáteanu. Psihiatrul bucureştean invoca mai întîi considerente mo- 
rale: „Teoriile psihanalitice, reluate azi sub diverse variante de către majoritatea psiho- 
logilor şi psihiatrilor din Apus, neagă... — în contrast chiar cu cele mai bune sisteme 
etice şi pedagogice ale trecutului — capacitatea caracterului de a se înălța la un conţinut 
care să depăşească efectiv libidoul sau, cum am spune în termeni pavlovisti, nivelul ele- 
mentar al reflexelor necondiționate. Adáugind aici un individualism acerb, care deter- 
mină supraestimarea monstruoasă a intereselor personale în competiţie cu ale celorlalţi, 
reduse la satisfacția alimentară, agresivă şi sexuală, rezultă o caricaturizare a psihicului 
uman, în care conţinutul caracterului devine cu totul primitiv, neelaborat şi împins, în 
esenţă, de impulsivitáti oarbe, antisociale.“ 

Belciugăţeanu remarcă „atitudinea antiumanistá" a psihanaliştilor, care, subapreciind 
structurile evoluate ale caracterului matur, „exploatează la maximum stadiul infantil al 
psihicului uman, cînd temperamentul influenţează mai direct caracterul, la rindul său 
încă sărac şi rudimentar“. Pe de altă parte, caracterul apare în viziunea psihanalistă ca 
o entitate eminamente conflictuală, înrudită îndeaproape cu nevroza, ba chiar „sugerînd 
psihopatia, cel mult compensatá*.! 

Dincolo de tonul pătimaş adoptat pe alocuri, articolul lui Corneliu Belciugăţeanu 
contrastează, prin preocupările ştiinţifice pe care totuşi le vádeste, cu „literatura anti- 
freudistă“ a epocii, o literatură care urmărea să desființeze psihanaliza cu ajutorul tero- 
rismului ideologic şi să contribuie la instituirea controlului politic pînă şi în domeniul 
vieţii interioare a omului. 

Încercînd să desluşesc care puteau fi mecanismele capabile să întreţină tăcerea ostilă 
cu care era înconjurată psihanaliza la acea epocă, mi-am amintit de o întîmplare din 
1955. Scrisesem un articol despre polemica purtată cu N. Paulescu de către naturaliştii 
N. Leon şi D. Voinov, care-i imputau fiziologului bucureştean îndepărtarea de la prin- 
cipiile determinismului prin introducerea în arsenalul operativ al ştiinţelor biologice a 
noţiunilor de ,suflet" şi „Dumnezeu“. Unul din redactorii revistei medicale căreia îi pre- 
dasem articolul nu era de acord cu relativ marea extindere a prezentării concepţiilor 
spiritualiste şi fideiste ale lui Paulescu, pe care le combăteam. Invitat să arbitreze în 
această controversă, un gazetar de la „Scînteia“ a dat dreptate oponentului meu: „despre 
gunoi nu se vorbeşte” — astfel că teoriile adversarului ideologic trebuie respinse fără 
însă a i le populariza reproducindu-le si analizindu-le minuţios. 

Într-adevăr, din luările de poziţie împotriva freudismului consemnate în publicaţiile 
româneşti ale anilor '50 nu se poate afla nimic în legătură cu bazele metodologice şi 
bagajul conceptual al psihanalizei.? Cîţiva termeni generali, precum inconştient, instinct, 
sexualitate, pansexualism etc., sînt folosiţi cum se nimereste în texte „agitatorice” in 
care se stăruie pînă la saturație asupra rolului diversionist încredinţat psihanalizei de 
clasele exploatatoare. Prin urmare, aşa-zisele critici aduse freudismului în publicistica 
celui de-al şaselea deceniu au meritul propagandistic de a da „lovituri nimicitoare” teo- 
riei duşmănoase fără să se afle totuşi de către cititori în ce constă această teorie. 

S-au publicat atunci la noi şi două texte semnate de autori străini: o notă a sovieti- 
cului I. Volfingher despre cartea marxistului american Harry K. Wells Sigmund Freud 


1. C. Belciugăţeanu, Caracter şi nevroză, in „Neurologie, psihiatrie, neurochirurgie”, IV 
(1959), nr. 5 din sept.-oct., p. 454 şi 459. 

2. Cum am mai arătat, există totuşi o excepţie: paragraful despre psihanaliză din Istoria psi- 
hologiei de M. Ralea si C. I. Botez. 

şi învăţătura sal, precum şi un articol al aceluiaşi Wells?. Îndrăznim să credem că, dacă 
asemenea texte n-au fost redactate atunci şi de autori români, aceasta se datoreşte şi 
faptului că printre condeiele de care dispunea Secţia de propagandă a CC al PMR nu 
se găsea nici unul în stare să întocmească un material critic privind învăţătura lui Freud. 

În lucrarea istoriografică a doctorului Benone Duţescu despre ecourile pavlovismului 
în medicina românească, un paragraf este rezervat receptării freudismului la noi în ţară. 
Sînt consemnate aici principalele obiecţii formulate la adresa psihanalizei, dar este com- 
bătută şi „atitudinea îngustă” manifestată de cei care respingeau pur şi simplu doctrina 
lui Freud, renuntind să procedeze la o analiză mai profundă a freudismului pentru a 
arăta cit mai documentat lipsurile teoriei şi a dovedi că ea nu poate revendica statutul 
unei „concepţii“ generale. Autorul opinează că nu trebuie trecute cu vederea anumite 
aspecte faptice şi chiar anumite mecanisme descoperite de Freud, acestea urmînd să „fie 
explicate şi interpretate în lumina concepţiei pavloviste”.5 Nu s-au găsit însă la vremea 
aceea forte ştiinţifice capabile să dea curs unui asemenea îndemn. 

Între timp, orice urmă instituţională, cât de modestă, a existenţei după 1920 a unei 
mişcări psihanalitice în România a dispărut cu desăvirşire. Analiştii noştri, câţi vor mai 
fi fost ei fie că au părăsit cîmpul de luptă, fie că au intrat „în clandestinitate“. Dacă 
doctorul Constantin Vlad mai primea la Joctinţa sa, pentru cure discrete, o „clientelă” 
recrutată mai cu seamă dintre prietenii săi personali şi prietenii prietenilor săi, alţii re- 
nuntaserá ostentativ la practica analitică. Mai ales după desfiinţarea generală din 1958 
a cabinetelor medicale particulare, continuarea tratamentelor psihanalitice a devenit im- 
posibilă, fiind legată chiar de serioase riscuri penale. 

Are o valoare simbolică decizia doctorului loan Popescu-Sibiu, care se pensionase 
în 1954, de a se consacra cercetărilor... astronomice în cadrul Observatorului Popular 
din Bucureşti: cel mai cunoscut psihanalist român (cunoscut mai ales datorită activităţii 
lui publicistice din 1928-1936) a renunţat aşadar la explorarea infinitului interior al 
omului în favoarea explorării infinitului cosmic. Se pare cá o asemenea optiune s-a da- 
torat atît deziluziilor prilejuite de anumite fenomene sociale şi morale negative pe care 
el le punea pe seama unui freudism abuziv, cât şi presiunilor exercitate direct şi indirect 
de oficialitate asupra psihanalistilor. 

Către sfirşitul anilor '50 s-a înregistrat însă o iniţiativă relativ reuşită a adlerienilor, 
desigur nu în numele psihologiei individuale. Psihologii cu convingeri intime adleriene 
au discutat cu conducerea Uniunii Femeilor Democrate din Románia despre neajunsurile 
rezultind din abandonarea preocupárilor de educaţie sexuală pentru adolescenţi şi tineri. 
Drept urmare, în 1958-1960 s-au organizat la Bucureşti, în cadrul UFDR, cicluri de cite 
patru conferinţe publice despre problemele dragostei şi căsniciei, una din expuneri fiind 
consacrată anumitor aspecte psihoterapeutice. 

O surprizá nu prea plácutá ar fi putut furniza celor care vegheau la aplicarea con- 
semnului de a cufunda psihanaliza in uitare publicarea pinà la capát a romanului lui 


|. Vezi „Revista de psihologie”, III (1957), nr. 4, p. 133. 

2. H. K. Wells, Freudismul şi „reformatorii“ săi contemporani, în Dialectica marxistă şi şti- 
infele moderne, vol. HI, Bucureşti, Ed. Politică, 1962, pp. 334-389. 

3. B. Duţescu, Aplicarea creatoare a teoriei materialiste a lui |. P. Pavlov în medicina din 
[ara noastră, Bucureşti, Ed. Academiei R.P.R., 1959, pp. 92-93. 

4. Că aceşti supraviețuitori ai mişcării psihanalitice constituiau literalmente o „cantitate ne- 
glijabilă” rezultă şi din faptul că, în timpul campaniei antifreudiste din 1952-1953, nimeni nu a 
găsit de cuviinţă să trimită săgeți împotriva lui Vlad sau a lui Popescu-Sibiu, consideraţi pină de 
curind a fi exponentii cei mai autorizaţi ai orientării freudiene de la noi. 


264 LUNGA NOAPTE A FREUDISMULUI ÎN ROMÂNIA 


Petru Dumitriu Proprietatea şi posesiunea, care în februarie 1960 începuse să apară în 
revista „Viaţa românească”. Dar, fiindcă prozatorul a decis tocmai atunci să rămină în 
străinătate, tipărirea acestei scrieri a fost brusc întreruptă. În memoriile lui Erasmus lo- 
nescu se face menţiune despre lecturile freudiene ale mamei acestuia (la un moment 
dat, ea citea Le réve et son interprétation), care, în faţa unei picturi ieşite de sub penelul 
unuia din fiii săi, exclama nemulțumită: „Nu înţeleg şi nu-mi place... Dar o psihanaliză 
a tabloului ástuia ar fi destul de îngrijorătoare.“! Nu numai asemenea notații precise 
dovedesc interesul pe care romancierul atit de apreciat în anii '50 de către publicul larg, 
ca şi de oficialități, îl arăta freudismului, ci şi conţinutul epic al operei, întrucît aici se 
insistă, de pildă, asupra manifestărilor inconştiente ale erotismului matern?. 

Dar cartea avea să vadă lumina tiparului abia în circumstanţele politice şi editoriale 
de după decembrie 1989. Ea constituie o mărturie că, în anii cînd despre psihanaliză nu 
trebuia să se vorbească, Freud cîştiga la noi în ţară dacă nu noi adepţi, cel puţin noi 
admiratori. 


* 


Dispariţia totală în intervalul 1950-1960 a preocupărilor psihanalitice din viaţa sti- 
inţifică românească a fost efectul terorii ideologice (dublată pe tăcute de una adminis- 
trativă) exercitate de regimul democrat-popular. Uşurinţa cu care autorităţile au obținut 
lichidarea promptă a oricăror „centre de rezistenţă” freudiene dovedeşte totuşi cá mişca- 
rea psihanalitică nu izbutise să se înrădăcineze prea adînc la noi în ţară. Dar nici pa- 
vlovismul de tip birocratic, căruia i se asigurase la un moment dat o poziţie dictatorială 
în medicină şi psihologie, nu a izbutit să supravieţuiască anilor '50 în România. 


1. P. Dumitriu, Proprietatea şi posesiunea, Cluj, Ed. Dacia, 1991, p. 38 şi 49. 

2. Eugen Simion nota că „relaţiile ambigue dintre mamă şi fiu intră în naraţiune“, ele deli- 
mitind un „conflict de tip freudian^, reprezentind „aspectul poate cel mai interesant al cărţii” (Pe- 
tru Damitriu (I), în „Literatorul“, II (1992), nr. 1 (18) din 10 ian., p. 3). 


Capitolul 6 


REFULAREA N-A REUSIT 
(1960-1970) 


Psihiatrii combat iarági psihanaliza, 
si nu fantoma ei 


Interdicţia aproape completă la care fusese supusă psihanaliza în anii '50 n-a mai 
putut fi menţinută ca atare în deceniul următor. Cauza principală a relativei ingáduinte 
pe care oficialităţile de la noi începeau să o manifeste faţă de unele orientări ştiinţifice 
şi culturale ţinute pînă atunci la index era de ordin politic: gravele tensiuni survenite în 
relaţiile sovieto-chineze au încurajat veleităţi de „independență“, mai cu seamă ale parti- 
delor comuniste nemulgumite cu „dezghețul“ de după moartea lui Stalin. Brutalele meca- 
nisme de „refulare“ care funcţionaseră din plin pînă către 1960 se dovedeau a fi tot mai 
anevoie de folosit şi tot mai necorespunzătoare scopului urmărit în noile împrejurări: 
coalizarea, întru menţinerea regimului existent, a întregii naţiuni, a tuturor categoriilor 
sociale, inclusiv, ba chiar cu precădere, a intelectualităţii. Sloganul: „cine nu e cu noi 
e contra noastră“ a căpătat înfăţişarea: „cine nu e contra noastră e ca şi cum ar fi cu 
noi“. Urmarea a fost nu numai golirea precipitată a temnitelor unde fuseseră înghesuiți 
deţinuţii politici, dar şi modificări evidente în scenariile vieţii culturale şi ştiinţifice. De 
pildă, domnia pavlovismului în medicina românească a încetat peste noapte, astfel că 
practicienii şi oamenii noştri de laborator au descoperit, de altminteri fără prea multă 
uimire, că savanții sovietici nu sînt singurii care asigură progresul ştiinţelor medico-bio- 
logice. 

Dacă în favoarea psihanalizei nu s-au auzit totuşi la noi voci multe şi ferme îndată 
după 1960, aceasta nu se datoreşte în principal cenzurii exercitate de forurile politice şi 
ştiinţifice, ci faptului că printre psihiatrii activi şi de prestigiu nu mai existau adepti ai 
freudismului. 


foarte îndatorat doctorului Artur în privinţa formării sale profesionale, arată că acesta a 
izbutit să creeze la Sávirgin „o şcoală de psihiatrie, psihopatologie şi stil de muncă“. 


1. M. Lăzărescu, Psihiatria ín perspectiva unui „nou val“, în „Neurologie, psihiatrie, neuro- 
chirurigie“, XXXIV (1989), nr. 3 din iul.-sept., p. 199. 

Despre orientrarea acestei „şcoli“ ne oferă unele indicaţii Alexandru Olaru, care preci- 
zează că Dan Artur a fost un „promotor al psihoterapiei” şi „a iniţiat pe mulţi în tehnica 
psihodramei, a psihoterapiei jungiene şi în antrenamentul autogen Schultz".! Scoaterea 
la iveală a manuscriselor pe care le-a lăsat, printre care Nouă lecţii de psihoterapie şi 
Antinevroza sau cathareza unei ipoteze de lucru, reacţia nevrotică, va îngădui, poate, 
să se stabilească dacă doctorul Artur a fost şi un psihanalist, iar în caz afirmativ, de 
care şcoală psihanalitică s-a simţit mai aproape2 

Deocamdată, indicaţiile furnizate de un caiet cu însemnări ale lui Dan Arthur (aceas- 
ta este ortografia pe care o preferă Ion Negoiţescu, „editorul“ din 1972 al textului publi- 
cat in , Tribuna") sînt încurajatoare. Printre „cele zece porunci ale psihiatrului" figurează 
şi recomandarea-avertisment: „4. Psihanaliza nu a fost făcută pentru ca să tratezi cu ea 
bolnavii, ci pentru ca, cunoscînd-o, să-i poti trata.” Ceea ce vrea să spună că psihiatrul 
de la Sávirgin nu efectua tratamente analitice freudiene, mărginindu-se la a (ine seama 
de principiile psihanalizei în activitatea lui de psihoterapeut. Dar altă notație lasă de 
presupus că, pentru tratarea nevrozelor manifestate de persoanele cu o viaţă sufletească 
mai complexă, el nu se dădea înapoi de la aplicarea tehnicilor psihanalitice propriu-zise, 
căci iată ce arăta despre electroşoc: „Şocul electric al lui Cerletti e salvator în cazurile 
de nevroze la oameni simpli. A încerca psihoterapia — şi mai ales psihanaliza — la 
bolnavi cu mentalitate simplistă echivalează cu bravarea imposibilului.* 

Despre lărgimea vederilor sale clinice vorbeşte această notație jucăuşă: „Încercaţi 
psihoterapia şi în schizofrenie, dar cu idei din Pirandello, nu din Freud." Cît de adinci 
erau respectul şi admiraţia sa pentru creatorul metapsihologiei rezultă din însemnarea 
intitulată Ruine: „Forul roman nu a decăzut niciodată pînă la descompunere în ruine. 
Starea deplorabilă în care se află astăzi se datoreşte familiei Borgia, care a tăiat cele 
mai frumoase blocuri din marmora veche pentru ca să clădească palate somptuoase, lip- 
site de cel mai elementar gust, despre existenţa cărora nici nu se mai bănuieşte astăzi. 
Forul, ruină mutilată, şi-a păstrat totuşi prospetimea. Faptul că psihologia americană mu- 
tilează prin cele mai fantastice imbucátátiri psihanaliza nu trebuie să ne nelinisteascá. 
Opera lui Freud va sclipi tot atît de puternic şi ca ruiná."? 

Odată înlăturată obligaţia cu caracter politic impusă psihiatrilor noştri din deceniul 
al şaselea de a combate orbeşte freudismul, era firesc ca aceştia să-şi manifeste în forme 
cuviincioase vechiul lor dezacord cu doctrina psihanalitică. 

Într-un articol din 1964, profesoara Constanţa Parhon-Ştefănescu a socotit nimerit 
să-şi proclame încă o dată convingerile psihiatrice organiciste: „Victoria concepţiilor 
materialiste a făcut ca simptomatologia bolilor psihice să fie din ce în ce mai mult con- 
siderată ca rezultantă a tulburărilor întregului organism, cu o bază materială care va pu- 
tea fi în viitor pe de-a întregul descoperită.” Această declaraţie trebuia să prefaţeze o 
luare de poziţie împotriva psihosomatismului: faptul că, în urma unor tratamente, anu- 
mite modificări patologice, biochimice şi metabolice, dispar împreună cu tulburările psi- 
hice care se înregistrau în paralel, demonstrează netemeinicia „ipotezelor pur specula- 
tive" referitoare la existenţa „unor tulburări psihice foarte puţin dependente de cele ale 


1. Al. Olaru, Tradiții şi orientări în psihiatria românească, în vol. Trecut şi viitor în medicină, 
Bucureşti, Ed. Medicală, 1981, p. 524. 

2. Textul cu caracter istoric redactat de D. Artur şi care a fost inclus ca introducere la cartea 
lui M. Lăzărescu, Patologie obsesivă, Bucureşi, Ed. Medicală, 1973, pp. 12-24, este neconcludent 
în această privinţă. 

3. D. Arthur, Mituri căzute (din jurnalul unui psihiatru), în „Tribuna“, XVI (1972), nr. 24 
(808) din 15 iun., p. 13 şi nr. 38 (822) din 21 sept., p. 13. 

substratului lor biologic".! Fără îndoială că psihanaliza se număra, şi încă la loc de frun- 
te, printre acele „ipoteze pur speculative”. 

Pentru conferenţiarul Vasile Predescu, un argument decisiv demonstrind şubrezenia 
teoriei psihosomatice este reprezentat de înrudirea dintre concepţiile psihosomatice şi 
cele psihanalitice, înrudire care „uneori merge pînă la susţinerea ortodoxală a freudis- 
mului". Ambele direcţii sînt de factură idealist-subiectivă şi se întemeiază pe noţiunea 
de inconştient; acest inconştient, „care stă la baza concepției voluntarist-subiectiviste de- 
spre instincte, despre plăcere ca principiu primordial al vieţii, se travesteşte în haina pseu- 
doştiinţifică a psihanalizei lui Freud şi se modernizează în concepţia psihosomaticá" 2 

Respingind explicatiile freudiene ale simptomatologiei psihiatrice observate la bá- 
trini, Predescu si colaboratorii sái se raliazá vederilor lui Jaspers, care aprecia cá psih- 
analiza reprezintă doar o tentativă de psihologie „comprehensivă” operind cu ipoteze 
speculative, iar nu o doctrină capabilă să asigure, aşa cum pretindea Freud, posibilitatea 
elucidării cauzale a proceselor psihice normale şi patologice.? 

Dacă în articolele de psihiatrie clinică referingele la psihanaliză lipseau, la vremea 
aceea, aproape cu totul, în alte texte din revista „Neurologie, psihiatrie, neurochirurgie”, 
de pildă în cele privitoare la anumite manifestări psihopatologice din viaţa socială sau 
din domeniile creaţiei, întîlnim aprecieri — ce e drept, mai degrabă negative — în le- 
gătură cu punctele de vedere susţinute de psihanalişti. 

Astfel, un colectiv de psihiatri clujeni opina că „interesul mediocru” pe care-l pre- 
zintă scrierea lui Freud Totem şi tabu este dătător de seamă pentru nivelul contribuţiilor 
în etnologie şi sociopsihiatrie ale acestuia4 În studiile sale din 1967-1968 de psihopa- 
tologie a expresiei, Constantin Enăchescu citează cărţile lui Freud Introducere în psi- 
hanaliză şi Ştiinţa viselor — gest minor, care totuşi marchează o anumită schimbare de 
atitudine faţă de suspecta operă a savantului austriac.’ 

Noțiunea freudiană de nevroză a fost supusă unui examen critic de către timişorenii 
Stefan Stóssel şi Mircea Lăzărescu. Imputarea pe care o aduceau „nevrozei lui Freud” 
era axarea acesteia „pe un element negativ: regresia în infantilism", producătoare a unei 
anxietăţi avînd ca fundal sentimentul de culpabilitate. Psihiatrii români erau de acord 
cu M. Foucault cum că, din acest punct de vedere, „freudismul reia în sens inversat 
temele psihiatriei morale ale secolului al XIX-lea*. 

Într-o lucrare din 1966, neurologul Mircea Steriade menţiona o impresionantă „cu- 
riozitate istorică“: încă în 1895, Sigmund Freud a semnalat sistemele neuronale specifice 
şi nespecifice a căror descriere pe baze fiziologice avea să se realizeze abia în 1949, 


1. Constanţa Parhon-Ştefănescu, Aspecte actuale în psihiatrie, în „Neurologie, psihiatrie, neu- 
rochirurgie“, IX (1964), nr. 4 din iul.-aug., p. 301. 

2. V. Predescu, Concepţia psihosomatică în psihiatrie şi bazele ei fiziologice, în „Neurologie, 
psihiatrie, neurochirurgie“, VII (1962), nr. 6 din nov.-dec., pp. 474-475. 

3. V. Predescu, St. Pirée, N. Damian, Factori psihogeni în patologia psihiatrică a bătrineții, 
în „Neurologie, psihiatrie, neurochirurgie“, XIII (1968), nr. 2 din mart.-apr., p. 100. 

4. S. Roşu, D. N. Stroilă, Eugenia Simulescu, Condifionarea social-istorică a delirului pa- 
ranoid, in „Neurologie, psihiatrie, neurochirurgie”, IX (1964), nr. 3 din mai-iun., p. 214. 

5. C. Enăchescu, Aspecte ale evoluţiei clinice în corespondenţa si lucrările literar-artistice 
ale unei bolnave de schizofrenie, în „Neurologie, psihiatrie, neurochirurgie“, XII (1967), nr.4 din 
iul-aug., p. 332; idem, Contribuţii la studiul psihopatologic al malformaţiilor expresive la bolnavii 
schizofrenici, în „Neurologie, psihiatrie, neurochirurgie, XIII (1968), nr. 1 din ian-febr., p. 78. 

6. St. Stóssel şi M. Lăzărescu, Nevrozá si activitate, in , Neurologie, psihiatrie, neurochirur- 
gie“, XIII (1968), nr. 1 din ian.-febr., p. 45. 

graţie investigaţiilor efectuate in laboratoarele lui H. W. Magoun.! Pentru cei care, în 
ultimele decenii, nu ştiau despre Freud decît că era autorul unor teorii speculative şi 
reacționare, a fost desigur un lucru tulburător să afle că medicul vienez avusese, pe te- 
meiul unor serioase cercetări morfo-fiziologice, intuiţia unor structuri care vor aştepta 
mai mult de o jumătate de secol pentru a fi puse deplin în lumină. 

O aluzie la calităţile de om de laborator ale tînărului Freud întîlnim şi într-un ma- 
terial sovietic pus la dispoziţie, în traducere, cititorilor români: F. T. Mihailov arăta că 
„Freud a început cu analiza unor probleme medicale foarte concrete şi specifice, dar 
lipsa lui de pregătire filozofică a făcut ca el să cadă prizonier metodei metafizice de 
cercetare şi să se îndepărteze de ştiinţa adevărată“2. 

Dar nu mult după aceea, tălmăcirile din limbi străine n-au mai urmărit neapărat de- 
nunfarea păcatelor congenitale ale freudismului. În 1968 a apărut în revista „Studii si 
cercetări de neurologie“ un articol despre importanţa practicii psihanalitice semnat de 
medicul parizian Gérard Mendel. Pentru intiia oară după foarte mulţi ani se puteau citi 
într-o publicaţie medicală românească afirmaţii care, pînă mai ieri, ar fi putut părea 
scandaloase, dacă nu provocatoare: „Interesul crescînd trezit de psihanaliză şi fecundi- 
tatea sa... se datorează faptului că în domeniul activităţii sale, adică în studiul realităţilor 
psihice, ea împleteşte pentru prima dată, în mod indisolubil, teoria şi practica. Practica 
sa este deja teorie; şi invers, nici o ipoteză, oricît de seducătoare ar fi ea, nu este cu 
adevărat admisă în psihanaliză atita timp cît nu a fost verificată de clinician.” De ne- 
crezut, dar „criteriul marxist al adevărului“, constind în supunerea oricărui fenomen la 
proba practicii, era deci revendicat de o doctrină căreia la noi i se crease reputaţia de 
a fi prin excelenţă idealistă şi voluntaristă! 

Şi mai neobişnuit va fi părut îndemnul adresat psihiatrilor de a se supune ei înşişi 
experienţei analitice: „Nimeni nu ştie cu adevărat în ce rezidă noutatea radicală a psih- 
analizei atita timp cît n-a încercat asupra lui însuşi efectul muncii analitice... Zece ani 
de exegeză nu pregătesc deloc aceste scurte, dar hotáritoare momente, fecunde pentru 
munca analitică, după care nimic nu va fi vreodată cu totul la fel."? 

Este adevărat că articolul doctorului Mendel a fost plasat la rubrica „Opinii“, ceea 
ce voia să spună că redacţia nu-şi lua răspunderea orientării sau conţinutului său, dar 
publicarea lui dovedea că psihanaliza începuse să beneficieze de statutul unei doctrine 
»ingáduite" de autorităţi. Nu trebuie totuşi să se uite că acest statut putea fi oricind re- 
vizuit şi chiar desfiinţat. 

Alt simptom al depăşirii fazei din deceniul precedent de crincenă reprimare a ori- 
cărei încercări de a informa publicul asupra concepţiilor freudiene este articolul Psih- 
analiză din Dicţionarul medical tipărit în 1969. Avem de-a face cu o prezentare succintă 
a bazelor teoretice ale psihanalizei, dar vădind un anumit efort de obiectivitate. Nu putea 
însă lipsi afirmaţia restrictivă: „Reducînd dinamismul psihicului la cîteva tendinţe se- 
xuale şi agresive, Freud minimalizează rolul mediului social şi biologizează în mod vul- 
gar comportamentul uman."^ După cum este semnificativ că despre terapia analitică nu 
se pomeneşte nimic în acest articol... 


1. M. Steriade, Creier şi reflectare, Bucureşti, Ed. Politică, 1966, pp. 133-134. 

2. F. T. Mihailov, Despre rădăcinile gnoseologice ale freudismului, în vol. Probleme filozo- 
fice ale medicinii, Bucureşti, Ed. Medicală, 1963, p. 227. 

3. G. Mendel, Psihanalisti, medici şi raționalitate, în „Studii şi cercetări de neurologie“, XIII 
(1968), nr. 3, p. 211. 

4.' Psihanaliză, în Dicţionar medical, vol. II, Bucureşti, Ed. Medicală, 1969, pp. 437-438. 

Cinci psihiatri anchetați de revista 
„Viaţa românească“ 


Numărul din iunie 1967 al „Vieţii româneşti” cuprindea răspunsurile pe care cinci 
psihiatri cu platformă profesională recunoscută şi cu apreciată prezenţă în viaţa noastră 
culturală le-au dat la ancheta iniţiată de revistă referitor la implicarea în „problematica 
umanismului contemporan“ a disciplinei pe care ei o reprezentau. Titlul acesta vag şi 
deci inofensiv voia să ascundă o preocupare pînă în ajun „subversivă” căci, aşa cum 
rezultă din enunţul celor trei întrebări puse fiecăreia din persoanele anchetate, se ur- 
márea in mod precis dezváluirea opiniei acestor destoinici specialisti atit in privinta va- 
lorii ştiinţifice a psihanalizei, cit si a impactului pe care psihanaliza l-ar fi putut avea 
asupra creaţiei literare. 

Dar iată cum se înfăţişa chestionarul: „1. Care sînt principalele curente ale psihiatriei 
contemporane şi care e situaţia psihiatriei române în contextul lor? — 2. Cum vedeţi 
utilizarea psihanalizei în activitatea psihiatrilor noştri, iar din punct de vedere teoretic, 
care sînt posibilităţile de valorificare critică a tezelor ei? — 3. Astăzi putem vorbi de 
o influenţă certă a curentelor psihiatriei contemporane şi psihanalizei asupra literaturii. 
Criticul şi istoricul literar pot găsi, în acest domeniu, un sprijin?“ Desigur că ultima 
întrebare avea rostul să justifice realizarea anchetei de către o revistă a Uniunii Scriito- 
rilor din R. S. România, deşi nu încăpea îndoială că un periodic medical de specialitate 
ar fi putut organiza pe tema valabilităţii şi utilității psihanalizei un sondaj mai aprofun- 
dat. Dar numai de eventualele merite şi rosturi ale psihanalizei nu se preocupa, la vre- 
mea aceea, revista „Neurologie, psihiatrie, neurochirurgie”... 

Se prea poate ca impulsul pentru efectuarea anchetei să fi venit — oricît de incre- 
dibil ar părea acest lucru — chiar de la „Lupta de clasă”, faimosul „organ teoretic şi 
politic al CC al PCR“. În februarie 1966, Ileana Mărculescu, una din redactoarele revis- 
tei, o intelectuală cu formaţie de biolog şi larg orizont cultural, a publicat aici articolul 
Obiectivitate ştiinţifică şi luptă de opinii. Textul acesta reprezintă în întregime o ple- 
doarie pentru „îndrăzneala creatoare“ şi pentru încurajarea diversităţii („diversitatea este 
obiectivă”) avertizind totodată împotriva pericolului pe care îl ascunde în ştiinţă „co- 
pierea unor modele gata făcute”. 

Citeva alineate sînt consacrate psihanalizei, care este încadrată în categoria doctri- 
nelor ştiinţifice „în care partea de mit, de ideologizare este foarte mare la început, dar 
care îşi pierd treptat caracterul ideologic, pe măsură ce devin mai obiective, mai expe- 
rimentale*. 

Autoarea tine să se „desolidarizeze“ de unele lipsuri şi erori ale freudismului origi- 
nar, care, „propunîndu-şi să umple golul existent atunci între psihiatrie şi fiziopatolo- 
gie", a încercat să rezolve această sarcină „cu mijloace semistiinfifice". Astfel, „bazin- 
du-se pe observaţie — lapsusuri, gesturi greşite, scăpări de memorie s.a.", psihanaliza 
a propus pentru acestea „o explicaţie energetistă, în care se împleteau şi multe elemente 
de mitologie“. Pe de altă parte, „psihanaliza nu a procedat cu obiectivitate atunci cînd 
a pornit la investigarea subconstientului. Extrapolările ei au fost şi mai nejustificate. Pre- 
supunerea că, dacă omul hoardei primitive a trăit în condiţii de tabu şi totem, aceasta 
ar mai fi valabil şi astăzi a fost profund eronată istoric şi a influenţat negativ întreaga 
concepție a lui Freud“. Este desigur foarte discutabilă această ultimă învinuire adusă 


1. Psihiatria şi problematica umanismului contemporan, în „Viaţa românească“, XX (1967), 
nr. 6 din iun., pp. 166-176. 

părintelui psihanalizei, dar ea prezenta măcar avantajul „tactic“ de a înlătura eventualele 
suspiciuni de erezie pe care le-ar fi putut trezi spiritelor ,vigilente", care abundau şi la 
vreme aceea, o relatare prea binevoitoare despre vederile istorico-sociale ale lui Freud... 

Importantă este recunoaşterea formulată imediat că ignorarea de către psihologi şi 
psihiatri a subconştientului şi inconştientului „a fost o greşeală”. Ileana Mărculescu dă 
deoparte întreaga literatură antifreudistă folosită în „învăţămîntu' ideologic“, atunci cînd 
afirmă: „Multe din mecanismele observate de Freud au fost d ¿scrise cu exactitate şi sint 
reale. Teoria refulării ne explică mai mult despre vise dec t fiziologia reflexelor, de 
pildă.“ 

Este însă criticată nepermisa „simplificare freudiană“ constînd în „traducerea tuturor 
activităților umane producătoare de plăcere în termeni de energie sexuală, de libido“. 
La fel de greşită s-a dovedit a fi ceea ce autoarea numeşte „extinderea noțiunii de in- 
stinct asupra societății, la nivelul căreia forțele motrice au cu totul alt aspect, ele fiind 
de ordin social-economic“. 

Remarcînd cu satisfacție că „multe dintre greşelile de optică ale lui Freud au putut 
fi înlăturate” mai ales prin corelarea proceselor psihologice cu cele fiziologice, Ileana 
Mărculescu constata acum un sfert de secol: „Psihologia a înaintat în genere pe drumul 
întrevăzut de Pavlov, al «fuziunii subiectivului cu obiectivul», dar psihanaliza nu s-a 
evaporat cu totul.“ 

Dintre „reziduurile pozitive“ ale psihanalizei care merită să fie recuperate, un interes 
special îl prezintă „principiul medicinii psihosomatice“. Ironizindu-i pe fanaticii pavlo- 
vismului care se manifestă ca adversari neclintiți ai psihosomaticii, autoarea observă: 
„Problema este, pentru a atinge o cît mai deplină obiectivitate în ştiinţele legate de om 
şi subiectivitatea lui, să lăsăm să se dezvolte toate teoriile care au o bază faptică, clinică, 
de observaţie pe omul bolnav, sănătos, pe animal... Nu putem să ignorăm porţiuni întregi 
ale realităţii pentru cá nu ne convin interpretările care li se dau... De pildă, inconştientul, 
subconştientul, fenomenele parapsihice reprezintă domenii obscure, insondabile cu mij- 
loacele obişnuite ale investigaţiei, şi ele cer precauţii metodologice deosebite, deci si o 
abordare curajoasá."! 

Trebuie arătat că dacă Ileana Mărculescu şi-a putut îngădui să recomande adoptarea 
unei atitudini mai puţin rigide faţă de freudism, aceasta se datoreşte şi unor recente mo- 
dificări de comportament la nivelul „conducerii superioare de partid”. Nicolae Ceau- 
şescu, proaspătul secretar general al PCR, citise la sesiunea din 21 decembrie 1965 a 
Marii Adunări Naţionale o expunere „cu privire la îmbunătăţirea organizării şi îndru- 
mării activităţii de cercetare ştiinţifică”, prilej nu numai de a trasa sarcini concrete sa- 
vantilor, dar si de a critica anumite stări de lucruri negative, imputabile mai cu seamă 
„preluării mecanice a unor concluzii nestiin(ifice", formulate de alţii, în legătură cu „fe- 
nomenele noi ale ştiinţei”. Aşa se face cá „o serie de descoperiri din ştiinţele naturii, 
din biologie şi în special din genetică, din cibernetică şi alte domenii au fost mult timp 
tratate ca pseudostiinte, ca manifestări ideologice reacţionare“2. Cu o oarecare bunăvo- 
inţă, psihanaliza putea fi şi ea inclusă printre acele „alte domenii“ ale Ştiinţei care pînă 
nu demult fuseseră năpăstuite. 


1. Heana Mărculescu, Obiectivitate ştiinţifică şi luptă de opinii, în „Lupta de clasă“, XLVI 
(1966), nr. 2 din febr., pp. 50-51. 

2. N. Ceauşescu, România pe drumul desăvirşirii construcției socialiste, vol. 1, Bucureşti, Ed. 
Politică, 1968, p. 228. 

Dar să revenim la ancheta „Vieţii româneşti” cu privire la actualitatea psihanalizei, 
observind că in 1967 atmosfera politică era oricum mai favorabilă decit în trecutul nu 
prea îndepărtat pentru o exprimare cât de cît sinceră a opiniilor ştiinţifice. 

Primul interogat a fost Eduard Pamfil, şeful catedrei de psihiatrie de la Timişoara, 
doctor al facultăţii clujene din 1937, cu stagii de specializare la Bucureşti şi Paris, per- 
sonalitate avînd vocaţia efortului teoretic şi un dezvoltat simt al noului. 

Profesorul Pamfil era adinc încredinţat că psihanaliza freudiană „este, de fapt, un 
capitol încheiat al psihologiei secolului al XIX-lea. Toate dominantele gîndirii acestui 
«mare gropan» care a fost secolul trecut se regăsesc în freudism: pasiunea monistică, 
dogmatismul intuiţionist, determinismul linear şi mecanist, asociaţionismul orizontal, 
scepticismul axiologic". Freudismul reprezintă o „ultimă zvicnire a romantismului de- 
cadent", de unde şi caracterul său perfect anacronic: „Laborioasei geneze a structurilor 
mintale, dinamicii creatoare a întâlnirii dintre conştiinţă şi realitate, el îi opune, într-o 
misterioasă dimensiune subconştientă, o lume reglată de un teatru mitologic.” 

Nu i se poate nega lui Freud meritul de a fi scris „cea mai imaginară pagină despre 
natura şi dinamica sufletului uman“; astfel, „ca un Homer tardiv“, el a întocmit „epopeea 
posibilă a sufletului, elaborată ca o alegorie, dramatizată într-un spaţiu secret, impene- 
trabil nimănui“. Dar tocmai aceste neajunsuri corespundeau „excesivei necesităţi de au- 
tentificare existenţială“ resimtite de omul contemporan. 

„Interesantele şi fructuoasele schisme” ale lui Jung şi Adler au oferit psihanalizei o 
anumită şansă de deschidere spre social şi istoric. La urma urmelor, defectul psihanalizei 
constă în „imposibilitatea sistematică de a delimita normalul de patologic“, de unde „ne- 
cesitatea de a renunţa — pur şi simplu — la conceptul de boală psihică”. 

Profesorul Pamfil se arată neincrezátor în privinţa capacităţii freudismului de a sti- 
mula creaţia literară: „Psihanaliza nu poate da literaturii tocmai ce i-a luat pentru a se 
consolida. Nedispunind de o dialectică proprie, psihanaliza s-a sprijinit arbitrar şi apo- 
dictic pe literatură (si pe artă, în general), construindu-şi tautologic o confirmare d re- 
bours."! Cu alte cuvinte, fiind ea însăşi „literatură“, nu posedă virtuţi specifice în stare 
să transfigureze creaţia literară. 

Răspunsurile date de Corneliu Belciugáteanu (1922-1973) la ancheta „Vieţii romá- 
neşti“ sint şi ele ale unui statornic neprieten al psihanalizei. În anii studenţiei, Belciu- 
găţeanu se simţise atras de poezie şi de proza confesivá, ca în profesie să se distingă 
prin studiile sale de nosologie psihiatrică, în care preocuparea pentru exactitatea obser- 
vaţiei clinice se cumpáneste cu grija pentru justetea vederilor teoretice promovate. De 
aici acel aer de dogmatism pe care par să-l respire unele din producţiile sale ştiinţifice, 
mai mult sau mai puţin marcate de epoca hibridului ortodoxism marxisto-pavlovist. 

Într-un articol din 1965, medicul primar de la Spitalul „Gheorghe Marinescu” se 
declara în dezacord cu modul unilateral în care freudismul tratează problema raporturilor 
dintre conştient şi inconştient, considerate a fi obligatoriu conflictuale, cu privilegierea 
sistematică a inconştientului; Belciugăţeanu recunoștea cá în această materie împărtă- 
şeşte opiniile neuropsihiatrului sovietic F. V. Bassin, care admite existenţa unor relaţii 
sinergice între conştient şi inconştient, conştientului revenindu-i îndeobşte rolul principal? 


1. Psihiatria şi problematica umanismului contemporan, pp. 170-171 şi 174. 

2. C. Belciugăţeanu, Aspecte ale caracterului în schizofrenie, în „Neurologie, psihiatrie, neu- 
rochirurgie”, X (1965), nr. 6 din nov.-dec., p. 500. Autorul face aici trimiteri bibliografice la trei 
din scrierile lui Freud. 

Ráspunzind la prima întrebare din chestionarul „Vieţii româneşti“, cea referitoare la 
principalele curente ale psihiatriei contemporane, doctorul Belciugáteanu arată că, după 
părerea sa, neofreudismul, ilustrat mai ales de medicina psihosomatică, izvorăşte din 
voluntarism si vitalism. Este clar că o asemenea ascendență nu i se părea îndeajuns de 
onorabilă celui anchetat, care adăuga: „Psihiatria română are actualmente resurse sufi- 
ciente pentru a lua poziţie pe un front larg împotriva orientărilor filozofice care, prin 
neajunsurile teoretico-metodologice, scad valoarea majorităţii lucrărilor psihiatrice.“ 
Belciugáteanu constata cá in psihiatria noastră a existat o perioadă „cînd dogmatismul 
camuflat determina reticente expresive“, dar întrucît această perioadă era depăşită se 
putea trece acum, „fără simplism sau violente de limbaj“, la analiza modului „cum exa- 
gerarea piná la absolutizare a rolului instinctelor şi al simbolurilor sexuale în cadrul per- 
sonalităţii umane face ca o serie de influenţe reale, incontrolabile, ale traumelor psihice 
asupra patologiei somatice umane să capete explicaţii dintre cele mai arbitrare“. 

În aceeaşi ordine de idei, Belciugáteanu cere să se facă o deosebire între metoda şi 
doctrina psihanalitică. Căci fără această metodă bazată pe o anamneză extrem de deta- 
liată nu s-ar fi putut ajunge „la cea mai înaltă expresie a psihoterapiei — profundă, struc- 
turală, din păcate foarte costisitoare ca timp, şi limitată astfel în practică”. Cît despre 
doctrină, ea „susţine numeroase teze arbitrare şi operează absolutizări nejustificate“. 
Este regretabil că freudismul nu sesizează „complexitatea integrării instinctelor în psi- 
hologia umană, unde predomină funcţii mult mai elaborate, supralicitează rolul instinc- 
tualitátii si al irationalului — legate simplist de «inconştient» —, nesocoteşte multe din 
verigile intermediare funcţiilor psihice simple şi elaborate şi consideră greşit «refularea» 
ca un antagonism obligatoriu între rational şi irațional şi între individ şi societate". 

Teoriile lui Adler şi Jung sînt şi ele supuse unei critici sumare, ca în concluzie să 
se preconizeze o atitudine precaută faţă de bagajul conceptual al psihanalizei: „Studierea 
temeinică de pe poziţiile noastre ideologice a clasicilor doctrinei psihanalitice ca şi a 
reprezentanţilor ei mai recenți scuteşte de concesii regretabile, sub presiunea elementu- 
lui modă, sau de acceptarea necritică după înlăturarea bruscă a interdicţiilor exagerate."! 
Prin urmare, odată eliminat în psihiatrie pericolul sectarismului ce domnise pînă de cu- 
rînd, se profila pericolul receptării neprincipiale a unor teorii care, precum psihanaliza, 
aveau de partea lor atracţia conferită de o vogă trecătoare. 

În activitatea sa publicistică ulterioară, doctorul Belciugáteanu a continuat să refuze 
pactizarea cu vreuna din variantele psihanalizei. Tonul adoptat într-un articol din 1968 
aminteşte, de altminteri, pe cel al textelor publicate în deceniul precedent: „După ce, 
înjosind în genere personalitatea umană, doctrina freudistă a susţinut că orice creaţie 
s-ar datori insatisfactiei sexuale, dezvoltată defectuos sau deviată, adlerismul a pretins, 
în spirit filistin mic-burghez, că realizările oricît de majore, inclusiv creaţia artistică, 
S-ar reduce la supracompensarea resimţirii unei inferioritáti."? 

Cînd organizatorii anchetei patronate de „Viaţa românească” i s-au adresat lui Ti- 
beriu Vlad, care lucra tot la Spitalul „Gheorghe Marinescu“, au făcut-o, este de presu- 
pus, nu numai pentru calităţile personale ale acestui slujitor al lui Hipocrate, dar mai 


1. Psihiatria şi problematica umanismului contemporan, pp. 167-168 şi 172. 

2. C. Belciugáteanu, Arta si dalectica sănătății si morbidităţii psihice, în „Neurologie, psi- 
hiatrie, neurochirurgie“, XIII (1968), nr. 2 din mart.-apr., p. 112. Nu-i mai puţin adevărat că, în 
acelaşi articol, el deplinge „vulgarizarea marxismului”, care, destul de recent, dusese la „identi- 
ficarea cu patologicul a operei unor creatori” precum Joyce, Kafka, Modigliani, Dali, Robbe-Gril- 
let sau diverşi reprezentanţi ai muzicii dodecafonice, „consideraţi ca mărturii nemijlocite ale fap- 
tului- că orinduirea capitalistă a intrat în descompunere grabnică” (p. 115). 

cu seamá fiindcá el era fiul lui Constantin Vlad, reputatul psihanalist din perioada 1923- 
1947. Ín ráspunsurile formulate, doctorul Tiberiu Vlad nu a atacat frontal psihanaliza, 
ci s-a mulţumit să exprime anumite rezerve în legătură cu elanurile ei teoretice: „Posi- 
bilităţile de valorificare critică a tezelor psihanalitice sînt multiple, dar cu o condiţie 
sine qua non: cercetările să se menţină la nivelul observaţiilor clinice şi să evite acele 
generalizări atit de deformante care au condus pe plan teoretic la identificarea norma- 
lităţii cu boala psihică. Prelucrarea competentă, critică, a unor observaţii clinice verifi- 
cate va arăta că nici cel puţin în patologie nu se poate vorbi de primatul inconştientului 
asupra faptelor de conştiinţă decît ca despre o excepţie.“! 

Dintre veteranii psihanalizei autohtone, a fost invitat de redacţia „Vieţii româneşti” 
(sau a acceptat să răspundă la chestionar, dacă mai fuseseră invitaţi şi alţii din această 
categorie) doar loan Popescu-Sibiu, pensionar la vremea aceea, dar care nu se putea 
împăca defel cu inactivitatea. Participa sistematic la programele educative desfăşurate 
sub egida Casei memoriale „G. Marinescu“, era director de studii la Universitatea Po- 
pulară a Ministerului Sănătăţii, colabora cu Secţia de propagandă din Consiliul General 
al Uniunii de Cultură Fizică şi Sport etc. Nu refuza nici o solicitare cînd era vorba de 
ţinut o conferinţă la căminele culturale sau de prezentat o comunicare la reuniunile şti- 
intifice. Nu i se mai cunoaşte însă, pentru perioada aceea, nici un fel de activitate de 
analist practician, iar în prelegerile sale nu pomenea niciodată de Freud şi psihanaliză.2 

Declaraţiile sale transcrise în „Viaţa românească” sînt redactate în stilul ,,obsedan- 
tului deceniu”: „În psihiatria contemporană se desfăşoară atit curentul inspirat de apli- 
carea dialecticii materialiste, cât şi numeroasele curente izvorite din concepţii idealiste 
şi concretizate în behaviorism, psihologia dinamică, psihanaliză — cu disidenţele şi şco- 
lile ei «fiice», analiza existenţială.“ Autorul celei mai populare scrieri despre freudism 
de la noi mărturisea că speră în pocăirea şi îndreptarea păcătosului, în speţă psihanaliza: 
„În evoluţia lor contemporană, curentele idealiste tind totuşi spre o apropiere de reflec- 
tarea complexă şi adecvată a psihologiei şi psihopatologiei umane.” 


stratului ei material.” 

Şi despre menţinerea într-un regim de strictă carantină a psihanalizei Popescu-Sibiu 
are cuvinte de laudă: „Un timp, [psihanaliza] a fost înlăturată din documentarea şi pre- 
gătirea tinerelor noastre cadre, ceea ce a avut avantajul de a le ingádui să-şi insugeascá 
din plin o concepţie realmente ştiinţifică despre viaja psihică a omului în coordonatele 
ei biologice şi sociale. Această «pauză psihanalitică» a fost astfel oarecum necesară.” 
Nu putea intirzia nici dezicerea de vechile sale convingeri: „Ca unul care am studiat şi 
aplicat psihanaliza de la începutul carierei mele de psihiatru şi psiholog, am avut totdea- 
una o atitudine critică faţă de doctrina psihanaliticá." Reintroducerea analizei în practica 


1. Psihiatria şi problematica umanismului contemporan, p. 172. 

2. Într-un articol publicat în 1965, referindu-se la „substratul psihologic al creativităţii men- 
talilor [=bolnavilor mintali]“, Popescu-Sibiu menţionează că, în intervalul 1917-1929, de această 
problemă se ocupaseră O. Pfister, A. Stocker, S. Freud, E. Jones, Ch. Baudouin etc. (Cercetările 
medico-psihologice privind psihopatologia expresiei, în „Neurologie, psihiatrie, neurochirurgie”, 
X (1965), nr. 6 din nov.-dec., p. 516). 

psihiatrică de la noi trebuie precedată de o informare si o pregătire adecvată: „Numai 
pe aceste temeiuri, care sînt de altfel necesare cunoaşterii oricărei metode de cercetare 
şi de aplicare, se va putea stabili valoarea ştiinţifică a psihanalizei, spre a se putea apoi 
organiza condiţiile aplicării ei în activitatea clinică a psihiatrilor nogtri.*! 

Afirmațiile hiperconformiste ale doctorului I. Popescu-Sibiu sună cîteodată aidoma 
acelor declaraţii de autoflagelare pe care anchetatorii politici şi penali de pe-atunci le 
smulgeau persoanelor a căror sălbatică umilire părea să fie necesară cauzei. 

Ultimul interogat a fost lon Vianu, la data aceea asistent al clinicii psihiatrice din 
Bucureşti. 

Psihanaliza reprezenta pentru el „cea mai îndrăzneață tentativă de explicare genetică 
a psihismului uman“. Subiectivismul imputat demersului analitic nu pare să corespundă 
realităţii, deoarece obligaţia analistului de a-şi cunoaşte propriile reacţii în faţa celui ana- 
lizat tinde să confere o anumită obiectivitate interpretărilor şi să demonstreze utilitatea 
introspecţiei: „Ea mută accentul, de pe prezumţioasa încredere în sine a medicului, pe 
planul reacției interpersonale terapeut— pacient, concretă şi manevrabilă”. 

Anchetatul nostru totuşi nu vrea să treacă sub tăcere „o serie de vicii fundamentale” 
ce grevează psihanaliza, cum ar fi dogmatismul, caracterul inițiatic al calificării noilor 
psihanalisti, rigiditatea principiilor apărate prin ameninţarea cu anatema a ereticilor. lon 
Vianu îşi permite să facă o afirmaţie destul de îndrăzneață: deoarece Freud „a încercat 
să dea explicatiilor sale caracterul unui sistem închis şi definitiv... nu este prea greu 
psihologiei experimentale moderne să năruie, prin cercetări conduse cu un aparat me- 
todologic mai bine echipat, ipotezele psihanalitice". 

Atrăgînd atenţia cá deşi psihanaliza cunoaşte actualmente o largă ráspindire doar in 
America, deoarece scepticismul european se adaptează mai greu acestei „religii moder- 
ne^, psihiatrul bucureştean consideră că, date fiind „marile merite istorice“ pe care le-a 
acumulat, psihanaliza nu mai poate fi ignorată: „Amestec ciudat de intenţii critice şi 
realizări dogmatice, psihanaliza constituie o incluzie doctrinară neasimilată în corpul stiin- 
telor omului, dar şi.o metodă de «analiză psihică» mereu fecundă, dacă-i minuità critic." 

Fără a minimaliza aportul psihanalizei la inovarea conţinutului producţiilor literare 
şi a mijloacelor artistice („literatorii anilor '20 şi cei care le-au urmat au citit neobosit 
pe Freud"), I. Vianu este de părere că scriitorii nu se pot totuşi mulţumi doar cu frec- 
ventarea textelor psihanalitice; atenţia excesivă acordată psihanalizei „unilateralizează 
cunoaşterea”, drept care contactul cu alte aspecte ale psihopatologiei reprezintă o înda- 
torire a creatorilor".2 

În anul următor, doctorul lon Vianu a publicat un studiu în care a urmărit etapele 
elaborării concepţiei freudiene despre inconştient şi s-a ocupat de problema, pe atunci 
la ordinea zilei, a raporturilor dintre psihanaliză şi fiziologie, conchizind că între cele 
două direcţii de cercetare nu se pot opera nici un fel de identificări datorită substratului 
lor metodologico-filozofic diferit: „...în timp ce psihanaliza este o energetică, neurofi- 
ziologia este o informaticá."? 

Se pune întrebarea în ce măsură cele cinci persoane anchetate de „Viaţa románeas- 
că” au constituit un „eşantion reprezentativ”, capabil să dea seama despre starea de spirit 


ML v 


şi convingerile ştiinţifice ale psihiatrilor români de-atunci. Fără desigur să indráznim ca 


|. Psikiatria si problematica umanismului contemporan, pp. 172-173. 
2. Idem, p. 173 şi 176. 


3. I Vianu, Psihanaliza şi fiziologia, în „Studii şi cercetări de neurologie”, XIII (1968), nr. 3, 
p. 230. 

pe temeiul doar al celor cinci mărturii să stabilim procente cu valabilitate generală, con- 
statăm că aceste mărturii acoperă un evantai de opinii diferite şi chiar divergente, de la 
adversari intransigenţi ai freudismului pînă la admiratori ai acestuia. Este drept că lip- 
sesc partizanii declaraţi şi fără rezerve ai psihanalizei. Dar mai existau ei oare în (ara 
noastră la acea epocă, cu excepţia lui C. Vlad şi poate a altor cîţiva, practic nestiuti de 
nimeni? 

Din răspunsurile la anchetă nu rezultă precis nici dacă tehnicile analitice mai erau 
utilizate în mod curent la noi, fie şi sub forme simplificate şi „denaturate“. S-ar părea 
că doctorul Belciugáteanu recurgea cîteodată la anamneza de tip psihanalitic. Cit despre 
doctorul Vianu, el se arată fascinat, dar parcă şi speriat de perspectiva unei analize di- 
dactice. 

Neîncrezător, după cîte pátise, în posibilitatea reabilitării complete a freudismului, 
doctorul Popescu-Sibiu se străduieşte să refuleze această dorinţă, devenită astfel la el 
inconştientă, ceea ce nu-l împiedică să schiteze timid un scenariu al introducerii psih- 
analizei în învățămîntul nostru medical. 


Trei foşti anchetați de „organele în drept“: N. Steinhardt, 
S. Al-George si C. Noica 


În al său Jurnal al fericirii, N. Steinhardt evocă o memorabilă convorbire avută, in 
1960, cu codeţinutul Anatolie Hagi-Beca din camera 9 de la Jilava. Discuţia s-a centrat 
asupra Călătorului îi şade bine cu drumul de I. Al. Brátescu-Voinesti. A fost un prilej 
pentru interlocutorii în zeghe nu numai de a desluşi în comportamentul eroilor cîteva 
nebănuite semnificaţii psihologice cu valoare de generalitate pe plan etnic, dar şi de a 
reflecta asupra unor teze psihanalitice. 

Izul caragialesc al nuvelei, constata Steinhardt, a pierdut „orice acid şi orice venin”; 
politicianismul mărunt, patimile şi neastimpărul au pierit, astfel că „apare fondul arhe- 
tipal al sufletului românesc aşa cum este: voios, ahtiat de prietenie, doritor să vadă mul- 
tumirea altuia”. Personajele sînt „de o perceptibilă neîntinare, foarte aproape de vîrsta 
copilăriei”. 

Şi iată că iniţiatorilor in freudism li se înfăţişează un spectacol pe cit de derutant, 
pe atit de fermecător: „Conştientul dispare şi — cu toate că nu se urmăreşte o psihana- 
liză — se dezvăluie inconştientul. Dar ce surpriză! De unde psihanaliza ne învaţă că 
înapoia conştientului aparent clar, demn şi curat clocoteşte inconştientul cel sumbru, 
mocirlos, complexat şi abject, iată că în privinţa sufletului românesc lucrurile stau ana- 
poda... Straturile mai adinci ale nuvelei lui Brátescu- Voineşti ne dezvăluie străfundurile 
unui lac de o mare limpezime, ca şi balada Mioriţei.” 

S-a produs aşadar un miracol: în loc să constituie un receptacul al materialului psihic 
inacceptabil pentru conştiinţă, al reziduurilor primejduitoare şi al impulsiilor inflamante, 
inconştientul românesc revelat de uşuraticii şi tandrii petrecăreţi de la hanul lui Mano- 
lache Ciolănescu se prezintă ca o entitate sufletească în care domină calmul, seninătatea, 
împăcarea. Descoperirea aceasta le-a prilejuit o adevărată exaltare celor doi convorbitori 
mai români decât românii „de singe": „Hagi-Beca şi cu mine sîntem din ce în ce mai 
bucuroşi enumerind esentele fenomenului românesc pentru care dragostea noastră — 
nostalgică — mereu se confirmă şi creste."! 


1. N. Steinhardt, Jurnalul fericirii, Cluj-Napoca, Ed. Dacia, 1991, pp. 162-163. 

Peste vreo trei ani, in octombrie 1963, in celula lui Steinhardt de la Gherla a fost 
adus şi „doctorul I., medic psihanalist"!. Potrivit deprinderilor locului, mai vechiul re- 
zident l-a incunostingat pe noul venit despre opiniile lui, inclusiv în privinţa freudismu- 
lui: „Îi spun că nu cred ca psihanaliza să fie atît de ştiinţifică pe cit zice şi s-ar zice cá 
e; cred însă că marele, adevăratul, înduioşătorul merit al psihanalizei ar putea fi acesta: 
că s-a aplecat cu înţelegere (sau în orice caz cu bunăvoință, fără scîrbă sau suspectă 
curiozitate) asupra unor dureri nouă.“ 

Steinhardt, care devenise creştin prin ceremonia botezului desfăşurată „conspirativ“ 
în închisoare, era preocupat mai cu seamă de aspectele morale şi caritabile ale învăţăturii 
şi practicii psihanaliste. De aceea îl interesa mult mai puţin caracterul „ştiinţific“ al doc- 
trinei, ca în schimb să pună preţ deosebit pe ceea ce ţine de simpatia umană şi de com- 
pasiune în psihanaliza care nu are dreptul să uite vreodată că „e mai înainte de toate un 
leac". 

Într-o altă discuţie cu doctorul I., Steinhardt şi-a exprimat regretul cá unul din ter- 
menii tehnici uzuali ai psihanalizei este tot mai „lăsat în umbră”: sublimarea. Uitarea 
lui echivalează însă cu o trădare a freudismului autentic, fiindcă „din libido Freud nu 
face un sălaş al dospirii nevrozelor sau psihozelor, ci un temei de perfecţionare, o sub- 
stan(á din care se pot filtra produse din ce în ce mai rafinate “.2 

Există între micile studii publicate de N. Steinhardt unul intitulat Freud, „Psihana- 
liza “, o expunere destul de sistematică a vederilor sale privitoare la freudism. Íntilnim 
aici idei despre care si Jurnalul fericirii ne informeazá cá au constituit un subiect de 
preocupare permanentá pentru monahul eseist. 

Acesta era impresionat de stráduinjele depuse de Freud ca învăţătura lui să dobin- 
dească un statut ştiinţific omologat. Astăzi însă, constata Steinhardt, sînt întrunite con- 
diţiile ca lucrurile să fie puse la punct şi să putem aprecia că psihanaliza, cu toate „me- 
ritele si aporturile" sale, e „poate mai puţin ştiinţifică decit zice şi se zice că e“3, 
Insistentele sale în această direcţie se datorau convingerii că dacă psihanaliza nu este o 
Ştiinţă in deplinul înțeles al cuvîntului, ea reprezintă „o metodă de vindecare a unor boli 
psihice“, adică „un leac“ prin excelență. De altminteri, în aceasta si constă esențialul, 
fiindcă teoria cu „construcţia etajată inconştient — subconstient — conştient (cu barie- 
rele sau «vámile» despărțitoare) e doar un presupus «model»“. Diversele „metode psih- 
analitice“, cea freudiană, cea adleriană sau cea jungianá, se pot verifica si ele „numai 
prin tămăduiri“. Drept care psihanaliza, considerată în sine, după înlăturarea a tot ce e 
accidental sau supraadăugat, „se defineşte ca o metodă de vindecare, de izbăvire din 
suferinţă şi dezechilibru”. 

Deşi, pe plan teoretic, psihanaliza rămîne o rodnică şi interesantă „aventură spiri- 
tualá", implicaţiile ei morale şi umanitare sînt primele care trebuie luate în consideraţie. 
„Marele, realul şi înduioşătorul“ ei merit pare să fie acela „de a se fi aplecat cu infele- 
gere" asupra fenomenului sexualităţii. „Pe linia aceasta — consideră Steinhardt — psih- 


1. Nu l-am putut identifica pe acest L, care s-ar părea că nu era numai un adept al viziunii 
freudiene, dar şi un practician al analizei. 

2. N. Steinhardt, op. cit., pp. 223-224. 

3. Formula aceasta se regăseşte de mai multe ori în publicaţiile lui N. Steinhardt. Solicitindu-i 
prin 1985 colaborarea la o culegere de texte de interes istorico-medical, el mi-a propus ca în vo- 
lumul proiectat să retipăresc articolul Freud, „Psihanaliza “, indicîndu-mi şi cîteva corecturi şi 
modificări, printre care adoptarea unui nou titlu: Poate că psihanaliza e mai puţin ştiinţifică decit 
crede şi se crede că e. 

analiza se arată de nu sub aspectul ei cel mai ştiinţific, in orice caz cel mai omenesc, 
mai valabil şi mai trainic."! 

Într-o notă din 1980 intitulată Toate ne sînt îngăduite însă nu toate ne sînt de folos, 
N. Steinhardt ia poziţie împotriva tendinței de a se acorda, uneori sub pretextul investi- 
gatiei „psihanalitice“, preeminentá biograficului (mai ales celui senzational si chiar ob- 
scen) in dauna operei marilor creatori, aşa cum i se intimplase de curînd lui Mateiu I. 
Caragiale: „Furia răscolirii amănuntelor cit mai picante, mai scabroase ori mai triviale 
— fie el cât de larg scutul psihanalitic sub oblăduirea căruia se lucrează — poate să 
transforme strădania critică în simplă birfă, în vorbe de clacă şi mahalagism din belşug 
pudrat cu pedanterie." Dar criticul literar care se complace în asemenea demersuri scan- 
daloase nu trebuie să uite că „psihanaliza îi este aplicabilă si lui şi nu încape îndoială 
că i s-ar descoperi în subconştient motive şi complexe nu mai puţin impure decît cele 
pasămite detectate la baza operei“.2 

Un text al lui Steinhardt care, într-o privinţă, aminteşte comentariile de la Jilava pe 
marginea nuvelei Călătorului îi şade bine cu drumul este cel intitulat Cuiburi de cuci, 
în care se încearcă un bilanţ tematic şi stilistic referitor la producţiile ,psiholiterare" ale 
unor prozatori români contemporani, precum Octavian Paler, Augustin Buzura, Irene 
Talaban şi Romulus Guga. Romanele şi nuvelele în care aceştia se ocupă de spitalele 
psihiatrice şi de psihopaţi contrastează ca alurá cu scrierile avind subiect similar publi- 
cate în occidentul Europei sau peste ocean, unde „ospiciile sînt la modă“. Steinhardt 
precizează: „Nu-i vorba de modă în sensul uşuratic şi convenţional al cuvîntului. Ne 
întîmpină ceva mai grav şi care tine de esenţa însăşi a veacului, veacul psihanalizei şi 
al lui Freud. Psihanaliza aceasta a lui Freud, concepută ca o terapeutică, a devenit o 
viziune a lumii, o filozofie.“ 

Este un merit al romancierilor români, socoteşte Steinhardt, de a fi „înţeles şi hotărît 
să nu folosească interpretarea superficială şi aberantă a psihanalizei... Nu le-a scăpat 
din vedere că psihanaliza e o metodă curativá* şi cá doctrina lui Freud „îşi găseşte te- 
meiul în ideea sublimárii instinctelor, cîtuşi de puţin în dezlánguirea lor... Viziunea per- 
misivă a psihanalizei, autorii români — cu o intuiţie sigură şi o putere aperceptivă care-i 
onorează —... au respins-o, ráminind fideli spiritului în care a fost propusă metoda: 
psihanaliza lor, ca şi a întemeietorului şcolii, e tragică şi cercetătoare, mijloc de a des- 
cifra arcanele sufletului omenesc şi a dibui... moduri de vindecare.“3 Dar asupra acestei 
„utilizări româneşti“ în critica literară a tehnicilor psihanalitice vom mai reveni. 

N. Steinhardt relatează că, într-una din discuţiile purtate cu doctorul Sergiu Al-Geor- 
ge la închisoarea Jilava pe la începutul primăverii lui 1960, a venit vorba şi despre psih- 
analiză. Cînd orelistul care, încă înainte de arestarea sa, începuse să se afirme şi pe plan 
internaţional ca un indianist de nădejde s-a exprimat elogios în legătură cu Aldous 
Huxley şi Lucian Blaga, două minţi strălucite, „învoite cu psihanaliza, amîndouă măcar 
în parte”, Steinhardt s-a arătat mirat: „Te credeam rezervat faţă de psihanaliză.“ Ceea 
ce Al-George a confirmat, cel puţin cînd era vorba de Freud, iar nu de Jung, al cărui 
discipol se socotea întru câtva: Jung, isi aminteşte Steinhardt că i-a declarat interlocu- 
torul său, „s-a descotorosit de tot ce este exagerat, monomanie şi îndărătnicie la Freud... 
(Sper să nu te superi, soi de rudă cu el, cum zici că te afli.) Dibui la Freud şi un dispreţ, 


1. N. Steinhardt, Între viaţă şi cărți, Bucureşti, Ed. Cartea românească, 1976, pp. 173-175 şi 
181-182. 

2. N. Steinhardt, Critică la persoana întîi, Cluj-Napoca, Ed. Dacia, 1983, pp. 22-23 şi 25. 

3. N. Steinhardt, Monologul polifonic, Cluj-Napoca, Ed. Dacia, 1991, pp. 286-287. 

de nu şi o ură (mocnitá dar fermă şi feroce) pentru toate sistemele care atribuie omului 
o eminenţă morală care-l consideră capabil de progres, care-şi pune nădejdea în el. Pan- 
sexualismul ascunde un rinjet şi e un mod de a dogmatiza animalitatea omului"!. Re- 
cunoaştem în acest excurs antifreudist vocabularul şi întorsătura frazei caracteristice lui 
Steinhardt, dar n-aveam motive să ne îndoim de corectitudinea efortului de redare a pă- 
rerilor doctorului Al-George despre psihanaliza freudiană. 

Promisiunea făcută atunci de Sergiu Al-George de a-l cita frecvent pe Jung într-o 
carte pe care intenţiona să o intituleze Arhaic şi universal a fost respectată. Cartea a 
apărut în 1981, în chiar anul cînd a decedat strălucitul orientalist român, şi dacă, 
într-adevăr, despre Jung se fac aici referinţe în general pozitive, critica adusă freudis- 
mului este neînduplecată. Amintind de dificultăţile survenite în epoca postromantică pe 
linia valorizării universului de simboluri indiene, Al-George constată că acest proces de 
valorizare a devenit şi mai precar o dată cu constituirea ştiinţei freudiene a psyche-ului, 
ştiinţă care, „preluînd în fapt ideea romantică a inconştientului de sorginte indiană, ve- 
nea să-i schimbe complet semnificaţia: ceea ce se considerase înainte ca principiu crea- 
tor al universului şi al conştiinţei devenea exclusiv sediul, cu semn negativ, al pulsiu- 
nilor instinctuale: miturile şi simbolurile arhaice sînt în consecinţă interpretate drept 
sublimări şi mistificări ale pulsiunilor si ale contradicţiilor pe care, în loc să le rezolve, 
le agravează, constituind un impas al spiritului tot atît de grav ca şi nevroza obsesio- 
nalá" 2 Însuşi faptul cá în Arhaic şi universal nu se pomeneşte nimic despre freudism, 
chiar cînd este vorba de simbolistica erotică sau de mecanismele onirice, dovedeşte an- 
tipatia faţă de psihanaliză a indianistului român. 

Constantin Noica, fostul coleg de anchetă, de proces şi de temniţă al lui Sergiu 
Al-George şi al lui Nicu Steinhardt, părea, judecînd după însemnările făcute în „jurnalul 
său de idei” din cea de-a doua jumătate a deceniului al şaptelea, să fi manifestat o anu- 
mită preţuire pentru psihanaliză. Ca un adorator al Logosului pe toate treptele şi sub 
toate ipostazele acestuia, Noica s-a dovedit sensibil la faptul că în terapia analitică vor- 
birea este instrumentul care asigură izbinda împotriva suferinţei: „Psihanaliza se face 
prin cuvînt. E prima terapeutică în care fiinţa în suferinţă nu e obiect; nu e ştiută dinainte 
şi nu e respinsă sub: «taci, ştiu eu mai bine»." Importanţa acordată cuvîntului în decursul 
curei nu este însă cumva umbrită prin faptul că vorbirea nu ţinteşte în asemenea impre- 
jurări către dezvăluirea spiritualităţii umane, ci dimpotrivă, a ceea ce este obiectual şi 
conjunctural în om? Căci „totuşi, nu este întrebat suferindul tocmai pentru ca partea de 
obiect din el să fie mai bine sondată şi scoasă la lumină? Nu devine el aci de două ori 
obiect: o dată de investigaţie şi urmărire piná în ultimele ascunzişuri, altă dată obiect 
ca atare sau mai degrabă conştient de ce a fost obiectual in el?" 

Nu poate fi însă trecut cu vederea aspectul decisiv, şi anume acela că psihanaliza 
reprezintă o tehnică de tratament specific omenească. Dat fiind rolul cuvîntului (trebuie 
precizat aici, adăugăm noi: al cuvîntului decis şi rostit de bolnavul însuşi, iar nu al cu- 
vîntului pronunţat de lecuitor) în ritualul analitic, „oricum, omul-pacient este scos din 
animalitate. Nu viscerele lui, nu organele lui sînt stricate: stricăciunea e mai adincá".? 


fiinţei organice” să se prezinte, în împrejurări date, drept dominanta funcţională a între- 


1. N. Steinhardt, Convorbiri cu Sergiu Al-George (3), în „Convorbiri literare”, 1990, nr. 3 (1 248), 
din 1 mart., p. 6. 

2. S. Al-George, Arhaic si universal, Bucureşti, Ed. Eminescu, 1981, p. 12. 

3. C. Noica, Jurnal de idei, Bucuresti, Ed. Humanitas, 1990, p. 121. 

gului, aşa cum Freud „reduce totul la instinctul sexual”, cum Pavlov „caută totul in sa- 
livă“, adică în alimentaţie, cum Heidegger „reduce totul la Angst (frică)”. Orice fiinţă 
organică este dominată de Eros, Foame şi Frică, „dar la om, ce are conştiinţa finitudinii, 
primează Erosul, deci Freud ar avea dreptate”. Ceea ce nu înseamnă defel că Noica ar 
promova o viziune pansexualistă; el este de părere că Logosului îi revine misiunea de 
a armoniza şi a transfigura in om cele trei componente.! 

Că Noica nu avea prea mare consideraţie pentru psihanaliză rezultă si dintr-o notație 
făcută către sfirgitul vieții: „Erosul antic, adevăr. La Freud, exactitate.“ 

De aceea s-a necájit constatind că Vasile Dem. Zamfirescu, unul din învăţăceii săi 
din perioada instalării la Păltiniş, se ocupase cîndva de freudism cu sîrguinţă. În „jur- 
nalul” redactat de Gabriel Liiceanu putem citi, sub data de 7 octombrie 1977, despre 
supărarea magistrului: „Trece apoi să-l judece aspru pe V. Z. «Cum şi-a putut pierde 
trei-patru ani buni de tinereţe citind Freud, un lucru cu care nu ştie şi nu are ce face şi 
care te şi deformează pentru toată viaja?»"? lar în însemnarea lui Liiceanu din 17 de- 
cembrie 1978 este cuprinsă altă apreciere a lui Noica privitoare la freudism: „Acum, 
pentru că tocmai am citit comentariul lui Freud la o amintire din copilăria lui Goethe 
în Poezie şi adevăr şi pentru că sînt indignat, vreau să vă spun cá o interpretare nu 
trebuie să fixeze niciodată faptul respectiv în exactitatea unei explicaţii, ci doar să-l ri- 
dice la înțelegere... Hermeneutica bună se mulţumeşte cu înţelegerea şi lasă astfel faptul 
deschis unei interpretări care se multiplică prin varietatea actelor înţelegerii... Freud vine 
în schimb şi spune «asta (şi numai asta) este»." Culpabilitatea fáuritorului de gînduri 
strimbe se rásfringe şi asupra celui care arată preţuire unor asemenea gînduri: „Lui Vasi 
Zamfirescu, care a tradus acest Freud fără să-i găsească nici o altă utilizare, fără să-l 
poată aplica sau folosi în perspectiva unui gînd propriu şi care a refuzat cu incápátinare 
să-şi anexeze problemele pe care i le-am propus, am ţinut să-i scriu pe marginea dac- 
tilogramei: «Astfel de texte trebuie să traducă acela care nu se cufundă în Kant, Schiller, 
Goethe sau problema Seele-Geist»."^ 

Îi mai reproşează Noica psihanalizei că „lărgeşte cîmpul amintirii, ráminind in gra- 
niţele eului“ pe care-l împinge, cum spun francezii, pînă la maman, papa, caca. Dacă 
la antici Mnemosyne, Memoria, era cea mai importantă dintre cele nouă muze, aceasta 
se explică prin faptul că, spre deosebire de memoria psihanaliştilor, „Memoria anticilor 
îţi aminteşte de lucruri pe care nu le-ai ştiut niciodată. Mnemosyne este cultura însăşi, 
şi ea te vindecă tocmai pentru că iti dă uitarea bună, uitarea eului individual şi amintirea 
sinelui lărgit“. Psihanaliza procedează tocmai dimpotrivă.5 

Pentru Constantin Noica studierea psihanalizei era deci nerecomandabilă din multi- 
ple puncte de vedere: pentru că psihanaliza pune accentul pe biologic atunci cînd ur- 
mează să ofere explicaţii în privinţa unor tainice comportamente spirituale, pentru că 
preocupările psihanalitice risipesc interesul faţă de marile teme ale cunoaşterii filozofice 
şi, nu în ultimul rînd, pentru caracterul dogmatic refractar discuţiei libere al învăţăturii 
freudiene. Era vorba, în definitiv, nu numai de grave divergențe teoretice şi metodolo- 
gice, dar şi de o veritabilă incompatibilitate de umori. 


Ibidem, pp. 30-31. 

Ibidem, p. 384. 

G. Liiceanu, Jurnalul de la Păltiniş, ed. Il, Bucureşti, Ed. Humanitas, 1991, p. 39. 
Ibidem, pp. 75-76. 

Ibidem, p. 139. 

Psihologii, sociologii si filozofii isi 
revizuiesc tirul. C. I. Gulian, N. Mărgineanu 


În măsura în care, la începutul anilor '60, psihologii noştri n-aveau îndatorire mai 
importantă decît aceea de a prelua punctele de vedere exprimate de colegii lor sovietici, 
aprecierile pe care ei le formulau la adresa psihanalizei trebuiau să se caracterizeze prin- 
tr-un sentiment de oroare şi revoltă. Dintr-o monografie elaborată atunci la noi despre 
tipurile. de activitate nervoasă superioară, aflăm că freudismul reprezintă în ansamblu 
„poate sistemul cel mai reactionar de interpretări ale conduitei umane din cite s-au cu- 
noscut piná în prezent“. Pentru confirmarea acestei sentințe eram trimişi la o recentă 
consfătuire a psihologilor desfăşurată la Moscova. Teoriile lui Freud depăşesc „şi obis- 
nuitele mistificări vitaliste“. Aşa se face că psihologia tomistă „încearcă să-şi consoli- 
deze poziţiile“ recurgind la dogmele freudiene. Imaginea josnică şi morbidă pe care 
„pseudoştiinţa freudiană” caută să o impună despre om „este reflexul ideologiei burghe- 
ze în descompunere, al degringoladei morale“.| 

În ce măsură afirmaţii ca acestea se datorau, pe de-o parte, „indicaţiilor superioare“ 
cu privire la apărarea principiului partinitátii în ştiinţă, iar pe de altă parte ignorării cva- 
sitotale a textelor freudiene de către „exegeţii” lor din Europa răsăriteană, putem judeca 
după schimbarea ce caracterizează producţiile psihologilor noştri din perioada cînd „nor- 
mativele" politico-ideologice n-au mai fost atit de stricte şi de obligatorii şi cînd posi- 
bilităţile de documentare ştiinţifică s-au ameliorat. Într-un comentariu din 1974 la lu- 
crarea lui Vasile Dem. Zamfirescu Etică şi psihanaliză, Paul Popescu-Neveanu admitea 
că, în ciuda multor neajunsuri metodologice, „psihanaliza înfăţişează cel mai complet 
şi dinamic sistem al psihismului uman cu o ierarhie de nivele, şi aceasta nu încetează 
să stirneascá un viu interes“. Mai mult decît atit, constatárile psihanalitice permit „de- 
mitizarea“ omului rousseauist, demonstrind că la construirea „subiectului moral“ nu se 
poate pierde din vedere „natura contradictorie a fiinţei umane". Astfel, Freud se alătură 
marilor moralişti care, începînd cu Montaigne şi La Rochefoucauld, şi-au manifestat 
umanismul prin realism psihologic“.2 

Dar „schimbarea la faţă“ a psihanalizei a început foarte timid în publicistica noastră 
doar după 1966 şi avea să devină evidentă abia în pragul deceniului al optulea. De aceea 
consideraţiile asupra „psihologiei abisale" încredințate tiparului in 1964 de către Iudith 
Moscu nu puteau fi inspirate decît din literatura „de specialitate“ sovietică. Cînd e vorba 
de psihanaliză, fie ea freudiană, adlerianá sau jungiană, autoarea îşi propune să insiste 
„nu atît asupra aspectelor vădit idealiste, dualiste ale acestui curent, deoarece acestea 
sînt uşor de observat, ci mai ales asupra celor aparent materialiste sau dialectice, care 
sînt mai periculoase pentru că-l pot induce în eroare pe cititorul neavizat". Principala 
vină a freudismului este „negarea determinismului fiziologic, proclamarea independenţei 
totale a psihicului faţă de fenomenele cu caracter anatomo-fiziologic". Determinismul 
cu care pretinde că operează Freud este, în realitate, un „pseudodeterminism, pentru că 
explică faptele psihice prin alte fapte psihice, admite o ştiinţă a psihicului ruptă de ma- 


1. P. Popescu-Neveanu, Tipurile de activitate nervoasă superioară la om, Bucureşti, Ed. Aca- 
demiei RPR, 1961, pp. 57 şi 59-60. 

2. I. Popescu-Neveanu, O contribuţie la etica explicativă, în „Revista de filozofie“, XXI 
(1974), nr. 3, pp. 368-369. În Dicţionarul de psihologie pe care l-a publicat în 1978 la Editura 
Albatros, Popescu-Neveanu a inclus un articol despre Psihanaliză vădind strădania informării 
obiective, cu echilibrarea elogiilor şi a exprimării de rezerve (pp. 563-565). 

terie, cázind în idealismul subiectiv".! Fondul nestiingific al freudismului împiedică deci 
psihanaliza să se integreze în materialismul dialectic.? 

lată însă că în 1967 consensul tăcerii răuvoitoare în privinţa psihanalizei prinde să 
nu mai funcţioneze cu aceeaşi regularitate. Vasile Zamfirescu remarca, în „Revista de 
filozofie“, că „polaritatea ideal-contraideal trăieşte în domeniul psihologiei individuale“; 
desigur, foarte puţini ştiau, la vremea aceea, că expresia „psihologia individuală” de- 
semnează doctrina psihanalitică a lui Alfred Adler, dar în acelaşi articol se face o refe- 
rin(á explicită la psihanaliza freudiană: în legătură cu faptul că studiul patologiei poate 
oferi informaţii valabile pentru starea de normalitate se formulează constatarea: „Este 
bine cunoscut din istoria psihologiei exemplul freudismului, care a folosit cu succes da- 
tele oferite de psihiatrie în psihologie." 

Mihai Ralea şi Traian Herseni tratează în manualul lor de psihologie socială şi de- 
spre „sociologia psihanaliticá", inaugurată de S. Freud şi E. Jones, şi variantele ulterioare 
ale acesteia, printre care „sociologia psihodramaticá" a lui J. L. Moreno. Faptul cá psih- 
analiza sau psihodrama nu pun preţ pe aspectele exterioare şi instituţionalizate ale tra- 
iului social, ci numai pe evenimentele ce se petrec în „regiunile abisale", în inconştient, 
demonstrează pentru autorii noştri că avem de-a face cu „doctrine individualiste bur- 
gheze“, care, in „pesimismul lor sumbru“, nu recunosc mulțimilor decit însuşiri distruc- 
tive. Pe de altă parte, cercetările etnologice au dovedit că unele concepte freudiene cu 
aplicabilitate sociologică, cum ar fi „complexul Oedip“, nu prezintă acea universalitate 
pe care o proclamă psihanaliza: „Aproape toate «refulările» cărora freudismul le dă o 
mare importanţă au o origine socială evidentă; de aceea ele nu pot fi înţelese şi explicate 
numai prin mecanisme psihice interioare."? Li se poate însă reproşa celor doi sociologi 
că-i atribuie pe nedrept lui Freud deprinderea de a nega cu desăvirşire originile şi im- 
plicaţiile sociale ale procesului de refulare. 

Era de neconceput ca, în al său „eseu critic” despre sociometrie, Achim Mihu să nu 
se fi ocupat, măcar în treacăt, de raporturile pe planul creaţiei dintre Jacob L. Moreno 
şi Sigmund Freud. Într-adevăr, în eseu este evocat momentul detaşării ucenicului origi- 
nar din Bucureşti de prestigiosul său maestru vienez, căruia Moreno îi imputa practica- 
rea analizei terapeutice în condiţiile „artificiale“ ale izolării pacientului de grupul social 
în care vieţuieşte, precum şi orientarea investigaţiilor către un trecut cit mai îndepărtat, 
cu neglijarea tensiunilor psiho-sociale din actualitate. Dar A. Mihu menţionează şi in- 
fluenţa „mai mult decât probabilă“ pe care psihanaliza freudiană a exercitat-o asupra 
psihodramei moreniene, care şi ea se vede obligată să țină seama de impedimentele so- 
cio-culturale ale dezvăluirii cauzelor adinci ale manifestărilor nevrotice şi să-şi inteme- 
ieze demersurile terapeutice pe ipoteza efectelor binefăcătoare ale retrăirii şi conştien- 
tizării unor situaţii conflictuale obscure. 


1. Iudith Moscu, Unele consideraţii asupra psihologiei abisale, în „Revista de psihologie“, 
X (1964), nr. 4, pp. 332-334. 

2. Semnificativă pentru situaţia existentă în psihologia şi pedagogia românească a anilor '60 
este şi totala ignorare a psihanalizei şi psihanaliştilor în lucrările Ursulei Şchiopu, apărute la Ed. 
Didactică şi Pedagogică, Curs de psihologia copilului (1963) şi Psihologia copilului (1967). 

3. V. Zamfirescu, Contraidealul moral, în „Revista de filozofie”, XIV (1967), nr. 5, pp. 530-531. 

4. M. Ralea si Tr. Herseni, Introducere în psihologia socială, Bucureşti, Ed. Ştiinţifică, 1966, 
pp. 124-125. 

5. Ibidem, p. 136. 

6. A. Mihu, Sociometria, Bucureşti, Ed. Politică, 1967, pp. 37-38. 

7. Ibidem, pp. 302-303. 


282 LUNGA NOAPTE A FREUDISMULUI ÍN ROMÁNIA 

Temeiul criticii pe care Constantin I. Gulian o aduce freudismului în scrierea sa din 
1966 Problematica omului, subintitulată Eseu de antropologie filozofică, constă în aceea 
că psihanaliza pretinde să fie Weltanschauung, desi nu este decît o doctrină ce se alătură 
celorlalte „concepții individualiste, naturaliste, pesimiste, cinice şi nihiliste“. În defini- 
tiv, aprecia academicianul, „freudismul poate satisface filozofie doar acele spirite mărgi- 
nite sau pervertite cars aU ajuns să rästoare cu capul în jos raportul dintre normal si 
anormal, dintre nevrotic si Zoon politikon, care vor să explice pînă si oria pris de vie: 


rile obsesionale".! 

Regretabil este cá autorul nu se înfruntă în luptă dreaptă cu textele lui Freud (in 
eseu sint citate doar trei scrieri ale acestuia), ci preferă să reproducă aprecierile, îndeo- 
sebi pe cele foarte negative, despre psihanaliză formulate de diverşi comentatori mai 
mult sau mai puţin avizaţi, din Răsărit şi din Apus. 

C. I. Gulian notează în legătură cu ambițiile nemăsurate ale freudismului: „Este vina 
lui Freud, iar nu a criticilor lui, dacá el a avut pretenţia ridicolă de a da o soluţie psih- 
analiticá marilor probleme pe care le ridicá sociologia, etnografia, etica, istoria si teoria 
culturii. Ce ar fi spus Freud dacă un sociolog, etnograf sau filozof i-ar fi oferit «cheia» 
problemelor psihopatologiei?"? Întrebarea capătă o incomparabilá savoare dacă ne gin- 
dim la anumite precedente istorice foarte apropiate, cum ar fi, de pildă, rolul pe care 

i-l asumase filozoful academician M. B. Mitin de a pune la dispoziţia biologilor, numai 
baza schemelor materialist-dialectice, „cheia“ metodologică a problemelor de genetică! 

Aceleiaşi critici inflexibile este supus freudismul şi în scrierea din 1967 a lui C. I. 
Gulian Originile umanismului şi ale culturii. Rezultă din examinarea punctului de ve- 
dere psihanalitic referitor la originile moralei că astăzi nu se poate recupera decit foarte 

utin sau mai degrabá nimic din teoriile elaborate sau vehiculate de Freud in acest do- 
meniu. Cu toată asprimea este condamnată tentativa psihosociologiei freudiene, care şi-a 

ásit o faimoasá expresie în scrierea Totem si tabu, de a devia atenţia „de la problemele 
vitale economice şi social-politice spre problematica erotico-nevroticá^. Remarcind că 
etnografii cei mai valorogi au „criticat şi ridiculizat" vederile lui Freud, academicianul 
Gulian face repetate referiri la opiniile etnologice ale lui Engels pentru a demonstra su- 
brezenia tezelor psihanaliste.? 

EI stáruie şi asupra deprinderi lui Freud de a căuta în cazurile patologice individuale 
modele valabile pe plan larg social-istoric: asemenea multor psihologi burghezi con- 
temporani, psihiatrul vienez, „înlocuieşte permanent cauzele sociale reale prin fenomene 
nevrotice". Un lucru grav este cá Freud manifestă desconsiderare faţă de orinduirea pri- 
mitivá: ,Limitind conştiinţa morală la conştiinţa greşelii, Freud interzice omului din so- 
cietatea primitivă să aibă simţul valorii, conştiinţa valorii. Dar acest fenomen este amplu 
şi frapant dovedit prin pildele de umanism, altruism, emulaţie şi admiraţie în domeniul 
moral şi spiritual” din comunităţile primitive. 

Vederile presupus antiumaniste ale lui Freud nu pot fi decît condamnate de filozoful 
român: „La astfel de concluzii absurde ajunge un psihiatru care pretinde să explice viaţa 
socială a primitivilor sfidind miile de fapte adunate de etnografi din toate colțurile lumii. 
Pentru Freud, primitivul este un nevropat, adică bolnav de egoism."^ 


1. C. L Gulian, Problematica omului, Bucureşti, Ed. Politică, 1966, p. 62 şi 64. 


2. Ibidem, pp. 64-65. 

3. C. I. Gulian, Originile umanismului şi ale culturii, Bucureşti, Ed. Academiei R. S. Româ- 
nia, 1967, pp. 66-71. 

4. Ibidem, pp. 74-78. 

O afirmaţie consemnată în eseul din 1968 Mit şi cultură putea cumva da de bănuit 
că academicianul Gulian a mai renunţat la negativismul absolut pe care-l profesase în 
ultima vreme faţă de psihanaliză: „Chiar şi interpretarea psihanalitică poate fi de folos 
dacă îi retezăm de la început pretenţiile de a viri în inconştient toate fenomenele sociale 
şi culturale sau de a-şi impune tălmăcirea pansexualistá."! Din păcate, despre „interpre- 
tarea psihanaliticá^ a mitului nu se stáruie în această scriere. 

Fapt este că admiratorul din 1946 al lui Alfred Adler avea, peste două decenii, să 
se arate îndeobşte necruţător cu psihanaliza, ce e drept mai ales cu aceea de coloratură 
freudiană 2 

Evoluţiile politice de la sfirşitul anilor '60 şi mai cu seamă evenimentele din mai 
1968 de la Paris au atras atenţia asupra teoreticienilor așa-numitului „freudo-marxism”, 
orientare eterogenă despre care oficialităţile noastre culturale se feriseră să vorbească. 
Dar în noile circumstanţe istorice, „utopia socială” a lui Herbert Marcuse, atit de discu- 
tată atunci în Occident, a ajuns să fie şi ea examinată în paginile presei de partid de la 
noi. Într-un articol din 1969 se lua în consideraţie şi problema împrumuturilor contrac- 
tate din psihanaliză de către ,incendiarul" filozof germano-american. Se putea astfel 
constata că utopia marcusiană „lucrează în termenii freudieni: principiul realităţii va fi 
redescoperit sub forma contrariului său, principiul plăcerii”, în societatea nerepresivă.3 

Trebuie însă remarcat că, în lipsa unei minime informări despre psihanaliză a pu- 
blicului românesc, asemenea referinţe la doctrina lui Freud nu puteau fi înţelese cum se 
cuvine de eventualii cititori. Numai că aceasta nu constituia un motiv de nelinişte pentru 
responsabilii noştri culturali... 

Curând aveau totuşi să apară la noi unele publicaţii care vor contribui, după puterile 
lor, la umplerea cit de cit a golului de documentaţie în privinţa psihanalizei. Printre pri- 
mele tipărituri de acest fel din „era comunistă” a fost cartea lui Nicolae Mărgineanu 
Psihologie şi literatură, în care psihanalizei i s-au rezervat 125 de pagini (psihanaliza 
freudiană: pp. 13-66; cea adleriană: pp. 67-96; cea jungiană: pp. 97-138). 

Dacă erosul a constituit dintotdeauna o temă de bază a artei, în epoca noastră şi 
„sub influenţa lui Freud, sexualitatea devine tema aproape unică, ceea ce e fără îndoială 
o eroare“, apreciază profesorul clujean+ 

Interesantă este observaţia că, treptat, Freud şi-a corectat opiniile oarecum extremis- 
te referitoare la rolul dominant al sexualităţii în determinismul psihic şi la importanța 
factorului patologic în dinamica sufletească. „Dimpotrivă — subliniază Mărgineanu —, 
în teoria sa asupra vieţii psihice şi persoanei umane pe care Freud în final o elaborează, 
pentru a putea interpreta atit manifestările normale, cît şi pe cele patologice, accentul 


1. C. I. Gulian, Mit şi cultură, Bucureşti, Ed. Politică, 1968, p. 180. 

2. În 1970 a apărut în Editura Didactică şi Pedagogică volumul Cu copiii în concediu al lui 
Lorentz Aronescu, un activ adlerian „de pe vremuri”. Este vorba de o suită de povestiri în care 
se recomandă ca părinţii să-şi petreacă vacanţa împreună cu copiii. Desigur că Alfred Adler nu 
este pomenit, dar cărţulia este pătrunsă de spiritul pedagogic adlerian, accentul fiind pus pe res- 
pectarea personalităţii copilului, pe stimularea inițiativei lui şi orientarea sa către acţiuni construc- 
tive pe plan social. 

3. Eug. lacob, Herbert Marcuse — între critică şi utopie socială, în „Lupta de clasă”, XLIX 
(1969), nr. 2 din febr., p. 51. 

4. N. Mărgineanu, Psihologie şi literatură, Cluj, Ed. Dacia, 1970, p. 13. Mărgineanu consi- 
derá cà de „valorificarea ideilor psihanalitice în literatură“ s-au ocupat la noi Lucian Blaga si Mir- 
cea Eliade; trebuie insá recunoscut cá e foarte greu sá vorbim despre o asemenea valorificare in 
ce-l priveşte pe Eliade. 

este trecut tocmai pe funcțiunea normală, cu caracter rational, a Eului, care realizeazá 
sinteza dintre instinctele iraționale din Sine şi normele hipermorale, şi astfel supraratio- 
nale, din Supraeul valorilor sociale.“! 

Este incontestabil meritul psihanalizei de a fi pus în lumină importanța excepțională 
a primilor ani de viață, dar, cu toate că recunoaşte intervenția unor factori ereditari, ea 
nu s-a ocupat de aceştia, aşa cum a neglijat şi semnificaţia evenimentelor din cea de-a 
doua copilărie, din activitatea profesională sau din căsnicie. O deficiență a psihanalizei 
este, după părerea lui Mărgineanu, şi focalizarea studiilor numai asupra factorilor emo- 
tivi de ordin inconştient, cu desconsiderarea rolului inteligenţei. La fel a constituit o 
eroare includerea funcţiilor nutritive şi excretorii în sfera sexualităţii primare. Freud în- 
suşi, observă psihologul clujean, şi-a dat seama de aceste grave neajunsuri, iar conti- 
nuatorii săi au valorificat nu numai înnoirile ce i se datoresc lui, dar şi pe cele ale lui 
Adler şi Jung? O preţuire specială arată Mărgineanu psihologiei individuale adleriene 
„fericită completare a psihanalizei lui Freud“3. i 

Chiar cînd critică psihanaliza, si face lucrul acesta sistematic, Nicolae Mărgineanu 
este călăuzit de propriile convingeri ştiinţifice, iar nu de dorinţa promovării vreunei „li- 
nii" ideologice. i 


Critica literară se reintilnegte cu psihanaliza. N. Balotă 


Un indiciu sigur al interesului pe care unii psihiatri începeau să-l manifeste pentru 
freudism către sfirgitul anilor '60 este si apariția in atît de conservatoarea revistă „Neu- 
rologie, psihiatrie, neurochirurgie“ a unui articol, semnat de preparatorul Nicolae Da- 
mian de la clinica de psihiatrie din Bucureşti, despre interpretarea psihanalitică a creaţiei 
literare. Doctorul Damian îşi propunea să prezinte aici tezele fundamentale ale esteticii 
lui Freud, Rank, Adler, Jung şi chiar Marcuse, insistind asupra aspectelor pe care el le 
considera deficitare. 

Astfel, teoreticienii freudişti ai artei procedează „cu o consecvență nu rareori abe- 
rantá", ca de pildă Baudouin, care nu e capabil să abordeze problematica procesului 
artistic decât „vehiculînd noţiunile de complex, refulare şi sublimare". 

Suprarealismului i se neagă originalitatea absolută pe care acesta şi-o revendică in- 
vocind şi faptul că recurge la tehnicile psihanalitice; după părerea psihiatrului bucureş- 
tean, acest curent literar-artistic, care a dovedit mai mare vitalitate decît oricare altul 
din perioada interbelică, nu este decât „un vlăstar al trunchiului romantic altoit cu sim- 
bolism şi freudism” ^ 

Atracția pe care psihanaliza o exercită asupra unor teoreticieni ai literaturii se dato- 
reşte nu în mică măsură seducătoarei explicaţii pe care activitatea psihică inconştientă 
pare să o ofere procesului de „inspirație“, care dintotdeauna i-a intrigat pe esteticieni. 
Rezultate prea puţin satisfăcătoare asigură şi deprinderea psihanalistă de „a specula pînă 
Ja extenuare autoproiectarea autorului in propria-i operă si în personajele sale" 

1. Ibidem, p. 15. 

2. Ibidem, p. 65. 

3. Ibidem, p. 95. 

4. N. Damian, „Nevroză“ şi creaţie li ăi i ihiatri irurgie“ 
PE a ii da ns i aţie literară, în „Neurologie, psihiatrie, neurochirurgie“, XIV 

5. Ibidem, p. 527. 

Desi în legătură cu concepţia lui Jung despre rădăcinile creaţiei artistice formulează 
multe rezerve, Damian recunoaşte „realitatea indubitabilà"* a fenomenului de „circulaţie 
universală a imaginilor arhetip".! 

La rîndul său, doctorul Mircea Pădureleanu aprecia că opera lui Freud se înfăţişează 
ca „o imensă ficţiune literară“, fără însă ca această caracteristică să-i fi putut asigura 
fondatorului psihanalizei „satisfacţiile pe care le sconta în sfera medicală“ 2 

O confirmare pentru publicul românesc a realelor merite pe plan literar-stilistic ale 
lui Sigmund Freud a reprezentat-o deschiderea unei crestomaţii de beletristică austriacă, 
publicată la noi in 1968, cu textul eseistic Deşertăciune (Vergánglichkeit) ieşit de sub 
pana ilustrului savant vienez. Dieter Schlesak, prezentatorul volumului, afirmă de altfel 
într-o notă: „Literatura austriacă fără Freud nu poate fi imaginată.“3 

Apariţia în 1967 a traducerii romanului lui Italo Svevo Conştiinţa lui Zeno a prile- 
juit, lucru care pînă de curînd ar fi fost cu totul de neconceput, schifarea unei polemici 
în legătură cu fondul freudian al acestei fascinante proze analitice. 

„Cuvîntul înainte“ al lui Ion Ianoși il incunostinteazá pe cititorul român despre pu- 
ternica influenţă exercitată de învăţătura lui Freud asupra viziunii filozofice şi literare 
a lui Svevo, care a năzuit ca prin Conştiinţa lui Zeno să ofere „un tratat de psihanaliză 
aplicată“. Ianogi apreciază că materialul psihanalitic folosit aici vizează către „o parodie 
la teoria viselor“ elaborată de Freud; eroul povestirii îşi descoperă trăsături oedipiene, 
dar scenariul, calchiat după tragedia antică, precum şi motivaţia freudiană a intrigii sînt 
prelucrate de Svevo „în maniera unei comedii bufe“ 4 

Într-o suită de note publicate în „Tribuna“, Augustin Buzura se declară şi el convins 
de „rolul hotărâtor“ jucat în evoluţia prozei lui Italo Svevo de studierea operei freudiene. 
Romancierul şi psihiatrul clujean socotea însă că „a limita concluziile cărţii lui Svevo 
la eşecul tratamentului psihanalitic al lui Zeno, la transformarea tragediei acestuia într-o 
comedie măruntă etc. este, fără îndoială, extrem de puţin“. Departe de a (inti spre pa- 
rodierea psihanalizei, Conştiinţa lui Zeno vrea să demonstreze „utilitatea şi valoarea me- 
todei freudiene“ 5 

Cînd se ocupă, în monografia pe care a consacrat-o operei lui Macedonski, de erotica 
acestuia, Adrian Marino face trimiteri la simbolistica sexuală semnalată de Freud în a 
sa Introducere la psihanaliză S 

Criticul literar marxist Mihail Petroveanu dovedeşte şi el că este familiarizat cu teo- 
ria şi lexicul freudian atunci cînd pune în fruntea unor paragrafe din despărţămîntul bio- 
grafic al amplului său studiu despre Bacovia titluri precum: Copilăria, o pauză amnezică 
sau Primele eşecuri ori Refugiul în nevroză.! 

Paul Georgescu, criticul care cîndva participase activ la efortul de impunere a rea- 
lismului socialist în literatura noastră, şi-a mărturisit, în cadrul pledoariei sale din 1967 


1. Ibidem, p. 530. 

2. M. Pădureleanu, Freud — pro şi contra, în „Contemporanul“, 1969, nr. 3 (1 162) din 17 
ian., p. 8. 

3. Proza austriacă modernă, vol. | — Amurgul imperiului, Bucureşti, „Biblioteca pentru toţi”, 
1968, p. 6. 

4. I. Ianogi, ,Cuvint înainte“ la I. Svevo, Constiinfa lui Zeno, Bucureşti, Ed. pt. Literatură 
Universală, 1967, pp. 17-18. 

5. A. Buzura, Sub zodia , Es-ului "(III), in „Tribuna“, XI (1967), nr. 39 (556) din 28 sept., p. 8. 

6. A. Marino, Opera lui Alexandru Macedonski, Bucureşti, Ed. pt. Literatură, 1967, p. 263 
si 271. 

7. M. Petroveanu, George Bacovia, Bucureşti, Ed. pt. Literatură, 1967, p. 263 si 271. 

în favoarea „polivalenţei“, admiraţia pentru psihanaliză, recunoscînd că „Freud a desco- 
perit însuşi mecanismul psihic conform căruia se formează visul, mitul şi basmul“. În 
domeniul reprezentărilor sociale, Georgescu prefera „ideile lui Adler, mai apropiate de 
înţelegerea luptelor sociale", dar arăta interes şi față de opiniile lui Jung, întrucît „dome- 
niul arhetipurilor constituie un focar de energie, o cauză dinamică în structura psihică”. 
Argumentatia psihanalitică trebuie însă minuitá cu prudenţă, deoarece atit la Freud, cît 
şi la Jung există „o puternică tendinţă de a unilateraliza explicaţia fenomenelor".! 

Se constata prin urmare că unii dintre intelectualii care se aflaseră aproape de con- 
ducerea „sectorului ideologic” manifestau acum tendinţe de emancipare, aşa cum rezulta 
din atitudinea pe care o adoptau public faţă de diferitele curente psihanalitice. În privinţa 
doctrinei lui Jung (ca să nu mai vorbim de cea a lui Freud), consemnele formulate de 
curînd erau cît se poate de clare: „Deşi pretinde să fie considerat drept o şcoală sti- 
intificá, jungismul duce de fapt la o capitulare necondiționată a ştiinţei in faţa religiei 
şi a metafizicii", avertiza un estetician sovietic, care propunea ca problema rolului jucat 
de subconştient în creaţia artistică să fie foarte atent studiată de pe poziţiile materialis- 
mului filozofic.2 

Îndată ce a fost cu putinţă ca în studiile literare să se facă referinţe la psihanaliză 
şi să se pomenească numele lui Freud, importante clarificări cu caracter teoretic şi „apli- 
cativ” despre fondul psihanalitic real sau aparent al unor scricri beletristice a adus in 
eseurile sale critice Nicolae Balotă. Am amintit mai înainte despre contribuţiile lui la 
discuţia în legătură cu presupusa prezenţă deliberată a psihanalizei freudiene în proza 
lui Gib I. Mihăescu? sau la precizarea semnificației imaginii dominatoare a mamei-fete 
in Adela lui G. Ibrăileanu?. 

Consideratiile referitoare la concepţia freudiană şi jungianá despre geneza operei de 
artă pe care N. Balotă le formulează în studiul Permanenfe mitice în literatură au ca 
punct de plecare o afirmaţie a lui Ion Barbu din manifestul Cuvínt către poeţi lansat în 
1940: „Aş considera exerciţiul poetic... ca o minunată himerá, mai mult pentru a slobozi 
din scorburile inimii poporul de Joimăriţe ori Mumi ale Pădurii, in chip de inofensive 
şi strălucite baloane de săpun.” Criticul observă că „scorburile inimii” care adăpostesc 
„un neştiut de noi înşine popor fabulos” se aseamănă cu „Arhetipurile inconştientului 
pe care un C. G. Jung le descoperea la un nivel mai profund decit inconştientul freudian". 

Cit despre „demonii“ pitiţi în străfundurile sufleteşti, individuale sau colective, psih- 
analiza freudiană, remarcă Balotă, „a indicat una dintre căile de eliberare a omului de 
sub continua ameninţare subliminală, şi anume sublimarea conţinuturilor inconştiente, 
proiecția lor în conştient prin actul artistic. Prin sublimarea artistică, poporul speluncal 
de făpturi mitologice din noi se preschimbă din demoni în «inofensive şi strălucite ba- 
loane de sápun»". Este evident, opinează criticul, că atunci cînd vorbeşte de metamor- 
fozarea demonilor în baloane de săpun, Ion Barbu „acordă un oarecare credit teoriei 
psihanalitice a sublimárii". 

Nedumerire provoacă însă aprecierea lui N. Balotă că teoria psihanalitică a subli- 
mării este „profund falsă” în măsura în care îşi propune o explicare „de jos în sus, prin 


1. P. Georgescu, Polivalenţa necesară, Bucureşti, Ed. pt. Literatură, 1967, pp. 181-184. Cri- 
ticul aprecia că „Jung şi Adler reprezintă, în psihologia analitică, respectiv dreapta şi stinga”. 

2. D. Lealikov, Contribuţii la critica concepțiilor lui Jung despre creaţia artistică, în vol. 
Studii critice de estetică, Bucureşti, Ed. Politică, 1966, p. 271 şi 291. 

3. N. Balotă, Gib Mihăescu nuvelist, în vol. Labirint, Bucureşti, Ed. Eminescu, 1970, pp. 105-106. 

4. N. Balotă, G. Ibrăileanu, romancier şi moralist, în vol. De la Ion la Ioanide, Bucureşti, 
Ed. Eminescu, 1974, pp. 135-136 şi 143. 

cele inferioare a celor superioare, a spiritului prin biologic, a conţinuturilor valoric- 
pozitive prin cele valoric-negative". Urmărind această idee, criticul îşi îngăduie o ana- 
logie: „Sublimarea psihanaliticá se aseamănă cu dorinţa alchimistilor de a transforma 
plumbul în aur, lucru pe care fizica actuală l-ar putea face posibil, dar numai printr-o 
investiţie de energie care să compenseze plusul valoric realizat prin transmutatie." Dar, 
se întreabă el: „Cum se poate explica transfigurarea poporului larvar de Joimárite şi Mume 
ale Pădurii, existind în «scorburile» inimii, într-un cîntec încăpător, decît prin mijlocirea 
Verbului, care nu e citusi de puţin un dat al regiunilor subliminale?"! 

Contestă însă psihanaliza contribuţia decisivă a „Verbului” la realizarea creaţiei ar- 
tistice? Probabil că, de data aceasta, Nicolae Balotă s-a arătat şi el prea sever cu freud- 
ismul: a admite că ,inferiorul", adică biologicul şi instinctualul, furnizează imboldul si 
materia primă a creaţiei nu înseamnă nicidecum a nega rolul esenţial care-i revine „su- 
periorului", adică spiritualului şi conştientului, la făurirea expresiei dobindite de această 
creaţie. 

Printre posibilele maniere de investigare a operei Hortensiei Papadat-Bengescu, 
Magdalena Popescu menţiona în 1970 „critica psihanalitică şi abisală“, avînd menirea 
de a se concentra, pe de-o parte, asupra „complexelor, fobiilor, refulărilor şi defulárilor* 
exteriorizate de personajele distinsei prozatoare, iar pe de altă parte, asupra înseşi ra- 
porturilor dintre autor şi operă, „operă din ale cărei insistente, reveniri, obsesii şi resen- 
timente s-ar putea deduce, prin invers [sic], subconstientul creator”.2 

O scriere în care, după părerea lui Eugen Simion, înriurirea psihanalizei apare cu 
evidenţă este romanul din 1962 al lui Marin Preda Risipitorii. Relevantă este mai intii 
prezenţa curentă în textul beletristic a unor termeni „imprumutaţi din psihanaliză”, pre- 
cum dublu, refulare, complex, viaţă secretă, dovedind că romancierul „era la curent” cu 
descoperirile din acel domeniu. Desfăşurarea scenariului în centrul căruia se plasează 
doctorul Munteanu ascultă şi ea de logica psihanalistă; mai cu seamă tensiunile surve- 
nite între ambițiosul fiu şi mama cea insufletità de sentimente nobile delimitează un 
„conflict tipic freudian” 4 Este foarte probabil ca Marin Preda să fi posedat cunoştinţe 
referitoare la principiile psihanalizei, dar pare greu de demonstrat cá el a dorit şi a reuşit 
să încorporeze aceste principii în viziunea sa romanescă. 


Indemnuri la studierea psihanalizei, 
M. Grădinaru, C. Romanescu 


Într-un articol din 1961 de critică a neofreudismului american, adică a medicinii 
psihomatice, Constantin Gh. Dimitriu remarca: „În tara noastră, pe vremea rînduielilor 
burghezo-moşiereşti, freudismul nu a avut reprezentanţi nici numeroşi, nici de vază. Lu- 
crările unor freudişti ca Popescu-Sibiu sau Vlad n-au depăşit în general nivelul unor 


1. N. Balotá, Permanenfe mitice în literatură, în vol. Euphorion, Bucureşti, Ed. pt. literatură, 
1969, pp. 72-74. 

2. Magdalena Popescu, Hortensia Papadat-Bengescu: pretexte de studiu, în „România lite- 
rară“, III (1970), nr. 10 (74) din 5 mart., p. 14. Aceste două modalităţi de „critică psihanalitică 
şi abisală“ aveau să fie curînd aplicate operei doamnei Papadat-Bengescu de către Ovid S. Crohmăl- 
niceanu. 

3. Eug. Simion, Scriitori români de azi, vol. I, ed. Hl, Bucureşti, Ed. Cartea românească, 1978, 
pp. 435-436. 

4. Ibidem, pp. 433-434. 

încercări de popularizare.“ Dacă remarca aceasta nu poate trezi obiecţii deosebite, expli- 
catiile pe care profesorul bucureştean le oferă în privinţa fenomenului de slabă receptare 
a doctrinei psihanalitice în România sint prea puţin convingătoare: „Tradițiile materia- 
liste ale medicinii din ţara noastră n-au constituit un bun prilej pentru dezvoltarea con- 
ceptiei lui Freud. În anii puterii populare, pătrunderea largă a concepţiei materialist-dia- 
lectice şi a învăţăturii lui I. P. Pavlov, precum şi elaborarea şi publicarea unor studii de 
pe poziţii marxiste au determinat spulberarea unor încercări de a introduce interpretări 
neştiinţifice in medicină.“! 

Proaspăta „tradiţie materialistá" a foarte tinerei ştiinţe medicale româneşti să fi fost 
ea, cu adevărat, principalul motiv al persistentei lipse de ecou a freudismului în aria 
noastră de civilizaţie şi cultură? 

Că fenomenul ignorării şi ocolirii sistematice in medicina noastră a punctului de ve- 
dere psihanalitic a constituit o realitate se poate deduce şi dintr-un aspect de amănunt, 
dar semnificativ: în relativ numeroasele publicaţii de „educaţie sexuală” redactate în pe- 
rioada 1920-1950 mai ales de către medici nu se face nici o referinţă la concepţia lui 
Freud despre manifestările erosului. Abia dacă, în manualul tipărit în 1947 de doctorul 
Mihail Prunk (pseudonimul medicului şi scriitorului Emil Dorian), se intilneste, la ca- 
pitolul „Pubertatea“, un paragraf consacrat „autoerotismului freudian", în care este ex- 
pusă teoria medicului vienez despre „sexualitatea sugarului”, teorie ce pare totuşi „Întru 
cîtva exagerată“.2 

Ceea ce n-a împiedicat ca, într-un manual de sexologie publicat în „obsedantul de- 
ceniu“, să se afirme că „în anii trecutului regim“ au circulat lucrări de educaţie sexuală 
lipsite de bază ştiinţifică şi „viciate de interpretări facile, după modelul interpretărilor 
psihanalizei lui Freud". Respingind concepţia freudiană despre nevrozele generate de 
conflictul dintre libidoul individual şi constrîngerea socială, autorii se declară încredin- 
tati că „activitatea sexuală a omului poate dobindi semnificaţii biologice, psihologice şi 
sociale multiple şi variate, după moment şi individ".? 

Că atacul împotriva psihanalizei le fusese impus autorilor de către cei care vegheau 
la puritatea ideologică a tipăriturilor reiese şi din modificările survenite în ediţia din 
1966 a cărţii (tipărită acum fără semnătura lui Barbu Ionescu). Este drept că în cuvîntul 
introductiv se formulează multe rezerve la adresa freudismului (cu citarea în acest sens 
şi a lui C. I. Parhon), dar prefaţatorii îşi permit de data asta să semnaleze o serie de 
detalii istorice cu privire la psihanaliză şi să ofere unele informaţii despre orientările 
psihanalitice mai recente 4 

Lucrul care merită să atragă cu deosebire atenţia este însă includerea în noua ediţie i 
a unui paragraf privitor la Ontogenia sexualităţii în concepția „psihologiei dinamice”, 
cuprinzind si o destul de amplă expunere despre fundamentele teoretice ale psihanalizei, 
cu citarea lui S. Freud, C. G. Jung, F. Alexander, Anna Freud, K. Abraham etc. De 
observat discordanta dintre aprecierea mai degrabă negativă a freudismului din prefaţă 


1. C. Gh. Dimitriu, Medicina şi neofreudismul, în „Contemporanul“, 1961, nr. 25 (767) din 
23 iun., p. 7. 

2. M. Prunk, Manual complet pentru educaţia sexelor (tineri şi adulți), Bucureşti, Ed. Cartea 
românească, 1947, pp. 49-50. Ín Cartea femeii moderne, tipărită în 1934, tot la Cartea românească, 
de doctorița Coca Odeseanu, la bibliografie figurează şi Psichoanaliza lui Popescu-Sibiu... 

3. M. Măicănescu, V. Sáhleanu si B. Ionescu, Probleme de sexologie masculină, Bucuresti, 
Ed. Medicalá, 1958, p. 9 si 36. 

4. V. Sáhleanu si Madeleine Măicănescu-Georgescu, Introducere ín sexologia masculind, 
Bucureşti, Ed. Medicală, 1966, p. 14. 

şi expunerea „obiectivistă” si evident binevoitoare a concepțiilor psihanalitice din acest 
paragraf. Ceea ce dovedeşte că cenzura continua să existe, dar şi cá ea cîteodată fie 
manifesta superficialitate în îndeplinirea obligaţiilor sale de serviciu, fie isi permitea să 
mai închidă ochii...! 

În schimb, cele trei ediţii, din 1970, 1972 şi 1975, ale Sexologiei normale şi pato- 
logice publicate la Editura Medicală de endocrinologul Tudor Stoica îl trec aproape 
complet sub tăcere pe Freud şi psihanaliza sa. 

În 1967, doctorul Stelian Bălănescu lansa, în cadrul rubricii „Puncte de vedere“ a 
gazetei , Tribuna", o invitaţie la examinarea valabilitátii concepţiei psihanalitice despre 
nevroze: „Este puţin important pentru discuţia pe care o avem de purtat acum — re- 
marca psihiatrul sibian — dacă viaţa instinctuală se confundă cu un aşa-zis inconştient 
sau nu, dacă instanţele adaptative pot fi imaginate cu topologia admisă de Freud; ceea 
ce urma să fie pus în evidenţă era caracterul dialectic al vieţii psihice.“2 

Luind ca punct de plecare afirmaţiile lui Bălănescu, doctorul Nicolae Dan Sioilă 
aborda, tot în „Tribuna“, problema „autenticităţii“ în isterie, cu raportări la opiniile psih- 
analiştilor ortodocşi şi disidenţi.3 Părea, aşadar, să se înfiripe o dezbatere asupra vala- 
bilitátii teoretice şi practice a doctrinei psihanalitice. Curind însă, doctorul Stroilă avea 
să se declare în total dezacord cu freudismul, despre care arăta că „încearcă zadarnic, 
de şapte decenii, să reducă omul la o exclusivă determinare biologică şi să epuizeze, 
instinctivist, inepuizabilele sensuri ale creaţiei”. Psihanalizei freudiene îi reproşa mai 
ales inadmisibila dispreţuire a contribuţiei conştiinţei la activitatea psihică: „Antropolo- 
gie a adincurilor, pentru a cuprinde omul ea trebuie întregită cu o antropologie a înăl- 
timilor."4 

Revista bácáuaná „Ateneu” a inaugurat la începutul lui 1968 un ciclu de articole 
iscálite de Mihail Grădinaru, circumscriind o Introducere în Psihanaliza freudiană. 

Într-o primă notă se procedează la definirea domeniului psihanalizei, fără încălcări 
în cel al psihologiei sau al psihiatriei „clasice“. Autorul recunoaşte cá Freud s-a îmbarcat 
„Către lumea nouă a inconştientului” pe o navă destul de şubredă: „Această navă nu a 
eşuat însă pe stîncile criticilor severe, şi de multe ori ostile, ce au zdruncinat-o încă de 
la început... Cu o intransigenţă devenită legendară, Freud a dovedit că a descoperit în- 
tr-adevăr un continent necunoscut, pe care, chiar dacă nu reuşeşte să-l descrie, îl simte 
totuşi sub picioare.” 

După moartea lui Freud, psihanaliza a cunoscut un reflux datorat atât „unui val vul- 
garizator” care a discreditat-o, cit mai cu seamă impasului ştiinţific şi filozofic provocat 
de afirmarea fenomenologiei. Iat-o nevoită să „emigreze“ in America, unde reprezen- 
tantii curentului „culturist“ s-au silit să aducă salutare innoiri doctrinei. 

Dar pe planul creaţiei, viitorul psihanalizei se decide actualmente tot în Europa. Alt- 
minteri, progresele din ultima vreme ale psihanalizei pe plan mondial sînt de netăgăduit: 
„O excepţională difuziune şi extensie a Psihanalizei în majoritatea ţărilor lumii: apariţia 


1. Ibidem, pp. 116-121. La 24 mai 1966, deci în acelaşi an, V. Săhleanu a prezentat, la Cercul 
de homeopatie al Uniunii Societăților de Ştiinţe Medicale, comunicarea Analiza psihicului şi psih- 
analiza. 

2. St. Bălănescu, Nevroza şi metafizica?, în „Tribuna“, XI (1967), nr. 36 (553), din 7 sept., 
p. 6. 

3. D. N. Stroilă, Nevroza şi autenticitatea, în „Tribuna“, XI (1967), nr. 42 (559) din 19 oct., 
p. 6. 

4. N. D. Stroilă, Freud şi tainele Sfinxului, în „Tribuna“, XII (1968), nr. 11 (581) din 14 mart., 
p. 6. Articolul este totuşi însoțit de un portret al lui S. Freud... 

a numeroase societăţi de Psihanaliză în toate continentele, a unor institute ce formează 
psihanalişti, a multor publicaţii de specialitate cu largă ráspindire oferă spectacolul con- 
vingător al prosperității de care această doctrină se bucură şi o impune atenţiei specia- 
liştilor de pretutindeni şi tuturor celor ce posedă nobila pasiune a actului de culturá."! 
Acest tablou zugrăvit în culori radioase se înfăţişează cumva şi ca o mustrare adresată 
psihiatrilor, psihologilor şi, în general, oamenilor de cultură din România. 

În articolul următor, Grădinaru se arată foarte sever cu noţiunea freudiană de 
pulsiune instinctuală, „avorton cu un statut ontologic imposibil“. De altfel, „concepţia 
geometrizată pe care Freud o are despre om îl împinge la o interpretare extratemporală 
a ordinii de inlántuire a fenomenelor psihice. Această acuzaţie pe care fenomenologia 
i-o aduce nu este o obiectiune printre altele: ea este o lovitură de graţie“2. Dar în ciuda 
acestei critici tăioase, multe din consideraţiile lui Grădinaru despre inconştientul freud- 
ian par formulate cu o anumită bunăvoință. 

În cel de-al treilea articol, în care e vorba de instanţele psihice Es, Ich şi Uberich, 
autorul mărturiseşte că, întrucît nu-l satisfac unele din principiile metapsihologiei freud- 
iene, el se raliază concepţiei despre imaginar a lui Jacques Lacan? 

Introducerea ín Psihanaliza freudiand se intrerupe aici, parcá prematur, ca peste 
câteva luni să apară, tot în „Ateneu“ si tot sub semnătura lui Mihail Grădinaru, un articol 
cu titlu senzaţional: Pentru o şcoală română de psihanaliză. 

Autorul propunea o definiţie „simplă şi precisă” a psihanalizei: „Psihanaliza este şti- 
infa conexiunii esenţiale dintre gîndire şi limbaj; sau, mai corect: este ansamblul efor- 
turilor care tind şi sînt pe pragul să realizeze o cunoaştere ştiinţifică a relaţiei dintre 
gindire şi limbaj.“ Corespunzător punctului de vedere enunțat în această definiţie şi aşa 
cum se arată explicit în articol, Grădinaru împărtăşea în acel moment opiniile lui Lacan, 
al cărui prestigiu se consolida atunci în cercurile psihanaliste din Franţa. Pe de altă parte, 
el invoca autoritatea ştiinţifică şi politică a lui Louis Althusser, cel care se străduia să 
realizeze o reîmpăcare între freudism şi ideologia promovată de Partidul Comunist Francez. 

Dată fiind importanţa hotáritoare a comunicării verbale în cursul procesului analitic 
(„psihanalistul trebuie să vorbească aceeaşi limbă cu pacientul său”), înfiinţarea unei 
„şcoli române de psihanaliză” nu mai poate fi amânată, aprecia Grădinaru, dacă voim 
ca această valoroasă metodă terapeutică să se impáminteneascá şi la noi. Mai mult decît 
atit, „o şcoală română de psihanaliză este chemată să inmánuncheze şi să producă atit 
psihanalişti practicieni de limbă română, cît şi oameni de ştiinţă care, lucrând în dome- 
niul cercetării fundamentale, să aducă o contribuţie românească la degajarea principiilor 
teoretice ale psihanalizei“. 

În vederea atingerii acestor ambiţioase obiective, M. Grădinaru preconiza instituirea 
unui „for conducător unic“ capabil să asigure mobilizarea „tuturor potentelor de care 
ştiinţa şi filozofia noastră dispun în momentul de faţă“. Bune rezultate s-ar obţine dacă 
anumite subiecte din domeniul psihanalizei ar fi incluse în tematica propusă pentru ob- 
ţinerea titlurilor ştiinţifice. Foarte utilă era şi crearea unei reviste româneşti de specialitate. 

Pentru formarea analiştilor competenţi trebuiau trimişi în centrele psihanalitice de 
mare prestigiu din străinătate, de pildă la şcolile lui Lacan, Binswanger sau Caruso, psihi- 


1. M. Grădinaru, Introducere în Psihanaliză — L Psihologia profunzimilor, în „Ateneu“, V 
(1968), nr. 2 (43) din febr., p. 16. De notat că aici Grădinaru scrie totdeauna „Psihanaliză” cu 
majusculă! 

2. Ibidem, — II. Inconştientul, in „Ateneu“, V (1968), nr. 3 (44) din mart., p. 16. 

„3, Ibidem, — III. Schema celor trei instanţe psihice, în „Ateneu“, V (1968), nr. 5 (46) din 
mai, p. 16. 

atri români cu o pregătire teoretică prealabilă; la înapoierea în ţară, aceştia aveau să 
formeze psihanalişti autohtoni, cu sprijinul unui centru de specializare. Stimularea şi 
coordonarea acestor activităţi trebuia să beneficieze de patronajul şi îndrumarea unei 
societăţi române de psihanaliză. 

Autorul încheia subliniind utilitatea socială a psihanalizei, care, „în mai mare măsură 
decît alte ştiinţe şi mai direct decît ele, se adresează omului, acelor oameni, în primul 
rînd, pe care flagelul cumplit al maladiilor psihice i-a sustras în parte sau de tot vieţii 
sociale“ | 

Este inutil să încercăm risipirea misterului publicării în revista de la Bacău a unui 
asemenea text „subversiv“. Poate că a fost vorba de o lipsă momentană de atenţie a 
cenzurii, scăpare înlesnită şi de faptul că, pe plan intern şi mai ales internaţional, ne 
aflam atunci într-o conjunctură favorabilă „destinderii“. 

Lucru şi mai curios pentru cititorul atent va fi însă totala absenţă din publicistica 
ulterioară a lui M. Grădinaru a oricăror aluzii la psihanaliză. În cartea Prolegomene la 
o poietică marxistă, pe care a tipărit-o in 1972 la „Junimea“ ieşeană, nu se pomeneşte 
nimic, de bine ori de mai puţin bine, despre Freud, Lacan sau reprezentanţii psihocriticii. 

Misterul acestei surprinzătoare atitudini avea să fie dezvăluit recent de către Liviu 
Antonesei: pentru a i se aproba tipărirea unei cărţi de „poietică“, a cărei redactare o 
încheiase de cîţiva ani, Grădinaru a acceptat în 1972 să revizuiască manuscrisul, pro- 
cedind la anumite „lipituri“ (menite să-i confere lucrării un aer marxist") şi la anumite 
,amputári" (cu înlăturarea unor referinţe „compromiţătoare“, printre care, eventual, cele 
la freudism). Dar nici chiar după aplicarea unui asemenea machiaj şi după îmbrăcarea 
travestiului marxizant, cartea, odată apărută, n-a fost cruțată de criticii vigilenţi, care 
i-au denunţat eclectismul şi lipsa de originalitate. Şi astfel, timp de două decenii, asupra 
persoanei şi scrisului lui Mihail Grădinaru s-a aşternut tăcerea.2 Ne întrebăm dacă »pro- 
fesia de credinţă“ freudiană din 1968 n-a constituit cumva unul din motivele acestei 
puneri la index. 

Publicind in revista asociaţiilor studenţeşti din IMF laşi tălmăcirea textului (pre- 
scurtat) al unei conferințe — Despre psihoterapie — ţinută de Sigmund Freud la Viena 
în 1904, Valeriu Rusu găseşte prilejul de a sublinia folosul şi actualitatea unei discuţii 
despre atît de controversatul freudism.? 

La cîteva luni după aceea a apărut, în aceeaşi revistă, expunerea despre psihanaliză 
prezentată la Ateneul Studenţesc din Iaşi de doctorul Constantin Romanescu. Psihiatrul 
ieşean observa că argumentaţia folosită de Freud este atît de surprinzătoare şi de deru- 
tantă, încît cititorul poate avea impresia că are de-a face cu „un sistem delirant"; dar, 
se întreabă doctorul Romanescu: „Zborul spre Lună şi aselenizarea nu par şi ele fantasme?"4 

Vorbitorul era de părere că psihanaliza freudiană nu trebuie considerată a fi prin 
excelenţă un instrument terapeutic şi de investigaţie medicală. Doctrina lui Freud este 
mai ales de esenţă psihologică: „Chimist, Pasteur a schimbat medicina mai mult decît 
chimia; medic, Freud a schimbat psihologia mai mult decît medicina." Marele merit al 


1. M. Grădinaru, Pentru o şcoală română de psihanaliză, în „Ateneu“, V (1968), nr. 9 (50) 
din sept., p. 16. 

2. L. Antonesei, Cenzura chiar citea — 1972 — Cazul Mihail Grădinaru, în „22“, IV (1993), 
nr. 13 (165) din 8-14 apr., p. 4. 

3. S. Freud, Despre psihoterapie, in ,Symposion", I (1969), nr. 2-3 din mai-iun., pp. 31-32. 

4. C. Romanescu, Locul doctrinei lui Freud ín societatea contemporană, in „Symposion“, II 
(1969-1970), nr. 5 din dec.-ian., p. 12. 

lui Freud a constatat în a-i fi ajutat pe oameni să se cunoască mai bine, „chiar dacă au 
rămas mai puţin încîntaţi de pe urma acestei completări de cunoştinţe”. 

Chiar dacă ráspindirea ideilor lui Freud a dat naştere unor confuzii în „mentalitatea 
publică”, doctrina psihanalitică reprezintă o remarcabilă achiziţie a ştiinţei despre om.! 


* 


Ín pragul anilor '60, brutalele acţiuni din „obsedantul deceniu” vizînd eradicarea 
freudismului la noi în ţară păreau a fi dat rezultatele urmărite. Dar tocmai cînd tăcerea 
devenise deplină, voci, mai întîi izolate, au început să pomenească despre psihanaliză, 
uneori pentru a-i contesta valabilitatea ştiinţifică. Curind s-au închegat timide discuţii 
pe această temă, ca după 1965 unii, printre care Ileana Mărculescu, lon Vianu, Victor 
Sáhleanu, Stelian Bălănescu, Ion Ianoși, Augustin Buzura, Nicolae Balotă, Mihail Gră- 
dinaru, Valeriu Rusu, Constantin Romanescu, să revendice sub o formă sau alta dreptul 
de a cunoaşte adevărul adevărat în privinţa freudismului. Marile şocuri suferite atunci 
de opinia publică, precum cele prilejuite de reabilitarea judiciară din primăvara lui 1968 
a lui Lucrețiu Pătrăşcanu sau de invadarea, din vara aceluiaşi an, a Cehoslovaciei de 
către trupele Pactului de la Varşovia, le-au deschis multora ochii. 

Şi astfel, refularea psihanalizei în adincurile uitării colective şi individuale, refulare 
pusă la cale şi urmărită fără scrupule de supraeul social-politic, s-a dovedit a fi ireali- 
zabilă... 


* 


1. Ibidem, p. 22. 


Capitolul 7 


POATE FI REDESCOPERIT FREUDISMUL? 
(1970-1980) 


C. Vlad si ai sái, o familie de psihanalisti 


Doctorul Constantin Vlad a decedat la 8 august 1971, in virstá de 79 de ani, rápus 
de un cancer pulmonar. În ultimii ani de viaţă, după pensionarea sa din 1968, cînd a 
părăsit Policlinica Academiei R. S. România unde funcţionase ca specialist psihiatru, 
s-a apucat să-şi redacteze memoriile. Atunci cînd boala nu i-a mai îngăduit să ţină tocul 
in mînă, Aurel, fiul sáu mai mare, specialist in medicina muncii, s-a oferit să asigure 
ducerea la bun sfîrşit a lucrării, scriind sub dictarea părintelui țintuit la pat. Primul ca- 
pitol al Limbii ancestrale poartă de aceea titlul, extravagant la prima vedere, dar ex- 
primind corect condiţiile şi maniera în care a fost elaborat textul: Un cam haotic amestec 
de creier, aidoma unei maşini a cunoaşterii şi plăcerii, + plămîn, cînd plin de apă, cînd 
de aer, cînd de sînge şi celule nedorite, + cîteva noţiuni de psihanaliză, în cadrul unui 
cuplu care analizează în criză de timp şi redactează cu sufletul la gură. 

Psihanalistul îşi caracterizează cu calm şi umor destinul: „Eu am fost un şofer şi un 
mecanic pasionat. Am montat şi am demontat creiere. Mi-e teamă că am şi stricat cîte 
unele şi de multe ori am rămas în mînă cu piese cărora nu le mai găseam locul, şi am 
legat cu sfoară şi am lipit cu ceară roşie. Dar am făcut călătorii pe drumuri neumblate 
şi, în ţara mea, am fost primul care să umble fără şosele, chiar dacă adesea am rămas 
în pană. lar acum maşina este veche şi puţini s-ar încumeta să se angajeze pentru o 
revizie generală... Mecanicii mai tineri, cu zimbete condescendente, adastă cîte puţin 
lingă bătrânul atit de rodat întru ale lui că nu poate vorbi decît de maşină. Asta in lim- 
bajul meu se cheamă autoanaliză şi — din păcate — asistată“, asistată de către cel 
căruia îi dicta textul. 

Aruncind o ochire asupra existenţei sale, doctorul Vlad încearcă un sentiment ames- 
tecat, de mindrie şi amărăciune: „Nimeni nu va putea nega vreodată că 50 de ani am 
fost credincios psihanalizei în condiţii neînchipuit de grele, în faţa unei ostilităţi care ar 
fi făcut pe multi să treacă la ginecologie sau stomatologie. Combinația asta, de certitu- 
dine că detii un adevăr plus ostilitatea generală, te poate face maniac şi poţi ajunge să 
te arate lumea cu degetul.” La fel, către sfirşitul anilor '60, cînd freudismul li se părea 
multora a fi fost definitiv alungat din cîmpul de preocupări al medicilor şi al intelec- 
tualilor noştri, muribundul, care mergea la culcare după ce-şi pregătise fiola de Algo- 
calmin, se simţea adesea incoltit de regretul pentru zădărnicia strădaniilor sale: „Cînd 
gîndesc unde se afla psihanaliza românească acum 50 de ani şi unde se află acum, parcă 


1. Aceste ultime trei cuvinte au fost bifate pe manuscris. 
2. C. Vlad, Limba ancestrală (dactilogramá), p. 2. 

îmi vine să spun că fumul de ţigară mi-a făcut mai puţin rău etiologic decît efortul în 
van al pláminului să tipe în pustie o jumătate de secol."! 

Se vedea nevoit să recunoască, în asemenea momente de bilanţ, neîndreptăţirea spe- 
ranţelor sale de pe vremuri că, treptat, rezistenţa faţă de freudism se va atenua, la noi 
şi aiurea: „Rezistenţa faţă de psihanaliză este tot atit de fermă din partea sănătoşilor şi 
a bolnavilor, din partea oamenilor de ştiinţă, a psihologilor, a medicilor, a psihiatrilor, 
a societăţii capitaliste sau socialiste, a nevestei, a copiilor, de curînd a nepoților. Mi-ar 
fi foarte uşor să admit fie că eu nu am făcut destul sau destul de bine, fie că condiţiile 
de la noi au fost particulare sau/şi vitrege şi să declar că sîntem înapoiaţi şi cá mai avem 
de învăţat de la alte ţări... O asemenea acceptare a unei insuficiente personale sau au- 
tohtone nu ar rezolva însă deloc problema rezistenţei faţă de psihanalizá, care este ge- 
neralá în lume, deşi in intensitáti diferite."? 

Ín legáturá cu dificultátile intimpinate in practica sa analiticá de doctorul Vlad da- 
torită condiţiilor speciale in care a fost nevoit să activeze merită consemnată o infor- 
maţie culeasă de la unul din pacienţii lui din preajma lui 1960. Fiind vorba de un inte- 
lectual, terapeutul s-a grăbit să-i dea să citească propriile-i cărţi, în vederea unei 
, incálziri" prealabile efortului analitic. C. Vlad se plingea de faptul cá, mai ales in me- 
diul militar, fusese obligat sá lucreze cu bolnavi avind un nivel cultural extrem de scá- 
zut, ceea ce îi îngreuia pacientului atit cufundarea îndrăzneață în trecutul propriu, cât şi 
contactul sufletesc cu medicul. 

Trecind în revistă „perioadele critice“ ale propriei existente, corespunzător „perioa- 
delor critice” străbătute de ansamblul mişcării psihanalitice în România, doctorul Vlad 
se. întreba, printre altele, ce consecinţe vor fi decurs în biografia sa din manifestarea 
„opoziţiei fasciste“ faţă de psihanaliză, opoziţie ,tablind pe originea evreiască a lui 
Freud şi a altor psihanalişti de valoare”. ÎI neliniştea mai cu seamă gîndul ca „nu cumva 
primitivismul şi infantilismul ce stau la baza concepţiei rasiste“ să-i fi ţinut îndepărtați 
atiţia ani pe el şi pe singurul său „elev psihanalizat didactic, care e şi evreu“. Aşadar, 
Constantin Vlad s-a ocupat cîndva de pregătirea integrală a unui psihanalist, a cărui 
„analiză didactică” a condus-o. Este un amănunt istoric cu totul neaşteptat: deşi el însuşi 
nu se supusese unei atare analize, iată-l pe doctorul Vlad veghind la formarea, potrivit 
exigenţelor breslei, a unui specialist în acest pretentios domeniu. 

Binevoitorul Constantin Vlad părea a fi dispus să găsească oarecare explicaţii pină 
şi duşmăniei arătate psihanalizei de regimul comunist. Astfel, el înregistra, s-ar zice, nu 
fără o anumită înţelegere, „opoziţia firească a societăţii noi faţă de aberaţiile psihanali- 
tice care puteau fi puse în slujba instinctelor dezlántuite liber, inclusiv a criminalităţii; 
faţă de o forţă născută din pintece burghez şi care, crescind mare, putea să ţie cu bur- 
ghezia împotriva socialismului; faţă de neprecizarea de poziţie [politică] a psihanalişti- 
lor, în cazul acesta — a mea; opoziţia societăţii socialiste faţă de o medicină foarte in- 
dividualistă şi care face mare caz — şi nu se poate altfel — de secretul profesional; 
faţă de ascendentul puternic pe care un analist îl poate exercita asupra oamenilor — ca 
un director de conştiinţă —, iar linia de exercitare a acestei influenţe e necontrolată, 
trebuie să fie luată pe credit; faţă de pretenţia psihanalistă, lege de aur la Freud, ca pa- 
cientul să spună tot la analiză, or există oameni $i funcţii cu secrete inavuabile (mare 
insuficienţă a metodei)"* etc. În termenii cei mai cuviincioşi, psihanalistul a făcut aici 
M 

1. Ibidem, p. 18. 

2. Ibidem, pp. 52-53. 

3. Nu am reuşit să-l identificám pe acest ucenic întru psihanaliză al lui C. Vlad. 

^ 4. Ibidem, pp. 37-38. 

inventarul motivelor pentru care nu era de conceput perspectiva impácárii efective intre 
societatea totalitară existentă atunci in România şi practica analitică freudiană. 

Doctorul Vlad era încredinţat că a izbutit să aducă o contribuţie personală la doctrina 
psihanalitică prin individualizarea triadei afectelor primare ale omului „iubirea, ura şi 
frica“, triadă căreia în 1928 îi dedicase o scriere purtind tocmai acest titlu. La capătul 
vieţii, el declara cu satisfacţie referitor la conţinutul cărţii: „Nu am nimic de schimbat. 
Ascultaţi pe un om bátrin: luaţi volumaşul iubirii, urii şi fricii, periaţi-l şi purificaţi-l de 
stridente si indecente, apoi publicaţi-l cu o copertă in care un artist să arate cum iubirea 
învinge ura şi frica. Veţi aduce o contribuţie la fericirea în lume.*! 

Dar în cadru! amintitei triade, aprecia Vlad, există o anume ierarhie: „Afectul primar 
nobil, constructiv este iubirea. Dacă iubirea este împiedicată, ea se transformă în ură, 
pentru ca peste un grad de tensiune afectivă stăvilită să apară frica. Tot ce e bun în 
lume vine de la iubire, toate mizeriile de la ură şi fricá."? Am putea spune cá exact în 
acest punct se manifestă „disidenţa“ lui Vlad faţă de freudismul clasic. Iubirea de care 
vorbeşte el e parcă mai aproape de virtutea creştină omonimă decît de instinctualul Zi- 
bido. S-ar părea de asemenea că ura şi frica pierd, în acest context, bună parte din sem- 
nificaţia lor de instrumente adaptative, în serviciul instinctelor de afirmare şi conservare, 
dobindind în schimb o coloratură diabolicá. Mai cu seamă aici se dezvăluie „specificul 
românesc”, afabil, mingiios, concesiv, al psihanalizei promovate de C. Vlad, cel care, 
cum mărturisea în autobiografia sa, a dorit totdeauna „să împace capra cu varza"? 

Conştiinţa rolului care i-a revenit în implantarea freudismului la noi l-a îndemnat 
să declare cu un orgoliu nu lipsit de naivitate: „Dacă psihanaliza învinge şi este recu- 
noscută ca metodă şi ştiinţă, locul meu în istoria psihanalizei româneşti este de mult 
asigurat... Şi oricînd se va publica o lucrare de psihanaliză la noi, dacă aceasta va fi 
suficient de amplă şi va avea bibliografie, va apărea şi numele meu, la început, pentru 
că eu am făcut începutul. «C. Vlad = Freud noster»"^, reproducea el o formulă pe care 
intimii săi o repetau mai în glumă, mai în serios. 

La întocmirea bilanţului activităţii sale ştiinţifice şi profesionale, doctorul Vlad s-a 
arătat totuşi sincer preocupat să descopere erorile de concepţie şi de comportament ca- 
pabile să explice neimplinirile cu care a avut a face de-a lungul întregii sale cariere. 
Printre altele, a ajuns la concluzia că deprinderea sa mai veche de a privilegia „principiul 
plăcerii“ în cadrul recomandaţiilor terapeutice constituise o greşeală, măcar că existau 
unele justificări ale acestui mod de a proceda: „Este de mirare pornirea mea împotriva 
cenzurii morale, împotriva dresurii prin frică, a blocărilor de orice natură ale instinctului 
sexual, este de neînțeles goana mea perpetuă după năluca magnetică a plăcerii pe care 
o văd peste tot?... Pentru că de la constatarea că cenzurarea plăcerii este cauză de boală, 
pasul următor era recomandarea plăcerii ca act terapeutic.” 

Ne întrebăm însă dacă acest sistematic îndemn la „realizarea plăcerii“, fără a te mai 
preocupa de elucidarea substratului conflictual patogenic, nu reprezintă tocmai unul din 
aspectele tentativei doctorului Vlad de a ,neaogiza" psihanaliza. La vremea cînd şi-a 
redactat memoriile, psihanalistul nostru renunţase însă la o asemenea atitudine terapeu- 
tică simplificatoare, ba chiar vulgarizatoare: „Principiul plăcerii ca principiu diriguitor 


1. Ibidem, p. 119. 

2. Ibidem, pp. 117-118. 

3. Tot datorită „românităţii” lui se declara îngrozit şi dezgustat de pesimismul şi agresivitatea 
care-i păreau a fi cultivate în unele producţii reprezentative ale literaturii contemporane, precum 
Greaţa lui Sartre, Străinul lui Camus sau Metamorfoza lui Kafka... (Ibidem, p. 42) 

4. Ibidem, p. 47. 

trebuie bine distilat. Undeva probabil cá am greşit, undeva pasenţa mea s-a încurcat; 
complicata ecuaţie, cu foarte multe, prea multe necunoscute ca să fie rezolvată într-o 
viaţă de om, a dus la rezultate poate inexacte, poate aproximative, poate cu prea multe 
artificii de calcul. Nu se explicá altfel insuccesul." 

Dar in ce a constat propriu-zis acest ,insucces"? Doctorul Vlad se explică cu apa- 
rentă resemnare: „Las deoparte insuccesul social, dependent de istorie, ca recolta de me- 
teorologie şi de solul pe care sameni. Dar măcar în casă la mine. Nevroză în casă la 
mine. Complexe, fobii, ticuri, fugi şi refugii, delincvenţă, tendinţe de toate tipurile, me- 
canisme psihogene morbide în casă la psihanalist..."! 

Revenind asupra pricinilor mai adinci ale eşecurilor sale, Vlad consemnează: „Poate 
că maxima mea insuficienţă şi greşeală a fost în neglijarea implicatiilor sociale ale psih- 
analizei. Nu am avut nici pe departe în problemele sociale şi politice competenţa din 
domeniul vieţii psihice individuale sau erotice.” Practica sa de cabinet se întemeiase pe 
respectarea strictă a regulii secretului profesional, ceea ce impusese o concentrare maxi- 
mă şi exclusivistă asupra fiecărui caz tratat, pacientul trebuind să fie ferit de indiscretia 
oricui, chiar şi de cea a confratilor psihanalisti; „...din asemenea practică — remarca 
doctorul Vlad — a derivat, foarte probabil, şi absenţa aproape totală a colaborărilor, a lu- 
crului în colectiv, a psihanalizei de grup (deşi încercări nu au lipsit nici în acest domeniu)."? 

Prilej pentru bátrinul analist de a reveni asupra a ceea ce s-ar putea numi drama sa 
familială: „Care tată nu doreşte să predea experienţa lui copiilor şi opera lui să se con- 
tinue prin ei?... Nu am găsit calea nici la cei mai apropiaţi mie. La inima lor. Toată 
viaţa m-am ocupat de dragoste şi de mecanismele ei [pe care] le cunosc în amănunte 
inimaginabile pentru alţii... Si a trebuit să se apropie moartea de mine ca să se deschidă 
inimile şi să se poată stabili comunicări între creiere de structură genetică şi educaţională 
atit de apropiată.“ 

Părintele era gata să-şi asume vina eşecurilor sale pe plan familial, drept care a for- 
mulat, caracterizindu-şi comportamentul, o „concluzie aspră şi dureroasă autoanalitică: 
autoerotism sublimat în teoretizare psihanalitică“.? În astfel de împrejurări, tatăl nu mai 
îndrăznea să solicite circumstanţe atenuante, invocînd, de pildă, fatalitatea unor atitudini 
oedipiene ale celor doi fii ai săi. Era probabil prea convins de virtuțile pedagogice ale 
psihanalizei judicios utilizate ca să încerce să pună pe seama altora faptul că nu s-a 
priceput să-şi îndeplinească onorabil rolul de pater familias. 

Despre rădăcinile freudiene ale încordării şi conflictelor care au domnit fără încetare 
în casa Vlad se revine aproape obsesiv în scrierea memorialistică postumă a lui Tiberiu, 
fiul mai mic al doctorului Constantin Vlad, scriere intitulată Confesiunile unui psihiatru. 
Tiberiu Vlad era urmărit de gîndul că, prin naştere, fusese sortit să devină analist. Ges- 
taţia sa se produsese într-un „amnios psihanalitic”. Folosind o imagine înrudită, el îşi 
îngăduia să observe: „Am fost fiert în must psihanalitic, pentru că însăşi creşterea mea 
însoțea impunerea metodei şi a pasiunii impetuosului meu tată pentru ea." 

Dar spectacolul relaţiilor dintre părinţii săi nu era prea încurajator pentru báietas, 
care avea să-şi amintească: „«De ce tocmai tu să te ocupi de asemenea probleme ru- 
sinoase?», se revolta tinára soţie a proaspátului psihanalist. «De ce aduci totdeauna dis- 
cuţiile pe același fágas?», se impacienta tinára mamá veşnic în alertă, neştiind cà de 
fapt repeta aidoma tensiunile şi frámintárile distinsei doamne Freud."4 


1. Ibidem, pp. 24-25. 
2. Ibidem, pp. 39-40. 
3. Ibidem, pp. 39-40. 
4. T. Vlad, Confesiunile unui psihiatru, Bucuresti, Ed. Litera, 1985, p. 17. 

O vreme, Tatăl li s-a infátisat fiilor săi ca investit cu „atribute de zeu”: „Pentru co- 
pilul care asculta ce povestea tatăl la masă — pe vremea aceea la masă se discutau 
cazuri psihanalitice —, de fapt tatăl le povestea mamei, noi eram prea mici, dar trăgeam 
cu urechea; era ceva de domeniul minunii, al atotputerniciei, al magiei... dar a rămas 
adînc înfipt în minte, totodată indelebil cuplat cu dorinţa ca să pot face cîndva şi eu aşa 
ceva.“l 

Chiar cînd părintele mereu bruftuluit de bunica maternă şi de mama copilului şi-a 
pierdut aureola, ocupațiile lui îl fascinau pe micul Tiberiu: „La nouá-zece ani descope- 
risem un loc secret între cele două uşi care «izolau» cabinetul medical al tatălui meu, 
cuib de unde ascultam, pînă începeam să moţăi, confesiuni dintre cele mai ciudate... 
Pacienţii purtau nume conspirative, după moda vremii, a secretului profesional absolut 
pe care numai eu îl încălcam.“2 Dar distanţarea afectivă de părintele său avea să ajungă 
prea departe pentru ca, imbrátisind cariera medicală şi chiar specializindu-se în psihia- 
trie, Tiberiu să se mai îndrepte către psihanaliză. 

În cartea acestuia sînt reproduse cîteva pagini zguduitoare din însemnările intime 
ale tatălui său, care se străduia să desluşească motivele eşecului survenit în educarea 
propriilor copii, precum şi mecanismele îndepărtării sufleteşti a acestora de capul fami- 
liei. Abilul psihanalist, oricind gata să-şi sfătuiască semenii cum trebuie să depăşească 
situaţiile conflictuale cu urmări negative asupra echilibrului psihic, se dovedea, în viaţa 
de fiecare zi a lui şi a familiei sale, a fi un mare neajutorat care asista neputincios la 
pierderea autorităţii paterne şi la spulberarea visului tainic de a afla în propriii fii con- 
tinuatori vrednici ai strădaniilor sale pe făgaşul psihanalizei. 

Dar după o îndelungată suferinţă, doctorul Constantin Vlad a încetat din viaţă la 
începutul anilor '70. S-a petrecut atunci fenomenul descris de Freud al „reabilitării“ de- 
pline a celui dispărut, reabilitare însoţită de discretul sentiment de culpabilitate încercat 
de fiii care cîndva îşi uciseseră simbolic părintele desolidarizindu-se de strădaniile şi 
idealurile lui. 

Tiberiu Vlad şi-a asumat obligaţia de a dezvălui cît de mult îi datorează lui Con- 
stantin Vlad medicina românească şi, în special, fiii săi: „Acest om a fost un mare ino- 
vator, un om de mare curaj, a înfruntat cu o forţă de neînțeles pe toată lumea, pe ad- 
versarii pe care îi avea şi în propria lui casă... Pentru familia noastră nu va rămîne 
imaginea lui de plezirist, mare amator de femei, sau de practician cu slăbiciuni condam- 
nabile... Ne-a investit acest om cu noţiuni şi cu un mod de gîndire în lipsa căruia aproa- 
pe nu ştiu ce am fi fost. Dacă psihanaliza a fost un blestem, şi a fost un blestem, a fost 
şi o binecuvintare, a fost ceva nu numai util şi interesant în discuţiile cu oamenii, dar 
a fost şi ceva salvator."* 

În însemnările sale târzii, celălalt frate, doctorul Aurel Vlad, se mîndrea cu calitatea 
de membru al unei „familii de psihanalisti": „Această familie a noastră are fără îndoială 
ceva particular; nu cunosc o alta asemănătoare. Nu spun că este singura în lume, pentru 
că trebuie să mai existe familii de psihanalişti pe undeva... Pentru că sîntem o familie 
de psihanalişti, noi, toţi membrii familiei, psihanalizăm în toate ocaziile, şi viaţa fie- 


1. Ibidem, p. 235. 

2. Ibidem, p. 18. 

3. Ibidem, pp. 238-239. T. Vlad a dat o dovadă de un mare curaj moral divulgind racilele 
mediului său familial şi mai ales aprecierile destul de nefavorabile formulate de C. Vlad în privinţa 
lui. 

4. Ibidem, pp. 235-236. 

căruia dintre noi, relaţiile dintre noi şi relaţiile cu alţii din afară, viaţa totului familial 
se resimt puternic — şi pozitiv şi negativ — de prezenţa respectivei teorii în conştientul 
şi inconştientul personal şi colectiv-familial al nostru. Purtăm psihanaliza în noi ca o 
genă sau ca o boală sau ca un talent ereditar, ca o tară congenitală.”! 

Reflecţiile acestea află confirmare şi în aprecierile formulate de una din nurorile lui 
Constantin Vlad: „Nu pot uita primele impresii la întilnirile de la început cu fiecare din 
membrii familiei şi apoi cu toţi împreună... Ce oameni curioşi! Ce cinici! Fiecare dintre 
ei vede în interlocutorul său stratul de mizgá de la fund. La început am fost şocată, apoi 
fascinată, apoi indiferentă şi în cele din urmă indulgentá şi citeodatá amuzată... Trebuie 
să mai spun: ce oameni interesanti şi vii, dar Doamne! ce obositori à la longue." Şi 
„adoptata“ familiei de psihanalişti conchide tulburător: „Nespus de ciudat este faptul că 
într-o asemenea familie, care posedă cheia si lácata fericirii prin echilibru interior, adică 
cea mai durabilă, sînt atit de puţini oameni fericiţi.“? 

Doctorii Aurel şi Tiberiu Vlad l-au urmat în neființă pe tatăl lor la numai un deceniu 
după dispariţia acestuia, amindoi în ajunul împlinirii vîrstei de 60 de ani (primul a murit 
în 1981, celălalt în 1983). 

Tiberiu Vlad publicase în 1978, împreună cu fiul său Cristian (care cu trei ani 
mai-nainte îşi prezentase lucrarea de diplomă la IMF Bucureşti, tratînd un subiect de 
psihiatrie), o monografie despre Psihologia şi psihopatologia temperamentului. Dedi- 
caţia cărţii se înfăţişează şi ea ca un gest vizind împăcarea cu umbra inflexibilului „stră- 
mos" psihanalist: „Memoriei medicului psihiatru locotenent-colonel doctor docent Con- 
stantin Vlad, iniţiatorul şcolii româneşti de psihoterapie analitică3, pentru tot ceea ce îi 
datorăm prin filiaţie şi prin exemplul personal în orientarea către nobila profesiune me- 
dicală de corectare a comportamentelor umane deformate de boalá." 

Lucrarea constituia, potrivit opiniei lui Victor Sáhleanu, „tot ce s-a scris mai bun 
în româneşte pînă azi“ privitor la aspectele medicale ale comportamentului. Prezenţa în 
tabla de materii a capitolului „Psihiatria preventivă în armată” explică de ce cartea fiului 
şi nepotului locotenent-colonelului medic C. Vlad a apărut la Editura Militară. 

Autorii nu se dezic de freudism chiar dacă fac unele observaţii critice (dar niciodată 
ráuvoitoare sau ireverenţioase) la adresa unora din tezele psihanalizei. De fapt este vorba 
de una din cărţile cele mai pătrunse de spirit freudian din toată literatura noastră medi- 
cală. Psihanaliza este aici în permanenţă invocată, fie explicit (cu menţionarea numelui 
lui Freud sau al reprezentanţilor altor orientări înrudite sau rivale), fie aluziv ori măcar 
implicit. Remarcăm că autorii polemizează cu Ed. Pamfil şi D. Ogodescu, care, într-o 
carte a lor din 1974, „defreudizaseră” excesiv explicaţia apariţiei nevrozelor.Ó Pentru 
fixarea locului pe care tensiunile instinctuale îl ocupă în economia echilibrului psihic, 
Tiberiu şi Cristian Vlad au socotit nimerit să apeleze la „legile biodinamice" elaborate 
de C. Vlad? 


1. Ibidem, p. 235. 

2. Ibidem, pp. 241-242. 

3. Termenul de „psihanaliză“ continua să fie prea şocant! 

4. T. Vlad şi Cr. Vlad, Psihologia şi psihopatologia comportamentului, Bucureşti, Ed. Mili- 
tară, 1978, p. 3. 

5. Exprimată în conferinţa Trei generaţii ale familiei Vlad în publicistica psihiatrică, ţinută 
la Societatea de Istoria Medicinii şi Farmaciei — Filiala Bucureşti în ziua de 16 febr. 1987. 

6. T. Vlad şi Cr. Vlad, op. cit., p. 144. 

7. Vezi T. Vlad si N. Marcu, Doctorul Constantin Vlad (1891-1971), promotor al şcolii romá- 
neşti de psihanaliză, in vol. Momente din trecutul medicinii, Bucureşti, Ed. Medicală, 1983, p. 786. 

Ín 1980, doctorul Tiberiu Vlad a publicat în „Era socialistă“ o recenzie la volumul 
cu traducerile efectuate de Leonard Gavriliu din opera lui Freud, volum care tocmai 
apăruse la Editura Didactică şi Pedagogică. Recenzentul se arăta foarte dispus să susţină 
punctele de vedere ale oficialităților ideologice şi ştiinţifice ale epocii, recunoscând deci 
unele merite ale freudismului şi denuntind totodată „păcatele“ acestuia. „În ce mă pri- 
veste — declara T. Vlad —, consider că fiinţa umană este mult prea complexă pentru 
a putea fi redusă la freudism." 

Avem însă impresia că nemulţumirile exprimate de-a lungul recenziei referitor la 
interpretările formulate de L. Gavriliu în studiul introductiv sau în note fuseseră stîrnite 
mai ales de „înverşunarea deosebită“ pe care acesta o manifestase faţă de Constantin 
Vlad, învinuindu-l cá vulgarizează şi desfigurează opera lui Freud.! 

O manifestare tirzie, din partea lui T. Vlad, a spiritului de „familie psihanaliticá"... 


V. Săhleanu, propagandist şi exeget al psihanalizei 


La începutul verii lui 1969, doctorul Ioan Popescu-Sibiu a stat de vorbă cu un re- 
dactor al suplimentului cultural al ziarului „Tribuna Sibiului“. Gazetarul s-a interesat, 
printre altele, de cercetările psihanalitice pe care s-ar fi presupus că le efectuează în 
continuare autorul faimoasei, după 1927, scrieri de informare Doctrina lui Freud. Inter- 
vievatul a răspuns că se află într-un „stadiu de sinteză şi elaborare“ a bogatului material 
documentar pe care-l adusese din călătoriile lui din ultimii trei ani în centrele psihiatrice, 
psihologice şi psihanalitice din Europa occidentală şi America de Nord, prelucrarea aces- 
tui material constituind „obiectul unor comunicări la diferite societăţi şi conferinţe la 
universităţile populare“. Psihanalistul sibian nu-şi propunea aşadar să scrie singur vreun 
studiu de orientare freudistá; anunţa însă că pregăteşte pentru tipar, în colaborare cu 
Victor Săhleanu, „un volum sintetic — Introducere în psihanaliză“ 2 Doctorul Popescu- 
Sibiu şi-a respectat promisiunile: a ţinut conferinţe publice? şi şi-a pus semnătura, alături 
de V. Săhleanu, pe volumul Introducere critică în psihanaliză, apărut in 1972 la Sibiu. 

La 11 septembrie 1974, el a încetat din viaţă.+ De mai bine de un sfert de secol, de 
cînd în ultima ediţie, intitulată Concepţia psihanalitică (1974), a vechii sale scrieri de- 
spre „doctrina lui Freud” proclamase necesitatea instituirii unei „neopsihanalize“, care 
să acorde, în cadrul operaţiilor de investigare a dinamicii psihice, o egală atenţie con- 
stientului şi inconştientului, loan Popescu-Sibiu nu se mai ocupase deloc de freudism. 

În favoarea examinării calme şi obiective a statutului ştiinţific al psihanalizei, pentru 
a se depăşi definitiv „faza apologiei şi a denigrărilor“, s-a pronunţat Victor Săhleanu 


1. T. Vlad, Rigoarea unor exegeze şi cerința respectării adevărului ştiinţific, în „Era socia- 
listă“, LX (1980), nr. 15 din 5 aug., pp. 51-52. 

2. I. Haţeganu, Cu dr. Ion Popescu-Sibiu despre şansele cercetării psihanalitice, în „Arcade“ 
din iun. 1969, p. 16. 

3. În martie 1970, de pildă, le-a vorbit sibienilor despre personalitatea lui Alfred Adler, cu 
prilejul centenarului fondatorului psihologiei individuale (vezi „Tribuna Sibiului“, III (1970), 
nr. 639 din 11 mart., p. 2). Această elogiere a unuia din cei mai importanti psihanalisti disidenti 
constituie dovada incontestabilá cá Popescu-Sibiu nu se considera obligat sá respecte disciplina 
mişcării psihanalitice freudiene. 

4. Vezi Marilena Luiza Sármáganu-Cortez si P. Cortez, Contribuţia lui loan Popescu-Sibiu 
la dezvoltarea psihiatriei în România, in vol. Momente din trecutul medicinii, Bucureşti, Ed. Me- 
dicală, 1983, pp. 795-801. 


300 LUNGA NOAPTE A FREUDISMULUI ÍN ROMÁNIA 


într-un articol publicat în „Lupta de clasă” din mai 1971. Întrucât multe teze ale psih- 
analizei nu fuseseră valorificate corespunzător datorită unor considerente de psihologie 
socială şi anumitor conditionári politice, autorul era de părere că un şir întreg de pro- 
bleme din larga sferă de interese a ştiinţelor omului „nu pot fi rezolvate ocolind psih- 
analiza, ci numai depăşind-o, adică trecînd prin cunoaşterea critică a ei*.! 

Preocuparea criticá este, de altminteri, subliniatá în însuşi titlul cărţii pe care doc- 
torul Săhleanu avea să o dea la iveală în anul următor: Introducere critică în psihana- 
liză. Pe frontispiciu apare ca autor şi loan Popescu-Sibiu. Într-o notă biografică (încă 
inedită) despre I. Popescu-Sibiu redactată de V. Săhleanu (dintr-o serie de texte consa- 
crate figurilor proeminente ale medicinii româneşti) se precizează că distinsul psihiatru 
care, către mijlocul secolului, dobindise notorietatea de psihanalist a fost asociat coautor 
al Introducerii critice în psihanaliză „din prietenie, dar mai ales din respect pentru con- 
tribuţiile sale şi competenţa sa”. Este totuşi de ajuns să aruncăm o privire pe tabla de 
materii a tipăriturii din 1972 pentru a ne da seama că avem de-a face cu o scriere di- 
ferită, dar complet diferită, de cele publicate de Popescu-Sibiu în intervalul 1927-1947. 
Vocabularul folosit, ritmul expunerii, tehnica argumentaţiei, toate vădesc în Introduce- 
rea critică în psihanaliză stilul lui Victor Sáhleanu si numai al lui. Nu incape indoialá 
cá aceastá lucrare reprezintá un pas inainte in făurirea echivalentelor româneşti ale atit 
de pretentiosilor termeni „tehnici“ freudieni.? 

Cartea ii fusese solicitatá doctorului Sáhleanu de cátre Editura Ştiinţifică şi i se fi- 
xase titlul provizoriu Amurgul psihanalizei? Cînd lucrarea a fost gata redactată, manu- 
scrisul a fost preluat de Editura Dacia din Cluj, care dovedea, în acele împrejurări, mai 
mult curaj decât surata sa bucureşteană. 

Scrierea aceasta, sublinia cîndva autorul ei, „nu este o lucrare de psihanaliză, ci una 
despre psihanaliză; nu este o carte de medicină, ci despre un curent de idei al secolului 
nostru“. Cartea nu a fost scrisă de un psihanalist şi nici nu năzuia să impună o viziune 
psihanalistă, dar fusese elaborată cu mult respect pentru fondul creator al psihanalizei, 
cu conştiinţa că în psihanaliză există unele cuceriri ştiinţifice nepieritoare şi cu dorinţa 
de a împărtăşi publicului românesc (inclusiv celui medical) noţiuni exacte şi, dacă se 
poate, incitante despre psihanaliză. 

Avem a face cu o prezentare completă, de tip enciclopedic, a teoriei psihanalitice: 
istoricul, doctrina ortodoxă, ramificaţiile şi disidentele psihanalizei, receptarea, ecourile 
în aria culturii, aprecierile critice, perspective istorice. Este un lucru îmbucurător că dis- 


^ 


punem de o scriere românească atât de lucidă, de subtilă şi de onestă pentru prima initie- 
re (dar o iniţiere efectivă şi destul de cuprinzătoare) în psihanaliza freudiană. 

Cartea se întemeiază pe buna-credintá ştiinţifică, însă şi pe bunăvoința faţă de freud- 
ism. Demonstraţiile lui Freud sînt urmărite cu atenţie, comentatorul român manifestind 
mereu spirit critic, dar nu porniri şicaniere şi cîrcotaşe (atît de des întilnite în intervenţi- 
ile opozanților freudismului) cînd argumenta[ia pare şovăitoare. O asemenea obiectivi- 
tate senină era cu atit mai lăudabilă în circumstanţele de atunci, cînd, pe de-o parte, 
presiunea exercitată în numele ideologiei oficiale, iar pe de altă parte o greu sesizabilă 
cenzură interioară îl indemnau pe autor la concesii neprincipiale pentru a nu compromite 


publicarea textului pe care îl pregătea. 


1. V. Sáhleanu, Psihanaliza: pro şi contra, în „Lupta de clasă“, LI (1971), nr. 5 din mai, 
pp. 76-84. 

2. Este păcat că iniţiativa pe care V. Săhleanu, L. Gavriliu şi V. Dem. Zamfirescu o luaseră, 
sub patronajul Editurii Ştiinţifice şi Enciclopedice, de a prelucra pentru uzul românilor un dictio- 
nar „clasic“ al lexicului psihanalitic nu a mai putut fi dusă la bun sfirşit. 


fttt er 

Aşa cum aflăm din „Cuvîntul înainte”, cartea urmărea să aducă lumină mai ales in 
două situaţii fundamentale: cea a lui Freud neînţelesul şi cea a lui Freud neínfelegátorul.! 

În legătură cu „Freud neinfelegátorul", Săhleanu se opreşte asupra concepţiei psih- 
analitice despre cultură, remarcînd deosebirile defel neglijabile dintre teza marxistă, po- 
trivit căreia la izvoarele culturii stau condiţiile sociale de viaţă materială, şi cea freudistă, 
potrivit căreia cultura este rezultatul unui proces de sublimare a pulsiunilor individuale. 
Relatînd despre etichetările la care psihanaliza a fost supusă din această perspectivă de 
către unii critici marxişti, Săhleanu aminteşte şi afirmaţiile pe care Egon Weigl le făcea 
în „Revista fundațiilor regale” din 1947, cum că teoria freudiană a culturii este idealistă 
şi metafizică, „ceea ce — după părerea comentatorului de peste un sfert de veac — 
reprezintă o caracterizare lipsită de nuanţare şi nu lipsită de exagerări“ 2 

Un capitol aparte tratează despre „avatarurile sexualitá(ii*.? S-ar părea cá el este pa- 
razitar, întrucît stăruie prea puţin asupra concepției sexualiste a lui Freud, preocupindu-se 
mai ales de punerea în lumină a importanţei sexualităţii pe plan biologic şi general psi- 
hologic. De fapt, introducerea unui asemenea intermezzo era impusă de obiectivele „ilu- 
ministe“ ale lucrării, în măsura în care publicul nostru trebuie convins că a acorda un 
rol de seamă sexualităţii în determinismul activităţii psihice nu este un capriciu şi nici 
o manifestare de perversitate. 

Trebuie remarcată simpatia cu care se vorbeşte în carte despre opera psihanalitică a 
lui Carl Gustav Jung. Despre acesta se afirmă că se plasează în anumite privinţe pe 
poziţii mai rodnice şi mai deschizătoare de noi orizonturi decît maestrul său vienez: 
„Freud are o viziune mecanicistă despre suflet (ex. «aparat psihic»); Jung are una or- 
ganică şi — mai mult decit atît — una cosmică.” Semnificativ apare şi faptul că „Jung 
are înţelegere pentru homo religiosus", drept care „poate fi privit ca un reprezentant al 
tendinţelor de renunțare la materialismul secolului al XIX-lea, în timp ce Freud este un 
exponent al acestui materialism“ 4 

Dar oricîte anacronisme, imprecizii şi inconsecvente de ordin metodologic sau con- 
ceptual se vor fi acumulat în scrierile lui Freud şi ale discipolilor săi (fideli sau infideli), 
„este necesar să recunoaştem efectul stimulator si «catalitic» asupra gîndirii secolului 
al XX-lea pe care l-au avut lucrările psihanaliştilor (si mai ales lucrările inspirate de 
psihanaliză). Poate cá nu greşim considerind că acesta este meritul principal al lui 
S. Freud. Opera sa a avut mare «eficacitate», a fost «cauză» pentru cercetări, compilaţii, 
rezonanţe, indignări şi riposte“.5 

În capitolul conclusiv se propune o evaluare a locului şi funcţiei psihanalizei în an- 
samblul culturii contemporane: „Contribuţia lui Freud poate fi aşezată — păstrînd pro- 
porțiile! — alături de cele ale lui Hegel şi Darwin. Pe de altă parte, psihanaliza rămîne 
să se înscrie — alături de evoluţionism, de materialism si de termodinamică — printre 
componentele necesare ale «documentării ştiinţifice» din timpul nostru. Totodată, ea se 
conectează cu ştiinţele care se anunţă ca fiind expresive pentru orizontul spiritual al 
viitorului apropiat: semiotica, arhetipologia, lingvistica, ştiinţele informaţiei.” Mai mult 
decit atit, psihanaliza pare să se fi impus ca o modalitate originală de cunoaştere sti- 


1. V. Săhleanu şi I. Popescu-Sibiu, Introducere critică în psihanaliză, Cluj, Ed. Dacia, 1972, 
p. 7. 
2. Ibidem, p. 95. 
3. Ibidem, pp. 153-170. 
4. Ibidem, pp. 208 şi 209-210. 
5. Ibidem, p. 357. 

intificá a unor fenomene specifice civilizaţiei contemporane: „Preocupările psihanalizei 
— indiferent de cine sînt preluate — pot fi privite ca materia unei ştiinţe care trăieşte 
din psihologia cotidianului şi din problematica intim-umană, stabilind de aceea cone- 
xiuni concrete între ştiinţă şi artă, între cultură şi viagá."! 

Apariţia Introducerii critice în psihanaliză a fost salutată ca un eveniment în dome- 
niul publicisticii noastre ştiinţifice. În recenzia semnată de Valeriu Rusu, după prezen- 
tarea meticuloasă a conţinutului cărţii, capitol cu capitol, se fă ea observaţia că „într-un 
ipotetic clasament al lecturilor dificile, volumul în discuţie | oate ocupa locul inti în 
1972“, dar recenzentul aprecia cá, prin parcurgerea volumului, „cititorul este indiscuta- 
bil iniţiat în teritorii cu o istorie extrem de contorsionată şi, fără nici o îndoială, orien- 
tarea sperată se întîmplă“? 

Victor Săhleanu s-a preocupat statornic de-a lungul celui de-al optulea deceniu atit 
de difuzarea prin scris şi viu grai a unor cunoştinţe cit mai la obiect despre psihanaliză, 
cit şi de adincirea sensurilor filozofice, antropologice şi culturale ale doctrinei freudiene, 
nedispreţuind nici o formă de comunicare în stare să trezească ecouri în publicul ce 
trebuia informat privitor la noua învăţătură despre psihic şi totodată dezintoxicat de 
atitea prejudecáti.? 


I. Vianu si V. Dem. Zamfirescu despre psihanalizá 

Dintre cei cinci psihiatri care, in 1967, au răspuns la ancheta „Vieţii româneşti“ pri- 
vitoare la perspectivele psihanalizei în România şi la impactul actual al psihanalizei asu- 
pra creaţiei literare, Ion Vianu s-a arătat a fi cel mai deschis şi mai binevoitor faţă de 
doctrina lui Freud şi aplicaţiile ei medicale şi extramedicale. Către sfirşitul anilor '60 
şi de-a lungul deceniului următor, preocupările sale teoretice au fost dominate de con- 
fruntarea cu ideologia freudiană. 

După 1970, dînd urmare invitaţiei lui Mihai Şora, iniţiatorul şi conducătorul colecţiei 
„Lamura“ publicată de Editura Ştiinţifică şi Enciclopedică, doctorul Vianu a pregătit un 
volum de texte alese din întreaga operă a lui Freud, volum avînd ambiția să ofere o 
imagine despre învăţătura părintelui psihanalizei. lon Vianu a întocmit un amplu studiu 


1. Ibidem, p. 364. 

2. V. Rusu, Un fir al Ariadnei prin labirintul psihanalizei, in „Cronica“, VIII (1973), nr. 2 
(363) din 12 ian., p. 11. Personal, am salutat publicarea Introducerii în psihanaliză printr-o notă 
în care schi(am un istoric al psihanalizei în ţara noastră pînă la cel de-al doilea război mondial 
(vezi G. Brătescu, Freud în România, în „Muncitorul sanitar“, XXIV (1973), nr. 8 (1184) din 20 
febr., p. 2). 

3. Dintre publicaţiile lui V. Săhleanu pe această temă menţionăm articolul Psihanaliză din 
Mica enciclopedie de biologie şi medicină (în colaborare cu B. Stugren), Bucureşti, Ed. Ştiinţifică 
şi Enciclopedică, 1976, pp. 252-253; recenzia Psihanaliza şi cadrul eticii ştiinţifice, în „Revista 
de filozofie“, XXI (1974), nr. 3, pp. 359-366, comunicarea Psihanaliza în antropologie, în vol. 
Interferenţe antropologice, Cluj-Napoca, 1978 (multigrafiat), pp. 44-49; precum şi unele comen- 
tarii despre freudism în volumele Vita sexualis (în colaborare cu I. Macovei), Bucureşti, Ed. En- 
ciclopedică Română, 1972, pp. 30, 36-37, 187 şi passim, şi Concepții despre om în medicina 
contemporană, Cluj-Napoca, Ed. Dacia, 1976, pp. 149-168. Despre teoriile lui W. Steckel şi Em. 
Servadio în legătură cu anumite fenomene telepatice survenite la nivelul unui inconştient functio- 
nind conform principiilor psihanalitice, vezi V. Sáhleanu, J. Micklos şi M. D. Nicu, Introducere 
crizică în parafizică şi parapsihologie, Bucureşti, 1979 (multigrafiat „pentru uz intern”), p. 215 
şi 249. 

introductiv si a selectat fragmentele care au fost tálmácite de Ioan Roman. Mai ráminea 
să se redacteze chapeau-urile respectivelor fragmente, cînd colecţia şi-a încetat prematur 
apariţia. Există deci un florilegiu de texte freudiene alcătuit aici, la noi, care aşteaptă 
de două decenii să vadă lumina tiparului. 

În 1971-1972, doctorul Vianu s-a numărat printre intelectualii care au prezentat ex- 
puneri despre psihanaliză la Casa de cultură a studenţilor şi la cabinetele de îndrumare 
a învăţămîntului ideologic din Bucureşti. 

Între 27 februarie şi 17 aprilie 1973, el a ţinut un curs liber de psihanaliză, constind 
din şapte prelegeri, în faţa studenţilor Facultăţii de Filologie a Universităţii din Bucu- 
regti.! A fost vorba, după ştiinţa noastră, de cel dintii curs universitar de psihanaliză 
programat în România. 

Tot în prima jumătate a celui de-al optulea deceniu, doctorul Vianu a purtat în presă 
discuţii cu caracter polemic referitoare la implicaţiile sociale şi culturale ale psihanali- 
zei. Cîteva din studiile şi articolele sale reunite în volumul Stil şi persoană, apărut în 
1975, abordează frontal problematica de actualitate a freudismului. 

Referindu-se la Oroarea de structură care dădea tonul recentei scrieri L 'anti-Oedipe 
a lui Gilles Deleuze şi Felix Guattari, doctorul Vianu constata că lucrarea aceasta, de- 
parte de a-şi propune „o încorporare a freudismului în ansamblul culturii“, nu urmăreşte 
decît „o vomitare a lui“. Psihiatrul român nu respinge ideea că explicaţiile psihanaliste 
bazate pe complexul oedipian se pot înfăţişa „ca o chingă apăsătoare ce menţine, uneori 
cu violenţă, persoana umană bolnavă sau sănătoasă“; dar aceasta nu justifică pornirea 
anarhistă manifestată de Deleuze, Guattari şi alţi antifreudieni de a pleda pentru lichi- 
darea tuturor structurilor de organizare a activităţii psihice.2 

Cit despre Psihanaliză şi critica ei de stînga, I. Vianu semnala încercările pe care 
le fac anumiţi teoreticieni de stînga (mai bine zis de extremă stîngă, am preciza noi), 
cu deosebire din Franţa, de a determina o transformare radicală a freudismului, în ve- 
derea adaptării lui la realităţile sociale în continuă evoluţie. „Psihanaliza — concede şi 
Vianu — este iremediabil legată de /a belle époque, căci s-a născut într-o cetate înstărită 
şi burgheză şi a atins maxima ei expansiune în Euramerica postbelică.“ Apariția în sînul 
mişcării psihanalitice a curentului lacanian este salutată intrucit acesta asigură exercita- 
rea unei „critici intrinseci“ a acelui sistem care constituie actualmente o „ideologie per- 
fectă a societăţii de consum“, adică freudismul.3 

Rezervele şi eventual suspiciunile exprimate faţă de freudismul contemporan „insti- 
tutionalizat"^ se preschimbă în nota Oedip şi semnificaţia culturii într-o declaraţie de 
încredere în Freud, incomparabilul apărător al culturii opuse naturii. Pentru doctorul 
Vianu, „complexul lui Oedip nu este altceva decît drama caracterului antagonic al do- 
rintei şi al legii, al iubirii şi al asprei necesităţi. Ucigîndu-şi tatăl, Oedip a transgresat 
o lege a umanităţii şi s-a aruncat astfel in abisul naturii”. Din acest punct de vedere, 
viziunea lui Freud se arată a fi mai plină de semnificaţii fecunde decit, de pildă, cea a 
lui Jung, în care conflictul dintre cultură şi natură este oarecum escamotat prin trecerea 
pe un plan secundar a subiectului istoric simbolizat de Oedip. I se poate imputa lui Freud 


1. Domnul I. Vianu, care ne-a oferit aceste informaţii cu prilejul unei convorbiri avute la 
Bucureşti în februarie 1990, ne-a declarat că păstrează stenograma prelegerilor. 

2. L Vianu, Stil şi persoană, Bucureşti, Ed. Cartea românească, 1975, pp. 25-28. Să ne rea- 
mintim că, în anii '40, suprarealistul Gherasim Luca preconiza şi el depăşirea freudismului prin 
adoptarea unei poziţii ,non-oedipiene"... 

3. Ibidem, pp. 30-43. 

unilateralitatea, arbitrarul, fantasticul concepţiei lui, dar nu i se poate nicidecum reproşa 
„că nu a înțeles şi nu a apărat cultura". În această privinţă, Freud a fost cu adevărat „un 
moralist şi un înţelept“. Îndrăznim să recunoaştem în constatarea aceasta ceva din ad- 
miraţia pe care tatăl doctorului Vianu mărturisea, într-o memorabilă scrisoare din 1922, 
că o are pentru Freud eticianul. 

În recenzia pe care a scris-o la Stil şi persoană, criticul Nicolae Manolescu se arăta 
atent la înnoirile introduse de I. Vianu în interpretarea psihanalitică a unor opere de care 
se ocupaseră şi alţi freudişti; cronicarul aprecia in mod deosebit realizarea estetică: „lon 
Vianu debutează (în eseistica literară) cu o carte foarte frumoasă prin fineţea de spirit 
şi prin eleganța expresici."? 

Introducerea în psihoterapie, publicată de Ion Vianu în 1975, stă pe deplin sub sem- 
nul gîndirii freudiene. Din primul capitol aflăm că şi acum, la atitea decenii de la apariţia 
Studülor asupra isteriei ale lui Freud şi Breuer, „orice referire la psihoterapie se face 
avînd ca reper principal psihanaliza şi punctele marcante ale teoriei ei"? 

În consecinţă, autorul se simte dator ca, foarte pe scurt, să încerce o „delimitare“ a 
propriei poziţii faţă de orientarea psihanalitică. Ni se oferă astfel zece pagini de o densi- 
tate extremă, în care doctrina freudiană este supusă, fără nici un fel de menajamente, 
confruntării sistematice (în 12 puncte!) cu realităţile ştiinţifice şi filozofice de ultimă oră. 

Deşi postulează la originea comportamentelor noastre forţa oarbă a inconştientului, 
psihanaliza e o teorie raţionalistă, care promovează logicul şi inteligibilul acolo unde 
dominase absurdul; din acest demers cu caracter iluminist rezultă şi valoarea morală a 
psihanalizei. Psihanaliza respinge teza materialităţii absolute a proceselor psihice, care 
sint, de fapt, doar reflectările unor procese materiale. Acordind o însemnătate primor- 
dială limbajului, mai ales în cadrul orientării ilustrate de Lacan, psihanaliza se înfăţi- 
şează astăzi ca o teorie şi practică a comunicării, totodată, ea se integrează în complexul 
disciplinelor semiologice. Pe de altă parte, sinteza freudiană se întemeiază pe reunirea 
unor fenomene psihologice aparent eterogene în virtutea afinităţilor simbolice pe care 
le posedă. Trebuie însă recunoscut cá psihanaliza n-a reuşit să explice în ce mod se 
transformă pulsiunile inconştiente în imagini simbolice. O descoperire capitală a lui 
Freud a fost succesiunea unor etape cu semnificaţie specific umană în existenţa fiecărui 
individ. Deşi este regretabil că psihanaliza a omis momentul constituirii socialului, nu 
poate fi negată însemnătatea sociologică a interpretărilor analitice, ca de pildă necesi- 
tatea aprecierii intervenţiei supraeului social in reglarea comportamentului individual. 
Psihanaliza are meritul de a fi demonstrat că, în intimitatea psihicului, dezvoltarea se 
produce prin înfruntarea unor forte contrarii, precum conştient—inconştient sau (în cea 
de-a doua topică freudiană) eu—sine. Psihoterapia nu se bazează pe transmisia vreunui 
misterios fluid şi nici măcar pe un efort de persuasiune raţională, ci pe realizarea feno- 
menului de transfer, „întîmplare dramatică” ce rezultă din întîlnirea a două personalităţi 
atit la nivelul conştiinţei, cit şi al inconştientului. Cit priveşte principiul „economic“ 
enunțat de Freud, principiu ce identifică dinamica fenomenelor psihice cu redistribuirea 
fluctuantă a unei anumite cantităţi de „energie“ pulsională, Vianu consideră că avem 
de-a face cu un concept perisabil, întrucît nu e vorba decât de un tribut plătit „ener- 
getismului^ la modă în secolul trecut. La fel de inconsistent se dovedeşte şi principiul 


1. Ibidem, pp. 45-49. 
2. N. Manolescu, Literatură şi psihanaliză, în „România literară”, IX (1976), nr. 7 din 12 
febr., p. 9. 
* 3. L Vianu, Introducere în psihoterapie, Cluj-Napoca, Ed. Dacia, 1975, p. 11. 

„topic“: este fără rost să căutăm localizări stabile ale unor fantomatice „energii“, cînd 
în realitate manifestările psihice „se nasc, se structurează şi dispar exclusiv în procesul 
relaţiilor interpersonale“. Ca metodă terapeutică, psihanaliza este atentă la asigurarea 
deplinei libertăţi a pacientului, ferindu-se să impieteze asupra „libertăţii personale” chiar 
cînd în joc se află reechilibrarea acestuia. Organizarea practicii psihanalitice prezintă 
un şir de deficienţe, printre care cele legate de „consacrarea specialistului abia după o 
analiză didactică ce seamănă, in multe privinţe, cu o spălare de creier şi o hirotonisire"; 
nemaivorbind de „nedemocraticul” cost ridicat al curelor analitice. 

În concluzie, dacă într-un viitor previzibil „şcoala şi practica psihanalitică sînt me- 
nite... unei evoluţii care le va face de nerecunoscut, este de crezut că ideile freudiene 
vor continua încă mult timp să alimenteze discujia".! 

Ne-am străduit să prezentăm „tematica“ paragrafului consacrat principiilor şi aspec- 
telor nevralgice ale psihanalizei freudiene din Introducerea în psihoterapie. Din acest 
simplu inventar de probleme reiese cá Ion Vianu a reflectat îndelung şi temeinic asupra 
destinului psihanalizei, fără să se lase influenţat nici de denigratorii şi nici de apologetii 
acesteia. 
psihanalizei s-au restrins tot mai ameninţător. „Minirevoluţia culturală“, care începuse 
să se facă simțită mai cu seamă după 1971, tolera tot mai anevoie să se facă publicitate 
numelui şi operei lui Freud. Doctorul Vianu a hotărit să se expatrieze. 

În 1980, cînd se stabilise în Elveţia, unde era angajatul unui sanatoriu psihiatric, a 
tipărit într-o revistă franceză o notă despre situaţia psihanalizei în România; remarca 
atunci că, în această privinţă, tara noastră reprezintă „o pată aproape albă“, fenomen 
care ar putea să intereseze pe un istoric al culturii europene dornic să descopere motivele 
pentru care la noi libertăţile cetăţeneşti sînt mai limitate ca în alte părți...2 

Într-un articol din 1972, Psihanaliza şi arta, Vasile Dem. Zamfirescu constata că, 
dacă psihanaliza nu se poate pronunţa competent asupra calităţilor estetice ale unei cre- 
atii, în schimb poate furniza, ca metodă auxiliară de cercetare, date foarte utile pentru 
„înţelegerea mesajului anumitor opere pornind de la biografia artistului” şi pentru „în- 
telegerea biografiei pornind de la creaţie“. 

În studiul cercetătorului bucureştean sînt reproduse „pe scurt şi simplificat“ răspun- 
surile lui Freud la problemele pe care el le ridicase în privinţa creaţiei artistice: intele- 
gerea naturii operei de artă; cunoaşterea personalităţii artistului; explicarea plăcerii este- 
tice, adică a ecoului pe care opera de artă îl are la amatorul de artă. Freud n-a elaborat 
un sistem estetic propriu-zis, dar, ráspunzind la întrebările de mai sus, a schiţat o teorie 
a psihologiei operei de artă. 

V. Dem. Zamfirescu îşi exprima speranţa că, preluind si prelucrind aceste ráspun- 
suri, esteticienii români vor depăşi „atitudinea reticentă pe care au manifestat-o întot- 
deauna teoreticienii şi criticii noştri de elită (T. Vianu, G. Călinescu) faţă de teoria psih- 
analitică” 3 

Ampla lucrare Etică şi psihanaliză, publicată de Zamfirescu în 1973, urmărea să 
demonstreze posibilitatea ca rezultatele obţinute prin investigaţii psihologice adecvate 


1. Ibidem, pp. 11-20. 

2. I. Vianu, La psychanalyse au présent — Roumanie, în „La Quinzaine littéraire", 1980, 
nr. 326 din 1-5 iunie, p. 25. 

3. V. Dem. Zamfirescu, Psihanaliza şi arta, in vol. Estetica filozofică şi ştiinţele artei, 
Bucureşti, Ed. Ştiinţifică, 1972, pp. 260-261. 

să fie valorificate în direcţia evidentierii fundamentelor subiective ale faptului moral. 
Era vorba şi de o încercare de „demitizare“ a viziunii despre om, prin analiza rădăcinilor 
mitice ale teoriilor bio-psihologice referitoare atit la „omul bun de la natură“, cît şi la 
„omul rău de la natură“. 

Studiul psihologului nostru s-a concentrat asupra implicaţiilor pe plan moral ale me- 
tapsihologiei freudiene; au fost examinate din acest punct de vedere noţiuni precum li- 
bido, inconştient, eu şi supraeu, refulare etc. Fără să se sprijine pe teze freudo-marxiste, 
dar arătînd interes pentru concepţiile lacaniene, Vasile Zamfirescu şi-a propus să de- 
monstreze că, privită dintr-o perspectivă social-istorică, psihanaliza este capabilă să con- 
tribuie la edificarea unei etici marxiste caracterizate prin realism, laicitate şi umanism. 

Dar evoluţia situaţiei politice de la noi avea să dezmintă această tentativă utopică 
de a fundamenta „ştiinţific“ morala individuală. Asupra freudismului a rămas să planeze 
tacit acuzaţia absurdă de imoralitate. 


Analizele didactice ale lui E. Papadima 


La 24 aprilie 1981, în cadrul Cercului de Sugestie şi Hipnoză condus de doctorul 
în psihologie Vladimir Gheorghiu, s-a ţinut o şedinţă consacrată „psihanalizei şi hipno- 
zei“, la care au prezentat referate psihologii Vasile Dem. Zamfirescu şi Eugen Papadi- 
ma. S-a vorbit despre raporturile dintre cele două orientări, discipline şi tehnici, insis- 
tindu-se asupra eficienţei hipnoanalizei, asupra factorului de sugestie ce intră în mod 
curent şi inevitabil în analiza freudiană, asupra unor procedee curative în care se actio- 
nează (cu contribuţii diferite ca greutate specifică şi ca moment al aplicării) deopotrivă 
prin sugestie (eventual hipnotică) şi prin psihanaliză (eventual „simplificată”). Am asis- 
tat la acea şedinţă, remarcind aleasa ţinută ştiinţifică a referatelor, dar şi ezitările parti- 
cipanţilor la discuţie, ceea ce vădea o incredibilă ignorare a principiilor psihanalizei. 

N-am bănuit însă atunci că Eugen Papadima era un analist format în împrejurările 
caracteristice perioadei care ar putea fi denumită cea a „psihanalizei catacombelor^. 

E. Papadima s-a născut la Bucureşti în 1943, într-o familie de intelectuali.2 După 
ce absolvise în 1967 Secţia de biblioteconomie a Facultăţii de Filologie din Institutul 
Pedagogic, s-a înscris în anul următor la Secţia de psihologie a Facultăţii de Filozofie 
din Bucureşti. Momentul revelării vocației sale de psiholog fusese lectura uneia din edi- 
tiile cărţii lui I. Popescu-Sibiu despre „doctrina lui Freud“. 

Circumstantele în care a devenit analist ne sint prezentate astfel: „În 1970 am avut 
şansa să-l cunosc pe doctorul Popescu-Sibiu şi i-am solicitat o psihanaliză didactică. A 
acceptat greu, cu rezerve... Totul a durat ceva mai puţin de un an şi şase luni de zile 
şi s-a desfăşurat într-un secret desávirgit. Amindoi simţeam că psihanaliza cra ceva sub- 
versiv, considerată «reacționară», chiar periculoasă... N-am rezolvat totul atunci. Mi-au 
mai trebuit ani de zile, cîţiva după ce începusem să practic psihanaliza la Spitalul pentru 
studenţi (sub numele mai inofensiv de «psihoterapie»), pînă cînd am simţit că functionez 
eficient ca psihoterapeut. În tot acest timp am citit intens tot ce am putut procura (ma- 
joritatea în limba franceză) referitor la psihanaliză.” 


1. V. Dem. Zamfirescu, Etică şi psihanaliză, Bucureşti, Ed. Ştiinţifică, 1973, p. 6. 
„2. Datele privitoare la biografia domnului E. Papadima şi la opiniile sale despre psihanaliză 
le 'culegem dintr-o scrisoare pe care ne-a expediat-o din West New York la 7 aprilie 1990. 

Am putea spune cá Popescu-Sibiu a jucat, in procesul de formare a analistului Pa- 
padima, nu rolul unui partener, ci al unui catalizator: el a inlesnit transformarea, fárá sá 
fi participat „substanţial“ la noua sinteză. La vremea aceea, pentru Popescu-Sibiu psih- 
analiza încetase să fie o problemă de viaţă. Cum el însuşi nu beneficiase de o analiză 
didactică, sînt lesne de înţeles ezitările sale cînd era vorba să îndrume un „neofit“ pe 
această cale. Importante au fost, în cazul de faţă, mai ales seriozitatea, perseverenţa si 
totala disponibilitate sufletească a „candidatului“. 

Despre activitatea sa de analist aflăm mai departe de la Papadima: „Din 1972 şi pînă 
la plecarea mea din ţară (septembrie 1988), am practicat psihoterapia analitică la Spitalul 
pentru studenţi din Bucureşti. De fapt, pînă în primăvara lui 1987, cînd, ca urmare a 
depunerii actelor de emigrare, a trebuit să părăsesc acest loc de muncă. Am continuat 
cu o parte din pacienţi (pînă cu trei zile înainte de a părăsi (ara) la domiciliul meu par- 
ticular, în cartierul Floreasca.“ 

La fel de interesantă ca practica sa de analist a fost activitatea didactică desfăşurată 
de Eugen Papadima: „Între 1972-1978 (pînă la desfiinţarea psihologiei ca facultate) am 
funcţionat ca asistent «cu ora» la Facultatea de Filozofie, Secţia psihologie, a Univer- 
sităţii din Bucureşti. În această calitate am încercat formarea unei gindiri psihanalitice 
la generaţiile de psihologi între 1973-1978. În anii 1974, 1975 şi 1976 mi s-au încre- 
dinţat cîteva ore de curs (şase-opt pe semestru), în care am prezentat teoria şi metoda 
psihanalizei cu un important accent pe practica psihoterapiei analitice. Din cîte ştiu eu, 
cred că au fost primele cursuri de acest gen (formative) de la noi din țară.“ 

Dar în afară de cursuri şi seminarii, contactul său cu studenţii a fost şi de altă natură: 
„Tot în această perioadă, o parte din studenţii cu care lucram la seminar m-au solicitat 
în vederea unor psihanalize didactice. Am acceptat bucuros şi în prezent pot afirma că 
o parte din cei cu care am efectuat o analiză didactică şi superviziune (din nefericire, 
nu prea multi) sînt astăzi psihoterapeuţi talentaţi, care practică cu succes psihoterapii 
analitice (sau chiar psihanaliza «clasicá») în Bucureşti şi, probabil, şi în alte oraşe ale 
ţării.” 

Eugen Papadima nu a condus analize didactice numai la cererea unor studenţi de-ai 
săi. Asemenea solicitări i-au venit şi din partea medicilor, şi anume din partea a trei- 
patru psihiatri (în perioada lor de secundariat) şi a doi-trei medici generalişti. Despre 
rezultatele de perspectivă ale strădaniilor sale, Papadima consemnează: „Deoarece aces- 
te analize au fost făcute în ultima parte a activităţii mele în România (1982-1987), nu 
ştiu dacă în prezent aceşti medici practică psihanaliza ca metodă specifică sau doar uti- 
lizează cunoştinţele dobindite pentru practicarea specialităţii lor." 

O altă formă de iniţiere a psihologilor în psihoterapia analitică au fost ciclurile de 
prelegeri ţinute la Centrul de Perfecţionare a Cadrelor din Ministerul Sănătăţii. Unele 
din aceste prelegeri au fost transcrise, multiplicate şi distribuite participanţilor la cursuri. 

Considerente de ordin politico-administrativ i-au împiedicat pe E. Papadima, ca şi pe 
ceilalţi psihanalişti români dinainte de 1989, să se afirme printr-o activitate publicistică 
de orientare psihanalitică. Printre altele, el a contribuit cu o prezentare a „psihoterapiei 
analitice” la manualul de Psihologie clinică din 1985. Dătător de seamă pentru spiritul 
combativ în care Papadima a redactat această prezentare este, de pildă, pasajul referitor 
la eficienţa curelor analitice: „Dorim totuşi să ne întrebăm dacă procentul de reuşită 
(60%) nu ar cunoaşte o cifră mai ridicată în cazul în care ar exista mai puţini pacienţi 
«selecționați», prin forța împrejurărilor, după «criteriul» incurabilităţii prin alte metode 
de tratament."! 


1. E. Papadima, Psihoterapia analitică, in vol. Psihologie clinică, Bucureşti, Ed. Academiei 
R. S. România, 1985, p. 277. 

Eugen Papadima declară cá nu a considerat niciodată cá prezenţa activă a psiholo- 
gilor in domeniul psihanalizei ar constitui „o anomalie istorică”. El nu a împărtăşit şi 
nu împărtăşeşte opinia că teritoriul psihanalizei aparţine de drept medicinii: „Faptul cá 
S. Freud, ca şi mulţi alti psihanalişti de renume au fost (şi continuă să fie) de formaţie 
medicală nu este un argument care să mă convingă... Singurul lucru comun medicinii 
şi psihanalizei... este faptul că ambele se ocupă (şi) de omul bolnav. În rest, avem de-a 
face cu deosebiri, unele dintre ele... de natură esenţială. Printre acestea ar fi: concepţia 
generală despre boală şi cauzele ei (organogeneza versus psihogeneza), abordarea pa- 
cientului (predominant în calitate de obiect al demersului versus predominant ca su- 
biect), precum şi mijloacele de tratament (chirurgicale, medicamentoase, nutriţionale 
etc. versus psihologice). Desigur, se constată în medicina modernă (tendinţe au fost şi 
la Hipocrate) o abordare mai complexă a pacientului, luîndu-se din ce în ce mai mult 
în considerare aspectele psihologice, tot aşa cum unii psihanalişti utilizează uneori chi- 
mioterapia. Poate că într-un viitor nu foarte îndepărtat psihanaliza şi medicina vor fu- 
ziona într-o ştiinţă multivalentă a «vindecării». Sau poate acest lucru nu se va întîmpla, 
medicina evoluind spre intervenţii genetice, iar psihanaliza spre... sociologie aplicată!” 

Cristalizarea deplină a acestei viziuni s-a produs în cursul şederii psihanalistului nos- 
tru în SUA, unde a emigrat şi din dorinţa de „a se confrunta «pe viu» cu psihanalişti 
«oficiali», pregătiţi într-un cadru institutionalizat în ţara despre care se spune că a cunos- 
cut cea mai largă ráspindire a psihanalizei”. Cit despre această confruntare, Papadima 
se socoteşte îndreptăţit să declare: „Pot să afirm că n-aş fi avut neapărat nevoie de asta. 
Ei, psihanaliştii «adevăraţi», nu se deosebesc prin nimic esenţial de noi, de ceea ce aş 
îndrăzni să numesc «şcoala românească de psihanaliză». Ce ne lipseşte nu este decît o 
recunoaştere oficială şi, eventual, afilierea la una din organizaţiile internaţionale.” 

Referitor la propria-i situaţie, el ne informează: „Sînt în curs de a obţine un PAD în 
psihologie [titlul de doctor], practic psihanaliza (tot «neoficial», deoarece nu am încă 
credentials-urile necesare) şi fac mereu comparații între pacienţii americani şi cei pe 
care i-am avut în ţară. Ca un fapt divers pot să vă spun că, de cele mai multe ori, com- 
paratia nu e în defavoarea românilor... Şi nu cred că sint prea subiectiv afirmind asta." 
Gindul înapoierii în ţară nu l-a părăsit niciodată. 

Dar nici cei de-aici nu l-au uitat. Bună parte din membrii cei mai reprezentativi ai 
Societăţii Psihanalitice Române sînt medici şi psihologi care i-au fost studenţi, ba unii 
chiar „pacienți“ la analiza didactică. Si toţi se mindresc cu asta. 

O mărturie a preţuirii de care continuă să se bucure în patrie este o notație fugară 
dintr-un roman al lui Vasile Andru apărut recent. La capătul unei înşiruiri de distinşi 
intelectuali care îşi părăsiseră (ara în ultimii ani, aflăm însemnarea: „Psihanalistul Pa- 
padima a emigrat la New York. Mulţi plecau... Cei care rámineau aici tăceau ca să 
nu-şi primejduiască viaţa sau ucenicii."! 


Psihiatrii şi psihologii combat psihanaliza, 
dar îşi însuşesc concepte freudiene. G. Ionescu, A. Dicu 


Judecînd după anumite semne, s-ar spune că în cercurile psihiatrice româneşti a stă- 
ruit şi în anii '70 acea atitudine dacă nu de ostilitate, cel puţin de indiferenţă faţă de 


+. V. Andru, Muntele Calvarului, Bucureşti, Ed. Militară, 1991, p. 240. 

psihanaliză, moştenită din deceniile anterioare. De pildă în volumasul Psihoterapia, edi- 
tat la Sibiu în 1973-1974 de organizatorii primului şi celui de-al doilea simpozion de 
psihoterapie, nu se intilneste în rezumatele comunicărilor prezentate de cei 33 de par- 
ticipanti nici o referinţă la psihanaliza freudiană. Volumul Relaţiile interdisciplinare ale 
psihiatriei, reunind textele (sau rezumatele ample) ale celor peste 140 de comunicári 
programate la sesiunea ştiinţifică din octombrie 1975 de la Spitalul Clinic Socola din 
laşi, cuprinde doar două lucrări bazate pe doctrina lui Freud, despre care se fac unele 
aprecieri critice în alte două lucrări. 

Prezentarea şcolilor psihanalitice pe care Vasile Predescu şi Aurel Romilă au inclus-o 
în manualul de psihiatrie din 1976 se caracterizează prin efortul de a păstra măsura între 
combaterea neajunsurilor doctrinare ale freudismului şi recunoaşterea anumitor merite 
istorice ale lui. Astfel, savantului vienez i se aduce imputarea de a fi subordonat biolo- 
gicului aspectele sociale ale psihopatologiei, ceea ce a favorizat „orientările materialist- 
vulgare ale antropologiei”. Pe de altă parte, psihanaliza „are totuşi meritul de a fi dat o 
sinteză oarecum unitară asupra funcţionării psihicului, într-un moment istoric cînd totul 
era fragmentat de pozitivismul secolului al XIX-lea*.! 

În raportul pe care profesorul Predescu şi colaboratorii săi l-au prezentat la consfă- 
tuirea de la Bucureşti din 1977 despre „psihopatologia comportamentului sexual", psih- 
analiza este tratată cu destulă severitate: „Pornind de la o bază factuală îngustă, consti- 
tuită din rememorările nevroticilor adulţi, S. Freud a oferit o explicaţie psihodinamică 
unilaterală.“2 Dar cam tot aceeaşi echipă de clinicieni şi-a axat fără ezitare referatul pri- 
vitor la psihoterapia aplicată adolescenților pe concepţiile Annei Freud.? 

În perioada de care ne ocupăm, psihiatrul George Ionescu n-a arătat prea multă dis- 
ponibilitate faţă de psihanaliză, mai ales în ce priveşte latura doctrinară a acesteia, ceea 
ce nu înseamnă că, în anumite ocazii, nu s-a exprimat favorabil despre învăţătura lui 
Freud. 

Într-un articol despre psihoterapia de grup, publicat împreună cu Vasile Predescu, 
se atrage stăruitor atenţia asupra erorii pe care o comit cei ce identifică psihoterapia, 
metodologie avînd o veche şi largă aplicabilitate, cu psihanaliza, varietate relativ recentă 
a psihoterapiei. Este drept că această confuzie a devenit posibilă datorită faptului că 
freudiştii „au abordat fără rezerve psihoterapia, au modelat-o conform teoriei lui Freud 
şi au încărcat-o cu concepte freudiene“. Devenim astfel martorii unui adevărat complot 
vizând impunerea psihanalizei ca formă superioară a psihoterapiei: „Psihanaliştii, avînd 
in general o temeinică formare teoretică, bazaţi pe această unică metodă terapeutică, 
merg în front compact, intransigenti şi impenetrabili oricărei influenţe străine (deseori 
oricărui argument realist), apárind cu înverşunare ceea ce ei numesc «aurul pur» al ana- 
lizei. Ceilalţi medici, tributari mai multor izvoare metodologice, într-o ambiguitate so- 
mato-psihoterapeutică (ce exprimă realismul şi spiritul lor pragmatic), înaintează în ne- 
orînduială (ignorând războiul declarat cu o jumătate de secol în urmă), ştiind cá, mai 
mult decât lupta proprie, aliaţii lor (realitatea clinică şi timpul) îi vor duce la victorie."* 


1. V. Predescu şi A. Romilă, Psihanaliza şi şcolile psihanaliştilor disidenţi, în Psihiatrie, 
Bucureşti, Ed. Medicală, 1976, p. 46 şi 48. 

2. V. Predescu, C. Oancea, D. Christodorescu, Psihosexualitatea umană în stare normală şi 
patologică cu factorii săi determinanți, în „Neurologie, psihiatrie, neurochirurgie“, XXIII (1978), 
nr. 1 din ian.-mart., p. 59. 

3. V. Predescu, C. Oancea, Sanda Măgureanu, Particularităţile psihoterapiei la virsta adoles- 
cenfei, în „Neurologie, psihiatrie, neurochirurgie“, XXII (1977), nr. 4 din oct.-dec., pp. 241-251. 

4. V. Predescu şi G. Ionescu, Psihoterapia de grup (I), în „Neurologie, psihiatrie, neurochi- 
rurgie“, XV (1970), nr. 1 din ian.-febr., p. 51. 

scale, grile si alte tehnici specifice. Studiul a fost extins la elevii unor şcoli medii în 
care studenţii făceau practică pedagogică. 

Dintre concluziile formulate de colectivul de psihologi, medici şi studenţi care a 
efectuat cercetarea, reținem doar cîteva cu certă rezonanţă psihanalitică: „adolescenţa 
se consumă după modelul unei psihoterapii de tip analitic; întreaga fenomenologie psi- 
hică pe care pacientul analizat o dezvoltă dirijat în timpul curei, tînărul o elaborează 
spontan în anii adolescenţei; toate mecanismele de apărare a Eului (proiecţie, introiectie, 
interiorizare, regresie, identificare etc.), interpretate de psihanaliză ca tot atitea rezis- 
tente, sînt regăsite într-o amplă şi evidentă manifestare la adolescent; nevroza de trans- 
fer, boală artificială, experimentală, creată de situaţia analitică, preambul operational al 
„vindecării”, poate fi asimilată cu „criza adolescenţei“; la rindul lor, terapeutul şi co- 
terapeutul pot fi asimilați, în anumite limite, părinţilor adolescentului*.! 

Programarea acestui studiu a reprezentat o recunoaştere a fecundității metodei psih- 
analitice: chiar dacă teoria freudiană a transferului şi contratransferului ar fi discutabilă 
sub multe aspecte, ea poate totuşi servi ca punct de plecare în investigaţii capabile să 
dezvăluie dacă nu esenţa, cel puţin mecanismele unor procese psihice altminteri greu 
abordabile sau inabordabile de către cercetători. Fără îndoială că studiul despre „adoles- 
centá si transfer“ nu anulează obiecțiile pe care doctorul George Ionescu le-a formulat 
la adresa psihanalizei?, dar nu este mai puţin adevărat cá acest studiu are cumva sem- 
nificaţia unui omagiu adus gîndirii freudiene. 

În al său Itinerar psihiatric, Petre Brânzei a introdus un capitol despre „psihoterapia 
analitică (psihanaliza)", unde a insistat asupra precursorilor lui Freud în această direcţie: 
Charcot, Janet, Breuer şi mai cu seamă ceasornicarul din Belfast, Ph. P. Quimby, un 
magnetizor care a inaugurat curele prin persuasiune (mind cure), în care pacientului i 
se sugera să-şi amintească psihotraumele sexuale uitate. Profesorul ieşean ne îndeamnă 
să nu confundăm metoda simplistă a lui Quimby cu psihanaliza lui Freud. Dar cînd e 
vorba de evaluat aceste modalităţi psihoterapeutice, Brânzei declară: „Cimpul predilect 
de aplicare a psihanalizei rămîne, ca şi în cazul mesmerismului şi al hipnozei, teritoriul 
incert al «nevrozei de conversiune», care... se poate vindeca prin intermediul oricărei 
alte proceduri persuasive."? 

Era inevitabil ca, în problemele genezei şi interpretării viselor, psihiatrii să facă re- 
ferinte la doctrina lui Freud. În cartea sa din 1970 Visul şi structurile subconştientului 
(prelucrare a scrierii din 1938 Funcţiunile creatoare ale subconştientului), on Biberi 
denunţă insuficientele onirologiei freudiene: „Freud explică printr-o formulă rigidă o va- 
rietate [de fenomene] care se refuză reducerii la unitate, dind, de altminteri, dovadă de 


1. G. Ionescu, Adolescenfd şi transfer, în „Neurologie, psihiatrie, neurochirurgie“, XXIV 
(1979), nr. 1 din ian.-mart., pp. 23-27. i 

2. Într-adevăr, în raportul pe care l-a întocmit, împreună cu profesorul V. Predescu, pentru 
Consfătuirea naţională de psihologie medicală de la Cluj din 1972, conferenţiarul G. Ionescu arăta- 
se prea puţină preţuire noţiunilor freudiene de transfer si contratransfer, afirmind că, de fapt, Freud 
nu are în vedere comprehensiunea dintre pacient şi analist bazată pe reciprocitate afectivă, ci o 
directionare univocă a afectivității, dinspre bolnav către medic (V. Predescu si G. Ionescu, Psi- 
hologia, dimensiune implicită a medicinii, în „Neurologie, psihiatrie, neurochirurgie”, XVII 
(1972), nr. 4 din iul.-aug., p. 292). 

3. P. Brânzei, Itinerar psihiatric, ed. II, laşi, Ed. Junimea, 1979, pp. 463-465. În acelaşi spirit 
şi cu evocarea aceloraşi „precursori“ este prezentată psihanaliza pe spaţiul a două pagini în ma- 
nualul redactat de profesorii P. Brânzei şi Aurelia Sirbu (vezi Psihiatrie, Bucureşti, Ed. Didactică 
şi Pedagogică, 1981, pp. 326-327). 

subtilitate de interpretare, in cazurile indoielnice, pentru a le explica prin teoria lui, si 
trecind sub tácere cazurile incompatibile cu aceasta."! 

O atitudine foarte circumspectá faţă de onirocritica freudiană întîlnim şi în culegerea 
de studii Visul — probleme de fiziologie, psihologie şi patologie. În capitolul despre 
„interpretarea viselor”, scris de profesorul Liviu Popoviciu de la Tirgu Mureş, redactorul 
principal al cărţii, se arată că simbolistica viselor propusă de Freud şi alţi psihanalişti 
„reprezintă elucubratii şi «naivităţi» moderne, multe din ele inspirate din naivitátile şi 
misticele interpretări antice"? 

În aceeaşi publicaţie, Virgil Enătescu s-a ocupat de Vis şi psihanaliză. Autorul se 
socoteşte dator să explice de ce nu a ignorat teoriile freudiste: „Justificarea existenţei 
unui subcapitol referitor la interpretarea psihanalitică a visului este argumentată de vo- 
lumul foarte mare de cercetări efectuate prin această metodă asupra fenomenului de vis, 
pe parcursul a peste şapte decenii.” Recunoscîndu-i psihanalizei capacitatea de a stimula 
gindirea psihiatrică şi chiar o anumită utilitate practică, doctorul Enătescu îşi exprimă 
convingerea că această orientare ştiinţifică „a apărut în mod prematur, pe un fond de 
cunoaştere ineficient, intuind unele aspecte ale psihicului uman, dar oferindu-le o rezol- 
vare insuficientă“.5 

În lucrarea despre „patologia obsesivă”, Mircea Lăzărescu îl categoriseşte pe paci- 
entul său tipic ca fiind un individ cu „caracter sadic-anal”, dar îşi avertizează imediat 
cititorii că, deşi foloseşte o terminologie freudiană, demonstrațiile lui nu au nimic comun 
cu psihanaliza, care se preocupă de punerea în evidenţă a pulsiunilor, concepte subiec- 
tive şi speculative, iar nu de observarea obiectivă a „actului“, expresie bio-socială, cu 
implicaţii morale, a personalităţii concrete. 

Eduard Pamfil şi Doru Ogodescu îşi propun şi ei, în studiul pe care l-au consacrat 
,nevrozelor", să respingă fundamentele psihanalizei. Freud i-a deziluzionat profund pe 
cei care speraseră ca psihanaliza să le ofere cheia dinamicii psihicului: „Aceea care s-a 
crezut cea mai umană şi mai totalistă direcţie a psihologiei moderne, respectiv cea încer- 
cată de freudism, nu a condus la o caracterologie", deoarece nu este vorba de „un sistem 
care să culmineze cu explicarea structurală a persoanei“.5 

Unei critici sistematice a fost supus freudismul mai cu seamă în Persoană şi deve- 
nire, următoarea lucrare rezultată din colaborarea lui Pamfil cu Ogodescu. „Psihanaliza 
(din fericire!) — exclamă autorii — îşi poartă germenii de autodistrugere în înseşi for- 
mulările sale“; fatalitatea acestei autodistrugeri s-ar datora faptului că noţiunea de „in- 
conştient“ este perimată, ca una „tributară ambianţei filozofice şi ştiinţifice a sfirşitului 
secolului al XIX-lea“. În viziunea psihiatrilor timişoreni, psihanaliza se înfăţişează ca o 
doctrină pesimistă, cu temeiuri metodologice de tip teologal: „Capitala si neasteptata 
eroare freudistă va fi, pînă la urmă, introducerea unui sistem secvenţial-cauzalist, pre- 
destinic (un fel de neocalvinism) în ştiinţa despre psihic, care suferea de acest viciu 
epistemologic, dar care începuse deja să înregistreze influenţele gîndirii şi teoriilor pro- 


1. 1. Biberi, Visul şi structurile subconştientului, Bucureşti, Ed. Ştiinţifică, 1970, p. 160. De 
remarcat că Biberi evită să folosească termenul, probabil prea ,freudist", inconştient, preferindu-i 
subconştientul, privilegiat de P. Janet. Aceeaşi neîncredere în psihanaliză l-a determinat pe psi- 
hiatrul şi eseistul Biberi ca, în lucrarea sa Eros (Bucureşti, Ed. Albatros, 1974), ce se voia un 
manual de ,erotologie" destinat tineretului, numele lui Freud să nici nu fie menţionat. 

2. Visul — probleme de fiziologie, psihologie şi patologie, Cluj-Napoca, Ed. Dacia, 1978, p. 163. 

3. Ibidem, p. 151 şi 158. 

4. M. Lăzărescu, Patologie obsesivă, Bucureşti, Ed. Medicală, 1973, pp. 61-63. 

“5. Ed. Pamfil şi D. Ogodescu, Nevrozele, Timişoara, Ed. Facla, 1974, pp. 22-23. 

babiliste. Psihanaliştii sint astfel descoperitorii şi formulanţii celei mai pesimiste şi fa- 
taliste descrieri a lui homo sapiens. Fiindcă ei debutează negind ceea ce are caracteristic 
psihismul: proprietatea de a fi un sistem probabilist, proiectiv şi inovant."! Aici este 
denunţat hiperdeterminismul psihic, adeseori imputat lui Freud. 

Teza freudiană a inconştientului care furnizează material operativ conştiinţei ar dez- 
vălui un mod de gîndire schematic şi conservatist: „Pentru Freud conştiinţa îşi trage 
seva din ea însăşi. Dar nu pentru o descoperire şi dezvoltare a noului, ci pentru consoli- 
darea vechiului. Si pentru aceasta freudismul trebuie considerat ca o viziune reduc[ionis- 
tă, pesimistă despre lume şi despre suflet.” Pe de altă parte, prioritatea acordată activi- 
tátilor inconștiente condamnă psihanaliza la o optică meschină: „Lipsindu-i dimensiunea 
solară a axiologicului, [care se află] înfundată în abisurile inconştiente, omul imaginat 
de freudism este mic, complexat, jalnic, deci ab initio bolnav (nevrotic).“2 De aceea 
eliberarea de sub tirania psihanalizei începe cu negarea conceptului freudian de „incon- 
stient": „Antifreudism înseamnă, de fapt, a nu accepta ideea existenţei inconştientului 
ca realitate trăită, experimentabilà." 

Referitor la îndatorirea de a grăbi „amurgul psihanalizei”, cei doi autori ai concepţiei 
„triontice“ despre funcţionalitatea psihicului uman atrag atenţia asupra dificultăţilor pe 
care nu pot să nu le întîmpine tentativele de demolare a freudismului: „Psihanaliza se 
poate conecta cu şi la orice sistem, datorită limbajului său metaforic, ocult şi cameleonic 
construit. Supleţea ei adaptativă reprezintă una din marile reuşite literare ale sfirşitului 
de secol al XIX-lea. Şi o stranie aventură a psihologiei.“3 

Tot sceptici în privinţa eficacităţii terapiei analitice şi neconvinşi de valabilitatea în- 
vátáturii freudiene se declară Vasile Văleanu şi Constantin Daniel, autorii unei „psiho- 
somatici feminine". Şi ei protestează împotriva a ceea ce numesc „exproprierea“ de către 
„feluritele şi numeroasele şcoli psihanalitice“ a abordării psihosomatice a patologiei 
umane. Fără să tăgăduiască valoarea anumitor teze freudiene, autorii noştri formulează 
în această privinţă concluzii dezaprobatoare: psihanaliştii au preluat şi au prelucrat con- 
cepte „pe care nu ei le-au creat, dar pe care le-au popularizat“. Asemenea concepte pot 
fi încă utilizate, deşi, „în fundamentarea ei teoretică şi în dezvoltarea ei ulterioară, doc- 
trina psihanalitică trebuie considerată în prezent ca neverificabilă ştiinţific“ 4 

Receptivitate faţă de psihanaliză manifestă însă Andrei Athanasiu şi Victor Săhleanu 
în scrierea lor (multigrafiată) din 1972 Psihologie şi medicină, în care şi-a găsit locul 
prezentarea succintă a vederilor lui Freud, Adler şi Jung despre rolul inconştientului în 
structurarea personalităţii, precum şi a metodelor dialectice de psihoterapie, începînd cu 
psihanaliza 5 

În scrierea sa memorialistică, doctorul Tiberiu Vlad constata că, după ofensiva 
desfăşurată de inflexibilii „combatanți din linia întîi“ ai freudismului, apar detaşamen- 
tele celor „dispuşi să critice, să filtreze, să selectioneze, să decanteze, chiar să amputeze 
sau să deformeze, în scopul de a conserva viabilul", astfel încît „edulcorarea, digestia 


1. Ed. Pamfil si D. Ogodescu, Persoană şi devenire, Bucureşti, Ed. Ştiinţifică şi Enciclope- 
dică, 1976, p. 72. 

2. Ibidem, pp. 78-79. 

3. Ibidem, p. 86 şi 89. 

4. V. Văleanu şi C. Daniel, Psihosomatica feminină, Bucureşti, Ed. Medicală, 1977, pp. 141-142. 

5. Vezi versiunea tipărită a lucrării: A. Athanasiu, Elemente de psihologie medicală, Bucu- 
reşti, Ed. Medicală, 1983, pp. 21-25 şi 290-292. 

şi asimilarea unor noţiuni incomode să devină din ce în ce mai facile".! Şi doctorul 
Enătescu observa cá o serie de psihoterapeuti adversari ai freudismului se servesc în 
practica lor de catarsis, relaxare şi „alte metode terapeutice derivate din psihanaliză”, 
fără totuşi să adopte şi „modelul explicativ teoretic“ propus de Freud? 

Iată şi un articol despre „sindromul Centaurului* manifestat de automobiliştii care, 
datorită „refulărilor“, „frustraţiilor“ şi „complexelor de inferioritate”, devin agresivi la 
volan, agresivitate care e şi expresia unui „simbolism sexual"? Termenul „psihanaliză“ 
şi numele lui Freud nu apar în acest text care totuşi se vrea de orientare freudiană. 

În cadrul „procesului psihanalizei“, distinsul psiholog care a fost Vasile Pavelcu nu 
putea, acum un sfert de secol, să nu citeze unele opinii defavorabile freudismului for- 
mulate de teoreticienii sovietici sau de „marxizanţii” occidentali. Personal considera că 
„este greu să se separe partea de adevăr de partea de eroare într-o doctrină atît de com- 
plexă si atit de discutată cum este psihanaliza. Cu atit mai mult cu cît, chiar si greşind, 
un asemenea curent de gîndire — în măsura în care la bază se află seriozitate şi intenţii 
ştiinţifice, cum este, indiscutabil, cazul lui Freud — stimulează dezbateri, contrademon- 
stratii şi cercetări care contribuie, uneori într-o mare măsură, la depistarea problemelor 
şi lărgirea orizontului“. 

În orice caz, el nu se arăta dispus să persiste în afirmaţia pe care o făcuse în cartea 
Adevăr şi eroare publicată in 1943 la laşi: „Tot ce este nou în freudism nu este just, 
iar ceea ce este just nu este nou." Profesorul ieşean explica schimbarea sa de atitudine 
nu numai prin propria-i evoluţie intelectuală, dar şi prin evoluţia pe care o cunoscuse 
freudismul însuşi: „Psihanaliza de azi diferă de cea de acum 33 de ani; experienţa a 
făcut-o mai suplă; riscurile au diminuat; empirismul s-a redus; încrederea a sporit."4 

Şi profesorul Paul Popescu-Neveanu consemnează în cursul său de psihologie din 
1977 observaţii critice despre psihanaliză, dar cu preocuparea de a nu încălca regulile 
onestităţii ştiinţifice şi pedagogice. Privitor la onirologia freudiană, el apreciază cá „vi- 
ciile doctrinei“ sînt amplificate de generalizări teoretice ilegitime operate pe baza ma- 
terialului provenit din studiul viselor; nu este însă mai puţin adevărat că, în acest do- 
meniu, Freud „ne oferă un model interesant şi demn de luat în seamá".? 

„Unele precizări cu privire la psihanaliză“ oferă A. Cosmovici în studiul introductiv 
la o culegere de articole despre metodele folosite pentru cunoaşterea personalităţii ele- 
vilor, printre care textele Rorschach şi TAT, ambele „de inspiraţie psihanaliticá".$ 

În Introducerea în psihologie publicată de Mihai Golu şi Aurel Dicu in 1972, psih- 
analizei ortodoxe si disidenţelor sale li se acordă 20 de pagini. Alături de notații lipsite 
de patimă referitoare la unele aspecte de amănunt, se întîlnesc aici caracterizări „nimi- 


1. T. Vlad, Confesiunile unui psihiatru, Bucureşti, Ed. Litera, 1985, p. 200. Însuşi T. Vlad a 
procedat ca un asemenea „combatant din linia a doua“ de-a lungul unor pagini ale scrierii sale 
din 1978 Psihologia şi psihopatologia comportamentului, unde a dezvoltat teze psihanaliste fără 
să recurgă la vocabularul de rigoare. 

2. Visul — probleme de fiziologie, psihologie şi patologie, pp. 156-157. 

3. R. Djuvara, Lelia Ioan, O. Ştefănescu, Psihologia automobilistului sau „sindromul Cen- 
taurului“, în „Viaţa medicală“, XVII (1970), nr. 2 din 26 ian., pp. 81-82. 

4. V. Pavelcu, Drama psihologiei, ed. II, Bucureşti, Ed. Didactică şi Pedagogică, 1972, 
pp. 188-189. 

5. P. Popescu-Neveanu, Curs de psihologie generală, vol. II, Bucureşti, Universitatea din 
Bucureşii — Facultatea de Filozofie, 1977, p. 387. 

6. Vezi Metode pentru cunoaşterea personalităţii, Bucureşti, Ed. Didactică şi Pedagogică, 
1972, pp. 21-30. Articolele despre amintitele teste sînt semnate de Miltred Cristescu. 

citoare" ale ansamblului doctrinei psihanaliste. Cei doi psihologi apreciază cá sistemul 
freudian se bazează pe „consideraţii subiective şi arbitrare“, el se aseamănă cu religia, 
„care-ţi cere să crezi în dogmele sale, fără să cercetezi şi să pui întrebarea de ce?" Aşa 
se face că freudismul a devenit „aliatul preţios“ al majorităţii concepţiilor obscurantiste 
şi iraţionaliste din psihologia şi sociologia burgheză.! 

După ce, într-o lucrare din 1977, a consemnat unele observaţii critice la adresa noţiu- 
nii de inconştient în varianta ei freudiani?, Aurel Dicu a publicat broşura de 94 de pagini 
(cu un tiraj de 26 000 de exemplare) Ce este psihanaliza? în colecţia „Ştiinţa pentru 
toti" a Editurii Ştiinţifice şi Enciclopedice. Este vorba de unica expunere concisă despre 
freudism adresată unui public foarte larg apărută la noi. Din acest punct de vedere, lu- 
crarea psihologului A. Dicu (care la vremea aceea lucra în calitate de redactor la Editura 
Ştiinţifică) merită o atenţie deosebită. 

Prima treime a lucrării tratează despre problema inconştientului şi a conştiinţei îna- 
inte de Freud, începînd cu Descartes, Leibniz şi Kant şi terminînd cu Charcot, Janet şi 
Bernheim. Chiar atunci cînd se trece la prezentarea psihanalizei ca atare, se vorbeşte 
mai cu seamă de faza iniţială a elaborării doctrinei freudiene, cu totala omitere a înnoi- 
rilor suferite de metapsihologie după primul război mondial. Sînt semnalate principalele 
orientări psihanalitice disidente (cele ale lui Adler şi Jung), precum şi unele teorii „neo- 
freudiste“ (cele ale lui Fromm? şi Karen Horney). 

Trecînd la o „apreciere critică generală asupra psihanalizei“, autorul ne îndeamnă 
să nu pierdem din vedere două aspecte istorice: a. psihanaliza este „un produs al ideolo- 
giei burgheze aflate în etapa de criză“ şi b. psihanaliza este „una din variantele psiho- 
logiei occidentale“, ale cărei fundamente absolutizante şi metafizice nu permit rezolvarea 
Ştiinţifică a tuturor problemelor „organizării psihocomportamentale a omului“. Aceste 
considerente nu ne dau totuşi dreptul să negám ceea ce este „peren şi valoros“ în psih- 
analiză, precum aspectele de ordin aplicativ cu caracter terapeutic sau profilactic, dar şi 
unele de ordin teoretic: demonstrarea importanţei ce revine componentei inconştiente a 
psihicului, relevarea caracterului dinamic şi contradictoriu, dar totodată sistemic şi ie- 
rarhizat al vieţii psihice, punerea în evidenţă a mecanismelor de reacţie emoţională la 
solicitările externe 4 

Cit despre limitările şi neajunsurile psihanalizei, sînt menţionate: absolutizarea rolu- 
lui inconştientului în dinamica vieţii psihice, tendinţa reductionistá de biologizare a psi- 
hicului uman, orientarea pansexualistă, pretenţia de a construi o doctrină generală despre 
om şi societate. De aici şi concluzia concluziei: „Lucrările de psihanaliză impresionează 
pe cititor mai mult prin ineditul terminologiei şi prin deschiderea pe care, chipurile, o 
creează către aspectele ascunse, enigmatice ale vieţii lui interioare, decît prin argumen- 
tare şi forţa faptelor.“5 

Trebuie însă recunoscut cá, in atmosfera ce se crease către sfirşitul anilor '70, cînd 
partidul îndemna tot mai stăruitor la sporirea vigilentei revoluţionare faţă de manifestări- 
le ideologice incompatibile cu învăţătura materialist-dialectică, o scriere urmărind in- 
formarea maselor în privinţa freudismului nu putea să fie prevăzută cu o altă „încheiere“ 
decît cea care figurează pe ultima pagină a broşurii Ce este psihanaliza? 


1. M. Golu şi A. Dicu, Introducere în psihologie, Bucureşti, Ed. Ştiinţifică, 1972, p. 46. 

2. A. Dicu, Conştiinţă şi temperament, Timişoara, Ed. Facla, 1977, pp. 50-59. 

3. Dar despre adeziunea lui Fromm la marxism nu se pomeneşte nimic. 

4. A. Dicu, Ce este psihanaliza ?, Bucureşti, Ed. Ştiinţifică şi Enciclopedică, 1978, pp. 86-88. 
5. Ibidem, pp. 89-90. 

Mai trebuie spus că, în întregul deceniu al optulea, n-a fost tipărită nici o traducere 
în limba română din operele lui Freud. Putem semnala doar publicarea în „Aeskulap”, 
revista trimestrială a studenţilor de la IMF Tirgu Mureş, a unor fragmente din biografia 
lui Sigmund Freud redactată de Ernest Jones, tălmăcirea fiind însoţită de o prezentare 
elogioasá, semnată de Ş. Tamburlini, a personalităţii lui Freud şi a lui Jones. 


Psihanaliza si creaţia în anii '70. Ioana Creţulescu, 
Eug. Simion, Al. Protopopescu 


Care poate fi contribuţia psihanalizei la orientarea investigaţiilor istoriografice? — 
se întreba în 1976 Lucian Boia.2 Incursiunile istorice întreprinse de Freud în Totem şi 
tabu îi apăreau tânărului cercetător ca „fantasmagorii, imposibil de admis într-o viziune 
autentic ştiinţifică“. Dar, „indiferent de extravagantele părintelui psihanalizei“, trebuié 
recunoscută existenţa inconştientului uman şi a manifestărilor multiple ale acestuia. Mai 
cu seamă astăzi, cînd istoriografia „pune tot mai mult accent pe descifrarea mentali- 
tăților fiecărei epoci istorice“, teoriile şi metodele psihanalitice trebuie să fie evaluate 
şi din acest punct de vedere. 

Dacă inconştientul individual, cu fundamentarea lui eminamente biologică, repre- 
zintă o realitate de netăgăduit, nu tot atât de siguri putem fi de existenţa unui inconştient 
colectiv. Teoria jungiană a arhetipurilor nu beneficiază de o atestare ştiinţifică, de vreme 
ce genetica neagă actualmente posibilitatea transmiterii ereditare a experienţelor psihice. 
Pe de altă parte, a admite rolul „complexului lui Oedip” şi al altor entităţi psihologice 
similare în determinismul evenimentelor istorice înseamnă a nega însăşi evoluţia isto- 
rică, a promova viziunea unei „istorii ciclice, repetitive, care, cu alte măşti, ar acoperi 
acelaşi repertoriu”. 

Dacă deci psihanaliza „nu poate fi admisă ca metodă generală de interpretare a isto- 
riei", ea se dovedeşte totuşi capabilă, cînd e folosită cu multă prudenţă, să ajute la „în- 
telegerea vieţii spirituale a oamenilor unei anumite epoci“. 

Unele probleme ale psihologiei etnologice au fost atinse fugar de Romulus Vulcănes- 
cu într-o comunicare prezentată la simpozionul de etnologie medicală de la Cluj din 
mai 1972. Fără să se refere explicit la lucrările etnopsihanaliştilor contemporani (printre 
care Georges Devereux, cel născut in Lugojul nostru, se bucurá de un imens prestigiu), 
cercetătorul bucureştean abordează anumite aspecte ale interferentelor dintre etnologie 
şi psihiatrie, criticând, printre altele, teoria freudistă potrivit căreia, în stadiile iniţiale de 
fiintare a societăţii, predomină elemente nevrotice induse mai ales de interdicțiile de 
ordin sexual. În orice caz, psihanaliza permite etnologiei, apreciază Vulcănescu, „să 
atingă curentele profunde ale psihicului uman, care dau civilizaţiei şi culturii întreaga 
lor semnificaţie“ 3 ` 

De-a dreptul drăcesc i se înfățişa Freud muzicologului George Bălan. Dintr-un ar- 
ticol al său apărut în 1972 aflăm că, tocmai într-o perioadă „cînd muzica glorifica mai 
exaltant ca oricind măreția omului“, a izbucnit „strigătul ahrimanic" al medicului vie- 


1. E. Jones, Autopsia lui Freud, in ,Aeskulap*, IV (1971), nr. 12-13 din dec., pp. 12-14. 
Aceasta a fost, de altfel, ultima apariţie a revistei... 
2. L. Boia, Oedip, istoria şi visele..., în „Contemporanul“, 1976, nr. 19 (1 539) din 7 mai, p. 4. 
„3. R. Vulcănescu, Contextul etnologic al iatrosofiei, în vol. Probleme de etnologie medicală, 
Cluj, Academia R. S. România — Filiala Cluj, 1974, pp. 62-63 (multigrafiat). 

nez: „Stingeţi luminile, căci toate sint minciuni. Omul este înainte de toate instinctua- 
litate obscură... Încă din pîntecele mamei sale, el tinde să se împreune cu aceasta şi 
să-şi ucidă tatăl... Eul superior n-are nici o putere în faţa teribilelor stihii ce se ridică 
din inconştient.” Şi poate că strigătul acesta malefic nu s-ar fi auzit dacă n-ar fi inter- 
venit ceea ce G. Bălan numeşte, marea trădare“: atonalistul Arnold Schönberg a acţionat 
pe tărîmul muzicii în favoarea „curentului infernal" din cadrul „aceleiaşi direcţii spiri- 
tuale în numele căreia se ivise Freud*.! Nu trebuie pierdut din vedere că epitetul infernal 
nu reprezintă aici o figură de stil, ci indică, sub pana unui credincios militant, o orientare 
avîndu-şi izvoarele pe domeniile lui Belzebut însuşi. 

Într-un articol ulterior, animatorul vieţii muzicale bucureştene de la acea epocă se 
declară de acord cu afirmaţia lui Jung cum că Freud „nu-l citise niciodată pe Nietzsche“, 
deşi saluta în persoana acestuia pe predecesorul metodei sale. Dar gîndirea şi stilul lui 
Freud, „de un pozitivism rece şi insensibil la vibraţiile înalte ale sufletului”, nu au nimic 
comun cu creaţia nietzscheană. De altminteri, Bălan se îndoieşte că inventatorul faimo- 
sului „complex al lui Oedip“ l-ar fi citit măcar pe Sofocle...2 

De-a lungul deceniului al optulea, criticii psihanalitice i s-a acordat sistematic atenţie 
de către unii din teoreticienii literaturii şi cronicarii literari de la noi. Vom semnala astfel 
luările de poziţie din 1972 ale Ioanei Creţulescu, care, într-un cuprinzător studiu inclus 
în culegerea Analiză şi interpretare, constata recenta recrudescentá a influenţei exerci- 
tate de psihanaliză în domeniul criticii literare. Era însă vorba de o întreagă schimbare 
de optică, întrucît noua critică psihanalitică se afirma în opoziţie cu „tradiția“ psihana- 
lizei literare din anii '30, pătrunse de „spirit medical“.3 

Ioana Creţulescu remarca totuşi posibilitatea realizării unui veritabil „transfer meto- 
dologic" între psihanaliza terapeutică şi cea literară, deoarece, „oricât ar părea de ciudat, 
între clinică şi literatură nu există bariere de netrecut". De altfel, din metodă de cercetare 
a psihicului, psihanaliza a devenit „un mod de a gîndi” 4 

Sint apoi semnalate „coordonatele istorice“ ale procesului de validare a psihanalizei 
printre procedeele de electie ale interpretării creaţiei artistice, insistindu-se asupra apor- 
tului lui Freud însuşi şi al primilor critici literari din şcoala sa, precum şi asupra lucrărilor 
celor dintîi psihanalişti francezi. Ancorind în actualitate, o atenţie specială este acordată 
atit psihocriticii, cu punerea în evidenţă a contribuţiilor lui Charles Mauron, cit şi im- 
plicaţiilor lacanismului în domeniul analizei literare. Nu putea la vremea aceea să lip- 
sească din încheierea studiului referinţa la „colosala influenţă a marxismului” asupra 
psihanalizei literare, influenţă manifestată mai cu seamă prin relevarea ,latentelor so- 
ciale“ neapărat prezente la făurirea operei de artă 5 

Într-un alt articol, apărut în culegerea Estetica filozofică şi ştiinţele artei, Ioana Cre- 
fulescu precizează că „întoarcerea la Freud" nu înseamnă nicidecum adoptarea ca în- 


1. G. Bălan, Muzica şi... psihanaliza, în „România literară“, V (1972), nr. 3 din 13 ian., p. 23. 
Articolul a fost reprodus, sub titlul Ce a însemnat pentru evoluţia muzicii descoperirea făcută de 
doctorul Freud, în cartea lui G. Bălan, Mică filosofie a muzicii, Bucureşti, Ed. Eminescu, 1975, 
pp. 80-82. 

2. G. Bălan, Doctorul Freud în fata lui Oedip, în „România literară”, V (1972), nr. 7 din 10 
febr., p. 27. La acest text, doctorul I. Vianu avea să replice, în numărul următor al „României 
literare“, prin articolul Oedip şi semnificaţia culturii pe care l-am semnalat mai-nainte. 

3. Ioana Creţulescu, Critica psihanaliticd, în vol. Analiză şi interpretare, Bucureşti, Ed. Şti- 
intificá, 1972, p. 281. 

4. Ibidem, p. 249 şi 251. 

5. Ibidem, p. 284. 

drumător a unui eventual „Freud critic literar“, ci recunoaşterea faptului că medicul şi 
psihologul Freud „a oferit sugestii” pentru viitoarele critici psihanalitice, chiar dacă de- 
seori asemenea sugestii „au fost prost înțelese şi deci prost aplicate“. Ea se raliază în- 
demnului permanent al lui Jacques Lacan de a se întreprinde o „relectură a lui Freud, 
mult prea denaturat de psihanaliştii care nu au obţinut decît rudimente şi degenerări ale 
metodologiei prefigurate de el^. De asemenea, Ioana Creţulescu se arată înţelegătoare 
cu echipa de la „Tel Quel", atunci cînd aceasta consideră că „psihanaliza literară se 
poate dovedi rodnică numai dacă, pe de o parte, se desparte de psihanaliza terapeutică 
şi, pe de altă parte, se înglobează într-un cadru conceptual determinat, cum este acela 
al marxismului*.! 
Sub genericul „Confruntări actuale”, revista „Luceafărul“ din 15 septembrie 1973 
oferă un grupaj de trei articole pe tema raporturilor dintre psihanaliză şi literatură. 
Paul Georgescu mărturiseşte că întîlnirea cu psihanaliza a fost „un eveniment deo- 
sebit de important al adolescenţei sale, un element constituțional al formaţiei sale inte- 
lectuale“. Ca marxist, el nu poate accepta anumite neîmpliniri şi chiar anumite laturi 
ale doctrinei freudiste, dar este convins de utilitatea explorării noului continent al psy- 
che-ului descoperit de Freud. Criticul înregistrează cu satisfacţie incursiunile pe terito- 
riul psihanalizei literaturii, întreprinse la noi de I. Vianu, Ov. S. Crohmălniceanu, S. 
Damian, M. Petroveanu şi mai ales de Georgeta Horodincá. Pentru realizarea unei rod- 
nice conlucrări între teoreticienii literaturii şi psihanalişti este însă nevoie ca fiecare din- 
tre ei să-şi revizuiască procedeele: „Dacă psihanaliza poate constitui o mediatie necesară 
în analiza critică, putînd interesa nu numai biograficul, ci textul literar, este neapărată 
nevoie ca, pe de o parte, istoricul literar să renunțe la derivatele nebulosului concept de 
«geniu», iar psihanalistul să se debaraseze de plicticoasa manie de a vedea în orice artist 
un nevropat ce-ar trebui suit pe celebra «canapea» a confesiunilor infantile. 
„Lecturile psihanalitice” ale lui Savin Bratu se întemeiază pe convingerea că, „în 
ciuda unor fluxuri şi refluxuri în faţa altor metode analitice, psihanaliza nu mai poate 
apărea drept o modă, perisabilă ca toate”. Criticul se ridică împotriva confuziei „biogra- 
fiste" cultivate de cei care, în trecut, credeau că fac psihanaliză literară insistind asupra 
momentelor de dezechilibru psihic, relativ sau absolut, din istoria personală a unor crea- 
tori. Istoricul literar nu poate proceda altfel decît psihanalistul care, în exerciţiul funcţiei 
sale de terapeut, interpretează discursul pacientului, iar nu biografia acestuia: „Nu bio- 
grafia ştiută îl lămureşte pe psihanalist, ci analiza textului lămureşte biografia."? 
Nicolae Balotá subliniază raționalitatea latentă şi profundă a „fenomenului supra- 
realist”, raționalitate pe care acesta o datorează în bună măsură metapsihologiei freud- 
iene, căci „descoperirea inconştientului prin metodele psihanalitice nu este o pătrundere 
prin efracţiune într-un tárim abscons, ci este o explorare sistematică îndelungată... Cu 
toate exagerările (îndeosebi în ce priveşte panerotismul simbolicii, în primele texte ale 
psihanalizei), încercarea de a stabili o simbolică sau un fel de semiotică a visului repre- 
zintă o voinţă de a înţelege aparent ininteligibilul, de a ordona haoticul“ 4 


1. Ioana Creţulescu, Critica psihică şi psihocritica, în vol. Estetica filozofică şi ştiinţele artei, 
Bucureşti, Ed. Ştiinţifică, 1972, p. 265 şi 277. 

2. P. Georgescu, O mediaţie posibilă, in „Luceafărul“, CVI (1973), nr. 37 (594) din 15 sept., 
p.3. 
3. S. Bratu, Lecturi psihanalitice, in „Luceafărul“, XVI (1973), nr. 37 (594) din 15 sept., p. 3. 
^ 4. N. Balotă, Fenomenul suprarealismului, în „Luceafărul“, XVI (1973), nr. 37 (594) din 15 
febr., p. 6. 

Probabil cá acest articol este cel care a declanşat o reacţie materializată publicistic 
către sfirşitul aceluiaşi an 1973, cînd Leonard Gavriliu, viitorul traducător din opera lui 
Freud, va tipări o notă de disculpare a părintelui psihanalizei de învinuirea că ar fi fost 
şi părintele suprarealismului. Dacă Balotá sustinuse ideea raţionalităţii freudiene a vi- 
ziunii suprarealiste, Gavriliu declară categoric: psihanaliza freudiană „este contrariul su- 
prarealismului, de care se desolidarizează integral”. Psihologul ieşean se arată neîndu- 
rător cu „metoda spontană de cunoaştere iraţională“, cum caracterizase Andre Breton 
suprarealismul: „Lirica decerebralilor [sic] pierde astfel suportul teoretic pe care şi l-a 
construit invocînd pretinse baze freudiene, iar caracterul ei anacronic în raport cu ten- 
dintele dominante ale evoluţiei umanităţii apare din ce în ce mai evident.“ 

În prefața la versiunea românească (datorată lui Alexandru George) a cărții lui Jean 
Starobinski Relația critică, Romul Munteanu consemna opinia despre freudism a teore- 
ticianului literar elvețian, care aprecia că psihanaliza se întemeiază pe „optimism me- 
todologic“, dar si pe o „metafizică pesimistá" 2 

Pornind de la afirmaţia aceluiaşi Starobinski că în psihanaliză se exercită o agresiune 
împotriva operei şi împotriva artistului, Eugen Simion constata că, de fapt, psihanaliza 
„elimină“ din discuţie opera, astfel că „în locul operei vorbesc complexele celui care a 
scris-o şi, în locul complexelor, vorbeşte pe larg, coerent, prea coerent pentru a nu părea 
suspect, analistul care a prins între miini o pradă de pret, opera, şi o devoră cu satis- 
factie"?. Dar fiindcă nu face critică psihanalitică, Eugen Simion nu-şi permite să negli- 
jeze opera în favoarea biografiei. În schimb, nici un alt critic literar român nu este mai 
stáruitor în a evidenția dimensiunea psihanaliticá, „programatică” sau doar implicită, a 
producţiilor de care se ocupă. 

Aşa este cazul cu povestirea din 1948 a lui V. Voiculescu Sezon mort, în care „sub- 
stratul psihanalitic" nu trebuie ignorat^ Drama lui Nicolae Popa din romanul F al lui 
D. R. Popescu este caracterizată de critic ca fiind „un caz de psihanaliză”. Dar nu sin- 
gurul din această scriere, căci, ne informează comentatorul, „Noe, timplar, doctor şi fi- 
lozof, utilizează metode freudiste empirice...: stingerea obsesiei (complexului) printr-o 
operaţie de convingere. O terapeutică de acelaşi gen foloseşte şi procurorul Tică în cazul 
lui Nicolae“, care Nicolae avea sentimentul că, omorind o capră de care se legase, a 
ucis un om: „Această înlocuire a obiectului pentru a justifica o intenţie la nivelul sub- 
conştientului este frecventă, şi psihanaliza a lámurit-o de mult”, ne încredinţează criti- 
cul? În legătură cu romanul postum Venin de mai al lui Ion Vinea, Eugen Simion no- 
tează: „Un critic psihanalitic ar putea descoperi uşor toate complexele puse în circulaţie 
de Freud şi de elevii lui: complexul derivat din concurenţa erotică dintre tată şi fiu, 
complexul mamei autoritare, mitul cainian (Pierrot, care se substituie fratelui său An- 
drei) etc.“S Zăbovind asupra relaţiilor dificile, parcă de „domeniul psihanalizei”, cu pro- 
pria mamá ale lui Alex, eroul Duminicii mironosifelor, un roman din 1977 al Danei 
Dumitriu, criticul ne previne că fiul „era la curent cu teoria lui Freud“; dar nu putem 
să nu fim uimiţi aflind că „personajul psihanalizabil se întinde singur pe divan şi îşi 


1. L. Gavriliu, Sigmund Freud şi mitul suprarealismului, in „Amfiteatru“, VIII (1973), nr. 11 
(95) din nov., p. 19. 

2. R. Munteanu, „Prefaţă“ la J. Starobinski, Relaţia critică, Bucureşti, Ed. Univers, 1974, p. 17. 

3. Eug. Simion, Întoarcerea autorului, Bucureşti, Ed. Cartea românească, 1981, pp. 71-73. 

4. Eug. Simion, Scriitori români de azi, vol. II, Bucureşti, Ed. Cartea românească, 1976, 
p. 308. Eroul povestirii declară cá nu e ,freudian"... 

5. Ibidem, vol. I, ed. II, Bucureşti, Ed. Cartea românească, 1978, p. 622. 

6. Ibidem, vol. II, p. 283. 

analizeazá complexele. Procedeul este curent in proza din ultimele decenii — remarcá 
totusi Eugen Simion, adaugind: Dana Dumitriu nu insistá in aceastá directie; dá numai 
o sugestie despre complexitatea relaţiilor dintre oameni cu o instrucţie superioară şi de- 
spre efortul lor de a-şi stăpîni, prin analiză, datele obscure ale fiinţei“. În volumele de 
versuri Mona-Monada (1981) şi Fiul omului (1986) ale lui Lucian Vasiliu, criticul des- 
coperă de mai multe ori pecetea apăsată a viziunii psihanalitice despre paradisul vieţii 
intrauterine, în varianta profesată mai ales de Otto Rank, dar şi de Gaston Bachelard 2 
Am înşiruit aceste ,semnalizári^ pentru a sugera cumva cit de prezent a devenit freud- 
ismul, lesne sau anevoie decelabil, în producţia beletristică românească din ultimele 
decenii. 

O încercare de interpretare psihanalitică a personalităţii „craiului de Curte-Veche” 
Pantazi întâlnim în studiul monografic al lui Ovidiu Cotruş despre Mateiu I. Caragiale?. 

Georgeta Horodincá intreprinde un demers similar, dar aplicat nu asupra unui erou 
de fictiune, ci asupra unui artist, poetul D. Anghel. Cheile de care biografa s-a folosit 
pentru a pătrunde in străfundul existenţei acestuia au fost deliberat împrumutate din pa- 
noplia freudiană: ,Pendulind între sentimentul unei opoziții deschise faţă de idealurile 
paterne şi aspiraţia inconştientă de a se identifica cu figura voluntară şi autoputernică a 
tatălui, poetul n-a băgat de seamă că şi-a construit destinul inspirat de blinda fantomă 
a romanticei Erifilia [mama scriitorului], copiind obsesia demiurgică a părintelui sáu." 

Leonard Gavriliu semnalează ilustrarea pregnantă a „complexului lui Oedip“ din ro- 
manul Marele singuratic al lui Marin Preda, unde băiatul gelos pe tatăl său reacţionează 
violent, „printr-un mecanism de apărare excentric, sado-masochist“.5 

Un interes efectiv a arătat psihanalizei istoricul literar Alexandru Protopopescu, care 
în acelaşi timp se dovedea a fi foarte reticent în ce priveşte indreptátirea imixtiunilor 
freudiste în cîmpul literaturii. În studiul său despre „romanul psihologic românesc“, el 
consideră că valorile promovate de psihanaliză sînt nu numai „extrem de obscure”, dar 
şi exprimate în termeni „extrem de echivoci, ceea ce poate explica într-un fel cariera 
lor mai mult literară“. Psihanaliştii, „demonicii povăţuitori” ai autorilor romanelor de 
analiză, îi avertizează ei înşişi pe creatori „asupra primejdiei care îi pindeste : reificarea 
inconştientului, conceput nu ca un dinamism vital apt de creaţie şi integrare, ci ca o 
maşinărie ineducabilă ce funcţionează în om fără consimţămintul său”. Marii prozatori 
analişti se feresc de aceea să se lase prinşi cu totul în cercul indicat de psihanalisti. 
Destinele romanului de analiză şi al psihanalizei „au fost mai degrabă paralele” şi nu 
arareori apropierile dintre ele se petrec numai prin „osteneala criticilor literari”.€ 

Fapt este că Al. Protopopescu se abţine îndeobşte de a pune în lumină influenţe psih- 
analiste în operele prozatorilor noştri şi chiar de a interpreta de pe o platformă psih- 
analitică aceste opere. Abia dacă recunoaşte că, de pildă, în Domnişoara Cristina, Mir- 
cea Eliade a făcut din eroină, „sub îndrumare vădit freudiană”, un „sediu al calamităţilor 


1. Ibidem, vol. IV, Bucureşti, Ed. Cartea românească, 1989, pp. 248-250. 

2. Ibidem, pp. 520 şi 522-523. 

3. O. Cotruş, Opera lui Mateiu I. Caragiale, Bucureşti, Ed. Minerva, 1977, pp. 238-244. 

4. Georgeta Horodincă, D. Anghel — Portret în evantai, Bucureşti, Ed. Cartea românească, 
1972, p. 64. 

5. L. Gavriliu, Structură şi determinism în psihologia abisală, teză de doctorat, Univ. „Al. I. 
Cuza” din laşi — Fac. de Istorie-Filozofie, 1972, p. 351. Vezi M. Preda, Marele singuratic, 
Bucureşti, Ed. Cartea românească, 1972, p. 26. 

"6. Al. Protopopescu, Romanul psihologic românesc, Bucureşti, Ed. Eminescu, 1978, p. 18 şi 20. 

psihice"!, Un paragraf al capitolului consacrat Adelei lui G. Ibrăileanu este intitulat cit 
se poate de semnificativ Inutilitatea psihanalizei. Despre „studiul psihanalitic" pe care, 
cu un sfert de veac mai-nainte, doctorul Justin Neuman îl dedicase Adelei, Protopopescu 
se exprimă tăios: „Poate că o atare parodie psihanalitică nici n-ar fi meritat amintită.“ 

În viziune freudiană, „romanul de investigaţie interioară, pentru că se adresează di- 
rect tárimului improbabil al sufletului, tinde să fie confundat cu un cifru sanitar [sic] în 
baza căruia adevărurile cele mai crunte despre om sînt spuse într-un limbaj acceptabil. 
Operă de camuflaj, aşadar, şi de tăinuire a instinctelor rebele — aceasta ar fi romanul 
de analiză“?. 

Declarind că nu intenţionează să fie ireverentios cu critica psihanalitică, eseistul con- 
statá totuşi că încercările de acest gen „suferă de un păcat comun: înstrăinează literatura 
de propria ei fiinţă”. Cînd comentatorul freudist al creaţiei artistice „se ia însă în serios 
ca medic mai mult decît ca literat, exegeza ajunge la lucruri de-a dreptul hazlii“. 

Al. Protopopescu atrage atenţia şi el asupra lipsei de vocaţie psihanaliticá a roma- 
nului românesc. El nu e de acord cu G. Călinescu că explicaţia acestui fenomen ar con- 
sta în „sănătatea impecabilă a ţăranului”, eroul dintotdeauna al prozei noastre literare. 
Situaţia se prezintă altfel şi tine de o trăsătură a mentalităţii autohtone: „Acolo unde 
romancierul român s-a decis să exploreze «cazuri», individualităţi ieşite din serie, adică 
acolo unde psihanalistului i se pare că i s-au ivit «subiecții», exact acolo primatul cărnii 
şi al animalicului este mai puţin recunoscut... Tot ceea ce pare «ciudat», «anormal», 
«irezolvabil» în comportamentul eroilor lui Camil Petrescu, Anton Holban, Mircea Elia- 
de ori M. Blecher se leagă de idee şi cuget, aspiră la metafizică şi respinge soluţiile 
carnale. Putem chiar afirma că romanul nostru analitic se înfăţişează ca ofensivă a raţiu- 
nii împotriva oricărei sangvinităţi.“ Asemenea lui Emil Codrescu, eroul Adelei, perso- 
najelor prozei analitice româneşti le-ar lipsi „chiar subconştientul“.3 

Avem a face cu încă o variantă a constatării că românul este iremediabil apolinic, 
temător de abisuri şi jinduind după lumina zilei?... 

Încercînd să precizeze cu ce este dator romantismului şi avangărzii literare, Leonid 
Dimov îi declara într-un interviu lui Dinu Flámind: „Dacă nu ar fi existat romantismul, 
suprarealismul şi freudismul, nu aş fi existat nici eu. Dar eu exist negîndu-le, deşi ele 
m-au creat; negîndu-le gradul de programare, gradul de luciditate, negindu-le artificio- 
zitatea.“ Ca apoi să treacă la o mărturisire neaşteptată din partea cuiva care a cultivat 
barocul si oniricul: „În ultimă instanţă nu mă consider un romantic, ci un clasic.“4 Pro- 
babil cá tocmai această „predestinare” clasicistă îl îndemna să se lepede de freudismul 
din care era încredinţat că se trage. 


Freudismul şi freudo-marxismul, beneficiari 
ai unui armistițiu pe frontul ideologic? 


Casa de Cultură a Studenţilor din Bucureşti i-a invitat pe doctorii V. Săhleanu şi 
I. Vianu să conducă în seara de 11 martie 1971 o dezbatere publică pe tema Psihanaliza 


i. Ibidem, p. 221. 

2. Ibidem, p. 240. 

3. Ibidem, pp. 250-251. 

4. D. Flámind, Leonid Dimov: „Pasiunea vieţii mele a fost să ajung biolog “, in „Amfiteatru“, 
XV (1980), nr. 4 (172) din apr., p. 10. 

— dogmă sau sistem deschis? Programarea, de neconceput cu cîţiva ani mai-nainte, a 
unei asemenea reuniuni marca desigur o anumită modificare, în sensul unei relative libe- 
ralizări, a atmosferei cultural-politice de la noi. 

Şi mai surprinzătoare a fost însă convocarea, la 24 ianuarie 1972, a lui V. Săhleanu, 
N. Tertulian, Şt. Stoica şi I. Vianu la Cabinetul municipal PCR pentru a prezenta, in 
fata propagandistilor din învățămîntul de partid, expuneri pe tema generală Marxismul 
şi psihanaliza. Forurile politice bucureştene au apreciat favorabil această manifestare, 
căci, peste cîteva luni, la 22 mai, o şedinţă similară a fost organizată la Cabinetul mu- 
nicipal PCR, de data aceasta cu participarea Clarei Dan, a lui V. Săhleanu şi I. Vianu. 

Ultimul din cei menţionaţi îşi aminteşte că discuţiile erau destul de animate, adver- 
sarii freudismului neezitind să-i atace vehement pe referenti în numele „partinităţii” şi 
al „purității ideologice“. Majoritatea auditoriului, ca de altfel şi conducerea cabinetului 
de partid se arătau însă foarte dornici de a cunoaşte punctele de vedere psihanaliste şi 
altfel decît din „materialele“ editate de Secţia de propagandă. 

Curînd după aceea a apărut, sub semnătura lui V. Săhleanu şi a lui I. Popescu-Sibiu, 
Introducerea în psihanaliză, ocazie de a proceda la o reexaminare a atît de controver- 
satelor relaţii dintre freudism şi marxism. 

În recenzia publicată atunci de Clara Dan se atrăgea atenţia asupra faptului că „psih- 
analiza a pătruns mult mai puţin în viaţa culturală a ţării noastre în raport cu situaţia 
din celelalte ţări din centrul Europei", încît se poate spune chiar că „ea lipseşte din con- 
ştiinţa culturală, artistică şi ştiinţifică autohtonă“. Datorită şi acestui fenomen regretabil, 
lucrarea recenzată trebuie considerată a fi foarte binevenitá.! 

Despre meritele metapsihologiei, Clara Dan notează: „Considerăm că Freud a creat 
un model — cel mai cuprinzător şi mai explicativ existent pînă la ora actuală — al 
structurii şi al dinamicii psihice în general, într-o fuziune nediferenţiată cu un model 
particular, ocazional, situind totul la acelaşi nivel de generalitate.“2 În ciuda învinuirii 
de „nediferenţiere“ şi lipsă de preocupare pentru ierarhizarea fenomenelor adusă doctri- 
nei psihanaliste (aluzie probabil la minimalizarea factorului social), opinia despre freud- 
ism a recenzentei este extrem de pozitivă. 

În acelaşi sens se exprimă Ileana Răceanu într-o altă dare de seamă la aceeaşi carte: 
„Rezultatele dialogului dintre marxism şi psihanaliză au fost totdeauna stimulative, in- 
diferent de modalităţile in care cei doi preopinenţi s-au întreţinut, indiferent de faptul 
că atitudinile extreme nu au lipsit.“ Metodologia psihanalitică îi oferă filozofului marxist 
posibilitatea examinării într-o „reunire sintetică” a două serii de probleme pe care alt- 
minteri le abordează separat: „problemele politice, economice şi sociale, pe de o parte, 
şi cele privind structura, calităţile şi potenţialităţile caracterului uman, pe de altă parte"?, 
afirmaţie care parcă ascunde năzuinţa către un autentic freudo-marxism... 

Tot pe atunci, academicianul C. I. Gulian şi-a aruncat din nou privirile asupra psih- 
analizei în cartea Antropologie filozofică. Proclamind rolul capital al socialului în de- 
terminismul fenomenului uman, el se apără de o eventuală imputare că ar desconsidera 


1. Clara Dan, Psihanaliza azi, în „Revista de filozofie“, XX (1973), nr. 2, p. 188. Aflăm din 
aceeaşi recenzie că scrierea recent apărută nu era decit „prima dintr-o suită de lucrări consacrate 
psihanalizei şi înscrise în planurile diverselor edituri de la noi. Dar cu excepţia cărţilor lui I. Vianu, 
V. Dem. Zamfirescu şi A. Dicu, asemenea manuscrise n-au mai văzut lumina tiparului. 

2. Ibidem, p. 192. 

3. Ileana Răceanu, Psihanaliza şi obiectivitatea ştiinţifică, în „Era socialistă”, LII (1973), 
nr. 12 din iun., p. 53. 

îndeobşte rolul biologicului şi al instinctualului: „Într-o psihologie materialistá! şi mai 
ales într-o antropologie marxistă nu este citugi de puţin locul pentru o «negare» a bazei 
biologice a vieţii psihice, pentru o ignorare ruşinată a trebuintelor, a impulsurilor, in- 
stinctelor etc., ci numai de limitarea exagerárilor biologiste şi de introducerea factorului 
social-istoric în explicarea vieţii psihice.” Preluind argumentatia lui F. V. Bassin, com- 
patriotul nostru subliniazá cá Freud nu poate revendica „monopolul descoperirii incon- 
ştientului“, nemaivorbind de faptul că părintele psihanalizei n-a izbutit „să lumineze“ 
decât latura dinamică a acestuia, ba încă „şi-a permis extrapolări socio-filozofice nejus- 
tificate" 2 

După ce în paragraful intitulat Normal şi anormal a reprodus paragrafele de critică 
severă a freudismului din lucrarea sa mai veche Problematica omului, începînd cu pa- 
gina 110 academicianul adoptă brusc cu totul alt ton; el formulează aprecieri extrem de 
binevoitoare la adresa psihanalizei: „Freud a fost descoperitorul unei lumi noi, incon- 
stientuP, al unei realităţi avînd propriile ei legi pe care s-a străduit să le descifreze“ 
sau: „O antropologie filozofică bazată pe dialectica marxistă nu poate să nu valorifice 
critic şi să nu integreze aceste două importante idei freudiene: tensiunea conştient—in- 
conştient şi sesizarea dialecticii subiectivitate —obiectivitate."^ 

Neofreudismul este prezentat şi el in general cu bunăvoință. Gulian mărturiseşte 
acum faţă de teoriile lui Alfred Adler aceeaşi simpatie ca în tinereţe: „La Adler, psiho- 
logia rămîne o ştiinţă obiectivă, pe care o întregeşte o pedagogie socială menită să creas- 
că şi să educe individul pentru perfecta lui integrare în colectivitate.“5 S-ar spune că, 
la începutul anilor '70, C. I. Gulian ajunsese la concluzia că psihanaliza, chiar şi cea 
freudiană, nu este cu totul de lepădat. 

Un admirator necondiţionat al psihanalizei, măcar al celei terapeutice, s-a arătat a 
fi Mihail Florescu. Într-o scriere din 1977, unde se ocupa de contribuţia ştiinţei con- 
temporane, în special a fizicii, la lărgirea orizontului filozofic, el constata că revoluţia 
înregistrată actualmente în ştiinţele umanistice s-a manifestat în domeniul psihologiei 
mai ales prin avintul luat de psihoterapie, iar în cadrul acesteia de psihanaliză: „Nici un 
alt curent sau direcţie de cercetare din psihologie nu a contribuit atit de mult la cunoaş- 
terea psihicului uman ca psihanaliza, aplicaţiile ei fiind de primă importanţă.“ Freud a 
înarmat psihanaliza cu „o solidă bază ştiinţifică”, deşi numeroşi „pseudofreudieni“ au 
denaturat fondul ştiinţific al acestei discipline. Oricum, psihanaliza prezintă „o valoare 
deosebită pentru normalizarea vieţii umane individuale“, valoare demonstrată prin „re- 
zultate practice evidente“.$ 

Acest certificat de onorabilitate acordat freudismului de o personalitate ce se bucura 
de un incontestabil prestigiu politic, un intelectual cu vechi state de serviciu în „mişca- 
re“, mai ales în sectorul de propagandă, membru în CC al PCR şi membru corespondent 
al Academiei R. S. România, părea să dezvăluie o modificare de atitudine a conducerii 
politice în privinţa psihanalizei. Dar evoluţia evenimentelor a scos la iveală că noua 
complezentá pe care unii o arătau freudismului era dublată de măsuri luate de aparatul 


1. Prin aceasta, C. I. Gulian înţelegea psihologia întemeiată pe concepţia pavlovistă despre 
activitatea nervoasă superioară. 

2. G. I. Gulian, Antropologie filozofică, Bucureşti, Ed. Politică, 1972, pp. 56-58. 

3. Descoperire pe care, cum semnalam adineauri, o contestase cu 50 de pagini mai înainte... 

4. Ibidem, p. 113 şi 115. 

S. Ibidem, p. 132. 

6. M. Florescu, Dimensiunile cunoaşterii, Bucureşti, Ed. Politică, 1977, p. 205. 

politico-administrativ în vederea întăririi vigilentei faţă de teoriile diversioniste promo- 
vate de „agenţii imperialismului“. 

Referindu-se la raporturile marxismului cu diversele şcoli freudiene, Petru Pânzaru 
avertiza în 1972: „Marxismul, ca sociologie şi ca psihosociologie, pentru a se îmbogăţi 
trebuie să se adreseze faptelor din realitatea contemporană şi datelor ştiinţelor particu- 
lare ale naturii şi ale societăţii şi nu să recurgă la alte interpretări filozofice sau ideo- 
logice, cum este şi neofreudismul." Pentru a pune mai bine în evidenţă prăpastia dintre 
marxism şi freudism, el lansează formula: „Marx nu s-a ocupat de visurile psihopatilor, 
ci de «visul» milioanelor de fiinţe umane dezmostenite."! Ca şi cum Freud s-ar fi inte- 
resat de visurile psihopatilor dintr-o curiozitate morbidă, de dragul acestor visuri, iar nu 
pentru a înţelege mai adînc şi mai cu folos dinamica vieţii psihice in general... 

Peste un deceniu, Pânzaru combătea patetic presupusul pansexualism freudian: „Nu, 
Freud nu avea dreptate cînd centra totul pe o singură trebuintá sau pe un singur in- 
stinct... O descoperire (identificarea unui factor) orbeşte intelectualmente, acaparează 
şi condamnă la unilateralitate, provocind îndreptăţite, uneori vehemente contestări.“? 
Reproşul formulat aici la adresa lui Freud este aidoma celui adus îndeobşte lui Marx, 
care „centrează“ toate explicaţiile pe factorul economic. 

La rîndul sáu, Marian Vasile demască „raționalismul“ psihanalizei: „În viaţă, ca şi 
în problemele creaţiei, psihanaliza, influenţind şi prelungindu-se într-o serie de alte teo- 
rii, ca de exemplu suprarealismul, creează în lumea contemporană multă dezordine şi, 
în numeroase conştiinţe artistice, mult dezechilibru.“ Autorul îşi propune obiectivul am- 
bitios de a dovedi că „cercetările medicale ale lui Freud... conduc la concluzii exact 
inverse decît acelea pe care Freud însuşi le-a dedus şi le-a teoretizat exagerat de mult". 
Pentru aceasta, el ne oferă o interpretare proprie a visului lui Leonardo, analizat de 
Freud în studiul său din 1910 O amintire din copilărie a lui Leonardo da Vinci. „Eroa- 
rea“ lui Freud constă, după părerea lui M. Vasile, în a fi pierdut din vedere că, „dacă 
ar fi sub stăpînirea instinctului, omul n-ar fi un creator de cultură“, căci rolul primordial 
în creaţie „îi revine raţiunii morale, iar nu instinctului“ 3 Pentru a face această afirmaţie, 
el a trebuit să uite întreaga teorie freudiană a sublimării ca proces de desexualizare a 
libidoului, a cărui finalitate instinctuală este preschimbată într-una socială şi culturală 
de esenţă superioară. 

Filozoful nostru îl cheamă în ajutor pe Lucien Goldmann, care în Sociologia litera- 
turii apreciase că psihanaliza nu este adecvată cercetării substratului creaţiei artistice şi 
mai cu seamă ştiinţifice. În legătură cu acest lucru putem semnala că, după 1970, „do- 
cumentarea“ antifreudiană pusă la dispoziţia publicului românesc prin traduceri n-a mai 
provenit aproape exclusiv din URSS, ca pînă atunci, ci a fost culeasă din producţiile, 
considerate probabil a fi mai „de ţinută” şi deci mai convingătoare, ale marxiştilor oc- 
cidentali, îndeosebi francezi, precum Georges Politzer (cel născut la Oradea Mare în 
1903) sau Lucien Goldmann (cel născut la Bucureşti în 1913).4 


1. P. Pânzaru, Convingeri filosofice, Bucureşti, Ed. Albatros, 1972, p. 90 şi 92. 

2. P. Pânzaru, Condiţia umană din perspectiva vieții cotidiene, Bucureşti, Ed. Albatros, 1981, 
p. 144. 

3. M. Vasile, Disocieri în teoria culturii şi artei moderne, Bucureşti, Ed. Albatros, 1975, 
pp. 117 şi 118-119. 

4. Vezi L. Goldmann, Sociologia literaturii, trad. de Florica Neagoe, Bucureşti, Ed. Politică, 
1972. G. Politzer, Filozofia şi miturile, trad. de I. Niculescu, Bucureşti, Ed. Univers, 1975; Ca- 
therine B.-Clément, P. Bruno, L. Séve, Pentru o critică marxistă a teoriei psihanalitice, trad. de 
L, Gavriliu, Ed. Didactică şi Pedagogică, 1975. Ne permitem să remarcăm că tălmăcirea lucrărilor 

Folosind surse de informare franceze, Lucian Stanciu şi-a luat sarcina in 1977 să 
demaşte business-ul psihanalitic care căpăta proporţii scandaloase în lumea apuseană, 
mai ales in SUA. Într-un articol din „Contemporanul“, el se ocupă de cîştigurile băneşti 
realizate de pe urma psihanalizei, de proliferarea instituţiilor psihanalitice în Occident 
şi de rentabilitatea acestora, de unitatea intereselor materiale ale diferitelor şcoli psih- 
analitice disidente şi concurente, de penetrarea psihanaliştilor în sferele politice şi încer- 
cările lor de a construi o ideologie politică bazată pe psihanaliză etc.! Autorul prezintă 
tratamentele psihanalitice ca fiind mai degrabă pretextul unor afaceri murdare, puse la 
cale într-o lume total dezumanizată. Nu este cruțat în această privinţă nici măcar Freud, 
care, la începutul secolului, „şi-a făcut observaţiile pe cercetarea cazurilor de obsesii, 
isterie şi refulări ale unor indivizi ce îşi puteau plăti din plin o asemenea distracţie”. 

La fel de combativ se înfăţişează L. Stanciu în articolul pe care „Contemporanul“ i 
l-a publicat peste două luni. Asemenea producătorilor cinematografici care, pentru a nu 
fi cumva traşi ulterior la răspundere, anunţă în genericul filmelor că nu trebuie căutată 
acolo nici o referinţă la persoanele în viaţă, filozoful nostru declară prudent într-un pre- 
ambul: „Critica aspectelor negative ale psihanalizei, care tin de condiţiile sistemului so- 
cial în care ea s-a dezvoltat... nu impietează cu nimic asupra contribuţiilor ştiinţifice 
reale care au dus la lărgirea orizontului şi la progresul psihologiei şi psihiatriei.“ După 
care ni se relatează despre pactizarea psihanalizei cu spiritismul, teozofia, budismul Zen, 
astrologia, ocultismul, astfel încît ea s-a erijat într-o „ideologie justificativă a societăţii 
de consum“, lucru ce nu poate să nu „adumbrească“ unele caracteristici pozitive prin 
care se impusese iniţial.2 Nu trebuie pierdut din vedere amănuntul că gazeta în care au 
apărut atare „dezvăluiri“ era principalul organ al forurilor de partid şi de stat din do- 
meniul culturii. 

Dumitru Lepădatu a încercat, printre altele, să impună imaginea unui Freud preocu- 
pat ca, în problema alienării umane, „să se confrunte cu un Marx construit special pentru 
a putea răspunde condiţiei teoretice a propriului sistem”. Cu alte cuvinte, Freud ar fi 
autorul unui sistem „de reproguri" faţă de un marxism într-adins másluit pentru a fi mai 
lesne combătut: „creatorul psihanalizei — apreciază D. Lepădatu — a deschis el însuşi 
calea unor încercări ulterioare de sărăcire a marxismului, de mutilare a unor bogate şi 
organice componente ale gîndirii marxiste"?. Asemenea grave acuzaţii de rea-credinţă 
sînt argumentate de cercetătorul român prin invocarea aprecierilor pe care Freud le for- 
mulase privitor la anumite aspecte ale doctrinei marxiste în scrierea sa din 1932 Noi 
prelegeri de introducere în psihanaliză, unde savantul vienez atrăgea atenţia asupra uto- 
pismului ascuns în pretenţia de a schimba radical, în decurs de cîteva generaţii, ca efect 
al revoluţiei socialiste, însăşi natura umană, astfel încît toate manifestările instinctuale 
cu substrat antisocial să fie definitiv suprimate.^ Să fi greşit Freud atunci cînd s-a arătat 
neincrezátor în perspectiva făuririi „omului nou” marxist? 


de critică a freudismului nu reprezenta un adevărat act de cultură atita vreme cît nu se editau 
versiuni româneşti ale principalelor opere freudiene. 

1. L. Stanciu, Psihanaliza — un business?, în „Contemporanul“, 1976, nr. 8 (1 528) din 20 
febr., p. 4. 

2. L. Stanciu, Psihanaliză, politică şi... ocultism, in „Contemporanul“, 1976, nr. 15, (1 535) 
din 9 apr., p. 4. 

3. D. Lepădatu, Teorii despre înstrăinarea umană, Bucureşti, Ed. Ştiinţifică şi Enciclopedică, 
1980, p. 106. 

4. S. Freud, Neue Folge der Vorbsungen zur Einfiihrung in die Psychoanalyse, în Gesammelte 
Werke, vol. XV, Londra, Imago Publishing Co, 1940, p. 195. 

Mai ales după memorabilul „Mai 1968" parizian, cu ecourile lui atît de puternice si 
de diferite în întreaga lume, se dovedea cu neputinţă ca fenomenul freudo-marxist să 
fie complet trecut sub tăcere în tara noastră. S-au ocupat de el cîțiva din filozofii si 
sociologii noştri, fără însă ca vreunul dintre ei să se dedice studierii aprofundate a aces- 
tei teme. 

Lui Wilhelm Reich nu i s-a acordat la noi prea multă atenţie, poate şi datorită radi- 
calismului vecin cu scandalosul al vederilor sale, radicalism anevoie compatibil cu tem- 
peramentul şi optica localnicilor. „Dacă Reich merită să fie citit şi recitit — nota Florin 
Druţă —, aceasta se întimplă nu datorită glorificării constante şi vehemente de către el 
a sexualităţii în om, ci datorită refuzului sáu (este adevărat, cu multe ambiguităţi) de a 
considera această sexualitate «in sine», fără legătură cu o anumită situaţie politică si 
culturală. “| 

Herbert Marcuse s-a bucurat de un spor de consideraţie, dată fiind şi popularitatea 
pe care scrierile sale o dobindiserá în jurul lui 1970. Pe marginea unei discuţii avute la 
Geneva în 1969 cu ginditorul germano-american, N. Tertulian consemna: „Tranziţiile 
perpetue efectuate de Marcuse de-a lungul rationamentelor sale de la tezele cardinale 
ale marxismului la cele ale freudismului, stabilind o osmoză neîntreruptă între direcţii 
de gîndire tradiţional separate pînă la antagonism, oferă oricărui spirit format în cadrele 
marxismului clasic motive de surpriză şi ridică inevitabil numeroase semne de intero- 
gaţie.“2 

Tot Tertulian este cel care a asigurat studiul introductiv, selecţia textelor şi îngrijirea 
ediţiei la volumul din 1977 Scrieri filozofice de H. Marcuse, apărut în colecţia „Idei 
contemporane“ a Editurii Politice.3 

În 1980, Andrei Marga a publicat, în colecţia „Istoria filozofiei universale“ a Editurii 
Dacia, un „studiu critic“ consacrat lui Marcuse. Autorul clujean subliniază poziţia „revi- 
zionistá" a acestuia in materie de freudism: „Marcuse supune reevaluării opera lui Freud 
şi realizează ceva mai mult decît revenirea la metapsihologia freudiană: o revizuire a 
concepţiei lui Freud."* 

Dar freudo-marxistul care a aflat o mai largă preţuire în România este fără îndoială 
Erich Fromm. El a şi vizitat capitala noastră, în legătură, se pare, cu îngrijirea sănătăţii 
şi menţinerea formei fizice. 

Comentatorii români ai operei lui Fromm au evitat, în general, să pună accentul pe 
strădaniile lui de a împăca marxismul cu freudismul, preferind să-l prezinte ca pe un 
teoretician cu trăsături oarecum utopiste, preocupat de făurirea unui viitor paşnic şi crea- 
tor pentru individ şi societatea omenească. După decesul celebrului psihiatru şi sociolog, 
Pavel Apostol a evocat plimbările făcute împreună pe malul lacului Snagov, discutînd 
despre perspectivele culturii şi chiar ale speciei umane? Mircea Malița remarca, într-un 
articol omagial publicat tot atunci, preocuparea lui Fromm de a combate „instinctivismul 
modern”, în cadrul căruia plasa şi „neoinstinctivismul“ lui Freud, care credea şi el cá 


1. Fl. Druţă, Marxism şi psihanaliză la Wilhelm Reich, în „Revista de filozofie“, XXVI (1979), 
nr. 2 din mart.-apr., p. 180. 

2. N. Tertulian, Critică, estetică, filozofie, Bucureşti, Ed. Cartea românească, 1972, p. 353. 

3. Printre altele, aici figurează prelegerea lui Marcuse din 1956 Ideea de progres în lumina 
psihanalizei (pp. 219-138), în traducerea lui Sorin Vieru. 

4. A. Marga, Herbert Marcuse, Cluj-Napoca, Ed. Dacia, 1980, p. 117. 

5. P. Apostol, In memoriam — Erich Fromm, în „România literară“, XIII (1980), nr. 15 din 
10 apr., p. 20. Autorul necrologului a socotit nimerit să precizeze: „Nu sînt şi nici n-am fost vreo- 
dată un adept al «filozofiei» sale.“ 

„agresivitatea este adinc implantatá in natura umană si nu este o simplá reactie la alti 
stimuli“. 

În 1983 a apărut, tot în colecţia „Idei contemporane”, volumul Texte alese de Erich 
Fromm sub îngrijirea Ilenei Răceanu şi a lui N. Frigioiu (care a făcut traducerea), cu 
un studiu introductiv semnat de Al. Tănase. 

O expunere sintetică despre freudo-marxişti a publicat în 1982 Florin Druţă, care 
aprecia că „lectura marxistă făcută psihanalizei” de către aceşti gînditori „a permis analize 
stimulatoare asupra unor fenomene sociale contemporane, critica din interior a rationa- 
lităţii ideologice şi tehnologice capitaliste". Nu se poate nega că, în anumite privinţe, 
marxismul a avut şi el de câştigat din confruntarea amicală cu freudismul: „Psihanaliza, 
cu toate limitările ei, a permis reliefarea unui număr important de concepte specifice 
dimensiunii subiective a existenţei umane“, astfel că marxismul a reuşit să integreze în 
sfera sa de preocupări unele probleme specifice viziunii psihanalitice, cum ar fi trecerea 
de la biologic la psihic, „arheologia subiectului cunoscător”, condiţiile constitutive ale 
acestuia 2 

Nici vorbă însă ca atare aprecieri să reflecte punctul de vedere al organelor care 
„îndrumau“ viaţa culturală. Aceste organe continuau să fie încredințate că orice atingere 
cu produsele ideologiei burgheze, aşa cum se deprinseseră să considere psihanaliza, nu 
poate decît să fie înjositoare şi chiar periculoasă pentru materialismul dialectic şi apli- 
caţiile lui din toate domeniile cunoaşterii. 


* 


„Permisivitatea“, care in materie de studiere şi de propagandă a psihanalizei s-a ma- 
nifestat mai mult sporadic de-a lungul anilor '70, nu reuşea să ascundă ostilitatea fun- 
damentală faţă de freudism a „factorilor de răspundere” politico-administrativă. Că în 
această privinţă nu putea fi vorba de un armistițiu pe frontul ideologic, ci doar de ma- 
nevre tactice cu caracter duplicitar, menite să asigure opinia publică internaţională că 
în România există libertatea convingerilor filozofice şi a cercetării ştiinţifice, o vor do- 
vedi în deceniul următor presiunile exercitate, uneori sub forme brutale, în vederea înă- 
buşirii interesului faţă de aşa-numitele „discipline spirituale”, printre care oficialitatea 
avea să încadreze tacit şi psihanaliza. 

Sc poate afirma că, în preajma lui 1980, freudismul fusese într-adevăr redescoperit 
la noi, dar tocmai acest lucru a determinat adoptarea de măsuri sistematice pentru ca o 
asemenea redescoperire să rămînă fără ecou în ştiinţa şi în cultura românească. 


1. M. Malița, Erich Fromm şi perspectivele străfundurilor, in „Viaţa românească“, XXXIII 
(1980), nr. 4 din apr., p. 76. —— 
2. Fl. Druţă, Marxism si freudo-marxism, Bucureşti, Ed. Politică, 1982, pp. 104-105. 


Capitolul 8 


PSIHANALIZA — O PREZENTÁ DISCRETÁ 
(1980-1989) 


L. Gavriliu, primul tálmácitor al operelor lui Freud 


Ín nota lui Ion Vianu despre situaţia actuală a psihanalizei in România, reprodusă 
de o revistă franceză la începutul verii lui 1980, putem citi: „Într-o epocă în care au 
apărut în româneşte Kant, Hegel şi alţi câţiva, publicarea lui Freud (ca şi a lui Nietzsche) 
este interzisă in continuare."! Parcă pentru a dezminţi această afirmaţie, tocmai atunci 
a fost tipărit la Bucureşti un prim volum de opere ale lui Freud, reunind trei scrieri 
tălmăcite de Leonard Gavriliu. 

De fapt, tot la Bucureşti apăruse cu trei ani mai-nainte, la Editura Kriterion, o cu- 
legere de texte freudiene în traducere maghiară. Volumul, prevăzut cu un studiu intro- 
ductiv şi cu note redactate de Sándor Simó, a cuprins cele cinci Prelegeri de psihanaliză 
(1910), trei din conferințele grupate sub titlul Noi prelegeri de introducere în psihana- 
liză (1932) şi un fragment din capitolul Tabuul şi ambivalenta impulsurilor afective al 
cărţii Totem şi tabu (1913).2 

Spun unii că publicarea în în ţara noastră a acestei versiuni maghiare a cîtorva scrieri 
freudiene a reprezentat un argument destul de convingător în favoarea editării tălmăci- 
rilor româneşti care aşteptau de multă vreme să fie trimise la tipografie: cum să rămînem 
noi mai prejos decît ungurii?... 

Fapt este cá, în teza de doctorat a lui L. Gavriliu, multigrafiată în 1972, la poziţia 
421 a anexei bibliografice (care conţine 1 284 de titluri) figurează însemnarea: „GA VRI- 
LIU, Leonard, Sigmund Freud sau dreptul la adevăr, postfață la Psihopatologia vieţii 
cotidiene de S. Freud, trad., 1971, aflată in portofoliul Ed. Junimea, lIagi."? Prin urmare 
această traducere a trebuit să aştepte aproape un deceniu pînă să vadă lumina tiparului, 
şi nu la Iaşi, ci doar după transferarea manuscrisului la Editura Didactică şi Pedagogică 
din Bucureşti. 

A survenit deci în 1980 o conjunctură favorabilă publicării textelor freudiene. Din 
cine ştie ce pricină, organele de supraveghere a vieţii obşteşti au socotit că, de data 
aceasta, trebuie să se arate mai îngăduitoare; vor fi fost în joc chiar şi anumite consi- 
derente de politică externă, urmărindu-se cumva să se demonstreze că, în materie de 
cultură, la noi nu-şi găsesc aplicarea consemnele în vigoare la vecinii noştri din Răsărit? 


1. I. Vianu, La psychanalyse au present — Roumanie, în „La Quinzaine litteraire“, 1980, 
nr. 326 din 1-15 iun., p. 25. 

2. S. Freud, Pszichoanalizis, Bucureşti, Ed. Kriterion, Col. „Téka“, 1977, 240 pag; traducerile 
li se datorau lui S. Ferenczi, J. Lengyel si Z. Pártos. 

3. Vezi L. Gavriliu, Structură şi determinism în psihologia abisală, teză de doctorat, Univ. 
„Al. I. Cuza“ din laşi — Fac. de Istorie — Filozofie, 1972, p. 576. 

Acest prim volum de opere ale lui Sigmund Freud publicat la noi reuneşte traduce- 
rile a trei prestigioase lucrări ale savantului vienez: Introducerea în psihanaliză (1916- 
1917), Prelegeri de psihanaliză (1910) şi Psihopatologia vieţii cotidiene (1901). Avem 
a face aşadar cu scrieri dinaintea marii revizii la care Freud a supus metapsihologia după 
primul război mondial. 

Pe dosul paginii de titlu, o menţiune privind destinaţia cărţii: „Pentru uzul cadrelor 
didactice şi al studenţilor — viitori profesori.“ În circumstanţele epocii, notația aceasta 
nu părea să aibă semnificaţia unei simple recomandări, ci suna mai degrabă ca o formulă 
restrictivă, ceva în genul faimoasei indicaţii imperative de pe tipăriturile fără drept de 
liberă circulaţie: „Pentru uz intern“. 

Studiul introductiv al volumului din 1980 este intitulat Sigmund Freud sau dreptul 
la adevăr şi se bazează pe sus-amintita teză de doctorat (657 de pagini dactilografiate) 
elaborată de L. Gavriliu sub îndrumarea profesorului V. Pavelcu. Lucrarea merită atenţie 
şi pentru faptul că, pe alocuri, punctele de vedere expuse diferă de cele prezentate în 
introducerea tipărită. Astfel, în teza din 1972, Gavriliu este mult mai sever faţă de „psih- 
analistul reactionar" C. G. Jung, iar despre Mircea Eliade arată că „divagaţiile” lui cu 
caracter ,,pararational" referitoare la proveniența mitologică a structurilor inconştientului 
sînt „gratuite“ si „inoperante“. Fără indulgență este judecat şi Jacques Lacan, ale cărui 
scrieri „supralicitează aspecte secundare sau incidentale ale operei lui S. Freud, conver- 
tindu-le la idealism şi iraţionalism”. În schimb, se încearcă valorificarea anumitor idei 
cu implicaţii social-politice ale lui Wilhelm Reich.! 

Lucrarea inaugurală a lui L. Gavriliu constă din prezentarea concepțiilor a 28 de 
personalităţi proeminente din domeniul psihologiei abisale, grupate in şapte categorii: 
prepsihanaliştii (pp. 29-71), psihanaliştii (pp. 72-280), pedopsihanaliştii (pp. 281-358), 
parapsihanaliştii (pp. 359-440), psihosomaticienii (pp. 441-474), neopsihanaliştii 
(pp. 475-528) si propsihanaliştii (pp. 529-536). 

În finalul tezei este subliniată însemnătatea operei lui Freud mai ales astăzi, „cînd 
trebuie să ne opunem mai hotărît reductionismelor de tot felul, mai ales acelora care 
privesc omul printr-o optică inginerească, înclinate să-l asimileze cu maşinile şi să-i pre- 
scrie un statut inuman"?. 

Întorcîndu-ne la studiul pe care Leonard Gavriliu l-a plasat în fruntea traducerilor 
din Freud remarcăm cá, din capul locului, prefaţatorul a socotit nimerit să se disjungă 
de autorii majorităţii „cărţilor de vulgarizare“ a psihanalizei apărute la noi, precum 
C. Vlad, M. Moldovan, Th. Loewenstein sau T. Corozel; „singurele contribuţii notabile 
în direcţia explorării obiective a freudismului* îi par a fi cele ale lui I. Popescu-Sibiu, 
I. Westfried şi mai ales V. Săhleanu.4 


1. L. Gavriliu, Structură şi determinism în psihologia abisală, pp. 7-8, 222-223 şi 240. 

2. „Propsihanaliştii” ar fi oamenii de ştiinţă şi artă care, fără să fie psihanalisti propriu-ziși, 
se arată „deschişi faţă de psihanaliză”. Dintre propsihanaliştii români sînt menţionaţi Mihai Beniuc, 
Augustin Buzura şi Mircea Cojocaru (ibidem, p. 529). Romanele lui M. Cojocaru, Minciuna (1969), 
Ramayana (1970) şi Înapoi la Savina (1975), se remarcă prin analiza unor stări subliminare, prin 
cultivarea onirismului şi prin atenţia acordată obsesiilor sexuale, dar în proza aceasta de relevare 
expresionistă a împletirii realului cu imaginarul nu pot fi totuşi puse în evidenţă scheme freudiene 
neîndoioase. 

3. Ibidem, p. 545. 

4. L. Gavriliu, Sigmund Freud sau dreptul la adevăr, in vol. S. Freud, Introducere în psihanaliză 
— Prelegeri de psihanaliză — Psihopatologia vieţii cotidiene, Bucureşti, Ed. Didactică şi Peda- 
gogică, 1980, p. 7. Cind descrie structura „aparatului psihic“ imaginată de Freud, Gavriliu apre- 
ciază pozitiv reprezentarea grafică a sistemelor dinamice ale personalităţii pe care a propus-o Po- 
pescu-Sibiu (ibidem, p. 28). 

Ín paragraful intitulat Repere, comentatorul enumerá 26 de merite istorice (exact cite 
litere în alfabet!) ale psihanalizei freudiene, începînd cu: „a. a deschis noi orizonturi de 
intelegere a comportamentului normal si patologic al oamenilor, printr-o investigatie 
adecvată a motivatiei inconștiente“ şi terminînd cu: ,z. a dat un impuls fárá precedent 
prozei de analizá, de discernámint psihologic", fárá sá uite in aceastá privinţă cá „Freud 
s-a pronunţat cu judiciozitate împotriva liricii de elucubratie suprarealistă“. Prin con- 
semnarea unor asemenea „repere“, Gavriliu polemiza tacit cu detaşamentul criticilor 
„marxişti” ai psihanalizei care nu puteau fi nicicum de acord că psihanaliza „b. a contri- 
buit masiv la dezvoltarea unei viziuni materialiste, dinamice şi dialectice asupra vieţii 
psihice“; „c. a insistat asupra necesităţii de a privi monistic psihicul“; „f. a promovat 
concepţia cauzalităţii riguroase a fenomenelor psihice“; „h. a socializat psihologia“; „k. 
a promovat concepția genetică în psihologie“; „n. a determinat fecunda orientare psiho- 
somatică în medicină“! etc. 

Prefafatorul a stăruit în concluzie asupra potentialitátilor pedagogice ale psihanalizei, 
disciplină care pune „într-un mod nou problema educării şi reeducării omului, în con- 
cordantá cu civilizaţia concretă a epocii“. 

Dacă ne gindim cá tălmăcirea operelor majore ale lui Freud intirziase în ţara noastră 
o jumătate de secol, nu se poate să nu salutám evenimentul pe care l-a constituit apariţia 
volumului îngrijit de Leonard Gavriliu.3 Autorul recenziei publicate în „Tribuna Ro- 
mâniei“ era de părere că „prilejul de a-l citi pe Freud într-o excelentă traducere repre- 
zintă, în sine, un exerciţiu spiritual de un inestimabil preț“4. 

Cît priveşte calitatea ştiinţifică şi stilistică a versiunii oferite de L. Gavriliu, trebuie 
recunoscut că, la vremea aceea, nu exista la noi nici un „expert“ în stare să judece reuşita 
sau nereugita elaborării vocabularului „tehnic“ românesc utilizat în tálmácirea care ne 
era propusá. Dar a traduce din Freud in orice limbá, si mai cu seamá a traduce pentru 
prima oară din Freud în acea limbă, înseamnă a realiza o perfomantá de ordinul creaţiei 
ştiinţifice şi lexicologice. Fără îndoială că transpunerile în franceză ale operelor părin- 
telui psihanalizei oferă în această privinţă sugestii extrem de preţioase traducătorilor ro- 
mâni. Ceea ce nu ştirbeşte din meritul lui Leonard Gavriliu de a fi fost primul care s-a 
încumetat să-l conducă pe cititorul nostru de-a lungul peisajului pe cît de îmbietor, pe 
atât de semănat cu capcane al textelor freudiene. 


Traducătorul şi eseistul V. Dem. Zamfirescu 


La numai câteva luni după apariţia volumului cu traducerile din Freud efectuate de 
Leonard Gavriliu, Editura Univers a publicat, sub titlul Scrieri despre literatură şi artă, 
o culegere de studii ale părintelui psihanalizei, de data aceasta în tălmăcirea lui Vasile 
Dem. Zamfirescu. Ampla prefaţă a lui Romul Munteanu se încheie cu o declaraţie ca- 
pabilă să justifice tipărirea cărţii: „Freud nu este doar o amintire. Freudismul s-a con- 
stituit ca o doctrină cu o rezonanţă multiplă pe toate marile meridiane ale culturii."? 


1. Ibidem, pp. 54-56. 

2. Ibidem, p. 58. 

3. Am semnalat elogios această apariţie într-un articol publicat în „România literară“, XIII 
(1980), nr. 36 din 4 sept., p. 19, articol in care m-am ocupat mai ales de istoria receptárii freud- 
ismului in mediul románesc. 

4. VI. Simon, Freud în româneşte, in „Tribuna României”, IX (1980), nr. 187 din 15 aug., p. 11. 

* 5. R. Munteanu, „Prefaţă“ la S. Freud, Scrieri despre literatură şi artă, Bucureşti, Ed. Uni- 
vers, 1980, p. LXIII. 

Materialul tradus a fost distribuit în trei compartimente tematice. În primul dintre 
acestea, cel grupînd textele referitoare la creator, sînt cuprinse lucrările: Scriitorul şi 
activitatea fantasmatică (1908), O amintire din copilărie în „Poezie şi adevăr “ (1917), 
Dostoievski şi paricidul (1928). În secţiunea referitoare la operă au intrat: Delir şi vise 
în „Gradiva “ de Jensen (1907), Motivul alegerii casetei (1913), Moise al lui Michelan- 
gelo (1914) şi, parţial, Cîteva tipuri de caracter din practica psihanalitică (1916). În 
despárjámintul rezervat plăcerii estetice şi-au găsit loc: capitolul Cuvintul de spirit şi 
relaţiile sale cu inconştientul (1905), Psihopaţi pe scenă (1906), Stranietatea (1919). 

O mărturie a eforturilor creatoare depuse de traducător este şi concisul Glosar psih- 
analitic de la sfîrşitul volumului (pp. 333-345), la alcătuirea căruia s-a ţinut seama nu 
numai de indicaţiile cuprinse în cîteva opere de referinţă occidentale, dar şi de străda- 
niile lexicografice ale unor exegeti români ai freudismului. 

Nicolae Manolescu a apreciat că traducerea este „remarcabilă prin claritate şi preg- 
nanţă, dindu-ne idee de stilul lui Freud, care era nu numai un mare medic şi gînditor, 
dar şi un adevărat scriitor“. Recenzentul îşi mărturiseşte satisfacția de a constata că psih- 
analistul nu încearcă „să încalece“ abuziv domeniul criticii de artă: „Nici o clipă, re- 
citind pe Freud, nu am avut impresia că el aplica psihanaliza la artă ca un pat procustian; 
imaginaţia artiştilor nu e siluită de ideile savantului; ştiinţa nu forţează arta să asculte 
de o logică stráiná."! 

Peste cinci ani, Vasile Dem. Zamfirescu a publicat volumul de „încercări hermeneu- 
tice“ Între logica inimii şi logica minţii. Deşi nu aprecia defel preocupările psihanalitice 
ale discipolului său, Constantin Noica a scris o prefaţă în care acorda autorului „acestei 
lucrări de primă maturitate“ un atestat de destoinicie: „Despre constelația Freud— Adler 
— Jung, cu psihologia lor abisală, nu s-a scris la noi cu atîta competenţă.“2 

Fără să se dezică de vederile sale freudiste, ba poate chiar pentru a le sublinia mai 
apăsat, Zamfirescu caută în istoria culturii europene precursori ai concepţiilor psihana- 
litice. Ca o sfidare adusă dogmatismului şi conformismului sună afirmaţia sa cum că 
uneori se constată o „superioritate cognitivă“ a literaturii şi filozofiei de ieri sau alaltă- 
ieri faţă de psihanaliza si etologia de astăzi: „Viziunea lui Shakespeare despre supraeu, 
de pildă, este mai completă decît cea a lui Freud.“3 

Problema raporturilor dintre spirit şi suflet, care a stat la ordinea zilei în filozofia 
interbelică, este abia acum abordată de către psihanalişti, mai ales datorită cercetărilor 
lui Jung, cel care a racordat explicit la amintita problemă „imensul continent submers 
al inconştientului”. Prilej pentru Zamfirescu de a formula o apreciere îndrăzneață: „Pro- 
cesul acesta de trezire a conştiinţei filozofice la reprezentanţii orientărilor abisale atinge 
punctul culminant in opera lui Lucian Blaga."4 

Printre „uimitoarele prefigurári" ale viziunii freudiene pe care autorul le-a descoperit 
în literatura şi filozofia din trecut se numără două versuri din sonetele lui Shakespeare 
care dovedesc că marele Will „înţelesese importanţa afectivității pentru geneza şi func- 
fionarea vieţii morale“, reflectia lui Montaigne: „din marile prietenii se nasc marile duş- 
mănii“, presimtire a concepţiei psihanalitice referitoare la „ambivalenţa afectivă“, unele 


1. N. Manolescu, Psihanaliza şi critica, în „România liberă“, XXXVIII (1980), nr. 11 169 
din 24 sept., p. 2. 

2. C. Noica, ,Cuvint înainte“ la V. Dem. Zamfirescu, Între logica inimii şi logica minţii, 
Bucureşti, Ed. Cartea românească, 1985, p. 6. 

3. V. Dem. Zamfirescu, op. cit., p. 11. 

4. Ibidem, p. 18. 

cugetări ale lui La Rochefoucauld care dezvăluie o perspectivă mai largă decît cea freudiană 
în materie de psihopatologie a vieţii cotidiene, întrucît implică nu numai „pasagerele 
acte ratate“, ci şi „maladiile autoestimaţiei” precum invidia si resentimentul, ceea ce 
trimite oarecum către adlerism. 

De remarcat îndrăzneala lui V. Dem. Zamfirescu cînd, în 1985, şi-a îngăduit să pro- 
clame o anumită superioritate a lui Freud asupra lui Marx: „Dacă Marx deţine, în raport 
cu Freud, intiietatea «descoperiri» conştiinţei false [de natură socială], ideile sale în 
problemă, încă insuficient dezvoltate şi risipite în întinsa sa operă, pot fi mai bine puse 
în valoare de o lectură efectuată din perspectiva psihanalizei, teorie matură şi aproape 
exhaustivă a mistificărilor conştiinţei (individuale)."! 

Examinind destinul modern al „ideii impurități spiritului”, Zamfirescu consideră că 
în această privinţă Nietzsche se arată a fi mai puţin unilateral decit „vestiţii săi succe- 
sori“ — Freud, care a pus accentul doar pe sexualitate, şi Adler, care a privilegiat ex- 
clusivist autoafirmarea; în opera lui Nietzsche cele două orientări îşi aflaseră conver- 
genta, realizindu-se astfel anticipativ „o sinteză a psihanalizei freudiene şi adleriene, 
considerată atât de Freud, cît şi de Adler ca imposibilàá!"? 

Consideraţiile asupra lui „Eros şi Thanatos la Freud şi Lorenz” vădesc aceeaşi nă- 
zuinţă de a arunca un fascicol de lumină asupra anumitor probleme de actualitate ale 
filozofiei culturii. 

În această privinţă, Zamfirescu acordă o atenţie specială atitudinii filozofului şi dra- 
maturgului Lucian Blaga faţă de psihanaliză. Nu numai prin imaginile şi concepţiile ve- 
hiculate în piesele de teatru din tinereţe, ci şi prin includerea „unor idei psihanalitice în 
edificiul său filozofic, dar mai ales prin dezvoltarea lor creatoare se singularizeazá cu 
adevărat Blaga, sub aspectul relaţiilor cu psihanaliza, în cultura română” ? 

De aceea eseistul se declară în dezacord cu afirmaţia lui G. Brătescu privitoare la 
îndepărtarea lui Blaga de freudism şi ralierea acestuia la opinia defavorabilă psihanalizei 
ortodoxe, caracteristică pentru majoritatea oamenilor de cultură români ai epocii; de 
fapt, Zamfirescu este de părere că fondatorul „noologiei abisale" nu a repudiat freudis- 
mul, ci l-a lásat in urmá: atitudinea lui Blaga faţă de psihanaliză „în opera sa teoretică 
de maturitate este rezultatul unei dezvoltări originale a punctului de plecare freudian, 
suprimat în sens hegelian: depăşit pe baza încorporării sale” S 

„Încercările hermeneutice” ale lui V. Dem. Zamfirescu s-au învrednicit nu numai 
de aprecieri binevoitoare, dar şi de o agresivă contestare din partea nimănui altcuiva 
decît Leonard Gavriliu, celălalt traducător localnic al lui Freud. Într-un articol publicat 
în ,Sáptámina", volumul de eseuri pe teme de psihologie abisală a fost supus unei critici 
de tip „nimicitor“, urmărind să demonstreze ignoranţa funciară a autorului atit in ceea 
ce priveşte doctrina freudiană, cît şi istoria filozofiei şi culturii. Una din acuzaţiile aduse 
lui Zamfirescu a fost aceea că, în viziunea lui eclectică, „Marx apare drept un modest 
precursor al lui C. G. Jung, autor care reprezintă orientarea irationalistá şi mistică a psih- 
analizei”. 

„Polemica“ s-a referit şi la concepția nietzscheaná despre resentimente, Gavriliu 
apreciind că Freud nu poate fi învinuit de scăparea din vedere a acestei categorii de 


1. Ibidem, p. 57. 
2. Ibidem, p. 96. 
„3. Ibidem, p. 131. 
4. Ibidem, p. 136. În cartea de faţă am căutat să arăt, recurgind la textele lui Blaga, cum şi 
de ce autorul Trilogiei culturii a respins, pină la urmă, premisele teoretice ale freudismului. 


E 

manifestări psihice atunci cînd s-a ocupat de psihopatologia vieţii cotidiene: resentimen- 
tele nu pot fi incluse printre „actele pasagere ratate”, întrucât reprezintă fenomene ne- 
vrotice propriu-zise.! Nu ne simţim competenţi în a decide referitor la această clasificare 
nosologică, sigur ni se pare însă că resentimentul este cel care a dat tonul în relaţia 
dintre cei doi „freudologi” autohtoni. 


Psihanaliza printre disciplinele aflate sub bănuială 


Apariţia într-un singur an, în 1980, a două volume de traduceri din scrierile lui Sig- 
mund Freud putea fi desigur interpretată de multă lume ca un semn extrem de încura- 
jator în privinţa perspectivelor ce se deschideau, în sfîrşit, psihanalizei la noi în ţară. 
Cei care cunoşteau „moravurile editoriale” ale epocii n-aveau cum să nu fie uimiţi de 
faptul că organele administrative însărcinate cu centralizarea planurilor de tipărituri au 
permis o asemenea ,aglomerare" de publicaţii pe teme psihanalitice: aceasta putea să 
însemne că forurile politice supreme înlăturaseră directiva în vigoare pînă atunci de 
strictă îngrădire a „propagandei freudiste". Pentru firile mai optimiste putea chiar miji 
speranţa că însăşi practica analizei terapeutice va deveni licită într-un viitor apropiat. 

Către sfîrşitul lui 1981 am primit din partea criticului Eugen Simion invitaţia de a 
participa la un seminar cu studenţii săi de la Facultatea de Filologie a Universităţii din 
Bucureşti, unde să dezvolt ideea anevoioasei receptări a psihanalizei în cercurile inte- 
lectuale româneşti din perioada interbelică, idee pe care o enunţasem în „România lite- 
rară” din 4 septembrie 1980. Dar îndată după ce fusesem anunţat despre programarea 
seminarului în aprilie 1982, mi s-a adus la cunoştinţă că întîlnirea cu studenţii fusese 
amâînată sine die: decanatul l-a mustrat pe organizatorul reuniunii că nu a găsit altceva 
mai bun de făcut decît să se ocupe de psihanaliză, „tocmai acum, cînd trebuie combătute 
sectele^. Autoritatea universitară avea în vedere sectele religioase ca atare, printre care 
se număra de data aceasta şi psihanaliza, nefiind deci vorba de şcolile psihanalitice ri- 
vale... 

Într-adevăr, de curînd izbucnise „afacerea meditatiei transcendentale", care căpăta 
pe zi ce trece aspectul unui scandal politic cu consecinţe funeste în multe sectoare ale 
vieţii publice, mai cu seamă în domeniul culturii.2 

Prin 1977 a revenit la Bucureşti inginerul Nicolae Stoian, colaborator al secţiei ro- 
mâne de la BBC, care s-a prezentat drept împuternicit al mişcării internaţionale pentru 
„meditaţia transcendentală”, aceasta promovind anumite forme de „disciplină spirituală” 
capabile, printre altele, să asigure individului depunerea unor eforturi psiho-fizice alt- 
minteri de nerealizat. Dată fiind perspectiva obţinerii unor randamente excepţionale în 
activităţile productive, educative şi militare, factorii de răspundere din ierarhia de stat 
şi de partid, în frunte cu Elena Ceauşescu, au dispus ca Institutul de Psihologie din 
Bucureşti să preia organizarea unor experimente sistematice în această direcţie, apelind 
şi la specialişti de prestigiu din alte sectoare, medici, pedagogi, tehnicieni etc, 


1. L. Gavriliu, Un volum de eseuri, în „Săptămina”, 1986, nr. 14 (799) din 4 apr., p. 3 şi 7; 
nr. 15 (800) din 11 apr., p. 3. 

2. Revelaţii asupra acestei „afaceri“ au oferit recent Eugen Dichiseanu şi Tudor Artenie in 
articolul Un securist la BBC din „România liberă”, L (1992), nr. 14 647 (613) din 20 mart., p. 1 
si 3. 

În cursul anului 1981, organele de Securitate, care pînă atunci colaboraseră activ cu 
Nicolae Stoian, au descoperit că „meditaţia transcendentalá" nu este decît firma minci- 
noasă în dosul căreia se ascunde o perfidă organizaţie internaţională vizind țelul sub- 
minării regimurilor socialiste... Academicieni, cadre ştiinţifice şi didactice, medici, ar- 
hitecţi şi scriitori, toti cei care, fie din curiozitate, fie drept urmare a dispozitiei primite 
din partea autorităţilor, intraseră în legătură cu Stoian au devenit victimele unor măsuri 
represive de o duritate fără precedent, netinindu-se seama nici 1nácar de faptul că unii 
dintre cei prigoniţi semnalaserá, la timpul sáu, că anumite asp ecte „iraționale“ ale „teh- 
nicilor de meditaţie“ făceau inoperantă metoda în condiţiile poli" ico-ideologice de la noi. 
„Transcendentalii” au fost excluşi din partid şi înlăturați din funcţiile pe care le ocupau; 
mulţi au fost puşi la dispoziţia oficiilor de plasare, unde li s-a propus îndeobşte să se 
angajeze ca muncitori necalificaţi, deşi printre ei se aflau valoroşi cercetători cu titluri 
academice obţinute în ţară si în străinătate. Printrei cei supuşi represaliilor s-au numărat 
doctorul docent Victor Săhleanu, principalul autor al Introducerii critice în psihanaliză 
din 1972, şi doctorul în psihologie de la Góttingen Vladimir Gheorghiu, iniţiatorul si 
animatorul unui foarte apreciat cerc de studii în problemele sugestiei, unde se prezen- 
taseră comunicări şi din domeniul psihanalizei. În general, activitatea ştiinţifică şi di- 
dactică din domeniul psihologiei şi pedagogiei avea să fie timp îndelungat anihilată. 

Campania împotriva „transcendentalilor”, declanşată la începutul lui 1982 de revista 
Ministerului Afacerilor Interne „Pentru Patrie“ şi preluată mai discret de alte publicaţii, 
a produs o adevărată panică în rîndurile intelectualităţii. Era de altminteri tocmai ceea 
ce se urmărea. Neîncrederea în oamenii de cultură, care se dovedeau a fi potenţiali ,,spi- 
oni" şi „trădători de neam", trebuia sá se generalizeze, astfel incit partidul să poată exer- 
cita un control absolut asupra acestei categorii sociale de a cărei intimidare şi neutrali- 
zare depindea în bună măsură stabilitatea regimului totalitar. 

Orice sau oricine avea, într-un fel sau altul, vreo legătură cu psihologia, declarată 
tacit ştiinţă (sau pseudostiintá) periculoasá, devenea dubios. Psihanaliza nu se putea nici 
ea sustrage din aceastá atmosferă de suspiciune întreţinută prin toate mijloacele. Pro- 
iectul de editare a unor noi traduceri din operele lui Freud a trebuit să fie abandonat. 
S-a renunţat de asemenea la întocmirea unui dicţionar de termeni psihanalitici.! 

De notat cá in această privinţă nu s-a pronunţat totuşi nici o interdicţie formală. Cu- 
vintul „psihanaliză“ n-a fost eliminat din textele tipărite curent, ba chiar la un moment 
dat s-a autorizat publicarea lucrării Între logica inimii şi logica minţii a lui Vasile Dem. 
Zamfirescu (dar este probabil că obţinerea aprobării pentru editarea acestor variaţiuni 
pe teme psihanalitice a fost influenţată şi de girul pe care-l oferea prefața semnată de 
Constantin Noica).2 

Pe de altă parte, totala eradicare a vocabularului şi a formelor logice de sorginte 
psihanalitică devenise imposibil de realizat. De multă vreme, clişeele de gîndire şi de 
exprimare preluate din freudism intraseră şi se mențineau în folosinţa curentă. Este sem- 
nificativ că titlul G. Călinescu şi „complexele “ literaturii române al cărţii publicate în 

1981 de Mircea Martin la Editura Albatros nu trezise obiecţii. 


1. Cu atit mai mult s-au văzut obligaţi să se ferească de „privirile indiscrete“ cei care, mai 
ales dintre psihologi, căpătaseră, sub îndrumarea lui Eugen Papadima, o anumită iniţiere în teh- 
nicile de tratament psihanalitic. 

2. Despre psihanaliză a fost vorba şi în lucrarea de popularizare destinată tineretului Tainele 
creierului uman, semnată de Eugenia Grosu. Doctrina freudiană şi concepţiile „şcolii culturaliste" 
(mai ales cele ale lui E. Fromm) sînt expuse aici cu deosebită înţelegere (vezi Eugenia Grosu, 
Tainele creierului uman, Bucureşti, Ed. Albatros, 1981, pp. £75-197 şi 198-212). 

O dovadă, printre multe altele, a „banalizării“ schemelor freudiene ne este furnizată 
de cronica lui Dan Zamfirescu, istoric al literaturii române vechi şi partizan al cuviintei 
tradiţionale, deci ostil „avangardei“ de orice natură, la romanul Subconştientul Veneţiei 
publicat în italiană de Traian Filip. Criticul literar ocazional constata că, depánind po- 
vestea dragostei dintre Alberto şi Claudia, autorul „psihanalizează întreaga Venetie"; 
destinul oraşului lagunelor este simbolizat de această poveste „marcată de un fel de suc- 
ces-eşec în care se oglindeşte drama inconştientă a unei lumi".! Cui îi mai era frică de 
freudism? Doar Secţiei de propagandă a CC al PCR... 

La rubrica de „poştă a cititorilor“ din revista umoristică „Urzica“ i se răspundea în 
octombrie 1989 unui anume Gheorghe Dan din Bucureşti: „Consultaţi de urgenţă un 
psihanalist. Nu de Freud ne temem, ci de veşnicia lui!"? Desi nu pricepem despre ce e 
vorba, luăm act de invocarea slobodă, „în preajma revoluţiei“, a numelui părintelui 
psihanalizei. 


Confruntări teoretice, mai ales în domeniul 
criticii psihanalitice. R. Munteanu, Ov. S. Crohmălniceanu 


Ultimul capitol al cărţii din 1981 a lui Ludwig Grünberg Opţiuni filozofice contem- 
porane este intitulat „Psihanaliza în căutarea transcendenţei pierdute“. I se neagă psih- 
analizei calitatea de sistem filozofic, dar i se recunoaşte cea de ştiinţă. Pe plan meto- 
dologic, „psihanaliza dobindeste atributele unei teorii raţionaliste“, dată fiind strădania 
sa de a instaura „sensul inteligibil, logicul, acolo unde înainte a dominat absurdul“. 

Concepţia freudiană despre activitatea psihică i se pare lui Griinberg că este reduc- 
ţionistă, prin rolul primordial acordat libidoului, şi anacronică, prin „conceperea proce- 
sului psihic în termenii bizari ai unei «metafizici» energetiste“, ceea ce însă nu anulează 
meritul lui Freud de a fi făcut o descoperire capitală: „Insul ca persoană are o istorie“, 
întrucît „devenirea lui se înscrie în etape care au o semnificaţie strict umană“ 2 

Asemenea altor cercetători marxişti, L. Grünberg îşi propune să demonstreze că nu 
savantul Freud se arată deferent şi îndeobşte binevoitor; el supune însă unei critici ra- 
dicale vederile freudiştilor contemporani de tipul lui Lacan, cât şi concepțiile „oportu- 
niste” ale freudo-marxistilor, cu specială referinţă la ambiguităţile si ineficienţa nativă 
a utopiei marcusiene. 

De o prezentare eminamente favorabilă beneficiază doctrina psihanalitică în eseul 
lui Radu Florian Metamorfoza culturii în secolul al XX-lea. Opera teoretică a lui Freud 
„deschide o nouă fereastră spre cunoaşterea omului ca ființă complexă biopsihică, de- 
frişează noi căi de acces în universul subiectivităţii sale, în obscurităţile ei nepátrunse". 
Mai puţin obişnuită sub pana unui marxist este constatarea cá „freudismul a participat 
la desfăşurarea procesului lent, dar nu mai puţin ireversibil, de modificare a moravurilor, 


1. D. Zamfirescu, Veneţia la ea acasă, în „Luceafărul“, XXXI (1988), nr. 22 (1 359) din 28 
mai, p. 8. 

2. R. G. Teposu si R. C. Cristea, Doi critici vă aşteaptă, în „Urzica“, XLI (1989), nr. 10 
(772) din 15 oct., p. 2. 

3. L. Grünberg, Opţiuni filozofice contemporane, Bucureşti, Ed. Politică, 1981, pp. 280-281. 

4. Ibidem, p. 293. 

a celor din aria relaţiilor sexuale în mod special, parte integrantă a procesului de eman- 
cipare umană din secolul al XX-lea”. 

Este drept că freudismului i se reproşează o „gravă lacună”, constind din „neluarea 
in considerare a corelaţiei dintre determinările biopsihice şi cele social-culturale, atât în 
producerea echilibrului, cât şi a diferitelor forme de dezechilibru psihic“, dar, lucru esen- 
tial, care răscumpără o asemenea deficiență, psihanaliza se remarcă printr-o tendinţă ge- 
neralá „dezalienantă”. Această afirmaţie contrastează cu aprecierile curente ale teoreti- 
cienilor „socialismului ştiinţific”, aprecieri potrivit cărora freudismul nu reprezintă decit 
o încercare de a travesti pornirile exasperat individualiste, şi deci subumane, proprii 
mentalităţii burgheze de totdeauna, dar mai ales de astăzi. Dimpotrivă, psihanaliza, prin 
multe din ideile sale, „a lovit — declară R. Florian — în conventionalismul si confor- 
mismul moralei burgheze, in ipocrizia ei, a dezvăluit rolul ei de disimulare a unor exis- 
tente mutilate, strivite, ca si neputinţa de a-şi armoniza valorile cu lumea sensibilá, sen- 
timentală a oamenilor. Ea a contribuit astfel la privirea sentimentelor drept valori 
primordiale ale afirmării şi realizării indivizilor, deschizind calea spre o nouă înţelegere 
a raționalismului“ 2 

Multe din textele referitoare la freudism elaborate de comentatori marxişti de la noi 
se caracterizează prin absenţa preocupării de a confrunta tezele psihanaliste cu altceva 
decât cu tezele generale ale materialismului dialectic şi istoric; dezbaterea se desfăşoară 
la un nivel strict „logic“, cu ignorarea realităţilor vii ale societăţii noastre. Este de alt- 
minteri lesne de înţeles de ce critica freudismului se cantonează la aceşti comentatori 
în limitele abstractului şi ale speculatiei: la o examinare cît de cât onestă şi aprofundată, 
stările de lucruri social-economice şi morale din lumea zisă „socialistă” nu pledau nici- 
decum în favoarea acelei ,dezinstráinári" a cárei realizare o proclamau triumfalist ideo- 
logii regimurilor instaurate aici. 

lată de ce, într-o anumită privinţă, este reconfortant să iei contact cu un text de cri- 
tică a freudismului, chiar lipsit de strălucire stilistică şi semănat cu naivităţi doctrinare, 
dar în care domină preocuparea de a contribui la elucidarea unor probleme reale ale 
culturii noastre. Aşa se înfăţişează eseul lui Henri H. Stahl Lucian Blaga şi filozofarea 
despre filozofia poporului român, scris în jurul lui 1940, dar sortit să vadă lumina tipa- 
rului, într-o formă revizuită, abia peste o jumătate de secol. Lucrarea „datează“ atît din 
punctul de vedere al atenţiei concentrate asupra unor teme specifice sfirşitului perioadei 
interbelice, cât şi datorită imaginii schematice pe care autorul o are despre freudismul 
pe care, pe de-o parte, îl combate, iar pe de alta „îl apără” de deformările la care i se 
păreau că-l supun reprezentanţii români ai unei anumite specii de „psihanaliză cultu- 
rală“ 5 

Am vorbit mai înainte despre critica formulată de pe o platformă marxizantă de către 
H. H. Stahl la adresa presupuselor „teorii freudiste" în materie de cultură populară ale 
lui Liviu Rusu şi Lucian Blaga. Înainte de a purcede la examinarea acestor teorii, so- 
ciologul a ţinut să precizeze poziţia lui Freud în problemele „culturii folclorice”, prilej 
de a oferi o expunere foarte concentrată despre concepţiile psihosociale ale lui Freud. 
Unele aprecieri ale lui Stahl sînt însă discutabile, precum cea referitoare la noţiunea 


1. R. Florian, Metamorfoza culturii în secolul al XX-lea, Bucureşti, Ed. Cartea românească, 
1988, p. 146. 
2. Ibidem, p. 150 şi 152. 
„3. Eseistul român nu foloseşte cu acest prilej termenul .supraeu", ceea ce poate lăsa de bănuit 
că nu-şi însuşise schemele mai recente ale metapsihologiei. 

freudiană de „cenzură socială“, care s-ar asemăna „pînă la identitate cu ceea ce spusese 
sociologul Emile Durkheim, care şi el afirmase că toate faptele sociale sînt supuse unei 
«constringeri» externe, exercitate de societate, dar care pînă la urmă se transformă în 
constringere internă, sub formă de conștiință moralá".! 

Pe seama „adăugirii” aduse freudismului de către Jung, descoperitorul „inconştien- 
tului colectiv“, punea Stahl îndoielnica idee de „duh al poporului“, adoptată cu suspect, 
dar „neţărmurit entuziasm” de foarte mulţi filozofi si sociologi ai culturii care insistau 
asupra importanţei „cu totul excepţionale a subcongtientului în toate creaţiile culturale”. 
Sociologul român îşi exprima părerea de rău că pînă şi unii ginditori marxişti „au căzut 
victimă neofreudismului“, identificind subconştientul cu baza economică a societăţii, iar 
conştientul cu suprastructura ideologică, atunci cînd încercau să precizeze determinis- 
mul actului de cultură.2 


* 


Cele mai active luări de poziţie înregistrate la noi în cursul deceniului al nouălea pe 
teme psihanalitice au fost cele referitoare la aplicaţiile freudismului în domeniul criticii 
şi al teoriei literare. lată o notiţă publicată în „România literară“ din 1980: „Cercul de 
critică literară de pe lingă Facultatea de Limba şi Literatura Română din Bucureşti a 
organizat vineri 15 februarie a.c. o dezbatere pe tema: Critica marxistă şi psihanaliza 
literară. Au prezentat comunicări: lector dr. Roxana Verona şi lector dr. Mircea Miha- 
levski. Au participat la discuţii: Al. Piru, Romul Munteanu, Pompiliu Marcea, Gh. Frân- 
cu, Mihai Pop, Mircea Cărtărescu si Eugen Simion.'? 


rară. Ele au dus la configurarea unor discipline sau demersuri specifice, începînd cu 
patografia şi psihobiografia şi ajungînd la critica tematică, simbolică, precum şi la ex- 
tensia actului de lectură asupra mesajului latent al operei literare".* 


1. H. H. Stahl, Eseuri critice despre cultura populară românească, Bucureşti, Ed. Minerva, 
1983, p. 73. 

2. Ibidem, pp. 73-74. 

3. „Critica marxistă şi psihanaliza literară“, în „România literară“, XIII (1980), nr. 8 din 21 
febr., p. 2. 

4. R. Munteanu, ,Prefatá* la S. Freud, Scrieri despre literatură şi artă, p. LXI. 

Sub impresia textelor freudiene publicate la Editura Univers in 1980, Vlad Russo a 
procedat la un examen critic al conceptiei psihanalitice despre geneza şi esenţa operei 
de artă. După ce admiră fascinantele explicaţii ale fenomenului literar oferite de părin- 
tele psihanalizei, comentatorul se întreabă dacă nu cumva luciditatea scientistă a lui 
Freud şi un anume dogmatism promovat de acesta limitează şansele receptării complexe 
a faptului artistic: „În fond ceea ce lipseşte cu desăvârşire în interpretările lui Freud este 
momentul de perplexitate al unei priviri libere, nemijlocită de nici o doctrină, asupra 
operei literare. Sub această privire, opera îi cere cititorului să-şi suspende instanţele cri- 
tice, să coboare pentru o clipă în inconştient, uitind categoriile «constientului». Dar 
cum putea face asta tocmai Freud, el care párea «lipsit» de inconştient?” 

De aici şi acea infirmitate pe care s-ar spune că o manifestă în materie de mituri 
„conştientul hipertrofiat” al savantului vienez: „Mortificate prin explicaţie, miturile re- 
prezintă mai întotdeauna pentru Freud doar scheme descărnate, la care conținuturile unui 
inconştient algebrizat aderă cu greu.“ 

În prefata la versiunea românească a cărţii lui Marcel Sendrail Înţelepciunea forme- 
lor, Dan Grigorescu recunoaşte meritul psihanalizei „de a fi stabilit că fenomenele de 
profunzime nu scapă explicaţiei ştiinţifice”, dar observă că efortul de interpretare a ope- 
rei de artă, mai ales cînd se întemeiază pe presupunerea „unei obscure stări patologice”, 
poate ascunde primejdia „absolutizării factorului subiectiv“, astfel ca artistul să nu mai 
fie privit „în relaţie cu mediul care l-a produs şi pe care l-a observat, comentindu-l" 2 

Ion Simut şi-a propus, într-un articol din 1986, să evalueze interesul pe care-l pre- 
zintă studiile psihobiografice, acestea urmărind „scoaterea la lumină a mecanismelor in- 
conştiente care stau la originea comună a vieţii şi operei” unui creator.? 

Mai mult de 170 de pagini din monografia lui Romul Munteanu Metamorfozele cri- 
ticii europene moderne sînt rezervate prezentării criticii psihanalitice tradiţionale” şi a 
celei de descendență psihanaliticá indirectă. 

Înregistrând opinia formulată de Sarah Kofman cum că „aplicarea psihanalizei în artă 
este, într-o anumită măsură, egală cu săvîrşirea unui asasinat, acela al artistului de geniu 
ca om deosebit“, R. Munteanu apreciază că totuşi „jignirea narcisică” adusă de psih- 
analiză creatorului operei de artă nu este atit de gravă: „Faptul că talentul apare ca o 
pulsiune dominantă, ca o concentrare a investiţiei unei forțe excesive într-o anumită di- 
recţie nu reprezintă un atentat la statutul artistului şi al omului în general, ci o tentativă 
de situare raţională în univers." 

Cit despre Sigmund Freud, istoriograful literar român declară cá nu se simte înclinat 
să vadă în marele savant şi gânditor un critic literar: „Demersul sáu intelectual spre cre- 
afia literară sau operele plastice, ca si spre biografia unor oameni de artá, are un caracter 
n 

1. VI. Russo, Un mit al timpului nostru, în „Viaţa românească”, XXXIV (1981), nr. 11 din 
nov., p. 85 si 86. Ín aceeasi ordine de idei, Andrei Dumitrescu pune intrebarea: ,Cine nu spune 
astăzi că Freud este «depágit»?" si răspunde: „El este într-adevăr depăşit, dar numai de acei te- 


merari iscoditori de suflete care au reuşit o regresiune mai profundă ce le-a permis un pas în plus: 
înfruntarea psihozei." ( Freud şi Dostoievski, în ,Orizont", XXXI (1981), nr. 36 (706) din 11 sept., 
p. 8) 

:2. D. Grigorescu, ,Cuvint înainte“ la M. Sendrail, Íntelepciunea formelor, Bucuresti, Ed. Me- 
ridiane, 1983, pp. 7-8. 

3. I. Simuţ, Aspirafüle psihobiografiei, in „Familia“, XXII (1986), nr. 12 (256) din dec., p. 9. O 
notă de subsol ne încunoştinţează că avem de-a face cu un „fragment dintr-o carte în pregătire”, 

^ indicîndu-ni-se şi titlul acestei cărţi, care însă n-a apărut pînă astăzi: Interpretări psihanalitice. .. 
4. R. Munteanu, Metamorfoza criticii europene moderne, Bucureşti, Ed. Univers, 1988, p. 201. 

experimental", vizind verificarea şi acreditarea propriei metode de explorare a realităţii 
psihice.! 

În continuare sînt trecute în revistă vederile despre semnificaţia psihologică a operei 
de artă ale lui Carl Gustav Jung, Alfred Adler, Karl Abraham, Charles Baudouin, N. N. 
Dracoulidés, Jacques Lacan şi Janine Chasseguet-Smirgel, ale lui Jean-Paul Weber si 
Charles Mauron, precum şi ale unor reprezentanţi de frunte ai „criticii tematice“. 

Strădaniile lui Romul Munteanu de a furniza intelectualităţi româneşti elementele 
indispensabile unei corecte orientări în acest domeniu sînt cu atît mai lăudabile cu cît, 
după propria-i mărturisire, „o evaluare riguroasă a rezultatelor criticii de derivație psih- 
analitică este încă plină de dificultate“.2 

Printre criticii şi istoricii noştri literari care consideră că investigaţiile ce tin seama 
de anumite repere psihanaliste pot uneori dezvălui valori estetice nebănuite, îl menţio- 
năm pe Mihai Zamfir, care a recurs la noţiunea de „supradeterminare stilistică“ pentru 
a pune în evidenţă originalitatea de construcţie şi de expresie a unor poeme în proză 
argheziene. „Supradeterminarea“, aşa cum se înfăţişează ea în lexicul critic, descinde 
din sensul psihanalitic general cu care Freud a investit-o în cadrul morfologiei visului; 
J. Laplanche şi J.-B. Pontalis au definit-o ca reprezentind „o formaţie ce trimite la ele- 
mente inconştiente multiple, care se pot organiza în secvenţe semnificative diferite, din- 
tre care fiecare — la un anumit nivel de interpretare — posedă propria sa coerență“. 

Astfel, poemul în proză Tocila al lui Tudor Arghezi se pretează la două lecturi dis- 
tincte, ca şi cum am avea a face cu două texte aparte, dar perfect contopite în cadrul 
unui „hipertext“ ce le reuneşte: „Cele două texte conjuncte se prezintă în manieră aproape 
didactică, de un paralelism evident, neaflindu-se implicate într-o structură profundá."? 

Comentatorul a şi pus pe două coloane sintagmele care-şi corespund deşi aparţin la 
două ordini de elemente complet diferite. „Pentru a decoda exact textul poemului Tocila 
— ne avertizează M. Zamfir —, sensul literar al frazelor rămîne insuficient; cititorul 
trebuie să aibă permanent în minte un alt text, absent în mod vizibil, dar de concomitenţa 
căruia depinde decodarea." Acest al doilea text provine dintr-o parafrazare a Bibliei, „o 
Biblie citită selectiv şi fantezist şi, mai ales, reinterpretată profund de Tudor Arghezi“ 4 

Pentru a desluşi unele aspecte ale atît de contradictoriei, din punct de vedere carac- 
terial, personalităţi a lui Titu Maiorescu, Z. Ornea a apelat şi la sistemul de explicaţii 
propus de psihanaliză, drept care şi-a împins investigaţiile şi înspre vîrsta fragedă a emi- 
nentului critic, filozof şi bărbat de stat. 

Pentru a justifica de ce pune preţ pe unele amintiri ale lui Maiorescu din copilăria 
sa craioveană, Ornea reproduce o opinie a lui Freud: „Faptul că un anumit amănunt al 
vieţii infantile, şi nu altul, a reuşit să se sustragă uitării generalizate a copilăriei nu poate 
fi indiferent sau lipsit de semnificaţie.“S Şi Ornea adaugă: „Fără a fi deloc servili (poate 
nici adepţi) ai interpretărilor psihanalizei, să recunoaştem că această observaţie a lui 
Freud despre procesul rememorării este dreaptă.“ 

Una din situaţiile din copilărie care a rămas înscrisă in memoria lui Titu Maiorescu 
este bejenia familiei sale la Bucureşti, Braşov, Sibiu şi Blaj ca urmare a faptului că loan 


. Ibidem, p. 218. 

. Ibidem, p. 200. 

. M. Zamfir, Poemul românesc în proză, Bucureşti, Ed. Minerva, 1981, p. 390 şi 392. 

. Ibidem, p. 398 şi 399. 

. Vezi S. Freud, Scrieri despre literatură şi artă, p. 20. 

. Z. Omea, Viaţa lui Titu Maiorescu, vol. I, Bucureşti, Ed. Cartea românească, 1986, p. 27. 

Maiorescu a fost unul din protagonisti revoluţiei de la 1848 în Oltenia. Copilul de opt 
ani a cunoscut şi el atunci mari necazuri, printre care spectacolul sinistru, la care asistase 
în oraşele transilvane, al „trecerii pe sub ferestre, multe săptămîni de-a rîndul, a celor 
osinditi la spinzurátoare". Ornea îşi permite să remarce în această privinţă: „Nu credem 
că exagerăm defel dacă apreciem că mefienta, uneori chiar ostilitatea lui Titu Maiorescu, 
tînărul şi apoi cel matur, faţă de mişcările politice de stradă, faţă de revoluţie şi, în speţă, 
faţă de revoluţia de la 1848, distanţa, bine supravegheată, faţă de lupta oamenilor politici 
ardeleni şi chiar, finalmente, acuzata sa potrivnicie, cînd a devenit marele critic şi ideo- 
log, faţă de unii dintre foştii prieteni politici ai tatălui său... aici îşi află, probabil, o 
explicaţie. Poate, chiar neintelegerea (să o numim, deocamdată, astfel!) cu tatăl său îşi 
află sorgintea în sîmburele acestei traume a vîrstei infantile.“! Într-adevăr, din corespon- 
denta de adolescenţă a lui Titu Maiorescu şi din frinturile de amintiri consemnate de el 
mai tîrziu rezultă cu prisosintá că între tată şi fiu au existat vreme îndelungată raporturi 
similare celor caracteristice pentru „complexul vedipian“.2 

Faptul că Z. Ornea a recurs şi la procedeele psihobiografiei atunci cînd şi-a propus 
să adauge unele retuşuri portretului psihologic şi moral al lui Titu Maiorescu l-a ne- 
mulţumit pe Grigore Traian Pop, care, cu acest prilej, i-a pus în gardă pe istoricii literari 
împotriva ,capcanelor psihanalizei“. După ce a întocmit un inventar al interpretărilor 
psihanaliste semănate de-a lungul primului volum al Vieţii lui Titu Maiorescu, Gr. Tr. 
Pop observa că Z. Ornea a scos la iveală mai ales manifestări ale „complexului de in- 
ferioritate", termen „introdus în psihanaliză de către C. G. Jung”; eroarea este prea gro- 
solană ca să nu credem că avem de-a face cu un banal lapsus, fiindcă toată lumea ştie 
că A. Adler este acela care i-a asigurat „complexului de inferioritate” demnitatea unui 
concept psihologic fundamental. Inexplicabilă este însă afirmaţia că, „fără să vrea”, Or- 
nea „a îmbogăţit eşafodajul teoretic al psihanalizei” cu noţiunea „complex de superio- 
ritate" care i se pare lui Gr. Tr. Pop că ar reprezenta „O contradicţie în termeni”. În 
realitate, Adler a folosit curent această sintagmă, insistind asupra faptului că un complex 
de inferioritate se poate prea bine transforma într-unul de superioritate. 

Interesul pe care l-a stirnit, mai ales în anii '80, critica de orientare psihanalitică nu 
a depăşit totuşi, la criticii şi istoricii noştri literari, stadiul curiozitátii ştiinţifice sau, cel 
mult, al dorinţei de a-şi diversifica mijloacele de investigare a creaţiei artistice: nu a 
apărut pînă acum la noi nici un critic care să-şi fi concentrat eforturile în direcţia psih- 
analizei literaturii sau a psihocriticii. 

Ovid S. Crohmălniceanu, cel care s-a arătat a fi deosebit de înzestrat în această pri- 
vintá, nu şi-a manifestat niciodată intenţia ca, recurgind sistematic la instrumentarul pus 
la dispoziţie de psihanaliză, să devină un Charles Mauron al României. Mai mult, Croh- 
málniceanu a fácut o incintátoare demonstraţie de eclectism metodologic, oferindu-ne 
convingătoare interpretări ale operei a „cinci prozatori în cinci feluri de lectură”, printre 
care şi cea psihanalitică, fără să-şi dezvăluie o eventuală preferinţă pentru vreuna din 
acele maniere de abordare a creaţiei literare. 

Lectura psihanalistă a lui Crohmălniceanu a avut ca obiect opera Hortensiei Papa- 
dat-Bengescu. Este vorba, fără îndoială, de utilizarea cea mai pertinentă în critica literară 
românească a procedeelor de inspiraţie freudistă. 


1. Ibidem, pp. 28-29. 

2. Ibidem, pp. 69-74. 

3. Gr. Tr. Pop, Capcanele psihanalizei (D), in „Luceafărul“, XXIX (1986), nr. 48 (1 281) din 
29 nov., p. 6. 

Remarcabile din punct de vedere metodologic sînt obiecțiile formulate de Crohmăl- 
niceanu în legătură cu încercarea lui Mihail Sebastian de a pune sub o lupă psihanalitică 
romanele doamnei Papadat-Bengescu. Dind dovadă de o mult mai completă si mai pre- 
cisă cunoaştere a doctrinei freudiene, Crohmălniceanu risipeşte, de pildă, unele inexac- 
titáti pe care analistul de acum o jumătate de veac le comisese în privinţa relaţiilor dintre 
Lenora şi doctorul Walter, eroi ai ciclului romanesc al Hallipilor. 

Dar criticul nu se mulţumeşte să analizeze în spirit freudian comportamentul perso- 
najelor Hortensiei Papadat-Bengescu, ci se decide să facă un pas mai departe, un pas 
pe care prea puţini s-au hazardat măcar să-l schifeze în istoriografia literară românească: 
Crohmălniceanu procedează, folosind aceleaşi mijloace de explorare, la analiza com- 
portamentului creator al romancierei. Riscurile unei atare întreprinderi îi sînt clare: 
„Pentru o lectură critică din perspectivă psihanalitică, primejdiile încep atunci cînd ea 
îşi raportează observaţiile la persoana scriitorului; însă abia de aici devine cu adevărat 
interesantà.*! 

Astfel, criticul stáruie asupra tipologiei personajelor din proza doamnei Papadat-Ben- 
gescu considerate mai ales din punctul de vedere al tensiunilor erotice izvoríte din relaţii 
familiale si sociale insolite, cumva asemánátoare celor intilnite in biografia scriitoarei. 
El cercetează cu deosebită atenţie scrierile ei „juvenile“, tocmai fiindcă „în adolescenţă, 
atunci cînd apare vocaţia poetică, se produce şi închegarea imaginativă“.2 

La capătul anchetei ergo-biografice urmărind delimitarea „mitului personal“ al Hor- 
tensiei Papadat-Bengescu, psihocriticul „de serviciu” consemnează în procesul-verbal pe 
care l-a întocmit: „A fost «Fetiţa» îndrăgostită de tatăl ei, omul cult, cu gust pentru 
muzică şi poezie, conlocutorul ei favorit pe marginea lecturilor adolescente, profund ne- 
mulţumit că are un ginere acultural, eleva excelentă, neresemnată a fi trebuit să aban- 
doneze aspiraţia către o carieră intelectuală, fecioara măritată din răzbunare, scriitoarea 
al cărei soț dispretuia literatura, considerind-o ceva ruşinos, în sfîrşit autoarea admirată 
în cercul lui Lovinescu, «marea europeană», necitită şi rămasă, o bună perioadă, aproape 
necunoscută publicului."3 

Marea doamnă a prozei analitice româneşti avea să devină ea însăşi, peste decenii 
de la trecerea sa prin această lume, subiect al analizei critice de profunzime. 


Creaţii literare sub semnul psihanalizei. 
M. H. Simionescu, S. Preda, M. Cărtărescu 


Mulţi dintre oamenii noştri de cultură au formulat în perioada interbelică serioase 
şi statornice rezerve faţă de psihanaliză. O atitudine asemănătoare întîlnim şi la unii 
scriitori actuali, ca de pildă la Radu Tudoran, care declara în 1987: „Nu cred în teoria 
lui Freud după care creatorul pune în lucrarea sa názuinfele personale, nerealizate." Fap- 
tul că niciodată nu i-au lipsit cu desăvirşire satisfactiile şi implinirile l-a scutit pe apre- 
ciatul prozator de ameninţarea tensiunilor de domeniul psihanalizei: „Desigur că n-am 
putut să-mi realizez toate năzuinţele, dar au fost destule [realizate] ca să nu rămîn cu 
vreo refulare.“ Este foarte românesc acest refuz de a admite că inconştientul exercită 


1. Ov. S. Crohmălniceanu, Cinci prozatori în cinci feluri de lectură, Bucureşti, Ed. Cartea 
românească, 1984, p. 127. 

2. Ibidem, pp. 148-149. 

3. Ibidem, p. 160. 

4. R. Tudoran, O carte, după patruzeci de ani, în „România literară“, XX (1987), nr. 35 din 
27 aug., p. 14. 

in permanenţă presiuni asupra conştiinţei individului şi mai cu seamă a conştiinţei per- 
sonalitátilor creatoare... 

În schimb, Mircea Horia Simionescu îşi îngăduie să axeze un întreg, volum al ciclu- 
lui Ingeniosul bine temperat pe obsesia neintilnirii cu tatál decedat. Astfel, Toxicologia 
sau dincolo de bine si dincoace de ráu ne pune la curent cu pregátirile de tot felul in 
care s-au angajat fiul şi mama pentru a-l revedea, într-un cadru sărbătoresc, pe cel răpo- 
sat cu mulţi ani înainte. 

Romanul este cufundat într-o atmosferă onirică în care umbra tatălui capătă uneori 
contururi oedipiene. De altminteri, mama i se adresează, la un moment dat, fiului ne- 
liniştit: „Ai făcut, băiatul meu, un complex oedipian dintre cele mai profunde... Sá 
te-nsănătoşeşti mai întîi, şi după aceea... Reciteşte-l pe Freud. Studiază-l pe Jung. Vom 
mai vorbi.“! Adresindu-i-se, cu alt prilej, unei prietene, mama se plingea insá de inte- 
resul pe care, printre altele, fiul îl arată psihanalizei: „Citeşte Montaigne. Ascultă un 
cvartet. Înfăţişează unui amic principalele trăsături ale gîndirii freudiene... E acesta un 
bărbat serios?" Şi totuşi, mama îi mărturisise fiului că, îngrijorată de tulburările de me- 
morie survenite după moartea soțului ei, a căutat ea însăşi un medic „care să se priceapă 
şi în hipnotism, în tehnicile terapeutice freudiene“.2 

În final are loc cina oferită de mamă şi fiu tatălui mort. Acesta se prezintă într-o 
triplă ipostază, irecognoscibil sub înfăţişarea unor anume Robert, Marcel si Clément, 
cîteşitrei deopotrivă de dezgustători, ca şi cum moartea părintelui nu izbutise să-l eli- 
bereze pe fiu de complexul lui Oedip.? 

În romanul Partial color al lui Sorin Preda, psihanaliza nu mai este doar furnizoarea 
secretă a pretextului epic şi a fundalului stilistic, ca în Toxicologia lui Mircea Horia 
Simionescu. În Partial color, ea se simte acasă şi chiar se declară fără nici o reticenjá 
proprietara intrigii romaneşti şi a psihologiei personajelor. Impactul freudismului este 
evident din capul locului în evocarea relaţiilor tensionate, cu tentă sadică, dintre cei doi 
soţi, pe care orgoliul îi îndeamnă la o ură incapabilă totuşi să dizolve liantul erotic da- 
torită căruia sînt condamnaţi să rămînă împreună. Pe de altă parte, între tată şi fiu se 
schiţează raporturi „oedipiene”. 

Traian Daia, eroul acestui roman scris la persoana întîi, îi explică unei cunoştinţe 
întimplătoare: „Drama noastră începe la naştere printr-o expulzare fetală arbitrară şi tra- 
umatică şi se configurează în copilărie, cînd totul pare simplu şi recuperabil, atunci cînd 
relaţiile dintre părinţi şi copii sînt, de fapt, relaţii de forță; aşa învăţăm noi iubirea, sin- 
gurătatea şi toate celelalte.” Tot Traian îi declară unei educatoare de grădiniţă, împreună 
cu care priveşte la fiul sáu dindu-se în leagăn: „Am impresia că scrinciobul devine, în 
general vorbind, un mijloc de compensație afectivă... E vorba deci de o frustrare ce se 
rezolvă inocent şi relativ simplu.“ După care o întreabă pe educatoare: „Aţi citit ceva 
din Freud? — Prostii!“, a răspuns ea, strimbindu-se.* 

A doua jumătate a romanului conţine relatări privitoaree la analiza terapeutică efec- 
tuată sub îndrumarea doctorului Vasile, analiză la care eroul se supune ca urmare a în- 


1. M. H. Simionescu, Toxicologia sau dincolo de bine şi dincoace de rău, Bucureşti, Ed. Car- 
tea românească, 1983, p. 22 şi 30. 

2. Ibidem, p. 15. 

3. Ibidem, pp. 282-289. Ov. S. Crohmálniceanu promitea sá dea urmare declaraţiei, citate adi- 
neauri, a mamei: „Vom mai vorbi” şi să revină cîndva asupra semnificaţiilor ascunse ale acestui 
impresionant text cu iz psihanalitic (C înd ingeniosul bine temperat face mărturisiri complete, în 
„România literară”, XVII (1984), nr. 14 din 5 apr., p. 4). 

4. S. Preda, Partial color, Bucureşti, Ed. Cartea românească, 1985, p. 26 şi 50. 

cercárii sale (inchipuite) de a-şi ucide soţia. Íntins pe canapea, pacientul îl ascultă pe 
analist: „Să revenim la tine, la vinovăția ta imaginară; n-ar fi pentru prima oară cînd 
sentimentul culpabilitátii iti joacă o festă, transformind o prea mare dragoste într-o agre- 
siune sublimată în imaginar, literatura de specialitate abundă în astfel de exemple; iată 
de pildă ce scrie Freud în această carte.” După care doctorul îi citeşte şi-i comentează 
un şir de fragmente referitoare mai ales la funcţia de sublimare a artei, culese din ca- 
pitolul al III-lea al Introducerii freudiene în psihanaliză (în traducerea lui L. Gavriliu). 
„Va închide apoi cartea cu un gest sfios de călugăr, făcîndu-mi obosit semn să plec.“ 
Dar iată că „spre seară va intra în salon, lăsînd pe masă un top de hirtie, un pachet de 
țigări şi un stilou: nu te grăbi, ai timp, ai condiţii, am dat dispoziţie să nu te deranjeze 
nimeni; fii sincer, neiertátor, nu te teme de adevăr“. | 

Prin urmare, doctorul Vasile intenţiona, atunci cînd a pus tocul şi hirtia pe masa din 
salonul spitalului psihiatric unde se afla internat Traian, să-i ofere acestuia o posibilitate 
de a sublima prin scris chinuitoarele obsesii care făcuseră din el aproape un asasin. Tra- 
ian, temperament artistic, care încercase să se realizeze şi ca actor, era de fapt un scriitor 
ratat; drept care doctorul a decis să-i ofere o şansă de vindecare prin angrenarea într-un 
efort de creaţie literară. Am avea deci a face cu o formă sui-generis de tratament psih- 
analitic, care nu mai permite constituirea cuplului terapeutic pacient—analist. Într-adevăr, 
primele rînduri aşternute pe hîrtie din dispoziţia medicului de către bolnavul Traian Daia 
sînt exact primele rînduri ale romanului lui Sorin Preda, ceea ce vrea să sugereze că 
întreaga carte este produsul unei cure freudiene vizînd suprimarea insuportabilelor ten- 
siuni intrapsihice prin deplasarea şi fixarea lor într-o operă de ficţiune. 

Ovid S. Crohmălniceanu consideră că Parţial color reprezintă o certă izbîndă scrii- 
toricească. „Trimiterile dese la Freud" i se par a fi integrate organic în țesătura roma- 
nului, astfel că „ceea ce poate părea observatorului grăbit o simplă joacă de-a «textua- 
lizarea» reiese a fi o iniţiativă îndrăzneață, urmărită pas cu pas“.2 

Semnalăm o cronică la Parţial color redactată în cu totul alt spirit, cea publicată de 
Mihai Ungheanu în „Luceafărul“. Aprecierea criticului este mai degrabă negativă: ro- 
manul, „scris cu un real talent al observaţiei psihologice şi caracterologice, suferă însă 
de cîteva contradicții în sfera realizării epice”. Semnificativă ni se pare mai cu seamă 
remarca: „Faptele se lipesc unele de altele, dar conflictul adînc nu iese cu adevărat la 
lumină, dacă el a fost presupus undeva“; recunoaştem aici reproşul care i se adusese 
cîndva Hortensiei Papadat-Bengescu, cum că nu pune în evidenţă determinismul logic 
al evenimentelor relatate, multumindu-se să înşiruie întîmplări fără semnificaţie eviden- 
tă. Numai că rostul demersului psihanalitic este tocmai acela de a dezvălui cauzalitatea 
profundă, şi deci invizibilă cu „ochiul liber", a comportamentului uman. M. Ungheanu 
încearcă să-l încadreze pe Traian Daia în galeria tradiţională a „inadaptaţilor“ şi a „în- 
vinşilor“.3 Dar despre fondul freudist al romanului nu pomeneşte nimic, măcar cá au- 


1. Ibidem, pp. 268-273. De remarcat că printre personajele romanului, în general bine indi- 
vidualizate şi oricum foarte pitoreşti, doctorul Vasile este unul din cele mai şterse, „trăind“ mai 
ales din citarea lui Freud. 

2. Ov. S. Crohmălniceanu, Al doilea suflu, Bucureşti, Ed. Cartea românească, 1989, p. 166 
şi 169. Criticul remarcă amuzat „enorma poantă“ psihanaliticá de la sfirşitul povestirii: de data 
aceasta, fenomenul de „transfer“ de la pacient la analist, prevestitor al unei eventuale vindecări, 
nu se realizează pe plan afectiv, ca în schemele terapeutice clasice, ci prin apariţia pe antebraţul 
medicului a unei eczeme asemănătoare celei care-l necájea pe Traian... Tot Crohmălniceanu (op. 
cit., p. 87) semnalează utilizarea parodică a unor clişee freudiene în romanul lui George Cuşna- 
rencu Tangoul Memoriei (Bucureşti, Ed. Albatros, 1988). 

3. M. Ungheanu, Sorin Preda: „Parţial color “, în „Luceafărul“, XXVIII (1985), nr. 24 (1206) 
din 15 iun., p. 2. 

torul avusese grijă să trimbifeze pe multe pagini simpatia pe care o nutrea pentru viziu- 
nea psihanalistă. Să fie vorba de o idiosincrazie la freudism? 

În romanul Plus-minus o zi, publicat ulterior de Sorin Preda, nu se mai fac menţiuni 
nominale la Freud, care este însă caracterizat aluziv a fi „un tip al naibii de deştept, un 
austriac dat în paispe"!. În această povestire, psihanaliza nu mai veghează asupra des- 
tinului personajelor, deşi se poate desluşi şi aici preocuparea pentru psihologia abisală 
(preocupare însoţită însă de unele ochiade către parapsihologie). 

Bună parte din nuvelele reunite de Mircea Cărtărescu în volumul purtind titlul em- 
blematic Visul datoresc mult din farmecul lor irizărilor psihanalitice prezente cîteodată 
aproape „provocator“ în text, dar cel mai adesea, şi cu discreţie, dincolo de text. 

Prima dintre aceste nuvele, Jocul, vădeşte strădania consecventă de a aplica analiza 
de factură freudiană la evocarea amintirilor dintr-o îndepărtată copilărie. Eroul mărtu- 
riseşte: „Mi-am notat sute de vise de-a lungul ultimilor zece ani, dintre care unele se 
repetau convulsiv, tirindu-má pe sub aceleaşi furci caudine ale ruşinii şi urii şi singu- 
rătăţii.“ Intilnim în nuvelă elementele unei declaraţii programatice, să-i spunem „psiho- 
biografiste": „Într-o exaltare greu de descris, am dezgropat din memorie în cîteva minute 
nişte lucruri despre care eram convins că nu mai ştiam nimic. Mai mult, mi-am dat sea- 
ma că acea perioadă a vieţii mele a fost cea care a concentrat tot ce este original şi 
poate chiar neobişnuit in mine.“? 

Teatrul acţiunii era situat în spatele unui bloc de pe Şoseaua Ştefan cel Mare, pe 
vremea cînd eroul avea vreo şapte-opt ani. Acolo se afla terenul de joacă al „găştii” 
băieţilor care, de dimineaţă pînă seara, mişunau prin șanțurile de canalizare, adinci si 
de doi metri, ce delimitau „o lume nouă şi plină de ascunzişuri, murdară şi ciudată”; 
acolo practicau ei „vrăjitoarea“, un joc-ritual bazat pe violenţă şi cruzime. Cînd iată că 
a apărut un copil tot de vreo şapte ani, nou-instalat in bloc. El a refuzat invitaţia de a 
participa la „vrăjitoarcă”, ceea ce i-a atras disprețul şi ura găştii. Cu primul prilej s-a 
încercat virirea lui cu sila în joc şi, fiindcă n-a vrut să cedeze, a primit lovituri sălbatice, 
fiind nevoie de intervenţia mamei sale pentru a-l ridica de pe jos. În aceeaşi zi, copilul 
cel firav, poreclit „Mendebilul”, a urcat demonstrativ pe scara exterioară a coşului de 
cărămidă al Fabricii de piine „Pionierul”, pînă în virf. Ajuns acolo, „parcă sfidindu-si 
spectatorii, Mendebilul, şovăitor, se ridică în picioare. Rămase drept, subţire ca un cui, 
la acea înălţime ameţitoare. Privea în sus, dar făcea cu mîna înspre pămînt, probabil 
înspre noi. Apoi începu să coboare"? 

Avem deci a face cu o simbolică psihanalitică extrem de limpede: ascensiunea plină 
de primejdii a băiatului desemnează aspiraţia către ináljare morală, în opoziţie cu toiala 
impură a celor care stăruiau să se afunde în canale; iată demersurile mindre, dar ane- 
voioase, ale conştiinţei în opoziţie cu delectările impure oferite de inconştient. 

Îndată, Mendebilul a devenit un fel de superego al fiecăruia din membrii jalnicei 
bande: „Dimineaţa n-am coborit deloc în şanţuri, deşi mireasma de pámint ne trezea 
nostalgia, ci l-am înconjurat pe băiat şi l-am ascultat povestind. Ne povestea, ştiu acum, 
legendele Mesei rotunde.“ Şi astfel derizorii cavaleri primeau „învăţătura“ unui iluminat 
care le vorbea întruna despre lumi şi situaţii mirifice. 

Pe suprafaţa cimentatá a învelișului transformatorului electric din curtea interioară, 
Mendebilul a scris cu litere mari un decalog al interdicţiilor asumate de copilăretul 


1. S. Preda, Plus-minus o zi, Bucureşti, Ed. Militară, 1988, p. 35. Referiri la opiniile parado- 
xale ale „austriacului nemaipomenit de deştept” sau „foc de deştept“ şi la p. 36 şi 85. 
, 2. M. Cărtărescu, Visul, Bucureşti, Ed. Cartea românească, 1989, p. 7 şi 11. 
3. Ibidem, p. 21. 

curţii: „Să nu ridem de Lumpăl; să nu chinuim animalele; să nu necájim fetele; să nu 
jucăm vrăjitoarca; să nu ne murdárim; să nu vorbim urât; să nu minţim; să nu ne pirim; 
să nu ne certăm; să nu ne batem”, decalog respectat cu stricteţe timp de cîteva săp- 
támini 2 

Dar toată vraja care făcuse cu putinţă o asemenea „reformă a moravurilor“ s-a risipit 
atunci cînd copiii i-au descoperit, într-o ascunzătoare, pe Mendebil şi pe o fetiţă din 
vecini, amindoi goi şi contemplindu-si trupurile. Seara, ceata de băieţi s-a năpustit asu- 
pra celui care decázuse din demnitatea de erou fondator şi legiuitor. Părinţii Mendebi- 
lului au socotit de cuviinţă să-şi trimită feciorul altundeva şi „aşa s-a terminat totul“. O 
dată cu compromiterea reprezentantului „supraeului”, inhibitiile şi tabuurile pe care acesta 
le impusese n-au mai fost luate în seamă, iar pulsiunile ţinute o vreme în friu au început 
să se manifeste nestingherit. 

În nuvela Gemenii nu lipsesc menţiunile directe privitoare la recuzita psihanaliticá. 
De pildă, eroina „avea şi un Jurnal în care îşi nota visele, colorate şi stranii, deloc psih- 
analizabile, mai curînd un fel de feerii, un fel de grădini paradiziace“.3 

Eugen Simion inventariază temele care se interferează în această nuvelă, „cum ar fi 
aceea a dublului şi a androginului, tratată de toată proza romantică şi reluată, din unghi 
psihanalitic, de romanul modern (Tournier este doar un exemplu)“ 4 

În Jocul şi în Gemenii, problematica pare a se înscrie mai degrabă în orbita freudis- 
mului, în timp ce în REM şi în Organistul se presimte ecoul concepţiei jungiene despre 
arhetipuri şi inconştientul colectiv. În REM cunoaşterea deplină este obţinută ca un dar 
fignit din universul oniric, iar în Organistul eroul reface treptat, din proprii imbolduri 
inconştiente, întreaga evoluţie a artei muzicale, de la sunetele abia articulate şi pînă la 
răscolitoarea muzică a viitorului altminteri încă de nepătruns. 


Un caz particular: receptarea operei lui C. G. Jung 


Despre concepţiile psihologice ale lui Carl Gustav Jung, publicul românesc aflase 
cîte ceva încă din anii '30, mai ales în legătură cu preocupările de filozofia culturii ale 
lui Lucian Blaga. Nu încăpea îndoială că acesta arăta mai multă preţuire vederilor lui 
Jung decit celor ale lui Freud, deşi îi reproşa, fie şi tacit, savantului şi gînditorului el- 
veţian cá în teoria sa a „inconştientului colectiv” factorul etnic este aproape complet 
trecut cu vederea. 

În deceniile următoare, Mircea Eliade a fost cel care a atras atenţia intelectualităţii 
noastre dacă nu asupra operei ştiinţifice, măcar asupra personalităţii umane a lui Carl 
Gustav Jung: pe măsură ce scrierile compatriotului nostru ajungeau pînă la noi, mai cu 
seamă cele cu caracter memorialistic, cititorul român era informat despre respectul ma- 
nifestat de Eliade pentru creaţia jungiană şi despre amicitia dintre cei doi frecventatori 
ai seminariilor umaniste de la Ascona. 

O dată cu retrezirea la noi, în ultimul sfert de secol, a interesului faţă de psihanaliză, 
numele lui Jung a început să se intilneascá tot mai des (nu însă foarte des) în publicistica 


1. Numele unui puşti uşor debil mintal. 

2. Ibidem, pp. 22-24 şi 27-28. 

3. Ibidem, p. 42. 

4. Eug. Simion, Proza fantastică şi biografică, în „România literară“, XXII (1989), nr. 49 
din 7 dec., p. 10. 

noastră, dar în două contexte foarte diferite: pe de-o parte, în mărturisiri de ferventă 
admiraţie, pe de alta, în sentinţe de condamnare a spiritualismului, ocultismului şi chiar 
bigotismului pe care le-ar promova doctrina jungiană. 

Pentru Leonard Gavriliu, de pildă, C. G. Jung „este într-adevăr idealist, mistic, ira- 
tionalist", iar sub influenţa acestor concepţii şi tendinţe, el încearcă să „caterisească” 
deopotrivă freudismul şi comunismul, aşa cum ar dovedi-o afirmaţia pe care-o face în 
Problemele sufletului modern: „Prea mulţi oameni sînt mai aproape de psihologia 
freudiană decît de Evanghelie şi pentru ei bolşevismul are mai mult sens decit virtutea 
burghezá."! 

Şi Romul Munteanu semnalează o asemenea opoziţie între freudism şi jungism: „Si- 
tuat astăzi între kitsch şi demersul ştiinţific, freudismul are o consistenţă muit mai mare 
decât noul spiritualism, propagat de unii filozofi şi oameni de ştiinţă prin revenirea la 
Jung. Freud a fost conjugat cu Marx, Jung cu teologia.“2 

Remarca aceasta nu-l determină însă pe R. Munteanu să adopte, precum alţii, o ati- 
tudine ostilă faţă de Jung şi jungism. Căci, în ciuda spiritualismului său exagerat, Jung 
„pare mult mai apropiat de înţelegerea textului literar, ca operă de artă, decît Freud". 
Deşi multe din ipotezele sale de lucru, inclusiv cea a arhetipurilor, sînt neverificabile, 
concepţia lui despre societate şi civilizaţie „este expresia unui gînditor meliorist, a unui 
psiholog care doreşte ca omenirea să evite, în linia sa ascendentă spre progres, orice 
evenimente de proporţii catastrofale” 5 

Gabriel Liiceanu ne relatează despre o discuţie în care Constantin Noica l-a apărat 
pe Mircea Eliade de eventuala învinuire că, invocînd arhetipurile, s-ar fi „aşezat prea 
tare în raza lui Jung“. Maestrul de la Păltiniş a confirmat că pe vechiul său prieten „îl 
jena“ confuzia ce s-ar fi putut face între arhetipurile jungiene şi cele cu care opera el 
însuşi şi pe care tocmai de aceea intenţionase, la un moment dat, să le denumească „pa- 
radigme". Noica n-avea însă îndoieli în privința deosebirilor de sens şi de nivel dintre 
cele două concepte omonime: arhetipurile eliadesti „sînt clar aşezate în ontologic, sînt 
deci mai profunde decit cele ale lui Jung, de ordin clar psihologic (inconştientul) + 

Teoria arhetipurilor şi-a aflat răsunetul şi în critica noastră literară. Astfel, printre 
călăuzele la care a apelat Alexandru Paleologu pe parcursul efortului său de „decriptare 
a temei Isis—Osiris“ în Baltagul lui Sadoveanu, s-a aflat la loc de cinste Carl Gustav 
Jung.5 Eseistul şi moralistul român angajat in explorarea operei sadoveniene era de păre- 
re că „experienţele umane cu caracter inițiatic reprezintă în esenţă structuri arhetipale, 
cum demonstrează atit C. G. Jung cit şi Mircea Eliade"$. 

Investigația lui Al. Paleologu referitoare la „Sadoveanu şi arhetipurile“ a fost pre- 
lungită de Ov. S. Crohmălniceanu într-un studiu care, în bună măsură, echivalează cu 
o „lectură jungianá" a operei marelui nostru prozator. 

Recomandările pe care Jung le-a făcut criticilor se dovedesc, consideră Crohmálni- 
ceanu, a fi foarte utile mai ales fiindcă ele se caracterizează printr-o „mare prudenţă” 
cînd e vorba de precizat rolul inconştientului în creaţia literar-artistică. Creaţia aceasta, 


1. Cf. L. Gavriliu, Sigmund Freud sau dreptul la adevăr, studiu introductiv la S. Freud, In- 
troducere in psihanalizd..., p. 19. 

2. R. Munteanu, „Prefaţă“ la S. Freud, Scrieri despre literatură şi artă, p. LXIII. 

3. R. Munteanu, Metamorfozele criticii europene moderne, p. 230. 

4. G. Liiceanu, Jurnalul de la Păltiniş, ed. a II-a, Bucureşti, Ed. Humanitas, 1991, p. 62. 

5. Al. Paleologu, Treptele lumii sau calea către sine a lui Mihail Sadoveanu, Bucureşti, Ed. 
Cartea românească, 1978, p. 127, 134 şi 140. 

6. Ibidem, p. 210. 

afirma psihiatrul elveţian, prezintă două variante majore: una „psihologică“ si alta „vi- 
Zionará^; Crohmălniceanu este de acord cu Paleologu că Sadoveanu trebuie încadrat in 
categoria „vizionarilor“ tocmai fiindcă opera acestuia se pretează la o interpretare fun- 
damentată pe teoria arhetipurilor. Istoricul literar procedează apoi la o inventariere a 
scrierilor sadoveniene în care maniera ,vizionará" se face mai mult simțită şi în care 
deci arhetipurile ocupă poziţii definitorii pentru ţinuta ideologică şi chiar stilistică a res- 
pectivei creaţii. În această categorie trebuie incluse mai cu seamă povestirea Baltagul 
şi marile romane istorice Zodia Cancerului, Nunta Domniței Ruxanda, Fraţii Jderi, 
Creanga de aur şi Nicoară Potcoavă, opere în care miturile sînt îmbrăcate în imagini 
arhetipale pline de firesc.2 

Vasile Dem. Zamfirescu constata în 1989 că, în ce priveşte învăţătura lui Jung, cul- 
tura română continuă să se afle într-o „stare de aşteptare“, aşteptare atât a publicării în 
traducere a celor mai semnificative scrieri jungiene, cât şi a elaborării unor consistente 
exegeze? 

Într-adevăr, pînă la sfirşitul celui de-al nouălea deceniu nu au apărut în versiune 
românească decît doar cîteva mici texte ale lui C. G. Jung, cu totul insuficiente pentru 
a da seama de dimensiunile doctrinei jungiene. Cezar Baltag a publicat în „ Viaţa româ- 
nească ^ — Almanah '83 (pp. 155-163) o conferinţă a lui Jung din 1922: Despre relaţia 
psihologiei analitice cu poezia. Alături de nota lui V. Dem Zamfirescu menţionată adi- 
neauri a apărut, în tălmăcirea aceluiaşi, conferinţa din 1936 Conceptul de inconştient 
colectiv („Revista de istorie şi teorie literară“, nr. 1-2 din 1989, pp. 123-127). În nu- 
mărul 307-308-309 (contind pentru anul 1985, dar tipărit în 1988) al „Secolului 20“ 
(pp. 26-33) aflăm, în traducerea Micaelei Slăvescu, articolul lui Jung din 1928 Rolul 
unui centru de gravitate (însoţit de nota lui Geo Şerban Jung versus Keyserling). lar in 
nr. 310-311-312 al aceleiaşi reviste, Anca Oroveanu a selectat şi a tradus unele Amintiri, 
vise, reflecţii, din 1963 (pp. 31-53), 17 noțiuni-cheie din vocabularul lui Jung (pp. 54-67) 
şi De la vis la mit, din 1934 (pp. 70-80). 

Aceste ultime trei texte fac parte dintr-un grupaj omagial intitulat Carl Gustav Jung 
— Sinele şi lumea, care se deschide cu o prezentare semnată de Anca Oroveanu a cre- 
aţiei jungiene, pusă sistematic faţă în faţă cu cea a lui Freud. Comentatoarea apreciază 
că „antrepriza freudiană este, la toate nivelele, una de «demitizare»", pe cînd a lui Jung 
„una de prezervare, mai mult, de re-instaurare a mitului“. Diferenţieri similare se pot 
stabili şi în privinţa tratamentelor analitice preconizate de cei doi corifei ai psihologiei 
adincurilor: „Sarcina terapiei nu este pentru Jung aceea de a dezvălui cauzele îndepărtate 
ale stării psihice actuale, permiţind astfel pacientului să-şi depăşească criza prin asuma- 
rea propriei sale istorii; ea este aceea de a facilita reperarea şi a asista dezvăluirea în 
pacient a mitului sáu propriu."? 


1. Ov. S. Crohmălniceanu, Cinci prozatori în cinci feluri de lectură, pp. 7-8 şi 11. 

2. Ibidem, pp. 17-18 şi 47-48. 

3. V. Dem. Zamfirescu, La originile criticii arhetipale, în „Revista de istorie şi teorie literară“, 
XXXVII (1989), nr. 1-2 din ian.-iun., p. 122. Autorul îşi permite să observe referitor la „relaţia 
Freud— Jung“ că „doar Freud îl contestă pe Jung. În ce priveşte problema inconştientului, Jung 
nu a negat niciodată importanţa descoperirii inconştientului personal” de către Freud, ci doar „ide- 
ea freudiană că inconştientul personal ar epuiza întreaga sferă a inconştientului“, cu ignorarea deci 
a „tărimului inconştientului colectiv“. 

4. Pentru numerele următoare ale revistei sint anunţate textele jungiene Despre arhetipurile 
inconştientului colectiv şi Contribuţii la fenomenologia spiritului în basm, traduse tot de V. Dem. 
Zamfirescu. 

5. Anca Oroveanu, Scurt itinerar, în „Secolul 20“, [1986], nr. 310-311-312, p. 12 şi 14. 

Confruntind vederile lui Freud si ale lui Jung referitoare la semnificaţia şi geneza 
operei de creaţie se poate de asemenea afirma că „psihanaliza freudiană aplicată artei 
se ocupă de motivații, în timp ce psihologia jungiană se ocupă de sensuri“; acele moti- 
vaţii „fac parte din antecedentele operei de artă, din ceea ce o leagă de ceea ce ea nu 
este, sau nu este încă“, în timp ce sensurile urmărite de Jung „sînt purtate de operă şi 
accesibile doar prin ea*.! 

Grupajul conţine şi un articol al lui Andrei Pleşu despre onirocritica jungiană ca 
etapă memorabilă pe traseul strădaniilor milenare de explicare şi interpretare a viselor. 
Eseistul român opinează cá „în vreme ce Freud are vise, Jung e vizitat de ele, ca de 
nişte mesageri ai unei lumi distincte, paralelă cu lumea stării de veghe“. Pleşu insistă 
apoi asupra riscurilor şi primejdiilor onirocriticii, inclusiv a celei jungiene, tehnică de 
investigare a unui sector dintotdeauna fascinant al inepuizabilului inconştient individual 
şi mai ales colectiv: „Descoperirile lui Jung fac serie, pare-se, cu descoperirile epocale 
ale fizicienilor moderni. «Inconştientul colectiv» e o realitate la fel de importantă a cu- 
noaşterii contemporane ca şi fisiunea nucleară. Adevăr şi efect al genialităţii găsim in 
amindouá. Dacă însă adevăruri ca acestea sint făcute să ne salveze sau să ne ucidă, 
n-avem cum şti. E o alternativă dinaintea căreia raţiunea diurnă coboară pleoapa, ca şi 
cum ar prefera să viseze...'? 

O remarcabilă tentativă de a aplica sistemul de explicaţii făurit de C. G. Jung la 
interpretarea unor configurații enigmatice din manuscrisele lui Eminescu i se datoreşte 
lui Vasile Dem. Zamfirescu. Preocupările matematice ale poetului din perioada 1880- 
1883, critică din punctul de vedere al echilibrului său psihic, i-au intrigat pe biografi şi 
exegeti, care însă nu s-au putut pune de acord asupra semnificației unor calcule, ecuaţii 
sau desene geometrice din „caietele eminesciene“. 

Întemeindu-se pe teoria jungiană a arhetipurilor, Zamfirescu e de părere că „fervoa- 
rea matematică a lui Eminescu din anii tirzii ar putea fi înţeleasă ca o reacţie naturală 
de apărare în fața dezordinii psihice, tot mai amenințătoare. Apelul la numere şi la ope- 
rațiile cu numere pare a proveni nu dintr-un imbold spiritual — Eminescu a preferat în 
anii săi buni modalitatea literară şi filozofică de cunoaştere —, ci dintr-o nevoie su- 
fletească, şi anume aceea de a ţine sub control tendinţa de dispersare a lumii sale inte- 
rioare“.3 Cercurile şi pătratele, mai cu seamă cele schiţate în manuscrisul 2 260 (p. 76 
verso), trebuie astfel considerate a reprezenta „mandale, imagini arhetipale care exprimă 
ordinea, echilibrul şi totalitatea integrată”, a căror evocare este menită a determina un 
efect benefic asupra stării sufleteşti, punerea lor pe hîrtie în acea epocă de cumpănă 
reprezenta, de fapt, „o încercare naturală de vindecare“ 4 

Dacă este adevărat că doctrina lui Carl Gustav Jung a constituit o sursă de îndemnuri 
şi sugestii pentru unii din gînditorii şi savanții nostri, trebuie totuşi să constatăm că, 
pînă acum, nu s-a ivit în România nici un purtător de cuvînt al jungismului în psihologie, 
în psihiatrie sau în filozofia şi istoria culturii. 


1. Ibidem, p. 17. 

2. A. Pleşu, Carl Gustav Jung şi tradiţia oneirocritică, în „Secolul 20“, [1986], nr. 310-311- 
312, pp. 24 si 28-29. În legătură cu noutatea şi temeritatea demersurilor teoretice ale lui Jung, 
exegetul apreciază că „a fost nevoie de forţa imperativă a unei naşteri sub constelația Leului, de 
ambianța bine cumpănită a Elveţiei şi de o viaţă de familie ostentativ burgheză pentru ca preo- 
cupările lui Jung să fie, pentru ceilalţi, tolerabile“ (ibidem, p. 23). 

3. V. Dem. Zamfirescu, Simboluri arhetipale, în „Revista de istorie şi teorie literară“, 
XXXVII (1989), nr. 1-2 din ian.-iun., p. 37. 

4. Ibidem, pp. 40-41. 


diri 


PSIHANALIZA — O PREZENTÀ DISCRETÀ 349 


Spre o coexistenfá paşnică a psihiatriei 
„oficiale“ cu psihanaliza? 


A pune în evidenţă anumite merite ale psihanalizei n-a mai constituit un obiect de 
scandal şi nici măcar de uimire în literatura noastră psihiatrică din anii '80. 

Într-un referat general privitor la unele „particularităţi ale psihoterapiei la copii” re- 
dactat de Ştefan Milea si Aurelia Ionescu, de la clinia bucureşteană de psihiatrie, se 
recunoaşte că psihanaliştii, îndeosebi Freud, Jung şi Melanie Klein, au fost primii care 
au atras atenţia asupra multiplelor semnificaţii ale activităţii ludice a copilului. Cei doi 
autori se declară de acord cu E. J. Anthony că, „începînd cu Melanie Klein şi Anna 
Freud, jocul a devenit un sine qua non al terapiei copilului“ şi împărtăşesc convingerea, 
de altfel foarte răspîndită printre psihiatrii actuali, că „prin analiza activităţii ludice se 
poate releva viaţa interioară a copilului şi că, pe calea jocului, copilul comunică în mo- 
dul cel mai fidel reprezentările sale despre lume, temerile, speranţele şi dorinţele sale“. 

Studiul pe care conferenţiarul George Ionescu l-a întreprins în legătură cu relaţia 
dintre doliu şi stările depresive are ca punct de plecare opiniile formulate în această 
materie de către psihanalisti. Privitor la ecoul depresiv al pierderilor parenterale şi mai 
ales la virsta copilăriei, sînt citati în primul rînd S. Freud, Melanie Klein, K. Abraham 

Un fenomen probabil fără precedent in publicistica psihiatrică românească este fap- 
tul că, într-o discuţie referitoare la virtuțile unor procedee de explorare şi tratament, la 
rînd cu celelalte era convocată şi „psihanaliza ortodoxă“, atit de dispretuita „psihanaliză 
ortodoxă“: conferentiarul craiovean Alexandru Olaru remarca, într-un articol despre 
narcoanaliză bazat pe experienţa dobinditá în practica personală, că această tehnică este 
superioară „asociaţiei libere a psihanalizei ortodoxe” întrucît asigură abolirea cenzurii 
conştientului, ceea ce permite o dezinhibitie euforicá? 

O prezentare laconicá (de 23 de pagini), dar obiectivá (desi, inevitabil, simplifica- 
toare) a psihanalizei întîlnim în Psihologia medicală a lui Ioan C. Cucu, prefațată de 
profesoara Constanţa Parhon-Stefánescu, inflexibilă adversară a freudismului. Autorul 
declară: „Pentru noi, psihanaliza este importantă atit din punct de vedere istoric (în con- 
textul epocii în care a apărut), cit şi ca metodă terapeutică; de aceea nu ne vom opri 
asupra aspectelor discutabile ale psihanalizei."* 

În monografia sa despre medicina psihosomatică, I. C. Cucu insistă asupra raportu- 
rilor dintre psihanaliză şi doctrina psihosomatismului, pornind de la constatarea că aces- 
te două orientări medicale „nu s-au creat una pe alta", dar „s-au influenţat reciproc”. 
După ce admite că „psihanaliza a determinat în aria medicinii psihosomatice un adevărat 
progres şi i-a împrumutat acesteia numeroase concepte”, doctorul Cucu îşi exprimă sa- 
tisfactia că epoca „eroică“ în care psihosomatismul fusese total subordonat psihanalizei 
este acum depăşită, lucru dovedit şi de abandonarea de către psihosomaticieni a „con- 
ceptelor psihanalitice primitive"? 


1. Şt. Milea şi Aurelia Ionescu, Particularităţi ale psihoterapiei la copii, in „Neurologie, psi- 
hiatrie, neurochirurgie“, XXVI (1981), nr. 1 din ian.-mart., p. 5. Bibliografia articolului este do- 
minatá si ea de psihanalisti. 

2. G. Ionescu, Rolul doliului şi al pierderilor afective în etiologia stărilor depresive, in „Neu- 
rologie, psihiatrie, neurochirurgie”, XXXIII (1988), nr. 2 din apr.-iun., pp. 82-85. 

3. Al. Olaru, Narcoanaliza, explorare si tratament ín nevroze, in „Neurologie, psihiatrie, neu- 
rochirurgie^, XXVII (1982), nr. 4 din oct.-dec., pp. 305-306. 

4. I. C. Cucu, Psihologie medicală, Bucureşti, Ed. Litera, 1980, p. 198. 

5. I. C. Cucu, Medicina psihosomatică, Bucureşti, Ed. Litera, 1981, pp. 18-19. 

Paragraful consacrat psihoterapiilor individuale de tip dialectic, cu care se deschide 
capitolul despre psihoterapie din Vademecum în psihiatrie, publicat sub îngrijirea doc- 
torului Constantin Gorgos, conţine o corectă expunere schematică referitoare la psih- 
analiza freudiană şi la psihoterapiile de inspiraţie psihanalitică. La rubrica „Interes ac- 
tual“ se arată, de pildă, despre psihanaliza ortodoxă: „Metoda presupune un înalt grad 
de tehnicitate a psihanalistului, este costisitoare sub aspectul timpului, dificil de realizat 
în condiţiile organizării sistemului de asistenţă psihiatricá din (ara noastrá."! 

Articolele despre psihanaliza (freudiană) şi psihanaliza postfreudianá din Dicfiona- 
rul enciclopedic de psihiatrie de sub redacţia lui Constantin Gorgos au fost scrise de 
Irene Talaban Andrucovici.2 Departe de aceste articole intenţiile agresiv-polemice şi in- 
sinuările maliţioase caracteristice pentru cele mai multe din „materialele“ în legătură cu 
psihanaliza tipărite la noi în ultimele trei-patru decenii. Mai cu seamă dorinţa de infor- 
mare exactă a cititorului cu sau fără pregătire medicală ori psihologică a animat-o pe 
autoarea acestor texte? 

Pînă şi reprezentanţii şcolii psihiatrice de la Spitalul Socola din Iaşi, care promovau 
începînd de prin 1960 „constructivismul tridimensional bio-psiho-social" si care în tre- 
cutul apropiat manifestaseră o netă ostilitate faţă de freudism, s-au arătat dispuşi să ad- 
mită că, într-o anumită perioadă istorică, psihanaliza a jucat un rol pozitiv întrucît a pus, 
cea dintii, jaloanele unei „evoluţii constructiviste” opuse reductionismului care domina- 
se în psihiatrie; dar actualmente, ca urmare a impetuosului elan al constructivismului 
psihologic şi psihiatric, psihanaliza însăşi a devenit reducţionistă.4 

Nu trebuie însă dedus din semnalarea acestor atitudini favorabile sau măcar conci- 
liante faţă de psihanaliză arborate în deceniul al nouălea de către unii psihiatri ai noştri 
că freudismul a ajuns să beneficieze la noi de o largă recunoaştere a statutului său sti- 


teres pentru freudism. 

Unii inamici mai vechi ai doctrinei freudiene n-au încetat să denunțe metehnele psih- 
analizei. Într-o lucrare publicată în colecţia „Dezbateri ideologice”, Doru Simion Ogo- 
descu admitea că „psihanaliza este o mare realitate a secolului al XX-lea şi oricine în- 
cearcă să mediteze despre natura umană este nevoit să se refere implicit şi la freudism, 
care a construit o amplă viziune despre fiinţa-om ca purtătoare de inconştient”. După 
care se trece la formularea rezervelor şi criticilor: Freud a cultivat, din nefericire, „mania 
simbolică”, demonstraţia prin comparaţie şi analogie, atit de agreată în Evul Mediu. Psihi- 


1. C. Gorgos (sub red.), Vademecum în psihiatrie, Bucureşti, Ed. Medicală, 1985, p. 573. Des- 
părțămiîntul terapeutic al cărţii este semnat de Constantin Gorgos, Ileana Botezat Antonescu şi 
Florin Tudose. 

2. Vezi C. Gorgos (sub red.), Dicţionar enciclopedic de psihiatrie, vol. HI, Bucureşti, Ed. 
Medicală, 1989, pp. 660-668. De menţionat amplul tabel cronologic al „principalelor evenimente 
în dezvoltarea psihanalizei“ (pp. 661-664). 

3. Într-o recenzie la cel de-al doilea volum, din 1988, al Dicţionarului, volumul în care este 
inclus articolul despre Freud (redactat de C. Gorgos, Cătălina Tudose şi F. Tudose), Leonard Ga- 
vriliu, realizatorul versiunii româneşti a cîtorva cărţi ale părintelui psihanalizei, le reproşează co- 
laboratorilor acestei prime enciclopedii psihiatrice româneşti o anumită „obsesie cu privire la 
Freud şi psihanalişti, ortodocşi sau nu“ (Aventuri pe drumul spre „ Everestul psihiatriei *, in „Cro- 
nica“, XXIV (1989), nr. 20 (1 216) din 19 mai, p. 6. 

4. P. Brânzei şi I. N. Natansohn, Constructivismul tridimensional bio-psiho-social al şcolii 
de la „Socola“ în perspectiva psihiatriei contemporane, în „Neurologie, psihiatrie, neurochirur- 
gie“, XXVII (1982), nr. 2 din apr.-iun., pp. 137-138. 

atrul timişorean se socoteşte îndreptăţit să proclame că „amurgul psihanalizei a sosit, 
deoarece modelul epistemologic al secolului al XIX-lea este depăşit astăzi“. Pe de altă 
parte, freudismul constituie sursa unor erori teoretice cu grave consecinţe practice, in 
măsura în care „subsumează prezentul individului uman trecutului, eludind viitorul“.i 

A apărut în 1989 la Iaşi o fermecătoare carte de autoportretizare sufletească a unui 
psihiatru: este evident că atunci cînd şi-a zugrăvit Portretul în oglinzi paralele doctorul 
Constantin Romanescu dobindise o temeinică iniţiere in problematica (mai ales teore- 
tică) a psihanalizei. Multe pagini depun mărturie în acest sens, precum evocarea celei 
mai îndepărtate amintiri, cu deruta prilejuită copilului de relevarea conştiinţei de sine 
asistind la spectacolul dansului de bucurie al tăietorului de lemne care primise în dar o 
pereche de pantofi...2 

În vara lui 1989 am obţinut favoarea de a parcurge anumite pagini încă inedite ale 
confesiunilor doctorului Romanescu, paginile în care a consemnat reflecţii din stagiul 
efectuat nu demult la Paris, în serviciul clinic al profesorului Serge Lebovici, o somitate 
pe plan mondial în domeniul patologiei psihice a adolescenților, ai cărui părinţi erau 
originari din România. Rázbat din aceste pagini atit satisfacția de a fi pătruns într-un 
celebru sanctuar psihanalitic, cit şi nedumeririle stirnite de parcurgerea unui teritoriu 
medico-psihologic cercetat pînă atunci doar de la depărtare, prin ocheanul lecturilor. 

L-a contrariat mai întîi atmosfera dogmatică întîlnită în microclimatul său parizian: 
„Ca şi evoluționismul lui Darwin, psihologia lui Freud pretinde o acceptare apriorică; 
un timp îndelungat, poate prea îndelungat, a trebuit să fie crezută pe cuvînt. Acest fapt 
a constituit un iniţial punct vulnerabil al doctrinei, care a polarizat reacţii atât de diverse, 
avînd din capul locului partizani prea ferventi ori adversari prea ostili, opţiunile fiind 
determinate mai mult de temperament şi de formaţie spirituală decît de raţiuni logice." 

Analogia cu darwinismul poate fi împinsă mai departe: „Atit Darwin, la vremea sa, 
cit şi Freud, cinci decenii mai tirziu, lăsau impresia cá, in loc de ştiinţă, fac literatură... 
Trebuie să recunoaştem însă că, în timp ce nimeni n-a pretins darwinismului să fabrice 
un om dintr-o maimuţă, adică nu s-au cerut evolutionismului date imediate aplicative, 
lui Freud i se cer atitea confirmări (nici mai mult, nici mai puţin decît terapeutice!) încît 
i se va putea pretinde să-şi dovedească teoria fabricînd o maimuţă dintr-un om." 

În acea clinică de pe malurile Senei, medicul ieşean a încercat să se supună, pe pla- 
nul formaţiei profesionale, unei adevărate probe iniţiatice: „Timp de mai multe luni 
m-am străduit să uit alte puncte de vedere, nepsihanalitice; dar nu reuşesc totuşi să anu- 
lez impresia că, în acest cadru dogmatic, bolnavii (copii, adolescenţi, tineri sau familiile 
lor) sînt introduşi într-un sistem prefabricat, într-o semantică utilizînd înţelesuri special 
pregătite... Este perfect posibil să actionezi aici într-o tematică medicală ignorind totuşi 
medicina, cu condiţia de a cunoaşte limbajul şcolii, limbaj care devine atît de complex 
încît necesită dicţionare noi şi adaosuri ale acestora.“ 

Proba iniţiatică n-a fost prea reuşită dacă, pînă la urmă, psihiatrul nostru a ajuns să 
declare: „Fascinat de frumuseţea psihanalizei, prefer oricind o medicatie prozaică, dar 
cu efect prompt, unei admirabile explicaţii.” La Paris nu l-a părăsit senzaţia că se află 
„nu într-un institut medical, ci într-o instituţie monahală, într-un «ordin al psihanalişti- 
lor»". 

Dacă vrem să aflăm pricinile eşecului convertirii la psihanalizá a lui C. Romanescu 
trebuie să ţinem seama că, în acele împrejurări, şi-au spus cuvîntul atît unele trăsături 
. D. S. Ogodescu, Persoană şi cunoaştere, Bucureşti, Ed. Politică, 1981, pp. 40-41 şi 46. 

Vezi C. Romanescu, Portret în oglinzi paralele, laşi, Ed. Junimea, 1989, pp. 39-40. 

temperamentale, cât şi optica profesională deprinsă la Socola, dar nu putem pierde din 
vedere nici „experienţa politică” dobinditá de medicii şi oamenii nostri de ştiinţă în epo- 
ca totalitarismului stalinist şi poststalinist; sectarismul cultivat în şcoala psihanaliticá pe 
care a frecventat-o la Paris trezea amintiri penibile: ,Interpretind totul în spirit psih- 
analitic, partizanii doctrinei cad în excesele de care păcătuiau, în urmă cu puţini ani, 
partizanii exclusivişti ai nervismului pavlovist. De aceea, psihiatria pe care o găsesc aici 
mi se pare «comandatá»." Un lucru pe care merită să-l aibă în vedere breasla psihana- 
litică românească, astăzi în curs de constituire... 

În zilele de 9 şi 10 decembrie 1988 s-a desfăşurat la Bucureşti sesiunea ştiinţifică 
jubiliară „150 de ani de psihiatrie românească”, în programul căreia au figurat şi cîteva 
comunicări privind trecutul psihanalizei în ţara noastră: Începuturile psihanalizei în Ro- 
mânia (G. Brătescu), O autobiografie inedită a doctorului C. Vlad — întemeietorul psih- 
analizei în România (V. Sáhleanu), I. Popescu-Sibiu şi psihanaliza (Irene Talaban An- 
drucovici). Sergiu Diacicov, Bogdana Tudorache şi Bogdan Lucaciu, de la Spitalul 
clinic „G. Marinescu“ din Bucureşti, au prezentat lucrarea Psihoterapia în România — 
ieri şi azi, bazată pe o anchetă urmărind studiul comparativ al utilizării tehnicilor psiho- 
terapeutice la noi în 1937 şi 1988.! 

Ne aducem aminte că, în 1937, G. Preda, T. Stoenescu si I. Popescu-Sibiu trimise- 
seră unui număr de o sută de medici din întreaga ţară, despre care se ştia cá se interesau 
de psihoterapie, un chestionar referitor la opiniile lor în materie şi la rezultatele practice 
pe care le obţinuseră în această direcţie. Din prelucrarea răspunsurilor primite de la 28 
dintre persoanele solicitate rezultase o comunicare la cel de-al IV-lea Congres Inter- 
naţional de Psihoterapie, care a avut loc în acelaşi an la Paris.2 

Acelaşi chestionar a fost expediat în 1988, deci după mai mult de o jumătate de 
secol, unui număr de 50 de neuropsihiatri bucureşteni. Cu destulă dificultate s-au co- 
lectat răspunsuri de la 16 persoane (o proporţie aşadar cu puţin superioară celei realizate 
în 1937), dintre care o parte nu erau psihiatri, ci neurologi sau chiar neurochirurgi. An- 
chetatorii recunosc că, dat fiind numărul mic de răspunsuri, părerile exprimate „nu pot 
fi semnificative pentru «starea» psihoterapiei în România“, ci cel mult „pot sugera o 
lipsă de preocupare“ pentru această formă de tratament psihiatric. 

Pe noi ne interesează aici doar datele privitoare la psihanaliză. Astfel, în privinţa 
„tehnicilor psihoterapeutice întrebuințate”, 15 dintre cei care au răspuns la ancheta din 

1937 au declarat că recurg la psihanaliză sau şi la psihanaliză (deci 53%), ca în 1988 
numărul acestor presupuşi „analiști“ să fie de opt (deci 50%). Din păcate, nu posedăm 
nici un fel de informaţii certe despre ceea ce înțelegeau cei din 1937 sau din 1988 prin 
„psihanaliză“... 

Dacă la întrebarea „care anume tehnici psihoterapeutice pot fi considerate fără va- 
loare" 18 din persoanele care şi-au exprimat opinia in 1937 apreciau că psihanaliza este 
ineficientă (deci 64%), doar patru din cei care au răspuns în 1988 au formulat o ase- 
menea opinie (deci 25%). Sporul de prestigiu înregistrat de psihanaliză în decurs de 50 
de ani pare a constitui o realitate. 


* 


Nu cu mult inaintea evenimentelor din decembrie 1989 apárea in revista umoristicá 
„Urzica“ un text intitulat Psihanaliza şi complexul formic, purtind semnătura lui Radu 


1. Textul deocamdată nepublicat al comunicării ne-a fost pus la dispoziţie de către autori. 
2. Vezi G. Preda, T. Stoenescu si I. Popescu- Sibiu, La pratique de la psychothérapie en Rou- 
níanie, in „Societatea de psihologie medicală Sibiu — Buletin“, IV (1937), pp. 19-23. 

Enescu. Semnalăm aici acest text nu numai pentru utilizarea îndemînatică a lexicului şi 
schemelor freudiene (dovadă şi a popularității de care totuşi s-a bucurat psihanaliza în 
anumite cercuri) la construirea unei alegorii subversive, dar şi pentru formidabila pre- 
monitie din final. 

Pornind de la fabula greierului $i furnicii, eseistul orădean observa că „tata Freud 
n-a descoperit toate complexele”, mai ales fiindcă nu s-a preocupat şi de cele manifes- 
tate de insecte, ca de pildă furnicile. Unul din principalele „complexe formice" este cel 
al invidiei neputincioase, ceea ce explică şi alungarea greierului. Odată debarasate de 
artistul indezirabil, furnicile „coalizate prin mediocritatea lor" şi-au propus un trufaş 
scop colectiv, drept care „s-au avintat cuprinse de ifose să edifice cel mai măreț muşuroi 
de pe mapamond". Dar întrucît, la un moment dat, în galerii se adunaseră prea multe 
provizii, ameninţind cu asfixierea, o căpetenie furnicească a dat ordinul să se ia „măsuri 
dilatorii în muncă spre a împiedica primejdia blocării galeriilor“. În ignoranţa lor, fur- 
nicile au crezut că este vorba de „măsuri delatorii “, în consecinţă „au început să se 
reclame unele pe altele“, îmbulzindu-se să predea informaţii calomnioase furnicii sico- 
fante de serviciu. Aşa se face că „de atita euforie piricioasă s-au prăbuşit galeriile... În 
livadă s-a restaurat democraţia naturii în locul diviziunii formicide în caste... Greierul 
a început să cînte liber... Furnicile au fost internate unde le era locul, la Spitalul Sal- 
pétriére, secţia doctorului Charcot".! 

Doar la cîteva luni după apariţia acestui text »psihanalitic", galeriile destinate for- 
fotei furnicilor harnice şi turnătoare s-au prăbuşit şi la noi în ţară. De atunci aşteptăm 
reinstalarea democraţiei autentice în livada noastră, 


—————— — 


1. R. Enescu, Psihanaliza şi complexul formic, în „Urzica“, XLI (1989), nr. 7 (769) din 15 
iul., p. 10; nr. 8 (770) din 15 aug., p. 10. 


Epilog 
VIATA NOUÀ A PSIHANALIZEI 
(din 1990) 


Organizarea psihanaliştilor şi învățămîntul psihanalizei 


La rubrica „Diverse“ a micii publicităţi din ziarul „Adevărul“ de la 8 februarie 1990, 
deci curînd după răsturnarea regimului comunist, a apărut următorul anunţ: „Adepţi ai 
psihanalizei (Freud, Jung, Desoille ş.a.), sunaţi la 83.26.58, zilnic între orele 8-12. Pen- 
tru înfiinţarea asociaţiei de psihanaliză.“ A doua zi, doctorul Jean Chiriac mi-a reco- 
mandat, de la acest număr de telefon, să revin ulterior pentru a afla amănunte despre 
constituirea respectivei asociaţii. 

Dar dacă iniţiativa aceasta a rămas fără urmare, de vină nu a fost lipsa totală a „adep- 
tilor psihanalizei“. Căci îndată, la 20 februarie, un grup de opt entuziaşti, recrutaţi în 
majoritate dintre psihologii care beneficiaseră de o formaţie analitică îndrumată de Eu- 
gen Papadima, a procedat la fondarea Societăţii Psihanalitice Române ce îşi fixa ca prin- 
cipal obiectiv „promovarea psihanalizei în plan clinic şi cultural". 

În primul semestru al anului 1993, reuniunea a ajuns să numere in întreaga ţară circa 
40 de membri, cei mai mulţi psihologi de profesie, cărora li se alătură şi unii psihiatri, 
mai ales tineri, dovedind interes pentru psihoterapie în general şi psihanaliză în special. 
Filiala din Constanţa, condusă de Ioana Georgescu, are opt membri. În curs de consti- 
tuire este filiala Cluj-Napoca?. 

Comitetul director al Societăţii Psihanalitice Române este alcătuit din Radu O. Clit 
— coordonator, Alfred Dumitrescu, Aurelia Ionescu, Vera Şandor şi Vasile Dem. Zam- 
firescu — membri ai consiliului profesional, Ioana Ene — secretar şi Silvia Cristutiu 
— trezorier. Toţi sînt psihologi ca formaţie. 

În primăvara lui 1993 s-a tipărit primul număr al „Buletinului de psihanaliză” editat 
de Societatea Psihanalitică Română. Apariţia acestei publicaţii a fost posibilă datorită 
sprijinului financiar oferit de Aurora Ionescu, din Pucioasa — judeţul Dâmboviţa, psih- 
analistă formată de către Constantin Vlad. 

Despre modalităţile activităţii desfăşurate actualmente de Societatea Psihanalitică 
Română reproducem unele informaţii consemnate în buletinul acesteia?. 


1. Evenimentul, ca de altfel şi activitatea desfăşurată apoi de Societatea Psihanalitică Română, 
şi-a aflat, din păcate, un foarte slab ecou în presă şi alte mijloace de informare. 

2. Iniţiativa organizării acestei filiale îi aparține lui Jenó-Laszlo Vargha, titularul unui curs 
de psihologie clinică şi psihoterapie la Universitatea „Babeş-Bolyai“, unde este pe cale să se for- 
meze şi un cerc studenţesc de psihanaliză. 

3. Vezi R. O. Clit, Câteva date despre Societatea Psihanalitică Română, în „Buletinul de 
Psihanalizá", 1993, nr. 1, pp. 6-7. 

Activităţile deschise, la care este admisă participarea simultană a tuturor membrilor 
societăţii, ca şi a altor persoane interesate, constau din: 

1. Seminarul de concepte fundamentale, destinat prezentării şi discutării principiilor 
teoretice şi termenilor cu care operează psihanaliza. În momentul de faţă sînt prelucrate 
în acest seminar patru teme: inconştientul; transferul —contratransferul; mecanismele de 
apărare; complexul Oedip şi sexualitatea infantilă. Temele sînt expuse de-a lungul a 
şase-douăsprezece întilniri, sub îndrumarea unui responsabil de temă care este membru 
al consiliului profesional al SPR. Seminarul este programat sáptáminal. 

2. Prezentările clinice urmăresc fixarea şi concretizarea cunoştinţelor teoretice, fiind 
subsumate seminarului de concepte fundamentale. Aceste prezentări sînt programate o 
dată la două săptămîni. 

3. Seminarul Freud urmăreşte studierea şi discutarea, în ordine cronologică, a ope- 
relor întemeietorului psihanalizei. Este programat o dată la două săptămîni, alternativ 
cu prezentările clinice. 

Activităţile închise constau în grupuri de lucru formate din şase-opt persoane. Aceste 
grupuri sînt accesibile doar membrilor SPR. Fiecare grupă se întruneşte sáptáminal pen- 
tru a purta discuţii pe baza prezentării unor cazuri clinice de către participanţi. Astfel 
se realizează, practic, supervizarea colectivă a curelor analitice şi psihoterapeutice diri- 
jate de componenţii grupurilor. Funcţionează actualmente două asemenea grupuri de lu- 
cru, conduse de R. O. Clit şi V. Dem. Zamfirescu. 

În felul acesta se urmăreşte elaborarea unui sistem coerent de perfecţionare a pre- 
gătirii psihanaliştilor noştri, pentru a se ajunge la o anumită reglementare a analizelor 
didactice, a etapelor atestării profesionale, a modalităţilor de exercitare a practicii tera- 
peutice. Membrii societăţii sînt conştienţi că numai o asemenea reglementare, aliniată 
rînduielilor şi standardelor în vigoare acolo unde mişcarea psihanalitică a înregistrat cele 
mai însemnate realizări, poate asigura admiterea Societăţii Psihanalitice Române în Aso- 
ciatia Psihanaliticá Internaţională (IPA), organism care manifestă o extremă exigenţă in 
materie de „ortodoxie“ freudiană pe plan teoretic şi organizatoric. 

Faptul că reuniunea psihanaliştilor de la noi este încă departe de a satisface obli- 
gaţiile pretinse pentru afilierea la IPA nu înseamnă că SPR nu a reuşit să stabilească 
legături sistematice cu o serie de asociaţii „de profil” în străinătate. Relaţii mai strînse, 
stimulate de Federaţia Psihanalitică Europeană (EPF), au fost întreţinute în aceşti ani 
cu Societatea Psihanalitică din Paris, cu Societatea Olandeză de Psihanaliză şi cu So- 
cietatea Suedeză de Psihanaliză. Distinşi reprezentanţi ai acestor societăţi au ţinut con- 
ferinte şi seminarii la Bucureşti, înregistrindu-se totodată numeroase călătorii de studii 
în Occident ale psihanaliştilor români. 


* 


În ziua de 22 februarie 1990, la nou-reinfiingata Facultate de Psihologie a Univer- 
sitátii din Bucureşti, doctorul docent Victor Sáhleanu a deschis un curs liber de psih- 
analiză, programat pe întreaga durată a celui de-al doilea semestru al anului de învăţămînt 
1989-1990. 

În anul universitar următor, acest curs a fost predat de doctorul în psihologie Aurelia 
Stoian Ionescu. 

Un curs exceptional de „psihanaliză filozofică” tine din 1990-1991 la Facultatea de 
Filozofie din Bucureşti doctorul în psihologie Vasile Dem. Zamfirescu. Începînd din 
1992, ele este şi titularul, la aceeaşi facultate, al unui curs liber despre doctrina lui 
C. G. Jung. 

Publicaţii psihanalitice: editarea „clasicilor“, 
luări de atitudine şi comentarii 


La exact un deceniu după apariţia în 1980 a volumului reunind traducerile lui Leo- 
nard Gavriliu ale scrierilor freudiene Introducere în psihanaliză, Prelegeri de psihana- 
liză şi Psihopatologia vieţii cotidiene, Editura Didactică şi Pedagogică a procedat la o 
retipărire a cărei reuşită a fost demonstrată de prompta epuizare a noului tiraj. 

Editura Ştiinţifică a inaugurat în 1991 seria Operelor lui Sigmund Freud, primul vo- 
lum cuprinzînd versiunile româneşti, datorate tot doctorului L. Gavriliu, ale celebrelor 
tratate şi eseuri Totem şi tabu, Moise şi monoteismul, Angoasă în civilizaţie şi Viitorul 
unei iluzii. Traducerile au fost efectuate după originalele în limba germană şi sînt în- 
sofite de note sumare, destinate mai ales clarificării unor termeni sau a unor aluzii. 

În foarte scurta prefaţă, îngrijitorul ediţiei a ţinut să sublinieze însemnătatea scrierii 
din 1930 Angoasă în civilizaţie, al cărei mesaj principal „este unul vaticinar, Freud pre- 
zicînd, cu un sfert de secol înaintea bombardamentelor atomice de la Hiroshima şi Naga- 
saki, apocaliptica primejdie ce avea să amenințe omenirea în aşa-numita eră nucleară 
dominată de arsenale militare capabile să ne arunce în neant în cîteva clipe. «Deznodă- 
mâîntub» la care face el aluzie în finalul eseului este de cea mai stringentă actualitate"!. 

Trebuie spus că, în vacarmul politic din perioada apariţiei acestui volum, cercurile 
intelectuale n-au mai găsit răgazul să salute perspectiva înzestrării culturii noastre cu 
corpus-ul celor mai importante scrieri freudiene. Pe de altă parte, într-o epocă de re- 
afirmare a fervorii religioase, nu s-a luat nici o atitudine în privinţa ateismului relevat 
de unele dintre eseurile traduse acum. 

Părea totuşi că publicarea acestui prim tom al Operelor a declanşat şi la noi mult- 
aşteptata discuţie în legătură cu ,traductibilitatea" textelor freudiene sau, mai precis, cu 
şansele găsirii unor echivalente româneşti perfect satisfăcătoare ale termenilor „tehnici“ 
introduşi de Freud: într-un articol publicat în „România literară”, Vasile Dem. Zamfi- 
rescu a supus examenului critic tălmăcirea studiului Angoasă în civilizaţie. Deşi impu- 
tările aduse traducătorului se referă doar la cîţiva termeni-cheie, precum Unbehagen, 
Trieb, Regression etc., s-ar putea ajunge, prin extrapolare, la o apreciere negativă a an- 
samblului transpunerilor întreprinse de L. Gavriliu.2 

Replica acestuia nu a intirziat. Din păcate, poate şi fiindcă Zamfirescu a pomenit 
maliţios despre colaborarea lui Gavriliu la ultranaţionalista „România Mare", răspunsul 
dat notei din „România literară“ a luat înfăţişarea demascării unui „agent acoperit” al 
Partidului Alianţei Civice?. Trebuie prin urmare să mai aşteptăm pînă ce se va putea 
angaja o dezbatere calmă şi rodnică despre problematica lexicului psihanalitic românesc. 


1. L. Gavriliu, „Cuvînt înainte“, la S. Freud, Opere, vol. I, Bucureşti, Ed. Ştiinţifică, 1991, 
pp. 7-8. 

2. V. Dem. Zamfirescu, Drama traducerii lui Freud, în „România literară“, XXIV (1991), 
nr. 43, din 24 oct., p. 21. 


3. L. Gavriliu, Universitarul Vasile Dem. Zamfirescu, un , killer" beat ín solda P.A.C., in 
„România Mare“, II, (1991), nr. 73 din 22 nov., p. 10. 

4. Merită reprodusă aici, pentru interesul ei istoric, o relatare a lui L. Gavriliu din acest articol: 
după 1980, „domnii dr. Victor Săhleanu şi Vasile Dem. Zamfirescu mi-au făcut propunerea de a 
constitui un «triumvirat» care să elaboreze pe dată un dicţionar de termeni proprii psihanalizei. 
Mi s-a inminat în acest scop o listă cu termenii psihanalitici reperaţi de domniile lor, listă pe care 
am îmbogăţit-o cu alţi vreo 200 de termeni, ráminind ca în continuare să stabilim o diviziune a 
muncii şi să trecem la redactarea articolelor de dicţionar. Din nefericire însă, nu a fost posibilă 

Din iulie pînă în decembrie 1990, Leonard Gavriliu a publicat in „Observator”, un 
„săptămînal particular“, fragmente din Interpretarea viselor, scrierea prin care Freud „a 
deschis o eră nouă în cunoaşterea psihologiei omului*!. Editura Ştiinţifică avea să tipă- 
rească peste trei ani versiunea românească integrală a acestei memorabile cărţi, versiune 
constituind cel de-al doilea tom al seriei de Opere ale lui S. Freud traduse după original 
şi prevăzute cu note de L. Gavriliu?. 

Numai că, încă în 1991, Editura Măiastra din Bucureşti trimisese pe piaţă un volu- 
maş intitulat şi el Interpretarea viselor; tálmácitorul Nicolae Anghel recunoştea că a 
transpus în româneşte cartea lui. Freud apărută in 1925 la Paris sub titlul Le Réve et son 
interprétation. În realitate nu era vorba de renumita monografie freudiană din 1899- 
1900 Die Traumdeutung (Interpretarea viselor), cea recent tradusá de L. Gavriliu, ci de 
un „concentrat“ al acesteia, redactat de însuşi părintele psihanalizei şi avînd titlul Despre 
vise. 

Tot în Editura Măiastra, acelaşi N. Anghel a publicat, tot în 1991, traducerea, efec- 
tuată iarăşi după o versiune franceză, a lucrării din 1905 a lui Freud Trei eseuri privind 
teoria sexualităţii. Dar aceeaşi carte apăruse recent la editura craioveană Centrum, în 
tălmăcirea conferentiarului Alexandru Olaru, care a scris şi un „Cuvînt înainte”. 

Alt „dublet editorial“ din 1991 este reprezentat de cele două versiuni româneşti ale 
studiului freudian din 1933 Feminitatea, o versiune apărută la Editura Universitaria, tra- 
ducerea din limba franceză datorindu-se Lilianei Taloi, alta la Editura Pan (fără indica- 
rea localităţii de reşedinţă; tipărirea s-a executat la Vaslui), traducerea, pare-se după ori- 
ginalul german, fiind semnată de lulian Doroftei. Prima dintre broşurile amintite mai 
conţine o notă a Lilianei Taloi despre Viaţa şi opera lui Sigmund Freud, precum şi tăl- 
măcirea uneia din „lecţiile introductive la psihanaliză“ publicate în 1932, Angoasa şi 
viața instinctuală, în timp ce în cărțulia cealaltă este reprodus fragmentar studiul lui 
Mircea Vulcănescu Filozofia lui Freud şi paragrafe din unele prelegeri freudiene, printre 
care un text referitor la Consecințele psihice ale distincţiei anatomice între sexe. 

Alte cuvintári şi articole ale lui Freud au fost oferite publicului nostru în traduceri 
inserate în diverse periodice de după decembrie 1989. Le vom semnala doar pe cele 
care au văzut lumina tiparului în revista clujeană „Apostrof“: Discursul de la Frankfurt, 
din 1930, cu ocazia atribuirii Premiului Goethe (traducere de Ioan Muşlea, în nr. 5-7 
din 1990, p. 32) şi Eros şi Thanatos, un fragment din cartea apărută în 1923 Eul şi 
Sinele (traducere de V. Dem. Zamfirescu, în nr. 7-8 din 1991, pp. 20-21). 

Un eveniment comparabil cu lansarea de către Editura Ştiinţifică a suitei de Opere 
freudiene publicate în traducerea lui L. Gavriliu a fost inaugurarea in 1992, la Editura 
„Jurnalul literar“, a seriei „Caietelor de psihanaliză”, sub îngrijirea lui V. Dem. Zamfi- 
rescu. Prima apariţie din această colecţie a fost traducerea, realizată de George Purdea 
şi Vasile Dem. Zamfirescu, a eseurilor lui Freud Dincolo de principiul plăcerii, Eul şi 
sinele şi Psihologia mulţimii şi analiza eului. Volumul se deschide cu nota Cîteva pre- 
judecăţi despre Freud, semnată de coordonatorul colecţiei. Remarcăm sponsorizarea 


depăşirea fazei de proiect, deoarece editurii care urma să tipărească acel Dicţionar de pihanaliză 
nu i s-a aprobat includerea în planul editorial a unei astfel de lucrări, pe care nişte minţi obturate 
de prejudecăţi o calificau nu pur şi simplu inutilă, ci şi nocivă... Ne-am înţeles să aşteptăm vre- 
muri mai favorabile“. Dar cit trebuie încă aşteptate asemenea vremuri? 
1. L. Gavriliu, Notă la S. Freud, Interpretarea viselor, în „Observator“, I (1990), nr. 24 din 

28 iul., p. 4. 

„2. L. Gavriliu a tradus de asemenea Autobiografia lui Sigmund Freud, publicată de Editura 
Ştiinţifică tot în 1993, dar în afara suitei de Opere. 

cărţii de către Societatea Olandeză de Psihanalizá şi Asociaţia Prietenilor Muzeului Sig- 
mund Freud din Viena. 

„Jurnalul literar“ a făcut loc în paginile sale, începînd cu numărul 23-26 din sep- 
tembrie 1992, traducerii unor extrase din faimosul Vocabular al psihanalizei al lui Jean 
Laplanche şi Jean-Bertrand Pontalis, cea mai importantă lucrare lexicograficá privitoare 
la tezaurul notional al freudismului. Versiunea românească a acestui „mic dicţionar” de 
specialitate a fost realizată de cîţiva dintre membrii comitetului director al Societăţii 
Psihanalitice Române: Radu Clit, Alfred Dumitrescu, Veronica Şandor şi Vasile Dem. 
Zamfirescu, ultimul asumindu-si sarcina coordonării terminologice şi stilistice. Editura 
Humanitas a înscris în planul său publicarea acestei respectabile lucrări de referinţă. 

Din SUA ne-a venit în 1991 vestea că în localitatea Binghamton din statul New 
York s-a constituit un „Centru de traducere şi publicare a lui S. Freud în limba română”, 
instituţie fără scop lucrativ, care-şi propune să patroneze tipărirea operelor freudiene în 
limba noastră şi să încurajeze elaborarea de către români a unor lucrări originale în do- 
meniul psihanalizei. Centrul a anunţat instituirea de către psihologul Florin V. Vlădescu, 
directorul executiv, şi familia acestuia a „Premiului anual Sigmund Freud“, care va fi 
atribuit prin concurs unei lucrări cu subiect psihanalitic redactate în România. Totodată 
s-a decis editarea unui periodic în limba română, „Topici psihanalitice”, cu apariţie tri- 
mestrială.! Aşteptăm momentul cînd acest ambițios program va prinde viaţă?. 

Editura Ştiinţifică a publicat în 1991 o lucrare din cele mai reprezentative a lui Al- 
fred Adler, Cunoaşterea omului, în traducerea lui Leonard Gavriliu, care semnează şi 
studiul introductiv cu titlul dátátor de seamă Alfred Adler — o revanșă a socialului asu- 
pra biologismului freudian. 

Ar fi fost poate de aşteptat ca după 1989 să se tipărească versiunea românească a 
cîtorva din scrierile capitale ale lui Carl Gustav Jung, cel pe care Mircea Eliade îl res- 


1. În vara lui 1993, Editura S. Freud (The S. Freud Romanian Translation and Publication 
Fund, Inc.) de la Binghamton (SUA) a tipărit versiunea românească, realizată de Carmen Bujdei 
şi Florin V. Vlădescu (în colaborare cu Corin Braga), a cărţii psihanalistului britanic Wilfred R. 
Bion (1897-1979) Gânduri secunde — lucrări selectate de psihanaliză (234 pagini); ținuta grafică 
de invidiat a volumului a fost asigurată de o imprimerie din Utica, statul New York. În „Apostrof“, 
III (1992), nr. 1, pp. 16-17 şi 22, F. V. Vlădescu a publicat de asemenea traducerea unui fragment 
din cartea lui Harold W. Boris Rădăcinile ființei — eseuri psihanalitice, cu promisiunea că textul 
integral al lucrării va apărea curînd în româneşte. 

2. Într-un interviu acordat , Apostrofului* clujean, Florin Vlădescu relatează despre iniţierea 
sa psihanalitică obţinută în condiţiile cu totul neprielnice care domneau la noi acum un sfert de 
secol. Şi totuşi, „eu m-am considerat întotdeauna foarte norocos pentru cá am intilnit, din întimpla- 
re... pe cel pe care îl voi numi ceea ce a fost pentru mine, mentor-analist. Sufletesc şi spiritual. 
La început a trebuit să-i trec un test de lungă durată, testul unei suspiciuni descurajante. Dar, după 
un timp, ceva s-a schimbat în relaţia noastră. A început să mă asculte. Timp de ore întregi. În 
sfirşit mi-a spus cá mă poate ajuta, cu deznădejdile şi frámintárile mele, cu o singură condiţie: să 
nu-i divulg niciodată identitatea, nici după moarte. Şi îi era atit de frică, încît m-a pus să jur şi 
am jurat. Era un om înţelept, dar foarte fragil fizic, care studiase mulţi ani prin Europa, în special 
Germania, trăise o perioadă în Austria şi Ungaria şi avea chiar un doctorat. Petrecuse mult timp 
în puşcăriile din România, iar mai tîrziu avea să-mi destăinuie prin ce schingiuri şi torturi a trecut 
în puşcărie” (Lidia Vianu, Deznădejde, autoexil şi dezrădăcinare. Interviu cu psihologul psiha- 
nalist Florin V. Vlădescu, în „Apostrof“, III (1992), nr. 11 (30), p. 22). N-am reuşit să-l identi- 
ficăm, cu ajutorul ,portretului-robot" schiţat aici, pe enigmaticul mentor bucureştean al intervie- 
vatului... Adăugăm că în caseta redacțională a revistei „Apostrof“, F. V. Vlădescu figurează în 
calitate de „corespondent în SUA“. Despre preocupările actuale ale acestuia, vezi continuarea in- 
terviului în numerele 12 (31) din 1992 şi 1-2 (32-33) din 1993 ale aceleiaşi publicaţii. 

pecta atit de mult. Ín privinta aceasta, recolta ultimilor trei ani este insá destul de mo- 
destă, căci nici una din operele majore ale gînditorului elveţian nu a văzut la noi lumina 
tiparuluil. 

În „Viaţa românească“ (nr. 9 din 1990, pp. 87-88), V. Dem. Zamfirescu a publicat 
traducerea articolului din 1936 al lui Jung Despre arhetip, cu specială considerare a 
conceptului de „anima“, iar în revista „Apostrof“ (nr. 5-6-7 din 1990-1991, p. 33) au 
apărut două fragmente, intitulate Introversiune şi extraversiune şi Inconştientul colectiv, 
din scrierile aceluiaşi, în tălmăcirea lui loan Muşlea. 

Un interes deosebit prezintă articolul După catastrofă, tradus de Suzana Holan şi 
tipărit în „Literatorul“ (nr. 15 din 17 apr. şi nr. 16-17 din 24 apr. 1992), articol în care 
Jung discută marile probleme psihologice şi morale ale Europei de după ultimul război 
mondial, insistind aspra responsabilităţi colective a germanilor, dar si a „lumii libere", 
inclusiv a elveţienilor, pentru excesele şi crimele din perioada marii conflagrații. Con- 
sideraţiile pe care Jung le formulează în legătură cu demoralizarea ce se instalează după 
dezvăluirea ororilor şi o dată cu risipirea iluziilor politice pot stimula astăzi formarea 
unei autentice conştiinţe civice în societăţile postcomuniste. 

Eseul despre viziunea sociologică şi politică a lui Jung publicat în „Apostrof“ de 
Ioan I. Icá are cumva semnificaţia unei „reabilitări“ a savantului elveţian, care fusese 
acuzat, mai ales de reprezentanţii extremei stingi, că ar fi fost un susţinător, dacă nu 
chiar unul din patronii spirituali ai nazismului. În realitate, Jung a rămas tot timpul un 
adversar al totalitarismului, sub orice drapel ideologic s-ar fi înfăţişat acesta. Este drept 
că psihiatrul de la Ziirich insistă asupra importanţei pe care o are funcţia religioasă a 
inconştientului: contrarierea acestei funcţii poate induce primejdioase fenomene de frus- 
trare. Exegetul român notează în privinţa aceasta: „Lipsiţi de şcoala religiei, esenţială 
şi indispensabilă pentru cea de-a doua parte a vieţii, oamenii moderni rămîn mereu la 
vârsta tinereţii şi privesc mereu cu nostalgie spre trecut, spre tinereţe, şi cu spaimă spre 
viitor, spre bátrinete şi moarte, pentru cá le lipseşte reprezentarea Sinelui."? 

O apariţie semnificativă pentru atmosfera destinsă ce domneşte în publicistica noas- 
tră ştiinţifică de după 1989 este monografia Psihoterapie a conferentiarului George 
Ionescu, monografie consacrată psihanalizei şi psihoterapiei de grup, psihodramei şi psi- 
hoterapiei în bolile psihosomatice. Autorul precizează în cuvîntul introductiv: „Nume- 
roase motive epistemologice, euristice, dar şi administrative mă determină ca în această 
Introducere comentariul să fie axat asupra psihanalizei şi psihoterapiei psihanalitice. Tot- 
odată, datorită acestei arii problematice, lucrarea a trebuit să aştepte timp de 13 ani pu- 
blicarea, în pofida «contractului de editare» (înregistrat sub nr. 5493/17.XI. 1977) al 
Editurii Ştiinţifice si Enciclopedice si a insistentei redactorilor săi, dăruiţi promovării 
unor studii valoroase, autentice. Le mulţumesc şi le port o vie preţuire pentru munca 
lor anonimă, ca şi pentru intenţia sublimă de a aduce la lumină idei şi date dintre care 
unele erau comunicate în mod disimulat, prin tacită complicitate, sau erau ţinute în tăce- 
re şi în noapte.“3 


1. La emisiunea „Controverse — confluenţe Est-Vest" a postului de radio „Europa liberă“ 
din dimineaţa de 15 ianuarie 1993, Bogdan Berciu a vorbit de la Londra despre necesitatea grab- 
nicei informări a intelectualitátii româneşti referitor la doctrina antropologico-filozofică jungianá. 
Cu acest prilej, comentatorul îşi mărturisea bănuiala că, la noi, ar exista forţe interesate să frineze 
difuzarea concepţiilor eliberatoare ale lui Jung. 

2. I. L Ică, Psihanaliza societății totalitare, în „Apostrof“, I (1990), nr. 5-6-7, pp. 42-43. 

^3. G. Ionescu, Psihoterapie, Bucureşti, Ed. Ştiinţifică, 1990, p. 13. 

Introducerea ín psihiatria practică a conferenţiarului Alexandru Olaru, apărută tot 
în 1990, ceea ce lasă de presupus că şi ea fusese scrisă înainte de evenimentele de la 
sfîrşitul anului precedent, nu neglijează doctrina freudiană. În mai multe capitole ale 
manualului se fac referinţe favorabile la psihanaliză, aceasta reprezentînd, de altminteri, 
şi una din prezenţele cele mai insistente din introducerea lucrării. Dar convins fiind cá 
principalele concepte psihologice sint „integrabile bioontologismului^, doctorul Olaru 
se stráduieste să descopere substratul neurofiziologic material al fenomenelor din sfera 
psihanalizei: acest substrat poate fi reprezentat de „engrame“, infimele particule de acid 
nucleic depozitare ale experienţei biologice şi sociale a omului, inconştientul prezen- 
tindu-se ca o structură alcătuită dintr-o „imensitate incalculabilă de engrame".! 

Doru Ogodescu n-a avut motive ca, în actuala ambiantá politică şi socială, să-şi mo- 
difice vechile opinii destul de potrivnice psihanalizei. Căci acele opinii nu avuseseră un 
substrat conjunctural, ci fuseseră dobindite prin studiu şi reflecţie, ce e drept sub îndru- 
marea unui convins antifreudist: „Întilnirea mea cu Freud — consemna medicul timi- 
şorean într-un articol publicat nu demult în revista „Apostrof“ — a început într-un mod 
oarecum ciudat, în sensul că prin anii 1967-1968 am luat cunoştinţă de lanţul îndoielilor 
şi nemulțumirilor maestrului meu Eduard Pamfil faţă de inconsecventele gîndirii psihia- 
trului vienez.“ Recunoscind că acesta a realizat totuşi „o mare sinteză antropologicá", 
punct de referinţă în „orice dezbatere serioasă privind natura umană”, doctorul Ogodes- 
cu îşi exprimă satisfacția că, „fiind avertizat de la început de distorsiunile* gîndirii freu- 
diene, s-a apropiat de ea „cu un spirit critic mereu treaz”: „În perioada anilor 1972-1976 
am scris, împreună cu Ed. Pamfil, cele mai viguroase pagini critice din cultura româ- 
nească împotriva freudismului (Nevrozele, Ed. Facla, 1974 şi Persoană şi devenire, Ed. 
Ştiinţifică, 1976). Am enunțat atunci ideea că inconştientul nu există ca realitate trăită, 
ci doar ca o ipoteză de lucru în cadrul unei concepţii dualiste asupra persoanei umane." 
În opoziţie cu doctrina freudiană, reprezentanţii şcolii psihiatrice de la Timişoara au pro- 
movat o „concepţie triontică a persoanei”. 

Cit priveşte actualul statut al psihanalizei, doctorul Ogodescu este de părere că „pe- 
rioada ei de apogeu a trecut, iar fecunditatea sa a diminuat simţitor în ultimele decenii... 
Declinul freudismului se accentuează pe măsură ce devenim tot mai conştienţi de limi- 
tele şi erorile modelului fundamental dualist de gîndire şi acţiune, de caracterul său re- 
ductionist, liniar, entropic" 2 

Riposta la această „declaraţie de principii” a venit de peste ocean. Florin V. Vlădes- 
cu şi-a propus să demonstreze, într-un articol publicat tot în „Apostrof“, că „amurgul 
psihanalizei“ proclamat de psihiatrul timişorean nu constituie o realitate istorică şi că, 
dimpotrivă, ceea ce a intrat într-o zonă crepusculară este, de fapt, un anumit tip perimat 
de critică a „psihanalizei clasice“, prezentată deformat de către adversarii ei. Psihanalis- 
tul din Binghampton îl critică pe oponentul sáu din Timişoara pentru a fi abordat textele 
freudiene de pe o platformă sistematic suspicioasă şi chiar duşmănoasă, ceea ce l-a îm- 
piedicat să pătrundă cu adevărat esenţa metapsihologiei.? 

O insolitá încercare de a „îmbogăţi doctrina freudiană i se datoreşte doctorului Ro- 
mulus- Victor Dimitriu, care, în suplimentul literar şi artistic al gazetei „Viaţa medicală”, 
şi-a expus vederile privitoare la „complexul adamic", o entitate care se vrea echivalentă 


1. AL Olaru, Introducere în psihiatria practică, Craiova, Ed. Scrisul românesc, 1990, pp. 18-19. 

2. D. Ogodescu, Amurgul psihanalizei, în „Apostrof“, I (1990), nr. 5-6-7, p. 8. 

3. F. V. Vlădescu, Amurgul psihanalizei sau transferul ideologiei?, in „Apostrof“, II (1991), 
nr. 12, pp 11-13. 

celor două „complexe“ fundamentale, erotic şi tanatic. Acest complex ar consta din uni- 
tatea şi antinomia „conştiinţei existenţei de sine" si „conştiinţei non-existentei de sine". 
Numai că, in metapsihologie, Eros şi Thanatos nu definesc complexe, ci pulsiuni, ceea 
ce este cu totul altceva; nemaivorbind de faptul că, spre deosebire de toate celelalte 
complexe, cel ,adamic" ar avea un substrat pe deplin conştient. Avem, a face aşadar 
cu un ,revizionism" pe care psihanaliştii cit de cît „ortodocși“ nu-l pot lua nicidecum 
în consideratic.! 

Despre părerea de rău a unora din psihiatrii noştri că nu posedă o mai bună iniţiere 
în psihanaliză dă mărturie, într-un interviu, doctorul Aurel Romilă, preşedintele Comi- 
siei pentru cercetarea abuzurilor politice în psihiatrie: „Eu, dacă mă duc acum la un 
congres la Paris, rămîn un izolat; nu pot să comunic, pentru că nu deţin sistemul de 
concepte, psihoterapie, psihanalizá."? 

Poziţia adoptată în ultima vreme de către psihiatrii şi psihologii români faţă de psih- 
analiză este anevoie de cunoscut şi datorită impasului în care se află publicistica noastră 
ştiinţifică, începind cu periodicele de specialitate, precum de pildă revista „Neurologie, 
psihiatrie, neurochirurgie”. Lucrul acesta stinjeneşte în chip simţitor schimbul de idei 
în unele din principalele sectoare ale medicinii.? 

Dintre revistele de cultură, nou înfiinţatul „Apostrof“ de la Cluj se arată foarte pri- 
mitor cu textele de orientare psihanalitică. Cu deosebire excelentul număr 5-6-7 din 
1990 (apărut în 1991) este clar axat pe tematica freudiană 4 


* 


Dar astázi, despre psihanalizá se vorbeste la noi si in scrierile, cu sau fárá o anumitá 
ţinută ştiinţifică, de popularizare a cunoştinţelor de sexualitate, ba chiar si in „îndru- 
mătoarele“ pentru tilcuirea viselor. 

Casa de editare şi difuzare a presei „Vega“ a publicat o Agendă a visurilor cuprin- 
zind calendarul pe 1991 si 1992, spatii pentru diverse notații zilnice şi „bilanţul finan- 
ciar" al fiecărei luni, precum şi un Cod secret al viselor. Din introducerea acestuia aflăm 
că lui Sigmund Freud şi lui Carl Gustav Jung le revine meritul de a fi încercat „să sta- 
bileascá o relaţie ştiinţifică între vis şi realitate”. Pentru fiecare din numeroasele com- 
ponente ale celor şase categorii de vise (clasificate după conţinutul lor manifest): ele- 
mente naturale, corpul uman, animale, obiecte înconjurătoare, călătorii — mijloace de 
comunicaţie şi acţiuni, sint indicate „explicaţiile“ curente în Antichitate şi cele formulate 
de Freud şi Jung. lată aşadar onirocritica psihanaliticá în colaborare şi la concurenţă cu 
„cheia visurilor” folclorică!... 


1. R.- V. Dimitriu, Complex adamic, în „Clipa cea mare“, I (1991), nr. 1 din 3 mai, p. 2. 

2. Vezi grupajul Ce poate fi uitat şi ce nu, în „Cotidianul“, II (1992), nr. 64 (229) din 2 apr., 
p. 3. ` 

3. Asociația Psihologilor din Transilvania a decis in 1991 să editeze un buletin semestrial de 
informare cu titlul „Psihologul“, in care, printre altele, urma să fie tipărit si „serialul“ Freud pentru 
începători (vezi „România liberă“, XLIX (1991), nr. 14 372 (338) din 16 febr., p. 1). 

4. Floarea Vârban şi V. Dem. Zamfirescu semnalau într-o recenzie (vezi Figuri ale crimei la 
Dostoievski, în „România literară“, XXV (1992), nr. 10 din 26 mart., p. 21) lucrarea de exegeză 
psihanalitică (avînd ca referinţă freudianul Totem şi tabu) Figures du crime chez Dostoievski (Pa- 
ris, PUF, 1990; 455 p.) a lui Vladimir Marinov, psihanalist francez originar din România (de unde 
a emigrat în 1975, după ce începuse studii de psihologie la Facultatea de Filozofie din Bucureşti) 
şi care lucrează actualmente în învățămîntul superior parizian. Monografia acestuia, tradusă de 
Bfinduşa Orăşanu a apărut în colecţia „Caiete de psihanaliză” a Editurii „Jurnalul literar“. 

Ecouri în creaţia şi critica literară 


Dacă pomenim aici despre „romanul retro“ al lui Mircea Nedelciu, Adriana Babeti 
şi Mircea Mihăieş Femeia în roşu, nu o facem pentru că proza aceasta ar avea cumva 
o valoare paradigmatică în privinţa substratului psihanalitic al producţiilor literare. Po- 
vestea Anei Cumpănaş, născută la Comloşul Mare, emigrată în SUA înainte de primul 
război mondial, amanta, la Chicago, a lui John Dillinger, „inamicul public nr. 1” al 
Americii de atunci, înapoiată la Timişoara după asasinarea acestuia de către poliţie, se 
pretează probabil la oarecare comentarii freudiene, dar pentru noi interesul romanului 
se rezumă doar la un aspect anecdotic: două personaje, medicul legist timişorean Tit 
Liviu şi avocatul Sabin Russel, originar din oraşul de pe Bega dar stabilit la Chicago, 
încearcă prin 1927 să fie primiţi de către Freud pe care însă nu-l găsesc la domiciliul 
lui vienez de pe Berggasse 19. Ni se oferă o descriere amănunţită a intrării în acea lo- 
cuintá, a coridorului care duce la primul etaj, a sălii de aşteptare, a cabinetului de con- 
sultatii şi tratamente, cu divanul pentru pacienţii analizati, cu fotoliul profesorului şi cu 
piesele de artă antică de peste tot. Absența lui Freud i-a îngăduit lui Rusel să consume 
pe faimosul divan o fulgerătoare aventură ,galantá" cu camerista care ii intimpinase.! 

Psihanaliza şi-a făcut simțită prezenţa, la drept vorbind o prezenţă totuşi destul de 
sfioasă, în critica şi istoria literară din ultima vreme. Ion Vartic a alcătuit şi comentat 
o „mică antologie“ a atitudinilor freudiene întilnite la unii „strămoşi“ ai părintelui psih- 
analizei, exploratori inconştienţi ai inconştientului: anume homerizi, Plutarh şi Pseudo- 
Plutarh, Swift, Goethe, Jean Paul, Jorge Isaacs, Grillparzer, Jacobsen.2 

Pornind de la paralelismele pe care criticul literar Diane Hume George le relevă în 
cartea sa din 1980 Blake şi Freud între viziunea despre adincurile personalităţii umane 
a artistului englez şi a savantului austriac, Cătălin Mamali formulează sugestii pentru 
studierea complexă a asemănărilor şi deosebirilor decelabile la nivelul substratului crea- 
tivităţii unor corifei ai culturii. 

Despre „complexul lui Prometeu”, care a intervenit fără încetare în destinul lui Elias 
Canetti, al lui G. Călinescu şi al lui Mircea Eliade, a scris Marta Petreu. Am reprodus 
mai-nainte unele consideraţii psihanalitice ale scriitoarei clujene în legătură cu năzuinţa 
lui Călinescu de a dobindi un „tată“ spiritual, pe care a crezut că l-a aflat în persoana 
lui Pârvan. Cit despre Eliade, „între cele două motive formative ale sale, între Iorga şi 
Nae Ionescu, [acesta] a dat o soluţie dilematică: pe cel dintii îl «ucide» [simbolic, cri- 
ticîndu-i scrierile târzii] şi îl imită; pe cel de-al doilea, pe Nae Ionescu, îl deifică în amin- 
tire, dar, ca stil de creaţie şi viaţă, îl abandonează cu admirafie".^ 

Valeriu Râpeanu aminteşte despre „trauma copilăriei” suferită de Nicolae lorga care, 
la o vîrstă fragedă, a trebuit să ia cunoştinţă de fatalitatea bolii şi a morţii părintelui 
său. Dar, contrar regulii generale formulate de Freud, această traumă — constata isto- 
ricul literar — nu i-a creat viitorului mare cărturar „O spaimă de moarte, o nelinişte 


1. M. Nedelciu, Adriana Babeti, M. Mihăieş, Femeia în roşu, Bucureşti, Ed. Cartea române- 
ască, 1990, pp. 182-186. 

2. I. Vartic, Freud înainte şi după Freud, în „Apostrof“, I (1990), nr. 5-6-7, p. 3. Acelaşi 
consemnează unele reflecţii psihanalitice în legătură cu biografia lui Freud (Regula hazardului: 
un epilog neprevăzut, în „Apostrof“, I (1990), nr. 5-6-7, p. 28). 

3. C. Mamali, Trei niveluri ale dialogului Blake— Freud, in „Contemporanul — Ideea europeană”, 
1990, nr. 10 din 22 iun., p. 5. 

4. Marta Petreu, Complexul lui Prometeu, in „Apostrof“, (1990), nr. 5-6-7, pp. 30-31. 

existenţială ci, dimpotrivă, l-a făcut să nesocoteascá limitele impuse de structura biolo- 
gică a omului“. 

După ce ne interzice să adoptăm „perspectiva maculatoare a psihanalizei” şi să schi- 
țăm ,zimbete pargiv-psihanalitice^ cînd e vorba de iubirea părintească a lui Hasdeu pen- 
tru „vlăstarul plecat prea devreme”, Ovidiu Pecican se încumetă să trateze despre Sic 
cogito nerefuzind „aportul hermeneutic al psihanalizei”. Numai că fondul »psihanalitic" 
pe care ar vrea să-l pună in evidenţă este tare discutabil: a vorbi de o „ştiinţă a sufle- 
tului“ cu temeiuri spiritiste sau despre „somn în relaţie cu sufletul” nu înseamnă a evolua 
într-un cadru psihanalitic. După cum numai cu psihanaliza nu avem a face în aprecierile 
genialului cărturar român referitoare la „imensul aport al inconştientului uman în creaţie, 
atunci cînd relatează felul cum crede că i-au fost inspirate toate intuitiile fundamentale 
de către spiritele celor plecaţi din familia Hasdeu”. lată de ce ne e greu să acceptăm 
ideea că „pentru un expert al domeniului forjat de Freud, Jung und so weiter, opusculul 
hasdean prezintă cel mai înalt interes“ 2 

Examinind „în profunzime” scrierile lui Augustin Buzura, romancier care nu este 
mai puţin un psihiatru „şcolit la opera lui Freud", Romul Munteanu se simte îndemnat 
să constate că „scriitorul“ care apare în unele cărţi ale prozatorului clujean (personaj 
identificabil adesea cu autorul însuşi) se situează între două mari „complexe culturale” 
descrise de G. Bachelard: complexul lui Harpagon (al dorinţei de a-şi ascunde erorile 
şi de a-şi păstra ştiinţa pentru sine) şi complexul Casandrei (dispoziţia de a vedea peste 
tot răul şi de a admonesta omenirea). Între aceste două complexe pendulează Buzura, 
asemenea reporterului Adrian Coman, eroul recentului său roman Cenuga.? 

Anumite rezonanţe psihanalitice au fost percepute de Ion Negoitescu în ultima cule- 
gere de Poeme ale lui Stefan Augustin Doinaşf, iar Corin Braga a desluşit reflexe jungi- 
ene şi freudiene în imaginea soldatului aşa cum apare ea în poezia lui Nichita Stănescu5. 

Esteticianul şi istoricul literar Victor Ivanovici se ocupă în eseul Apele, visul şi tra- 
versarea de raporturile dintre demersul retoric, onirism şi creaţia poetică, raporturi exa- 
minate şi în lumina învăţăturii freudiene despre „travaliul visului”. Recurgind la scheme- 
le Juliei Kristeva privitoare la transformarea, printr-o elaborare secundară, a materialului 
oniric profund şi latent într-un produs de textualizare onirică, autorul a întreprins o ana- 
liză comparatistá a poemului Caron, din 1974, al suprarealistului Gellu Naum, şi Ale- 
xandria, din 1983, al „oniricului“ Virgil Mazilescu, cu care prilej a evidenţiat anumite 
filiaţii de „scriitură“ şi stil. 

V. Ivanovici a reactualizat apoi critica la care suprarealistul D. Trost supusese în 
scrierea sa Le Meme du méme, publicată la Bucureşti in 1947, onirologia freudiană, re- 
proşindu-i un détour rationnel, o propensiune raţionalistă exprimată mai ales prin diho- 


1. V. Râpeanu, N. lorga. Opera — omul — prietenii, Bucureşti, Ed. Artemis, 1992, pp. 36-37. 
Un freudist ar putea adăuga că risipirea complexului oedipian datorită pierderii foarte precoce a 
tatălui a contribuit şi ea la paradoxala mobilizare a resurselor sufleteşti ale micului Iorga. 

2. Ov. Pecican, Venus cu sertăraşe, în „Contemporanul — Ideea europeană”, 1991, nr. 8 (49) 
din 22 febr., p. 3. 

3. R. Munteanu, Complexul Casandrei in „Adevărul literar şi artistic“, I ( 1990), nr. 9 din 4 
mart., p. 6. 

4. I. Negoitescu, Semnele poeziei lui Ştefan Augustin Doinaş, in „Apostrof“, I (1990), nr. 5- 
6-7, p. 10 si 35. 

5. C. Braga., Soldatul Oedip, în „Apostrof“, I (1990), nr. 5-6-7, p. 4. 

, 6. V. Ivanovici, Apele, visul şi traversarea, in „Viaţa românească“, LXXXVI (1992), nr. 6-7 
din iun.-iul., pp. 6-7. 

tomia „conţinut latent—vis manifest“. Gellu Naum a adoptat atunci o atitudine si mai 
consecventă în promovarea specificului visului poetic, un specific ireductibil la cerinţele 
raţiunii. 

În 1978-1980, poetul Mircea Cărtărescu, care la vremea aceea abia depăşise două- 
zeci de ani, a întocmit un catalog psihanalitic al descoperirilor sale prilejuite de explo- 
rarea „subteranelor poeziei eminesciene“. Dar după o încercare, desigur nereuşită, din 
1981, de a publica acest eseu, iată Visul chimeric tipărit în 1992 la Editura Litera. Şi 
trebuie recunoscut din capul locului că textul redactat de flăcăul de acum doisprezece- 
treisprezece ani nu s-a vestejit deloc. 

Pentru a desluşi componentele psihologice şi stilistice ale personalităţii lui Mihai 
Eminescu, exegetul apelează, aproape în exclusivitate, la revelaţiile oferite de examina- 
rea creaţiei poetice a înaintestătătorului literaturii române moderne, ferindu-se să extragă 
argumente sau măcar să-şi omologheze concluziile prin referinţe la biografia acestuia. 
Astfel, Cărtărescu realizează o lectură personală a ansamblului poeticii eminesciene, că- 
lăuzit fiind de concepţia psihanalitică despre dependenţa expresiei artistice faţă de struc- 
turile inconştientului individual şi colectiv. 

Surprinzătoare îi apare lui Cărtărescu „intuirea exactă” de către poet „a palierelor 
inconştientului, conformă cu descrierile lui Freud şi mai ales Jung... «Puterile stimulato- 
rii» despre care vorbesc notițele lui Eminescu apar şi în lucrările lui Jung sub denumirea 
de «potenţialităţi funcţionale», al căror rol este să «modeleze gândirea»“ 2 Socotindu-se 
dator să purceadă la „conceperea şi descrierea unui model psihanalitic de lucru“, autorul 
porneşte de la premisa că „fiecare nivel al inconştientului unui artist se manifestă prin 
diverse mărci în operele acestuia, creînd straturile de profunzime ale textului, care de- 
vine astfel un model al personalităţii creatoare”. 

Dar „psihanaliza clasică aplicată literaturii nu poate satisface condiţiile unei adevăra- 
te metode, datorită interesului ei excesiv pentru persoana creatorului, văzut mai cu sea- 
mă în ipostaza de «subiect uman» şi mai puţin în cea de creator. Opera propriu-zisă, în 
loc să fie scopul psihanalizei, devine un mijloc, un instrument pe care specialistul îl 
utilizează asemenea unei probe de sînge recoltată de la un pacient pentru analiză, pentru 
obţinerea unui diagnostic. Întorcînd spatele operei, psihanaliza singură nu este de nici 
un folos criticii literare."? 

Procedind la explorarea peisajului psihologic definitoriu pentru Eminescu, M. Căr- 
tărescu a ţinut seama de tehnicile de investigaţie recomandate de psihanaliza tradiţională 
şi de cea modernă, de psihocritică, de critica tematică, de critica arbetipalá etc. Preţioase 
sugestii metodologice a primit mai cu seamă de la Gaston Bachelard şi Gilbert Durand. 
De-a lungul cercetării, „autorul şi opera devin astfel două oglinzi paralele care se lumi- 
nează reciproc şi la infinit, fiecare dintre ele pástrind într-un mod de multe ori intricat, 
ascuns, cheia enigmei celeilalte“. 


| 
| 
| 

1. Ibidem, pp. 8-9. 

2. M. Cărtărescu, Visul chimeric, Bucureşti, Ed. Litera, 1992, p. 14. 

3. Ibidem, p. 16. Aceste consideraţii sunt în măsură să explice semieşecul înregistrat în 1932 
de C. Vlad cu scrierea sa Mihail Eminescu din punct de vedere psihanalitic: tocmai fiindcă a pus 
accentul pe biografie (şi pînă la urmă pe „cazul clinic“), iar nu pe creaţia eminesciană, doctorul 
Vlad n-a mai fost capabil să ofere lumini pentru a pătrunde în tainitele personalităţii demiurgice 
a lui Eminescu, ci s-a mărginit, cu sau fără voie, să furnizeze material ilustrativ întru susţinerea 
tezei despre înrudirea genialităţii cu nebunia. 

4. Ibidem, p. 17. 

Ín inventarul de structuri arhetipale decelabile in opera poetului analizat, Cártárescu 
a înscris pe rînd: regimul nocturn, cu implicaţiile sale mistice, aspectele spatiale (cobo- 
rirea, spaţiul concentric, labirintul), manifestările nocturnului (imaginea nopţii, somnul, 
visul), expresiile feminitátii (femeia ca atare, mormîntul protector, recipientele). Trei se- 
rii de „complexe“, adică de modalităţi ale combinării arhetipurilor şi reprezentărilor, joa- 
că un rol important în generarea „imaginii interioare” eminescienz; complexul lui Hoff- 
mann (legat de relaţia dintre foc şi apă), complexul mitic al labirintului şi complexul 
lui Narcis. „Imaginea“ străfundurilor sufleteşti ale lui Emin :scu se caracterizează, în 
opinia lui Cărtărescu, printr-o implacabilá scindare, prin apanţia unui „dublu“ ce nu-şi 
poate afla o împlinire decât în completivitate, prin îmbinarea eroticului cu tanaticul. Dra- 
ma existenţei şi a operei lui Eminescu „este drama eului scindat, a jumătăţii care îşi 
caută jumătatea, într-un spaţiu străbătut de fantastice linii de forță”. 

În „Cuvintul înapoi“ cu care se încheie cartea, Mircea Cărtărescu declară că astăzi 
priveşte scrierea sa din 1980, pe care a publicat-o fără modificări, „ca pe un fel de poem, 
un loc geometric al unor obsesii şi fascinaţii” comune cu cele ale marelui înaintaş ro- 
mantic2. Dar, pentru noi, Visul chimeric mai are şi altă semnificaţie: el este un reper 
care ne îngăduie să apreciem cît de activă s-a dovedit a fi, în ultimele şase decenii, 
pătrunderea în cultura noastră a unui anumit „spirit“ psihanalitic. Bună parte din tezele 
enunțate în scrierea lui M. Cărtărescu nu diferă esenţial de cele pe care C. Vlad le-a 
formulat în al său Mihail Eminescu din punct de vedere psihanalitic. Pentru respingerea 
indignatá din anii '30 a acestor teze nu pot fi-învinuite expresiile crude şi eventual ne- 
indeminatice folosite atunci de doctorul Vlad; de fapt, opinia publică de la noi nu era 
pregătită, la vremea aceea, să recepteze cu calm destăinuirile, adeseori nemiloase, fur- 
nizate de anchetele psihanalitice. 

Este drept că prima cronică la Visul chimeric e intitulată oarecum ironic A apărut 
o carte despre eul liric eminescian fără sex, dar recenzentul Sebastian-Vlad Popa s-a 
considerat dator să semnaleze şi meritele precumpănitoare ale eseului lui Cărtărescu. 
Adevărata primejdie care poate pîndi această valoroasă carte ar fi trecerea ei sub tăcere 
de către istoricii culturii, criticii literari si psihanalisti. 

Este totuşi de aşteptat ca atracția față de psihanaliză pe care o resimțeau o seamă 
de critici şi teoreticieni ai literaturii atunci cînd, practic, freudismul era pus la index să 
se exercite astăzi cu şi mai mare forţă. Dar numai publicistica anilor următori va fi în 
măsură să confirme o atare previziune. 


„Psihanaliza“ activităţii politice curente. C. Dragomir 


În seara de duminică 18 februarie 1990, după ce sediul din Piaţa Victoriei al Consi- 
liului Provizoriu de Uniune Naţională fusese asaltat de un grup de manifestanți care, 
printre altele, l-au agresat pe Gelu Voican-Voiculescu, vicepreşedinte al CPUN, acesta 
a fost întrebat de o reporteră a Televiziunii Române Libere cum îşi explică violenţa 


1. Ibidem, p. 131. 

2. Ibidem, p. 135. 

3. Vezi „România literară“, XXV (1992), nr. 35 din 4-10 nov., p. 9. De altfel, curind după 
aceea s-a publicat tot aici o „polemică nedeclarată” cu punctele de vedere prea critice exprimate 
de S. V. Popa; vezi Fevronia Novac, O abordare arhetipală a poeziei lui Eminescu, în „România 
literară“, XXV (1992), nr. 38 din 25 nov.-1 dec., p. 9. 

atacatorilor. El a ráspuns cá este vorba de indivizi care se supuseserá docil másurilor 
dictatoriale ale lui Ceauşescu, ceea ce le-a creat acum complexe de culpabilitate; nefiind 
însă în stare să se condamne pe ei înşişi, transferă ura asupra celorlalţi, în cazul de faţă 
asupra conducerii Frontului Salvării Naţionale. Această interpretare psihanalitică a fost 
formulată de un geolog de profesie, cu preocupări de orientalistică şi ocultism... 

Nu este vorba însă de un fapt izolat. După evenimentele insurectionale din decem- 
brie 1989, multi psihologi, sociologi, ziarişti şi oameni politici au recurs la „argumente” 
psihanalitice mai mult sau puţin coerente, pentru a lămuri anumite aspecte ale evoluţiei 
istorice recente sau ale comportamentului unora din fruntaşii vieţii publice.! 

Într-un articol publicat în „Viaţa românească“ din mai 1990 (numărul respectiv a 
apărut, de fapt, în luna februarie a anului următor), Caius Dragomir îşi exprima opinia 
că pentru studierea determinismului istoric imediat dispunem de două metode: filozofia 
spengleriană a stilului şi psihanaliza (Blaga reuşind performanţa realizării unei sinteze 
între spenglerianism şi conceptul de inconştient colectiv).2 Autorul articolului nu-şi as- 
cunde preferința pentru explicaţiile psihanaliste. 

În România de azi, un interes deosebit prezintă întrebarea: „Cum de persistă psiho- 
logia totalitaristă dincolo de limita în timp a sistemului, arátind aspecte atit de dure şi 
deschizind căi atit de primejdioase pentru o ţară şi, implicit, pentru întreaga lume?” 
C. Dragomir observă că, în problema naturii totalitarismului, marii teoreticieni psihana- 
lişti n-au putut aduce completă lumină şi pentru că „nu au trăit istoria totalitarismului 
din interior“. După ce reproduce părerile în această materie ale lui Freud şi Fromm, el 
se raliază mai ales punctului de vedere al lui Adler, cu dezvoltările introduse de Karen 
Horney, adăugînd şi constatarea proprie că „relaţiile psihologice în cadrul unei dictaturi 
nu sînt aceleaşi în faza de instalare, atunci cînd regimul se află în stadiul său de platou, 
sau de degradare ori spulberare prin revoluţie” 3 

Din examinarea situaţiei concrete, autorul a ajuns la concluzia că, în perioada de 
după înlăturarea dictaturii ceauşiste, exista la noi o singură problemă: „O importantă 
parte a populaţiei... care a suferit de pe urma comunismului (poate nu prea mult, sufi- 
cient totuşi), care critica regimul (timid, dar o făcea — precum o făceau, cînd se simțeau 
în siguranţă sau cînd găseau tonul destul de neutru, şi membrii nomenclaturii şi cei ai 
Securităţii), care a fost umilită de comunism (căci acei foarte apropiaţi de centrul puterii 
erau cei mai umiliti) se declară astăzi anticomunistă şi apoi perpetuează, penibil şi pri- 
mejdios, tot ceea ce ţine de totalitarism... În toţi se manifestă conştient o opţiune pentru 
un stil comunist în orice domeniu, inconştient — o pulsiune agresivă extremă împotriva 
a orice nu relevă măcar un coeficient comunist în reţeta de alcătuire.“ În anul primelor 
alegeri libere după mai mult de o jumătate de secol de parodii electorale, C. Dragomir 


1. În această privinţă putem semnala şi un eseu publicat de Véronique Nahoum-Grappe, de 
la Centrul de Cercetări Istorice de pe lingă Şcoala de Înalte Studii în Ştiinţe Sociale din Paris, în 
legătură cu „evenimentele româneşti” de la sfirşitul lui 1989, cu specială referire la substratul psi- 
hologic (şi psihanalitic) al manifestărilor de „ură politică şi spaimă socială” născătoare de zvonuri 
şi întreţinute prin zvonuri; aşa a fost cazul cu „premiera mondială” a transmiterii în direct la Te- 
leviziunea Română a unor imagini vizind crearea de zvonuri privitoare la faimosul „genocid“ de 
la Timişoara sau la misterioasele „atacuri teroriste“ de la Bucureşti (Haine politique et frayeur 
sociale: comment penser la rumeur? À propos des événements roumains, în „Nouvelle revue d'ethno- 
psychiatrie" (Grenoble), 1990, nr. 15, pp. 165-171). 

2. C. Dragomir, Actualitate şi involufie, în „Viaţa românească”, XXXV (1990), nr. 5 din mai, 
pp 2-3. 

3. Ibidem, pp. 4-5. 

remarca în privinţa atmosferei politice care domnea atunci la noi: „Opțiunile unor co- 
lectivităţi... se îndreaptă către conducători caracterizați nu doar prin lipsa dorinţei de 
schimbare, ci prin lipsa dorinţei de orice, cărora le este proprie deci o maximă inacţiune. 
Ne aflăm în faţa unui blocaj de tip pur nevrotic."! 

Despre psihologia dictatorilor, autorul notează, cu gîndul, desigur, la profilui moral 
al lui Nicolae Ceauşescu: „Dictatorul se instalează la putere... printr-o siábire a stării 
de conştiinţă a populaţiei... [El] nu poate fi altcum decit deja aflat pe calea involuţiei; 
o pulsiune tanatică gravă, exterior dirijată, îl marchează... Controlul interior (cenzura 
psihică) se degradează. În consecință, o personalitate tiranică devine un inconştient 
herniat în afară. Autizarea sa va accentua involutia, narcisică, dar şi obiectuală. Resim- 
tindu-si (deşi confuz) condiţia, va tinde să genereze involuţia în toţi cei din jur, in între- 
gul său popor. Această involuţie o va induce pe două căi: rupind comunicarea între oa- 
meni, autizindu-i (prin dezinformare, reciprocă izolare şi izolare faţă de restul lumii) şi 
generind angoasă (nu frică — aceasta poate fi productivă, pentru că este specifică; o 
anxiozitate generalizată, lipsită de relief, nespecificá)."? 

Peste citeva luni, Caius Dragomir a inventariat sumar, în revista „Steaua“, procesele 
psihice pe care le socoteşte caracteristice mentalitátii comuniste. Este vorba mai întîi de 
cerebralizare, o „sărăcire a vieţii” obţinută prin înlocuirea emotiei printr-un concept, 
eventual printr-un cuvânt: „În locul trăirii emoţionale, a iubirii, se vorbeşte despre iubire, 
se teoretizează, se foloseşte vocabularul iubirii, dar sentimentul nu este resimţit.” Cei 
care făceau parte din anturajul imediat al conducătorului de pină mai ieri, slujitorii lui 
apropiaţi, au fost „campionii cerebralizării emoţiilor” acestui conducător, ca şi ale între- 
gului popor. În acest sens se poate vorbi de o „conspirație a valefilor". Din păcate, un 
proces similar de refulare a vieţii afective autentice s-a făcut simţit şi după 22 decembrie 
19893 

O altă modalitate „relativ specifică de afectare a dinamicii psihice” este, în societatea 
românească actuală, proiecția: „Celălalt este văzut a fi purtătorul aceloraşi complexe, 
refulări şi modificări interioare pe care le purtăm în noi şi pe care la noi înşine nu le 
recunoaştem.” De aici agresivitatea exacerbată pe care atiţia o manifestă in ultima vreme. 

Şi transferul este prezent actualmente sub forme şi în proporţii nefireşti: „Tendinţele 
paternaliste ale unei populaţii care caută în conducătorul politic un tată mai puternic îşi 
au originea în fenomenele de transfer.” Se adaugă raţionalizarea, acea încercare „de a 
atribui cauze şi explicaţii ideale şi de obicei foarte demne unor pulsiuni mai puţin înalte”. 

Bilanţul intrării sistematice în joc a unor asemenea tendinţe nevrotice nu poate fi 
decit întristător, căci, la capătul „anilor lungi de comunism“, vom avea de-a face cu „o 
personalitate tipic refulată, insuficient dezvoltată, manifestind aviditate, cruzime sau 
avariţie, tinzind la exploatare şi exagerare a acumulării şi consumului, in loc de a ma- 
nifesta activism, productivitate şi independenţă în condiţii de totală convergenţă a eului 
interior şi a eului social“ 4 

1. Ibidem, pp. 5-6. 

2. Ibidem, p. 8. 

3. C. Dragomir, Conspirația valeților, în „Steaua“, XXII, (1991), nr. 2-3 din febr.-mart., p. 67. 

4. Ibidem, p. 68. Într-un prim volum de publicistică social-politică, tipărit in 1992 la Editura 
Dacia din Cluj, Caius Dragomir a inclus bună parte din producţiile sale eseistice de după eveni- 
mentele din decembrie '89. Pentru interpretarea conjuncturii actuale pe plan naţional şi mondial, 
el a recurs sistematic la explicaţiile sugerate de diferite şcoli psihanalitice. Caracteristice în acest 
sens sint mai ales textele: Psihologia libertăţii şi psihologia sclaviei, care dă şi titlul culegerii 
(pp. 5-25), Fundamentele psihanalitice ale mecanismului electoral (pp. 121-135), Actualitatea 

Caius Dragomir este medic specialist în biologie celulară şi moleculară, autor de 
lucrări ştiinţifice, dar şi de eseuri filozofice şi plachete de poezie. Acestui psihanalist 
prin vocaţie (cum par a dovedi studiile despre care am amintit) i s-a încredinţat, în vara 
lui 1991, conducerea Departamentului Informaţiilor de pe lingă Guvernul Românieil. 
În calitate de secretar de stat a prezidat, curînd după această numire, şedinţa de consti- 
tuire a aşa-numitului „Consiliu interdepartamental pentru promovarea imaginii Româ- 
niei“. Era oare psihanaliza pe cale să devină, în cadrul politicii de stat a ţării noastre, 
o ştiinţă aplicativă, propunindu-si să orienteze şi să pună în valoare anumite iniţiative 
ale administraţiei? Dar nu ca psihanalist a fost ales, la 9 aprilie 1992, doctorul Caius 
Dragomir, vicepreşedintele FSN (aripa Roman), în funcţia de şef al Departamentului de 
analiză politică al acestei formaţii. Şi a fost probabil firesc că, în cuvintárile sale din 
campania pentru alegerile din noiembrie 1992, candidatul la postul de preşedinte al ţării 
Caius Traian Dragomir n-a făcut nici o menţiune despre Freud şi doctrina acestuia... 

Nu-i de mirare că Vasile Dem. Zamfirescu, traducător al lui Freud şi practician ana- 
list, se ocupă de substratul psihanalitic al anumitor fenomene proprii „socialismului 
real“, printre care însăşi ostilitatea ireductibilă arătată freudismului de către regimul tota- 
litar, ostilitate întemeiată mai cu seamă pe resentimente şi conştiinţa incompatibilităţilor 
de ordin metodologic.? În privinţa formelor pe care le îmbracă actualmente, la noi in 
țară, lupta pentru putere, adlerismul oferă explicaţiile cele mai convingátoare.? Oribilul 
„comerţ cu copii” semnalat pe alocuri reprezintă şi el o rábufnire a multiplelor refulări 
pe care regimul de pînă mai ieri le impusese anumitor categorii social-nationale; de aici 
concluzia: „În timp ce eul produs de socialismul real se bazează pe refulare, ceea ce 
presupune neprelucrarea tendinţelor naturale, consum uriaş de energie pentru menţinerea 
refulării, precum şi riscul întoarcerii refulatului, risc devenit realitate în România post- 
ceauşistă, eul produs de societăţile industriale din Occident se bazează pe recunoaşterea 
şi prelucrarea socială a tendinţelor naturii umane“ 4 


unui concept freudian (pp. 151-157), Politicianul şi prostituata. Strigăt de ajutor în sprijinul omu- 
lui public (pp. 217-222), Filozofie, rațiune şi complex (pp.267-278). În articolul Anxietate şi ade- 
văr intilnim de altfel această declaraţie principială: „Concepţia lui Sigmund Freud nu a devenit 
o ideologie politică de tipul ideologiei de partid. Ea însă reprezintă arierplanul pe care se judecă 
fenomenul uman din perspectivă modernă, în primul rind occidentală... Nu este de conceput eu- 
ropenizarea şi consecutiv universalizarea gîndirii noastre în domeniul uman — al relaţiilor de 
muncă, al vieţii politice sau intime, al viziunilor asupra literaturii, artelor, creaţiei — fără dobindi- 
rea unei dimensiuni psihanalitice." (pp. 144-145) 

1. Este adevărat că, în publicistica noului ministru, tematica psihanalitică şi vocabularul freudist 
nu se etalează cu insistența de mai-nainte. Şi totuşi, printre secvențele versificate ale unui poem, 
scris la Salonic în noiembrie 1991, s-a strecurat şi o notație psihanalitică (în franțuzeşte) despre 
contracararea unui libido care nu-şi găseşte debuşeul (Hotelul Regina Olga. O zi ploioasă, în „Li- 
teratorul“, II (1992), nr. 7 (24) din 21 febr., p. 5)... 

2. V. Dem. Zamfirescu, Psihanaliză si totalitarism, in „România literară“, XXIII (1990), 
nr. 35 din 13 sept., p. 7. 

3. V. Dem. Zamfirescu, Voinfa de putere, în „România literară“, XXIV (1991), nr. 2 din 10 
ian., p. 3. 

4. V. Dem. Zamfirescu, Întoarcerea refulatului, în „România literară”, XXIV (1991), nr. 33 
din 15 aug., p. 3. Acelaşi eseist observă că anumite mecanisme psihologice utilizate de regimul 
totalitar de pină mai ieri pentru a-şi impune voinţa prin stirnirea unei spaime dezumanizante, ca 
în cazul faimosului „fenomen Piteşti”, ţineau de procesul, descris de Anna Freud, al „identificării 
cu agresorul” (idem, Identificarea cu agresorul, în „România literară“, XXV (1992), nr. 16 din 
6 mai, p. 4). O tematică înrudită a abordat psihiatra şi jurnalista Alina Mungiu în studiul, bazat 
pe argumentaţie psihanalistă, intitulat „Sindromul fratelui Alexandru“ (vezi „Contrapunct“, III 
(1992), nr. 31 (134) din 16-29 oct., p. 10). 

Celălalt traducător al operelor lui Freud, Leonard Gavriliu, a publicat in „România 
Mare“ articole în care a apelat la motivații psihanalitice pentru a-i demasca pe intelec- 
tualii adversari ai guvernanţilor din „era postrevolutionará". Astfel, Al. Paleologu ar fi 
„jucăria unei structuri resentimentare", animate de o „pornire bestială de a pune mina 
pe putere“. Scriitorii şi studenţii opozitionisti ieşeni, stápiniti de „un foarte pronunţat 
sentiment de inferioritate faţă de timişorenii şi bucureştenii“ care s-au acoperit de glorie 
în decembrie 1989, se arată gata, din dorinţa de reabilitare şi din spirit de revanşă, „să 
explodeze în acte de nevroză sau de psihoză individuală şi colectivă, fenomen de mult 
studiat şi descris de unul din marii corifei ai psihanalizei, Alfred Adler“ 2 

Poetul Ştefan Augustin Doinaş semnalează „complexul Ceauşescu”, un complex pă- 
truns de elemente ,oedipiene" şi care ar caracteriza comportamentul unora din căpeteni- 
ile regimului instalat în decembrie 1989: „Un psihanalist ar putea vorbi despre un «com- 
plex Ceauşescu» de care suferă preşedintele (oare numai el?): rival al lui Ceauşescu, 
visînd ani de zile să fie învingător al lui Ceauşescu şi, ca atare, continuator al lui Ceau- 
şescu, putea Ton Iliescu să fie succesor al lui Ceauşescu fără a juca efectiv :5lul lui 
Ceauşescu? Uciderea tatălui se răscumpără prin uzurparea rolului lui. Ce înseamnă „dic- 
tator luminat“ — concept lansat de însuşi Ion Iliescu — dacă nu un nou Ceauşescu? 
Fireşte, minus paranoia, minus Elena. «Democraţia românească originală», preconizată 
de Ion Iliescu, pare a fi reflexul ambiţiei «comunismului românesc independent», care 
l-a bintuit pe Ceauşescu. Dar toate acestea sint simple interpretări... “3 

Unele sensuri psihanalitice ale „mineriadelor” conduse în 1990-1991 de către Miron 
Cosma (reîntruparea postcomunistă a tribunului Cola de Rienzo, căpetenia revoltei po- 
pulare de la Roma din secolul al XIV-lea) sint supuse discuţiei de Emil Hurezeanu? 
Invocind teoria freudiană a tabuului, C. Stănescu avertizează împotriva sechelelor men- 
talităţii totalitariste pe care ar putea-o manifesta unii lideri actuali.’ 

Pe psihiatrul Mircea Lăzărescu îl îngrijorează deruta care domneşte acum la noi, 
cînd indivizii au ajuns, vorba lui Sartre, să fie „obligați la libertate“: „Lipsiţi de pater- 
nalism si uniformitate, fiecare igi dă singur măsura, se defineşte atit cît poate, se anga- 
jează, joacă pe mize mai riscante sau tace las, ascunzîndu-se în spatele propriei umbre. 
Să etichetăm oare toate aceste comportamente excesive, pe care le-am văzut cu ochii 
noştri în ultima vreme, ca psihopatologice? Ca făcînd parte din «psihopatologia vieții 
cotidiene»?"6 


1. L. Gavriliu, Al. Paleologu, „acumismul“ şi practica minciunii, in „România Mare“, II 
(1991), nr. 36 din 15 febr., p. 5. 

2. L. Gavriliu, Jagii în carnaval, în „România Mare“, II (1991), nr. 40 din 15 mart., p. 4. 

3. St. Aug. Doinas, Putere si responsabilitate politică, in „22“, II (1991), nr. 30 din 2-9 aug., 
p. 7. Despre unele aspecte ,oedipiene" ale atitudinii adoptate de către cei ce se străduiesc să se 
scuture de obsesia paternalismului ceauşist au mai scris loan Milea: Nevroza de tranziţie, în „Apostrof“, 
I (1990), nr. 5-6-7, p. 2, Liviu Antonesei, Cetatea scufundată (I), in ,22", MI (1992), nr. 35 (136) 
din 4-10 sept., p. 4. Vezi şi Ion Vaciu, Un psihanalist pentru liniştea preşedintelui, in „Zburăto- 
rul“, III (1991), nr. 3 (9) din martie, p. 2. 

4. E. Hurezeanu, De la Cola de Rienzo la Miron Cosma, în „22*, II (1991), nr. 39 (89) din 
4-11 oct., p. 5. 

5. C. Stănescu, Scrisoare deschisd..., în „Adevărul“, II (1991) nr. 525 din 7 nov., p. 1 şi 3. 

6. M. Lăzărescu, Psihopatologia vieții cotidiene, in „România literară“, XXIII (1990), nr. 29 
din 19 iul., p. 3. Autorul este de partea lui K. Jaspers cînd acesta critică Psihologia vieţii cotidiene 
a lui Freud ca pe o „hermeneutică văduvită de spiritualitate, care ignoră originalitatea funciară a 
omului“. 

Vom consemna aici, şi elogiul pe care „Azi“, organul de presă al partidului de gu- 
vernămâînt, l-a adus lui Sigmund Freud cu ocazia împlinirii a 135 de ani de la naştere. 
„La 52 de ani de la moartea sa — se afirmă în încheierea notei omagiale —, Freud 
continuă să fie o prezenţă aproape palpabilă, mai degrabă în investigația filozofică decît 
în terapeutică. În mod cert, în peisajul intelectual european şi mondial, el este un reper 
constant"! 


* 


Care sint astăzi perspectivele psihanalizei in România? Fără îndoială că acestea de- 
pind atit de posibilităţile de difuzare a învăţăturii psihanaliste şi de exercitare a practicii 
analitice la noi în ţară, cât şi de statutul şi prestigiul de care va beneficia psihanaliza pe 
plan internaţional. 

Într-un interviu acordat în 1990 lui Ovidiu Pecican, Ion Vianu se considera indrep- 
tăţit să declare: „Eu cred cá actualmente psihanaliza trece printr-o mare criză, atît teoria, 
cît şi instituţia psihanalitică... Pentru că psihanaliza este o teorie şi o practică elitistă. 
Ea este elitistă nu numai prin faptul că reclamă investirea unei mari sume de bani în 
cură, dar şi pentru că, din punct de vedere teoretic, se potriveşte destul de puţin cu men- 
talitatea rapidă şi eficace, de tip american, care se impune din ce în ce mai mult în 
lumea actuală... Si am impresia cá se va petrece cu ea următorul fenomen: va înceta 
să fie o dogmă şi o ideologie şi va fi receptată ca o teorie printre altele, o teorie care, 
în felul acesta, va deveni din nou foarte fecundă, despártindu-se de dogmă.” 

Dar această criză de reconversiune nu va impieta, apreciază doctorul Vianu, asupra 
perspectivelor psihanalizei în ţara noastră: „Cred că psihanaliza are un viitor în Româ- 
nia. Are un viitor nu numai ca o pură terapie medicală, dar în primul rînd ca terapie 
socială. Pentru că psihanaliza este o şcoală de gîndire liberă. Psihanaliza formează in- 
divizi, formează oameni care pot să-şi asume răspunderi individuale. Este, de altfel, în- 
tr-un anumit fel... ieşirea definitivă din societatea tribală. Este intrarea într-o societate 
a răspunderii persoanei."? 

În legătură cu aceeaşi problemă a şanselor de viitor ale psihanalizei la noi în ţară, 
Eugen Papadima ne împărtăşea, într-o scrisoare trimisă de la West New York în aprilie 
1990, reflectiile sale: „Tipul de gîndire, dur şi exact, al psihanalizei nu s-a potrivit spi- 
ritului românesc de pînă acum. Aşa cum n-a fost pe placul multor altor naţiuni ale lumii 
şi chiar ale Europei, mai ales în partea ei răsăriteană... Poate însă de acum încolo... 
atitudinea românilor faţă de gíndirea psihanalitică se va modifica. Pentru că nici alte 
ştiinţe moderne, cum ar fi cibernetica şi utilizarea computerelor, nu par compatibile cu 
firea poetică şi visătoare a creatorului Mioriţei. Dar, pentru a nu pierde pasul cu evoluţia 
omenirii, pentru a nu rămîne o insulă a anacronismelor într-o Europă modernă, noi ro- 
mânii trebuie să acceptăm şi să utilizăm noi deschideri în orizontul cunoaşterii.” 

Pentru prima dată după mai mult de-o jumătate de secol de interdicții şi manevre 
denigratoare, psihanaliza are putinţa de a se impune şi în aria noastră de civilizaţie. De- 
pinde de modul cum ea se va pricepe să răspundă unor necesităţi şi aspirații ale societăţii 
noastre, precum şi de competenţa, seriozitatea şi perseverenfa reprezentanţilor săi de aici 
ca psihanaliza să dobindească o poziţie cit mai onorabilă în ştiinţa şi cultura românească. 


1. Ollga] G[heorghe], Moștenirea lui Freud, în „Azi“, II (1991), nr. 308 din 11 mai, p. 2 (cu 
portret!). 

2. I. Vianu, „Psihanaliza este o şcoală de gîndire liberă“, în „Apostrof, I (1990), nr. 5-6-7, 
p. H. 


Incheiere 

Ín scrierea sa de memorialisticá introspectivá din 1989, Constantin Romanescu con- 
semnează: „Psihanaliza s-a născut la Viena pe un covor care, din intimplare, era buco- 
vinean. Cite din bucovinencele de la 1900 sau chiar de astăzi s-ar lăsa pe un astfel de 
covor pentru a-si despuia nu trupul, ci sufletul, sacrul suflet! pe care il pázim ferecat 
cu şapte peceti..."! Unii pretind însă cá pe divanul din cabinetul de consultaţii de pe 
Berggasse 19 era intins un covor de Siraz; dar se stie cá, la capátul canapelei, se afla 
şi o carpetă, cu care pacienţii mai frigurosi se puteau înveli in decursul analizei?: poate 
că această velintá provenea din Bucovina noastră... Oricum ar fi stat lucrurile in pe- 
rioada cînd Freud a început să aplice sistematic tratamente psihanalitice şi indiferent 
dacă acesta îşi invita clientela pe un covor persan sau pe unul bucovinean, sigur este 
că doctorul Romanescu nu greşeşte afirmînd că românii (şi mai ales româncele) au mari 
reticenţe atunci cînd e vorba de a-şi dezvălui străfundurile sufletului în faţa altcuiva, fie 
şi a unui profesionist al vindecării. 

De altminteri, rezistenţa, atît a indivizilor, cit şi a colectivităţilor, faţă de psihanaliză 
este un fenomen firesc. În repetate rînduri, Freud a atras atenţia asupra inevitabilităţii 
acestei rezistenţe, indicind procedeele cu ajutorul cărora analistul poate acţiona în ve- 
derea înlăturării sau măcar a diminuării ei. Există însă persoane, categorii sociale şi chiar 
popoare la care rezistenţa îmbracă forme bine conturate şi vădind o mare stabilitate. 
Aşa cum probabil a reieşit şi din excursul pe care l-am întreprins în trecutul psihanalizei 
la noi în ţară, românii de pînă mai ieri păreau să fie mai toţi foarte neîncrezători în 
legitimitatea investigaţiilor vizind inconştientul propriu sau al altora. 

De altminteri, noi nu constituim în această materie un caz excepţional. Implantarea 
psihanalizei, de pildă, în Grecia a întimpinat atitea obstacole şi a înregistrat atitea eşecuri 
încât Athanase Tanaras era de părere, in 1986, că nu se poate vorbi de o istorie a psih- 
analizei în lumea elená? S-au avansat tot fel de explicaţii ale rezistenţei faţă de freudism 
în această ţară atit de apropiată ca mentalitate de a noastră; cîteva dintre ele merită, 
într-adevăr, să fie reţinute: structurile familiale şi sociale ale Greciei moderne favorizea- 
ză schimburile interpersonale, în detrimentul introspectiei; teoria freudiană a sexualităţii 


1. C. Romanescu, Portret în oglinzi paralele, laşi, Ed. Junimea, 1989, p. 14. 

2. Vezi P. Gay, Freud — A Life for Our Time, New York, Anchor Books — Doubleday, 
1989, p. 170. 

3. N-ar fi exclus ca unii să afirme acelaşi lucru în legătură cu „destinul românesc” al psih- 
analizei... 

este considerată acolo ca reprezentînd un pericol pentru valorile familiale şi sociale cu- 
rente; cercurile medicale se arată refractare concepţiilor freudiste.! Dar nici în Suedia, 
ţară care se deosebeşte în atit de multe privinţe de a noastră, psihanaliza nu a cunoscut 
o prea bună primire; ba, pe la începutul anilor '40, asistăm acolo la un veritabil fenomen 
„de respingere a acestei dubioase doctrine“. Alfild Tamm explica situaţia grea în care 
se afla freudismul în Scandinavia printr-un anumit specific geografico-ecologic: viaţa 
aspră din acea regiune izolată, cu o climă aspră, fără soare, a creat complexe de infe- 
rioritate potrivnice adaptării înnoirilor prea indráznete.? 

Că practica terapeutică pe linia psihanalizei „ortodoxe“ n-a luat pînă acum amploare 
în România este un lucru bine cunoscut. În perioada interbelică, în care freudismul a 
înregistrat la noi expasiunea lui maximă, dirijau aici cure analitice, potrivit atestărilor 
documentare, atitia medici cîte degete la ambele miini: Constantin Vlad, Traian Corozel, 
Paul Schwartz, Justin Neuman, Ludwig Berghoff şi Heinrich Winnik la Bucureşti, Ioan 
Popescu-Sibiu la Sibiu şi Bucureşti, Miklós Elekes şi Miklós Brunner la Cluj si Nicolae 
Pojoga la Chişinău.3 Cei mai multi dintre aceştia au activat ca analişti de profesie doar 
de-a lungul unui foarte scurt răstimp, încheindu-și cariera freudiană prin deces, prin emi- 
grare sau prin adeziunea la alte orientări terapeutice. Desigur că, la vremea aceea, în 
Bucureşti şi în alte centre activau şi unii psihanalişti veleitari, recrutaţi îndeosebi dintre 
medicii neuropsihiatri care se declarau, timid şi intermitent, discipoli ai lui Freud. Ne- 
maivorbind de medicii şi pedagogii care împărtăşeau convingeri adleriene... 

De fapt, rezistenţa la psihanaliză a societăţii româneşti a acelei epoci nu-şi află cea 
mai grăitoare măsură în numărul restrins al practicienilor analizei freudiene. În privinţa 
aceasta trebuie avută în vedere atitudinea manifestată de opinia publică şi cu deosebire 
de cercurile intelectuale, îndeobşte refractare receptării şi asimilării teoriilor psihanalitice. 

Ar fi însă greşit să tragem de aici concluzia că psihanaliza a reprezentat atunci la 
noi o cantitate neglijabilă. Ea a constituit neindoios o prezenţă în cultura românească 
interbelică, obligîndu-i pe mulţi din reprezentanţii de seamă ai ştiinţei, literaturii şi fi- 
lozofiei noastre să ia poziţie faţă de freudism chiar dacă, de regulă, nu era vorba de o 
poziţie favorabilă. 

Rezistenţa opusă freudismului, la noi ca şi aiurea, are cauze multiple, unele tinind 
de însăşi structura psihică a indivizilor, altele de ambianța socială. Simplificind, s-ar 
putea spune că această rezistenţă se întemeiază pe considerente de ordin temperamental 
şi de ordin istoric, cele două categorii influenţindu-se reciproc si intrepátrunzindu-se. 
Vom întocmi o listă sumară a explicatiilor invocate de-a lungul timpului, fără să ne 
preocupăm totuşi ca înşiruirea acestora să se facă în ordinea logică a importanţei sau 
insistenfei lor. 

1. Astfel, s-a afirmat că lipsa de entuziasm a românilor pentru doctrina freudiană 
s-ar datora fondului latin al culturii noastre. În acest sens ar fi ilustrativ slabul ecou al 
psihanalizei în ţări precum Franţa, Italia sau Spania, ceea ce i-a şi îndemnat pe unii să 
conchidă că teoriile freudiste prezintă atracţie mai ales pentru mentalitatea germanică 
sau anglo-saxonă 


1. Vezi Jacqui Chemouni, Histoire du mouvement psychanalytique, Paris, „Que sais-je?“ — 
PUF, 1990, p. 73. 

2. Ibidem, p. 70. 

3. Dintre ei, numai Winnik beneficiase de formaţia profesională reglementará, care implică 
trecerea printr-o analiză didactică sub conducerea unei persoane autorizate. 

4. Aprecierea aceasta, formulată pe temeiul realităţilor interbelice, s-a dovedit necorespunză- 
toare după cel de-al doilea război mondial, cel puţin în privinţa Franţei, unde psihanaliza avea să 
cunoască o vogă deosebită atit ca metodă de tratament, cît si ca instrument hermeneutic. 

N-ar fi deci intimplátor faptul cá psihanaliştii nostri de acum 60-70 de ani s-au re- 
crutat din medii pătrunse într-un fel sau altul de cultura germană, cum a fost cazul cu 
C. Vlad, care şi-a început studiile medicale la Viena, cu L. Berghoff, doctor de la Viena, 
cu ardelenii I. Popescu-Sibiu, M. Elekes si M. Brunner, născuţi în Imperiul habsburgic, 
cu medicii bucureşteni de origine evreiască P. Schwartz si J. Neuman, despre care se 
poate presupune cá au deprins în familie respectul pentru civilizaţia de tip germanic. În 
privinţa oamenilor de cultură, „cazul Blaga“ ar fi şi el semnificativ, întrucît eminentul 
poet şi filozof, care a arătat la un moment dat un interes pasionat pentru freudism, era 
un transilvănean cu studii universitare la Viena. 

Cit despre „franţuziţii“ Vechiului Regat, ei au manifestat faţă de freudism cel mult 
curiozitate, ca după satisfacerea acesteia prin parcurgerea traducerilor editate la Paris 
ale operelor lui Freud să revină la atitudinea lor de rezervá.! 

Este totuşi semnificativ că, în publicaţiile româneşti, s-a impus spre sfirşitul anilor 
'20 termenul „psihanaliză“, corespunzător franțuzescului psychanalyse. Încă in 1908, 
Jung îi propusese lui Freud ca, în germană, să se renunţe la ortografierea Psychoanalyse 
(sau Psycho-analyse) în favoarea lui Psychanalyse, dar magistrul vienez nu a fost de 
acord cu acest retuş lexical, astfel că pînă astăzi germanii continuă să vorbească de 
Psychoanalyse, urmaţi de anglo-saxoni, cu al lor psychoanalysis. După un şir de osci- 
latii, francezii s-au stabilizat, către 1925, la forma psychanalyse, care li se părea mai 
eufonicá.? Curind după asta, în publicistica de la noi termenul „psihoanaliză” a apărut 
din ce în ce mai rar şi doar sub pana unora care nu erau la curent cu respectiva biblio- 
grafie românească. Ceea ce demonstrează importanţa canalului „galic“ pentru receptarea 
psihanalizei în România. 

Dincolo de toate remarcile şi speculaţiile referitoare la posibilele afinități dintre doc- 
trina freudiană şi anume configurații nationale ale culturii, fapt este că strădania de a 
cobori în abisurile inconştientului, de a scormoni bănuitor prin cutele cele mai întorto- 
cheate ale sufletului, de a dibui neapărat conflictele intime aruncate în uitare pare a fi 
străină românului, care aspiră necontenit spre „echilibrul între antiteze“, spre armonia, 
fie ea şi precară, pe plan etic şi estetic, spre compromisul pacificator. Este vorba, pînă 
la urmă, de o vocaţie apolinică, dublată de suficient scepticism şi de teama de ridicol 
stirnitá la noi de orice pierdere a măsurii, fie ea si în direcţia grandorii. 
şi mentalitatea românească ar fi reprezentată de apartenenţa majorităţii românilor la cul- 
tul creştin ortodox. Doctrina lui Freud ar găsi un teren mai prielnic în mediul catolic, 
preocupat în permanenţă de respectarea strictă a dogmelor şi ritualurilor, şi cu deosebire 
în cel protestant, unde rigorismul impune individului o responsabilitate morală apăsătoare. 
Ortodoxismul este mult mai îngăduitor în cele lumeşti şi mai pornit către concesii în 
stare să asigure împăciuirea universală. Cu atît mai mult ortodoxismul românesc pare 
marcat de această tendinţă acomodantă. 

Într-o conferinţă ţinută în 1931 la Lille, Nicolae Iorga atrăgea atenţia că „viaţa mî- 
năstirească din România, posedind elemente fundamentale care sînt aceleaşi pentru toţi 
călugării din Orient, are un caracter special“. Din timpuri străvechi au existat aici nu 
complexe mînăstireşti, ci „mai degrabă sihăstrii... adăposturi de pustnici — fără nimic 


1. De notat, în treacăt, că însuşi Popescu-Sibiu a recurs, în general, la versiuni franceze ale 
scrierilor freudiene. 

2. Elisabeth Roudinesco, La bataille de cent ans. Histoire de la psychanalyse en France, 
vol. I, Paris, Ed. Ramsay, 1982, pp. 271-272. 

din uscăciunea şi fanatismul acestui soi de oameni —, care se ridicau în mijlocul co- 
drilor". La vremea cînd Iorga şi-a ţinut conferinţa mai dăinuiau in Valahia asemenea 
aşezări monahale, cu o biserică şi cîteva case de tip țărănesc; „se oficiază aici, în izolare, 
o slujbă la care nu e nici un martor. Nici un fel de constringere, de asceză”. Avem a 
face aşadar cu „un monahism pe care am putea să-l calificăm drept folclor religios”. 

Dar ar fi oare prea mare îndrăzneala ca, la rîndul nostru, să calificăm, de pildă, vi- 
ziunea „freudiană“ a doctorului Popescu-Sibiu, luptătorul împotriva senzualităţii şi por- 
nografiei, drept „folclor psihanalitic”? După cum înfăţişarea atit de „gospodărească” a 
vieţii călugăreşti din România străveche ne îndreaptă cu gîndul la acel freudism, „gos- 
podáresc" şi el, preconizat de acelasi Popescu-Sibiu si, in buná másurá, de doctorul 
Vlad, care îndepărtau mai mult sau mai puţin conştient din sfera de preocupári a psih- 
analizei tot ce părea a fi neliniştitor sau ameninţător, astfel ca înseşi tehnicile analitice 
să se prezinte sub înfăţişarea unor blinde „leacuri casnice“ ale tensiunilor interioare. 

3. Respingerea freudismului s-ar datora cumva şi slabei deprinderi a românului de 
a-şi cerceta adincurile sufleteşti. De-a lungul istoriei, oamenii de pe-aici au dobindit con- 
vingerea cá pentru tot ce li se-ntimplă de vină sînt împrejurările exterioare neprielnice, 
create nu de ei înşişi, ci de forte străine lor, cel mai adesea ostile. O asemenea viziune 
fatalistă este însă puţin adecvată demersului psihanalitic, care îi pretinde individului să 
caute în propriile structuri şi în propria experienţă de viaţă determinismul fundamental 
al gindurilor si purtărilor sale. 

4. Psihanaliza pare incompatibilă cu aversiunea manifestată de român faţă de tot ce 
este excesiv, strident, descumpănitor, adică născător de neplăceri şi suferinţă. Dar efortul 
analitic reprezintă, mai cu seamă în anumite etape ale sale, o grea încercare pentru psi- 
hicul altminteri dornic de calm şi relaxare. 

Aceeaşi tendinţă de punere a surdinei asupra a tot ceea ce este gălăgios, de netezire 
cu orice pret a asperitátilor, de diluare a causticităţii, de reprimare a pornirilor sadice 
sau aparent sadice explică de ce în România curentul literar şi artistic expresionist a 
găsit, piná de curînd, un ecou extrem de slab. Mari strigăte de spaimă şi oroare nu pot 
răsuna într-o arie de civilizaţie în care individul tine ochii stringi în fata spectacolelor 
dezagreabile şi este îndeobşte dispus să se supună sau să se prefacă a se supune cir- 
cumstantelor duşmănoase, evitind din capul locului situaţiile conflictuale. 

De aici, de pildă, lipsa de forţă şi credibilitate a aşa-numitului „prim val”, cel din 
jurul lui 1930, al suprarealismului românesc, un suprarealism aşezat, amabil şi parcă 
emasculat.? 

Referindu-se la ,avangarda románeascá" din perioada dintre cele două războaie 
mondiale, N. Steinhardt observa că marile curente ale miniei şi contestatiei din cultura 
europeană, printre care şi freudismul, au servit la noi drept suport al unor manifestări 
mai degrabă vitaliste şi, în ultimă instanţă, născătoare de bucurie exuberantă: în Ro- 
mânia, „expresionismul (mai vechi), dadaismul, futurismul (de fapt antebelic) şi supra- 
realismul, precum şi celelalte doctrine vecine şi colaterale (suprematism, psihanaliză 
etc.) nu apar în cadrul epocii ca teorii şi sisteme, cit mai ales ca mijloace de exprimare 
a unor stări sufleteşti şi cerebrale de entuziasm, ostentaţie, revoltă şi imensă voiosie 
zburdalnicá" ? 


1. N. Iorga, La vie monastique chez les Roumains, Bucureşti, 1931, pp 3-4. 

2. Deşi o carte a lui Saşa Pană c» intitulată Sadismul adevărului... 
. 3. N. Steinhardt, Geo Bogza — w poet al Efectelor, Exaltării, Grandiosului, Solemnității, 
Exuberanţei şi Patetismului, Bucureşti, Ed. Albatros, 1982, p. 10. 

lar dacă aceia care cîndva se declaraserá adepti ai freudismului s-au dezis de această 
opţiune, şi încă destul de curînd (C. Vlad constituind in această privinţă o excepţie me- 
morabilă), lucrul se explică în bună măsură prin disciplina pe care ar fi implicat-o o 
asemenea adeziune efectivă: a rămîne în orice împrejurare credincios psihanalizei capătă 
în ochii multora dintre ai noştri aspectul fanatismului şi monomaniei... 

5. Inacceptabil se înfățișa pentru opinia publică de la noi mai cu seamă faimosul 
„pansexualism* freudian, care intra prompt în conflict cu pudoarea nativă a localnicilor. 
De precizat că această pudoare nu denotă reprimarea sau măcar comprimarea erotismu- 
lui, căci, cum am mai amintit, Paul Zarifopol sublinia că „relaţiile noastre sexuale sînt 
tot ce poate fi mai voios“. Numai că regulile tradiţionale de comportament pretind ca 
în materie de amor sau chiar şi atunci cînd e vorba doar de evocarea unor aspecte (inind 
de domeniul sexualităţii să nu se neglijeze preocuparea pentru „decenţă“. A vorbi în 
public despre viaţa erotică sau despre fiziologia excreţiei reprezintă o culme a prostului 
gust, dacă nu cumva o perversitate. Într-o convorbire cu Iorga, care-i reproşa admiraţia 
pentru „pornograful Arghezi“, Şerban Cioculescu a cutezat să declare: „Şi d-voastră gă- 
tiţi scatologia, dar cu mai puţină fantezie decît Tudor Arghezi, care nu se lasă pînă nu 
prezintă un meniu complet." La care profesorul a răspuns mustrátor şi foarte româneşte: 
„Ei da, dar vezi dumneata, eu nu fac din acest lucru publicitate generală; mă distrez 
între câţiva prieteni. Scrisul implică o mare responsabilitate.“2 

În privinţa aceasta, Eugen Simion remarca: „Noi, românii, oscilăm între două spaţii 
(tipuri) de cultură: cînd ne hotárim să scriem sau să desenăm, lăsăm să se exprime fon- 
dul nostru grav, sîntem ruşinoşi, eliminám demonicul, impudicul, micul infern prin umor, 
trăim, cu alte vorbe, în sfera culturală a pudorii. În oralitate, modelele cad, spiritul sfios 
se transformă radical şi demitizează totul. Păşim, atunci, sprinteni, băşcălioşi spre cul- 
tura culpabilităţii, cu sentimentul că vorbele zboară şi nimeni nu le ţine minte.“3 Dar 
într-o ambiantá dominată de o atare „disociere“ între scrisul pudic şi oralitatea libertină, 
psihanaliza nu se poate bucura de prea mare consideraţie. 

6. S-a mai observat că scrierile, câte au fost ele, ale psihanaliştilor noştri de ieri poar- 
tă pecetea unei viziuni „meşteşugăreşti”. Ele sînt lipsite in chip evident de imaginaţia 
debordantă, ingeniozitatea şi impetuozitatea ce caracterizează lucrările lui Freud şi ale 
principalilor săi discipoli. Trebuie, de altminteri, recunoscut că nici în psihiatria româ- 
nească nu s-au format în trecut personalităţi de anvergură; în general, disciplina „bolilor 
mintale” a stat la noi în umbra neurologiei, endocrinologiei sau a altor ramuri ale me- 
dicinii. 

Psihanaliştii români nu şi-au îngăduit elanuri teoretice, mărginindu-se, în scrierile 
lor „originale“, mai ales la discutarea unor probleme terapeutice. Poate că această situaţie 
explică şi ea prestigiul redus al psihanalizei în cercurile noastre medicale şi extrame- 
dicale. 

Merită însă semnalat încă un aspect: dacă este adevărat că freudismul n-a prea avut 
la noi adepti incondiţionali şi constanti, nu e mai puţin adevărat că el nu a avut nici 
adversari înverşunaţi (cu excepţia, eventual, a lui G. Călinescu). Psihanalizei i s-a aplicat 
un regim de minimalizare „cvasibinevoitoare”, manifestată îndeobşte printr-o ingáduinjà 
zeflemistă. Freudistul era un tolerat; dar din cînd în cînd el devenea obiect al acelei 


1. P. Zarifopol, Din ideologiile de piaţă. Note despre freudism, in „Adevărul“, XLVII (1933), 
nr. 15 196 din 21 iul, pp. 1-2. 

2. S. Cioculescu, Amintiri, Bucuregti, Ed. Eminescu, 1981, pp. 264-265. 

3. Eug. Simion, Disocieri, in „Ramuri“, 1985, nr. 2 (248) din 15 febr., p. 7. 

forme de ironie amară cu înveliş dulceag care este băşcălia, vizind descurajarea indivi- 
dului în cauză şi demonetizarea sistemului pe care acesta îl promovează. În asemenea 
condiţii, afirmarea freudismului devenea foarte anevoioasă, întrucît psihanaliza are ne- 
voie în primul rînd să fie luată în serios, chiar şi printr-o rezistenţă încăpăţinată. Avem 
a face, în definitiv, cu o manevră „de apărare“, menită să înlăture dinaintea persiflato- 
rului oglinda nemiloasă a analizei. 

Orice încercare de istorie a mişcării psihanalitice dintr-un anumit spaţiu socio-cul- 
tural furnizează informaţii utilizabile la psihanaliza respectivei colectivităţi. Tot astfel, 
investigaţiile privind atitudinea manifestată ieri şi astăzi de opinia publică românească 
faţă de freudism echivalează cu efectuarea unui test de mentalitate. 

Concluziile unui atare test prezintă un interes real, indiferent de opinia pe care o 
avem despre meritele şi scăderile doctrinei psihanalitice. În această împrejurare trebuie 
avute în vedere doar şansele pe care un asemenea studiu de psihologie colectivă le oferă 
cunoaşterii de sine. 

Desconsiderarea psihanalizei nu constituie prin ea însăşi un simptom de echilibru 
sufletesc şi de superioritate morală. Ea poate să aibă şi semnificaţia unei impotriviri la 
tentaţia de a explora teritorii problematice, şi deci nelinistitoare, ale propriului psihic. 

Trebuie recunoscut cá repulsia pe care unii o resimt fatá de psihanalizá se datoreste 
tocmai faptului că nu sint obişnuiţi să-şi pună întrebări, mai cu seamă întrebări care 
impun autoevaluarea unor concepţii şi comportamente. Pentru cineva deprins să consi- 
dere că totul se petrece potrivit logicii lucrurilor din afara noastră şi că deci trebuie 
neapărat să te împaci cu fiecare nouă conjunctură, poate părea inutil şi chiar stinjenitor 
să cauţi justificarea psihologică şi etică a unor situaţii gingase în care te găseşti angajat. 

Omul lucid nu poate însă renunţa de a fi suspicios cu convingerile, cu opţiunile, cu 
elanurile sale, chiar cînd acestea se înfăţişează ca şi cum ar decurge din premisele cele 
mai naturale şi mai raţionale. Noi nu sîntem numai ce vrem să fim sau ce părem că 
sîntem. 


Anexă 


TREI PSIHANALIŞTI ORIGINARI 
DIN ROMANIA: 
J. L. MORENO, S. NACHT SI G. DEVEREUX 


] 


Printre psihanaliştii de felurite orientări care au dobindit notorietate activind in lu- 
mea occidentală se numără şi câţiva născuţi in România. Nu vom insista aici asupra 
celor care, deşi au văzut lumina zilei pe actualul teritoriu al ţării noastre, nu au fost 
legati de aceste locuri şi nici măcar n-au vorbit româneşte. Aşa este cazul cu cîțiva ar- 
deleni care aveau să se afirme în Franţa, precum Bela Grunberger, din conducerea So- 
cietăţii Psihanalitice din Paris, sau Georges Politzer, în tinereţe adept al freudismului 
iar apoi adversar al lui, în calitate de ideolog comunist.! 

Ne vom opri însă la trei personalităţi care, într-un fel sau altul, se integraserá în 
realităţile de aici, cel puţin în prima parte a vieţii lor. Este vorba de Jacob L. Moreno, 
Sacha Nacht şi Georges Devereux.2 


* 


Numele lui Jacob L. Moreno nu poate fi omis din nici o istorie a psihiatriei sau a 
sociologiei contemporane. Domenii intregi ale acestor discipline au intrat in cercul preo- 
cupărilor savante tocmai graţie iniţiativei şi eforturilor de defrişare desfăşurate de me- 
dicul şi gînditorul originar din România. 

În cursul studiilor sale la Viena a luat cunoştinţă de cercetările lui Sigmund Freud, 
dar pe cit a apreciat explicaţiile furnizate de părintele psihanalizei în privinţa substratului 
manifestărilor sufleteşti, pe atit l-a nemulțumit terapia analitică preconizată de acesta, 
căreia îi imputa caracterul static şi artificial. Psihoterapia pe care a recomandat-o Mo- 
reno avea în vedere mai ales dimensiunile sociale ale personalităţii umane încadrate în 
forme comunitare active. De fapt, tehnicile psihoterapiei de grup elaborate de Moreno 
se găsesc în opoziţie cu tehnicile psihoterapiei individuale utilizate de adepţii freudis- 
mului. 


1. Elisabeth Roudinesco, La bataille de cent ans. Histoire de la psychanalyse en France, vol. 
IL, Paris, Seuil, 1986, pp. 75-78 şi 437. Henri Lefebvre ii spunea lui Politzer, care se născuse la 
Oradea, „sălbaticul din Carpaţi” (ibidem, p. 75). Părinţii lui Serge Lebovici, una din somitátile 
psihanalizei franceze, emigraserá din România înaintea primului război mondial (ibidem, p. 197). 
Actriţa de cinema Sylvia Bataille (născută Maklés). originară dintr-o familie evreiască din Ro- 
mânia, va deveni soţia lui Jacques Lacan (ibidem, vol. I, Paris, Ed. Ramsay, 1982, p. 359). 

2. N. Mărgineanu afirmă că şi celebrul psihanalist american Franz Alexander ar fi un „com- 
patriot al nostru“, născut la Braşov (vezi Psihologie şi literatură, Cluj, Ed. Dacia, 1970, p. 62). 
Toate sursele documentare indică însă Budapesta ca oraş natal al lui F. Alexander. 

Psihoterapia de grup îşi află expresia cea mai dezvoltată în psihodramă, o improvi- 
zaţie teatrală menită să-l ajute pe suferind să-şi dezvăluie sieşi tensiunile sufleteşti, pen- 
tru a depăşi astfel stările de dezechilibru şi a se integra în sistemul de raporturi şi în 
ritmul existenţial al anturajului.! „Teatrul spontaneităţii” propus si teoretizat prin 1921 
de Jacob L. Moreno a găsit numeroşi adepţi printre psihiatrii avangardisti. 

Trebuie evidenţiat şi meritul deosebit al lui Moreno de a fi pus, în 1936, bazele 
sociometriei, metodă de studiere, cu ajutorul unor repere matematice, a legăturilor so- 
ciale, în măsura în care asemenea legături reprezintă mai cu seamă sisteme de preferinţe, 
de atracţii şi de repulsii reciproce.2 Investigatiile sale în această direcţie au urmărit nu 
numai evidenţierea forţelor psihice pe care se întemeiază sociabilitatea, dar şi un anume 
scop practic: descoperirea mijloacelor de integrare efectivă a individului în grupul căruia 
îi aparţine. | 

Hazardul a vrut ca, după 1950, să fac cunoştinţă cu doamna Charlotte (Lotte) Gold- 
ner, despre care mi s-a spus că avea în America un frate medic ce se bucura de cele- 
britate ştiinţifică. Am primit cu destul scepticism această informaţie, pînă cînd m-am 
convins că Jacques, fratele doamnei Lotte, nu este altul decît Jacob L. Moreno, despre 
care intilneam tot mai multe referințe favorabile în publicaţiile medicale şi extramedi- 
cale occidentale. 

Sora lui Jacques mi-a povestit printre altele cum, pe vremuri, acesta conducea tiranic 
jocurile cetei de copii din preajma casei, arogîndu-şi totdeauna, în cadrul „scenariului” 
lor preferat, „viaţa în cer”, rolul lui Dumnezeu însuşi, un Dumnezeu care nu suporta 
nesupunerea sau măcar contrazicerea... 

Discutind cu doamna Lotte Goldner, curind după moartea fratelui său, survenită la 
14 mai 1974, despre relaţiile dintre ei, copiii, mi-am dat seama că, întrucât convorbitoa- 
rea mea era născută în 1893, iar adoratul său Jacques fusese cu vreo patru ani mai mare 
decât ea, data naşterii lui Jacob L. Moreno, 1892, consemnată în dicţionare şi enciclo- 
pedii, nu este demnă de încredere. Drept care am căutat la Arhivele Statului ale Muni- 
cipiului Bucureşti, în registrele de stare civilă, inscrisul de declarare a naşterii viitorului 
ilustru savant. Aşa am descoperit că micul Iacov a venit pe lume la 6 mai 1889, la orele 
4 p.m., în locuinţa părinţilor săi Moreno Levi, comerciant, de 32 de ani, şi Paulina, 
născută Iancu, de 18 ani, domiciliaţi pe Calea Şerban Vodă nr. 50. 

Am scris atunci o notă pe care am trimis-o la Beacon, în SUA, uneia din revistele 
editate de aşezămintele ştiinţifice întemeiate de J. L. Moreno? Luindu-se act de această 
rectificare, festivitățile de la New York, Viena şi Paris prilejuite de centenarul nasterii 
savantului aveau sá fie programate in mai 1989, ele bucurindu-se de un puternic ecou 
în toată lumea, dar, din nefericire, nu si în ţara natală a sărbătoritului. 

În 1990 a apărut la Montréal monografia consacrată lui Jacob L. Moreno de către 
René Marineau, de la Universitatea Québec à Trois-Rivières din Canada. ^ 


1. Ion I. Cantacuzino şi-a propus să demonstreze că străvechiul nostru „joc al căluşarilor” 
reprezintă, de fapt, o variantă a psihodramei preconizate de Moreno: „luarea în căluş“, sub îndru- 
marea „vătafului“ conducător al jocului, urmăreşte să angreneze bolnavul „într-o participare emo- 
ţională“ cu scop terapeutic, pentru a se obţine fenomene de sugestie capabile să-l readucă pe su- 
ferind „in ritmica dinamică a vieţii” (Jocul căluşarilor şi „psihodrama “, în vol. Despre medicina 
populară românească, Bucureşti, Ed. Medicală, 1970, pp. 225-228). 

2. Vezi studiul monografic al lui Achim Mihu Sociometria. Eseu critic., Bucureşti, Ed. Poli- 
tică, 1976, cu deosebire pp. 6-10, 13-68, 186-219 şi 300-310. 

3. G. Brătescu, The date and birthplace of J. L Moreno, în „Group Psychoterapy and 
Psychodrama*, XXVIII (1975), pp. 2-4. 

4. R. Marineau, J. L. Moreno — Sa vie, son œuvre, Montréal, Ed. Saint-Martin, 1990; 

Lucrarea aceasta se înfăţişează ca prima sinteză cuprinzătoare, bazată pe documente 
şi mărturii semnificative, despre viaţa şi opera părintelui psihoterapiei de grup, al psiho- 
dramei şi al sociometriei. Amploarea dificultăţilor de parcurs poate fi dedusă fie şi dintr-un 
singur amănunt, cum este cel privind punerea în lumină a împrejurărilor în care s-a năs- 
cut savantul, dat fiind că Jacob Moreno afirmase categoric în Autobiografia publicată 
postum: „În cursul unei călătorii pe care părinţii mei o făceau pe Marea Neagră, am 
venit pe lume. Era în 1892. Nava, plecată din Spania, a străbătut Mediterana şi a ajuns 
în Marea Neagră via Turcia. Mergea către portul Constanţa. Deodată a fost prinsă într-o 
furtună. Vijelia era de necrezut. Mama m-a născut în condiţii grele, înainte ca vasul să 
ajungă în portul Constanţa din România. Aşa se face că, printr-o întimplare fericită, eu 
sînt oarecum un apatrid. Naşterea s-a produs în zorii Sabatului, chiar înaintea primei 
rugăciuni. O dată cu mine începea o zi nouă. În anonimat. În furtună... “1 

Cum se poate împăca o asemenea relatare cu ceea ce ştim pozitiv despre începuturile 
bucureştene ale existenţei eroului nostru? Ce să credem despre scrupulele ştiinţifice ale 
lui Moreno cînd îl surprindem atît de puţin dispus să ţină seama de adevărul istoric cel 
mai elementar? În privinţa aceasta R. Marineau atrage atenţia asupra faptului că „Mo- 
reno valorifică la oricine, începînd cu sine însuşi, expresia adevărului zis psihodramatic 
sau poetic; el înţelege prin aceasta forma adevărului subiectiv în care persoana pune în 
evidenţă propriile sale forte creatoare, făcînd apel nu numai la realul imediat, dar si la 
un real care strînge capital de pe urma «ingrosárii» realităţii“. 

Ce ne spune cartea lui René Marineau despre copilăria bucureşteană a lui Jacob L. 
Moreno? Mai întîi trebuie precizat că Jacques a locuit în capitala României doar pînă 
la şase-şapte ani, căci prin 1895-1896 întreaga familie a lui Moreno Levi s-a mutat la 
Viena. Aveau să se întoarcă la Bucureşti, peste cîtva timp, numai tatăl şi apoi sora Lotte, 
după ce Jacques căpătase în Austria încă doi fraţi. 

Tatăl medicului savant se numea Moreno Nissim Levi. Se născuse la Plevna, deci 
ca supus otoman, într-o familie de evrei spanioli. Era un om sobru şi mindru, dar fără 
noroc în afaceri. În tot cazul, Jacques, departe de a resimţi faţă de el ostilitatea prescrisă 
de teoria freudiană a „complexului lui Oedip“, îşi admira părintele, o dovadă în acest 
sens putind fi şi adoptarea ca patronimic a prenumelui „Moreno“ al tatălui sáu: de aici 
Jacob L. Moreno, în loc de Jacob M. Levi, cum intra în deprinderi. 

Cit despre mamă, fosta domnişoară Paulina Iancu, ea se născuse la Cacoveanca, în 
apropierea Călăraşilor, într-o familie de comercianţi înstăriți, tot evrei sefarzi, dar care 
dispreţuiau în asemenea măsură bigotismul, încât şi-au trimis odrasla la o şcoală de maici, 
pentru a deprinde bunele maniere şi a învăţa franţuzeşte. Paulina Levi, o sentimentală 
cu temperament artistic, a rămas marcată toată viaţa de elanurile creştine din adoles- 
centá. Lui Jacques, copilul ei cel mai drag, îi vorbea adesea despre Isus, ceea ce explică 
probabil de ce J. L. Moreno n-a manifestat niciodată vederi teologice exclusiviste, ci a 
profesat în materie de credinţe religioase unele convingeri caracterizate mai degrabă 
printr-un sincretism iudeo-creştin. 

Paulina îl lua în braţe si îi cînta, alintindu-l, Ce te legeni, codrule. Lui Jacques, ver- 
surile eminesciene nu i-au ieşit din minte pînă la sfirşitul vieţii; le-a consemnat în po- 


299 pag. Am avut satisfacția de a fi putut furniza autorului informaţii culese din materiale arhi- 
vistice referitoare la membrii familiei lui Moreno Levi şi la şirul de domicilii ale acestei familii 
din Bucureştii de la sfirşitul secolului trecut. 

1. Cf. R. Marineau, op. cit, p. 30. 

2. Ibidem, p. 11. 

menita lucrare autobiograficá, intr-o românească transcrisă cu o ortografie de invenţie 
personală, probabil fiindcă nu avusese cînd să înveţe scrierea celor în mijlocul cărora 
se născuse. 

De la Paulina deţinea Jacques şi unele relatări privitoare la intervenţia ţiganilor, sau 
mai precis a ţigăncilor, in viaţa sa. Este vorba de sfaturile terapeutice date de o bátriná 
tigancá atunci cind copilul de un an, un an şi ceva slábise ameninţător: trebuie presărat 
nisip în curte şi lăsat băiatul să se joace pe acel nisip la soare; cură ce avea să se do- 
vedească salutară. Dar acelor recomandări „medicale“, ţiganca le-a adăugat o prezicere: 
„Într-o zi, copilul tău o să facă lucruri mari. Lumea o să vină de peste tot să-l vadă.“ 
Comentind acest episod, Marineau opinează că mama şi-a însuşit atunci prevestirile dof- 
toroaiei, drept care şi-a crescut fiul convinsă că acesta va avea un destin privilegiat, 
ceea ce n-a făcut decât ca tendinţele megalomane ale lui Jacques să se întărească! 

Tot Marineau desluşeşte în jocurile copiláresti in care acelasi Jacques juca invariabil 
rolul lui Dumnezeu germenii a ceea ce avea sá deviná, piná la urmá, „instituţia“ medi- 
cal-artistică a psihodramei: „Jocul de-a Dumnezeu a fost practicat in mod repetat şi in- 
teriorizat zi cu zi de către tînărul Jacob. El a fost reluat cu diferite prilejuri şi sub diferite 
forme, mai întîi în familie, apoi cu prietenii de joacă, iar mai târziu pe o scară mai mare: 
teatrul de copii din Augartin, Religia Íntilnirii de la Viena si, in sfirgit, marele teatru 
psihodramatic la scará mondialá."? 

Apelind la aceleaşi însemnări autobiografice, Marineau precizează că tot la Bucu- 
reşti a avut Jacques „revelaţia sexualităţii”, obţinută din iniţiativa Piroşkăi, o agresivă 
servitoare în vîrstă de 15 ani. 

În felul acesta, conchide cronicarul lui Moreno, experienţa acumulată în primii săi 
ani de viaţă „explică într-o foarte largă măsură întreaga filozofie şi bazele intervențiilor 
lui psihologice. Ele ne indică întru cîtva poziţia pe care o va adopta J. L. Moreno în 
raporturile sale personale si profesionale. În acest sens, soarta viitorului creator al psiho- 
dramei şi sociometriei s-a jucat la Bucureşti: acest oraş este cel care a constituit scena 
unde Moreno a oferit prima «repetiţie generală»”. 

În 1925 savantul a emigrat în SUA, unde a trecut la instituţionalizarea concepţiilor 
sale inovatoare. 

Cu forțele fizice grav diminuate în urma unei suferinţe cardiace, el a început în apri- 
lie 1974 să se pregătească de moarte, refuzind orice aliment în afara apei. Aflăm din 
cartea lui René Marineau că la cápátiiul maestrului s-a perindat, pentru a-şi lua rămas 
bun, o sumedenie de discipoli şi admiratori. Printre ei se găsea Ada Abraham, o psiho- 
dramistă israeliană originară din România, care, „pentru a-i face plăcere”, i-a cîntat Ce 
te legeni, codrule! 

Memorabil este însă mai ales amănuntul că, în preajma stingerii sale, Moreno nu 
mai vorbea decît germana şi româna, fiindu-i imposibil să se exprime în engleză, limba 
pe care totuşi o folosise curent în ultima jumătate de secol. Cei vreo şase ani pe care-i 
trăise la Bucureşti s-au dovedit a fi deci mai importanţi din punctul de vedere al rezis- 
tenfei la destabilizarea prefinală a psihicului; era însă vorba de primii ani de viaţă, pe- 
rioadă decisivă, în opinia psihanaliştilor, pentru cristalizarea personalităţii. 

Persistenţa la Moreno a românofoniei mai dovedeşte totuşi ceva, şi anume că în re- 
şedinţele bucureştene ale familei Levi se vorbea româneşte, lucru foarte plauzibil, în- 

1. Ibidem, pp. 35-36. 
* 2. Ibidem, p. 45. 
3. Ibidem, p. 246. 

trucit se stie că evreii spanioli nu foloseau idişul, ci recurgeau între ei la graiul hispanic 
„ladino“, arátindu-se totodată extrem de binevoitori faţă de limba comunităţii nationale 
care-i găzduia. Astăzi, cînd aflăm tot mai multe despre inriurirea pe care o exercită 
structura intimă a unei limbi asupra formelor de gîndire ale celor care utilizează obişnuit 
această limbă, începînd mai cu seamă din fragedă copilărie, putem bănui că un exeget 
avizat ar fi în stare să discearná în modul de funcţionare al intelectului lui J. L. Moreno 
şi oarecare indicii ale unei tainice „românităţi”.| 


* 


Mişcarea psihanalitică franceză a cunoscut in cel de-al treilea sfert al secolului nos- 
tru o înfruntare de proporţii epice pe plan teoretic şi organizatoric; Sacha Nacht a fost 
atunci principalul oponent al „insurgentului” Jacques Lacan. 

Sacha Nacht era originar din România? şi venise la Paris în 1919 pentru a urma 
medicina. Studentul a asistat in 1922 la premiera piesei cu tematică freudistă Míncátorul 
de vise a lui H.-R. Lenormand. Se pare că, în acea seară, Nacht a decis să se consacre 
psihanalizei. În 1926, o dată cu înfiinţarea Societăţii Psihanalitice din Paris, tînărul me- 
dic a început să activeze în secretariatul acesteia. Timp de o jumătate de secol, el îşi va 
dedica forţele propăşirii acestei grupări stiintifico-profesionale. În 1931, profesorul Hen- 
ri Claude, titularul clinicii de boli mintale de la Spitalul Sainte-Anne, l-a numit şef al 
Laboratorului de Psihanaliză şi Psihoterapie de pe lingă Facultatea de Medicină din Paris. 

După ce începuse o analiză didactică în cabinetul lui Rudolf Loewenstein, Sacha 
Nacht a plecat în 1936 la Viena, pentru a se forma ca psihanalist sub supravegherea lui 
Sigmund Freud. După cîteva săptămîni, ca urmare, printre altele, a dificultăţilor datorate 
barierei lingvistice, ilustrul patron vienez l-a îndrumat către Heinz Hartmann. 

În cursul războiului, Nacht a făcut parte din mişcarea de rezistenţă. După eliberare, 
el s-a impus ca unul din principalii militanţi pentru reconstituirea Societăţii Psihanalitice 


1. Alte publicaţii româneşti despre J. L. Moreno: M. Zlate, Consideraţii pe marginea con- 
cepţiei lui J. L Moreno asupra actului impersonal, în „Analele Universităţii Bucureşti. Psiholo- 
gie", XX (1971), pp. 85-100; V. Sáhleanu si I. Popescu-Sibiu, Introducere critică în psihanaliză, 
Cluj, Ed. Dacia, 1972, pp. 267-268; G. Brătescu, Un medic savant originar din România — J. 
L. Moreno (1889-1974), în „Viaţa medicală“, XXIII (1976), nr. 1 din ian., pp. 20-30; Şt. Nica- 
Udangiu, Jacob L. Moreno (1892-1974), in „Neurologie, psihiatrie, neurochirurgie“, XXXI 
(1986), nr. 1 din ian.-mart., pp. 69-74; H. Wald, Valori iudaice în opera lui Moreno, în „Revista 
cultului mozaic“, XXXV (1991), nr. 717 din 21 iun., p. 2; C. Bogdan, Thalia şi Melpomene, no- 
bilă funcţie vindecătoare, in „ Libertatea — Supliment de cultură”, I (1991), nr. 11 din 31 iul., 
p. 6; G. Brătescu, Copilăria bucureşteană a lui Jacob L. Moreno, in „Contemporanul — Ideea 
europeană“, 1991, nr. 37 (74) din 3 sept., p. 5; C. Bogdan, Moreno, părintele psihodramei — 
100 de ani de la naştere, în „Viaţa medicală“, III (1991), nr. 43 (97) din 25 oct., p. 2; V. Morar, 
Potriviri esenţiale: Eliade — Moreno, în „Contrapunct“, III (1992), nr. 26 (129) din 7-20 aug., 
pp. 5-13. Menţionăm şi proza lui Mircea Nedelciu Provocare în stil Moreno (din volumul Amen- 
dament la instinctul proprietăţii, Bucureşti, Ed. Eminescu, 1983, pp. 42-63), în care personajul 
principal împrumută, de altminteri fără vreo consecinţă pentru intrigă, numele psihiatrului şi so- 
ciologului evreo-româno-austriaco-american. 

2. De pe coperta tezei sale de doctorat, susţinută în 1926, la Paris, aflăm că Sacha Emmanuel 
Nacht, intern al Azilelor Senei, se născuse la 23 sept. 1901 în localitatea Răcăciuni din România. 
Lucrarea inaugurală a lui Nacht nu ataca o temă de psihiatrie, ci una de histoneuropatologie (Con- 
tribution à l'étude de l'anatomie pathologique des myélites syphilitiques en général et de leur 
forme progressive en particulier), beneficiind de indrumarea eminentului neurolog Charles Foix. 
La bibliografie este citat şi G. Marinescu, cu publicaţia sa din Iconographie de Salpétriére (1901). 

din Paris, al cărei preşedinte a fost ales în 1949, pentru a fi ulterior reales de cîteva ori 
în această funcţie. Una din realizările memorabile pe care le-a patronat este reînfiinţarea 
în 1945, pe baze noi şi cu obiective mai ample, a Institutului de psihanaliză, aşezămînt 
care şi-a asumat de îndată sarcini importante pe linia învăţămîntului de specialitate şi 
la conducerea căruia s-a menţinut tip de nouă ani. În intervalul 1957-1969 a deţinut şi 
funcţia de vicepreşedinte al Asociaţiei Psihanalitice Internaţionale (API). 

Lui Sacha Nacht i-a revenit misiunea de a conduce în această perioadă rezistenţa 
antilacaniană. El s-a achitat de această sarcină cu multă fermitate, dar şi cu multă în- 
deminare, respingind sistematic ofensiva celor care, neizbutind să-şi impună punctele 
de vedere inovatoare, s-au văzut nevoiţi să părăsească Societatea Psihanalitică din Paris, 
pentru a crea propriile lor reuniuni, nerecunoscute însă de forurile internaţionale. 

Sacha Nacht a dobindit faima unui conducător inflexibil, ba chiar tiranic, nedispus 
să cedeze în fața reformatorilor de tot soiul. A stăruit în convingerea că dirijarea ana- 
lizelor terapeutice este mai cu seamă o treabă a profesioniştilor cu pregătire medicală. 
De altminteri, a privit totdeauna cu suspiciune orientarea teoretizantă şi „speculativistă” 
promovată de vechiul său prieten Lacan. Pentru Nacht, freudismul trebuia să pună pe 
primul plan obiectivele medicale, iar nu pe cele cultural-filozofice. 

Putem cumva să măsurăm prestigiul de care s-a bucurat în mişcarea psihanalitică 
franceză din amănuntul bibliografic că în 1972 a apărut, în populara colecţie de eseuri 
„Mica bibliotecă Payot”, monografia de 183 de pagini a Denisei Saada S. Nacht.! 

Relatările biografice despre Sacha Nacht, cele consemnate atit de Denise Saada, cit 
si de Elisabeth Roudinesco, insistă asupra importanţei pe care primii ani de viaţă au 
avut-o în formarea sensibilităţii şi caracterului vajnicului psihanalist parizian. 

În legătură cu obirgia acestuia dintr-o aşezare din „inima pădurii moldovene“, Eli- 
sabeth Roudinesco notează: „Faţa lui Sacha Nacht nu evocă defel blindetea păşunilor 
româneşti. Avea ochii bridati, tenul mat, pometii ieşiţi, un aer autoritar; s-ar fi spus că 
este urmaşul unui voievod ieşit de-a dreptul din castelul său din Valahia.” Dacă acest 
portret, mai degrabă al unei căpetenii tătare, a fost zugrăvit pe temeiul observaţiilor per- 
sonale ale cronicarei mişcării psihanalitice franceze, amănuntele despre copilăria doc- 
torului Nacht pe care ni le oferă biografii săi nu pot proveni decît de la acesta. 

Aflăm astfel că eminentul analist se născuse în 1901, într-o familie de ţărani evrei 
trecuţi la religia ortodoxă2: „Tatăl cultiva cereale, dar într-o bună zi s-a hotărît să în- 
fiinţeze o întreprindere forestieră. Mama citea romane franţuzeşti, sperînd că fiul ei va 
deveni medic. Purtind un prenume rusesc însoţit de un nume patronimic german, Sacha 
Nacht a revendicat cu mîndrie francofilia sa împotriva barbariei otomane"?... 

Dupá ce s-a ocupat cu arendăşia şi cu exploatarea de păduri, tatăl micului Sacha a 
deschis la marginea Bucureştilor o „uzină de textile”, care va fi însă distrusă de un in- 


1. Informaţiile privind viaţa si opera lui Sacha Nacht le-am cules mai ales din această carte, 
precum şi din lucrările: Elisabeth Roudinesco, La bataille de cent ans. Histoire de la psychanalyse 
en France, vol. II, Seuil, 1985, şi Alain de Mijolla, La psychanalyse en France ( 1893-1965), in 
R. Jaccard (red.), Histoire de la psychanalyse, vol. II, Paris, Hachette, 1982. 

2. Elisabeth Roudinesco ne informeazá cá, fiind arestat de Gestapo în timpul ocupaţiei ger- 
mane, Sacha Nacht a fost pus în libertate cînd rudele sale au dovedit cu acte originea lui „ariană”, 
întrucît bunicii erau români, înmormîntaţi într-un cimitir ortodox, iar el însuşi fusese botezat la 
virsta de doi ani (op. cit., p. 220). 

3. Ibidem, pp. 218-219. Denise Saada nu era însă încunoştințată despre această francofilie şi 
francofonie a marii majorităţi a intelectualităţii româneşti a epocii, drept care apreciază că în „acea 
Românie foarte germană“ doar o minoritate, din care făcea parte şi familia Nacht, manifesta „O 
profundă admiraţie şi o foarte mare iubire pentru Franţa” (S. Nacht, Paris, Payot, 1972, p. 9). 

cendiu. Toate aceste imprejurári aveau sá lase urme in sufletul copilului, care, din punct 
de vedere afectiv, se simţea acasă doar printre tárani.! Îndată după primul război mon- 
dial a plecat la Paris spre a-şi împlini visul de a studia medicina acolo.2 

Elisabeth Roudinesco pune opţiunea lui Sacha Nacht pentru cariera medicală pe sea- 
ma „idealului adaptativ“ al unui „om ambițios, ai cărui bunici se convertiseră ca să scape 
de persecuțiile antisemite“. Cît despre atitudinea despoticá pe care a adoptat-o la con- 
ducerea Societăţii Psihanalitice din Paris, ea a fost determinată de faptul că aveam de-a 
face cu un „boier şi moşier“, dornic „să domnească în fast“ şi pretinzindu-le alor săi „o 
rivná desávirgitá" ? 

Sacha Nacht a murit in 1977. 


* 


Georges Devereux a fost unul din principalii iniţiatori ai etnopsihanalizei, disciplină 
care îşi propune să utilizeze conceptele metapsihologiei în studiul mentalităților şi al 
reactivităţii umane cu substrat etnic. Viabilitatea si rodnicia vederilor lui Devereux sînt 
demonstrate de periodicul „Nouvelle revue d'ethnopsychiatrie", fondat de el în 1983, 
care continuă să apară la Grenoble, publicînd valoroase articole pe linia inaugurată de 
savantul decedat în 1985. 

Din biografiile ,oficioase" ale lui Georges Devereux* aflăm cá eminentul etno- 
psihanalist s-a născut la 13 septembrie 1908 în oraşul Lugoj, ca fiu al unui avocat socia- 
list cu strămoşi în Lotaringia, căsătorit cu o maghiară nutrind sentimente de devotament 
faţă de Imperiul habsburgic. S-ar părea că alipirea Banatului la România, atunci cînd el 
împlinise zece ani, a echivalat cu o dramă personală, întrucît Gyuri se vedea obligat 
să-şi schimbe limba de studii. Moartea în 1924 a unui frate de vîrstă apropiată a însem- 
nat o nouă lovitură pentru el. şi astfel, în preajma incorporárii in armată, s-a decis să 
părăsească România. 

A venit la Paris, unde intenționa să studieze fizica, sub îndrumarea Mariei Curie. 
Împrejurările l-au adus însă pe băncile Şcolii de Limbi Orientale, unde l-a avut ca maes- 
tru pe celebrul sociolog si etnolog Marcel Mauss. Acordindu-i-se in 1932 o bursă 
Rockefeller pentru cercetări de teren, efeçtuează studii printre indienii Hopi din SUA 
şi apoi în mijlocul populației Sedang Moi din Vietnam. În 1935 şi-a luat doctoratul în 
antropologie la Universitatea Berkeley din California. Dobindind cetățenia americană, 
a făcut războiul în marina Statelor Unite. 

Între timp devenise partizan al psihanalizei. Formația de analist a început-o în Franța 
şi a încheiat-o în SUA. După ce a predat etnopsihologia la unele din cele mai presti- 
gioase universități americane, avea să practice psihanaliza de cabinet în 1959-1962 la 
New York. 

S-a strămutat apoi la Paris, unde, la recomandarea lui Fernand Braudel si Claude 
Lévi-Strauss, i s-a încredințat conducerea unei catedre de etnopsihiatrie la Şcoala de 
Înalte Studii în Ştiinţe Sociale. 


1. Denise Saada ni-l descrie pe „tărănuşul român“ tinjind, în primii ani ai studiilor pariziene, 
după îndepărtaţii „brazi înalți ai Moldovei“ (op. cit., p. 11). 

2. Elisabeth Roudinesco afirmă că tînărul a frecventat, la început, cursurile Facultății de Me- 
dicină din Bucureşti. 

3. Elisabeth Roudinesco, op. cit., p. 219. 

4. Vezi articolul lui Tobie Nathan, cel mai fidel discipol al sáu, in Universalia. Les événe- 
ments, les hommes, les problemes en 1985, Paris, Encyclopaedia Universalis France, 1986, 
pp. 544-545. 

A publicat numeroase articole şi lucrări monografice in domeniul etnologiei, etno- 
psihiatriei, etnopsihanalizei, psihiatriei clinice şi elenisticii. Iată titlurile principalelor sa- 
le cărţi: Realitate şi vis. Psihoterapia unui indian din zona de cîmpie, New York, 1951; 
Psihanaliza şi factorul ocult (antologie), New York, 1953; Un studiu asupra avortului 
în societățile primitive. Analiza tipologică, distributivă şi dinamică a prevenirii sarcinii 
în 400 de societăţi preindustriale, New York, 1955; Educaţia terapeutică, New York, 
1956; De la anxietate la metodă în ştiinţele comportamentului, Paris—Haga, 1967; 
Emopsihiatria populaţiei Mohave, Washington, 1969; Eseuri de etnopsihiatrie generală, 
Paris, 1970; Etnopsihanaliza complementaristd, Paris, 1972; Tragedia si poezia greacă. 
Studii etnopsihanalitice, Paris, 1975; Visul ín tragedia greacă. Studiu etnopsihagalitic, 
Oxford-Blackwell, 1976; Baubo — vulva miticd, Frankfurt am Main, 1981; Femeia şi 
mitul, Paris, 1982. 

Georges Devereux este intemeietorul etnopsihanalizei complementariste, domeniu 
de preocupări ce afirmă importanţa „dublului discurs”, etnologic şi psihanalitic, dar nea- 
gă oportunitatea confundării sistematice a acestor două discursuri sau a dizolvării so- 
cialului în psihologic. 

Ce a însemnat pentru Devereux copilăria sa lugojană aflăm dintr-un interviu acordat 
în ianuarie 1984 unei reviste germane de etnologie medicală, care a editat un număr 
special cu ocazia celei de-a şaptezeci şi cincea aniversări a sa. Etnopsihanalistul mărtu- 
risea cu acel prilej că tot mai îi vin în minte întîmplări din trecutul cel mai îndepărtat. 
Numai că ele nu erau prea plăcute: „Singurul lucru bun în oraşul meu natal a fost, în 
afară de mîncare, înotatul în rîul [Timig]." Tot timpul nu dorise altceva decît să plece, 
să călătorească departe... 

Devereux îşi amintea că orizontul părinţilor săi era cel al micii burghezii austro-un- 
gare fidele orinduirii chezaro-crăieşti. Pînă la patru ani, acasă a vorbit doar maghiara, 
ca între patru şi şase ani să vorbească doar germana; în şcoala primară a reluat folosirea 
maghiarei. 

Cam asta este ce ştiam despre copilăria lui Devereux, copilărie evocată de el fără 
pici o nostalgie în pomenitul interviul. 

Dintr-o cercetare întreprinsă recent la Lugoj? s-a constatat că nimeni nu-şi amintea 
de prezenţa acolo a unui avocat cu numele Devereux. Dar prelungind căutările în arhiva 
Liceului „Coriolan Brediceanu” s-a putut descoperi că, în anul şcolar 1922-1923, a frec- 
ventat clasa a V-a secţia reală un şcolar cu prenumele Gheorghe, născut exact la 13 
septembrie 1908, ca şi tînărul despre care ne interesam: numai că numele său era Dobo, 
iar nu Devereux. Gheorghe Dobo a fost fiul avocatului Eugen Dobo, de naţionalitate 
israelită. Foaia matricolă precizează că elevul cunoştea limba maghiară, română şi ger- 
mană. El a primit în acel an calificativul „foarte bine" la religie, română, franceză, ger- 
mană, muzică şi gimnastică, „bine“ la engleză, istorie, geografie, matematică, ştiinţe na- 
turale şi chimie, „suficient“ la desenul artistic şi cel liniar. Frecventarea era apreciată a 
fi „foarte regulată”, iar conduita „corespunzătoare” (în anul precedent avusese o purtare 
„bună“). În clasa a VI-a, Gheorghe Dobo a dobindit cam aceleaşi calficative, dar dacă 
în primele două trimestre a avut o purtare „foarte bună”, în cel de-al treilea conduita sa 
n-a fost decît „bună“. În clasa a VIl-a s-a introdus notarea cu cifre. Dobo a primit nota 
maximă (10) la germană,,engleză, istorie şi chimie, 9,75 la română, 9,50 la franceză, 
8,50 la filozofie, 8 la religie şi fizică, 7,75 la matematică. La muzică i s-a dat 10, la 


1. George Devereux zum 75 Geburtstag — Eine Festschrift, in „Curare“, 1984, Sonderband 2, 
Braunschweig — Wiesbaden, pp. 18-19. 
2. Întreaga investigaţie de la Lugoj a fost efectuată de doamna doctor Maria Brazdă. 

gimnastică 8, iar la desen 6. În primul trimestru a avut o purtare „potrivită“, iar în ce- 
lelalte două „bună“. 

Să punem cumva în legătură notele mai slabe la conduită ale lui Gheorghe Dobo şi 
cu o dramă care a survenit în familia sa în cursul lunii noiembrie 1924, cînd Ştefan 
Dobo (născut în 1910) s-a sinucis din pricină că — îşi amintesc bătrânii lugojeni — 
contractase un lues? 

Familia Dobo beneficia de o stare materială foarte satisfăcătoare; localnicii îţi pot 
arăta cel puţin trei imobile care i-au aparţinut lui Eugen Dobo. Acesta nu era un profe- 
sionist excepțional, dar practica avocatura onorabil, ca angajat al Băncii ,,Cárásana". 
Membrii familiei Dobo vădeau preocupări de cultură şi pasiune pentru muzică, toţi cîn- 
tînd la pian. Aveau însă faima unei oarecare frivolităţi, poate fiindcă manifestau lipsa 
de prejudecăţi caracteristică pentru anumite medii intelectuale vieneze. 

Din materialele publicate în Occident după moartea lui Georges Devereux (savantul 
a decedat la Paris în ziua de 28 mai 1985) a rezultat de asemenea că, pînă la instalarea 
în Franţa, el se numise Dobo şi fusese de religie mozaică.! După ce zăbovise puţin în 
Ungaria, unde se pare că a intenţionat să se dedice muzicii (era un bun pianist şi un 
talentat compozitor pentru pian), Gyórgy Dobo s-a instalat la Paris, devenind Devereux. 

De unde imboldul pentru această schimbare la faţă? Cheia ne este fără îndoială ofe- 
rită de prelegerea intitulată Renunţarea la identitate, apărare împotriva nimicirii, pe 
care Devereux a tinut-o în noiembrie 1964 la Societatea Psihanalitică din Paris. Încă 
din introducerea expunerii, conferenţiarul arată că, mai cu seamă în cadrul culturilor de 
tip arhaic, apare la anumiţi indivizi „fantasma potrivit căreia posedarea unei identități 
este o adevărată cutezantá care, în mod automat, îi incită pe ceilalţi să nimicească nu 
numai această identitate, dar însăşi existenţa înfumuratului — în general printr-un act 
de canibalism, ceea ce îl transformă pe subiect în obiect. Bolnavii cei mai grav atinşi 
caută să se apere împotriva acestui risc renunţind la orice identitate veritabilă; cei mai 
puţin atingi îşi alcătuiesc o falsă identitate“2, 

Faptul că şi-a făurit o asemenea identitate nu înseamnă, desigur, că Gyórgy Dobo 
ar fi fost un bolnav. Lumea în care s-a mişcat în perioada interbelică oferea însă sufi- 
ciente prilejuri ca indivizii mai sensibili şi mai slab înarmaţi în privinţa statutului lor 
social să reacționeze la graniţele morbidului. 

Tînărul Gyuri Dobo a simţit şi a presimtit multiple ameninţări: atunci cînd idealurile 
central-europene pe care i le insuflaseră părinţii au trebuit să se risipească datorită afir- 
mării impetuoase a românismului, atunci cînd prestigiul şi confortul familial au fost puse 
la grea încercare în urma sinuciderii lui Pista, atunci cînd antisemitismul răbufnea tot 
mai zgomotos de-a lungul întregului continent. Soluţia împotriva nimicirii existenţei sale 
morale (şi eventual chiar a celei fizice) i s-a părut a fi părăsirea totală a identităţii pro- 
prii, în favoarea uneia născocite. Semnificativ este şi amănuntul că ultima sa dorinţă a 
fost ca cenuşa să-i fie înhumată în rezervaţia indienilor Mohave din Colorado, „singura 
apartenenţă pe care o revendica fără ambiguitate”, cum ne asigură Tobie Nathan?. 

Atit de grijuliu era Georges Devereux sá nu-şi dezvăluie originea evreiască, încât 
n-a vorbit niciodată de înrudirea sa cu celebrul fizician Edward Teller, unul din creatorii 


1. Vezi, de exemplu, B. Kilborne, Altérité et contretransfert: Georges Devereux, în „Nouvelle 
revue d'ethnopsychiatrie", 1987, nr. 7, pp. 135-136. 

2. G. Devereux, La renonciation à l'identité: défense contre l'anéantissement, în „Revue fran- 
çaise de psychanalyse“, XXXI, (1967), nr. 1 din ian.-febr., p. 101. 

3. T. N[athan], notă preliminară la „Nouvelle revue d'ethnopsychiatrie“, 1985, nr. 4, p. III. 


392 ANEXÀ 


atomisticii contemporane. Gyuri Dobo era văr primar cu Edy Teller, mamele lor fiind 
surori; ambii aveau, de altfel, exact aceeaşi vîrstă. 

Declaraţiile repetate ale lui Devereux despre dificultăţile pe care le-a resimţit cînd 
a trebuit să se adapteze rînduielilor administrative româneşti, declaraţii care voiau să 
explice de ce şi-a părăsit locurile de baştină, trebuie aşadar privite cu circumspecţie. 
Căci nu fiindcă el şi ai săi ar fi fost oprimati în Lugojul de după 1918 a pornit pe drumul 
fără întoarcere: în el clocotea un irepresibil dor de ducă, la care se adăuga názuinfa de 
a i se pierde urma, urma cea primejduitoare. 

Altminteri, tocmai în mediul bănăţean de coexistenţă cit se poate de paşnică a mai 
multor naţionalităţi si în patriarhalul Lugoj, în care oamenii de diferite confesiuni îşi 
vedeau fiecare şi laolaltă de treburile lor, a deprins copilul şi adolescentul Georges De- 
vereux interesul pentru specificul etnologic al fenomenelor sociale, incepind cu tradiţiile 
folclorice şi terminînd cu reglementările politico-administrative!, specific asupra căruia 
a aplicat cu măiestrie tehnicile interpretative psihanalitice. 


* 


Iată trei psihanalisti cu orientări ştiinţifice foarte diferite, cîteşitrei evrei originari de 
prin părţile noastre (unul bucureştean, altul moldovean şi al treilea bănăţean), care au 
manifestat, într-o măsură sau alta, preocuparea comună de a ne oferi despre obirşia şi 
copilăria lor o imagine corespunzătoare unor fantasme potrivit cărora aveau să-şi axeze 
declaraţiile autobiografice şi să-şi structureze însăşi activitatea creatoare. Poate că un 
atare comportament este dătător de seamă pentru o anumită atitudine a psihanaliştilor 
faţă de istorie: ceea ce precumpăneşte în efortul lor de reconstituire a trecutului propriu 
(sau a trecutului celor pe care îi iau în îngrijire) este nu descoperirea banalului adevăr 
faptic, ci a acelui „adevăr“ subiectiv capabil să-l împace cumva pe bietul om cu el însuşi 
şi cu lumea înconjurătoare. 


1. În studiul său din 1970 Identitatea etnică: bazele şi disfuncţiile sale logice, el se referă, 
de pildă, şi la accepţiunile „trădării de patrie“ în legislaţia românească (vezi G. Devereux, Ethno- 
psychanalyse complémentariste, Paris, Flammarion, 1985, p. 178). 

